
Tânărul traversă cu un pas grăbit Podul Palatin sub care se 
scurgeau apele tulburi, învolburate, ale Tibrului şi ajunse pe 
malul Transtiberinului, cel mai mizerabil cartier al Romei 
Imperiale, apoi cobori pe o cărare ce ducea pe o pantă abruptă 
spre marginea pietroasă a râului. Era îmbrăcat într-o tunică 
albă, scurtă, până la şale, purta o centură de piele, sandale cu 
curelele încrucişate şi o mică eşarfă verde înnodată în jurul 
gâtului. Era un băiat frumos de vreo cincisprezece ani cu bucle 
blonde, spre deosebire de părul negru al celor mai mulţi dintre 
romani. 

Paşii săi, care făceau să scârţâie prundişul, atraseră atenţia 
unui grup de vreo treizeci de tineri ce se adunaseră lângă un 
stâlp al podului şi discutau cu însufleţire. Toţi purtau eşarfe sau 
bonete frigiene verzi. 

Câţiva tineri din familii bune, cu tunici din ţesături fine, se 
amestecaseră printre tinerii plebei murdari şi zdrenţăroşii cu 
ochi scrutători şi gesturi rapide şi abile de prestidigitatori. 
Chipurile lor exprimau o mânie reţinută, care nu aştepta decât 
un semnal să explodeze. 

Tânărul se apropie de grupul de lângă pod. 

Eu întâmpinat de Encolpius, un huligan cu o privire catifelată, 
seducătoare, şi cu un trup mlădios ca o trestie. 

— Petronius, nu mai credeam că ai să vii, îi zise punându-i 
prieteneşte mâna pe umăr. 

Encolpius, prietenul şi tovarăşul sau de şcoală, era şi el blond, 
ceea ce le-a adus porecla de „Sicambri”. Frumuseţea şi părul 
bălai erau, de fapt, singurele lor puncte comune. Petronius era 
fiul cel mai mic al unui senator foarte bogat, fost consul şi 
guvernator al Spaniei şi al Siriei, în timp ce Encolpius nu-şi 
cunoscuse niciodată părinţii şi trăia de pe o zi pe alta din cele 
mai absurde expediente. „Cred că am venit pe lume drept din 
cer, ca o stea căzătoare”, zicea râzând. 

Limbajul său poetic îl fermeca pe Petronius, care adora 
literatura. 

— Nu eşti înarmat? îl întrebă Encolpius. 

— O să mă bat cu mâinile goale! îi răspunse bătăios. Am nişte 
pumni grei ca de măciucă. 

Prietenul său zâmbi. 


— Te cam lauzi. N-o să-ţi ajungă pumnii, îi zise scoţându-şi de 
la brâu o bară scurtă de fier. Ţine-o! O să ai nevoie de ea! Toţi 
prietenii noştri sunt înarmaţi cu măciuci, praştii, ciomege şi 
chiar pumnale. 

Tinerii prieteni ai lui Petronius, toţi „Verzi”, îi înjurau pe 
„Roşii”, care comiseseră o mişelie mai groaznică decât un 
sacrilegiu. În timpul nopţii nişte necunoscuţi dărâmaseră statuia 
lui Clorus, campionul Verzilor la cursele de care de la Circul cel 
Mare. Această „crimă” produsese o puternică emoție în 
rândurile sutelor de mii de admiratori ai lui Clorus, care 
atribuiau această provocare Roşiilor, grupare susţinută de 
împăratul Tiberiu, de prefectul Sejanus, cel mai zelos servitor al 
împăratului, de curteni şi clienţii lor, ca şi de corporaţia 
negustorilor şi a constructorilor. În rândurile Verzilor erau 
încadraţi cei din corporaţia transporturilor, a docurilor şi o mare 
parte din plebea fără nicio ocupaţie care trăia din generozitatea 
guvernului. Unii membri ai familiei imperiale, privaţi de 
drepturile lor legitime la succesiunea tronului, se ataşaseră de 
Verzi din spirit de contradicţie, ca şi din demagogie. 

Căci Roma era un univers aparte. Măreţia şi sublimul mergeau 
cot la cot cu ticăloşia şi cea mai cruntă mizerie umană. 

Dacă populaţia adultă, activă sau parazită, devorată de 
nevoia de mişcare, se divizase între Roşii şi Verzi, tinerii, în 
afară de faptul că aparţineau celor două grupări, se constituiau 
în bande care puneau mâna pe cartierele rău famate, 
transformându-le în surse de venituri deocheate, terenuri de 
vânătoare păzite cu străşnicie de cei care încercau să le încalce. 
Banda din Subura, cartier suprapopulat murdar, unde mişunau 
prăpădiţii şi pungaşii, era în război permanent cu banda din 
Transtiberin, zona cea mai mizerabilă din Roma, unde viermuiau 
răufăcătorii de toate calibrele. Velabrul, cartierul prostituatelor, 
al codoşilor, al falsificatorilor de bani, al traficanţilor, unde se 
îngrămădeau casele de prostituție şi tripourile clandestine, juca 
rolul de tampon între tinerii din Subura şi cei din Transtiberin, 
fiind nevoit să facă faţă pe două fronturi. 

Dar indivizii cei mai periculoşi se adăposteaţi în zona 
necropolelor, a cimitirelor, a gropilor comune, a rugurilor 
funebre, a gunoaielor şi hoiturilor împuţite, care se afla în partea 
de nord-est a oraşului. O ambianţă lugubră care îi umplea de 
fiori pe trecătorii paşnici. În aceste galerii subterane se 


ascundeau tâlharii, ucigaşii, otrăvitoarele, sclavii fugiţi. Ziua, 
această lume sinistră dormea. Rarele siluete, care păreau nişte 
fantome, se furişau printre gunoaie şi pietre de mormânt, uitate 
şi aplecate ca nişte beţivi. După căderea nopţii aceste 
lepădături ieşeau din vizuini şi se împrăştiau prin oraş. În 
grupuri sau câte unul omorau, jefuiau, schingiuiau. Dacă, din 
întâmplare, dădeau peste bande de tineri, se încăierau cu 
înverşunare, pe viaţă şi pe moarte. Poliţia, ca de obicei, sosea 
prea târziu. Adesea găsea răniţi, morţi şi prada pe care tâlharii 
nu apucaseră s-o care. 

Dar când era vorba de rivalitatea dintre Verzi şi Roşii, tinerii 
din diferite bande se uneau provizoriu ca să-şi apere culorile. 
Adesea puteai să vezi oameni din acelaşi cartier înjurându-se şi 
încăierându-se... 

Miza pentru care Petronius era gata să se bată reprezenta o 
valoare imensă în ochii tinerilor conştienţi de primejdia la care 
se expuneau. Distrugerea deliberată a unei statui ridicate de 
către poporul roman campionului  Verzilor semnifica un 
sacrilegiu pedepsit cu moartea. Roşii care  devastaseră 
monumentul lui Clorus dispăruseră fără urme. Elementul 
surpriză îi favorizase. Acum se temeau de represalii. Dar şi 
tinerii Verzi şi-au pregătit lovitura în secret. Capul de marmură 
al lui Clorus, care acum zăcea nu se ştie pe unde, în fundul 
apelor murdare ale Tibrului, cerea răzbunare. Monumentul 
ridicat de Roşii în cinstea campionului lor, Hesperus, trebuia să 
aibă aceeaşi soartă. 

Toată operaţiunea trebuia să fie executată foarte rapid. 
Grupul conta foarte mult pe forţa lui Hyllus, poreclit Samson, un 
băiat mai slab de duh, dar care ţinea uşor pe umeri o piramidă 
formată din zece tovarăşi îndoind, în acelaşi timp, două 
potcoave. El trebuia ajutat de băieţii cei mai puternici din bandă, 
să dea jos statuia cu nişte odgoane solide, s-o dea peste cap şi 
s-o sfărâme cu ciocanul. Thiron, un măcelar de vreo 
nouăsprezece ani, era şeful lor. Lucra la Forum Boarium, pe 
partea stângă a Tibrului, dar era născut în Transtiberin, ca şi 
Hyllus. Encolpius venea din Subura, în timp ce Petronius 
provenea din luxosul Escvilin. Printre ei mai erau şi băieţi din 
Aventin, colina noilor îmbogăţiţi, ca şi băieţi din lumea interlopă 
a Velabrului. 


Aventura care îl aştepta la capătul drumului îl însufleţea pe 
Petronius. Se simţea ca acasă printre huliganii aceştia. Nimeni 
nu-i spunea Petronius Niger, doar, scurt, Petronius. Numai 
Encolpius şi Ascyltus, camarazii săi de şcoală, îi cunoşteau 
adevărata identitate. Pentru ceilalţi nu era decât un şcolar de la 
marginea Suburei, pe care, la nevoie, se putea conta. Nu 
surprindea pe nimeni că era bine îmbrăcat. Trişorii, sau peştii, 
care fierbeau în aceeaşi oală, erau adesea mai eleganţi decât el. 
Aceştia purtau bijuterii - inele de aur, cercei, brățări - pe care le 
pierdeau a doua zi la jocurile de noroc sau le ofereau cu dărnicie 
prostituatelor de lux. Întrucât îşi dădeau aere - meseria le cerea 
această alură avantajoasă - puteau fi uşor confundați cu nobilii 
sau cavalerii, singurii care aveau dreptul să poarte inele de aur. 

Petronius juca cu ei baba oarba, zaruri, dame, cu mingea sau 
sărea coarda, se distra în compania lor, se bătea iar la nevoie 
sărea fără şovăire în ajutorul lor. Nu putea să le dedice prea 
mult timp deoarece obligaţiile din familie, orarul şcolii, studiul 
muzicii şi al artelor marţiale sub supravegherea maeştrilor de 
scrimă sau de tragere cu arcul îl ocupau aproape în 
permanenţă. Dar imediat ce dispunea de câteva momente de 
libertate, fugea la prietenii săi. 

Când vreunul dintre băieţii aceştia murea, înjunghiat în vreo 
încăierare, surprins de vreun soţ gelos sau omorât în vreun 
tripou clandestin, tovarăşii contribuiau după puterile lor ca să-i 
asigure o ceremonie funebră decentă. Apoi se lansau în 
căutarea  ucigaşului, deoarece crima nu putea rămâne 
nepedepsită. Dacă vreun tinerel cădea în mâinile poliţiei şi 
ajungea la închisoarea Mamertina, i se trimiteau pachete cu 
mâncare şi era ajutat să evadeze. 

Era o solidaritate pe care Petronius rar o întâlnea printre 
prietenii săi cu sânge nobil. Egoişti, laşi, fricoşi şi plictisiţi nu 
ezitau să trădeze numai ca să-şi salveze pielea. Printre aceşti 
tineri erau şi unii cu caractere puternice, care cultivau 
sentimentul onoarei, simţul datoriei, altruismul. Dar erau puţini. 

Petronius, fără să-şi dea seama, ducea o viaţă dublă care îi 
umplea admirabil existenţa, îi însufleţea temperamentul de 
artist, îi furniza surse inepuizabile de inspiraţie, îi îmbogăţea 
experienţa sub aspect uman şi îi permitea să-şi realizeze 
proiectele literare... 


Expediția aceasta nocturnă la Circul cel Mare îl incinta 
deoarece îi oferea toate elementele unei aventuri amuzante şi, 
în acelaşi timp, primejdioase. 

Grupurile, precedate de cel al lui Petronius, trecuseră peste 
Podul Palatin şi se revărsară pe Calea Triumfală, apoi merseră 
pe lângă colina Capitoliului şi ieşiră la capătul aleei încadrate de 
statui care ducea la arcul triplu de la intrarea Circului cel Mare. 

La acea oră târzie străzile se goliseră de trecători. Din când în 
când se încrucişau cu care trase de boi, pline de mărfuri, de 
grâne, de legume şi de peşte, care nu aveau voie să circule 
decât în timpul nopţii, deoarece ziua, când străzile erau pline de 
pietoni, de litiere şi de palanchine, ar fi blocat circulaţia pe 
drumurile strâmte şi întortocheate. 

Mergeau cu pas grăbit duşi de entuziasmul lor tineresc, de 
voinţa de a arătă romanilor de toate culorile că Verzii n-ar 
accepta niciodată să rămână datori duşmanilor. 

Când o luară la dreapta, spre Circul cel Mare, văzură uimiţi şi 
consternaţi că drumul le era tăiat de un cordon de tineri care 
afişau culoarea roşie. Era limpede că Verzii fuseseră trădaţi, 
deoarece adversarii, mult mai numeroşi, erau bine înarmaţi şi 
gata să se bată. 

Encolpius îi spuse lui Petronius: 

— Vezi că bănuielile mele au fost justificate? 

Nevolus, un băiat îmbrăcat cu gust, care învârtea o măciucă 
cu mâna stângă, se întoarse spre Thyron. 

— Îi izbim pe netrebnici ăştia? 

— Bineînţeles! Răspunse tânărul măcelar. Nimic nu mă va 
împiedica să fac praf statuia lui Hesperus, roşul ăsta împuţit! 
Înainte! 

Împinşi de un elan irezistibil, se aruncară asupra duşmanilor. 
Se încăierară cu furie. Impetuozitatea Verzilor arăta că Roşii au 
de a face cu un adversar puternic. Lupta corp la corp degeneră 
într-o încăierare sângeroasă. Roşii izbeau rândurile Verzilor, care 
rezistau eroic. 

Deodată se văzură aprinzându-se nişte torţe, aduse de câteva 
zeci de Roşii, care se lansară, la rândul lor, asupra flancurilor 
Verzilor. O adevărată capcană. 

— Moarte Verzilor! Moarte şobolanilor verzi! 

Petronius izbea cu bara de fier în dreapta şi în stânga 
apărându-se, în acelaşi timp, de loviturile îndreptate asupra sa. 


Lecţiile de scrimă îşi dădeau rezultatele. Auzea cum trosneau 
oasele, ţipetele, gemetele, blestemele, dar continua să lovească 
cu furie, sprijinit de Encolpius şi Ascyltus, care se băgaseră cel 
mai mult în încăierare. 

Sub presiunea numărului mare de atacatori Verzii păreau 
condamnaţi la pieire când Hyllus îşi puse în joc renumele 
smulgând o poartă din fier forjat din grilajul care îngrădea 
monumentul lui Jupiter, unul din protectorii Jocurilor de Circ. 
Înarmat cu uşa, grea de peste o sută de kilograme, se băgă 
printre Roşii învârtind-o nimicitor în jurul său şi deschizând pârtii 
largi de trecere printre adversari. Mulţi dintre ei căzură seceraţi 
de poartă, care spărgea craniile, rupea mâinile şi picioarele, 
frângea coastele şi coloanele vertebrale. Cei loviți zăceau întinşi 
pe pământ. Unii dintre Roşii s-au pus pe fugă. Loviturile date cu 
poarta, învârtită în toate părţile, îi doborâră şi pe ultimii 
duşmani, ce rezistaseră disperaţi conştienţi de înfrângerea lor 
inevitabilă. 

Încurajaţi de faptele uriaşului, Verzii trecură la contraatac. 
Roşii pierdeau terenul. Petronius, încălzit, îşi ridică pentru a nu 
ştiu câta oară bara ca să-l izbească pe un Roşu, care-l privea cu 
ochii măriţi de groază. Dar se opri dintr-odată căci recunoscu în 
individul din faţa sa pe fratele său mai mare, Vibius. 

— Ce cauţi aici? exclamă Petronius uluit. 

Vibius o luă la fugă dispărând fără să scoată un cuvânt. 

Thyron, îmbătat de succes, porunci cu o voce vibrantă: 

— Să răsturnăm statuia înainte de sosirea cohortelor urbane 
alertate! Roşii răniţi urlă ca nişte porci înjunghiaţi! O să 
trezească tot oraşul! 

Ultimii Roşii părăsiră terenul în debandadă. 

Hyllus aruncă odgonul în jurul statuii lui Hesperus şi o trase 
suflând greu, dar fără niciun ajutor. Idolul se prăbuşi bubuind. 
Tinerii, înarmaţi cu ciocane, îl sparseră în bucățele. Apoi Thyron 
dădu semnalul de retragere. Un cercetaş îi anunţă că se apropie 
garda urbană. Răniţii, schilodiţii, fură duşi de cei valizi. Roşii i-au 
dus pe ai lor. Desfiguraţi, plini de sânge, ciomăgiţi, aveau un 
aspect lamentabil. 

Când sosi poliţia, nu mai găsi decât statuia lui Hesperus 
trântită la pământ şi distrusă. 

Verzii se dispersaseră prin cartierele lor. 


Când Thyron, Hyllus, Ascyltus şi încă câţiva băieţi, care 
locuiau în Transtiberin, treceau pe Podul Palatinului, un bărbat 
de vreo patruzeci de ani, palid, cu pomeţi proeminenţi şi ochi 
scrutători, răi, îmbrăcat, într-o pelerină scurtă sub care se vedea 
mânerul unei săbii, se apropie de ei şi o porni alături de Hyllus. 
Acesta îl privi cu duşmănie. 

— Nu-ţi face griji! Nu sunt de la poliţie! Te-am văzut azi cum 
te-ai bătut cu Roşii! 

— Şi ce dacă? interveni agresiv Thyron, care se erijă în 
protectorul uriaşului. 

— Am nevoie de băieţi ca prietenul tău. După îmbrăcăminte, 
n-ai zice că o duce prea bine. Aş putea să-l fac să câştige mulţi 
bani. 

— A mai vrut un şmecher ca tine să-l angajeze gladiator. Dar 
tovarăşul meu este un cetăţean roman liber. 

— Printre gladiatori sunt şi oameni liberi. Chiar şi patricieni. 

— N-are el nevoie de banii tăi! Du-te de aici! zise măcelarul 
pe un ton ameninţător. Tovarăşul meu va fi măcelar ca şi mine! 
Viaţa lui nu este de vânzare! 

Bărbatul scoase din buzunar o foaie de papirus. 

— Uite adresa mea! Mă numesc Annius Cimber! 

— Păstrează-ţi gunoiul! îl apostrofă Thyron. 

Ascyltus o prinse din zbor. 

— O iau! zise băgând-o în buzunar. Într-o zi ar putea fi de 
folos! 

— Dacă ai nevoie de bani, n-ai decât să-i culegi, zise omul cu 
sabia. Noapte bună! 

Şi îşi întoarse paşii spre For. 

— Ascyltus, îţi pierzi timpul! Ai fi în stare să-ţi vinzi şi mama 
pentru o monedă de aur! îi zise Thyron cu dispreţ. 

Ascyltus izbucni în râs. 

— Din păcate nu am mamă! 

— Atunci vinde-te pe tine. 

Ascyltus suspină. 

— O fac adesea! 

— Prostituat murdar! îl repezi brutal măcelarul. 

— Meseria mea cere o anumită frumuseţe fizică! Tu eşti atât 
de urât încât n-ai găsi amatori nici dacă te-ai oferi pe gratis! 
Chiar şi orbii te-ar evita! Miroşi a sânge, a sudoare râncedă şi a 
moarte! 


Thyron, furios, ridică mâna să-i dea una peste bot. 

Festus, un băiat slăbuţ care lucra în comerţul cu peşte, îi 
prinse braţul. 

— Nu uita că e un Verde ca şi tine! Nu-ţi baţi tovarăşii pentru 
fleacuri! Mai bine l-am căuta pe trădătorul care se află printre 
noi! Eşti mai iute la pumn decât la cap! 

Petronius se despărţi de prietenii săi şi se îndreptă spre 
Escvilin. Avusese norocul să iasă din încăierare fără nicio 
zgârietură. Dacă tatăl său ar şti că s-a bătut cu cei Roşii, alături 
de derbedeii din gruparea verde, l-ar pedepsi cu toată asprimea. 

Dar mai mult decât teama de cureaua lui „pater familias” îl 
preocupa prezenţa lui Vibius în rândurile Roşiilor. Ar fi pariat că 
fratele său l-a auzit vorbind de planul privitor la distrugerea 
statuii lui Hesperus şi i-a avertizat pe Roşii ca să-şi dea 
importanţă, să le câştige stima şi, mai ales, să-i facă lui rău. 

Petronius îşi aminti de această scenă, care i se păruse atunci 
fără importanţă. În ajun, după „cena”, ieşise cu sora sa 
geamănă, Cynthia, pe terasa care oferea o vedere magnifică 
asupra Suburei încă fremătând de viaţă, în ciuda orei târzii. 

Împărtăşise surorii sale planul Verzilor deoarece nu avea 
secrete faţă de ea. Saltul lor comun în viaţa ce pulsa, atunci 
când mama lor, Domitia, îi adusese pe lume pe amândoi, după o 
noapte de chinuri, îi apropiase atât de mult încât părea că 
legăturile fizice dintre cele două făpturi nu s-ar fi rupt niciodată. 

Cynthia bătuse încântată din palme, căci şi ea îi susţinea pe 
Verzi şi aproba răzbunarea lor. 

Atunci îl observase pe Vibius, care stătea sprijinit de 
balustrada terasei, la adăpostul unui boschet de trandafiri. Cu 
siguranţă că i-a auzit. Dar Petronius nu şi-ar fi închipuit niciodată 
că fratele său ar fi fost în stare să-l trădeze. Cu toate că ar fi 
trebuit să-l bănuiască, deoarece o ură surdă îi opunea. Vibius, 
mai mare cu doi ani, considera că aceasta îi acorda un fel de 
drept faţă de fratele său mai mic. Acesta trebuia să-i arate mai 
mult respect, să fie mai supus şi să-i accepte cu modestie 
mustrările. 

Dar Petronius lăsa impresia că-l desfide, ceea ce îl înfuria pe 
Vibius. Frumos ca Apollo, de o inteligenţă strălucitoare şi cu o 
forţă ieşită din comun, Petronius îl depăşea în toate domeniile. 
În afară de asta, Petronius se îmbrăca cu eleganţă. Vibius, chiar 
dacă purta aceleaşi haine ca şi fratele său, semăna mai mult cu 


o sperietoare. Vibius mai era şi urât iar o acnee rebelă făcea ca 
obrajii săi să aibă o culoare roşiatică, neplăcută. 

lunius Niger, tatăl lor, sesizase animozitatea dintre vlăstarele 
sale. Încerca să îndulcească amărăciunea fiului său mai mare şi 
îi cita aforisme care trebuiau să-i inspire încredere în propriile 
calităţi: „Frumuseţea fizică nu se asociază totdeauna cu un 
caracter frumos. Oamenii care se remarcă printr-o forţă 
armonioasă sunt, în general, înfumuraţi, falşi, cinici şi de un 
egoism feroce. Deoarece lumea îi priveşte cu admiraţie ei îşi 
închipuie că sunt alfa şi omega şi că totul li se cuvine. Femeile 
frumoase nu sunt niciodată soţii bune şi fidele deoarece 
tentaţiile din jurul lor sunt atât de puternice încât cad uşor în 
păcat. În schimb aşa-zisele femei urâte sunt dotate cu calităţi 
morale şi emană un farmec şi o căldură umană mai atrăgătoare 
decât frumuseţile reci şi trufaşe”. 

Vibius îşi asculta tatăl fără să fie convins de aceste adevăruri. 
Atenţia măgulitoare pe care toţi prietenii casei, tineri sau 
bătrâni, o acordau Cynthiei şi lui Petronius îl scotea din fire, cu 
atât mai mult cu cât persoana sa era mai mult sau mai puţin 
ignorată. Preferinţa de care se bucura fratele său mai mic îl 
înrăia, îl făcea invidios. O invidie morbidă, care nu-l lăsa să 
doarmă, îl înfuria şi îi inspira dorinţa de a-l ucide. 

Petronius, urcând panta de la Escvilin, grăbea pasul împins de 
un resentiment tot mai puternic împotriva lui Vibius. Nu putea 
să-i reproşeze simpatia faţă de Roşii, dar nu admitea să fie 
spionat. Trădarea lui era cu atât mai condamnabilă, cu cât 
niciodată nu-şi manifestase deschis apartenenţa la Roşii. 

Vibius sosise înaintea lui Petronius acasă şi avusese timp să-şi 
schimbe tunica boţită şi sfâşiată cu una abia spălată şi scrobită. 
Aşteptând ca „cena” să fie servită şi părinţii să coboare din 
camera lor, Vibius se juca în „triclinium” cu câinii afgani 
cumpăraţi cu aur de tatăl lor. Era sigur că fratele său o să-i 
ceară socoteala, dar se gândea că va şti să pură lucrurile la 
punct. 

Petronius intră în „triclinium”. Văzându-şi fratele, care afişa 
indiferența, obrajii i se umplură de sânge. Cu ochii aprinşi, se 
îndreptă spre el şi îi dădu o palmă răsunătoare. Zgomotul îi făcu 
să tresară pe sclavii care pregăteau masa sub supravegherea 
majordomului impasibil, ca şi cum nu s-ar fi întâmplat nimic. 
Vibius fu cuprins de mânie şi, cum n-avea reputaţia unui 


slăbănog; îl izbi cu pumnul pe Petronius, care, pierzându-şi 
echilibrul, căzu pe spate răsturnând trepiedul cu căţuia de 
arome. 

Chiar în momentul acela intrară în „triclinium” părinţii urmaţi 
de Cynthia. lunius fu uluit de scena care i se oferea ochilor. O 
ceartă în faţa sclavilor nu avea nicio scuză. 

Ceru explicaţii fiilor care, luaţi prin surprindere, îşi plecară cu 
căinţă capetele. Nici Petronius, nici Vibius nu îndrăzniră să se 
dezvinovăţească. Mânia tatălui îi paraliza. 

lunius îşi strânse pumnii. Nu voia să se dea în spectacol în 
faţa servitorilor, care puneau la loc căţuia cu arome. 

— Veniţi după mine! le porunci. 

Trecu în sala vecină, o cameră mare de recepţie cu fresce pe 
pereţi, cu coloane şi dale din marmură roşie. Candelabrele cu 
lumânările aprinse luminau statuile de bronz, scăunelele şi 
măsuţele de argint. 

— Nu plecaţi de aici până nu aflu tot adevărul! M-am săturat 
de certurile voastre! zise lunius. 

Se aşeză pe un scăunel. 

— Avem în faţă toată noaptea! adăugă tremurând de mâine. 

Băieţii ştiau că tatăl lor nu concepea nesupunerea. 

Moravurile de la Roma s-au schimbat în decursul veacurilor. 
Părinţii nu mai aveau dreptul de viaţă şi de moarte asupra 
copiilor. Dar, tradiţionalist până în măduva oaselor, lunius 
înţelegea să facă respectată cu rigurozitate autoritatea sa 
paternă, pe care noile legi le conservaseră în parte. 

Vibius îl privi cu coada ochiului pe Petronius, apoi se hotărî să 
vorbească înfrumuseţând evenimentele în favoarea sa. Explică 
în puţine cuvinte ce avea de spus, deoarece tatălui îi plăcea 
adevărul. 

Pe măsură ce Vibius îşi expunea varianta - care nu se depărta 
prea mult de adevăr - pe faţa lui lunius apărea o expresie de 
neîncredere, apoi de nelinişte şi, în sfârşit, de frică. Se ridică 
grăbit şi închise uşa, pentru ca sclavii să nu audă explicaţiile 
fiului său mai mare. 

După ce Augustus hotărâse să schimbe vechea lege care nu 
le permitea sclavilor să fie martori în justiţie împotriva stăpânilor 
lor, denunţurile acestora erau încurajate de către autorităţi. 
Când mărturiile priveau condamnări la moarte, sclavii primeau 
recompense mari şi erau imediat eliberaţi. 


Nimeni nu era ferit de această măsură draconică, fie el 
senator, nobil sau mare demnitar. Cu cât era mai bogat, cu atât 
creştea riscul de a fi denunţat. 

Încurajaţi de Tiberius şi de Sejanus, delatorii de profesie - 
cetăţeni romani - se aruncau ca păsările de pradă asupra 
persoanelor care le trezeau cupiditatea. La aceasta se adăuga 
spionajul sclavilor. Luxul de a avea o armată de slugi de condiţie 
servilă - valeţi, cameriste, lachei, frizeri, bucătari, majordomi, 
cântăreţi, muzicanți, guvernante, vizitii, grăjdari, grădinari, 
maseuri - aducea cu sine primejdia de a fi victima unei delaţiuni 
urmate de un proces de l&se-majeste. O acuzaţie de o supleţe 
extraordinară, deoarece presupunea toate cuvintele, toate 
gesturile, toate aluziile care ar fi putut fi interpretate ca 
manifestare de duşmănie împotriva împăratului sau împotriva 
instituţiilor imperiale. Rândurile nobililor şi ale bogaţilor se 
reduceau din cauza numărului în creştere al delatorilor încât 
până şi Seneca, filosoful, îi acuza că se hrănesc cu sângele 
victimelor. 

lunius Niger, ca toţi marii proprietari de sclavi, le căuta 
bunăvoința, le oferea daruri şi îi făcea să întrevadă perspectiva 
unei apropiate eliberări. 

Greşeala lui Petronius, semnalată de Vibius, era gravă. Atacul 
cu mâna înarmată comis de un nobil împotriva Roşiilor putea fi 
uşor interpretat ca un act de duşmănie faţă de împărat, 
protectorul lor. Faptul că plebea îi susţinea pe Verzi nu alarma 
autorităţile. Tiberius prefera ca pasiunile maselor populare să se 
concentreze asupra jocurilor publice şi nu asupra politicii, mult 
mai amenințătoare pentru regimul imperial. 

— Eşti tot atât de vinovat ca şi Petronius! îi zise lunius fiului 
său mai mare. Trebuia să mă avertizezi cu privire la intenţiile 
sale. Aş fi găsit mijloace să-l înfrânez de la asemenea fapte 
reprobabile. 

Apoi se întoarse spre fiul său mai mic. 

— Îţi dai seama de primejdia la care îţi expui familia? Să 
sperăm că încăierarea asta va rămâne fără urmări. Că golanii, 
prietenii tăi, vor şti să păstreze tăcerea. Ce s-a întâmplat, s-a 
întâmplat! Dar numele tău nu trebuie să fie pronunţat! Ar trebui 
să vă interzic să mai participaţi la defilarea în cinstea Jocurilor 
Circului. Dar absenţa voastră ar putea fi considerată ca un gest 
de dispreţ faţă de tradiţii. 


Se aşeză şi îşi acoperi obrajii cu mâinile în timp ce Vibius şi 
Petronius, în picioare lângă el, îşi schimbau priviri veninoase. 

— Turnătorule! îi şopti Petronius. 

— Imbecil iresponsabil! murmură Vibius. 

— Ce ați zis? întrebă lunius  descoperindu-şi fața 
congestionată. 

— Nimic, tată! răspunse Petronius. 

— Nemesis m-a blestemat să am copii denaturaţi! se lamenta 
lunius. Mâine, după amiază, mă veţi însoţi la Senat. Am să vă 
arăt un nemernic, pe ale cărui urme nu sunteţi departe de a 
ajunge. 

— Dar şcoala? întrebă cu o modestie prefăcută Vibius vrând 
să scoată în evidenţă respectul său pentru disciplină şi dorinţa 
de a nu-şi întrerupe „dragile” sale studii. 

Excesul acesta de zel trezi bănuielile lui lunius care nu-şi 
cunoştea fiul mai mare ca pe un elev model. 

— O zi de absenţă nu contează!... lar în ceea ce te priveşte pe 
tine, Petronius, tu vei fi lipsit, o săptămână de privilegiul de a 
lua masa împreună cu părinţii. 

Uşa se deschise şi Domitia, mama lor, apăru în prag. 

— Mâncarea se răceşte, lunius! zise Domitia. 

Ca orice doamnă din înalta nobilime, scutită de a se ocupa de 
treburile casnice, Domitia purta cu eleganţă o rochie de mătase 
de culoarea chihlimbarului cu ape trandafirii. Coafura sa 
îngrijită, coturnii săi auriţi, bijuteriile, făceau să-i crească 
frumuseţea impunătoare de matroană romană... 

Petronius şi Cynthia moşteniseră trăsăturile ei regulate şi fine, 
pe care tinereţea le făcea şi mai pronunţate. 

Vibius, în schimb, amintea de figura - îngălbenită şi ea - a lui 
lunius. Dar faţa energică, hotărâtă, a tatălui părea tăiată în 
piatră în timp ce a fiului său mai mare avea o expresie 
posomorâtă şi neplăcută. 

— Ciorba de peşte rece nu are niciun gust! insistă Domitia. 

— Venim! zise lunius. Petronius va mânca singur în camera 
lui! 

Domitia nu întrebă nimic cu privire la motivele pedepsei. Ştia 
că lunius nu-şi schimba niciodată hotărârile. Chiar dacă greşea. 

Petronius, trecând sfidător prin „triclinium” şi îndreptându-se 
spre cameră, îşi schimbă privirea cu Cynthia. N-aveau nevoie să 


se audă ca să se înţeleagă. Ochii spuneau tot ce cuvintele nu 
puteau să exprime. 

După ce tânărul ieşi, familia se aşeză la „cena”. Vibius şi 
Cynthia atinseseră vârsta care le permitea să stea întinşi pe 
paturile de argint tapisate cu mătase albă şi rânduite pe trei 
laturi ale mesei. A patra latură era liberă pentru ca servitorii să- 
şi poată face nestingheriţi treaba. Numeroasele feluri de 
mâncare, fructele, dulciurile şi vinurile aduse pe tăvile de argint 
cereau spaţiu ca să încânte ochiul şi să trezească pofta. 

— Luaţi ciorba de peşte! porunci lunius după ce o gustă şi o 
scuipă pe dalele de marmură. 


Nu era prima oară când Petronius urca treptele de la Curia 
lulia unde se reunea Senatul ca să rezolve problemele curente şi 
să judece, în prima şi ultima instanţă, procesele de lèse- 
majesté, care nu intrau în competenţa tribunalelor ordinare 
civile şi militare. 

Fiii de senatori aveau permisiunea şi chiar erau încurajați să 
asiste la şedinţe ca să se familiarizeze cu activitatea acestei 
adunări, la care urmau să participe pe măsură ce vârsta şi 
censul îi desemna să ocupe băncile lustruite de togile 
strămoşilor în decursul veacurilor. 

O mulţime de oameni se îngrămădea să asiste la sosirea 
iluştrilor deținători ai unei influenţe politice, acum reduse la un 
fel de umbră a vechii lor puteri. Senatul nu mai era decât un 
fundal al dramei care se desfăşura în faţa poporului roman iar 
senatorii nu mai jucau decât rolul unor figuranţi eclipsaţi de 
strălucirea împăratului, singurul învestit cu autoritatea supremă, 
pe care nimeni nu cuteza să o conteste. 

Publicul, lăsând loc de trecere pentru senatori, îi aplauda pe 
cei pe care îi simpatiza şi îi huiduia pe „marii” care se plecau în 
faţa lui Tiberiu şi a lui Sejanus, soarele şi luna imperiului. 

Spre deosebire de Augustus, care căuta pe toate căile să 
câştige bunăvoința plebei, Tiberius, succesorul său, aristocrat, 
ale cărui origini se pierdeau în negura vremurilor, dispreţuia şi 
se temea de popor. Ca să evite orice contact cu furnicarul uman 
de la Roma, se retrăsese în Campania, la Capri, unde se distra în 
cercul restrâns al favoriţilor, fără să uite de treburile imperiului. 

Petronius şi Vibius intrară în templul cu plafonul foarte înalt, 
susţinut de coloane canelate cu capiteluri ionice. Se aşezară pe 


locurile care le fuseseră rezervate lângă uşa ţintuită cu bronz, 
printre alţi fii de senatori. 

Băncile senatorilor erau dispuse pe mai multe rânduri pe cele 
două laturi ale sălii. In fund se ridica o estradă, un pupitru şi trei 
scaune „curiles” destinate împăratului şi celor doi consuli în 
exerciţiu. Dar cum Tiberius nu mai frecventa Senatul, unul 
dintre consuli îi lua locul şi prezida şedinţele. 

Uşa cu două canaturi era tot timpul deschisă permiţând 
mulţimii adunate în faţa templului să audă şi să urmărească fără 
a pierde niciun cuvânt din discursurile pronunţate de către 
oratori, care luau, pe rând, cuvântul. 

Pe ordinea de zi erau probleme curente, sacrificiile care 
trebuiau aduse ca să-i facă pe zei binevoitori faţă de construcţia 
unui apeduct, ca şi alte fleacuri care nu-l interesau pe Petronius. 

— O şedinţă monotonă care te face să caşti cu toată gura! îi 
şopti vecinului său, Appius Tertullius. 

Tânărul roşcovan, cu faţa pistruiată, îi şopti: 

— Trebuie să te obişnuieşti cu aceste mărunţişuri plictisitoare 
deoarece la douăzeci şi cinci de ani s-ar putea să fim chemaţi să 
ne luăm locurile printre senatori. Delaţiunile răresc rândurile lor 
mai repede decât o epidemie de ciumă. lar împăratul are nevoie 
de demnitari docili care să-l scutească de răspunderea pentru 
condamnarea la moarte a nevinovaţilor. 

Petronius simţi fiori în şira spinării şi îi replică cu o voce joasă: 

— Dragă Appius, consideră că n-am auzit ce ai spus. [ine 
seamă de sfatul meu! Nu mai repeta niciodată ce ai spus! Căci 
şi pereţii au urechi! Asta am învăţat-o din propria experienţă. 

— Ştiu să-mi aleg confidenţii, Petronius! lar în ceea ce 
priveşte şedinţa asta, renunţă la pronosticurile pesimiste! 
Bucata gustoasă o să vină ceva mai târziu! Aşteaptă ultimul 
număr din program! 

Prima parte, de pe ordinea de zi a fost expediată repede. 
Senatorii au votat cu docilitate toate „senatus-consultum” care 
le-au fost propuse. Mulţi dintre ei preferau să absenteze, dar 
împăratul, care le cunoştea aversiunea faţă de dezbateri, pe 
care le considerau o corvoadă, aplica amenzi grele pentru 
absenteism şi poruncea chiar excluderea lor din Senat. 

lunius Niger, care cunoştea starea de spirit a lui Tiberius şi 
obrăznicia tot mai mare a delatorilor, trăia sub obsesia unei 
căderi provocate de cei care jinduiau după averea sa. În fiecare 


seară, înainte de a se culca, se întreba dacă a doua zi se va 
scula liber în patul său, alături de Domitia. Căci adesea 
arestările se făceau noaptea, înainte de judecare. După câteva 
zile, săptămâni sau luni de detenţie la „secret” inculpaţii erau 
aduşi în faţa Senatului reunit ca Curte de Justiţie. Delatorii 
aduceau acuzaţiile cele mai absurde. Cuvintele lor pline de 
venin constituiau cele mai murdare rechizitorii. Martorii bine 
plătiţi aduceau dovezi indiscutabile, după nevoile cauzei. Cum 
să te aperi împotriva declaraţiilor mincinoase făcute sub 
jurământ? 

Senatorul Lucius Memercus intrase într-o latrină purtând la 
deget un inel de aur cu o camee de chihlimbar pe onyx 
reprezentând profilul împăratului Tiberiu. | s-a intentat proces 
de l&se-majeste deoarece îl insultase grav pe suveran. A fost 
condamnat la moarte. 

Marcus Antisticus făcuse dragoste cu soţia uitând să închidă 
uşa care ducea în peristil unde trona statuia de bronz a 
împăratului. A face dragoste în faţa chipului divin al lui Tiberiu 
echivala cu o crimă. Condamnaţi la decapitare şi la confiscarea 
tuturor bunurilor, cei doi soţi s-au sinucis. 

Bătrânul Cecilianus Veticus, un celibatar bogat şi fără 
moştenitori, mare colecţionar de obiecte de artă antice, 
redactase un testament în favoarea lui Tiberiu, sperând că 
această dovadă de devotament o să-i asigure o viaţă fără griji şi 
o moarte liniştită. Dar Sejanus era nerăbdător. Cecilianus 
întârzia să treacă pe lumea cealaltă. Fu strangulat de nişte 
ucigaşi plătiţi, care îi acoperiseră faţa cu o pernă. Splendida 
colecţie de artă lua drumul spre Capri. 

Când lunius sosi la Senat, mai întâi se uită la locurile 
neocupate. Şi se întrebă dacă titularii lor întârziau sau fuseseră 
arestaţi. Morţile subite datorate unor cauze naturale erau foarte 
rare. 

Consulul Silius Nerva, care prezida şedinţa, anunţă 
deschiderea procesului intentat lui Vibius Serenius. Acuzat de 
complot şi de crimă de lese-majeste. 

Petronius văzu un bătrân prăpădit care abia îşi trăgea 
picioarele în lanţuri. Palid, numai piele şi os, cu ochii sticloşi, 
cerniţi, cu părul şi barba albe - o umbră vie, încadrată de gărzile 
urbane - se îndrepta clătinându-se spre locul desemnat 
acuzațiilor. În urma lui venea cu pas sigur un tânăr îmbrăcat 


elegant, parfumat, mândru, triumfător, care semăna uimitor de 
mult cu bătrânul. 

— Vibius Serenius Junior contra lui Vibius Serenius Senior! 
adaugă consulul cu o voce oarecum stânjenită. Vibius Serenius 
Junior are cuvântul! 

Tânărul luă locul acuzatorului. 

Senatorii îşi schimbau privirile în care se amesteca uluirea şi 
consternarea. Un fiu delator atacându-şi tatăl în faţa justiţiei era 
ceva ce nu s-a mai văzut, chiar şi la Roma, unde cele mai crunte 
absurdităţi treceau neobservate. 

Cu o voce limpede, gravă, plină de emfază Vibius Serenius 
Junior îşi acuza tatăl de un complot ce urmărea asasinarea 
împăratului şi răsturnarea dinastiei. Cită şi numele complicelui, 
Cecilius Cornutus, fost pretor, care, neîndrăznind să înfrunte 
mânia justiţiei, se sinucisese. 

Consulul îi dădu cuvântul acuzatului să se apere. 

Cu o energie surprinzătoare pentru trupul său firav, Serenius 
Senior îşi arătă braţele goale cu muşchii atrofiaţi şi cu pielea 
abia ţinându-se de oase. 

— Priviţi-mi mâinile şi judecaţi dacă ele sunt în stare să 
săvârşească o crimă! Priviţi-mă şi judecaţi dacă am aerul unui 
conspirator ce urmăreşte răsturnarea regimului politic! Priviţi- 
mă şi judecaţi dacă aş putea să trec cu sabia în mână prin 
cordoanele de pretorieni şi de gărzi care îl protejează pe 
împărat! Sunt acuzat că aş fi pus la punct, împreună cu 
complicele meu, Cecilius Cornutus, un plan ce urmărea nici mai 
mult, nici mai puţin decât căderea imperiului! Dar Cornutus era 
şi mai bătrân decât mine. Puterile noastre împreună n-ar fi fost 
în stare să mişte un dulap. Cornutus s-a sinucis! Dar nu fiindcă 
ar fi avut conştiinţa încărcată, deoarece n-avea nimic să-şi 
reproşeze. Şi-a pus capăt zilelor fiindcă la vârsta lui n-a avut 
curajul să înfrunte torturile care îl aşteptau. Fie blestemat de zei 
fiul meu, pe care l-am zămislit, căruia nu i-a lipsit niciodată 
nimic şi la care mă uitam ca la cea de-a opta minune a lumii! 
Astăzi îmi primesc răsplata pentru toate sacrificiile pe care le- 
am făcut pentru el. Acuzaţiile sale nu au decât un singur scop: 
să profite de moartea mea ca să pună mâna pe avere, care şi 
aşa i-ar fi revenit dacă-ar mai fi avut răbdare să aştepte puţin. Îl 
blestem să sufere ceea ce sufăr eu din cauza lui! 


Senatorii murmurau scandalizaţi. Se uitau plini de dispreţ la 
tânărul care părea că îşi pierde încrederea în sine. Acesta îşi 
dădea seama că adunarea se ridica împotriva lui. Trebuia să 
vină cu noi probe împotriva tatălui său ca să-i convingă pe 
judecători, care dădeau din cap privindu-l cu severitate. 

Petronius urmărea uluit această scenă incredibilă. Tatăl său 
era un om dur, încăpățânat, care îl pedepsea adesea şi îl 
favoriza pe Vibius. Dar, cu toate acestea, niciodată nu s-ar fi 
gândit să-i facă vreun rău. Tatăl său era un zeu, egal cu Jupiter. 
Ca şi Jupiter îşi revărsa mânia împotriva copiilor săi, când 
aceştia îi încălcau poruncile. 

Vibius Junior ceru cuvântul şi declară cu suspiciune în glas că 
„acuzatul” nu l-a avut complice numai pe Cornutus. Că şi Cneius 
Lentulus şi Seius Tubero făceau parte din complot. 

Senatorii îşi  exprimară, prin gesturi şi  exclamaţii, 
dezaprobarea. 

Petronius se îngrozi când îl auzi pe tatăl său cerând cuvântul 
în apărarea acuzatului. lunius aminti Adunării că, Lentulus şi 
Tubero, chiar dacă erau prieteni cu Serenius Senior, erau foarte 
apreciaţi de împărat pentru onestitatea lor şi pentru marile 
servicii aduse imperiului? Mai adăugă că erau bătrâni şi cu 
sănătatea şubrezită? Să susţii că aceşti oameni, ajunşi în pragul 
mormântului, ar fi în stare să organizeze un complot şi să 
provoace un război civil, însemna să frizezi ridicolul. Apoi 
adăugă: 

— Cer ca sclavii acuzatului să fie ascultați ca martori. Sclavii 
au dreptul să apară în faţa Senatului. Declaraţiile lor vor aduce 
mai multă lumină în acest proces. 

Consulul amână şedinţa în vederea audierii martorilor. 
Dezbaterile urmau să fie reluate după Jocurile Circului, care 
suspendau din oficiu activitatea tribunalelor. 

Fiindcă Serenius Senior părăsi Senatul sub o puternică 
escortă, trecerea sa fu viu aplaudată. Şi lunius Niger fu 
întâmpinat cu ovaţii deoarece discursul său mersese la inimile 
oamenilor. În schimb Serenius Junior era cât pe aci să fie linşat. 
Garda trebui să-l apere de mânia mulţimii. Oamenii, atacându-l 
pe Serenius Junior, îi atacau, simbolic, pe toţi delatorii protejaţi 
de guvern. 

Petronius şi Vibius se apropiară de tatăl lor. Acesta le spuse 
cu o voce gravă. 


— Am vrut să asistați la acest proces ca să vedeţi că josnicia 
şi infamia unui fiu denaturat nu are limite! „Evitaţi să faceţi 
lucruri pe care aţi putea să le regretaţi”, ne învaţă Publilius 
Syrus, un mim modest care ar fi putut să dea lecţii de morală şi 
unor filosofi celebri. Voi doi m-aţi decepţionat! M-aţi decepţionat 
foarte mult! Mergeţi pe urmele lui Serenius Junior! 


Jocurile Romane consacrate lui Jupiter, Minervei, Junonei şi lui 
Neptun se deschiseseră cu toată pompa atât de iubită de 
populaţia Romei. Ceremoniile debutară cu o procesiune 
magnifică, care porni de la Capitolin, traversă Forul şi o luă pe 
Calea Triumfală pentru a o lua după aceea, spre intrarea 
monumentală a Circului cel Mare. 

Petronius şi Vibius, ca şi ceilalţi tineri nobili din Roma formau 
garda de onoare la statuile divinităţilor sărbătorite. Acestea erau 
instalate pe mari care alegorice şi împodobite cu ghirlande de 
flori. Ei închideau cortegiul în fruntea căruia mergeau carele de 
curse, împărţite în patru grupuri, după îmbrăcămintea vizitiilor - 
verde, roşie, albastră şi albă, şi conduse de eroii zilei. Dar 
pentru ca să facă plăcere publicului, căruia îi plăcea să 
simplifice lucrurile, Albii se combinaseră cu Verzii iar Roşii cu 
Albaştrii. După care veneau luptătorii, pugiliştii, apoi muzicanţii 
şi dansatorii, toţi încoronați cu lauri şi trandafiri. 

Petronius, care defila pentru prima oară - deoarece se apropia 
de cincisprezece ani - privea impresionat la fastul din jurul său. 
Vibius afişa un aer blazat, căci participa de trei ani la această 
ceremonie, care, deşi se repeta, trezea de fiecare dată un nou 
entuziasm. 

Petronius remarcă că străzile erau pustii. Appius, vecinul său, 
îi spuse că lumea era adunată la circ, care avea cinci sute de mii 
de locuri, dar că alte câteva zeci de mii pătrunseseră înăuntru 
profitând de busculada, cu atât mai mult cu cât intrarea era 
gratuită. 

Oraşul părăsit era o bună pradă pentru răufăcători, care îşi 
făceau cu multă bucurie meseria. Patrule ale cohortei urbane 
parcurgeau străzile ca să împiedice jafurile. Dar în ciuda zelului 
cohortei, arestările erau rare deoarece derbedeii le scăpau 
printre degete ca argintul viu. 


Numai vilele bogate, apărate de numeroşi sclavi, erau apărate 
de hoţi. Sclavii îşi făceau datoria pe rând, deoarece nimeni nu le 
interzicea să asiste la jocuri. 

Cortegiul pătrunse în Circul cel Mare, defilă prin faţa 
spectatorilor, care aplaudau culorile preferate spărgându-şi 
palmele. Apoi cortegiul se dădu de-o parte făcând loc curselor 
de care cu doi cai să inaugureze jocurile. 

Petronius se aşeză pe o treaptă a amfiteatrului alături de 
Appius. În timpul defilării nici nu se uită la fratele său mai mare, 
care îl trată cu aceeaşi indiferenţă. 

Distrugerea statuilor lui Clorus şi Hesperus ar fi dus la o 
încăierare dacă setea de câştig n-ar fi pus capăt conflictului, 
făcând loc unor pariuri nemaiauzit de mari. 

Petronius era mai puţin captivat de competiţie şi de 
încurajările zgomotoase cu care mulţimea îşi sprijinea favoriţii, îl 
fascina mai mult spectacolul lumii pestriţe, jocul de umbre şi 
lumini, proporţiile uriaşe ale Circului, frumuseţea plastică a 
cailor acoperiţi de spumă, trupurile pe jumătate goale ale 
conducătorilor, cărora le jucau muşchii în timp ce-şi struneau cu 
mână sigură atelajele. 

Cursele de care cu trei cai făcură să crească entuziasmul şi 
ardoarea amatorilor de pariuri, bogaţi şi săraci. De abia se 
terminase cea de-a şaptea cursă obligatorie din mijlocul circului, 
în jurul piedestalului central decorat cu statui şi a obeliscului 
care străpungea cerul, când publicul începu să scandeze cu o 
voce tunătoare: 

— Cvadrigele! Cvadrigele! Cvadrigele! 

Carele cu patru cai întruneau voturile tuturor romanilor. 
Înainte de ieşirea lor din „carcere”, nişte boxe mici care 
constituiau linia de plecare, între Roşii şi Verzi se făcuseră 
pariuri enorme. Spiritul lor combativ atingea paroxismul. Cursele 
de cvadrige reprezentau punctul-culminant al Jocurilor de Circ. 
Imediat ce barierele „carcerelor” se deschiseseră şi patru care 
izbucniseră în arenă, se auziră strigăte asurzitoare ale căror 
ecouri ajungeau până la marginile oraşului. Caii alergau cu burta 
lipită de pământ ridicând în aer praful ce îi învăluia ca o aură 
strălucitoare. Conducătorii temerari, care voiau să câştige cu 
orice preţ, veneau în cea mai mare goană depăşindu-şi 
adversarii mai prudenţi care, fără a rămâne prea mult în urmă, 
îşi menajau atelajul gândindu-se să facă efortul maxim în 


ultimele ture. Toţi îşi biciuiau caii şi loveau violent cu hăţurile 
crupele acoperite de spumă. Osiile se încinseseră la alb şi 
aruncau scântei. 

Hesperus, campionul divinizat al Roşiilor, îl împinse pe 
conducătorul alb la stâlp. Roata stângă a acestuia se rupse, 
carul se răsturnă, dar caii îşi continuară cursa trăgându-l după ei 
şi pe conducător, care avu, totuşi, prezenţa de spirit şi tăie cu 
pumnalul hăţurile ce îi încingeau talia. 

Uralele salutară fapta îndrăzneață a lui Hesperus în timp ce 
fluierăturile şi huiduielile celor care pariaseră pe Alb se 
amestecau cu blestemele. 

Cursa continua. Albastrul, care făcuse un ocol ca să evite 
carul sfărâmat, pierdu un timp preţios şi rămase în urma 
Verdelui şi al Roşului. Clorus şi Hesperus avansau aproape roată 
la roată. 

Cei care pariaseră urlau ca loviți cu dambla. 

Petronius se uita amuzat la exaltarea lui Appius care mizase 
sume enorme pe Hesperus. In ciuda faptului că avea doar 
cincisprezece ani, tatăl său, Atilius Tertullius îi umpluse cu aur 
buzunarele de la centură. „Cheltuieşte, băiatul meu, cumpără-ti 
plăcerile! O femeie costă mai ieftin dacă o plăteşti! N-o să te 
hărţuiască s-o iei de nevastă!” Tertullius, fost guvernator al 
Spaniei şi Mauritaniei. Se îmbogăţise storcându-şi supuşii. Le 
lăsa atâta ca să nu moară de foame. „Oile trebuie tunse şi nu 
jupuite”, zicea el cu o veselie disimulată. 

Spre dezolarea Verzilor, Hesperus fu acela care atinse primul 
linia de sosire. 

Disperarea celor care pierduseră a fost atenuată de 
aşteptarea ultimelor trei curse de guadrige, în nădejdea că 
acestea le vor acoperi pierderile şi le vor aduce profituri 
substanţiale. 

Aplauzele izbucniră în salve. În loja imperială, goală până 
atunci, luară loc cei trei fii ai defunctului Germanicus, prinţul cel 
mai iubit de către romani, otrăvit în urma unei intrigi urzite de 
Tiberiu, invidios din cauza popularității acestuia. Tinerii Nero 
Cezar, Drusus Cezar şi Caligula salutară mulţimea exaltată de 
prezenţa lor. 

Profitând de acest interludiu, Petronius părăsi treptele pe care 
stătea, făcându-şi cu greu drum printre spectatorii strânşi ca 
sardelele în cutie. Voia să coboare până la „carcere” şi să asiste 


la ieşirea carelor în arenă. Pregătirile febrile ale plecării carelor i 
se păreau mai pasionante decât cursele. Aici îl găsi pe Ascyltus 
care îl întâmpină cu bucurie. 

— Astăzi vreau să fac pe darnicul! Îţi ofer cea mai scumpă 
băutură răcoritoare! 

Opri un vânzător ambulant şi plăti două pahare de oranjadă 
amestecată cu diverse esențe parfumate. 

— Să bem în sănătatea noastră şi a victoriilor viitoare ale lui 
Samson! 

— Cum adică? 
_ — Am reuşit să-l conving să se înscrie la şcoala de gladiatori! 
Iti aminteşti de individul care mi-a promis o bună recompensă?! 
Se numeşte Annius Cimber şi are o putere extraordinară de 
convingere. L-am ajutat să-l recruteze pe Hyllus! Ei bine, uite 
recompensa! 

— L-ai vândut pe nenorocitul de Hyllus, îi reproşă Petronius. 

— Dimpotrivă! l-am deschis drumul spre glorie! 

— Sau spre moarte! 


Soarele cobora liniştit în spatele orizontului purpuriu. 
Petronius se aşeză pe o treaptă a Templului lui Castor, construit 
pe malul stâng al Tibrului, aproape de For. Se uita visător la 
cerul liniştit, încă albastru la zenit, pe care rândunelele îl 
spărgeau ca nişte săgeți. Spectacolul de la Circ, pasionant la 
început, îl plictisise până la uimă. 

Trebuia să se întâlnească cu părinţii, care trebuiau să iasă din 
Circ după terminarea curselor de care. Spectacolul foarte 
apreciat de lupte libere era interzis femeilor deoarece luptătorii 
purtau doar o bucăţică de pânză în jurul coapselor, pe care o 
pierdeau adesea în timpul luptei. Nu se prea gândeau că 
matroanele şi fetele îi vedeau goi. 

lunius, care nu admitea ca soţia sa şi fiica să umble singure 
prin oraş după căderea serii, le însoțea. Avea totdeauna ascunsă 
sub togă o sabie deoarece, spre deosebire de majoritatea 
romanilor care nu purtau arme, voia să fie gata să se apere de 
vagabonzii şi derbedeii care îi atacau pe trecătorii paşnici. 
Vibius venea după ei. 

Toţi fuseseră invitaţi la „cena” de Pulcheria, sora lui lunius, 
căsătorită cu senatorul Domitius Cotta, personaj din înalta şi 


vechea nobilime, renumit prin banchetele sale, care rivalizau cu 
cele organizatele Lucullus. 

Familia Niger era escortată de zece sclavi care, la întoarcere, 
trebuiau să lumineze drumul cu torţele. 

În „triclinium-ul” vilei lui Cotta fuseseră aranjate doar trei 
mese. Invitaţii - rude şi prieteni foarte apropiaţi - sosiră cu 
întârziere din cauza Jocurilor Circului. Printre ei era şi senatorul 
Fulvius Camillus, un obez care părea o minge acoperită cu o 
togă largă. Soţia sa, Emilia, era slabă ca un cui. Calpurnia 
Sulpicius, prima doamnă de onoare a prinţesei Antonia Il, îşi 
prezenta ultimul soţ, un băiat foarte frumos pe care îl 
cumpătase cu aur. Servillia Metellus, o mare doamnă, îl preceda 
de aproape pe Seneca, filosof şi avocat strălucit originar din 
Spania. Deşi încă tânăr, avea deja trăsăturile bine pronunţate şi 
părul aproape alb. Servilius Pollion, un stâlp al înaltei societăţi 
romane, sosi printre ultimii invitaţi. Petronius şi Vibius, ca şi cei 
trei fii ai lui Cotta, reprezentau tineretul. 

Toţi se întinseseră pe paturi, pe locurile marcate cu numele 
lor. 

Amfitrionul era absent. 

— Domitius nu vine printre noi? întrebă grăsanul Fulvius. 

— N-o fi reţinut de preocupări mai plăcute? interveni Seneca 
pe un ton şiret. 

În pofida scrierilor sale care proslăveau virtuțile ancestrale şi 
morala cea mai severă, îi plăceau banii, o bucată de carne bună, 
vinurile îmbătătoare, femeile tinere şi băieţii drăguţi, exact în 
această ordine. 

— Bucuraţi-vă de ce aveţi pe mese în linişte! răspunse 
stăpâna casei. Domitius nu se simţea prea bine. Dar va veni în 
seara aceasta printre noi. Işi cunoaşte obligaţiile faţă de 
adevărații prieteni. 

Pulcheria trecuse de patruzeci de ani. Avea o alură mândră, 
trăsături distinse, purta o rochie cu multe cute, o pieptănătură 
cu bucle după moda grecească, bijuterii strălucitoare, la care se 
adăugau formele puţin plinuţe care îi dădeau aerul unei 
matroane romane tipice, dedicată îndeplinirii datoriilor sale. 

Mâncărurile, unele mai savuroase decât altele, erau aduse de 
servitori stilaţi, toţi frumoşi şi foarte tineri. 

Fulvius povestea cu umor şi maliţiozitate necazurile unui 
prieten comun, Caius Roscius: 


— Îi cunoaşteţi preferinţele pentru băieţii foarte tineri, 
prostituaţi, de prin cartierele rău famate. O slăbiciune pe care n- 
o înţeleg deoarece are acasă vreo sută de efebi sclavi care îi 
îndeplinesc toate fanteziile. Nu demult Caius s-a lăsat 
îmbrobodit de un tinerel care l-a atras spre zidurile cetăţii, într- 
un loc mai retras, ca să facă dragoste cu el. Prietenul nostru se 
pregătea să savureze plăcerile raiului pământesc când o bandă 
de derbedei - înţeleşi cu tinerelul - l-au atacat şi i-au curăţat 
buzunarele. Apoi derbedeii au fugit lăsându-l gol puşcă; 
închipuiţi-vă în ce stare era când a trebuit să se întoarcă... 

Deodată se opri cu ochii aţintiţi spre uşă. Toate privirile se 
îndreptară spre punctul lui de miră. Surpriza şi stupefacţia se 
desenară pe toate feţele. 

Amfitrionul, gol ca în ziua naşterii sale, se opri pentru câteva 
clipe în prag, apoi, privind în gol, se îndreptă în vârful degetelor 
spre mese. Îşi ţinea mâna la ureche ca pe un cornet acustic. Ce 
voia să audă, se întrebară comesenii stupefiaţi? 

Pudice, doamnele, şi îndeosebi fetele, îşi acoperiră ochii cu 
mâinile. Trupul gol al lui Cotta, cu muşchii căzuţi, pielea zbârcită 
pe oasele proeminente, nu avea nimic seducător. Fetele, care 
visau eroii frumoşi ai antichităţii imortalizaţi în marmură de 
marii sculptori greci, suferiră o cruntă deziluzie la vederea lui 
Cotta. Soții lor, când vor îmbătrâni, vor avea acelaşi aspect 
lamentabil? Bătrâneţea îi urmăreşte pe tineri ca un câine de 
vânătoare care îşi urmăreşte prada. 

Senatorul gol păru decepţionat de liniştea care îl înconjură. 
leşi, fără să se grăbească, pe aceeaşi uşă. 

Invitaţii o priviră cu uluire şi curiozitate pe Pulcheria, care le 
explică jenată: 

— De o vreme îşi închipuie că dacă se dezbracă de toate 
hainele devine invizibil şi astfel poate să audă tot ce se vorbeşte 
despre el fără ca cineva să-şi dea seama că este prezent. 

lunius zâmbi silit. 

— Toată viaţa a fost un original! 

Comesenii îşi continuară conversațiile întrerupte ca şi cum 
nimic nu s-ar fi întâmplat. După desert Pulcheria se ridică. 

— Vă propun să bem un pahar de Falerna în sala lui Apollo! 

Iniţiativa fu acceptată. Invitaţii trecură într-o sală cu coloane 
de malahit. O statuie a lui Apollo nud, mai mare decât naturală, 
trona între două havuzuri care aruncau jeturi de apă parfumată. 


Sclavii, conduşi de bastonul majordomului, aduceau cupele şi 
garafele încrustate cu pietre preţioase. 

— Lăsaţi-le pe masa asta! porunci Pulcheria. Ne servim 
singuri! 

Tinerii sclavi dispărură. Majordomul închise uşa înaltă de 
bronz în urma sa. 

— În sfârşit, suntem liberi! suspină Pulcheria. Să ne servim! 
Aşa este mai plăcut decât să ştii că cineva se ţine de coada ta! 
Putem să vorbim fără martori stânjenitori. 

Pulcheria are dreptate, se gândiră invitaţii. Acum se simțeau 
mai liberi. Încercau o senzaţie de mulţumire, intimitate şi 
încredere. 

— Povestea cu necazurile lui Caius Roscius a fost bine venită! 
exclamă vesel Servillia Metellus. 

— Este un aspect amuzant al vieţii noastre de zi cu zi! 
exclamă cu amărăciune Servilius Pollion. Din păcate lucrurile 
triste le înăbuşesc pe cele vesele! 

Feţele comesenilor se lungiră. 

— Eh, aşa-i! Un adevăr trist! zise obezul Cecilianus turnându- 
şi în pahar. Lucius Sosius şi-a tăiat venele. Asta-i ultima noutate. 
N-a mai putut să îndure acuzaţiile mincinoase care plouau 
asupra sa şi nici faptul că a fost părăsit de prieteni, care fugeau 
de el de parcă ar fi fost ciumat. 

— De ce să nu atacăm un subiect mai plăcut? întrebă Seneca. 
Să admirăm, de pildă, proporţiile acestui frumos Apollo? Este 
una dintre cele mai strălucite creaţii care mi-au fost date să 
văd! Simt mâna lui Fidias, dragă Pulcheria! 

— Totdeauna ai fost un bun cunoscător! răspunse Pulcheria. 
L-am adus luna trecută de la Atena! M-a costat o avere! 

— Suntem aici, între prieteni, ca să putem discuta în mod 
liber chestiunile cele mai arzătoare. Aprecierile cu privire la 
Apollo făcute în faţa sclavilor nu comportă niciun risc, zise 
lunius. 

— lunius, poţi să garantezi că printre noi nu sunt şi spioni? 
interveni Seneca după ce savurase vinul de Falerna. 

— Atunci în cine mai poţi avea încredere? întrebă Servilia 
îngrijorată. 

— În nimeni! replică filosoful. 

— N-aş zice că remarca ta ne-ar flata! exclamă Pollion. Deşi 
eu n-o dezaprob! 


— Atunci ce e de făcut? întrebă Emilia Camillus. 

— Să tăcem! replică laconic Seneca. Şi să ascultăm cu milă 
cuvintele imprudente pronunţate de oamenii aiuriţi! 

Răspunsul cinic al filosofului îi dădu fiori lui Petronius. 

— Pot să întreb fără teamă cum se va termina afacerea 
Serenius? întrebă Pollion. 

— Denunţătorul demascat va ieşi, până la urmă, alb ca o 
porumbiţă! zise Seneca pe un ton blazat. 

— Vorbeşte un avocat! râse lunius. 

— Seneca a fost totdeauna un pesimist! zise Domitia Niger. 

— E vreo primejdie dacă ne gândim la cauzele care l-au 
împins pe Plantius Silvanus s-o arunce pe fereastră pe soţia sa 
Apronia? interveni Calpurnia Sulpicius. 

Soţul său, frumosul Marcus, stătea mut ca un peşte. 

— In ce mă priveşte n-aş face niciun fel de ipoteze înainte de 
a cunoaşte rezultatele oficiale ale anchetei, replică cu calm 
Seneca. 

lunius izbucni în râs. 

— Adevăratele dedesubturi ale afacerii nu vor fi cunoscute 
niciodată. 

Servillius Pollion îşi ridică puţin capul. 

— Cred că Seneca are dreptate. În culisele acestei afaceri se 
profilează imaginea Urgulaniei, care e prietenă intimă cu 
împărăteasa Livia şi soţie a prinţului Clau-Clau-Claudius! 

Uşa se deschise şi amfitrionul surâzând, parfumat, pus la 
punct, îmbrăcat cu o tunică lungă, brodată bogat cu aur, intră 
încet şi îi salută pe invitaţi ca şi cum i-ar fi văzut pentru prima 
dată în seara asta. 

— Sper că bucătăria nu v-a dezamăgit! 

— A fost un regal, dragă Domitius, zise lunius cu căldură. 

— Cred că Lucullus, de invidie, muşcă din pământ în 
mormântul său! adăugă Pollion. 

Complimentul lugubru al lui Pollion o făcu pe Pulcheria să-şi 
încrunte sprâncenele. 

— Vreau să beau un pahar în compania voastră! zise Cotta 
turnându-şi vin în cupă. 

Calpurnia Sulpicius interveni pe un ton sentenţios: 

— Prudenţa şi înţelepciunea nu pot să învingă forţa destinului. 
Dacă ţi-a fost scris să mori decapitat, de secure, nimic pe lume 
nu te scăpa de acest trist sfârşit. Cine şi-ar fi putut vreodată 


imagina, că într-o zi Claudia Pulcheria, verişoara principesei 
Agrippina, va fi acuzată de adulter cu Furnius şi de uneltiri 
împotriva împăratului! Afer, denunţătorul, se bucură de 
reputaţia că nu-şi lasă din mâini niciodată pradă până când nu-i 
smulge cel puţin un sfert din avere. 

— Viaţa dezordonată a Claudiei nu era un secret pentru 
nimeni. 

— Numai a ei? întrebă cu inocenţă Seneca. Domitius Cotta se 
apropie de lunius. 

— Bârfele astea nu mă interesează! Să ieşim puţin pe terasă! 
Nu vrei? Aici mă sufoc! Aerul de aici nu se mai poate respira! 

— Vin cu tine! îi răspunse cumnatul. 

Când se depărtară destul de mult ca să nu poată fi auziţi de 
cei din casă, Domitius îşi vărsă năduful şi exasperarea. A 

— Nu mai pot, lunius! Simt nevoia să-mi vărs năduful! lţi 
cunosc calităţile! De aceea am încredere în tine! Ştii de ce nu 
am venit la masă? De ce nu v-am acordat onoarea care vi se 
cuvine?... Am oroare să fiu servit de aceşti băieţi frumoşi cu 
părul frizat, cu ochii galeşi şi cu tunicile atât de scurte încât li se 
văd toate farmecele! lată de ce! Sunt scârbit să-i văd etalându- 
şi toată ziua turpitudinea în casa mea! Ca şi tine, detest 
adulterul şi amorul grecesc! lar în jurul meu zboară ca nişte 
fluturaşi tinerii amanți ai nevestei mele şi iubitele băieţilor mei! 
Nu mai am nicio autoritate în faţa lor! Toată lumea îmi cunoaşte 
nenorocirea şi mă dispreţuieşte! Nevasta mă învinovăţeşte că 
sunt pe cale să înnebunesc şi că sunt obsedat de halucinaţii 
lubrice! Nu e adevărat! Zeii m-au învăţat să mă fac invizibil ca 
să pot surprinde adulterul nevestei şi desfrâul băieţilor mei! 
Acum vreo jumătate de oră m-am făcut invizibil şi am coborât 
printre voi. Voiam să aud comentariile prietenilor cu privire la 
coarnele pe care le port. Să-i aud cum râd de mine! Dar ei au 
tăcut!... Pulcheria se culcă cu toţi băieţii aceştia deoarece 
pretinde că sunt prea bătrân să fac dragoste cu ea!... Cu câteva 
clipe în urmă Calpurnia vorbea de adulterul Claudiei! In realitate 
o viza pe nevastă-mea. 

Pulcheria apăru în pragul sălii lui Apollo. 

— lunius, Domitius, intraţi în casă! Să nu răciţi! 

Silueta Pulcheriei se profila pe fundul sălii puternic luminate. 

Cotta adăugă cu o voce joasă: 


— Pulcheria se răzbună, deoarece în primii ani ai căsniciei 
noastre m-a surprins în braţele unei tinere sclave! De atunci mă 
persecută! 

Nu cumva disperarea lui Cotta exterioriza o faţetă a nebuniei? 
se întreba lunius. 

Cumnatul său adăugă: 

— Să intrăm! Altfel Pulcheria o să creadă că urzim ceva 
împotriva ei! 

Puțin după aceea invitaţii se retraseră. lunius se gândea că 
nebunia lui Cotta va da loc la multe comentarii. Nu-i plăcea să 
se vorbească de familia sa sau de rudele apropiate. 


După încheierea Jocurilor de la Circul cel Mare Vibius Serenius 
Senior apăru din nou în faţa judecătorilor. lunius nu şi-a mai 
adus fiii la Senat deoarece audierea ca martori a numeroşilor 
sclavi - torturați în prealabil - implica dezbateri prelungite care 
durau mai multe zile. 

Petronius urmărea de la distanţă desfăşurarea procesului. 
Toate probele contraziceau acuzaţiile tânărului Vibius Serenius. 
Speriat de strigătele mulţimii, care cerea să fie închis şi 
condamnat pentru paricid, fugi din Roma. 

Petronius le povesti lui Encolpius şi lui Ascyltus peripeţiile 
procesului. Dar prietenii săi nu prea manifestau interes faţă de 
nenorocirile bătrânului Serenius. 

— lată avantajul de a fi plebeu! exclama Ascyltus. Lupii de la 
putere se sfâşie între ei! 

— Asta-i marea noastră şansă! adăugă Encolpius, căruia nu-i 
lipsea umorul. Altfel s-ar arunca asupra noastră, oile! Din 
fericire, pentru oamenii plini de onoruri, bani şi putere noi nici 
nu existăm! 


Petronius auzise de la tatăl său că tânărul Vibius Serenius ar fi 
fugit din Roma de teamă să nu fie aruncat pe scările Gemoniilor 
de către populaţia furioasă. Era pentru prima dată, după mulţi 
ani, că plebea romană, preocupată aproape exclusiv de „panem 
et circenses”, urmărea cu pasiune dezbaterile din Senat. 

Tânărul delator fu prins la Ravenna şi adus, sub o escortă 
puternică, la Roma. Prin culise se vorbea că i se va intenta un 
proces de denunţare calomnioasă şi de asasinare morală a 
bătrânului Cornutus. 


Deoarece Petronius apăra cauza tatălui târât în noroi de fiul 
său, Vibius, din spirit de contradicţie, susţinea cauza 
omonimului său. Se certau aproape în fiecare zi. Cum lunius, 
reţinut mai mult ca de obicei la Senat, lipsea de acasă, cei doi 
fraţi se încăierară. Domitia şi Cynthia, auzind zgomotul, abia 
reuşiră să-i despartă. Vibius, cu ochiul învineţit şi nasul plin de 
sânge, oferea un spectacol trist. Petronius ieşi din încăierare mai 
puţin vătămat. 

lunius, care tocmai atunci venise, se supără foarte mult şi le 
aplică o pedeapsă aspră: i-a pus o săptămână pe apă şi pâine. 

Intre timp o scrisoare sosită de la Capri dădu un curs 
neaşteptat procesului. Tiberiu îi mustra pe senatori că se 
arătaseră prea indulgenţi faţă de un inamic al imperiului. În 
aceeaşi zi dezbaterile luară sfârşit. Vibius Serenius Senior fu 
condamnat la exil pe o insulă stâncoasă şi sălbatică iar Vibius 
Serenius Junior primi o recompensă importantă pentru curajul 
său civic, pentru dragostea sa faţă de patrie şi venerarea 
împăratului. Lentulus şi Tubero, prietenii lui Tiberiu, au fost scoşi 
din cauză. 

In cazul Claudiei Pulcheria şi a amantului său judecătorii 
pronunţară pedeapsa cu moartea şi confiscarea averii, în ciuda 
intervenţiei în favoarea lor a prinţesei Agrippina. Sejanus, cu o 
singură lovitură, prindea doi iepuri. Îşi însuşea vila şi grădina 
Claudiei şi demonstra că influenţa familiei lui Germanicus era 
aproape la pământ. 

Pretorul Plautius Silvanus, acuzat de asasinarea soţiei sale, în 
ciuda protestelor sale că este nevinovat, primi din partea 
mătuşii sale Urgulania un pumnal şi ordinul de a se sinucide, ca 
să moară onorabil şi să evite un proces care ar fi putut să 
umbrească reputaţia familiei. lunius aflase de la Fulvius Camillus 
dedesubturile acestei afaceri. Silvanus era foarte bogat. După 
moartea sa o parte considerabilă din bunurile sale reveneau 
mătuşii sale Urgulania. Prin culise se şoptea că nişte ucigaşi 
plătiţi puseseră capăt zilelor nefericitei de Apronia. 


„Nenorocirea nu vine decât la alţii”. Petronius şi ai lui nu 
scăpau de această credinţă veche şi absurdă. Delaţiunile, exilul, 
suferinţele, nedreptatea făceau ravagii în jurul familiei sale. Dar 
Niger rezista ca o stâncă neclintită bătută de valuri furioase, de 
vânturi şi de furtuni puternice. 


lunius, tatăl său, i se părea un zeu puternic şi invincibil iar 
mama sa - o zeiţă intangibilă. Cynthia simboliza graţia, 
frumuseţea şi parfumul primăverii în timp ce Vibius personifica 
forţele răului. Căci acestea coabitau totdeauna cu binele. Pentru 
Petronius, familia sa era un microcosmos. 

Tatăl şi mama discutau adesea la masă despre nenorocirile 
care se abăteau asupra unor familii pe care le cunoşteau. 
Păreau îngrijoraţi, deoarece ameninţarea plana deasupra tuturor 
„marilor”, dar cum nu aveau nimic să-şi reproşeze, se simțeau 
la adăpost. Geniile favorabile dezarmau furiile care încercau să-i 
lovească. 

Căutând să-şi afişeze calmul, liniştea lor nu era decât 
aparentă. 

Intr-o seară lunius veni acasă palid, scos din fire. Le aducea o 
ştire zguduitoare. Domitianus Afer, delatorul care a dus la 
condamnarea Claudiei, verişoara prinţesei Agrippina, o acuza 
acum de adulter pe Pulcheria Cotta, ca şi pe Domitius Cotta, că 
ar închide ochii la ceea ce face soţia sa. Comportarea lor, scria 
Afer, aduce o insultă virtuţii şi dezonorează nobilimea romană. 

lunius şi Domitia erau îngroziţi deoarece căderea lui Cotta 
putea să le aducă mari necazuri şi să-i ducă la pierzanie. Cercul 
de foc se strângea acum în jurul lor. 

Petronius urmărea cu consternare privirile  neliniştite, 
speriate, ale părinţilor săi, chiar dacă aceştia căutau să-şi 
ascundă, tulburarea în faţa copiilor. Dar spiritul său de 
observaţie sesiza semnele care ar fi putut să scape celor 
neavizaţi. Discuta mult, în taină, cu Cynthia, căutând soluţii în 
faţa evenimentelor care depăşeau de departe posibilităţile lor 
de apărare. Adesea vorbeau de viitorul lor în cazul în care 
nenorocirea s-ar fi abătut asupra familiei Niger. 

In schimb Vibius, inconştient de urmările care putea să-l 
lovească şi pe el, părea că se bucură de nenorocirile familiei 
Cotta. Niciodată n-a putut să-şi sufere aceste rude apropiate 
care făceau atâta caz de nobleţe, de rafinament şi de pasiunea 
dovedită pentru artă. Işi detesta verii, care se bucurau de mai 
multă libertate şi primeau sume mari de bani, ceea ce tatăl său 
îi refuza. Se bucura dinainte de căderea lui Cotta. 

Petronius îl privea cu o milă amestecată cu dispreţ, în pofida 
vârstei sale, care îl apropia de cei maturi şi de înţelepciunea 
acestora, Vibius se comporta ca un băieţel naiv şi iresponsabil. 


Noaptea, culcat în patul său, Petronius se gândea cu ochii 
deschişi la viitorul care se anunţa în culori sumbre. Vor fi ei 
obligaţi, Cynthia şi el, să îngroaşe rândurile nenorociţilor din 
Subura şi Transtiberin? Dacă tatăl său va fi arestat, mama 
exilată şi averea confiscată, casa familiei Niger se va prăbuşi. 
Nu le va mai rămâne decât să ceară ajutorul lui Encolpius şi 
Ascyltus deoarece rudele apropiate ale familiei Niger le vor 
închide uşa în nas ca şi cum s-ar teme să nu se molipsească de 
o boală gravă şi ruşinoasă. 

Familia Niger nu ajunsese încă la această situaţie extremă. 
Comisia de anchetă încă nu le ceruse mărturisiri. Dar teama nu-i 
părăsea... Teama îi hărţuia ziua şi noaptea... 


lI 

Mâhnirea, teama de viitor îi tulbură mai puţin pe cei tineri 
decât pe maturi. Nu că le-ar lipsi impresionabilitatea, 
sensibilitatea sau emotivitatea. Dar le lipseşte experiența, 
adesea tristă, a vieţii şi acest lapsus din trecutul lor face ca 
tulburările, zguduirile, să nu lase o amprentă prea mare pe 
spiritul lor. 

În zori Petronius se trezi cu capul încă plin de visele 
adolescenței. Contactul cu realitatea zilnică îi aminti de 
nenorocirile lui Cotta dar, optimist, considera că toată fierberea 
din jurul familiei acestuia se va linişti şi că norii se vor risipi. 

Îşi chemă sclavul şi îi porunci să deschidă fereastra. Dădu la o 
parte cuvertura şi, înfrigurat, sări din pat. Era gol deoarece nu-i 
plăceau cămăşile de noapte despicate pe margini, care îi făceau 
pe bărbaţi atât de ridicoli, nici bucata de pânză de pe coapse, 
care îl jena, deoarece visele voluptuoase îl urmăreau din ce în 
ce mai des aprinzându-i simţurile. 

In camera sa mică şi modestă nu era decât un pat tare - din 
curele încrucişate, o saltea de lână, două covoraşe moi care 
serveau de cearceaf şi o plapumă vătuită, ca să menţină căldura 
corpului. Petronius schimbase plapuma, puţin eficientă, zicea el, 
cu un fel de pilotă de puf, născocită de el, mai mare şi umplută 
cu puf de lebădă, o noutate care provocase mânia tatălui, lunius 
Niger, vechi republican şi tradiţionalist intransigent, care 
respingea inovațiile ca şi cum acestea ar polua moravurile 
sănătoase romane. Domitia, mama lui Petronius, femeie 
inteligentă şi dotată cu un simţ diplomatic remarcabil, reuşi, 
puţin câte puţin, să calmeze mânia soţului său. 

In afară de pat, în camera lui Petronius mai erau un scăunel, 
un dulăpior şi o măsuţă îngustă de toaletă. In fiecare dimineaţă 
sclavul îi aducea un lighean şi o oală de lut ars. A fost o 
revoluţie deoarece băiatul cerea apă caldă în locul apei reci. De 
data aceasta el încălca un obicei de veacuri pe care nimeni nu 
îndrăznise să-l încalce. lunius, auzind ceea ce cere fiul său, se 
învineţi de mânie. Turbând de furie, puse mâna pe o curea şi se 
îndreptă spre uşă cu gândul să-i dea o lecţie care să-l readucă la 
ordine. Din fericire, îl văzu Domitia care îi ieşi în cale şi îl privi 
sfidătoare. 

lunius se opri uluit de această intervenţie de neconceput din 
partea unei soţii supuse. Il şocă împotrivirea ei deschisă. 


— E o crimă că băiatul prefera apa caldă în locul celei reci? 
întrebă ea cu un calm îngheţat. 

— Vrei să faci din fiul tău o fetiţă, un Canimede feminin? 
Capriciile sale atentează la vechile noastre moravuri! 

Domitia îl privi cu o milă care îl ului. Strigă: 

— Îndrăzneşti, oare, să mă împiedici să-mi aduc fiul pe calea 
cea bună? 

— Vreau să te împiedic să fii caraghios. Băiatul tău este 
primul în clasă şi profesorii spun că este un element 
excepţional. lar eu sunt conştientă de valoarea lui Petronius! 

Intervenţia Domitiei mai potoli mânia lui lunius. Indignarea sa 
se mai linişti şi puse cureaua la locul său. 

— Bine! Renunţ la pedeapsa pe care voiam să i-o aplic. Dar 
nu e vorba numai de apa caldă! 

Domitia, înger al păcii, vorbi cu băiatul său, ceea ce dădu 
câştig de cauză autorului de tulburări. In secret i se încălzea apa 
pentru toaleta matinală. Domitia îi spuse soţului său că 
incidentul fusese închis şi lunius se făcu că crede că totul a 
rămas neschimbat în casa sa... 

Dar furtuna aceasta într-un pahar cu apă avusese loc înainte, 
când existenţa familiei era liniştită ca un cer frumos de vară. 

Acum, dându-se jos din pat, Petronius îşi puse sandalele, se 
spălă pe mâini, pe faţă, îşi frecă cu o pastă parfumată dinţii şi 
gingiile, îşi pieptănă părul blond şi ondulat, apoi se uită 
satisfăcut într-o mică oglindă de argint. Era frumos, foarte 
frumos, şi era conştient de asta. 

Ajutat de sclavul său îşi puse tunica, pânza din jurul 
coapselor, apoi îşi strânse mijlocul cu o centură. Odată 
îmbrăcat, îşi parfumă părul şi veşmintele, obicei introdus la 
Roma după crearea imperiului. Romanilor le plăcea curăţenia. 
Seara, după ce se întorcea de la şcoală, înainte de „cena”, 
Petronius îşi făcea baia sa zilnică. Îi plăcea să se joace în apa 
caldă, să sară şi să facă ghiduşii ca un delfin. 

Dar totdeauna punea datoria înaintea plăcerii. Şcoala îl 
aştepta. Petronius se mulțumea cu un mic dejun spartan, o 
prăjitură şi un pahar de apă, un regim alimentar sobru folosit de 
toţi băieţii de vârsta sa. Apoi îşi aruncă pe umeri o pelerină albă 
cu glugă, pe care o folosea numai în caz de ploaie. Îşi scoase din 
dulap călimara şi pana de trestie, două rulouri de papirus, 
tăbliţele de ceară, condeiul, băgă totul într-o geantă din piele de 


antilopă, pe care sclavul trebuia s-o ducă până la şcoală. leşi pe 
un culoar strâmt, mărginit de numeroase uşi care dădeau în 
dormitoarele rezervate părinţilor şi prietenilor în trecere. 
Romanii, bogaţi sau săraci, preferau camerele cu dimensiuni 
reduse deoarece puteau fi încălzite mai uşor. 

Inainte de a pătrunde într-un vestibul spaţios, Petronius 
deschise foarte încet o uşă şi privi înduioşat la sora sa geamănă 
care dormea, cu părul blond răsfirat pe pernă. Fata se scula mai 
târziu decât ceilalţi deoarece, din cauză sănătăţii şubrede, 
medicul îi prescrisese diferite medicamente şi, îndeosebi, 
repausul, condiţie esenţială pentru întărirea corpului ei delicat. 

Petronius o adora, o diviniza, pe Cynthia. Ea făcea parte din 
eul lui, deşi îşi conserva propria personalitate. Un sentiment 
complex, pe care Petronius nu căuta să-l aprofundeze. Se 
mulțumea să-l constate. ` 

Inchise uşor uşa şi se îndepărtă în vârful degetelor. In vestibul 
îl aşteptau servitorul său şi pedagogul grec Athenador, filosof şi 
profesor de retorică, de asemenea sclav al familiei Niger. 

In contrast cu simplitatea dormitoarelor, sălile de recepţie 
cuprindeau saloane, galerii şi curţi interioare ornate somptuos. 
Coloane de marmură, picturi murale, mozaicuri ornamentau 
„peristilurile” cu fântâni arteziene. Un lux copleşitor, umilitor şi 
rece, care dădea fiori vizitatorilor mai puţin bogaţi şi clienţilor 
care se înghesuiau în fiecare dimineaţă să-şi primească tainul 
sărăcăcios. 

Petronius se opri în pragul bibliotecii unde părinţii săi se 
certau, uitând de micul dejun. lunius, conservator, avea în faţa 
sa un pahar cu apă şi o bucăţică de pâine tare rămasă din ajun, 
în timp ce Domitia, nemişcată, privea în gol, fără să se atingă de 
prăjitura şi ceaşca de lapte cald aşezate pe o tavă de lângă ea. 

lunius, fără să-l vadă pe Petronius, bătea nervos cu degetele 
în măsuţa de alături. 

— Nu pot să înţeleg cum ai putut să faci aşa ceva! exclamă 
Domitia consternată. Să-ţi condamni cumnatul şi propria soră! E 
ceva de neconceput! 

— Ce crezi că aş fi putut să fac? Să votez pentru achitare sau 
să mă abtin? Toţi senatorii mă fixau cu ochii, îmi răvăşeau 
maţele, doar ca să-mi vadă reacţia! Duşmanii mei aşteptări cu 
nerăbdare să-mi apăr rudele ca să se arunce asupra mea şi să 
mă sfâşie. Să mă acuze că mă aliez cu o femeie infidelă şi cu un 


soţ pervers care nu numai că acceptă, dar şi asistă gol la 
mârşăviile ei! Imediat Tiberius ar fi fost informat de atitudinea 
mea! Seneca, care i-a apărat, a vorbit trei ore fără întrerupere şi 
n-a reuşit să obţină niciun vot în favoarea acuzaților! În 
disperare de cauză a zis că Pulcheria a îmbrăţişat cultul 
prostituţiei sacre, practicate în Egipt, la Teba, la templul Belit- 
Istar din Babilonia, pe muntele Eryx din Sicilia, la templul 
Afroditei din Corint. „Dar noi suntem la Roma!” a strigat 
Domitius Afer, acest as ticălos al delatorilor. „Sectele păgâne 
din Egipt, din Armenia, din Babilon sau din Grecia nu merită 
decât oroarea noastră, decât scârba noastră! Care soţ roman 
demn ar fi admis să asiste la aceste orgii respingătoare?” 
Seneca a demonstrat că cumnatul îşi pierduse facultăţile 
mintale, că nu era decât un nebun nenorocit! Dar a fost în 
zadar! Am uitat să-ţi spun o chestiune, de fapt fără prea mare 
importanţă. Şaizeci de sclavi, care au recunoscut, sub tortură, 
că au avut relaţii intime cu Pulcheria, au fost condamnaţi la 
decapitare. 

In clipa aceea lunius observă prezenţa lui Petronius, care 
stătea înlemnit în pragul uşii. 

— Vino aici, băiatul meu! Eşti destul de mare ca să cunoşti 
adevărul! Apoi, va trebui să te aperi dacă te vor ataca invocând 
rudenia noastră cu Cotta. Pulcheria va fi exilată la Pandataria, 
unde va avea ca vecină de surghiun pe lulia, fiica cea mică a 
fostului împăiat August. 

— Slabă consolare! zise Domitia. 

— Cumnatul meu a fost închis, continuă lunius, într-o celulă la 
cazarma pretorienilor. Vila şi grădina sa frumoasă au fost 
atribuite împăratului. Domitius Afer şi-a primit recompensa 
pentru delaţiune, un sfert din averea lui Cotta. Cei trei veri ai tăi 
au fost scoşi din cauză, dar au primit ordin să plece din casă 
luându-şi numai hainele de pe ei. 

— Ce se va întâmpla cu ei? întrebă Domitia tulburată. 

— li va lua bunicul lor. O să trăiască la vila acestuia de la 
Baies. 

— Dar tatăl tău este aproape senil! Băieţii au nevoie de o 
mână fermă care să-i conducă, să-i educe! 

— Să nu exagerăm! replică lunius. Castor, cel mare, are 
aproape douăzeci de ani. Este destul de matur să se conducă 


singur. Remius are optsprezece ani iar cel mic, Quintus, este de 
vârsta lui Petronius. 

Domitia făcu un gest de nerăbdare. 

— lartă-mă, lunius, dar aprecierile tale sunt superficiale. N-am 
putea noi să ne ocupăm cel puţin de Remius şi de Quintus? 

— Draga mea, caută să elimini afacerea asta din preocupările 
tale! Nu vreau să complic existenţa familiei noastre! Să atrag 
atenţia delatorilor! 

— Politica struţului n-a dat niciodată rezultate! îl contrazise 
soţia. 

lunius nu admitea ca fiii săi să asiste la discuţiile în 
contradictoriu cu Domitia. Manifestările de independenţă ale 
acesteia îl enervau. 

— Du-te, Petronius! Să nu întârzii! 

Se uită maşinal la hainele lui Petronius dar de data aceasta 
uită să-i facă observaţie, ca de obicei. In schimb Domitia îl 
îmbrăţişă pe Petronius, îi aranjă fularul, pliurile pelerinei şi îl 
mângâie pe păr. 

După plecarea băiatului, lunius explodă: 

— Prea mult îl cocoloşeşti! Ai să faci din el un hermafrodit! 
Aproape că nu-i nicio diferenţă între Petronius şi soră-sa. Dacă l- 
ai îmbrăca ca pe o fetiţă, toată lumea l-ar confunda cu Cynthia. 
Athenador nu e bun la nimic. Influenţa sa asupra băiatului 
nostru este aproape nulă! 

Era mulţumit că găsise un pretext ca să schimbe subiectul 
stânjenitor cu privire la Cotta. 

Domitia tăcea. Mutismul ei îl exaspera pe lunius, care avea 
impresia că-l ignoră. 

— În schimb Vibius este un bărbat adevărat! continuă el cu 
vehemenţă. A moştenit caracterul meu hotărât, pasiunea mea 
pentru arme şi ataşamentul meu faţă de Republică şi de 
principiile mele democratice. 

Domitia îşi clătină capul. 

— Te sfătuiesc să faci mai puţină gălăgie în ceea ce priveşte 
republicanismul tău! Acum Roma este un imperiu şi Tiberius 
este mai puţin indulgent decât tatăl sau adoptiv! 

— Împăratul nu este decât primul servitor al Republicii! 

Domitia nu se lăsa. 


— Vorbeam de Cotta! Cauţi mereu portiţe ca să te sustragi de 
la obligaţii! Băieţii părăsiţi sunt nepoţii tăi! Ai nişte obligaţii faţă 
de ei! 

— O să văd ce pot să fac pentru ei. Dar nu mă sili să-mi arunc 
familia într-o aventură nenorocită din cauza unei nimfomane, 
chiar dacă este sora mea, şi din cauza unui nebun nenorocit! lar 
în ce-i priveşte pe copii, fiecare cu soarta sa! 

Domitia se gândi cu amărăciune şi dispreţ că bărbatul ei nu 
era decât un laş care fuge de răspundere. 


Petronius, urmat de sclavul său şi de Athenador mergea cu 
pas vioi spre şcoală. Chiar dacă soarele, care se ridica, abia 
lumina orizontul, străzile erau pline de trecători; Rentieri aferaţi, 
clienţi în căutare de bani, vânzători ambulanți, vagabonzi cu 
ochi iscoditori, zilieri mergând la muncă, meseriaşi, se grăbeau 
ca şi cum fiecare minut iar costa o avere. Prăvălioarele îşi 
ridicau obloanele. A 

Spectacolul zilei îl amuza totdeauna pe Petronius. li părea rău 
că timpul nu-i permitea să hoinărească prin mulţimea aceasta 
pestriță, care îi trezea curiozitatea. Fiecare om, cu care se 
încrucişa, avea personalitatea, soarta, problemele, bucuriile 
sale. Veşmintele bogate sau sărace îl lăsau rece. Sufletul 
omenesc voia să-l vadă în toată goliciunea sa. Cu buzunarele 
grele de aur sau cu ele goale, omul este sclavul naturii sale. 
Ticăloşia sau bunătatea, comprehensiunea sau mârşăvia nu 
sunt apanajul unei clase sau a unei categorii de oameni. Strada, 
pentru Petronius, era o scenă imensă populată de o multitudine 
de actori, toţi fascinanţi, care se agitau pe fundalul clădirilor în 
mii de culori. Voia să cunoască tainele fiecăruia, să aşeze pe 
papirus lumea care se învârtejea în jurul său. Dar peste acest 
caleidoscop se suprapuneau imaginile absurde ale unchiului său 
gol, ale mătuşii sale ciudate, ale verilor săi. Era şocat de 
numărul amanţilor presupuşi ai Pulcheriei. Desfrâul Pulcheriei, 
se gândea Petronius, nu era decât o pură invenţie, o elucubraţie 
a acestui odios Afer. După Petronius, toate matroanele romane, 
sau aproape toate, semănau cu mama sa, erau modele de 
virtute, de căldură, omenească, de devotament faţă de familie. 
Doar nu se născuse ieri. Auzise că anumite patriciene uitau 
numărul amanţilor, dar la vârsta sa aspectul acesta din viaţa 
maturilor nu-l prea interesa. Nu numai că nu-i trezea simţurile, 


dar îl considera penibil, deoarece credea că dragostea este un 
apanaj, un monopol, al celor tineri. 

Dar ruşinea, o ruşine perfidă, îi ataca, toate speculaţiile 
intelectuale. Cum a putut tatăl său să-i condamne pe Pulcheria 
şi pe Domitius Cotta? Îl admirase când a avut curajul să-i ia 
apărarea bătrânului Vibius Serenius, un străin, şi acum nu putea 
să înţeleagă cum şi-a putut schimba atitudinea faţă de propriile 
rude. 

Când ajunse la şcoală, cu capul plin de impresii şi meditații ce 
se amestecau dezordonat, îşi salută profesorul care îi răspunse 
cu amabilitate, deoarece Petronius nu era elev obişnuit. Tatăl 
său era atât de bogat încât ar fi putut să-i angajeze pe cei mai 
buni profesori de gramatică, retorică, matematică sau istorie 
pentru desăvârşirea în casă a educaţiei intelectuale a fiului său. 
Dar ca să-şi etaleze spiritul democratic şi din respect pentru 
tradiţii, îşi înscrisese vlăstarul la o şcoală publică. Rolul lui 
Athenador fusese redus la cel de supraveghetor, nu de dascăl 
cum ar fi meritat. Această stare de inferioritate rănea mândria 
bătrânului. 

lunius Niger îi spusese pe un ton categoric să rămână în clasă, 
aşezat pe un scăunel, şi să urmărească progresele lui Petronius. 
Dorinţa îi era îndeplinită deoarece senatorul plătea o sumă 
considerabilă, care îi asigura profesorului un supliment financiar 
demn de luat în seamă. Totuşi acesta nu vedea cu ochi buni 
prezenţa pedagogului, care urmărea lecţiile cu un zâmbet uşor 
ironic pe buzele sale ofilite de vârstă. Căci Athenador era filosof 
şi erudit, chiar dacă fusese adus la starea de sclavie, în timp ce 
profesorul abia dacă se ridica la nivelul unui sărman dascăl, 
aproape incult, care îşi alesese această profesie după ce 
căutase zadarnic o situaţie mai bună. 

Filosoful nu sufla o vorbă cu privire la ignoranţa profesorului, 
căci dacă ar fi încercat să-i spună senatorului adevărul, acesta 
ar fi sărit în sus. lulius Niger se credea infailibil ca Minerva. 
Athenador mai ştia că Petronius, în pofida vârstei sale, depăşise 
nivelul colegilor săi de clasă şi că era apt să urmeze o şcoală 
superioară. Mai mult, considera că tânărul său stăpân ar putea 
să treacă din primul ciclu, rezervat studierii limbii literare, direct 
în ciclul doi, în care se studia retorica. 

Petronius, deşi era conştient de superioritatea cunoştinţelor 
sale faţă de cele ale colegilor săi, se simţea bine printre ei. Spre 


deosebire de bogătaşul Apius Tatulius, care se înconjurase cu un 
zid imaginar, izolându-se de restul clasei, Petronius câştigase nu 
numai prietenia, dar şi complicitatea tuturor băieţilor săraci 
ieşiţi din pleava populaţiei romane. 

Athenador, care nu cunoştea viaţa dublă a discipolului său, se 
temea că ar putea să-l vadă pe Petronius căzând sub influenţa 
tinerilor golani, care nu se prea descurcau în faţa unui text mai 
complicat dar care învăţaseră repede cum să-i uşureze pe 
trecători de punga cu bani. 

Peste puţin timp Petronius împlinea cincisprezece ani, o 
vârstă de două ori primejdioasă, deoarece la vârsta asta 
influenţele nefaste pot imprima obiceiuri rele. Spre consternarea 
lui Athenador, cei mai buni prieteni ai lui Petronius erau doi 
băieţi frumoşi ca nişte efebi, unul blond, celălalt brunet, 
Encolpius şi Ascyltus. Obraznici, bădărani, îl înfruntau pe 
profesor, care le aplica pedepse grele, fără ca vreodată să 
reuşească să-i cuminţească. Cu cât pedepsele erau mai aspre, 
cu atât creştea mai mult lipsa lor de respect faţă de profesor. 
Exasperat de impertinenţa lor, acesta folosea linia. Cea mai 
aspră dintre pedepse lua forma unui supliciu. Vinovatul era 
aşezat pe umerii unui tovarăş, profesorul îi dădea jos pânza care 
acoperea coapsele şi îi bătea până la sânge peste fesele goale. 
Dar nici mustrările, nici pedepsele cele mai aspre nu dădeau 
rezultate. 

Encolpius şi Ascyltus, ca şi Petronius, se apropiau de 
cincisprezece ani, când trebuiau să-şi termine şcoala. 

Gândindu-se cu bucurie că se vor elibera de autoritatea 
profesorului, lipseau tot mai mult de la şcoală şi îi râdeau în nas 
când îi dojenea. Fiind săraci, nu purtau decât o tunică scurtă, 
care le venea până deasupra genunchilor şi îi proteja de arşiţă, 
ploaie sau frig. 

Cu toate acestea aveau aproape totdeauna ceva bani, chiar şi 
sume mai importante. Dar îi cheltuiau repede. Cu mâini 
îndemânatice de hoţi, şterpeleau fructe, prăjituri, chiar şi vin, 
apoi fugeau urmăriţi de strigătele prăvăliaşilor. Când procedeele 
acestea nu dădeau rezultate - perioadele vacilor slabe urmau 
adesea după cele ale vacilor grase - Athenador sesiză cu oroare 
că băieţii îşi vindeau trupul matroanelor avide de parteneri tineri 
sau pederaştilor încântați de norocul ce dădea peste ei. 


Băieţii îşi povesteau fără ruşine aventurile făcându-l pe 
Petronius să râdă cu hohote. Le dădea şi bani din micile sale 
alocaţii zilnice, când nevoia devenea presantă, iar băieţii nu 
scăpau ocazia să se revanşeze. Prieteni buni, îi propuneau să 
participe la aventurile lor. Petronius le mulțumea explicându-le 
că este tot timpul supravegheat, ceea ce îl împiedică să ia parte 
la escapadele lor. 

— Dar noaptea? exclamau ei în cor. 

Petronius se gândi puţin. 

— lată o idee tentantă! 

— Trebuie să găseşti cât mai repede o soluţie căci în curând 
şcoala îşi va închide porţile pentru noi, lăudat fie Jupiter! 

— Să-mi lăsaţi adresele! le sugeră prietenul bogat. 

Encolpius izbucni în râs. 

— Tatăl meu vitreg, la care stau, e totdeauna beat. Vorbeşte 
atât de încâlcit încât niciodată n-ai auzi de la el un răspuns 
inteligibil. Şi cum lipsesc adesea de acasă, şansa de a mă găsi 
acasă este foarte redusă. 

— Şi, tu Ascyltus? 

— Reşedinţa mea princiară, replică pe un ton teatral, se află 
sub acoperişul unei case cu cinci etaje, unde se îngrămădeşte 
mizeria cea mai cruntă. Mama mea maternă e mai rea decât 
Gorgona. Dacă întrebi de mine, te goneşte de nu te vezi. 

Encolpius îl lovi prieteneşte pe Ascyltus pe umăr. 

— De ce nu se însoară tatăl meu vitreg cu mama ta? O 
cameră ar rămâne liberă pentru noi doi, căci cu siguranţă cei doi 
porumbei s-ar culca în acelaşi pat. 

— Nu sunt şanse! răspunse Ascyltus afişând o falsă tristeţe. 
Mama mea vitregă îi detestă pe beţivi. Tatăl meu era atât de 
îmbibat de alcool încât a luat foc când a adormit lângă o 
lumânare aprinsă. 

— Să-l primească cu bunăvoință Hades şi Proserpina! zise 
Petronius. 

Snobul Apius, aşezat pe scăunelul său, se uita cu dispreţ la 
cei ce discutau în fundul clasei. Profesorul auzea şuşotelile 
băieţilor dar, cum se apropia sfârşitul anului şcolar, se făcea că 
nu-i observă. 

Bătrânul Athenador urmărea şi el cu ochii scena şi îşi 
deplângea în taină soarta tristă. El, care cunoştea pe de rost 
liada, Odiseea, ca şi imnurile homerice şi putea să comenteze 


ore întregi teoriile filosofice ale lui Platon şi Socrate, ale lui 
Polemon şi Aristotel, ale lui Democrit şi Epicur, dădea lecţii de 
greacă băiatului unui roman bogat şi irascibil care, în ciuda 
opulenţei sale, îi dădea un tain sărăcăcios şi o pelerină lungă şi 
mâncată de molii, ca să se acopere, pe care o purta chiar în 
zilele de arşiţă ca să-şi ascundă tunica de sclav. 

Ştia că Petronius era un tânăr strălucitor, o fire sociabilă şi 
nepretenţioasă. Din simpatie pentru discipolul său, mai bine zis 
pentru tânărul său stăpân, presăra lecţiile de limba greacă cu 
exegeze lungi şi atrăgătoare privitoare la filosofii, la istoricii şi la 
tragedienii care au ilustrat geniul elen. Roma, barbară, îşi 
însuşise cultura greacă cu scopul de a-şi cizela moravurile 
grosolane. Printr-o bizară ironie a sorții, armatele romane, care 
transformaseră Mediterana într-un loc latin, se străduiau să 
răspândească peste tot, pe unde se implantau, limba, civilizaţia 
şi cultura greacă. Era o revanşă a învinşilor în faţa învingătorilor. 


Când aveau loc mari serbări în familia Niger, Athenador era 
îmbrăcat cu o tunică lungă de in şi era arătat ca un animal de 
preţ. 

— lată-l pe faimosul nostru grec! se mândrea amfitrionul. 
Puneţi-i orice întrebare! Este un erudit care domină toate sferele 
cunoaşterii. El poate să vă spună cum o chema pe doica lui 
Anceu - un ilustru erou necunoscut de oaspeţii lui lunius - sau 
câţi şerpi se foiau pe capul Gorgonei. 

Invitaţii, intimidaţi de înalta sa competenţă, îi adresau în 
greceşte întrebări puerile, care le demonstrau ignoranţa. 

Uneori erau printre comeseni şi filosofi romani care îl 
cunoşteau şi care îl antrenau în discuţii interesante. Avusese o 
discuţie pasionantă în contradictoriu cu Seneca, pe atunci foarte 
iubit la Roma, cu privire la mitologia greacă. Seneca, familiarizat 
cu locuitorii permanenţi ai Olimpului, putea şi el să vorbească 
ore întregi despre rudele cele mai obscure ale zeilor şi eroilor 
greci. 

Atenţia care i se acorda flata amorul propriu al lui Athenador. 
Din păcate curiozitatea nu rezista prea mult la discursurile sale 
savante. Bărbaţii invitaţi îl uitau repede ca să-şi concentreze 
privirile arzătoare asupra femeilor tinere şi, îndeosebi, asupra 
Cynthiei Niger, o fiinţă superbă care îi cucerea pe bărbaţi prin 
înfăţişarea sa virginală şi inocenţă, mai atrăgătoare decât 


provocările meşteşugite ale cochetelor din Roma. În pofida 
înfăţişării sale angelice, îi punea, inconştient, pe curtezanii săi 
tineri sau bătrâni pe jar. lunius era încântat de succesul fiicei 
sale. Se gândea deja să-i aleagă un bărbat demn de frumuseţea 
şi de sângele ei nobil. Un aristocrat de viţă înaltă sau - de ce nu 
- un prinţ din familia imperială. 


Cum stătea aşa, puţin cocoşat, pe scăunelul său din colţul 
clasei, Athenador vedea, visător, cum defilează, prin faţa ochilor 
scene disparate din viaţa sa după ce a căzut în sclavie. 

Domitia Niger îi promisese într-o zi că va fi în curând dezrobit 
şi că va putea să-şi păstreze, în schimbul unui salariu 
substanţial, poziţia de pedagog al lui Petronius. Domitia 
înţelegea marea contribuţie a bătrânului filosof la progresul 
fiului său. 

— Voi şti să-mi arăt recunoştinţa, Athenador, îi zisese cu 
vocea ei dulce şi liniştită. Ai încredere în mine. 

După discuţia aceasta Athenador, aştepta cu inima bătând 
ora dezrobirii. Işi dădea seama că nu putea nici să se gândească 
să plece din casa bogată a lui Niger şi să se lanseze singur în 
cucerirea Romei. Mulţi filosofi greci, atraşi de marea sa reputaţie 
şi de iluzia unei vieţi pline de făgăduinţe, trăiau aproape toţi în 
mizerie. Obţinerea unui post jalnic de dascăl de şcoală era o 
consolare tristă pentru un filosof care visa gloria. Minerva, zeiţa 
înţelepciunii, uitase de ei. 


IH 

Cortina nopţii se lăsa acoperind ultimele reflexe roşietice ale 
soarelui ce se culca. 

lunius Niger intră radios în casă. Toată familia îl aştepta în 
„triclinium” la „cena”. Bucătarii păstrau mâncărurile calde cu un 
zel deosebit deoarece stăpânul casei era pretenţios şi îi 
pedepsea cu asprime pe sclavii care nu-şi făceau datoria. 

lunius anunţă jubilând: 

— Am o ştire pentru voi! O ştire foarte importantă! Veniţi, 
copii, să mă felicitaţi! Domitia, îmbrăţişează-mă! 

Îşi îndreptă ţinuta, triumfător, cu ochii strălucitori, mândru. 

— În faţa voastră stă unul din cei douăzeci de consilieri 
personali ai împăratului! Vă daţi seama ce înseamnă această, 
demnitate? Acum sunt mai presus de senatori, de înalții 
demnitari, de comandanții de armate, de guvernatori! 

Era într-o stare atât de euforică încât nu se putea atinge de 
mâncare. Porunci, ca să serbeze evenimentul, să i se aducă 
cupa de onoare din aur masiv încrustată cu diamante, rubine şi 
smaralde. Majordomul o umplu solemn şi lunius o goli satisfăcut. 

— Consilier personal al împăratului! Consilier personal al 
împăratului! repeta ca vrăjit. 

Chiar şi Cynthia şi Petronius căpătară permisiunea să bea vin 
cu prilejul acestei bucurii. Vibius deja beneficia de acest 
privilegiu. 

— Şedinţa Senatului se apropia de sfârşit când Sejanus s-a 
apropiat de mine şi mi-a înmânat un rulou însemnat cu pecetea 
împăratului, povestea stăpânul casei. La început m-am îngrozit, 
dar zâmbetul care lumina faţa prefectului Pretoriului m-a liniştit. 
Mi-a spus cu o caldă prietenie: „Documentul acesta este pentru 
tine! Sunt primul care te felicit pentru înalta dovadă de 
încredere şi stimă pe caro ţi-o acordă Majestatea Sa! Deschide-l! 
Am făcut-o cu mâinile tremurând şi am citit numirea mea scrisă 
cu litere mari, roşii. Apoi Sejanus adăugă: 

— Împăratul este mulţumit de poziţia pe care ai adoptat-o în 
cursul judecării lui Cotta. Ai demonstrat că dragostea şi 
devotamentul faţă de Augusta sa persoană sunt mai presus de 
legăturile tale de familie!” 

Petronius avu senzaţia că aude laude adresate paricidului 
Vibius Serenius Junior. Într-atâta să fi decăzut tatăl său? 


— Sunt luni de zile de când nu mai puteam să închid ochii din 
cauza afacerii Cotta. Mă gândeam la consecinţele grave pentru 
familia noastră. Acum voi putea să dorm liniştit. 

Majordomul îi umplu din nou cupa de aur care strălucea ca un 
cer presărat de stele. 

Un maestru de ceremonii deschise uşa şi anunţă solemn: 

— Dominus Castor Cotta! 

lunius rămase încremenit cu cupa în dreptul bărbiei. Dacă 
tavanul s-ar fi deschis lăsând să cadă asupra sa fulgerele lui 
Jupiter, faţa nu i-ar fi exprimat atâta spaimă. 

Castor intră cu sprâncenele, obrajii şi tunica pline de praf. Era 
frumos, mândru, cu aerul nobil al familiei Cotta, în ciuda oboselii 
care îi marca trăsăturile feţei. 

— De unde vii? bâigui lunius consternat şi puse uşor cupa pe 
masă. 

— Fii binevenit, Castor! îl întâmpină Domitia zâmbindu-i cu 
afecţiune. Mă bucur foarte mult că te văd. Sunt dezolată de 
nenorocirea care s-a prăbuşit asupra familiei tale. Stai jos aici pe 
pat, lângă mine! 

— Aşteaptă! zise lunius cu o voce schimbată. N-ai răspuns la 
întrebarea mea! 

Castor îl privi uimit de această primire rece. 

— Vin de la Baies. Vila în care trăiam, eu şi bunicul, a fost 
confiscată deoarece făcea parte din averea tatălui meu. 
Reprezentanţii autorităţilor nu ne-au lăsat decât veşmintele, 
fără niciun ban. Au sigilat grilajul grădinii şi ne-au poruncit să 
părăsim locul, fără întârziere. Bunicul a reuşit, din fericire, să 
găsească o locuinţă mizerabilă cu două camere într-o „insulă” 
din cartierul popular. Proprietarul este unul din foştii săi sclavi 
dezrobiţi. 

Domitia se ridică indignată. 

— Vecinii, prietenii voştri din Baies, nu v-au oferit niciun 
ajutor? Un adăpost? Bani? 

Castor zâmbi cu amărăciune. 

— Toţi ne-au închis uşa în nas! 
primească. 

— Laşii! exclamă Domitia. 

Cynthia şi Petronius se uitau tulburaţi la vărul lor lăsat în voia 
sorții. Vibius, însă, savura această scenă. Un Cotta, unul dintre 
aceşti „magnifici” Cotta, le cerşea ajutorul. 


Ap 


i înţeleg. Se temeau să ne 


— Şi ce vrei să fac eu? întrebă lunius cu o voce gâtuită. 

Castor îşi deschise ochii stupefiat. Luat pe neaşteptate, nu 
ştiu ce să răspundă. 

— Ar putea să rămână la noi, propuse Domitia. Avem loc 
destul pentru două sute de oaspeţi. 

— Nici nu se pune problema! protestă lunius sărind de pe 
patul său cu o agilitate surprinzătoare. După cele întâmplate nu 
putem să acordăm ospitalitate unui Cotta! 

Se întoarse spre soţia sa şi o fulgeră cu privirea. 

— Eu, un consilier al împăratului, să-l primesc pe Castor sub 
acoperişul meu? Să-mi compromit cariera? Situaţia familiei 
noastre? Viitorul copiilor noştri? 

Făcu un semn majordomului, care se apropie în grabă. 

— Du-te la secretar şi cere-i o pungă cu o sută de piese de 
aur! 

Castor părea transformat într-o stană de piatră. 

Domitia, pierdută, îşi ducea privirea de la lunius la Castor şi 
de la Castor la lunius. Scena asta penibilă nu dură mult. 
Majordomul aduse stăpânului său o pungă rotunjoară, acesta o 
luă şi o cântări în mână ca şi cum ar fi vrut să se convingă că 
înăuntru e suma poruncită. Apoi i-o întinse lui Castor. 

— la punga asta, băiatul meu, dar să nu mai pui piciorul în 
casa asta! Trebuie să mă înţelegi! Prezenţa ta este 
compromiţătoare. 

Avea vocea îndulcită, ca şi cum ar fi vrut să se scuze. 

Pe faţa lui Castor apăru un zâmbet rece, mândru, care degaja 
o anumită compasiune dispreţuitoare. 

— Ţine-ţi banii, unchiule! Într-o zi s-ar putea să ai nevoie de 
ei! 

Şi îl salută. 

— Îţi mulţumesc, mătuşă, pentru amabila ta invitaţie! La 
revedere, Cynthia! Salut, Petronius! 

Se răsuci pe călcâie şi ieşi. Maestrul de ceremonii îl urmă cu 
paşi gravi. Picioarele sale lungi şi subţirele îi dădeau aspectul 
unei berze. 

Petronius se dădu jos din pat şi vru să fugă după vărul său. 

— Stai! strigă lunius cu o voce autoritară. Intoarce-te la locul 
tău! 


Băiatul, regretând, se execută. Dar comportarea tatălui său i 
se păru abjectă, dezonorantă. Oportunismul sau teama îl 
transformaseră într-un nenorocit. 

Domitia îşi privi lung soţul. Îl considera nedemn de 
consideraţie, de stimă. Privirea sa dispreţuitoare îl sili pe lunius 
să-şi plece ochii jenat. 

— E un gest incalificabil! zise Domitia. 

— Într-o zi ai să-mi dai dreptate! 

— Mă îndoiesc! 

li făcu un semn majordomului. 

— Aduceţi felul doi! 

Sclavul aduse pe tavă friptura de fazan. Fazanul era acoperit 
cu toate penele, de parcă ar fi fost viu. 

Petronius se sculă de la masă. 

— lertaţi-mă, dar nu mă simt bine! 

lunius înţelese că acesta îi reproşa, în modul său, 
comportarea faţă de Castor. Sângele i se urcă în obraji. Nu 
admitea să fie sfidat de propriul său fiu. 

— Chiar dacă nu te simţi bine, chiar dacă nu ţi-e foame, n-ai 
să părăseşti masa până la terminarea „cenei”! 

Vocea sa era tăioasă ca o lovitură de bici. Privirile li se 
încrucişară ca două lame de sabie. Apoi, fără să răspundă, 
tânărul se îndreptă spre uşă. Când puse mâna pe mânerul de 
bronz, lunius îi strigă: 

— Dacă părăseşti camera, nu vei mai lua masa niciodată 
împreună cu noi! Alege! 

Petronius ieşi şi trase uşa în urma sa. 


Străin în propriul tău oraş. 

Aceasta era senzaţia pe care Castor o încerca în timp ce 
străbătea, fără ţel, străzile din Subura. Oamenii care le 
parcurgeau în timpul zilei, se retrăseseră la casele lor. În schimb 
noctambulii ieşeau din vizuini ca nişte păsări de noapte care se 
aruncă în urmărirea prăzii. 

Ţinuta neglijentă a lui Castor, tunica boţită şi sandalele pline 
de praf nu-i incitau pe hoţi să-l atace. Pelerina de drum, pe care 
o ţinea sub braţ, era murdară şi puţin atrăgătoare. În schimb 
fizicul său atrăgea atenţia trecătorilor de ambele sexe, ieşiţi în 
căutare de aventuri. 


Castor îi privea pe trecătorii cu aspect de vagabonzi, cu care 
se încrucişa şi încerca să discearnă care dintre ei nu era de 
condiţia pe care o afişa cu dezinvoltură. Cunoştea capriciile 
tinerilor din înalta societate care se îmbrăcau golăneşte şi 
umblau prin oraşul acoperit de tenebre, ca şi fanteziile unor 
persoane în vârstă dornice să regăsească aventurile din 
tinereţea lor pierdută. 

Suferise prima sa mare deziluzie în viaţă. Sperase să 
găsească la familia Niger un liman după atâtea luni de tensiune 
nervoasă istovitoare. Foamea îl chinuia, oboseala îi îngreuna 
picioarele, buzunarele aproape goale îi ridicau probleme fără 
răspuns privitoare la viitorul care se creiona ca o peşteră fără 
sfârşit, ca un labirint fără ieşire. Dacă şi fratele mamei îl gonise, 
ca şi cum ar fi fost molipsit de o boală mortală, la ce să se 
aştepte de la prietenii familiei? De la toţi aceşti oameni care îşi 
umpleau burţile la recepţiile oferite de tatăl său, care îi cereau 
tot felul de servicii, împrumuturi importante? Această adunătură 
de clienţi, care venea în fiecare dimineaţă să-şi primească 
tainul, ar avea acum generozitatea să-i întindă o mână de 
ajutor, să-i ofere un adăpost modest sau o bucată de pâine? 

Intâlni un car, care transporta morţi abia acoperiţi cu o cergă 
murdară, pătată de sânge, care lăsa să se vadă braţele sau 
picioarele livide, cadaverice, ce atârnau de o parte sau de alta. 
Erau sărăântocii, calicii, pribegii fără familie, fără prieteni, fără 
niciun fel de relaţii, duşi spre gropile comune ale necropolelor. 

Castor simţi fiori prin trup. Va fi şi el dus într-o zi, neînsufleţit, 
sub o grămadă de cadavre anonime, ca nenorociţii aceştia care 
părăseau atât de jalnic lumea color vii? 

Işi ducea existenţa într-o lume în care cei slabi erau zdrobiţi 
de cei puternici, în care cei „mari” piereau sub loviturile 
delatorilor, în care demnitarii imperiului se devorau între ei! Dar 
nimeni nu se gândea la copiii rămaşi în stradă după lichidarea 
părinţilor lor, marcați în dosarele imperiale cu semnul morţii. 

Castor mergea cu mintea răvăşită, iar picioarele îl dureau. 
Ajunsese la un stadiu în care raţiunea nu-i mai funcţiona. 

Dintr-odată tresări. Mirosul de cârnaţi fripţi îi gâdilă nările. Se 
uită în jur dar nu văzu nicio lumină care să-i arate că ar fi vreun 
han pe aproape. Ştia de o lege care interzicea hangiilor să 
vândă mâncăruri calde, mai ales noaptea, aceasta ca să nu 
permită afluenţa clienţilor, susceptibili de a se aduna şi de a se 


deda la dezordini grave, de care se temea conducerea în ciuda 
faptului că dispunea de forţe armate. 

Tot încercând uşile din apropiere, Castor dădu peste una care 
nu era închisă cu cheia. O împinse şi, trecând printr-un culoar, 
intră într-o tavernă plină la refuz de indivizi cu mutre sumbre şi 
prostituate, pe care le recunoşteai după rochiile multicolore şi 
machiajul violent, interzis femeilor oneste. Mirosul de cârnaţi 
fripţi se amesteca cu mirosul de sudoare râncedă, de veşminte 
murdare şi de parfumuri ieftine. 

Cum toate mesele erau ocupate, Castor se sprijini de tejghea 
şi ceru un cârnat bine prăjit. 

— Am un vin foarte bun din Grecia, zise patronul. Alb sau 
roşu. Am şi rachiu. 

Tânărul îi spuse că nu bea decât apă, la care cârciumarul îi 
răspunse că nu serveşte mâncare caldă decât clienţilor care 
consumă alcool. 

Castor socoti repede ce bani mai avea în buzunar şi, cu inima 
strânsă, se resemnă şi ceru vin roşu. 

Un pahar plin apăru în faţa sa. Cum era chinuit de sete, bău 
câteva înghiţituri, dar se abţinu să-l golească voind să păstreze 
restul pentru cârnat. 

Dintr-odată, o mânuţă albă, cu unghiile date cu lac roşu, 
alunecă şi apucă paharul. Castor îi luă paharul şi se întoarse 
furios spre persoana plasată în dreapta sa care încercase să-l 
lipsească de vin. Spre marea sa surprindere văzu o femeie 
tânără, pe care machiajul grosolan nu reuşise s-o 
îmbătrânească. Părea să aibă vreo şaisprezece, şaptesprezece 
ani. Părul roşcovan, coafat, care îi cădea pe umeri, încadra o 
faţă frumoasă dar obosită de viaţa pe care o ducea. Rochia de 
muselină roşie era tot atât de obosită ca şi fata care o purta. 

Castor lăsă din mână paharul pe care fata îl apucă şi îl goli cu 
lăcomie. 

— Mulţumesc! zise fata şi îi dădu înapoi paharul. 

— Încă unul? întrebă patronul care observase scena. 

Fata îl privi rugător. Ochii ei migdalaţi se armonizau cu faţa 
delicată şi fină. 

— Încă! răspunse Castor aproape maşinal. 

Fata mirosea plăcut. Apoi i se păru atât de vulnerabilă, atât 
de nenorocită, încât îi trezi mila. 

— Cum te cheamă? întrebă Castor. 


— Laïs, zise fata cu o voce dulce, melodioasă, care mângâia 
auzul lui Castor. 

Cunoştea bine limba, literatura şi civilizaţia greacă, ca orice 
tânăr roman cult. 

— Laïs, Frinc şi Aspazia au fost cele mai frumoase curtezane 
din vechea Grecie. Ştii asta? 

Fata răspunse eu indiferenţă: 

— Nu! Nici nu mă interesează. Laïs este numele pe care mi l-a 
dat bătrâna care m-a crescut şi m-a învăţat să ofer plăceri 
bărbaţilor. 

Cârnatul apăru fumegând pe o farfurie de lut ars trezind pofta 
lui Castor şi a fetei. Lais se uita la cârnat cu ochii aprinşi de 
invidie. Foamea devorantă a fetei îl impresionă pe Castor. Deşi 
avea şi el stomacul gol, o întrebă cu bunătate: 

— Nu vrei să împărţim cârnatul? 

Obrajii fetei se luminară de parcă ar fi îmbrăţişat-o toate 
razele de soare. 

În timp ce mâncau cu poftă, Castor îi zise zâmbind: 

— Se pare că nu-ţi prea merg afacerile. Taverna o plină de 
clienţi, dar niciunul nu-ţi face semn să vii lângă el. 

— Mă găsesc prea slabă, zise fata cu simplitate, tot 
mestecând cârnatul. 

— Mie îmi placi! răspunse Castor. Nu eşti slabă! Eşti delicată! 
Ai o siluetă foarte frumoasă! 

Ochii fetei străluceau. 

— Adevărat! Atunci aş putea să-i duc în seara asta ceva bani 
bătrânei. 

Castor suspină. 

— Din păcate buzunarele mele sunt goale! Cu banchetul 
acesta mi-am epuizat toate rezervele! 

Fata se întristă. 

— Păcat! Dar nu-ţi face griji! Mă culc cu tine fiindcă mai 
invitat la masa ta. 

— Nu eşti obligată! 

— De ce? întrebă fata cu inocenţă. Nu-ţi plac? 

— Dimpotrivă! Îmi placi foarte mult! 

— Atunci mâncăm cârnatul, bem vinul şi plecăm! Asta-i 
meseria mea! Din păcate nu sunt o curtezană celebră ca cele 
despre care mi-ai vorbit. Sunt prea slabă. 


Castor plăti consumaţia şi ieşi împreună cu Laïs din cârciumă. 
Ajunşi în stradă, ea îl trase într-un colţ, îi desfăcu cu oarecare 
stânjeneală pânza din jurul coapselor, apoi îşi ridică fusta. 

— Sunt gata! 


A doua zi, în timp ce traversa Forul, pe drumul său obişnuit 
spre şcoală, Petronius se opri în mijlocul mulţimii care, în pofida 
orei matinale, inunda marea piaţă înconjurată de templele 
majestuoase ce simbolizau gloria poporului roman. 

Athenador şi sclavul care îi ducea geanta îl pliviră uluiţi. 

— Aici ne despărţim! zise tânărul. Ne vom reîntâlni la ora 
mesei! Să mă aşteptaţi în faţa templului lui Saturn. Până atunci 
puteţi să faceţi ce vreţi dar să fiți atenţi să nu vă zărească 
nimeni dintre ai noştri! 

Filosoful şi sclavul îşi plecară capetele în semn că sunt de 
acord iar Petronius o porni în căutarea lui Castor. 

Roma este un oraş mare. O reţea încurcată de străzi şi 
ulicioare, de pasaje şi porticuri, de temple şi arcuri de triumf, de 
cocioabe şi de case cu multe etaje, de palate şi de pieţe, de 
grădini şi de terenuri intravilane pline de gunoaie. Un străin doar 
cu firul Ariadnei ar putea să se descurce, dacă nu este însoţit de 
un ghid. Străzile acestea încurcate sunt tot aşa de complicate şi 
pentru nobili, demnitari sau oameni foarte bogaţi, care locuiesc 
în cartierele de lux aşezate pe coline şi care traversează doar 
călare sau în lectici Subura, Velabrul sau cartierul Circului cel 
Mare. Aproape că nici nu ştiu de Transtiberin, ca şi cum acesta 
ar fi pe altă planetă. 

Dar pentru Petronius această metropolă tentaculară nu avea 
niciun secret. Cunoştea tot aşa de bine căile elegante de 
comunicaţie care urcau spre cartierele frumoase, ca şi străzile 
sordide ce se întreţeseau ca un cuib de şerpi la poalele colinelor. 

Deci se puse să scotocească oraşul. Cercetă Forul, unde se 
întâlneau fel de fel de gură cască, prostituatele de lux, străinii, 
oratorii, curioşii, trecu pe lângă prăvălioarele cămătarilor, 
gândindu-se că poate Castor umblă după bani ca să se întreţină, 
bătu străzile unde se îngrămădeau tavernele, apoi străzile 
parfumierilor, ale bijutierilor şi ale negustorilor de obiecte de 
artă, după care era înnebunit vărul său, ca toţi cei din familia 
Cotta. Apoi merse pe străzile pline de lume din Subura, unde 
erau multe hanuri şi unde Castor ar fi putut să-şi caute un 


adăpost. Cobori şi în Velabru, unde mişunau prostituatele, 
întreţinuţii şi se concentrau tripourile, deoarece vărul său avea 
înclinații spre plăcerile cărnii şi ale jocului. Făcu cercetări şi în 
Transtiberinul păduchios, se duse chiar şi la Câmpul lui Marte, 
unde se adunau sportivii. 

Peste tot pe unde întâlnea prieteni, tovarăşi sau simple 
cunoştinţe, întreba de Castor. Le spunea cum arată. Întâlnea şi 
oameni care îl cunoşteau, deoarece Cotta era o familie 
cunoscută. 

Dar se părea că îl înghiţise pământul. 

O bănuială sinistră îi trecu prin minte lui Petronius. Nu cumva 
Castor, disperat de modul în care a fost primit de unchiul său, 
zdruncinat de nenorocirile prin care trecuse, s-a sinucis? Aşa că 
o apucă pe malurile Tibrului, dar nu găsi decât aproape de Podul 
Emilius cadavrul înecat al unui bătrân atunci pescuit. 

Vremea se strica. Nori negri se ridicau deasupra Apeninilor. 

Petronius se întoarse ca să se întâlnească cu Athenador şi 
sclavul, apoi o porni îngrijorat spre casă. 

După amiază îşi reluă cercetările. Îi mobiliză pe Encolpius şi 
Ascyltus, şi pe toţi prietenii lor, dar în zadar. 

Seara se întoarse acasă. Tatăl, foarte mulţumit de noua 
întorsătură a situaţiei sale, iertase obrăznicia fiului său cel mic şi 
îi permise să vină la „cena” împreună cu restul familiei. 

lunius, aşezat pe locul său de onoare, părea că dobândise o 
nouă strălucire. Strălucea ca un far în noapte. Vorbea de 
călătoria pe care urma s-o facă la sfârşitul săptămânii la Capri 
unde urma să participe la un consiliu intim al lui Tiberiu, la care 
trebuia să se discute înlocuirea guvernatorului Egiptului, 
incapabil să stăvilească revoltele şi ciocnirile sângeroase dintre 
comunităţile greceşti şi evreieşti, care amenințau echilibrul etnic 
din Alexandria. 

Tunetele îndepărtate acopereau uneori vocea lui lunius. 

Dus de plăcerea sa de a vorbi, lunius povesti ultimul proces la 
care participase. Senatorul lulius Suter, fostul guvernator al 
Galiei Narbonensis, fusese asasinat de unul dintre sclavii săi, un 
favorit cuprins de o criză de gelozie. O chestiune destul de 
murdară. După lege, două sute de sclavi, care se găseau în 
imobil în momentul dramei, au fost condamnaţi la moarte şi 
executaţi. 


Petronius remarcă că tatăl său nu făcuse, toată seara nicio 
aluzie la Castor. 

— La noapte ne aşteaptă o vijelie puternică în Roma, zise 
Domitia. Mă dor picioarele! E un semn neîndoielnic! 

— De ar fi o ploaie torențială, să spele Roma de toate 
gunoaiele, zise lunius. 

Îşi goli cupa de vin, apoi luă un aer satisfăcut 

— Familia noastră este în ajunul unui mare eveniment. Vibius 
a ajuns la vârsta la care orice tânăr roman trebuie să se 
căsătorească. l-am găsit deja o fată virtuoasă, bogată, inimoasă, 
dintr-o familie foarte bună. O soţie ideală. Am vorbit cu tatăl ei, 
Pontius Atilius. 

Domitia se încruntă. 

— Ai fi putut să mă întrebi şi pe mine! 

— Candidaţii se îngrămădesc cerând mâna fetei, explică 
lunius. N-am vrut să scap o ocazie atât de bună şi propice. 

Apoi adăugă pe un ton plin de importanţă. 

— Atilius face parte din consiliul intim. Această circumstanţă 
mi-a oferit posibilitatea să-l abordez ca din întâmplare. 

Vibius, personajul cel mai interesat de aceste negocieri 
matrimoniale, nici n-a fost consultat. Se discuta în faţa lui, fără 
să i se adreseze nici măcar o privire, de parcă această chestiune 
nici nu l-ar fi privit. De fapt ştia că nu i se va cere părerea. 
Trebuia să se supună regulilor jocului care acordau părinţilor 
dreptul de a lua hotărâri. Şi nici nu îndrăznea să ridice cea mai 
mică obiecţie. De altfel, tatăl său nu-i acorda nicio importanţă. 

Petronius, la rândul său, se cufundă în gânduri. Se hotări ca, 
după retragerea părinţilor în camera lor, să aştepte până la 
miezul nopţii. Când toată casa va adormi, va sări pe fereastră în 
grădină, folosind o funie pe care o ascunsese sub pat, apoi va 
escalada grilajul şi va porni din nou în căutarea vărului său. 

Vijelia care se dezlănţuise îi va fi un bun aliat. Graţie tunetelor 
va putea să iasă din casă fără să atragă atenţia. 

Era pentru prima dată când se pregătea să plece într-o 
aventură în plină noapte. Căci era o aventură nebună să-l cauţi 
pe Cantor într-un oraş învăluit de beznă. Totuşi, pentru mulţi 
Roma nocturnă era un organism viu, mai viu decât cel luminat 
de soare. 


Castor se trezi scuturat cu delicateţe de mâna Lais-ei. Se uită 
zăpăcit în jur, neputând să recunoască locul ciudat în care se 
afla. O cămăruţă cu un pat din piatră acoperit cu o saltea, 
murdară. Pe un trepied era o oală mare, ştirbită, din lut ars şi un 
ulcior de apă. În loc de uşă era o draperie din pânză roşie, 
murdară, care despărţea cămăruţa de stradă. 

Cămăruţa era slab luminată de o feştilă din grăsime care 
mirosea urii. 

Vocea Lais-ei suna ca un cântec. 

— Trebuie să te scoli! Aici e locul meu de muncă... Aici 
primesc clienţii... Nu sunt prea mulţi, dar îmi ajung ca să-mi 
câştig pâinea şi să-mi plătesc datoriile faţă de stăpână. 

Castor îşi duse mâna la frunte. Părea că un cerc de fier încins 
îi strângea capul. 

— Îmi crapă capul de durere! se plânse. 

Lais începu să râdă. 

— Noaptea trecută am petrecut! Am băut vin, mult vin, şi ne- 
am astâmpărat foamea! 

Tunetele se rostogoleau unul după altul. 

— Dar nu aveam bani! zise Castor uluit. 

Lais izbucni într-un râs copilăresc. 

— Am avut norocul să dau peste un client nu numai gras ca 
un bostan, dar şi gros la pungă. Şi fiindcă noaptea toate pisicile 
sunt negre, m-a găsit pe gustul său. In timp ce mă înghesuia, 
mi-am băgat mâna pe sub toga lui şi, făcându-mă că-l mângăi 
să-i măresc tulburarea, i-am luat punga. Când, a terminat, am 
fugit cu toţi banii. A încercat să fugă după mine tot strigând: 
„Prindeţi hoaţa! Prindeţi hoaţa!” Cum sunt slăbuţă şi uşoară ca 
un fulg, zburam, în timp ce el gâfâia în urma mea abia săltându- 
şi burta mare şi grea. L-a costat scump plăcerea. După ce m-am 
depărtat de el, te-am întâlnit pe tine, aşa cum ne înţeleseserăm, 
apoi am intrat într-o tavernă. După toate cheltuielile ţi-a mai 
rămas ceva din bani. 

Castor, uimit, îşi băgă mâna în centură şi găsi în buzunărelul 
interior câteva piese de aur. Se înroşi ca un botroş. 

— Dar sunt bani furaţi! Nu pot să iau banii aceştia! 

— Nu fii prost! zise fata pe un ton aspru care contrasta cu 
delicateţea făpturii sale. Toţi indivizii ăştia care doresc o partidă 
cu picioarele desfăcute trebuie să plătească. 

Şi izbucni iarăşi în râs. 


— Mă şi întreb cum o să-i explice dovleacul nevestei sale că a 
pierdut toţi banii. Sunt sigură că o să-i spună că a fost prădat de 
hoţi şi că o să fie o scenă demnă de un spectacol comic. 

Un individ între două vârste, cu capul ras şi cu nasul turtit la 
vreo încăierare, dădu la o parte perdeaua, o măsură pe Lais din 
cap până la picioare, apoi zise mirosind a băutură: 

— Văd că eşti ocupată! 

— Nu! Tocmai am terminat! Vino sufleţelule! Cunosc toate 
rafinamentele meserie! 

Îl scoase pe Castor afară. 

— Aşteaptă-mă nu departe de uşă! îi şopti. Vin repede! 

Castor se văzu în stradă. Se acoperi cu pelerina, căci ploua cu 
găleata. Constată că se află pe una din ulicioarele rezervate 
prostituatelor de ultima categorie. Cămăruţe, ca cea a Lais-ei, 
se întindeau pe cele două părţi ale Străduţei strâmte şi 
întortocheate. Draperii de diferite culori le separau de lumea 
exterioară. Clienţii, şi erau destui, îşi băgau capul dând la o 
parte perdelele. Dacă prostituata pe care o alegeau era în plină 
activitate, o aşteptau să-şi termine treaba sau căutau o altă 
fată. Nu era decât problema de a alege. Inscripţiile obscene 
murdăreau toţi pereţii. 

În mulţimea asta de oameni apucaţi de rut, cei mai mulţi beţi, 
prezenţa lui Castor trecea neobservată. Piesele de aur din 
centură îl făcură să se gândească la situaţia sa. Perspectiva de a 
deveni întreţinutul unei prostituate, sau peştele ei, nu îi 
surâdea. 

Individul cu capul ras ieşi din cămăruţa Lais-ei încheindu-se la 
centură, apoi se pierdu în mulţime. Un individ voinic ca un taur, 
acoperit cu o pelerină de pe care se scurgea apa, îl privi pe 
Castor, care stătea sprijinindu-se de zidul de lângă intrarea în 
cămăruţa Lais-ei. 

— Îţi aştepţi rândul? îl întrebă noul venit cu o voce răguşită. 

— Nu, nu! răspunse jenat Castor. Poţi să intri! 

ÎI copleşi ruşinea. Nu-i mai rămânea decât să stea la intrarea 
în cămăruţa Lais-ei şi să încaseze taxa de la fiecare care venea 
la rând. Un Cotta făcând pe întreţinutul! Dar, spre deosebire de 
unchiul său, fata asta îi oferea un mijloc de existenţă. Gândurile 
i se încâlceau în minte. Principiile morale, care i-au fost insuflate 
în copilărie şi adolescenţă, intrau acum în conflict cu noile sale 
condiţii de viaţă. Ce ar putea să facă? Alegerea era redusă la 


minimum! Să se facă învăţător? Avea pregătirea necesară, dar 
cine ar îndrăzni să-şi încredinţeze copiii fiului lui Cotta? Hamal? 
N-avea nici forţa şi nici rezistenţa fizică necesară acestei 
meserii!  Cioclu?  Asistase la transportul cadavrelor spre 
necropolă! Dar ocupaţia asta e un adevărat coşmar! Să fure? A 
gustat din munca asta prin intermediul Lais-ei! De altfel, sclavii 
practicau toate meseriile de care ar fi putut să se apuce, chiar şi 
cele mai umilitoare! 

Işi strânse pelerina în jurul trupului. Cu banii procuraţi de Laïs 
ar fi putut să închirieze o cămăruţă sub acoperişul uneia dintre 
aceste „insulae” ale săracilor. 

Deocamdată, însă, trebuia să se resemneze cu rolul de parazit 
al unei prostituate firave! 

Un individ mai în vârstă, îmbrăcat destul de bine, cu capul 
acoperit de o glugă ce lăsa să i se vadă fruntea pleşuvă, se opri 
lângă el, îl privi din cap până în picioare, măsurându-l ca pe o 
vită de povară vândută la târg, şi satisfăcut de acest examen, 
întrebă: 


— Cât? 

— Poftim? 

Castor nu înţelesese sensul întrebării. 

— Două mii de sesterţi! zise străinul. 

Un zâmbet ironic apăru pe buzele lui Castor, pe care individul 
îl interpretă ca o respingere a acestei sume derizorii. 

— Cinci mii de sesterţi! 

Castor îi întoarse spatele. ; 

— Aşteaptă! strigă pleşuvul. Zece mii! Asta-i ultimul meu 
preț! 

Il apucă de umăr suspinând învins. 

— Fixează tu preţul! Putem să-l discutăm! 

Doi indivizi cu aspect mizerabil, acoperiţi cu saci în loc de 
pelerine, trecură comentând cu nelinişte: 

— Apele Tibrului cresc repede! 

— Cred că au căzut ploi mari în munţi! 

— Pilonii podurilor sunt sub apă! 

— Dacă apa va mai creşte, vor fi inundaţii! 

Castor nu înţelegea decât fragmentar dialogul deoarece se 
gândea cum să scape de individul care îl urmărea. Deodată fu 
cuprins de mânie, se întoarse spre acesta şi îl apostrofă: 


— Du-te de aici! Că îţi dau una de o să mă pomeneşti multă 
vreme! 

Individul se retrase grăbit. 

— Bine, bine! Nu te supăra! 

Castor se întoarse spre cămăruţa Lais-ei. Ajuns în faţa 
perdelei, îşi ciuli urechile. Auzi horcăitul unui bărbat ajuns la 
paroxism. Se simţea ca şi cum cineva l-ar fi şfichiuit cu biciul, 
dar nu se aruncă în cămăruţă să-l gonească pe insul care o 
pângărea pe Lais. Îşi duse mâinile pe frunte. Să se fi îndrăgostit 
de fata asta? De o târfă? Ar fi o nebunie curată! Fata îl ajutase, îi 
oferise plăceri inegalabile, chiar şi bani! Dar de aici până la a te 
îndrăgosti e o prăpastie! 

Şi-o închipuia pe Lais îndoindu-se sub trupul hidos, asudat, al 
partenerului său. Sângele i se urcă la cap. 

Individul, care îl solicitase, îi propusese zece mii de sesterţi! 
Chiar mărise preţul, numai ca să-şi atingă scopul!... Ar fi fost un 
mijloc de a plăti datoria faţă de Laïs! Un mijloc josnic, 
respingător, dar rentabil! Se gândi la Marc Antoniu, la Cezar, la 
Octavian August şi la alţi înaintaşi care se oferiseră partenerilor 
lor, a căror generozitate le permise mai târziu să-şi ridice 
armatele. Dar mai întâi trebuia să găsească amatori pentru 
asemenea acte măreţe. Cu ajutorul lor ar putea să-i îndepărteze 
de Laïs pe toţi aceşti indivizi murdari care, pentru câţiva 
sesterţi, îşi cumpărau o îmbrăţişare uitată repede. 

Un uriaş de vreo patruzeci de ani se opri în faţa cămăruţei 
Lais-ei şi îşi ciuli urechile. Era îmbrăcat într-o tunică curată, cu o 
centură largă de piele, o pelerină dintr-o țesătură fină, avea un 
cercel de aur şi brățări de aur. In ciuda podoabelor sale, nu avea 
nimic efeminat în el. O barbă scurtă, pătrată, îi sublinia 
trăsăturile energice ce reieşeau din obrajii săi aspri. 

Ca şi clientul precedent, îl întrebă pe Castor. 

— Îţi aştepţi rândul? 

— Nu răspunse Castor maşinal. 

Uriaşul aşteptă până ce clientul Lais-ei ieşi vizibil satisfăcut că 
şi descărcase surplusul de vitalitate. 

Văzându-i pe Castor şi pe uriaş, vru să tragă o înjurătură, dar 
se răzgândi şi zâmbi: 

— Merge târfa! Cam slăbuţă, dar merge! 

Uriaşul, fără să-l privească pe Castor, intră în cămăruţă. 


Castor nu mai auzi zgomotele obişnuite, târguiala, foşnetul 
veşmintelor scoase de pe trup şi râsul provocator al Lais-ei, care 
se străduia să-l pună în formă pe partenerul său de ocazie. 

În schimb, după o linişte inexplicabilă, se auzi răbufnirea unei 
voci dure, autoritare. 

— Aştia sunt toţi banii pe care i-ai strâns astă noapte? 

— Ăştia-s toţi, Amillius! răspunse timid Lais. 

Urmă un pumn răsunător şi zgomotul uni corp ce se 
prăbuşeşte. 

— Altora să le vinzi gogoşile astea, târfo! Hispola te-a văzut 
aseară când ai furat punga unui client gras, bucălat! Pune jos 
banii sau te sfărâm! 

Castor îşi aminti de piesele de aur, dintre care, o parte, îi 
umpleau acum centura. Ca să-l ferească biata Lais îndura 
violenţa căpcăunului cu barbă pătrată. 

O nouă lovitură îl făcu pe Castor să tresară. Inima îi sări din 
loc. Se trezise spiritul cavaleresc al familiei Cotta făcându-l să se 
arunce în cămăruţă şi să-l privească agresiv pe uriaşul care ar fi 
putut să-l şteargă de pe faţa pământului cu o singură mişcare a 
braţului. 

Lais zăcea lângă pat. 

— Cum îndrăzneşti tu, brută murdară, să loveşti o fată lipsită 
de apărare? 

La început uriaşul îl privi fără să priceapă de ce se amestecă 
în treaba asta. În sfârşit, mintea-i se lumină. Slăbănogul, 
neputinciosul ăsta îl înfrunta. Nu cumva voia să i-o răpească pe 
fata asta roşcovană care făcea parte din turma sa şi pe care o 
pedepsea în numele bătrânei stăpâne? 

Mormăind ca un urs, îşi ridică pumnul mai greu decât un 
baros. Castor înţelese că trebuia s-o ia înainte, să contraatace 
înainte de a fi făcut praf. Era singura lui şansă şi profită de ea. 
Apucă scăunelul şi, înainte ca uriaşul să-şi dea seama de ce îl 
aşteaptă, îl lovi cu toată puterea între ochi. Faţa colosului, izbită 
vijelios, se umplu de sânge. Castor se întrebă dacă nu-i spărsese 
țeasta. Uriaşul îşi lăsă să-i cadă mâna, se clătină, apoi se 
prăbuşi pe spate ca un butuc şi rămase nemişcat, cu o faţă 
tâmpă exprimând uluirea. 

— L-ai omorât? întrebă Lais îngrozită, ridicându-se. 

— Nu ştiu! răspunse Castor stupefiat. 


De data aceasta Lais avu iniţiativa. Îl apuca pe braţ şi îl 
împinse spre ieşire. 

— Să plecăm de aici! Dacă prietenii lui te prind, te fac bucăţi! 

Lais goli buzunarele uriaşului doborât, apoi îl scoase pe Castor 
în stradă. 

— Dacă e mort, prietenii lui o să creadă că a fost omorât de 
hoţi! Altfel o să ne caute ziua şi noaptea. Cunosc o ascunzătoare 
unde putem să ne ascundem până se linişteşte puţin furtuna. 

Încăierarea din cămăruţa Lais-ei nu atrăsese atenţia 
trecătorilor sau a vecinilor. Noctambulii care frecventau această 
zonă rău famată evitau de obicei certurile care se terminau 
adesea cu lovituri de pumnal. 

Sub o ploaie torențială, însoţită de tunete şi de lumina 
intermitentă şi orbitoare a fulgerelor, Lais l-a tras de mână prin 
nişte străzi întortocheate, mai mult sau mai puţin pustii, complet 
necunoscute de Castor. Se opriră în faţa unei „insula” cu aspect 
mizerabil. 

— Aici ai să fii la adăpost! zise Lais. 

Intrară pe un culoar care mirosea a urină de pisici şi 
excremente umane. Lais bătu la o uşă. Cinara, o bătrână fără 
dinţi, urâtă ca Gorgona, răspunse prieteneşte. 

— Ce mai faci, Lais? 

— Avem nevoie de o cameră! Dar nimeni nu trebuie să ştie că 
suntem aici! zise fata. 

Îi arătă un pumn plin cu bani. 

— Avem cu ce să plătim! 

Bătrâna îşi ridică puţin capul cu păr cărunt şi murdar. 

— lată o vorbă care îmi place! Toate cohortele urbane ale 
imperiului n-o să vă găsească la mine! 

— Nu de poliţie ne temem! 

Cinara îşi ridică iarăşi capul. 

— Înţeleg! Derbedeii sunt mai primejdioşi decât poliţiştii! Dar 
e nevoie să mai dai, ceva! Mă înţelegi. 

Bătrâna întinse mâna sa murdară, zbârcită, cu unghiile 
netăiate şi cernite. Lais îi dădu toţi banii. 

Zgripţuroaica numără monedele, apoi le dădu drumul în 
buzunarul şorţului său cârpit şi pătat de mâncare. 

— Deocamdată ajunge! Dar vă previn! Nu vă pot oferi un 
palat! 


Bătrâna se îndreptă cu paşi mărunți spre o scară şubrezită; în 
urma ei venea tânăra pereche. Gorgona alungă câteva pisici 
care se strecurară printre picioarele lor. Apoi urcară cu greu cele 
cinci etaje şi ajunseră la capătul unui culoar luminat de fulgere. 
Intrară într-o cămăruţă atât de mică încât abia încăpeau. Tot 
felul de vechituri umpleau colţişorul acesta. 

— Aici vrei să ne bagi? întrebă Lais uluită. 

— Nu-ţi face sânge rău, porumbiţa mea! zise bătrâna. Asta-i 
doar o cameră de trecere, ea să-i înşele pe urmăritori. 

Bătrâna împinse un zid şi intră într-o cameră îngustă în care 
era un pat, o masă, două scăunele şi un fel de măsuţă de 
toaletă. 

— Aveţi o fereastră care se deschide spre acoperiş. Deci n- 
aveţi de ce să vă temeţi că aţi putea fi văzuţi din stradă. 

Işi ciuli urechile. Se auzea un vuiet venind de departe. 

— E Tibrul care îşi face de cap! bodogăni Cinara. Ferească-ne 
Proserpina de mânia lui! 

Cinara se uită în jur. 

— Aveţi aici un opaiţ, pături şi perne. Uleiul costă scump! 

Râse arătându-şi gingiile fără dinţi. 

— Dar la vârsta voastră nu aveţi nevoie de lumină! Pe 
întuneric vă alintaţi mai bine! De fapt fulgerele luminează mai 
bine decât opaițul. Noapte bună şi plăcută! Ah, de aş avea anii 
voştri... 

Zicând acestea bătrâna ieşi. 

Râsul ei strident, obscen, mai răsuna în debara şi pe culoar, 
apoi se pierdu acoperit de tunete. 


Petronius, Ascyltus, Encolpius şi micul său prieten Giton 
cutreierau cu febrilitate străzile Romei căutându-l pe Castor. 
Cercetaseră Transtiberinul, Velabrul şi o parte din Subura. 
Ajunseseră pe malurile Tibrului care creştea fără încetare. Apele 
sale răgeau ca nişte lei înfuriaţi. Deja o parte din maluri erau 
inundate. 

Ascyltus îşi ridică, îngrijorat, capul. 

— Pun pariu că Tibrul a acoperit podul Palatin. Cum mă mai 
întorc acasă? 

— Dormi la mine până se retrag apele, îi propuse Encolpius 
binevoitor. 


— Mulţumesc! răspunse Ascyltus privindu-l cu coada ochiului 
pe Giton, care îl însoțea de mai multă vreme. 

Encolpius, în ciuda prieteniei sale cu Ascyltus, nu voia ca 
micul său prieten să cadă sub influenţa acestuia, în schimb 
Ascyltus considera că Encolpius are idei demodate, care nu 
corespundeau nici vârstei şi nici epocii sale. Acesta îi asculta cu 
răbdare teoriile, dar le respingea. 

— In principiu, sunt de acord cu tine! Dar să nu-l amestecăm 
şi pe Giton! 

Băiatul - subiectul acestor discuţii în contradictoriu - îi asculta 
impasibil, fără să-şi exprime părerea. 

— Dacă am încerca să mergem în cartierul lupanarelor din 
Submmemium? propuse Petronius, pe care îl lăsa rece 
rivalitatea dintre Encolpius şi Ascyltus. Poate că şi-a găsit 
adăpost la una din lupoaicele de acolo, care au camere destul 
de spaţioase ca să facă dragoste cu trei sau chiar patru clienţi? 
Printre ele sunt şi fete foarte darnice... 

— Camerele astea sunt de obicei ocupate douăzeci şi patru de 
ore din douăzeci şi patru! zise Ascyltus adăugând gânditor: Mă 
şi întreb când dorm fetele astea? 

— E foarte simplu! interveni Giton ieşind din mutismul său. 
Când clienţii îşi fac treaba, curvuliţele trag câte un pui de somn. 
Verişoara mea Tuccia practică metoda asta. 

Cei trei băieţi îl priviră uluiţi pe Giton. Acesta vorbea rar, dar 
când vorbea scotea adevărate perle pe gură. 

Ca să ajungă în zona caldă a lupanarelor trebuiră să facă un 
ocol deoarece Tibrul invadase deja părţile joase din Subura. 
Locatarii de la parter - cei mai privilegiați, deoarece aveau 
latrine şi băi proprii - acum îi invidiau pe cei de la etajele 
superioare, care nu beneficiau de aceste comodităţi dar nici nu 
aveau probleme cu capriciile Tibrului. 

Cei din Subura şi Transtiberin, care se simțeau ameninţaţi de 
continua creştere a apelor râului, îşi evacuaseră deja mobila 
săracă şi tot ce aveau mai de preţ. 

Petronius şi însoțitorii săi intrară în zona cu străzile mărginite 
de cămăruţele fetelor. Un grup de oameni adunaţi în faţa uneia 
dintre aceste cămăruţe îi nelinişti. Se vorbea că un băiat frumos 
de vreo nouăsprezece, douăzeci, de ani fugise cu o prostituată, 
Lais, după ce l-a burduşit şi i-a luat banii lui Amillius, peştele 
fetei. Cartierul vâjâia neliniştit. Toţi proxeneţii se simțeau 


solidari cu victima, care cu siguranţă că a fost atacată pe la 
spate, deoarece forţa neobişnuită a lui Amillius îl făcea aproape 
invincibil. 

Castor, cu educaţia sa aleasă, agresiunea şi furtul nu se prea 
asociau, se gândea Petronius. Dar numai Jupiter ar putea judeca 
situaţiile penibile în care se află oamenii aduşi la disperare. 

Dar comentariile indignate pe tema asta încetară când se auzi 
că Tibrul ieşise din matcă şi inundase Transtiberinul, Velabrumul 
şi Subura. Intrucât cartierele acestea, cele mai joase din oraş, 
erau aşezate pe nişte locuri mlăştinoase secate odată cu 
dezvoltarea Romei, lumea fusese cuprinsă de panică. 

Inundaţiile luau proporţii înnebunitoare. Numai cartierele 
bogate, aşezate pe coline, erau la adăpost. Apele murdare, care 
veneau din munţi, aduceau copaci dezrădăcinaţi, animale 
înecate, resturi din casele distruse. Uneori grămezile de lemn 
sfărâmat şi de ramuri formau baraje care reţineau apele făcând 
să le crească nivelul. Când obstacolele nu mai puteau rezista la 
presiunea uriaşă a apelor, acestea le spărgeau şi se revărsau în 
partea de jos a oraşului. 

Pe străzile Suburei oamenii rătăceau prin apă. Unii dintre ei îşi 
duceau obiectele mai de preţ la etajele superioare ale 
„insulelor”. Alţii, mai prudenti, îşi duceau bunurile pe înălțimile 
Escvilinului, ale Viminalului sau ale Cvirinalului. Locuitorii din 
Velabru se refugiau pe colinele Palatinului şi ale Capitoliului. 
Oamenii din Transtiberin erau cei mai nenorociţi deoarece 
înălțimile laniculului erau prea departe. În ciuda nenorocirii, 
oamenii încercau să-şi salveze mobila săracă. 

Grupul lui Petronius îşi abandonă cercetările. Să alergi după 
Castor în condiţiile acestea friza nebunia. 

Petronius îşi duse prietenii acasă. Domitia îi primi, cu 
bunăvoință. Trezită de agitația zgomotoasă din oraşul de jos, 
inundat, Domitia remarcase absenţa nocturnă a fiului său cel 
mic, dar nu-i suflă nicio vorbă soţului. Petronius se justifică 
spunându-i că l-a căutat pe Castor. Domitia îl aprobă şi îi 
promise ajutorul său. De asemenea îi spuse că, dacă îşi găseşte 
vărul, îi va da să-i ducă lunar lui Castor o sumă de bani care îi va 
permite să trăiască decent. Dar lunius nu trebuia să ştie de 
acest aranjament. 


Castor şi Laïs dormeau liniştiţi când fură treziţi de mugetul 
Tibrului, de agitația locatarilor din „insula” lor şi de vuietul 
copacilor dezrădăcinaţi care se izbeau de clădire. 

La început nu pricepură despre ce este vorba. Apoi, deşi 
trebuiau să stea ascunşi în camera lor, se hotărâră să iasă 
deoarece li se părea ciudat ceea ce se întâmpla în jurul lor. 

Se făcuse zi. Tibrul continua să vâjâie infernal, dar în interiorul 
casei era linişte. Ai fi spus că erau singurii care locuiau în casă. 
Neliniştiţi, deschiseseră uşa, trecură în debara, apoi ieşiră pe 
coridor. 

Nu văzură nicio ţipenie de om. Uluit, Castor bătu la uşa 
primului apartament. Dar nu răspunse nimeni. Celelalte uşi, 
închise cu cheia, rămăseseră mute ca şi prima. Mai coborâră un 
etaj, dar şi acesta era pustiu. Cercetară casa la nivelele 
inferioare. Toţi locuitorii imobilului îl părăsiseră. Când ajunseră 
pe palierul de la primul etaj constatară că parterul fusese 
inundat. Castor alergă la fereastra de la capătul coridorului şi se 
uită afară. Spectacolul care i se prezentă în faţa ochilor îl năuci. 
„Insula” era înconjurată de ape. Părea că şi alte „insule” vecine 
erau cufundate până la primul etaj în ape murdare şi vijelioase. 
Văzu în depărtare, pe colina Esquilinului vila albă ce aparținuse 
familiei Cotta, acum în afara oricărei primejdii, în timp ce el şi 
Lais erau prinşi ca nişte şoareci în casa asta pustie, pe care nu 
puteau s-o părăsească şi pe care toţi ceilalţi o abandonaseră. 
Proprietăreasa, intrată în panică, fugise uitând de locatarii săi de 
sub acoperiş. 

Lais părea paralizată de frică. 

— Ce facem? 

— Să ieşim şi să ne refugiem pe înălţimi! răspunse Castor. 

Dar planului său îi lipseau mijloacele de realizare. Nu se 
vedea nicio barcă prin jur. lar ca să înoţi prin apă era curată 
nebunie. Curentul era atât de puternic încât i-ar fi dus în mijlocul 
râului iar vârtejurile i-ar fi tras la fundul apei. Lipită de Castor, ca 
de un colac de salvare, Lais se uita îngrozită la Tibru. 

O „insulă” din vecinătate se prăbuşi. Construită din chirpici, 
ca aproape toate casele sărace din Roma, fie ele individuale sau 
cu mai multe etaje, casa s-a lăsat deoarece chirpiciul înmuiat în 
apă se transforma în noroi şi nu mai putea susţine scheletul de 
lemn şi acoperişul. 


Apoi o altă „insulă” de patru etaje se prăbuşi. Acoperişul de 
lemn aluneca pe ape ca o plută. Curentul puternic îl ducea pe 
valuri. Şi alte case se prăbuşeau în apă. 

— Să ne urcăm pe acoperiş! strigă Castor. Acolo, sus, vom 
avea cel puţin o şansă din o mie să ne salvăm! Dacă rămânem 
aici o să pierim ca nişte şoareci! Şi nu vreau să mor înecat ca un 
şoarece! Vino! 

O apucă de mână şi o făcu să urce, etaj după etaj, până în 
camera lor. Puse masa sub fereastra care se deschidea spre 
acoperiş. 

— leşi pe fereastră! zise Lais-ei care îi urmărea cu emoție 
pregătirile. Te ajut! 

— Mi-e frică, Castor! 

— Lasă frica la o parte! Şi mie mi-e frică! Dar vreau să scap 
din capcana asta! 

Lais, sprijinindu-se de Castor, ieşi pe fereastră pe acoperiş. 
Castor o urmă. Peisajul care apăru în faţa ochilor Lais-ei îi dădu 
fiori. În jurul casei se scurgea o mare vijelioasă care încercuia 
temple, case, poduri, ducând gunoaie, trunchiuri de copaci, 
cadavre omeneşti, de boi, cai şi câini cu burţile umflate, 
ambarcaţiuni răsturnate, acoperişuri distruse în parte. Casele de 
chirpici se prăbuşeau unele după altele. 

— Dacă „insula” noastră se prăbuşeşte, ne prindem de rama 
ferestrei! 

Era o experienţă nouă şi teribilă pentru Castor. Era pentru 
prima dată în viaţă când îi trecea prin minte gândul morţii. Mai 
aruncă o ultimă privire spre vechea sa casă din Esquilinus. 
Simţea că în următoarele secunde se va întâmpla ceva 
important. Instinctul său nu-l înşela. Casa tremura ca un 
organism cuprins de convulsii, apoi începu să se lase, încet, 
încet, dar apoi tot mai repede. Sfărâmăturile, care cădeau în 
vâltoare, lăsau să iasă băşici de aer. 

Acoperişul pluti intact câteva clipe, apoi începu să se desfacă. 
Un trunchi de copac îl lovi în plin. Castor strânse mâna Lais-ei, 
care se lipise cu disperare de el. Deodată simţi că degetele Laïs- 
ei se dezlipesc şi îi văzu corpul firav prins între trunchiul de 
copac şi acoperiş. 

— Castor! strigă Lais plângător. 

Apoi capul i se aplecă, ochii i se închiseră iar părul său 
roşcovan se amestecă cu ramurile copacului. 


— Lais! urlă Castor îngrozit, trăgând-o cu toate puterile. 

Dar Laïs nu mai răspundea. Prinsă ca într-o menghină, 
sângele îi ieşi la colţurile buzelor, fiind spălat repede de apa 
tulbure. 

— Laïs! 

Castor se prinse cu mâna stângă de trunchiul de copac iar cu 
cea dreaptă apucă corpul neînsufleţit al Laïs-ei. 

— Laïs! Laïs! 

Curentul duse copacul şi resturile acoperişului spre coloanele 
templului care înfruntau apele. Trunchiul de copac se opri între 
coloanele de marmură. 

— Lais! urla Castor strângând-o la piept. Lais! 

Castor era salvat. Templul ţintuise locului copacul. 

Apele treceau pe lângă ei. 

— Laïs! 

Castor începu să plângă. Singura fiinţă, care îi întinsese o 
mână de ajutor, pierise. Venera i-o trimisese să-şi îndeplinească 
menirea. Să ajute. Odată menirea îndeplinită, Lais murise. Era 
un sacrificiu cerut de zeiţă, care nu dădea nimic fără să ceară 
ceva în schimb. 


IV 

Soarele strălucea din nou peste cele şapte coline ale Romei, 
peste templele din piatră şi marmură, peste Circul cel Mare, 
peste palatele şi vilele luxoase construite pe înălţimi. Grădinile 
lor răcorite de ultimele ploi emanau parfumuri îmbătătoare. 

Tibrul se retrăsese cuminte în matca sa. 

Dar dacă statuile, arcurile de triumf, porticurile şi forurile 
construite în vale mai păstrau doar urmele murdăriei până la 
nivelul atins de ape, cartierele locuite suferiseră mari daune. 
Casele prăbuşite înfundau străzile, zidurile de chirpici se 
transformaseră în grămezi de tină, de noroi, de ruine, de 
sfărâmături, pe care oamenii le adunau ca să-şi reconstruiască 
locuinţele. 

Împăratul Tiberiu acordă un ajutor financiar sinistraţilor, dar 
cum sumele acestea nu puteau să acopere cheltuielile uriaşe 
reclamate de reconstruirea Romei, noii  îmbogăţiţi, în 
majoritatea lor oameni eliberați din sclavie, acordau 
împrumuturi cu mari dobânzi, în ciuda legii care interzicea 
cămătăria. 

Mai repede se ridicaseră cocioabele din Transtiberin deoarece 
zidurile din pământ argilos, amestecat cu paie mărunțite, se 
construiau uşor. Construcția „insulelor” cu mai multe etaje din 
Velabru şi Subura cerea lucrări mai mari. Antreprenorii trebuiră 
să aducă zidari şi dulgheri din nordul Italiei deoarece Corporaţia 
de construcţii de la Roma nu dispunea de mână de lucru 
suficientă pentru realizarea acestor lucrări. 

Populaţia trândavă a Romei, care se bucura de „panem et 
circenses”, ca şi de ajutorul zilnic al patronilor, privea cu dispreţ 
eforturile obositoare. 

Castor rătăcea dezolat pe străzile devastate şi printre 
şantierele în plină activitate. După descreşterea apelor urmase 
singur, plângând, carul care transportase, printre alte cadavre 
de înecaţi necunoscuţi, trupul firav al Lais-ei. Văzând groapa 
comună în care morţii erau aruncaţi la întâmplare, vorbi cu 
groparii şi le plăti din buzunarul său ca să-i sape un mormânt 
individual. Cheltui toţi banii căci, la urma urmelor, monedele de 
aur pe care te avea în centură nu fuseseră dobândite de biata 
fată! Faptul că le furase de la un client cu bani nu încărca 
sufletul Lais-ei. Individul nu făcuse, fără să vrea, decât o faptă 
bună. Dacă ar şti că banii săi fuseseră folosiţi pentru 


înmormântarea unei fete sărmane, care îi oferise câteva clipe 
de plăcere, poate că ar ierta-o. 

Castor nu reţinuse nicio monedă pentru nevoile sale 
personale, căci banii nu-i aparținuseră. El n-a fost decât 
depozitarul lor. 

După ce ultima lopată de pământ fusese aruncată peste 
mormântul Lais-ei, Castor a mai rămas multă vreme lângă 
mormânt. Dacă vreodată va avea bani, o să-i construiască un 
monument funerar demn de mica sa făptură şi de marele său 
suflet. 

Apoi, cu inima strânsă, porni spre oraş. Rătăcea trist. 
Picioarele i se afundau până la glezne în noroiul încă vâscos şi 
lunecos. Căuta zona din Subura cu cămăruţele prostituatelor. 
Zidurile de chirpici fuseseră duse de ape, dar paturile din piatră 
rezistaseră. Acum păreau nişte morminte aliniate printre 
resturile a ceea ce a fost odată partea cea mai caldă a Romei. 

Castor încercă să-şi amintească de patul pe care s-a culcat, 
pe care Lais i s-a dat cu acea dezinvoltură copilărească ce îl 
cucerise. Dar erau atâtea paturi paralelipipedice încât nu reuşi 
să-l recunoască. Sufletul  Lais-ei rătăcea acum printre 
dărâmături şi s-ar fi putut ca în clipa aceea să fie lângă el. 

— Lais! şopti Castor. Lais! 

Inspiră milă unui trecător care îl văzu, vorbind de unul singur. 
Castor se întâlni din întâmplare cu Petronius şi însoțitorii 
acestuia aproape de Templul circular din marmură dedicat lui 
Hercule Victoriosul, ridicat lângă Tibru. Zeci de sclavi spălau cu 
apă şi curăţau coloanele murdărite până la înălţimea unui om. 

Impins de elanul său, Petronius îl îmbrăţişă cu căldură. 

— Ce fericit sunt că te văd! Te-am căutat peste tot! Mă 
temeam foarte mult pentru tine! Nu pot să-mi iert plecarea ta 
de la noi! 

— Plecarea? Tatăl tău m-a dat afară! Dar am uitat asta! Nu 
merită să-l păstrez în memoria mea! 

— Ţi-am adus bani, zise Petronius scoțând din centura sa o 
pungă pântecoasă. Ţi-i trimite mama. 

Castor îl bătu prieteneşte pe umăr. 

— Am toată simpatia pentru tine. Şi mulţumeşte-i mamei tale 
din partea mea. Dar nu vreau să primesc niciun ban din partea 
familiei Niger. Mama mea nu mai are frate. 

Petronius îşi plecă dezolat capul. 


— Cum ai să trăieşti la Roma fără bani? Sau vrei să te întorci 
la bunicul tău? 

— EI şi fraţii mei abia dacă au ce să mănânce. Nu! Voi rămâne 
la Roma. 

Şi zâmbi amar. 

— Am dormit câteva nopţi la o mică prostituată. O fată care 
merita respect sub toate aspectele. 

— Şi unde ai să dormi în noaptea asta? 

— La mine! propuse Encolpius. Va dormi în locul lui Ascyltus 
care se întoarce în Transtiberin. Castor, e cam strâmt la mine, 
dar tot e mai bine să ai un acoperiş modest decât un tavan 
somptuos de stele. Singura mea bogăţie este prietenia lui Giton. 

Făcură prezentările. 

— Accept cu plăcere propunerea ta, Encolpius! răspunse 
Castor zâmbind. 

— Te previn că locul nu este prea grozav. 

— Sunt obişnuit cu locurile cele mai ciudate. Noaptea trecută 
am dormit într-un monument funerar abandonat. 

— Şi n-ai avut parte de întâlniri nedorite? 

— Am dormit lângă un vagabond atât de beat încât nici nu şi- 
a dat seama că mai eram şi eu. 

— Eşti sigur că nu vrei punga asta? insistă Petronius. 

— Mai mult ca sigur! 


Tuscus Naevus era un om desfrânat. În ciuda corpolenţei şi a 
vârstei sări din pat cu o agilitate surprinzătoare, deoarece 
activitatea sa matinală îi interzicea trândăveala. O mare teamă 
îl obseda: să nu se scoale prea devreme. Dar şi o întârziere ar 
putea să-i fie catastrofală. Se încălţă cu sandalele peticite iar 
peste tunica sa largă, plină de sudoare, cu care se culca 
noaptea, îşi puse o togă veche şi mâncată de molii. 

Scutură umărul descărnat al nevestei sale, care dormea cu 
spatele la el. 

— Incă nu eşti gata, Rubiria? Acum se face zi! 

Femeia răspunse cu o voce plângătoare, fără să-şi mişte 
capul: 

— Mă dor toate încheieturile! N-aş putea nici să mă scol din 
pat! 

Tuscus îşi ridică mâinile spre cer cu o disperare teatrală. 


— lunona, divinitate a căsătoriei şi tu, Venera, zeiţă a 
dragostei, de ce miraţi pus în cârcă o femeie care nu e în stare 
să-şi etaleze nici măcar bolile în faţa patronului? „Vae”! Sunt cel 
mai sărman, cel mai nenorocit dintre soţi! Dacă stăpânul nostru 
te-ar vedea cât suferi acum, cu genunchii şi coatele umflate, cu 
înfăţişarea ta scheletică, cu siguranţă că ne-ar dubla alocaţia 
zilnică. 

Cu mâna sa grasă îşi acoperi căpăţâna pleşuvă aducând, o 
meşă lungă de păr cărunt de deasupra urechii drepte. 

— Pereţii  umezi ai acestei  „insule”  nenorocite m-au 
îmbolnăvit! 

— Trebuie să mulţumeşti zeilor noştri protectori că ne-au 
scăpat casa de furia Tibrului! 

Tuscus Naevus îşi privi cioporul de copii mici, murdari şi prost 
îmbrăcaţi, care se uitau la el cu teamă. Doar fiica sa mai mare, 
bine făcută şi foarte senzuală pentru cei şaisprezece ani ai ei, îl 
fixa cu ochii limpezi, manifestând o indiferenţă care îl irita. 
Copiii, se gândea Tuscus, n-ar putea să trezească interesul lui 
Niger. Ar putea să-i spună că vreunul dintre ei este orb? Sau 
estropiat? Sau idiot? 

O idee sclipitoare îi trecu prin minte. 

— Ennia, astăzi ai să mă însoţeşti la Niger. 

Obrajii fetei exprimau un surâs ironic care exterioriza 
sentimentele sale faţă de Tuscus. 

— Şi de ce m-aş plânge!? Că nu sunt în stare să excit 
ardoarea băieţilor? 

Tuscus se lovi peste frunte ca şi cum ar fi vrut să strivească o 
muscă. 

— lată o idee minunată! exclamă Tuscus. Am să-i spun că 
vreau să te mărit, dar că n-am destui bani pentru zestre. Un 
ajutor din partea lui... 

— Nu mă duc! N-o să mă umilesc... 

— Dacă vreţi să mâncaţi, fă ce-ţi spun! Vreţi să crăpaţi de 
foame? Atunci faceţi ce vă trece prin cap! 

— Du-te, Ennia! o rugă mama. A-I contrazice pe Tuscus e ca şi 
cum ai vorbi cu pereţii. 

Ennia ezită câteva clipe, apoi se îmbrăcă cu ce avea mai bun, 
o tunică lungă albă şi un şal portocaliu, de o calitate îndoielnică, 
dar curate şi purtate cu cochetărie. Sandalele ei uzate 
străluceau. 


Când fu gata, tatăl o examină cu atenţie, apoi exclamă: 

— Pe cinstea mea, eşti foarte drăguță! 

Roma încă mai era înecată în beznă când Tuscus şi Ennia 
sosiră, după o goană înnebunitoare, la vila lui Niger. În faţa 
grilajului închis se îngrămădeau vreo două sute de clienţi ce îşi 
aşteptau tainul zilnic. Toţi oamenii aceştia, cu ochii închişi pe 
jumătate de somn, se supuneau bunăvoinţei patronului care le 
asigura existenţa. 

In spatele grilajului doi sclavi în tunici scurte, cu monograma 
lui Niger brodată în aur pe piept, se uitau cu ironie la indivizii 
care îşi atribuiau titlul onorabil de „client”, care degenerase în 
decursul veacurilor din denumirea unui om înarmat care îşi ajuta 
patronul, pe şeful său militar, în denumirea unui cerşetor care 
nu merita nicio consideraţie. Dar ca să respecte convenienţele 
unei vizite oficiale, toţi veneau îmbrăcaţi în togile vechi oferite 
de stăpânul lor. 

Ennia se uita de sus la nenorociţii care îşi întorceau privirile 
spre vila lui Niger ca floarea soarelui după soare. 

Tuscus se gândea la programul său încărcat. Dacă aici poarta 
se va deschide prea târziu, n-o să mai aibă timp să-i viziteze pe 
ceilalţi patroni, ca să adune mai mulţi bani şi să-şi umple 
panerul cu alimente. După aceea o va trimite pe Ennia acasă. 

După ce îşi va termina treburile de dimineaţă, va putea să se 
gândească să se odihnească puţin. Rămas singur, se va duce la 
For. Acolo se va întâlni cu cei care aduc ştirile, va urmări cu 
atenţie ce se mai întâmplă în Armenia, la curtea regilor parți, în 
Spania sau în Mauritania. Va vorbi puţin pe teme de politică 
internă, deoarece comentariile în acest domeniu duc la 
necazuri. În afară de asta politica nu aduce niciun folos. Tiberiu 
hotărăşte ce e bun sau rău pentru poporul Romei. 

In continuare Tuscus va asista ia o şedinţă a tribunalului - 
spectacol plin de viaţă şi de lucruri neaşteptate - ca să-şi pună 
nervii la încercare ascultând pedepsele aspre pronunţate de 
judecătorii îmbrăcaţi în negru ca nişte corbi. Ca să-şi 
îmbogăţească cultura, se va aşeza lângă noile Rostre şi îl va 
asculta pe un filosof grec vorbind despre crearea biologiei de 
către Aristotel, fără să priceapă ceva, apoi pe banii săi, puşi în 
fiecare zi de o parte, va intra într-o ospătărie de o murdărie 
respingătoare unde, într-o căldură înăbuşitoare, va mânca nişte 
mazăre fiartă în apă sau mămăligă. Dacă dispune de fonduri mai 


importante, va comanda nişte cârnaţi şi o sticlă de vin din 
Grecia. Cu stomacul plin va contempla îndelung circulaţia foarte 
intensă care îl zăpăcea, apoi, ca să-şi mai schimbe gândurile, se 
va îndrepta spre Câmpul lui Marte. Acolo e o viaţă frumoasă. Işi 
va întâlni prietenii, va juca o partidă cu mingea sau cu discul, se 
va plimba pe sub porticuri, va admira femeile frumoase şi băieţii 
goi care fac exerciţii de lupte şi gimnastică. Când se vor 
deschide băile publice gratuite, se va grăbi primul să guste din 
plăcerile pe care le oferă bazinele cu apă caldă, băile de aburi, 
duşurile, masajele, va conversa cu prietenii, va juca dame sau 
şah. Seara se va întoarce acasă extenuat după o activitate atât 
de intensă, se va aşeza la „cena”, va da lecţii de morală copiilor 
şi le va vorbi de sacrificiile pe care trebuie să le facă pentru a le 
asigura existenţa. 

Dar dacă va avea o zi frumoasă şi plină de surprize plăcute - 
din când în când mai foloseşte serviciile unor prostituate cu 
preţuri moderate - atunci noaptea va dormi prost, căci teama de 
a nu se trezi prea târziu şi de a întârzia la patron îl va face să 
viseze urât 


Clienţii care, ca şi Tuscus, aşteptau să fie primiţi de către 
lunius Niger, se uitau cu invidie la Ennia şi la rivalul lor care 
folosea mijloace  necinstite ca să impresioneze sufletul 
patronului. 

În sfârşit, poarta se deschise şi plebeii se aruncară spre 
intrarea vilei, păzită de patru sclavi nubieni. 

Clienţii din prima categorie - prietenii patronului - aveau 
dreptul să intre primii. Apoi venea rândul celor din a doua 
categorie, bogătaşi ruinaţi, sclavi eliberaţi, mici funcţionari, 
oameni care îi făceau servicii mărunte, îndeosebi mijlocitori, 
cărora le dădea de patru ori mai mult. 

În sfârşit, veni şi rândul plebeilor din cea de-a treia categorie, 
printre care era şi Tuscus cu fiica sa, să intre în marele vestibul 
de marmură unde îi aştepta lunius, măreț, mândru, plin de 
morgă, flancat de Vibius şi câţiva prieteni. 

Solicitatorii, după ce făceau mii de  reverenţe, de 
complimente, flatând şi linguşind vanitatea patronului, se 
retrăgeau în timp ce trei sclavi distribuiau sumele fixate de 
dinainte sau alimente, la alegere, fiecărui solicitator. 


Când îi veni rândul lui Tuscus, acesta făcu plecăciunile de 
rigoare şi, plin de umilinţă, îi spuse că nevastă-sa este bolnavă 
şi n-a putut să vină să-şi arate respectul dar că vrea s-o prezinte 
pe fiica sa, Ennia, ajunsă la vârsta măritişului. Lipsa unei dote o 
împiedică să-şi aleagă un soţ demn de frumuseţea şi virtuțile ei. 

Apariţia Enniei îl tulbură pe lunius şi pe cei din jurul său. O 
examină cu aerul unui cunoscător, îi privi cu un ochi lubric 
formele proporţionate şi colţurile mai infime ale corpului, apoi o 
ţintui cu interes. 

— E drăguță fiica ta, Tuscus! Ai dreptate! Merită o zestre 
corespunzătoare! O să mă ocup de chestiunea aceasta! Reveniţi 
amândoi într-una din aceste zile! 

Ennia răspundea cu mândrie la privirile lui Niger. Tatăl ei se 
temea că atitudinea ei arogantă ar putea să-l indispună pe 
„dominus” şi îi făcu un semn discret cu cotul să fie mai umilă. 
Dar Ennia nu-şi schimbă cu nimic comportamentul, ceea ce nu-l 
deranjă pe Niger. 

Dar dacă stăpânul casei fusese puternic impresionat de 
adolescentă, Vibius rămase ca trăsnit. In faţa sa se afla cea mai 
frumoasă fată pe care a văzut-o vreodată. Venera pălea în 
comparaţie cu Ennia. Uitase de căsătoria pe care tatăl său o 
Hotărâse fără să-l întrebe, de logodna apropiată, de trecut şi de 
viitor, ca să trăiască prezentul, numai prezentul, cu o intensitate 
dureroasă. 

Vibius Niger se îndrăgostise. 

Se îndrăgostise nebuneşte. 


Tuscus, părăsind vila lui Niger, jubila. 

— Am avut o inspiraţie bună! Totdeauna am numai inspiraţii 
bune! Trebuie s-o recunoşti! Niger ne va da câteva mii de 
sesterţi! 

Zâmbetul ironic al Enniei îi marcă iarăşi obrajii. Apoi pe faţa ei 
frumoasă apăru expresia unei voințe de fier. 

— Câteva mii de sesterţi? Numai câteva milioane ar putea să 
mă mulţumească! Şi o vilă ca a stăpânului tău! 

Tuscus o privi năuc. 

— Visezi! Despre ce vorbeşti? 

— Tu n-ai să mă înţelegi niciodată! 

Tuscus îşi plecă puţin capul într-o parte ca un câine care 
ascultă uluit un zgomot pe care nu-l înţelege. Apoi, privind cerul 


care se lumina la răsărit, reveni la realitate. Zăngăni în buzunar 
monedele pe care le primise de la Niger. 

— Acum să mergem la Tertullius! Ajungem exact la momentul 
distribuţiei. 

— larăşi să cerşim? 

— Ce cuvânt urât! Să cerem ce ni se cuvine! 

— Câţi stăpâni ai tu, tată? 

— Vrei să zici patroni! 

— Patron, stăpân, „dominus”, prinţ, rege, ce importanţă are? 

— Pentru maica-ta şi pentru voi, copiii mei, îmi câştig pâinea 
cu sudoarea frunţii! Şi tu râzi de mine! 

— Pâinea pe care ne-o aduci nu ajunge, tată! Nu râd de tine! 
Nu ajunge! Asta-i tot! 


Viaţa îşi reluă cursul normal. Dar ultimele evenimente lăsară 
urme care nu se vor şterge repede. Când Petronius pleca la 
şcoală sclavii trebuiau să-i facă loc de trecere printre numeroşii 
clienţi care se îmbulzeau la poartă. Petronius răspundea jenat la 
saluturile umile ale solicitatorilor, care aşteptau răbdători 
apariţia lui lunius Niger, omul generos care împărțea ajutoarele. 

Bunăvoinţa şi înţelegerea pe care tatăl său o arăta faţă de 
clienţi contrasta cu intransigenţa faţă de Castor. Oportunismul, 
demagogia, voturile galeriei, combinaţiile politice, teama de 
Tiberius şi de Sejanus justificau în parte comportamentul său. 
Totuşi Petronius nu putea să-l ierte. 

Între timp Petronius termină şcoala de gramatica şi trecu la o 
formă superioară. Supus unui examen de admitere, „retorii” 
constatară cu uimire că noul discipol posedă în anumite domenii 
cunoştinţe mai vaste decât dascălii săi. Athenador s-a dovedit a 
fi la înălţimea sarcinii sale. lunius Niger, în semn de 
recunoştinţă, cedă în faţa insistențelor Domitiei şi îl eliberă din 
sclavie, deşi fără plăcere, pe bătrânul filosof. Acesta dobândise 
dreptul să muncească pe cont propriu, dar îşi exprimă dorinţa 
de a nu se îndepărta de discipolul său. 

Acum, când urma să împlinească vârsta de cincisprezece ani, 
o vârstă care acorda tinerilor o importanţă socială sporită, 
Petronius ar fi vrut să-şi abandoneze toga albă, purtată de copii 
până la primii ani ai adolescenţei, să-şi scoată bula de aur 
presărată cu amulete, care i se pusese la gât la naştere, şi să le 
depună în nişa consacrată zeilor Lari, protectorii căminului. 


Ca de obicei, tatăl său se opuse. Îi vorbi pe un ton grav, 
solemn: 

— Vrei să nu mai porţi toga albă? Nici vorbă! Acest veşmânt 
cu marginile ornate de o panglică de purpură îi aşază pe băieţi 
pe acelaşi plan cu senatorii, care au şi ei o panglică purpurie. 
Simbolul acesta subliniază importanţa care se acordă copiilor şi 
adolescenților. 

Suspină iritat de îndrăzneala fiului său. 

— De ce te grăbeşti să îmbraci veşminte de bărbat? De ce 
vrei să te afunzi în masa oamenilor maturi care strălucesc, în 
majoritatea lor, prin sărăcie şi mediocritate? Aşteaptă să 
împlineşti şaptesprezece ani ca să dai la o parte veşmintele 
albe, dacă asta vrei! Legea şi tradiţiile îţi acordă dreptul să le 
porţi până la vârsta de douăzeci şi unu de ani! Atunci le vei 
schimba cu o laticlavă, tunica frumoasă a tribunilor militari, a 
fiilor de senatori, a ofiţerilor din statul major al armatei! Apoi vei 
intra în diferite magistraturi până la vârsta de douăzeci şi cinci 
de ani, când vei putea pretinde toga senatorială. O vei purta ca 
şi mine, ca bunicul tău şi ca aproape toţi strămoşii tăi! 

Petronius îşi arătă cu degetul pantofii roşii. 

— Chiar dacă renunţ la toga albă nimeni nu mă va confunda 
cu clienţii umili care aleargă de la o uşă la alta cerşind firimituri 
de la masă. Încălţămintea roşie îmi arată noblețea neamului. 

lunius îl persiflă. 

— Crezi că semnul acesta e de ajuns ca să dovedeşti că nu 
eşti ca şi ceilalţi muritori? Am întâlnit adesea paraziți care 
cerşeau câteva monede, dar purtau pantofi roşii, scâlciaţi, 
peticiţi. Mai bine şi-ar pune capăt zilelor decât să îndure 
dezonoarea care le-a lovit familia! 

Il fulgeră cu privirea, apoi adăugă mânios: 

— Să nu îndrăzneşti să-mi spui că vrei să te consacri artelor! 
Maică-ta mi-a vorbit de toanele astea! Nu concep ca fiul meu să 
devină un poetaş, un comediant sau un scriitoraş! Vei îmbrăţişa 
cariera strămoşilor tăi! Vrei sau nu vrei! 


Şcoala nouă nu însemna pentru Petronius doar schimbarea 
materiei, studiul teoretic şi aprofundat al gramaticii unei limbi la 
un înalt nivel, ci şi analiza marilor poeţi, istorici şi filosofi latini, 
în primul rând a lui Virgiliu, Terenţiu, Sallustiu şi Cicero. În 


acelaşi timp cursul de limbă şi literatură greacă ocupa un loc 
important în programa şcolară. 

„Retorii” şi asistenții lor foloseau un limbaj cizelat, savant, 
foarte diferit de cel al gramaticilor. Aici nu mai aveau acces 
vagabonzii care îl încântau pe Petronius cu zburdălniciile, 
ştrengăriile şi golăniile lor. În instituţia aceasta domnea o 
atmosferă academică, apăsătoare, aproape funebră. Discipolii 
erau vlăstare ale marilor familii de patricieni. Asta nu înseamnă 
că spiritul şi inteligenţa le erau la înălţimea poziţiei lor sociale. 
Cea mai mare parte dintre băieţi purtau cu mândrie toga de 
bărbat. Îl priveau de sus pe Petronius, „încă ţânc”. Flegmatic, 
Petronius se izola şi se lăsa purtat de reverii. Adesea îşi amintea 
de faţa zâmbitoare a Cynthiei care iradia tot soarele Romei. 
Chiar şi în timpul cursurilor gândurile sale zburau aiurea. 
Expunerile „retorilor” erau pentru el cărări bătute. Aceştia, ca şi 
asistenții lor, vedeau că nu este atent şi îi făceau mustrări, dar 
Petronius îi asculta cu o falsă pocăință, neputând să-şi schimbe 
obiceiurile. 

Dar primele probe scrise ale elevilor schimbară atitudinea 
corpului profesoral faţă de băiatul acesta, care părea că umblă 
tot timpul cu capul în nori. Analiza literară a „Casei Atrizilor” îi 
oferi prilejul să schiţeze portretul lui Agamemnon şi al 
Clytemnestrei, al lfigeniei şi al lui Oreste, al Electrei şi al lui 
Menelaos, al lui Thyest şi al fiului său, inspirate din trilogia lui 
Eschyl, din tragediile lui Sofocle şi din povestirile lui Pindar, într- 
o manieră pe care şi Ovidiu, acest mare poet îndrăgostit de 
mitologie, ar fi invidiat-o. 

A fost o revelaţie. Profesorii au examinat lucrarea lui 
Petronius şi au ajuns la concluzia că aveau de a face cu un geniu 
precoce pe care îl aştepta în curând gloria marilor oameni de 
litere romani. Câţiva increduli au refuzat să admită că un băiat, 
care încă nu împlinise cincisprezece ani, ar putea să ajungă pe 
culmile acestea. 

O nouă probă despre opera poetică a lui Horaţiu îi convinse şi 
pe cei mai refractari dintre gramaticieni, „retori” şi filosofi că 
discipolul trebuia să fie promovat direct în ciclul al doilea al 
şcolii superioare, adăugându-se şi recomandarea ca băiatul să-şi 
continue studiile superioare în Grecia. 

lunius Niger fu invitat la şcoală cu toate formulele de politeţe 
şi ceremonia datorate unui personaj atât de important. 


Senatorul răspunse cu promptitudine temându-se că fiul său 
făcuse vreo prostie care ar fi putut să ducă la eliminarea lui. Dar 
greşeala fu repede îndreptată. lunius, la început bănuitor, fu 
atât de surprins de cele auzite încât ceru ca băiatul să fie 
chemat în faţa sa, în prezenţa dascălilor. Când a intrat 
Petronius, s-a ridicat de pe scaunul său şi l-a privit îndelung. 

Cu toate că ar fi preferat o carieră mai practică pentru băiatul 
său, lunius îşi întinse braţele spre el. 

— Vino să te îmbrăţişez! 

Petronius, emoţionat, se aruncă şi îşi lipi capul de pieptul 
puternic, muşchiulos, al tatălui său, ce mirosea a verbină 
amestecată cu o vagă transpiraţie bărbătească. 

— Dascălii tăi m-au făcut să fiu mândru de tine, băiatul meu! 
Mi-au zis că portretele tale literare sunt demne de o antologie. 

lunius era nu numai un senator ilustru, dar şi un general care 
câştigase multe bătălii. Admitea, cu o anumită indulgență, 
geniul literar al fiului'său, dar considera că băiatul trebuie să-şi 
fortifice şi corpul. Ca să devină un adevărat Niger. 

Îl lăsă din braţele sale. 

— În drum spre Senat mă voi opri la unul dintre cluburile unde 
tinerii fac exerciţii de gimnastică ca să-şi dezvolte muşchii. Voi fi 
cel mai fericit dintre părinţi dacă vei câştiga şi o cunună de 
învingător la jocurile sportive. N-am dreptate, stimaţi dascăli? se 
adresă unui grup de corbi erudiţi care se grăbiră să-l aprobe. 

— O iniţiativă excelentă, „clarissime”! răspunse primul 
„retor”. „Mens sana în corpore sano”! 

— lată nişte cuvinte înțelepte! zise senatorul strângând 
puternic mâna fiului său. 

Apoi lunius îi salută pe cei din jur şi ieşi cu capul sus, pieptul 
umflat, cu toga largă, brodată cu purpură, fluturând în jurul 
corpului său viguros. 

„Retorul” fu cuprins de o exaltare îmbătătoare. Vâlva în jurul 
succesului lui Petronius, reputaţia sa strălucitoare, vor face 
înconjurul Romei. Toate familiile bogate, stimulate de exemplul 
lui Petronius, îşi vor trimite odraslele la şcoala sa iar contribuţia 
lor financiară îl va îmbogăţi. 

Se întoarse, amabil spre Petronius. 

— Copilul meu, azi e o zi de sărbătoare pentru tine. Eşti liber 
să te duci şi s-o anunţi personal pe mama ta cu privire la 
succesul repurtat. Dar nu uita cuvintele înțelepte ale lui Sofocle: 


„Orgoliosul adună imprudenţele şi excesele, se urcă pe înălţime 
şi cade în prăpastia nenorocirilor din care nu mai poate să iasă 
niciodată!” 

Petronius îşi plecă cu modestie capul. Dar nu-i prea păsa de 
recomandările „retorului”. Drumul său era trasat de multă 
vreme. În pofida vârstei sale tinere, avea capul pe umeri şi ştia 
ce voia. 

Mulţumi bătrânului pentru bunăvoință, îi salută cu respect pe 
asistenţi, apoi ieşi în grabă. 

Alergă entuziasmat până acasă, lăsându-l pe drum pe 
Athenador care, după ce alergă câteva zeci de metri, se opri 
suflând din greu şi intră într-o tavernă ca să răsufle şi să se 
răcorească cu un pahar de vin. Sclavul, care ducea geanta grea, 
îşi însoţi tânărul stăpân pe o distanţă mai lungă, dar până la 
urmă îşi rări şi el, obosit, pasul. 

Petronius era plin de energie şi bucuria îi dădea aripi. Tatăl 
său, care nu şi-l apropiase niciodată, de parcă ar fi fost ciumat, 
acum îl îmbrăţişase. Era ceva neobişnuit. Numai intervenţia 
„retorului” explica transformarea autorului zilelor sale. Voia să-i 
împărtăşească succesul mamei sale, care totdeauna şi-a 
manifestat încrederea în el, dar mai presus de orice voia să 
împărtăşească cu sora sa fericirea pe care o încerca în ziua 
aceea. 

Intrat în casă află că mama sa plecase în oraş după 
cumpărături. În schimb o găsi în bibliotecă pe soră-sa care lua 
lecţii de limbă greacă cu un „retor” venerabil. lunius Niger 
personifica prudenţa. Nu permisese fiicei sale să urmeze 
cursurile unei şcoli publice, deşi obiceiul acesta se răspândise 
de multă vreme la Roma, unde emanciparea femeilor câştiga 
treptat teren. Nu numai că îi angajase pe cei mai competenţi 
lingvişti să predea Cynthiei materiile după programul şcolilor 
publice, dar îi alesese pe cei mai bătrâni, ca să îndepărteze 
tentaţia pe care frumuseţea, fiicei sale ar fi putut s-o trezească 
la cei tineri. Moralitatea corpului didactic, inferior şi superior 
trezea multă nelinişte printre părinţii elevilor - fie băieţi, fie fete. 

Libertatea moravurilor după instaurarea imperiului atinsese 
un nivel incredibil. Octavian August, cuminţit de vârstă, 
încercase să  modereze destrăbălarea care lua proporţii 
alarmante. În tinereţea sa nu strălucise printr-o morală 
exemplară. Numărul metreselor sale - chiar după căsătoria cu 


Livilla - era considerabil iar actele sale pederastice, active sau 
pasive, nu constituiau un secret pentru nimeni. Dar cum moda 
ridica indecenţa până în nori, excesele nu-i deranjau decât pe 
bătrânii conservatori cu principii austere şi rigide, dar depăşite. 
Strigătele lor indignate erau privite cu o indulgență amuzantă 
iar bătrânii conservatori erau consideraţi ca nişte semănători de 
zâzanii stingheritori, care nu meritau să te ocupi de ei. 

Urcarea pe tron a lui Tiberiu, un amoral, închisese gura 
protestatarilor. lunius, graţie caracterului său puternic, îşi mai 
ţinea copiii sub autoritatea sa. Dar simţea şi el, în taină, că-i 
scapă frâul din mână. 

Cynthia privi cu uimire cum intră fratele său în bibliotecă, 
deoarece la ora aceea ar fi trebuit să fie la şcoală. Fără s-o mai 
lase să-şi revină în fire, Petronius o luă în braţe, o ridică de pe 
scăunel şi o roti prin jur strigând euforic: 

— Am învins! Am învins! 

Bătrânul „retor” privea stupefiat la cei doi gemeni cum se 
învârteau strâns lipiţi de parcă formau un titirez. Tinereţea şi 
frumuseţea lor îl făcură să tresare căci, în ciuda vârstei 
înaintate, inima îi mai păstra resturile unei tinereţi care îl făceau 
să-i privească cu melancolie. Îl frapa, îndeosebi, asemănarea 
dintre cei doi gemeni. Toga băiatului şi rochia cu falduri a surorii 
sale fluturau în jurul lor atât de repede încât bătrânul nu reuşea 
să-i deosebească, întrucât părul lung al lui Petronius, tăiat după 
moda tinerilor, se amesteca cu părul surorii sale, dascălul avu 
senzaţia că asistă la o imagine surprinzătoare: i se părea că 
vede un cuplu androgin sau, şi mai mult, o fiinţă supranaturală 
cu două capete care se învârtea, se învârtea, se învârtea tot mai 
repede ameţindu-l. Părea că trupurile lor îşi pierdeau greutatea 
şi că zburau anulând legile atracției terestre. 

În sfârşit rotația lor încetini şi ei se opriră suflând greu şi 
râzând ca nişte nebuni. În clipa aceea „retorul” reuşi să-i 
identifice şi să le constate adevărata personalitate. 


Numai Vibius primi fără entuziasm ştirea cu privire la marele 
succes repurtat de Petronius. Vibius făcea mari eforturi ca să-i 
arate tatălui său că este cel mai bun succesor, îi imita gesturile, 
îi repeta cuvintele, îi adopta principiile şi aştepta, umil şi supus 
că un câine, un zâmbet binevoitor, o privire caldă. 


Dar apropiata sa logodnă cu Chloe Atilius părea că nu-i 
emoţionează pe cei din casă. Pentru lunius era o afacere 
normală care ajunsese la scadenţă. Domitia îi arăta băiatului 
său mai mare bunătate, afecţiune şi îi vorbea de căsătoria sa de 
parcă ar fi simţit că ceva şchiopătează. De fapt Vibius nu se 
grăbea prea bucuros să pună bazele unei familii care, de la bun 
început, părea destinată să eşueze. 

Chloe era foarte frumoasă dar rece ca zăpada adusă din 
vârful munţilor pentru răcirea vinurilor şi a altor băuturi cu 
arome parfumate. Căsătoria i se părea o posibilitate de a evada 
în libertatea refuzată fetelor. Tatăl ei, mai tradiţionalist, mai 
îndărătnic şi mai aspru decât lunius Niger, nu-i permisese 
niciodată să participe la o mare sărbătoare, la un spectacol de 
teatru, la Jocurile de Circ. Ea avea doar datoria să înveţe să 
brodeze şi să ţeasă. Să vorbească curent greceşte, să 
comenteze cele mai caste texte greceşti şi latine, singurele 
distracţii permise fiind vizitele la rudele apropiate şi plimbările 
scurte călare în compania fraţilor sau a tatălui său. 

În taină vorbea cu prietenele sale mai libere şi mai versate 
despre misterele dragostei sub diferite forme. Se dedase, la 
început cu timiditate, apoi cu dezinvoltură, până la urmă cu 
voluptate, rafinamentelor lesbiene, care îi calmau vremelnic 
temperamentul focos. Când trecea pe străzile Romei, însoţită de 
guvernantă şi de o escortă de patru sclavi, care o izolau de orice 
atingere cu trecătorii. Se uita pe furiş la băieţii frumoşi cu forme 
provocatoare şt îi dezbrăca în închipuirea sa luând ca model şi 
sursă de inspiraţie zeii goi greci dăltuiţi în marmură sau bronz 
de Fidias său Praxiteles, fără să ştie că perfecțiunea atinsă de 
locatarii Olimpului arareori corespundea normelor umane. 

Nu-l iubea pe Vibius, căci era urât, cu acnee, cu un corp greoi, 
dar acceptase căsătoria deoarece, devenită „domina” Chloe 
Niger, va putea să frecventeze toate locurile până atunci 
interzise, să-i cunoască pe tinerii focoşi, să dispună de un 
„Ssigisbeu” plin de farmec care să-l înlocuiască cu succes pe 
Vibius în timpul absenţelor sale. Se va putea culca cu mulţi 
amanți fără să se teamă de accidente neplăcute, ca, de pildă, 
venirea pe lume a unui copil nedorit. Vibius va avea o frunte şi 
un spate destul de mare ca să-şi poarte coarnele sau copiii 
plantați de alţi tineri. Va fi doar un pretext, un paravan, un 
decor pentru aventurile ei sentimentale. 


În acelaşi timp Vibius simţea în prezenţa lui Chloe o timiditate 
pe care nu putea s-o depăşească şi care nu excludea ostilitatea 
instinctivă a unui bărbat ce suportă cu greu superioritatea 
manifestată de o femeie. 

Ca să mai complice situaţia, şi aşa încurcată, mai intrase şi 
Ennia Naevus ca un uragan în viaţa lui Vibius. Ennia încarna nu 
numai idealul, chemarea simţurilor era atât de puternică încât 
Vibius abia putea să-i reziste. Dar cât timp va putea să lupte cu 
această tentaţie? 

Il rodea un proces dureros de conştiinţă. Fata aceasta, al 
dracului de seducătoare, nu-l va sili să intre într-un conflict surd 
cu tatăl său? Era un blestem care îl urmărea, îşi respecta, îşi 
adora tatăl, dar Ennia trebuia să fie a lui. 

Nu i-a trebuit prea mult timp ca să afle adresă fetei. Sclavul, 
care ţinea evidenţa sumelor oferite clienţilor, cunoştea situaţia 
lor personală. 

Vibius chiar visa să fugă cu Ennia din Roma. Dar gândindu-se 
la consecinţe îşi dădu seama că le-ar lipsi banii. lar dragostea 
cea mai arzătoare se stinge când îi lipseşte combustibilul care îi 
asigură viaţa. Aventura ar provoca indignarea generală. Mânia 
tatălui său, furia familiei lui Atilius şi a rudelor acestuia, care s- 
ar considera jignite, s-ar abate asupra sa. 

Işi imagina ce ar râde de el Petronius. Acesta n-ar fi şovăit şi 
ar fi depăşit situaţia. De aceea Vibius îl ura, pentru tăria sa de 
caracter, pentru fantezia, şi extravaganţa sa. 


Numai Cynthia se bucura de un tratament preferenţial din 
partea tatălui său. Acesta îi vorbea cu blândeţe, o felicita pentru 
sârguinţa la învăţătură, îi lăuda broderiile şi silinţa în treburile 
casnice. Cynthia îşi ajuta mama istovită de obligaţiile familiale şi 
mondene. lunius îi oferea fiicei sale numeroase cadouri: bijuterii 
scumpe, obiecte de toaletă din aur şi argint, stofe şi mătăsuri 
importate din Orient. 

— Prea o obişnuieşti cu luxul! îi reproşa Domitia lui lunius. Va 
fi în stare soţul ei să-i asigure modul acesta de viaţă? 

— N-am s-o mărit decât cu un tânăr bogat şi dintr-o familie 
foarte bună, care poate să-i ofere fastul pe care îl merită. 

— Candidaţi tineri, frumoşi şi nobili, care să se joace cu aurul, 
nu sunt prea numeroşi. Tiberiu şi acoliţii săi au ruinat cea mai 
mare parte a nobilimii romane bogate. 


Faţa Domitiei cu trăsături fine, încă tinere, se îngrijoră. 

— Îţi mărturisesc că teama mă face să tremur. Noaptea mă 
urmăresc coşmarurile. Mă trezesc transpirată şi nu pot dormi. 
Zorile mă găsesc cu ochii deschişi. Simt o ameninţare care ne 
apasă. Este o intuiţie. 

lunius o privi uluit. 

— Ce se întâmplă? De ce vezi totul în negru? Avem o situaţie 
bună, o sănătate de fier, avem copii minunaţi, influenţa mea 
politică este în creştere şi viitorul ne surâde. Ce ai mai vrea? Nu 
supăra zeii cu văicărelile tale neîntemeiate! 

Domitia strigă exasperată: 

— Bogăția noastră mă sperie! Astăzi bogăţia este un blestem! 

lunius făcu o mină uimită. 

— Vorbeşti prostii, Domitia! 

Ochii femeii, cu genele lungi şi întoarse, îl fixară sfidător. 

— Nu pricepi nimic, lunius! Trăieşti într-o lume ireală pictată 
în roz. Nu-ţi dai seama că delatorii caută doar un pretext ca să 
ne arunce hienelor? 

lunius îi răspunse pe un ton protector: 

— Temerile tale sunt ridicole, Domitia! Tiberiu mă consultă în 
orice problemă. Familia imperială, chiar dacă este divizată în 
clanuri, ne acordă simpatia şi încrederea sa. Sejanus, al doilea 
după Tiberiu şi omul cel mai primejdios din imperiu, mă 
respectă şi se teme de mine. Senatorii îmi arată consideraţia lor. 
Am o armată de clienţi care numai ne laudă. Sclavii mei sunt 
bine trataţi. N-am duşmani. Mă rog, duşmani declaraţi. N-ai 
motive să vezi totul în negru. 

Domitia îşi clătină capul. 

— Eşti un mare naiv, dragul meu lunius! Trăieşti inconştient 
pe un vulcan care poate să explodeze dintr-un moment în altul 
şi să te arunce în neant. 

— Domitia, îţi înţeleg, mai mult sau mai puţin, teama. 
Nenorocirea care s-a abătut asupra rudelor noastre, a lui Cotta 
şi a încă câtorva familii de senatori, te-a impresionat. Uită de 
necazurile şi nenorocirea lor... Uite, ca să-ţi arăt de câtă 
încredere mă bucur la Curte, am să ofer o mare recepţie la care 
am să invit cele mai înalte personalităţi ale imperiului. Dacă 
Tiberiu nu s-a retras cumva la Capri, va accepta cu siguranţă 
invitaţia mea. 


Domitia privea cu indulgență cum un om matur poate să 
aiureze ca un copil cu o imaginaţie neînfricată. 

— Ocazia am şi găsit-o! zise lunius încălzindu-se. Vibius şi 
Chloe îşi vor schimba inelele de logodnă. Cynthia şi Petronius îşi 
vor sărbători ziua de naştere, împlinesc cincisprezece ani. În 
afară de asta fiul nostru cel mic a obţinut un succes strălucitor 
care îi va scoate din amorţeală pe toţi aceşti oameni blazaţi. 

— Blazaţi? Vrei să spui îngroziţi de tot ce se întâmplă în jurul 
lor. Familia imperială şi nobilimea sunt decimate prin crime 
abominabile:  otrăviri, infanticide,  surghiuniri pe viață, 
înjunghieri, strangulări, infamii mai groaznice decât cele mai 
sângeroase tragedii greceşti! Şi tu vorbeşti de amorţire! 

lunius se uită bănuitor în jur ca să se asigure că nu era niciun 
sclav pe aproape care ar putea s-o audă pe Domitia. 

— Domitia, taci! şopti. Şi pereţii au urechi! 

Un zâmbet ironic apăru pe buzele femeii. 

— În sfârşit, revii la realitate! 

lunius suspină. 

— Vorbim altădată despre asta. Acum gândeşte-te la recepţia 
pe care o pregătim! O recepţie uriaşă care să ilustreze puterea 
şi prestigiul familiei Niger! Eu lansez invitaţiile! continuă lunius 
exaltându-se iarăşi. Impărăteasa Livia va figura în fruntea listei, 
ca şi toată familia imperială... 

— Redusă la câţiva supraviețuitori, adăugă Domitia. 

Dus de entuziasmul său, lunius nu înţelese cuvintele soţiei. 

— În ceea ce îi priveşte pe patricieni şi pe demnitari, am să-i 
trec abia la sfârşit. Vreau să evit orice notă discordantă. 


V 

Petronius jubila. Ajunsese la momentul crucial al tinerei sale 
vieți. Orizontul se deschidea orbitor de luminos. Orbitor, 
deoarece nu putea să întrezărească sau să ghicească 
evenimentele care îl aşteptau în viitor. Dar îi erau permise toate 
speranţele. Talentul, dragostea, harul pentru literatură erau, în 
sfârşit, recompensate. Tatăl său, care dispreţuia artele, 
recunoscuse, în sfârşit, aptitudinile sale intelectuale. 

lunius era uluit de înflorirea lui Petronius. Avea impresia că 
vede o omidă cum se metamorfozează într-un fluture cu culori 
strălucitoare. 

Fericirea lui Petronius ascundea, totuşi, o teamă vagă, de 
altfel ciudată, deoarece nu părea ca ceva s-o justifice. Să fi fost 
părerile de rău după copilăria din care ieşea? Ori tristeţea de a 
intra în lumea celor maturi? Pentru el adolescenţa nu se 
identifica cu o perioadă de trecere. Maturitatea spiritului său - 
sau ceea ce se înţelege prin asta - îi dădea senzaţia că pătrunde 
în universul oamenilor adulţi, că pierde protecţia asigurată de 
părinţi, lăsându-se înghiţit de o vâltoare misterioasă care îl trage 
spre locul în care infernul şi Câmpiile Elizee se întâlnesc. 

Dar, până la urmă, fericirea înăbuşea tulburările acestea 
trecătoare. Minerva şi muzele îl protejau cu bunăvoința lor. 

Faptul că-si împărtăşea bucuria cu Cynthia îi mărea euforia. 
Sentimentul de identificare cu soră-sa se accentua, se 
îmbogăţea, creştea odată cu trecerea anilor. Dragostea 
fraternală, afecțiunea, tandreţea şi devotamentul lor se 
sublimau. 


În dimineaţa aceea Petronius se trezi mai devreme ca de 
obicei deoarece zgomotul pe care îl făceau sclavii pregătind 
recepţia îl împiedica să doarmă. Spălau cu apă dalele şi 
coloanele de marmură, ştergeau de praf mobila somptuoasă, 
încrustată cu fildeş, aur, sidef sau pietre semiprețioase, ca şi 
obiectele de artă aranjate pe trepieduri de onix, lustruiau 
statuile de bronz, de malahit, de lapis-lazuli sau de agat, 
scuturau covoarele de lână sau de mătase importate din Orient, 
schimbau apa din bazinele care ornamentau peristilurile 
somptuoase, controlau fântânile arteziene, aranjau mesele şi 
sufrageriile, dădeau luciu argintăriei, candelabrelor, vaselor de 
jad, de jasp şi de carneol. 


În bucătării zeci de meşteri bucătari, cofetari şi ajutoarele lor 
pregăteau mâncărurile cele mai rafinate şi mai scumpe. 
Supremul bun gust în domeniul gastronomiei era să oferi peştii 
sub forma unor păuni sau cerbi iar trufele sub formă de măsline, 
surprinzându-i plăcut pe comesenii obosiţi de atâtea recepții 
bogate şi rafinate. 

La început lunius se gândise la câteva sute de invitaţi, apoi, 
însă, reduse lista deoarece mulţi dintre ei se aflau sub anchetă 
sau căzuseră în dizgraţia împăratului. 

In jurul Domitiei se învârteau numeroase sclave care îi făceau 
toaleta. Îi aranjau coafura, fardurile, veşmintele, bijuteriile, 
deoarece Domitia era una dintre cele mai elegante matroane 
din Roma. 

Domitia examină ţinuta copiilor, tunicile scurte strălucind de 
albeaţă a băieţilor, rochia de mătase trandafirie, larg drapată, a 
Cynthiei, şalul de muselină aruncat cu dezinvoltură pe braţele 
îndoite ca să lase să i se vadă frumosul decolteu. Bijuteriile, în 
ton cu frumuseţea ei feciorelnică, îi împodobeau urechile mici, 
pieptul în formare şi încheieturile delicate ale mâinilor. 

Domitia fu surprinsă de schimbarea fizică a fiicei sale 
„Cynthia a devenit o tânără superbă”, se gândea plină de 
admiraţie. „Nu mai e un copil. Rochia aceasta de recepţie îi vine 
de minune!” 

Petronius şi soră-sa semănau ca două picături de apă, o 
comparaţie banală, dar care exprima exact adevărul. Petronius 
era frumos, surprinzător de frumos. Pe lângă el Vibius era o 
figură jalnică. Acesta avea chipul întinerit al tatălui său, un 
amestec de automulţumire, de îngâmfare, de egoism, de 
ipocrizie şi de umor negru. Faţa sa marcată de acnee nu avea 
nimic plăcut. 

— Te supără ceva, Vibius? Sărbătoarea de azi trebuie să ne 
umple inimile de bucurie şi mândrie. Tu, însă, pari nemulţumit. 
Sărbătorim, totuşi, logodna ta! 

Vibius se abţinu să răspundă, dar ochii i se întunecară şi mai 
mult. Se închise în el ca într-o scoică. 

Domitia suspină. Dar, deocamdată, avea preocupări mai 
presante. S-o primească pe Livia lulia Augusta, văduva 
împăratului Octavian August, şi pe Antonia ll, fiica lui Marc 
Antoniu şi, în acelaşi timp nepoata suveranului defunct, care 
erau duşmance înverşunate, deşi, aparent, se comportau cu o 


reţinere surprinzătoare, ceea ce complica situaţia Domitiei 
punându-i nervii la grea încercare. Blestema iniţiativa soţului 
său, deşi acesta dăduse dovadă de tact. A o invita pe Livia şiao 
ignora pe Antonia II, sau invers, ar fi fost cea mai mare greşeală 
din viaţa lui. A-ţi atrage duşmănia uneia dintre aceste mari 
doamne ar echivala cu o condamnare la moarte, pe termen mai 
scurt sau mai lung. 

Domitia le cunoştea. Livia şi Antonia Il, deşi se urau, se 
întâlneau adesea ca şi cum ar fi vrut să-şi verse fierea în aceste 
contacte aproape zilnice, să-şi distileze veninul schimbându-şi 
privirile. Antonia Il ar fi trebuit să dispară demult, împărtăşind 
soarta pe care au avut-o aproape toţi moştenitorii direcţi şi 
rudele fostului împărat, pe care Livia, cu o tenacitate diabolică, 
îi suprimase unul câte unul. Dar Antonia Il excela prin 
capacitatea de a para loviturile şi de a răspunde uneori pe 
ocolite. Chiar dacă fiica lui Marc Antoniu, fostul triumvir, 
dispunea de o putere infinit mai redusă decât duşmanca sa, ea 
îşi suplinea slăbiciunea prin inteligenţă, prin duplicitate, prin 
falsa sa suavitate şi prin jocul ascuns de comediană consumată. 


Domitia, aranjată, îmbrăcată cu o eleganţă care trezea invidia 
tuturor matroanelor romane, făcu o ultimă inspecţie prin casă 
înainte de sosirea iluştrilor oaspeţi. Ar fi preferat ca Livia lulia 
Augusta să fi refuzat invitaţia invocând vârsta sa, o boală sau 
pur şi simplu un pretext diplomatic. Domitia o simpatiza mai 
mult pe Antonia Il, care se bătea pentru supraviețuirea a ceea 
ce mai rămăsese din familia sa. Livia Augusta şi fiul său, Tiberiu, 
intraţi pe uşa din spate în familia imperială, voiau să lichideze 
prin toate mijloacele pe succesorii legitimi ai lui Octavian August 
şi ai lui Marc Antoniu, ca să-şi impună pentru totdeauna pe tron 
propria dinastie, zisă Claudiană. 

Vila strălucea de miile de lumini, care alungau întunecimile 
nopţii. Lampadare, candelabre, lumânări cu miile şi făclii fără 
număr luminau ca un foc de artificii toată reşedinţa familiei 
Niger. 

Amfitrionul nu participase la pregătirile febrile decât 
înjurându-i în dreapta şi în stânga pe sclavii care se limitau la 
executarea ordinelor Domitiei, singurele gândite cu cap. Acum 
umbla legănat, prin săli, galerii, peristiluri, gata să-şi primească 
oaspeţii. 


Întrucât se apropia clipa în care trebuiau să sosească primii 
oaspeţii, se duse, însoţit de Domitia şi urmat de cei trei copii, în 
marele vestibul de marmură de la intrarea principală unde 
statuia sa ecvestră turnată în bronz era aşezată pe locul de 
onoare. Uşile de aramă, bogat sculptate, erau deschise spre 
grădină. Scara largă de onoare era luminată de două rânduri de 
sclavi cu torţe aprinse. 

Maestrul de ceremonii stătea ţeapăn în vârful scării. Litierele 
şi palanchinele escortate de numeroşi sclavi purtând torţe, care 
aruncau o lumină roşiatică spre grădină, începură să se alinieze 
în faţa intrării. Invitaţii, senatori, înalţi demnitari, generali şi 
soțiile lor, toţi îmbrăcaţi de gală, coborau din vehiculele lor şi 
urcau încet şi demn scara. Nu lipseau nici curtenii tineri, bine 
văzuţi de Tiberius. li anunţa maestrul de ceremonii, după care 
invitaţii făceau un schimb de saluturi şi de cuvinte de politeţe cu 
amfitrionul şi cu soţia sa. 

Sosirea lui Sejanus, prefectul Pretoriului, produse rumoare. 
Omul acesta, cel mai temut la Roma, îl îmbrăţişă pe lunius, 
foarte mişcat de acest gest de prietenie. 

De câte ori îl întâlnea pe Sejanus, avea impresia că se află în 
faţa unui tigru cu botul rânjind. Era mai mult o zeflemisire dar 
care avea ceva vesel în ea, ca şi cum fiara se bucura de dinainte 
de prada pe care urma să o devoreze. Robusteţea, statura 
înaltă, începutul de chelie deasupra unei frunţi înalte, totdeauna 
liniştite, chiar dacă ordona o execuţie capitală, uniforma 
strălucitoare de prefect, îi dădeau un aer de măreție care inspira 
groaza nu numai duşmanilor, ci şi prietenilor. 

Sejanus era însoţit de fiul său, un tânăr insipid, sărac cu 
duhul, fără personalitate, ca şi de fiica sa, o adolescentă foarte 
drăguță de vreo doisprezece ani. 

— Am răspuns cu mare plăcere la invitaţia ta, Clarissime. Mi- 
am adus copiii să fie martori la logodna fiului tău, un moment 
atât de important în viaţa unui om. Vreau să fac o indiscreţie 
rezervată numai prietenilor mei apropiaţi. Fiica mea, Licinia, se 
va logodi în curând cu tânărul Drusus, fiul prinţului Claudiu. 
Impăratul vrea să recompenseze anii mei îndelungaţi de serviciu 
credincios legând familia imperială de familia mea. 

— lată o veste foarte bună care îmi umple inima de bucurie. 
Bucuriile tale sunt şi ale mele, zise lunius radios. 


— Evenimentul acesta, care va fi anunţat oficial în aceste zile, 
mi-a sugerat o idee care, sper, îţi va surâde şi ţie. Fiica ta, 
despre a cărei frumuseţe şi înţelepciune vorbeşte toată Roma, a 
ajuns şi ea la vârsta măritişului. De ce să nu ne unim familiile? 
Octavius şi Cynthia ar forma un cuplu perfect. În acelaşi timp 
familia Niger ar intra în familia imperială prin Licinia, nora 
prinţului Claudiu. 

lunius afişă un aer plin de entuziasm. 

— O perspectivă care îmi surâde! Trebuie să discutăm 
amănunţit aceste chestiuni care angajează viitorul familiilor 
noastre. Lasă-mă să te privesc, Licinia! Eşti frumoasă ca un 
înger! Micul Drusus va fi cel mai fericit soţ de pe pământ! 

Apoi se întoarse spre Octavius. 

— Fiicei mele îi va face cea mai mare plăcere să te cunoască! 

lunius se gândea cu o anumită aprehensiune la aceste 
combinaţii matrimoniale. Cu cât oamenii se ridică mai sus, cu 
atât căderile sunt mai rapide şi mai teribile. Cea mai 
primejdioasă este beţia înălțimilor. Ascensiunea lui Sejanus îl 
îngrozea. Se şoptea prin culise că va moşteni imperiul. Exista 
deja un precedent. Octavian Augustus n-a procedat la fel 
numindu-l ca succesor pe generalul Agrippa, pe care îl 
căsătorise cu fiica sa lulia? Dar lucrurile au luat o întorsătură 
proastă! lunius Niger se temea să se apropie prea mult de 
familia imperială ca să nu fie înghiţit, el şi ai lui, de acest vârtej 
al tragediilor. Apoi nu-i surâdea ideea de a-l avea pe Octavius ca 
ginere. Era sigur că Cynthia nu se va lăsa convinsă. 

Sejanus se uită cu admiraţie în jur. 

— Ca de obicei, recepţiile tale ating culmea bunăstării şi a 
rafinamentului. Văd că i-ai invitat aproape pe toţi membrii 
consiliului intim al Majestății Sale şi familiile lor! E foarte bine! 
Trebuie să facem front comun în jurul împăratului ameninţat de 
numeroşi inamici! Din păcate fiecare arbore are ramurile sale 
putrede! 

Un nod tăie suflarea lui lunius. Sejanus era mai enigmatic 
decât sfinxul! La cine făcea aluzii? 

— Am fost totdeauna unul dintre cei mai devotați apărători ai 
tronului! bâigui lunius. 

— Ah, iat-o şi pe logodnică! îl întrerupse prefectul. 

Maestrul de ceremonii anunţă sosirea lui Pontius Atilius, a 
soţiei sale Cyteris, a lui Chloe şi a celor trei fraţi ai acesteia. 


Chloe era strălucitoare. Purta o rochie brodată în aur, multe 
bijuterii care îi scoteau la lumină şi mai mult frumuseţea, şi 
coturni împodobiţi cu pietre preţioase care îi scoteau în evidenţă 
piciorul micuţ şi admirabil cambrat. 

— Scuzaţi-mă! îi zise lunius lui Sejanus. 

— Te rog, dragul meu! 

Înconjurat de Domitia, Vibius şi cei doi gemeni, amfitrionul îi 
întâmpină cu multe complimente. Chloe strălucea în timp ce 
Vibius zâmbea stingherit. Simţea cu o teamă crescândă că nu va 
putea să reziste în faţa acestui caracter puternic, în faţa acestui 
temperament voluntar. 

Capii familiilor şi matroanele s-au îmbrăţişat, dar logodnicii şi- 
au dat doar mâna. După logodnă ginerele va putea să depună 
un sărut cast pe obrajii viitoarei sale soţii. Înainte de căsătorie 
erau interzise orice fel de intimităţi. Logodnicii se puteau întâlni 
numai în prezenţa martorilor. 

Profitând de înghesuială, Ulpius Tertulius se apropie de lunius 
şi-l privi cu un aer ciudat. 

— Toţi invitaţii au răspuns cu plăcere, exclamă amfitrionul cu 
un aer vesel, prefăcut. 

Mai era sub impresia ultimei fraze, atât de bizare, a lui 
Sejanus. Adăugă zâmbind: 

— La Senat lucrăm împreună aşa că şi sărbătorile le petrecem 
împreună! 

Fizionomia gravă, îngrijorată, a interlocutorului său îl intrigă. 

— Ai vreo problemă? 

— Tu i-ai invitat pe toţi colegii tăi din consiliul intim al 
împăratului. 

lunius se uită în jur. 

— Da, şi toţi au venit! 

— l-ai numărat? 

— Nu!... Nu!... Dar sunt toţi aici! 

— Te înşeli! Cerrinius Tullius şi soţia sa lipsesc. 

lunius îl privi perplex. 

— Ai dreptate. Încă n-au venit. Aveam impresia că l-am văzut. 

— E doar o impresie... În drum spre tine am trecut prin faţa 
casei lor. Tocmai ieşea însoţit de soţie, probabil ca să vină la 
tine, când un centurion, urmat de o escortă puternică, i-a ieşit în 
cale şi şi-a pus autoritar mâna pe umărul lui, ca şi cum l-ar fi 


arestat. Apoi s-au întors cu toţii în casă. Îţi dai seama că n-am 
îndrăznit să mă duc la ei ca să le cer explicaţii. 

lunius simţi cum i se îndoaie picioarele. 

— Eşti sigur de ceea ce spui? 

— Absolut! Am asistat, fără să vreau, la arestarea lor! 

— Dar Cerrinius este unul dintre cei mai vechi douăzeci de 
consilieri intimi ai lui Tiberiu! 

— De acum înainte vor fi numai nouăsprezece. 

— Glumeşti! 

— Presupun şi motivele care au dus la arestarea lui. Zvonurile 
circulă repede la Roma. Aseară Cerrinius, invitat la o „cenă” la 
Lucius Vinicius, a comis o imprudenţă care l-a costat scump. 
După ce a băut câteva pahare în plus, a spus într-un cere 
restrâns de „prieteni” că afacerea Vibius Serenius Senior n-a 
fost decât o răfuială între pungaşi. În realitate bătrânul Serenius 
îl denunţase, cu câteva luni în urmă, pe Cecilius Begulus, un 
senator foarte bogat, care, ca să termine cât mai repede cu 
această comedie tristă, şi-a tăiat gâtul cu sabia. Deoarece 
escrocii au pus mâna pe averea acestuia, Serenius a considerat 
că Tiberiu şi-a însuşit o parte din ceea ce ar fi trebuit să-i revină 
lui. Furios, i-a trimis o scrisoare injurioasă. Tiberiu, însă, n-a 
apreciat această manifestare de complicitate intimă. Ca să 
pedepsească obrăznicia vechiului său tovarăş de prădăciuni, a 
montat faimosul proces care a zguduit aproape toată Roma. Aşa 
cum vezi, sărmanul bătrân n-a fost chiar o victimă nevinovată. 

Exaltarea lui lunius căzu la pământ. 

— Aşadar Cerrinius ne va lipsi în seara aceasta! 

— Împotriva voinţei sale! Nu este exclus ca la ora asta să fie 
deja primit în regatul lui Hades! 

Tertulius vorbea cu un calm îngheţat care îl făcu pe lunius să 
explodeze. 

— Vorbeşti de crima asta ca şi cum ar fi fost vorba de un fapt 
divers! 

— Este un fapt divers! Ca ploaia, ca timpul frumos, ca pe 
Câmpul lui Marte sau un discurs la Senat! 

Maestrul de ceremonii veni alergând. 

— Clarissime, soseşte prinţesa Antonia Il! 

De data aceasta lunius Niger, însoţit de toată familia sa, ca şi 
de cea a logodnicei, cobori repede pe trepte ca s-o întâmpine 


înainte de a urca scările, după protocolul rezervat membrilor 
familiei imperiale. 

— De ce i se zice Antonia Il? întrebă în şoaptă Cynthia. 

— Pur şi simplu pentru că pe soră-sa mai mare o cheamă 
Antonia |, îi explică Domitia în câteva cuvinte. 

Lectica aşteptată cu curiozitate apăru la capătul aleii 
aureolată de flăcările torţelor. Petronius o vedea pentru prima 
oară pe această femeie despre care se vorbea atâta. Soţie a lui 
Drusus, mort în urma rănilor căpătate pe câmpul de luptă, şi 
mamă a lui Germanicus, prinţul pe care îl iubeau toţi romanii, 
otrăvit de aceia care voiau cu orice preţ să-l împiedice să se 
urce pe tron, acestea erau cele mai mari titluri de glorie ale 
bătrânei. Faptul că era rudă cu împăratul Tiberiu şi cu Livia nu-i 
oferea decât privilegiul de a fi urmărită peste tot de spioni, 
dintre care cei mai mulţi făceau parte din garda sa personală. 
Ştia că este supravegheată în orice clipă dar se făcea că nu 
observă nimic. 

Patru negri cu muşchi puternici se opriră cu lectica la faţa 
scării. Bătrână, cu faţa ofilită, slabă ca o mumie, Antonia Il avea 
nişte ochi scânteietor de inteligenţi şi se mişca foarte repede. 
Zâmbi cu blândeţe lui lunius şi familiei sale, care o salutară 
îndoindu-şi şira spinării. 

— Livia, a venit, lunius? întrebă cu o voce mieroasă. 

— Încă nu, prinţesă! 

— Familia imperială s-a redus mult, zise prinţesa pe un ton 
sibilin. Domitia, în seara asta eşti superbă! lar copiii tăi sunt cele 
mai frumoase bijuterii! 

— Mă copleşiţi, prinţesă! 

— Nu fac niciodată unei bune prietene complimente deşarte! 

În continuare lunius îi prezentă logodnicii care îi sărutară 
mâna încărcată de inele. Apoi Antonia Il se întoarse iarăşi spre 
Domitia. 

— Vreau să-l cunosc pe băiatul despre care toată Roma 
vorbeşte că ar fi un nou Virgiliu! 

Petronius simţi că ameţeşte. Cuvintele Antonici II îi mângâiară 
auzul ca o muzică foarte plăcută. 

Apoi privirile prinţesei se îndreptară spre Cynthia. 

— Este sora geamănă a lui Petronius, nu-i aşa? Asemănarea 
este extraordinară. Ce copii frumoşi! Trebuie să fii mândru de 
copiii tăi, lunius! Viitoarea ta noră completează buchetul! 


Zicând acestea Antonia Il intră în casă fiind întâmpinată de 
toată lumea cu reverenţe. 

Puțin după aceea îşi făcu apariţia un detaşament călare al 
gărzii imperiale precedând o litieră aurită. Cortegiul se opri în 
faţa scării. Un ofiţer sări de pe cal pe nisip, care scârţâi sub 
încălţările ţintuite. Stând drept, îşi ridică braţul salutându-l pe 
lunius şi familia sa, apoi anunţă solemn: 

— Maiestatea Sa Livia lulia Augusta! 

Deschise portiera în timp ce lunius şi ai lui se prosternară ca 
şi cum ar fi fost în faţa unei divinităţi. 

Din litieră se strecură ceva ce semăna mai mult cu o maimuţă 
acoperită cu o rochie împodobită cu flori din aur vechi, brodate 
pe o țesătură de aur cu nuanţe deschise, cu o mantie de zibelină 
aruncat peste umeri, ajutată de o doamnă de onoare mai puţin 
ramolită şi îmbrăcată sobru. Bijuteriile scânteietoare păreau că 
plouă peste împărăteasa-mamă. Livia Augusta, cu obrajii ofiliţi şi 
descărnaţi, violent fardaţi, cu bărbia căzută ca de broască, cu 
buzele subţiri şi ochii vii şi şireţi, ascunşi în parte de pleoapele 
căzute, abia răspunse la saluturile familiei Niger, care se înclină 
până la pământ. lunius i se adresă, cu un respect fără margini: 

— Pentru noi este o onoare extraordinară s-o primim sub 
umilul nostru acoperiş pe Divina Voastră Majestate! 

Îi sărută mâna zbârcită, cu pielea atât de rugoasă - în pofida 
cremelor folosite din belşug - încât părea ascunsă sub o mănuşă 
veche. Inelele încrustate cu pietre preţioase superbe îi încărcau 
degetele scoțând în evidenţă slăbiciunea lor scheletică. Domitia, 
Vibius, Chloe şi gemenii obţinură şi ei favoarea de a-i săruta 
mâna. 

Petronius era uluit. Nu putea să-şi creadă ochilor. Se gândea 
că era victimă a unei halucinaţii. Era, oare, posibil ca Livia, 
frumoasa Livia, incomparabila Livia care îl cucerise pe împăratul 
Octavian August, să fie un cadavru viu? Îşi aminti de una din 
epigramele pe care unul dintre prietenii tatălui său, care ura 
imperiul, o lansase cu răutate: „August conduce imperiul, dar 
Livia îl conduce pe August”. 

Cunoscuse multe femei bătrâne, dar niciuna nu-i produsese 
această senzaţie de repulsie viscerală, de scârbă şi dezgust 
insurmontabil. Pentru prima dată îşi dădu seama de ceea ce 
înseamnă bătrâneţea. Trecerea anilor este de o cruzime feroce. 
Ea transformă frumusețea în urâţenie, tinereţea în 


decrepitudine, nutrind hidoşenia, monstruozitatea, oroarea. 
Bătrâneţea îi trezi brusc teama. Trebuie să se apare de 
bătrâneţe, să nu se lase prins de ghearele ei. 

— Agrippina încă n-a venit? îi şopti lunius soţiei. Trebuie s-o 
aşteptăm şi pe ea jos la scară? 

— Agrippina nu vine. Ai uitat că s-a jurat să nu mai participe 
la nicio sărbătoare după moartea lui Germanicus? 

— Şi fiii ei! Nero Cezar şi Drusus Cezar? 

— Aceştia au alte probleme acum, lunius! îl dojeni Domitia, se 
pare că uiţi pe ce lume trăieşti! Să intrăm în casă! Toţi oaspeţii 
de onoare au sosit deja! 

Domitia i se adresă lui Petronius care stătea înlemnit, parcă în 
transă. 

— Petronius, tu visezi cu ochii deschişi? Vino cu noi! 

Vocea dulce a mamei îl aduse la realitate. O privi încă tulburat 
de vedeniile sale groteşti. Domitia, Cynthia, Chloe, frumoasele 
femei care împodobeau vila lor, se vor transforma şi ele în nişte 
broaşte umane ca împărăteasa mamă? lunius, prietenii săi, 
tinerii curteni, soldaţii viguroşi şi energici care aşteaptă în faţa 
intrării, vor fi şi ei loviți de aceeaşi boală? Deoarece numai 
boala, blestemul zeilor sau deochiul vrăjitoarelor pot să lovească 
cu atâta cruzime fiinţa omenească. Nu! Nu va fi niciodată 
bătrân! Şi nici Cynthia! Vrăjile nu vor putea să-i atingă! 

Îşi urmă mama şi tatăl. Splendoarea interioarelor şi lumea 
elegantă care se plimba admirând obiectele de artă, aşezate în 
locurile cele mai potrivite, îl făcură să uite, puţin câte puţin, de 
gândurile sale negre. Ambianţa părea un vis încântător. 
Mişcările aproape voluptuoase ale invitaţiilor, senzualitatea 
tinerelor femei şi siguranţa virilă a însoţitorilor lor, îi reînsufleţiră 
bucuria de a trăi. 

Mai participase la câteva recepții oferite de tatăl său unui cerc 
restrâns de prieteni. Intimitatea familială a acestor întâlniri nu 
avea nimic extraordinar. Dar nu mai participase niciodată la o 
recepţie în care să se vadă atâta lux. O adevărată feerie oare îi 
copleşea sufletul de artist. 

Banchetul prilejuit de logodnă luă proporţiile unui regal pe 
care numai zeii Olimpului şi l-ar putea permite. Un majordom îl 
conduse pe Petronius la o masă unde se grupaseră câteva fete 
fascinante, ca şi curtezane care se întreceau în galanterii. 
Uneori glumele lor alunecau spre vulgaritate, dar notele acestea 


false nu impietau asupra impresiilor puternice produse asupra 
lui Petronius. 

li părea rău că Cynthia se aşezase la o altă masă, regulă 
impusă de lunius care voia ca fiecare grup de comeseni să fie 
onorat de prezenţa unui Niger. 

Petronius, încă prea tânăr şi lipsit de experienţă, nu putea să 
rivalizeze cu verva comesenilor, dar spre surprinderea sa 
constată că felele se interesau-tot mai mult de persoana sa. ÎI 
tachinau, îl provocau şi căutau să-l cucerească cu frivolităţile lor. 
O vecină mai îndrăzneață îl atinse ca din întâmplare şi începu să 
râdă văzând cum i se roşeşte fruntea. 

In timpul acesta slugile aduceau în şir indian mâncăruri 
admirabil ornate, foarte apreciate de comesenii dedaţi în ale 
gastronomiei. Spre deosebire de gurmanzii care înghiţeau toate 
mâncărurile pregătite cu multă artă, Petronius mânca puţin 
deoarece era obişnuit cu bucătăria totdeauna bogată şi rafinată 
a familiei Niger. 

Urmări, apoi, cu plăcere programul artistic, domeniu în care 
lunius era un bun cunoscător. Dansatoarele, muzicanţii, 
saltimbancii, cântăreții se produceau cu brio dar în limitele unei 
decente extreme deoarece împărăteasa-mamă, foarte cuvioasă, 
detesta licenţele în moravuri. 

Desfrânaţii, împiedicaţi să se lase pradă orgiilor, blestemau 
ideea nefericită a lui lunius de a invita cele două bătrâne. 
Antonia II îi jena mai puţin, deoarece se retrase discret când 
simţi că atmosfera devine prea senzuală. 

Fin observator, Petronius avea impresia că, sub pojghiţa 
veseliei, a lipsei de griji şi a distracţiilor, se ascundea o jenă 
ascunsă cu abilitate, pe care nu puteau s-o sesizeze cei 
neiniţiaţi. Oamenii aceştia care râdeau cu hohote, glumeau şi se 
dedau pe furiş voluptăţilor, erau urmăriţi de o tristeţe ascunsă. 
Cu toate că ştia de teama de viitor a celor „mari”, problema 
aceasta nu-l afecta deoarece pentru prietenii săi, „golanii”, 
chestiunea supraviețuirii se punea numai pentru clipele 
imediate. Nimeni nu se gândea la perspective îndepărtate. 
Iluziile le erau necunoscute. 

La această, sărbătoare, în care se afla între egalii săi, 
Petronius a constatat că se simte mai bine alături de Encolpius 
şi de Ascyltus care, înciuda micilor furtişaguri. Erau mai deschişi, 


mai sinceri, decât curtenii aceştia prefăcuţi, ipocriţi, snobi şi 
duplicitari. Panica şi teroarea îi făcea răi. 

După ceremonia logodnei, desfăşurată cu multă pompă, 
Petronius auzi iarăşi vocea răguşită, a Antoniei II pronunţându-i 
numele. Îşi ciuli urechile. 

— Mi-ar face cea mai mare plăcere să-l aud citind pe tânărul 
nostru Petronius! Programul artistic pe care ni l-ai oferit, lunius, 
ne-a plăcut foarte mult, dar acesta, mai mult sau mai puţin, a 
intrat în tradiţia sărbătorilor, în timp ce fiul tău este ceva nou. 

Strigătele izbucniră din toate părţile. 

— Bravo! 

— O idee foarte bună! 

— Să-l auzim pe Petronius! 

Lecturile publice, foarte apreciate la Roma, suscitară un 
interes deosebit, mai ales că specialiştii preziceau ca Petronius 
va fi un demn succesor al lui Ovidiu. 

— Foarte bine! Să-l ascultăm pe Petronius! interveni Livia cu o 
voce tremurătoare. 

Domitia fu copleşită de mândrie. Fiul ei urca scările 
celebrităţii. Chiar şi lunius simţi că sângele îi circulă mai repede 
şi orgoliul flatat. 

Athenador se grăbi să aducă rulourile de papirus înainte ca 
Petronius să aibă timp să accepte propunerea Antoniei, 
confirmată de împărăteasa-mamă. Emoţia îl tulbura deoarece 
nu era obişnuit să citească în faţa unui public select şi în mare 
parte instruit. Să refuze? Ar fi îndrăznit? 

Luă un rulou de papirus din cutia pe care Athenador o pusese 
pe masă în faţa lui. 

Câţiva tineri, cărora le plăcea să strălucească prin spiritele lor, 
se aşteptau ca Petronius să plictisească asistenţa cu un subiect 
fastidios, tratat livresc, după exigenţele gramaticienilor şi 
retorilor pedanti. 

Petronius se ridică, lumea îl aplaudă, şi cu inima bătând 
desfăcu primul rulou. Era conştient că joacă o carte mare. Se 
temea să nu rateze ocazia citind un subiect legatele mitologie, 
în vogă pe timpul lui Ovidiu, dar care acum era depăşit. 

Îşi îndreptă privirile spre Cynthia şi citi în ochii ei frumoşi 
afecţiune şi încredere. Încurajarea ei fu hotărâtoare. Cu o voce 
sigură, stăpânită, citi titlul: 

— „Casa Atrizilor”! 


Şuşotelile, care se auzeau prin unele colţuri, încetară. 

Începu să citească. Asistenţa înţelese din primele cuvinte că 
Petronius le va prezenta un subiect vechi dar actualizat şi de un 
interes stringent. 

Frazele colorate şi puternic reliefate captară atenţia. Celebra 
şi nefericita casă a lui Atreu, cântată de cei mai mari poeţi ai 
Greciei, găsea în Petronius un interpret dotat cu un talent de 
povestitor care anunţa un scriitor autentic. Apropierea dintre 
trecut şi prezent nu era căutată. Dar lumina sinistră care scotea 
în evidenţă tragedia Atrizilor se suprapunea peste tragedia care 
însângera Roma Imperială. Blestemul aducea nenorociri şi 
moartea vinovaţilor şi nevinovaţilor, fără speranţe de salvare. 

Asasinarea lui Agamemnon de către Clitemnestra, ajutată de 
amantul şi complicele său Egiste, răzbunarea sângeroasă a lui 
Oreste, moartea atroce a lfigeniei şi a Niobei, cei doi copii ai lui 
Tieste ucişi şi tăiaţi în bucăţi de unchiul lor Atreu, prezicerile 
funeste ale Casandrei îngrozeau auditoriul care, fără să vrea, 
făcea legături bizare. 

Tăcerea apăsătoare cu care era întâmpinată fiecare frază 
citită de Petronius scotea în relief crimele cu o forţă ce trezea 
fiori. Construcţia literară era ireproşabilă, subiectul dramei 
impresiona, tonul era echilibrat iar limbajul plin de eleganţă. 

Ascultătorii mai avizaţi se uitau cu coada ochiului la 
împărăteasa mamă, care păstra o imobilitate de piatră. Obraijii îi 
deveniseră cadaverici, ochii ei febrili priveau undeva în gol, ca şi 
cum ar fi evocat scene trăite. Petronius nu se îndepărta de 
subiect, nu făcea aluzii la cei „mari”, dar acest lucru se simţea. 

Spre deosebire de Livia, care părea că suferă chinuită de 
anumite amintiri, Antonia Il urmărea povestirea în linişte, 
clătinându-şi din când în când capul, ca şi cum ar înţelege şi ar 
împărtăşi toate suferinţele şi nenorocirile din casa Atrizilor. 

Un zgomot de sticlă spartă întrerupse cuvintele lui Petronius, 
care tăcu. Împărăteasa se ridică şi în graba sa răsturnă o cupă 
de onix care se sparse pe dale. 

— Sunt obosită! zise pe un ton brusc. Vreau să mă retrag! 

Nu mai putea să-şi stăpânească nervozitatea, mânia. 

Toţi cei prezenţi se ridicară, la rândul lor. Aveau senzaţia că 
ascultaseră fazele tragediei lulienilor, prezentaţi sub numele de 
Atrizi. 


Împărăteasa zise cu o voce joasă, dar auzită de cei care erau 
pe aproape: 

— Niciodată nu mi s-a mai adus un asemenea afront! 

Fără să mai salute gazda, familia sa şi curtenii prosternaţi şi 
uimiţi, se îndreptă spre ieşire. Atât de mare îi era graba, atât de 
vie îi era indignarea încât găsi forţa să meargă fără sprijinul 
damei de onoare. Cobori scările şi se aruncă în litieră, care se 
puse în mişcare, încadrată de escorta militară. 

lunius, care o urmărise tulburat pe împărăteasă, până la 
ieşire, se întoarse consternat. Atmosfera veselă, destinsă, de la 
începutul sărbătorii, îngheţase. Demnitarii, senatorii, curtenii, 
matroanele, nu îndrăzneau să scoată un cuvânt. 

Generalul lulius Blaessus făcu excepţie. Se întinse spre 
urechea lui Sejanus, nepotul său, şi îi şopti: 

— Tânărul Petronius a semnat condamnarea la moarte a lui 
lunius şi, poate, şi pe a sa. 

Prefectul dădu din umeri cu indiferenţă. 

— Cine ştie? Petronius a fost inspirat de cineva. Singur n-ar fi 
îndrăznit să se lanseze cu această diatribă împotriva Liviei. 
Chiar mă întreb cine i-o fi sugerat această bucată literară atât 
de combativă? Poate vreun prieten al lui Tiberiu. 

— Tiberiu? exclamă Blaessus îngrozit. 

— De ce nu? De multă vreme îşi detestă mama. Loviturile 
sunt totdeauna imprevizibile. Îţi repet: Petronius nu este singur! 

— Dar a comis o crimă de lese-majeste! 

— De ce? Fiindcă pare să sugereze o apropiere între Livia şi 
Clitemnestra? Dar Livia n-a ordonat şi ea asasinate? Această 
bătrână cu pretenţii începe să ne obosească. 

— În cazul acesta laşi totul baltă? Anchete, interogatorii? 

In clipa aceea se ridică şi Antonia Il. 

— S-a făcut târziu! zise. La vârsta mea nu mai sunt 
recomandabile nopţile albe. 

Apoi se întoarse spre Petronius. 

— Te felicit, copilul meu, pentru lectura care m-a pasionat! Te 
invit la mine cu manuscrisul ca să-mi citeşti şi restul. Sunt 
nerăbdătoare să aflu sfârşitul. lunius, Domitia. Vă felicit pentru 
fiul vostru! 

Apoi îşi întoarse privirea spre Sejanus. 


— Presupun că eşti de acord cu mine. S-a născut o nouă stea. 
O stea care va străluci ca Hyperion pe cerul literaturii latine. Am 
să-i scriu lui Tiberiu recomandându-i acest nou talent literar. 

Îşi luă rămas bun apoi se retrase demnă, cu pas grăbit. 

Blaessus se aplecă din nou spre urechea lui Sejanus. 

— Ea l-a pus să scrie! 

— Nu! zise Sejanus. Nu l-ar fi felicitat în public. Ar fi preferat 
să-şi păstreze anonimatul. 

Prefectul făcu un semn cu mâna lui Petronius, încă sub şocul 
furtunii pe care o provocase fără să-şi dea seama. Petronius se 
apropie şi Sejanus îl privi cu o bunăvoință echivocă. 
Amenințarea nu era prea bine ascunsă de cuvintele elogioase. 

— Ai talent, băiatul meu. Dar în viitor caută să alegi subiecte 
mai puţin periculoase! Literatura poate să-ţi aducă gloria sau 
exilul. Dar nu te alarma. Nu este cazul tău. Eu îţi vorbesc în 
teorie. 

lunius urmărea de departe convorbirea dintre Sejanus 
zâmbitor şi Petronius. Dar prefectul îşi spuse părerea cu o voce 
suficient de puternică, astfel ca să-l audă şi amfitrionul. lunius 
respiră uşurat. N-avea încredere în Sejanus, nici în cuvintele lui 
frumoase, dar părea că deocamdată primejdia era îndepărtată. 
Blestema ziua în care gramaticianul ridicase în ceruri talentul lui 
Petronius. Ar fi preferat un om mediocru dar viu, unui geniu 
mort. Ar fi fost foarte nefericit dacă fiul său şi-ar fi sfârşit viaţa în 
exil, ca Ovidiu. 

Se temea, într-adevăr se temea. Petronius stârnise mânia 
Liviei. Să-şi fi închipuit ea că băiatul o comparase cu 
Clitemnestra? Se zvonea că şi-ar fi otrăvit bărbatul ca să asigure 
tronul fiului său, Tiberiu. Dar nimeni nu poate interzice circulaţia 
zvonurilor. 

Teama o copleşise şi pe Domitia. Se temea pentru viaţa 
copilului său. Răzbunarea curgea în sângele Liviei, care nu uita 
niciodată ofensele. Cine şi-ar fi putut închipui că Petronius îşi va 
expune familia primejdiei? S-a temut totdeauna de vreo 
greşeală din partea soţului. Dar în ciuda temerilor sale, 
primejdia venea din altă parte. 

Avea certitudinea că Livia va trece la represalii. Cu siguranţă 
că împărăteasa este convinsă de existenţa unei intrigi 
îndreptate împotriva ei. Că Petronius nu este decât un 


instrument, paravanul unei înalte personalităţi. Poate chiar 
Tiberiu. Domitia judeca, fără să ştie, ca şi Sejanus. 


Trecură câteva zile. Spectrul morţii plutea deasupra casei lui 
Niger. Domitia pregătea personal hrana lui Petronius. Trăia într- 
o groază permanentă. 

Trei zile Domitia trăi ca în iad. 

Doar trei zile, căci a patra zi o ştire foarte importantă puse 
Roma în fierbere. 

Murise împărăteasa - mamă Livia Augusta. 

Fiul ei, Tiberiu nu asistă la înmormântarea ei. 

Numele lui Petronius circula în taină. Coincidenţa dintre 
lectura sa şi moartea Liviei nu putea să treacă neobservată. 


VI 

Petronius se îndreptă spre strada Curiilor, care urca spre 
Palatium, însoţit de o călăuză, un sclav de vreo patruzeci de ani, 
cu o tunică de culoarea şofranului împodobită cu monograma 
Antoniei II brodată în aur. Era foarte emoţionat deoarece se 
îndrepta pentru prima dată spre înălțimile Romei rezervate 
caselor familiei imperiale. 

Asistase la circ la câteva lupte de gladiatori. Din locul său 
privise impresionat grandoarea lojei imperiale. Ştia că în spatele 
lojei fastuoase se ridicau edificiile imperiale, dar nu visase 
niciodată că în curând va fi invitat să le frecventeze. Aşadar, 
irealizabilul se realiza. Întrucât sclavul Antoniei II înmânase lui 
lunius Niger o invitaţie cu litere aurite, sigilată cu pecetea 
imperială, toţi cei din casă fuseseră cuprinși de emoție. Dacă 
stăpânul casei şi soţia sa ar fi fost invitaţi la un banchet la palat, 
aceasta n-ar fi uimit pe nimeni. Dar faptul că Petronius, un 
adolescent care abia atinsese vârsta de cincisprezece ani, 
fusese invitat personal de prinţesa Antonia, aceasta era o 
onoare excepţională. 

lunius, după ce desfăcu pergamentul imperial, şopti, intrigat, 
la urechea Domitiei. 

— Nu cumva bătrâna şi-a pus în cap să-l seducă pe fiul 
nostru? 

Domitia îi răspunse pe un ton ironic: 

— Nu fii ridicol! Antonia are nepoți mai mari decât Petronius. 
Pur şi simplu a fost emoţionată de capacitatea sa şi doreşte, 
probabil, să-l dea ca exemplu odraslelor sale. Caligula trebuie să 
fie cu un an sau doi mai mare decât băiatul nostru. In invitaţie 
se spune că Antonia doreşte să audă continuarea lucrării citite 
de Petronius. 

lunius se înclină posomorât. De altfel, nici n-avea alternativă. 
Ordinele imperiale se execută, altfel fulgerele se abat asupra 
acelora care îndrăznesc să le încalce. 

Domitia îl îmbrăcă pe Petronius de mare sărbătoare: tunică de 
mătase albă, togă de un alb imaculat şi sandale roşii, noi. Apoi îl 
privi plină de admiraţie. 

— Nu-i frumos băiatul nostru? 

— Prea frumos! zise lunius indispus. 

Cynthia îşi îmbrăţişă fratele geamăn şi îi recomandă să aibă o 
comportare corectă. 


În schimb Vibius era cât pe aci să-l strângă de gât de furie. EI, 
fratele mai mare, se vedea dat la o parte de acest băieţel stupid 
care îşi dădea aere de mare învăţat. 


Petronius şi călăuza sa trecură prin câteva străzi 
întortocheate, pline de oameni care se îngrămădeau preocupaţi 
de grijile lor. Prăvăliile deschise gemeau de clienţi. Copiii 
alergau printre trecători şi ţipau ca nebunii mărind tumultul. 
Petronius evita cu prudenţă orice atingere cu cerşetorii şi 
vagabonzii murdari şi zdrenţăroşi, ca să nu-şi murdărească toga 
frumoasă. Sclavul îl proteja, luând-o din când în când înaintea lui 
ca să-i deschidă calea prin mulţime şi striga: 

— Faceţi loc! Faceţi loc! Faceţi loc fiului puternicului senator 
lunius Niger! 

Străduinţele sale nu prea aveau succes deoarece îmbulzeala 
era aşa de mare încât abia puteau să înainteze. Trecură cu greu 
prin Forul înţesat de lume. O mulţime de gură-cască se plimbau 
cu nasul în vânt. Străinii, cu veşminte pestriţe, se uitau curioşi în 
jurul lor. 

Deodată, dintr-o învălmășeală unde se auzeau ţipetele 
isterice ale unei femei, ţâşni Encolpius, sărind într-un picior şi 
urmat de câţiva băieţi de vârsta sa. Îl zărise pe Petronius şi îi 
făcu un semn prietenesc. 

— Unde te duci, înţolit de mare gală? 

— Dacă îţi spun, n-ai să mă crezi! 

— Sunt gata să cred tot ce-mi spui, cu câteva excepţii, însă: 
că mai sunt oameni cinstiţi pe bătrâna asta scoarță 
pământească sau că prietenia este mai tare decât interesele 
meschine... 

— Castor! Dă-mi veşti despre el! 

— Se descurcă! răspunse Encolpius de departe. 

— Vreau să-l văd! Cât mai repede! 

— O să-l vezi! Am să aranjez o întâlnire între excelenţele 
voastre! 

Băiatul îl salută din nou şi dispăru ca o flăcăruie. 

Petronius, bine dispus după această întâlnire, îşi continuă 
drumul. Când au ajuns la poalele Palatinului sclavul îi arătă un 
drum mai liber. Oamenii obişnuiţi nu erau admişi în cartierul 
acesta supravegheat de patrule ale poliţiei urbane, de paznici şi 


de pretorieni. Senatori cu togi largi, cavaleri îmbrăcaţi cu grijă, 
litiere şi palanchine se încrucişau fără să se grăbească. 

Trecând pe lângă o casă mai mică păzită de pretorieni 
înarmaţi sclavul i-o arătă cu degetul şi îi spuse plin de 
importanţă că aici a locuit Octavian August la începutul 
regimului său. Ceva mai departe, în mijlocul unei grădini 
magnifice, se ridica un edificiu majestuos cu terase, porticuri şi 
balcoane de marmură. Grilajul din bronz aurit era păzit de 
numeroase santinele: pretorieni în uniforme împodobite cu 
bronz care strălucea reflectând razele de soare. 

Strada, pavată cu cuburi de piatră albă şi neagră, lăsa să se 
vadă dincolo de o cotitură largă, la o anumită distanţă de palatul 
imperial, o vilă superbă înconjurată de o grădină luxuriantă. 

O întrebare ardea pe buzele lui Petronius, dar nu îndrăznea s- 
o pună. Până la urmă curiozitatea învinse teama. 

— De ce palatul imperial şi grădina sa arată ca şi cum ar fi 
părăsite? întrebă cu o jumătate de glas. 

Sclavul îl privi uluit. | se părea straniu că oaspetele stăpânei 
sale nu era la curent. 

— Palatul n-a mai fost locuit după ce divinul Tiberiu s-a stabilit 
şi stă aproape tot timpul la Capri. După moartea prinţului 
Drusus ll, fiul Maiestăţii Sale, prinţesa, văduva sa, s-a stabilit 
într-o vilă din împrejurimile Romei. Nu-i place zgomotul 
Capitalei. 

Slavul tăcu. Considera că a vorbit destul. 

Petronius şi sclavul merseră pe o alee largă, mărginită de 
trandafiri, care ducea la vilă, apoi intrară într-un vestibul cu 
coloane de marmură şi un plafon atât de înalt, ca cel din templul 
lui Jupiter. Se încrucişară cu oameni bine îmbrăcaţi, absorbiți de 
problemele lor, care nu le acordară nicio atenţie. 

Sclavul îl conduse prin mai multe galerii şi îl introduse într-o 
cameră cu draperii de mătase purpurie unde fu întâmpinat, cu 
un surâs plin de amabilitate, de Calpurnia Sulpicius, prima damă 
de onoare a prinţesei Antonia. Invitaţii stăpânei meritau toată 
atenţia, indiferent de vârsta lor. 

— Noi ne-am cunoscut deja! zise Calpurnia. 

— Aşa e! La Cotta! 

Calpurnia tuşi ca să se eschiveze de la un răspuns care ar fi 
pus-o într-o situaţie delicată. Era primejdios să vorbeşti despre 
Cotta, aşa că schimbă subiectul. 


— Prinţesa Antonia vorbeşte de tine ca de un geniu precoce. 
Aşteaptă o clipă! zise cu o voce ademenitoare. Am să anunţ 
sosirea ta! 

Petronius fu flatat de comportarea ei prietenească. 

Calpurnia îi făcu un semn călăuzei să dispară, apoi alunecă 
într-o cameră vechia. 

Rămas singur, Petronius se uita în jur cu uimire şi admiraţie. 
Plafonul, susţinut de grinzi de abanos încrustat cu sidef şi aur, 
ca şi mobila, nu prea multă - trei scăunele, o masă, trepieduri 
cu candelabre mari şi un dulap scund, toată în argint masiv, îi 
produseră o impresie puternică. 

Un adolescent blond, cu păr buclat, îmbrăcat cu o tunică 
scurtă din mătase brodată cu aur, intră pe o uşă şi ieşi pe alta, 
fără să-i arunce vreo privire. Petronius îi remarcase sandalele 
din piele aurită. Apoi o fată de vreo paisprezece ani traversă în 
fugă camera urmată de o doică grasă ca o bucată de slănină, 
care ţipa cât o ţinea gura: 

— Stai Agrippina! Stai! Stai! Nu mai pot de picioare. 

Fata şi doica dispărură după o draperie. Apoi Petronius auzi o 
uşă care se deschise şi se închise cu zgomot. Două fete, atât de 
frumoase încât îl făcură să-i vâjâie capul, trecură pe lângă el 
aproape atingându-l. Spre deosebire de adolescentul cu sandale 
aurite, fetele îl priviră cu coada ochiului izbucnind în râs şi 
dispărând la rândul lor. 

În sfârşit, Calpurnia apăru şi îl invită să o urmeze. 

— Prinţesa vă aşteaptă! 

Petronius intră într-un peristil vast mărginit de coloane de 
marmură. În mijloc, o fântână arteziană cu ape parfumate 
înmiresma aerul. O statuie a lui Germanicus lulius Cezar, în 
mărime naturală, domina încăperea. Prezenţa acestui 
monument divinizat de poporul Romei, care îi plânsese moartea 
atribuind-o uneltirilor Liviei şi ale lui Tiberiu, îl ului. Părea că 
stăpânei casei puţin îi păsa de convenienţele politice. 

Antonia Il, îmbrăcată în negru, îşi aştepta oaspetele aşezată 
pe un scaun. Numai zeii şi împăratul - divinitate vie - aveau 
dreptul la fotolii. Bătrâna doamnă îi întinse mâna lui Petronius, îl 
trase cu amabilitate şi îl sărută pe obraji. Apoi îl depărta puţin şi- 
| privi cu simpatie din cap până în picioare. 

— În sfârşit, iată-te! De multă vreme voiam să-ţi vorbesc! 


Introducerea îl mişcă pe Petronius, care îşi ascundea cu 
îndemânare sentimentele. 

— Prinţesă, sunt fericit că mă aflu în faţa dumneavoastră! 
răspunse cu politeţe, aşa cum îl învățase Domitia. 

— După micul dejun vreau să vorbesc cu tine, zise Antonia. 
Acum să trecem în sufragerie. Lasă aici manuscrisul. Nimeni nu 
se va atinge de el. 

Antonia se ridică cu vioiciune şi ieşi din cameră urmată de 
aproape de Petronius. lIntrară într-o sală imensă. Pereţii, 
coloanele, mobila erau acoperite cu foiţe de aur. Şi totul 
strălucea ca mii de focuri deoarece aurul cu nuanțele cele mai 
subtile reflecta razele de soare ce pătrundeau oblic prin plafonul 
deschis. O masă lungă cu argintărie somptuoasă era încadrată 
de două rânduri de servitori cu tunici brodate, ca şi a călăuzei, 
cu monograma Antoniei. 

Numeroase persoane, tinere sau mai puţin tinere, îmbrăcate 
în tunici sau rochii de mătase, aşteptau în picioare sosirea lor. 
Printre ei era şi tânărul blond cu sandale de piele aurită. 

La micul dejun nu se foloseau paturile. Toată lumea, matură 
sau tânără, trebuia să se mulţumească cu scăunelele. 

Petronius remarcă cu surprindere că toate feţele exprimau 
gravitate, o rigiditate solemnă. Să fi fost protocolul care 
impunea acest aer serios? Atmosfera era grea, apăsătoare. 

Inainte de a se aşeza Antonia Il se adresă familiei: 

— VIi-l prezint pe Petronius, un băiat pe care zeii l-au 
binecuvântat cu talentul de a scrie. Un mare talent! 

Cuvintele îi fură salutate cu aplauze politicoase. Petronius se 
înroşi. | se păru că pe buzele unora dintre oameni se puteau citi 
zâmbete uşor ironice. Doar sclavii păreau tăiaţi în piatră. 

Antonia se întoarse spre tânărul ei invitat: 

— Petronius, iată-i pe nepoţii mei, odoarele mele cele mai de 
preţ, care îmi umplu de bucurie bătrâneţea. Nero Cezar şi soţia 
sa, lulia III, Drusus Cezar, Gaius Cezar, căruia îi spunem cu toţii 
Caligula, dulcea mea Drussilla, frumoasa Agrippina |! şi lulia 
Livilla, care e portretul meu din anii tinereţii. 

Apoi arătă cu mâna un molâu urât care se sprijinea de o 
coloană. Un zâmbet tâmp şi perplex plutea pe buzele sale 
băloase. 

— Am uitat de fiul meu, de sărmanul Claudiu! zise cu o milă 
amestecată cu dispreţ. 


— Bună ziua, Pe-Pe-Petronius! bâigui politicos Claudiu. 

Prinţesa îi prezentă şi invitaţii mai în vârstă, chiar şi bătrâni, 
ale căror nume Petronius le uită imediat, deoarece erau prea 
mulţi. Doamnele, printre care Calpurnia părea cea mai tânără, 
se amestecau printre bărbaţi. 

Antonia se aşeză în capul mesei pe unicul scaun cu spătar şi-l 
plasă pe Petronius în stânga sa. Comesenii ocupară scăunelele 
după vârstă - membrii familiei imperiale - şi după rang, celelalte 
persoane. Petronius observă că scăunelul din dreapta Antoniei 
rămase liber. 

Antonia citi uimirea de pe faţa adolescentului. 

— Este locul fiului meu Germanicus, zise cu solemnitate. Chiar 
dacă este mort, este totdeauna prezent printre noi. 

Petronius se simţea copleşit de onoarea care i se făcea. Era 
tratat ca un personaj important. Dar mai mult decât asta, 
discuţiile de la masă aproape că îi tăiau răsuflarea. Nero Cezar, 
un tânăr de aproximativ douăzeci şi cinci de ani, îl ataca cu 
virulență pe împărat şi anturajul său şi nu ezita să-l acuze că ar 
fi fost autorul moral al asasinării lui Germanicus. Fratele său, 
Drusus Cezar, era mai moderat. În schimb Caligula ataca cele 
mai diverse subiecte, excluzând domeniul politic. Claudiu, Clau- 
Clau-Clau-diu cum îi spuneau în derâdere, păstra tăcerea şi se 
limita să-şi mănânce cu lăcomie micul dejun. 

— Taci ca un peşte, dragul meu unchi, îl apostrofă Nero Cezar 
cu răutate. Ţi-ai pierdut glasul? 

Claudiu zâmbi intimidat, dar nu răspunse. 

Ceilalţi comeseni nu prea participau la discuţii deoarece 
subiectele abordate deveneau prea arzătoare. Criticii celor 
„îndrăzneţi” se reduceau la monosilabe în intervenţiile celor 
prudenţi. Senatorul Sallustius Crispus un vechi prieten al lui 
Octavian August, se remarca prin energia şi severitatea 
aprecierilor sale privitoare la Tiberiu şi Sejanus. Îl stimula pe 
Nero Cezar încurajându-l să fie şi mai violent în aprecierile ale. 

Antonia încerca să-l mai tempereze pe nepotul său mai în 
vârstă, dar fără succes. 

Petronius urmărea îngrozit discuţiile primejdioase din jurul 
său. Nici nu îndrăznea să deschidă gura. 

Stăpâna casei se hotărî să ia frânele în mână şi să schimbe 
subiectul discuţiilor. Se adresă lui Sallustius. 


— Romanii susţin că grădina ta este mai frumoasă decât cea 
a lui Mecena. Că nici grădina împăratului nu se poate compara 
cu ata. 

Sallustius Crispus se înclină cu umilinţă. 

— Sunt foarte flatat de bunăvoința la, prinţesă! Aş fi fost 
fericit dacă ai accepta s-o vizitezi. 

— Aş face-o cu mare plăcere, dragă Sallustius, dar sunt foarte 
ocupată. Petronius, tu ar trebui să descrii într-un poem 
frumuseţile grădinii lui Sallustius Crispus. Să rămână ca o 
amintire pentru posteritate. 

Un râs mefistofelic ridică colţurile gurii lui Nero Cezar. 

— Petronius, tu ar trebui să aşterni pe hărtie şi jocul dublu, 
triplu, al oaspetelui nostru Sallustius Crispus. In domeniul acesta 
el a atins culmea geniului. Diplomaţia şi ipocrizia se înrudesc, 
Sallustius. Totul depinde de ceea ce apasă mai greu în balanţă. 

Era un simulacru de glumă pe care senatorul o primi cu un 
surâs dulceag. 

— Am admirat totdeauna, prinţe, spiritul tău rafinat, de o rară 
subtilitate. 

Nero Cezar reluă pe acelaşi ton: 

— Spune-mi, Sallustius, prima ta vizită pe care o vei face 
chiar azi va fi la Sejanus, nu-i aşa? Cu cât va ajunge raportul mai 
repede la Capri, cu atât mai repede vei primi o bună 
recompensă! Poate încă o grădină! 

Uluirea şi groaza îl cuprinseseră pe Petronius. Toate ce se 
petreceau în faţa sa se aşezau una peste alta într-o manieră 
deconcertantă, ilogică. Nero Cezar, moştenitorul imperiului după 
dispariţia violentă şi succesivă a tuturor pretendenţilor la tron, 
lua o atitudine net ostilă faţă de Tiberiu. Nu putea să-i ierte 
uciderea lui Germanicus. Imprudenţa elementară putea să-l 
ducă la pierzanie, de care ar fi profitat fratele său Drusus Cezar. 

Petronius simţi cum i se înfioară şira spinării. Dacă îl implicau 
în acest ţesut de intrigi care miroseau de departe a conspirație, 
putea să fie nu numai antrenat în această afacere, dar să-şi 
compromită şi familia. Avea senzaţia că picase într-o capcană. 

— Astăzi mă duc la vânătoare! interveni Drusus Cezar ca să 
deplaseze interesul spre un alt subiect. 

— Vânătoare de iepuri, de fete sau de băieţi? întrebă Caligula 
izbucnind în râs. 


— Cum poţi să vor-vor-vorbeşti de aşa ce-ce-ceva în faţa bu- 
bu-bunicii! se indignă Claudiu. 

Caligula nu-i acordă nicio atenţie. 

Claudiu se înroşi până în vârful urechilor. 

Când micul dejun se termină, bătrâna prinţesă se ridică de la 
masă. Comesenii îi urmară exemplul. 

Sallustius blestemă acest mic dejun matinal care se prelungi 
prea mult din cauza bogăției sale, contrar obiceiurilor sobre 
romane. 

— Calpurnia, eu mă retrag în bibliotecă, zise Antonia I. 
Petronius îmi va citi sfârşitul manuscrisului său al cărui început 
mi-a trezit un mare interes. Ai grijă să nu mă deranjeze nimeni! 


În camera mare cu pereţii acoperiţi de poliţe cu manuscrise, 
tăblițe, cutii cu rulouri de papirus şi volume groase de 
pergament, Petronius, încă tulburat de scena din sufragerie, îi 
citi Antoniei ultimele pagini din compunerea sa privitoare la 
tragedia lui Atreu. 

Antonia îl ascultă visătoare cu privirea rătăcind în neant. 

După terminarea lecturii adolescentul aşteptă cu 
aprehensiune aprecierea Antoniei. Dar aceasta rămase multă 
vreme pe gânduri apoi, dezamăgită, făcu un gest de scârbă. 

— Marii criminali mor aproape totdeauna liniştiţi în paturile 
lor. Livia a trecut pe cealaltă lume fără să fi încercat cea mai 
mică suferinţă. Omul cel mai drept, mai virtuos, mai altruist nu 
şi-ar putea dori un sfârşit mai liniştit, mai puţin chinuitor. 

Petronius se simţea frustrat. Îl chemase să asculte sfârşitul 
povestirii dar comentariile ei nu aveau nicio legătură cu 
subiectul. Îşi închipuia că va primi o cunună de lauri şi titlul de 
scriitor al Curţii. 

Şi uite că iluziile, visele sale, se sfărâmau. Antonia nu găsise 
cu cale să zică niciun cuvânt de mulţumire, nici să facă vreo 
apreciere privitoare la lucrarea sa. Ce spunea despre moartea 
Liviei şi reflecţiile cu privire la oamenii virtuoşi nu prezentau 
niciun fel de interes. 

Antonia îşi strânse mâinile, îşi aplecă fruntea şi spatele i se 
îndoi ca şi cum cineva i-ar fi pus pe umeri o povară grea. 

Petronius nu se simţea în largul său, tăcerea devenea 
insuportabilă. 


La un moment dat Antonia se smulse din meditaţiile sale, îşi 
ridică ochii privindu-l pe Petronius. 

— Tragedia Atrizilor este un joc de copii pe lângă crimele pe 
care Roma le-a văzut şi le va vedea în anii ce vin, zise cu o voce 
joasă, monocordă. Dar asta e o altă temă despre care voiam să- 
ti vorbesc. O temă care te priveşte direct. 

Petronius o privi uluit. 

Bătrâna doamnă adăugă pe un ton solemn: 

— Adevărul iese la suprafaţă ca apa de izvor din adâncurile 
pământului. Despre acest adevăr, multă vreme ascuns, vreau 
să-ţi vorbesc. 

Tonul Antoniei amintea de glasul şuierător al Phythiei. 
Petronius simţi cum i se ridică părul pe cap. 

— lunius Niger nu este tatăl tău! Tu eşti fiul lui Marcus 
Agrippa Postumus, ultimul descendent în linie directă al lui 
Octavian August! Sângele care curge în venele tale îţi dă dreptul 
să te aşezi pe tronul pe care Tiberiu ţi l-a răpit! 

Petronius era cât pe aci să cadă de pe scăunelul său. Să-şi fi 
pierdut Antonia minţile? Să fi înnebunit de bucuria de a o vedea 
pe Livia murind sub ochii săi? 

Antonia citi uluirea şi suspiciunea în ochii tânărului. 

— Nu sunt vorbe fanteziste, Petronius! Am probe materiale. 
Scrisorile lui Postumus adresate mamei tale şi scrisorile mamei 
tale adresate lui Postumus. O taină păstrată cu sfinţenie de 
aproape paisprezece ani. 

Antonia se sculă de pe scaun, scoase o cheie din buzunar, 
deschise sertarul unui dulap şi scoase vreo zece rulouri de 
papirus. Petronius urmărea ca hipnotizat fiecare mişcare a 
bătrânei. Privirile i se concentrau asupra rulourilor pe care 
Antonia le desfăşură şi i le întinse. 

— Citeşte-le! zise aşezându-se pe scaunul său. 

Petronius le apucă cu mâinile tremurătoare şi le parcurse cu 
ochii. Scrisul mamei sale se recunoştea perfect. Era o scrisoare 
de dragoste adresată lui Marcus Agrippa. Cuprins de emoție, nu 
îndrăzni să continue lectura. 

— Citeşte-o! Citeşte toate scrisorile! porunci Antonia. Una 
câte una! Şi fără să sari peste rânduri! 

Scrisorile exprimau tandreţe, devotament, pasiunea celor doi 
amanti care se adorau. Erau fraze de o frumuseţe, de un farmec 
care vrăjea ca versurile unui poem de dragoste. 


Obrajii lui Petronius ardeau, inima îi bătea, simţea lovituri de 
ciocan pe tâmple. Numele lui şi al Cynthiei erau adesea 
pomenite în scrisori. Postumus scria: „Blestem zeii care mă 
împiedică să-i strâng în braţele mele deoarece trebuie să mă 
ascund ca un răufăcător, eu, nepotul împăratului. Îl implor pe 
Jupiter ca Petronius şi Cynthia, copiii mei adoraţi, să-mi semene. 
Ei sunt aceia care trebuie să continue viaţa noastră unită. 
Dragostea noastră va supravieţui graţie lor”. 

Petronius fu cuprins de ameţeală: pe ruinele scurtei vieţi a 
tatălui său se ridicau două făpturi - el şi soră-sa. 

Bătrâna doamnă tăcea şi îl privea cu atenţie în timp ce 
Petronius recitea tulburat diverse pasagii din scrisorile care îi 
ardeau degetele. 

Antonia suspină. 

— Mă simt uşurată destăinuindu-ţi această taină! Să ştii că 
Postumus a fost asasinat! Umbra tatălui tău mă urmărea în 
visele mele şi mă chinuia în fiecare noapte! „Arată-le copiilor 
mei originea lor!” mă implora. „Să-mi răzbune moartea! N-o să- 
mi găsesc odihna veşnică înainte de a şti că asasinii mei au fost 
pedepsiţi!” 

— Livia în complicitate cu fiul său, Tiberiu, şi cu acoliţii lor, 
Sallustius Crispus şi Lucius Seius Strabo, au uzrzit intrigile care 
trebuiau să-l compromită pe Postumus şi să-l facă odios în ochii 
bunicului său. Miza era importantă. Ultimul moştenitor legitim al 
tronului trebuia îndepărtat, cu orice preţ. Sallustius Crispus, 
secretarul împăratului şi omul său devotat, a întocmit actul de 
acuzare a lui Postumus. El e acela care a scornit toate infamiile 
care justificau îndepărtarea lui Postumus de la moştenirea 
tronului: violență patologică, tentativele de violare a 
cumnatelor, crima de lese-majeste şi complot. Martori mincinoşi 
au confirmat brutalităţile care i se atribuiau. Prefectul, Lucius 
Seius Strabo, susţinător al Liviei şi tată al faimosului Sejanus, l-a 
arestat pe Postumus, la ordinul lui August, l-a îmbarcat sub o 
escortă puternică şi l-a exilat pe insula Planasia, aproape de 
Corsica. Pe insulă s-au succedat trei comandanţi ai gărzii, unul 
mai crud şi mai odios decât celălalt: Annius Cimber, Sejanus, 
apoi Cesonius Priscus, căruia Tiberiu i-a încredinţat mai târziu 
administraţia plăcerilor sale. O echipă de oameni fără scrupule, 
condusă de un oarecare Tanusius, îl tortura pe Postumus. 

Antonia îşi ridică hotărâtă capul. 


— Când ai citit tragedia lui Atrizilor şi am surprins privirea 
îngrozită şi faţa răvăşită a Liviei, am înţeles că ultima dorinţă a 
lui Postumus începe să se realizeze. Şi asta datorită ţie. Căci tu 
nu eşti altceva decât braţul răzbunător al tatălui tău. 

Petronius îşi închise ochii. Viaţa sa şi a Cynthiei era învăluită 
în minciună. Cel puţin să-şi fi cunoscut adevăratul tată! Căci 
Postumus ieşea din neant şi reintra în neant! li era greu să se 
obişnuiască cu ideea că este fiul unei fantome... Deoarece 
Postumus nu era decât o umbră care rătăcea prin imperiul lui 
Hades... Obişnuit cu personalitatea, energia şi vitalitatea lui 
lunius, tatăl său în faţa legii, îi era foarte greu să se adapteze cu 
cele auzite, că era fiul lui Postumus şi al Domitiei... Insemna că 
lunius a fost înşelat şi că soţia sa era o femeie adulteră... Totuşi 
Antonia avea dreptate. Onoarea, datoria îi dictau să-l răzbune 
pe Postumus. Sângele tatălui său! O problemă foarte grea îi 
apăsa sufletul. Să-i vorbească despre asta mamei, Cynthiei? 

Antonia îi respecta tăcerea. Tânărul acesta nu era ca ceilalţi. li 
înţelegea tulburarea, şovăielile. Trebuia să se obişnuiască cu 
ideea morţii... 

Petronius îşi ridică ochii şi o privi pe bătrână. Ochi albaştri, 
limpezi, ca apele mării. 

— Vă jur că îl voi răzbuna pe tata! 

Îşi sprijini fruntea în palmele deschise. 

— Ceea ce mă tulbură este viitorul! Un viitor zguduitor! Ce ar 
trebui să fac? Să-mi afirm drepturile în calitate de fiu al lui 
Postumus sau să tac şi să păstrez taina pentru mine? Să strig 
peste tot spunând adevărul? Să uneltesc moartea împăratului şi 
a complicilor săi? Să aştept momentul oportun şi atunci să 
lovesc? Dumneavoastră trebuie să-mi răspundeţi! Pot să vă 
întreb? 

— Ai toate drepturile! De altfel, noi am devenit complici. 

— Aţi vorbit cu mama mea despre aceste scrisori? Despre 
cele ce aţi aflat privitor la ea şi la Postumus? 

— Niciodată! În ce o priveşte, trecutul a fost îngropat. Domitia 
n-a fost decât amanta lui Postumus. Că l-a adorat, asta e 
altceva... Ce ar trebui să faci? Să-ţi afirmi în public ascendenţa 
ar fi acum o greşeală, o nebunie! Scrisorile ar duce la 
condamnarea adulterului săvârşit de mama ta. La început 
oamenii te-ar privi cu neîncredere deoarece toată lumea ştie că 
Postumus a fost asasinat la Planasia şi că sclavul său Clemens 


este un impostor. Alţii te-ar aplauda. Plebea s-ar agita deoarece 
Tiberiu este mit. Pescuitorii în ape tulburi s-ar bucura. Duşmanii 
care cunosc adevărul, te-ar urmări ca să te răpună. Ai dispărea 
ca şi tatăl tău Postumus. Ai cădea în capcana lor căci au de 
partea lor puterea, delatorii, spionii, trădarea! Şi ai termina ca 
Postumus, sugrumat pe furiş în fundul unei temniţi pentru ca 
plebea să nu afle de sfârşitul tău... Apoi ai fi uitat, căci în lumea 
asta toate se uită! Să mori fără să realizezi nimic ar fi o prostie! 
lar tu nu eşti prost! Păstrează taina! lar scrisorile sunt la 
dispoziţia ta, Postumus mi le-a încredinţat deoarece ştia că la 
mine sunt în siguranţă. 

Petronius o întrebă posomorât: 

— Aţi putea să-mi spuneţi cum a murit tatăl meu? 

Antonia îşi plecă fruntea. 

— Cunosc cele mai mici amănunte. 

Antonia luă scrisorile din mâinile lui Petronius şi le puse în 
ascunzătoarea lor. 

— Ţi-am spus de primejdia care te-ar ameninţa dacă ai comite 
imprudenţa de a-ţi destăinui taina. Ei bine, află că şi împăratul 
Octavian Augustus a fost otrăvit câna a înţeles că în realitate 
Postumus a fost victima unei conspirații. Germanicus, fiul meu, 
i-a deschis ochii. Dar intervenţia asta l-a costat viaţa... 
Germanicus a fost singurul prieten sincer al lui Postumus. Dar 
când a fost semnat ordinul de exil al lui Postumus, Germanicus 
era departe de Roma. Apăra, în fruntea armatei, graniţele 
imperiului amenințate de duşmani. După terminarea războiului 
şi întoarcerea sa triumfală la Roma, a aflat cu uluire de exilul lui 
Postumus şi de crimele care i se imputau. l-a cerut o audienţă 
privată bunicului său şi i-a spus tot adevărul. l-a explicat că a 
fost deliberat înşelat de camarila Liviei şi a lui Tiberiu, care 
urmăreau un singur scop: să-i îndepărteze de la tron pe toţi 
pretendenţii legitimi direcţi sau colaterali ai lulienilor ca să 
asigure, coroana pentru Claudieni. 

Antonia se opri de câteva ori ca să răsufle. | se rupea inima 
când vorbea de Germanicus, fiul său preferat. Dar îşi găsea forţa 
ca să continue. 

— Octavian Augustus fu îngrozit de aceste informaţii. Plângea 
şi se bătea cu pumnii în piept. Mânia îl împiedica să vorbească. 
Se lăsase prostit ca un copil. Remuşcările îl copleşiseră. Işi 
închipuia suferinţele îndurate pe nedrept de nepotul său în timp 


ce el, împăratul, cu conştiinţa liniştită, se odihnea pe lauri. După 
ce se linişti, îi promisese lui Germanicus că se va ocupa personal 
de această afacere. Fără să spună nimănui, ca să nu trezească 
bănuieli, a doua zi s-a îmbarcat pe o triremă pretextând că vrea 
să facă o inspecţie a flotei militare. Nu era însoţit, decât de 
Fabius Maximus, un vechi prieten. Luase cu el şi pe Clemens, un 
sclav devotat al lui Postumus, care semăna uluitor de mult cu 
stăpânul său. După ce trirema ieşi în larg Octavian August îi 
porunci căpitanului corăbiei să se îndrepte spre insula Planasia. 
Întrevederea neaşteptată dintre împărat şi Postumus a avut loc 
în prezenţa lui Fabius, în cocioabă mizerabilă care servea de 
adăpost nefericitului exilat. Întâlnirea îi permise suveranului să 
descopere toate minciunile debitate pe seama nepotului său. Il 
îmbrăţişă pe Postumus, ceru iertare pentru neglijenţa de care se 
făcuse vinovat lăsându-l pe mâna duşmanilor şi luă hotărârea să 
repare greşeala. Deoarece nu voia să se audă de reabilitarea 
nepotului său înainte de a avea o discuţie cu Livia, de a cărei 
mânie se temea, a ales un mijloc ocolit de a duce la bun sfârşit 
schimbarea care trebuia să modifice ordinea de succesiune la 
tron. Fără să-l prevină pe Annius Cimber, comandantul de atunci 
al gărzii, îl luă pe Postumus şi îl lăsă în locul acestuia pe 
Clemens, care acceptase cu plăcere să joace rolul stăpânului 
său până la normalizarea situaţiei. După ce s-a întors în Italia, l- 
a instalat „incognito” pe Postumus într-o vilă de lângă Ostia 
recomandându-i să stea ascuns până când nu va primi ordinul 
oficial să se prezinte la Roma. Întors acasă, Octavian a avut 
chiar în aceeaşi noapte o discuţie furtunoasă cu soţia în legătură 
cu Postumus. Discuţia aceasta l-a costat viaţa. Câteva zile mai 
târziu a murit otrăvit. Pe patul de moarte, cu minţile rătăcite de 
otravă, împăratul îl numi pe Tiberiu ca moştenitor. Aşa că 
încercarea de a-l reabilita pe Postumus s-a terminat catastrofal. 
Dacă împăratul a murit fiindcă a vrut să triumfe cauza dreaptă a 
tatălui tău, ce şanse de reuşită ai avea tu?... Am uitat să-ţi spun 
că şi Fabius Maximus a murit, la rândul său, de o boală 
misterioasă care prezenta, întâmplător, simptomele unei 
otrăviri. Cinci ani mai târziu fiul meu, Germanicus, dispărea şi el 
otrăvit. Răzbunarea lui Tiberiu şi a mamei sale are mână lungă, 
dragă Petronius... Câteva ore după moartea lui Octavian August 
ucigaşii lui Sallustius Crispus debarcau pe Planisia şi, sub 
privirea indiferentă a căpitanului Annius, l-au asasinat pe 


Clemens închipuindu-şi că l-au omorât pe Postumus. În timpul 
acesta tatăl său le-a destăinuit unor prieteni adevărata sa 
identitate. Le-a spus că vrea să se afle adevărul. Dar spionii 
mişunau. Aflând despre aceasta Livia şi Tiberiu au fost cuprinşi 
de panică. Au zis că, în realitate, nu era Postumus ci sclavul său 
Clemens, deci un impostor, şi au trimis trupe în urmărirea lui. 
Strângându-şi prietenii în jurul său, Postumus căuta adăposturi 
sigure. In vremea aceea îşi găsise un adăpost precar la familia 
Niger, graţie Domitiei, care îl cunoştea de multă vreme, şi fără 
ştirea lui lunius pe care, dacă ar fi ştiut că omul căutat de toate 
forţele de poliţie şi militare din Roma şi Ostia se ascunde sub 
acoperişul lui, l-ar fi lovit damblaua... In timpul acela aţi fost şi 
voi zămisliţi, tu şi Cynthia. 

Apoi Postumus a trebuit să părăsească adăpostul din casa lui 
Niger ca să-şi continue aventura nebunească. Puțin după aceea 
a căzut în capcana întinsă de urmăritorii săi. Livia şi Tiberius n- 
au îndrăznit să-l ducă în faţa tribunalului căci aceasta ar fi aprins 
toată Roma. Tatăl tău a fost sugrumat într-o celulă a închisorii 
Mamertina. Nu cunosc numele asasinilor, ştiu doar că Sallustius 
Crispus şi Strabo au condus uciderea. 

Antonia se opri suflând greu. Această povestire lungă o 
istovise. Totuşi mai găsi puterea să adauge: 

— Livia a murit, dar ticăloşia îi supravieţuieşte, încarnată într- 
o mulţime de indivizi, căci ticăloşia este nemuritoare. Taina pe 
care o ştii acum te expune la cele mai mari primejdii. Eşti băgat 
într-un cuib de vipere. De acum înainte trebuie să le zdrobeşti 
una câte una, evitând muşcăturile lor. Prima ta victimă a fost 
Livia. Lectura tragediei Atrizilor n-a fost produsul întâmplării. 
Zeii au vrut s-o pedepsească şi te-au ales pe tine ca executor. 
Astăzi ai stat la masă cu Sallustius Crispus. Am vrut să-l cunoşti 
pe ucigaşul tatălui tău ca să-ţi imprimi în memorie trăsăturile 
lui. Misiunea ta de-abia începe. Ca să veghez asupra ta am să te 
ataşez la casa mea. Te vei împrieteni cu nepoţii mei, îndeosebi 
cu Caligula care este cam de vârsta ta. li vei câştiga uşor 
încrederea deoarece îi place să se înconjoare cu fete fascinante 
şi cu băieţi frumoşi. Este un vicios. Dar să nu te temi de 
Caligula. Datorită lui şi a viciilor sale vei supravieţui. 


VII 

Crepusculul înroşea cerul când Petronius ieşi din grădina vilei 
Antoniei salutat de gărzile care îşi înclinau lănciile cu gesturi 
marţiale. Mergea pe strada care cobora într-o pantă blândă fără 
să vadă nimic în jurul său. Se întreba dacă n-a fost o jucărie a 
fantasmelor, a unei halucinaţii. Ajuns în For, în mijlocul 
oamenilor care mişunau în jurul templelor şi statuilor cu siluete 
drapate şi nemişcate, avu senzaţia că, în sfârşit, se ciocnea cu 
realitatea. 

Tot ce se întâmplase pe colina Palatinului i se părea că ar fi 
ieşit din negura unei imaginaţii delirante. 

leşi din For şi o luă pe calea Jugarius, spre casă. La o 
încrucişare auzi ţipete: 

— Prindeţi hoţul! Prindeţi hoţul! Prindeţi-l! 

De pe o ulicioară ieşi fugind un băiat care dădea lumea la o 
parte ca să scape de urmăritori. Trecând pe lângă Petronius îi 
băgă pe furiş sub pliurile togei, la piept, o pungă rotundă, apoi 
continuă să fugă. Totul se petrecu atât de repede încât nimeni 
nu observă gestul derbedeului, caro dispăru în mulţime. 

Petronius, care abia avu timp să-l recunoască pe Encolpius, 
strânse instinctiv punga sub togă şi îşi continuă liniştit drumul. 
Un bărbat corpolent îmbrăcat într-o pelerină cu o glugă părând 
un negustor bogat, îl depăşi pe Petronius lăsând impresia că-l 
urmăreşte pe hoţ. Înjura şi blestema. Câţiva indivizi, gata să se 
bage în toate încăierările, fugeau şi ei după hoţ. 

Petronius simţi cum i se înroşesc obrajii. Devenise, fără să 
vrea, complicele jefuitorului. Dacă ar fi aruncat punga, ar fi atras 
atenţia asupra sa. Dar şi păstrarea ei era la fel de primejdioasă. 
Din fericire, nimeni nu se uita la el. Toga albă ca zăpada, 
sandalele roşii specifice nobilimii, alura sa liniştită, arătau că era 
un aristocrat tânăr şi respectabil. 

Incidentul acesta neaşteptat îl făcu să uite pe moment de 
vizita pe care o făcuse pe colina Palatinului. Continuându-şi 
liniştit drumul îl văzu cu emoție pe Encolpius prins de un poliţist 
din garda urbană şi înconjurat de individul cu pelerina şi 
prietenii acestuia. Polițistul îl căuta pe adolescent, care protesta 
că era acuzat pe nedrept de furt. 

— Băiatul este nevinovat, cetăţene! se pronunţă cu autoritate 
reprezentantul forţei publice. Nu are nicio pungă la el! 

— El e hoţul! insista bărbatul cu pelerina. L-am recunoscut! 


— E o greşeală! susţinea polițistul. 

— Atunci de ce fugea? 

— Mi-e frică de tine şi de toţi oamenii pe care i-ai ridicat 
împotriva mea! strigă Encolpius agitându-şi capul blond. 

— Are cu siguranţă un complice! zise un măcelar cu şorţul 
pătat de sânge. 

Fără să arunce vreo privire fostului său coleg de şcoală, 
Petronius îşi urmă drumul. Vocea poliţistului se auzi în spatele 
său. 

— Învinuirea unui nevinovat poate să-ţi aducă neplăceri, 
cetăţene! Fii mai atent cu banii tăi! 

Curioşii începură să se risipească. 

Petronius făcuse cu paşi măsuraţi câteva sute de metri printre 
trecătorii care savurau răcoarea serii când Encolpius apăru 
lângă el. 

— A trecut primejdia! zise băiatul râzând. Punga grăsanului 
mi-a căzut ca din cer şi aş fi fost un tâmpit dacă o scăpam din 
mână! 

Petronius îl întimpină cu bucurie dar îl preveni că pofta după 
bani străini poate să-i aducă necazuri. 

Encolpius ascultă supus mustrarea, apoi ascunse sub tunică 
punga pe care prietenul său i-o trecu cu discreţie. 

— Cu cât punga este mai grea, cu atâta este mai uşor de dus! 
zise Encolpius. Mercur îi protejează pe cei cu buzunarele goale! 

— Recunoşti cu atâta seninătate! 

— Crezi că dacă trândăvesc la soare zeiţa Fortuna îşi revarsă 
cornul abundenței asupra, mea? 

În timp ce Petronius se străduia din răsputeri să-i aducă pe 
drumul cel bun, Encolpius îi propuse „ex abrupto” o masă 
bogată la un restaurant cu mâncăruri copioase şi vinuri alese. 

Petronius izbucni în râs. 

— Eşti incorigibil, Encolpius! 

— Ascyltus va invidia bogăţia mea! Noaptea aceasta voi 
savura plăcerile cele mai alese! Plăcerile mă îmbată de pe 
acum! Sper că ai să împărtăşeşti seara aceasta cu mine! 

— Îmi pare rău, dar sunt aşteptat acasă! Să mă întorc acasă 
după căderea nopţii? Toate fulgerele lui Jupiter s-ar abate 
asupra mea! 


— Şi dacă îţi promit o surpriză? Să ridic bagheta magică şi să 
fac să apară Castor în faţa ta? Castor în carne şi oase! Ce zici de 
asta? 

— Sirenele te-au învăţat să vrăjeşti oamenii lipsiţi de prudenţa 
şi viclenia lui Ulise? 

— Am o întâlnire cu el într-o tavernă sub porticurile de la 
Circul cel Mare, unde se găsesc cele mai bune vinuri din Roma, 
ca şi fetele şi băieţii cei mai atrăgători! 

invitaţia lui Encolpius îl tenta. Era atât de şocat de revelaţiile 
Antoniei şi ar fi vrut să-şi regăsească echilibrul moral înainte de 
a se întoarce acasă, printre ai săi. „Ai săi”! Adulterul mamei, 
coarnele lui lunius, inocenţa Cynthiei, duşmănia lui Vibius, care 
simţea instinctiv prăpastia dintre el şi gemeni, creau o situaţie 
nouă care îl năucea. Asasinarea tatălui său de ucigaşii lui 
Sallustius Priscus îl apropia şi mai mult de Castor, al cărui tată, 
pe jumătate nebun, putrezea într-o temniţă. Tulburat, răvăşit de 
gânduri, îl urmă maşinal pe Encolpius care îi vorbea vesel de tot 
felul de lucruri, ce i se păreau acum cuvinte fără noimă. 

La un moment dat Encolpius îl privi îngrijorat. 

— Mi se pare că nu prea eşti în apele tale! 

— Nu! Nu face nimic! Sunt puţin obosit! Asta-i tot! 

Taverna lăudată de Encolpius nu avea nimic extraordinar. 
Aceeaşi clienţi mirosind a vin, aceleaşi prostituate, şi aceeaşi 
băieţi care îşi aşteptau cu febrilitate clientul, singurul mijloc de 
a-şi umple burta goală, chiar şi acelaşi cârciumar viclean şi 
servil, care mai juca şi rolul de proxenet. 

Petronius tresări. În această ambianţă imundă, Castor, aşezat 
solitar la o masă, părea un Apolo coborât din înălțimile cereşti. 
Clienţii de ambele sexe, aşezaţi în jurul lui, îl priveau din când în 
când cu o uimire amestecată cu invidie. In mâna stângă 
strălucea un smarald. 

Văzându-l pe Petronius, uimit de prezenţa sa într-un local atât 
de deochiat, se ridică şi îl îmbrăţişa cu căldură. 

— lată ce am reuşit să fac! zise Encolpius cu mândrie. 

Toate privirile se îndreptară spre ei. Castor izbucni în râs. 

— Trebuie să recunosc că mi-a împărtăşit din tezaurul 
experienţei sale! Deşi este mai tânăr ca mine, este un adevărat 
maestru! 

Petronius îşi privi vărul fără să-şi creadă ochilor. 

— Ai aerul unui prinţ! 


— Sunt un prinţ! zise cu mândrie. Prinţul iadului! 

Se aşezară. Cârciumarul veni să-i întrebe ce doresc tinerii 
„domines”, adăugând: 

— Persoana care ocupă masa cea mai mare de la fereastră, ar 
fi onorată să vă ofere o masă bogată. Este un bancher distins pe 
care îl cunosc personal. 

— Altădată cu plăcere, răspunse Castor zâmbind cu 
demnitate. Poate chiar săptămâna viitoare! 

— Prea bine, „domines”! 

Encolpius făcu comanda cu un aer măreț. 

În pofida faptului că era îmbrăcat cu grijă, a figurii sale 
plăcute şi a alurii dezinvolte, nu avea aerul distins al prietenilor 
săi. Se simţea, sub această scoarță plină de farmec, ştrengarul 
roman, vioi, şmecher, maestru în şiretlicuri, pe scurt, un golan 
perfect. Faptul că doi tineri nobili îl însoțeau, nu mira pe nimeni. 
În lumea condusă de legile hoţilor aceste curiozităţi nu prezintă 
niciun interes. 

— Arăâţi foarte bine, Castor! zise Petronius cu plăcere. Mă 
bucur că nu te-ai lăsat doborât de nenorociri. 

Castor zâmbi arătându-şi dinţii albi. E 

— De o vreme am înţeles câteva adevăruri. În primul rând că 
viaţa omului seamănă cu un joc cu zaruri. Chiar dacă hazardul 
nu te ajută, îţi dă o altă şansă. E cam acelaşi lucru. Apoi am 
înţeles că frumuseţea este o valoare extrem de rară, deci care 
se poate schimba uşor în bani. Frumuseţea este ca un diamant 
printre cărbuni. Este aceeaşi compoziţie chimică. Scânteierea 
diamantului, o anumită duritate şi îndeosebi raritatea lui îl fac să 
fie dorit, foarte dorit. Mulţimile sunt alcătuite din cărbuni, care 
nu prezintă alt interes decât că ard şi produc căldură. Dar arată- 
mi un tâmpit care ar arde un diamant ca să se încălzească. Da, 
raritatea frumuseţii o face mai adorabilă, mai fascinantă decât 
aurul. lar aurul se aruncă cu amândouă mâinile pentru 
cumpărarea frumuseţii. Loialitatea, prietenia, devotamentul, 
recunoştinţa intră în eclipsă când la orizont apare frumuseţea. 
lar când o ai, de ce să nu profiţi de ea? Este cel mai frumos 
cadou oferit de Venera muritorilor. 

Îşi umplu paharul şi îl bău cu înghiţituri mici, ca un 
cunoscător. 

— Că am devenit cinic? exclamă Castor. S-ar putea! Dar nu 
este vina mea! 


Patronul aduse o friptură delicioasă de căprioară. O atacară 
cu poftă. 

— La recomandarea lui Encolpius, continuă Castor, mi-am 
spălat tunica, părul, m-am ras cu grijă, m-am parfumat şi m-am 
încălţat cu sandale roşii, noi. Encolpius mi-a făcut rost de 
parfum şi de sandale. Trebuie să-i mulţumesc, în timp ce mă 
aranjam, îmi dădea lecţii de conduită. Să arăt indiferenţă, 
dispreţ, înfumurare. Bine pregătit, am ieşit în For. Era pentru 
prima oară când îmi dădeam seama de frumuseţea mea şi 
voiam să profit de această împrejurare. Aveam nevoie de bani 
ca să trăiesc. O litieră aurită, purtată de opt abisinieni, începu să 
mă urmărească. O mână finuţă, acoperită de bijuterii, ridică 
draperiile de mătase şi la lumina zilei apăru o faţă drăguță care 
îmi zise timid: 

— Frumosule străin, văd că mergem pe acelaşi drum! Nu vrei 
să te conduc la destinaţie? 

invitaţia era clară. Litiera se opri şi, în timp ce abisinienii se 
uitau în gol, ca şi cum nimic nu s-ar fi întâmplat, mă urcai în 
colivia aurită. Tânăra trase draperiile. În ciuda timidităţii sale, 
dorinţa îi dădu curajul să-mi desfacă pânza din jurul şalelor şi să 
se lase în voia dezmierdărilor mele. Nu era prea frumoasă, dar 
era tânără. După ce terminasem operaţia, mă privi fericită. Apoi 
luă o floare din părul său şi mi-o oferi. „lată gajul dragostei 
mele. Nu vrei să ne mai întâlnim?” Eram uluit. Târfa mă păcălise 
sau poate că era una din matroanele acestea care caută 
aventuri sentimentale deoarece bărbaţii le sunt bătrâni sau le 
neglijează. Am luat floarea şi m-am dat jos din litieră fără să-i 
răspund la solicitare. Prima mea încercare se terminase cu un 
eşec. Dar acumulasem o experienţă prețioasă. Când a doua 
litieră mă acostă şi o mână împodobită cu inele îmi făcu un 
semn discret să urc, mă executai. Era o blondă fără strălucire, 
cu sânii şi şoldurile grele, îmbrăcată în mătase şi acoperită cu o 
mulţime de bijuterii. Îi mângâiai formele mai excitante şi, 
recunosc, îi admirai pietrele preţioase. Femeia înţelese aluzia. 
Pricepând că n-ar putea să obţină nimic pe gratis din ceea ce Îi 
ofeream, îmi dădu o brățară de smaralde, pe care o făcui să 
alunece discret în centura mea. După nebuniile care o făcură să 
savureze plăcerile raiului şi care mi-au permis să mă gândesc la 
problemele mele, îmi fixă o nouă întâlnire, pe care am acceptat- 
o. Acesta a fost începutul carierei mele de neguţător de 


frumuseţe. Mă culcam în dreapta şi în stânga. Cu cât partenerii - 
bărbaţi sau femei - erau mai în vârstă, cu atât recompensele 
erau mai generoase. 

Petronius îl privi uluit. Vărul său, un Cotta, se prostitua. O 
constatare care îl întristă. Castor îi ghici gândurile. 

— Un bărbat frumos dar sărac care se căsătoreşte cu o 
femeie urâtă dar bogată, nu se prostituează şi el?... În sfârşit, ce 
ai fi făcut în locul meu? De când nenorocirea mi-a lovit familia îi 
detest pe zei şi pe oameni! Şi profit de ei fără scrupule! 

— Ah, de aş avea farmecul lui Castor m-aş îmbogăţi! zise 
Encolpius zâmbind. 

— Îl ai, dar nu ştii să profiţi de ei! Îţi risipeşti marfa! 

— Discipolul şi-a depăşit maestrul! 

— Este adevărat! Tu ai o slăbiciune! Eşti îndrăgostit de Giton. 
Din cauza lui îţi neglijezi afacerile. Dacă asta te face fericit, cu 
atât mai bine! Dar eu nu pot să-mi permit luxul să mă 
îndrăgostesc! 

De pe obraji îi dispăru brusc toată veselia. Trăsăturile feţii i se 
făcură mai dure. 

— Imi folosesc frumuseţea ca pe o armă! O armă cu o mare 
eficacitate! Ştii cum o cheamă pe cea mai mare admiratoare a 
mea, pe care o sug fără niciun fel de scrupule? Este o 
prostituată de mare lux, pe care o cheamă Rufinia! Domitius 
Afer cheltuieşte o avere pentru femeia asta, pe care o iubeşte la 
nebunie! Prin intermediul Rufiniei îi iau banii pe care ni i-a furat. 
Când o să-l aduc la sărăcie, am să-l omor! 

Printr-o asociaţie de idei Petronius se gândi la Postumus. 
Castor avea cel puţin consolarea că putea să vorbească despre 
tatăl său. In timp ce Postumus era un nume tabu. Petronius 
trebuia să păstreze în adâncul sufletului său această taină greu 
de ascuns, aproape neverosimilă. Nu putea să-şi permită 
mândria de a arăta descendența sa imperială. 

Dar, deocamdată, vărul său ocupa locul central de pe scenă. 

— Poliţia, Castor? Poliţia nu te deranjează? 

— Dosarul meu trebuie cu siguranţă să existe în arhivele 
poliţiei. Şi aş paria că Sejanus, duşmanul declarat al familiei 
mele, l-a citit cu plăcere. Un aristocrat care aluneca în noroiul 
prostituţiei ca să trăiască. Dar Sejanus nu bănuieşte că duc 
viaţa asta ruşinoasă ca să-mi ascund jocul. Căci frivolitatea mea 
nu este decât aparentă. La Rufinia am reuşit să cuceresc încă o 


curtezană de lux. Pe Pomponia, metresa lui Sejanus. S-a 
îndrăgostit de mine, ca toate femeile pe care le cunosc. La 
rândul meu, fac şi eu pe marele îndrăgostit. La spectacolele de 
teatru urmăream cu admiraţie arta inimilor şi i-am luat ca 
model. De la Pomponia am aflat multe taine ale lui Sejanus. O 
ascult căscând zgomotos, ca şi cum m-ar plictisi, în realitate, 
înregistrez în memorie tot ce spune. Am aflat, de exemplu, că 
ea joacă rolul echivoc de paravan în relaţiile intime dintre 
Sejanus şi prinţesa Livilla, văduva lui Drusus. Prefectul ţinteşte 
departe, căci Drusus este fiul împăratului Tiberiu, deci 
moştenitorul tronului. 

Petronius se înfioră. 

— Te joci cu focul! 

— Nu suntem decât nişte jucării ale destinului! 

— Şi proxenetul care te ura de moarte bănuind că vrei să i-o 
răpeşti pe Lais? 

Castor făcu un gest ca şi cum ar fi vrut să înlăture o amintire 
care nu avea nicio importanţă. 

— A fost adunat de pe jos! A dat peste unul mai voinic decât 
el. Ai auzit de ucigaşii plătiţi? Viaţa m-a învăţat că există lucruri 
pe care nici nu le bănuiam că există. 

Petronius zâmbi. 

— Viaţa sau Encolpius? 

— Ascyltus mi-a prezentat un gladiator sau un candidat la 
meseria de gladiator. Îmi aduc aminte foarte vag de el. 

— Nu-l chema cumva Hyllus? 

— N-aş putea să-ţi spun! 

— Nu era unul poreclit Samson? 

— Acum mi-am adus aminte! Samson! El era! 

Petronius suspină. 

— Sărmanul Hyllus! 

Encolpius dădu pe gât o înghiţitură de vin. 

— Nu-l plânge! Câştigă mai mult decât un ucenic de măcelar! 
Faţa lui Petronius se întunecă. Ochii lui păreau că aruncă flăcări. 

— Am şi eu o ştire pentru tine, Castor! Poţi s-o ataşezi la 
dosarul lui Sejanus! Excelenţa sa prefectul a cerut mâna 
Cynthiei pentru fiul său Octavius! 

— A îndrăznit! 

— Închipuie-ţi că a îndrăznit! 


Gândurile Antoniei s-au îndeplinit în zilele care au urmat. 
Petronius obţinu oficial titlul de lector al prinţesei şi cu acest 
prilej fu acceptat printre discipolii cursurilor colegiului lui 
Caligula. Profesorii, aleşi dintre cei eminenţi, le predau filosofia, 
matematica, literatura greacă şi latină, îi învățau limbajul elevat 
şi îi familiarizau cu arta retoricii, necesară viitorilor înalţi 
demnitari ai imperiului. Între disciplinele care se studiau era şi 
sportul, care întărea muşchii şi vigoarea fizică, exerciţiile 
marţiale, care se însuşeau temeinic, muzica şi desenul, care 
dezvoltă talentele artistice, ca şi dansul, care face corpul mai 
elastic şi imprimă mişcărilor graţie şi eleganţă. 

Aşa cum prevăzuse Antonia, Caligula se ataşă repede de 
Petronius. Afecţiunea tânărului prinţ pentru noul venit provocă 
invidia foştilor săi camarazi, toţi fii de patricieni susţinători ai lui 
Germanicus iar, după moartea acestuia, apărători ai Agrippinei, 
văduva sa. 

Momentele pe care le petrecea Petronius în mijlocul acestei 
familii neliniştite îi îmbogăţeau experienţa. 

Antonia, în pofida firavei constituţii fizice, conducea casa cu o 
mână de fier. Autoritatea sa era acceptată chiar de Agrippina, 
cu firea sa voluntară, care ducea o viaţă destul de retrasă. In 
afară de copiii săi, arareori primea vizitele familiilor prietene. 
Fără îndoială că printre vizitatorii aceştia pătrundeau şi spioni în 
solda lui Sejanus. Bătrâna doamnă bănuia că şi printre băieţii şi 
fetele care îi frecventau pe nepoţii săi se aflau delatori care îşi 
făceau primii paşi în această meserie aducătoare de câştig dar 
primejdioasă. Trădarea devenea monedă curentă în Roma 
imperială. 

În ambianta celor care gravitau în jurul Antoniei şi a familiei 
sale se intra în contact direct cu manevrele tenebroase, cu 
intrigile şi cu minciunile. Cum poţi să deosebeşti oamenii cinstiţi 
de trădători? Soluţia este simplă. Să n-ai încredere în nimeni, să 
etalezi o faţă surâzătoare şi o sinceritate naivă. Dar sub 
aspectul acesta nevinovat se minte. 

În acest domeniu Caligula îi oferea lui Petronius cea mai bună 
lecţie. Prinţul se ataşase de noul său prieten fiindcă simţea că 
găsea în el o parte din fiinţa sa, mai puţin partea sa diabolică pe 
care i-o atribuiau cei din familia sa. Făcea confidenţe favoritului 
său, dar ceea ce îi ieşea din inimă nu depăşea niciodată cadrul 
obişnuit. Îi vorbea de aventurile cu tinerii sclavi, fete sau băieţi, 


de rafinamentele care îi făceau plăcere, de farsele şi capriciile 
sale. Dar niciodată nu vorbea de politică. 

Într-o zi Petronius îl văzu pe prinţ că merge, abia păstrându-şi 
echilibrul, pe balustrada unei terase vaste care dădea spre 
Aventinum, deasupra unei râpe adânci de vreo douăzeci de 
metri. O cădere l-ar fi făcut pulbere. 

Văzându-l pe Petronius începu să râdă continuându-și 
bravura. 

— Caligula, zădăreşti moartea! strigă Petronius înverzindu-se 
de frică. 

— Mă obişnuiesc să merg pe marginea prăpastiei! Este foarte 
instructiv! 

Şi îşi continuă drumul, sub ochii spectatorului său uluit, până 
la capătul balustradei, apoi sări cu agilitate pe terasă. 

— Ai trecut printr-o mare primejdie! zise Petronius înfiorat. 
Balustrada este alunecoasă! Puteai să cazi în fundul prăpastiei! 

Caligula îl bătu pe umăr. 

— Ce interpretare s-ar fi dat dacă aş fi căzut, avându-te 
numai pe tine ca martor? Duşmanii tăi ar fi ţesut pe tema asta o 
crimă politică! Dar acum linişteşte-te! Primejdia a trecut! 

La lecţiile de echitație Caligula făcea imprudenţe gratuite 
sărind peste bariere înalte şi bravând în faţa celor mai riscante 
obstacole. 

În lungile sale plimbări îl lua totdeauna şi pe Petronius. 

— Lelius, Lepidus, Othon, Caius şi Curion sunt invidioşi pe 
tine, îi zise într-o zi Caligula referindu-se la colegii săi. Sunt 
invidioşi pe tine fiindcă eşti un artist şi te pasionează artele, 
cum mă pasionează şi pe mine. Pe când ei sunt nişte ignoranţi. 

Petronius înţelese că prinţul voia să semene zăzania şi căuta 
să evite nada. Nu i-a trebuit prea mult să stea în familia lui 
Germanicus ca să-şi însuşească meseria unui curtean perfect. 

— Au simţit că te iubesc mai mult decât ei şi că îmi 
împărtăşeşti afecțiunea! Şi că m-am ataşat trup şi suflet de 
Casa Germanicus! Pe Pollux, asta îi exasperează, dragul meu 
Caligula! Îi înţeleg! zise Petronius cu indulgență. 

Se vorbea de familia lui Germanicus, de casa lui Germanicus, 
de înţelepciunea şi vitejia lui Germanicus ca şi cum acesta ar fi 
viu. Antonia şi Agripina întreţineau şi cultivau mitul acesta. 

În acest microcosmos format din oameni cu caractere atât de 
diferite Petronius învăţă să disece firea omenească să modeleze 


personaje noi pentru a da viaţă viitoarelor lucrări literare. 
Înţelesese că fiinţele omeneşti sunt mult mai vii, mai colorate, 
decât eroii fictivi. 

Îşi studia colegii. Lepidus îi făcea o curte asiduă luliei Livilla cu 
intenţia de a pătrunde, prin ea, în clanul familiei Germanicus. 
Căsătoria cu una din fetele acestea ar fi însemnat pentru el o 
ascensiune socială strălucitoare, pătrunderea în familia 
imperială prezenta riscuri dar şi avantajele cântăreau greu în 
balanţă. Îl seducea ideea ca ar deveni rudă cu împăratul. Ca să 
ajungă aici era gata să accepte orice compromis. Petronius fu 
martorul unei scene care, în ciuda incongruenţei sale, nu-l 
surprinse peste măsură. 

Era cu Caligula şi colegii în „palestra” amenajată în mijlocul 
unei grădini tropicale, lângă serele vilei. Toţi, dezbrăcaţi la piele, 
făceau exerciţii de gimnastică, foarte apreciate de tânărul prinţ. 

„Palestra”, modă sportivă adusă din Grecia, aţâţa mânia 
patricienilor tradiţionalişti şi conservatori care condamnau 
introducerea de moravuri ruşinoase, deoarece goliciunea îi 
încuraja pe băieţi la desfrâu. „Palestra” era formată dintr-un 
teren de jocuri, un stadion şi o clădire înaltă în care erau 
vestiare, duşuri, bazine de înot şi băi cu aburi. 

Caligula şi colegii săi, încălziţi de efort, se aruncară într-un 
bazin cu apă caldă, apoi trecură sub duşuri. Aici Petronius asistă 
la o scenă pe care n-o va uita aşa de repede. In timp ce apa 
curgea în şiroaie peste el, Caligula se apropie de Lepidus şi, fără 
jenă, îi acoperi corpul cu corpul său. După mişcările lor ritmice 
Petronius înţelese despre ce era vorba, cu atât mai mult cu cât 
ceilalţi băieţi aplaudau isprava prinţului, pe care o imitau 
râzând. 

— Petronius, striga Caligula, ai să te obişnuieşti să savurezi 
plăcerile noastre! A face pe ruşinosul este cel puţin ridicol! Am 
să te iniţiez personal în ritualul nostru! Astfel legăturile noastre 
de prietenie se vor strânge şi mai mult! Adu-ţi aminte de Ahile şi 
Patrocle, de Harmodios şi Aristogiton, de Antileon şi Hipparireos! 
Bineînţeles, împreunarea îi onorează numai pe oamenii liberi. 
Sclavii, chiar dacă ne oferă din când în când momente de 
voluptate, nu sunt decât nişte obiecte. Nu ne îndrăgostim de 
vinul de Falerna pe care îl bem numai pentru că ne face plăcere! 

— Adu-ţi aminte de Teba şi de batalionul sacru! zise Lelius. 

— De Lenetreus şi de Cherones! adăugă Casius. 


— Dragostea dintre luptători garantează eroismul, spunea 
Phaidimos! zise pe un ton de o solemnitate comică Curion. 

— Trebuie să recunoaştem fără să mai stăm pe gânduri 
contribuţia considerabilă, a culturii greceşti! sublinie Caligula 
adaptându-se tonului fals serios al lui Curion. 

Dar Petronius nu era la capătul surprizelor. Părăsi vila înainte 
de a se însera. O luă pe aleea ce ducea spre poarta cea maro 
când dintr-un boschet de lauri ieşi o mânuţă albă şi delicată, 
care îl apucă şi-l trase în spatele perdelei de verdeață. Petronius 
se lăsă dus crezând că este vorba de o glumă. 

In faţa sa se ridică tânăra lulia Livilla cu nu zâmbet straniu pe 
buzele perfect desenate. Degetele ei îl pipăiau dovedind 
experienţă. 

— Dezbracă-te repede! îl incita sora lui Caligula. N-avem chiar 
toată noaptea înaintea noastră! 

Neliniştită de pasivitatea lui Petronius, care nu ştia cum să 
reacționeze, lulia Livilla îi desfăcu pânza din jurul coapselor, îl 
dezbrăcă şi îl trase pe covorul de iarbă. 

— Repede! Repede! şoptea lulia Livilla. Repede! 

Impreunarea se consumă repede. Fata nu e la prima sa 
experienţă, îşi zise Petronius, când lulia Livilla se ridică şi se 
acoperi cu o tunică simplă şi lungă, care îi ajungea până la 
glezne. Apoi lulia Livilla îi făcu un semn cu degetele că îl sărută 
şi dispăru. 

Petronius, tulburat, îşi aranjă veşmintele, ieşi prudent din 
boschet şi, după ce se convinse că nimeni nu i-a văzut, se 
îndreptă, cu inima strânsă, spre poartă. Fu salutat de gărzi ca de 
obicei şi, uşurat, cobori pe strada în pantă. 

După cele întâmplate Petronius se întrebă dacă Lepidus 
muşcase deja din mărul oprit. În tot cazul statornicia Iuliei Livilla 
era foarte discutabilă. Dar ambianța din vilă se dovedea tot mai 
agreabilă. Fluierând un cântec la modă, îşi continuă drumul. 


În schimb atmosfera din casa lui Niger nu era chiar aşa de 
bună. lunius şi Domitia acceptaseră fără prea mult entuziasm 
faptul că Antonia îl luase pe Petronius în casa sa. Sentimentele 
lor, amestecate, la început, se întunecau cu fiecare zi. Cynthia 
începuse s-o urască pe bătrâna prinţesă deoarece îi răpise 
fratele. 


Domitia considera că Petronius nu era încă destul de copt ca 
să se elibereze de legăturile cu familia şi să dea la o parte 
autoritatea paternă. Se temea că influenţa sa asupra lui 
Petronius va slăbi şi că va creşte influenţa Antoniei. Intuiţia sa o 
avertiza că Petronius alunecă pe o pantă periculoasă. Caracterul 
lui, atât de deschis înainte, suferise o schimbare care o 
nemulţumea. Seara, când se întorcea acasă, se închidea într-un 
mutism care o irita. Adesea termina „cena” fără să schimbe un 
cuvânt cu părinţii săi. Vibius îl trata ca pe un străin. Doar 
Cynthia mai reuşea să-i mai descreţească fruntea cu glumele 
sale. 

Chiar dacă Petronius căuta să arate aceeaşi bună creştere, 
politeţe şi respect faţă de mama sa, Domitia avea senzaţia că 
sub această aparenţă răceala sa se accentua. Din când în când 
Domitia surprindea cum o privea Petronius pe furiş, de parcă ar 
fi studiat-o. Atitudinea aceasta o intriga şi o întrista. Ştia că 
adolescenţa este o fază ingrată din viaţa unei fiinţe omeneşti în 
plină transformare şi că este firesc ca această epocă să aducă 
unele conflicte între părinţi şi progeniturile lor. 

Domitia încerca să spargă gheaţa, să restabilească vechile 
relaţii de afecţiune şi încredere, dar nu reuşea. 

De asemenea şi lunius remarcase comportarea enigmatică a 
lui Petronius. Dar, mai simplist decât soţia sa, atribuia toate 
acestea tulburărilor datorate trezirii simţurilor sexuale. Totuşi 
această metamorfoză schimbase relaţiile dintre ei, ceea ce îl 
punea pe gânduri. Niciodată, însă, nu i-ar fi putut trece prin cap 
că fiul său cunoştea un adevăr de care el nu avea habar. Un 
adevăr care, dacă ar fi fost cunoscut, ar fi ruinat armonia unei 
perechi respectabile, care unea două familii bogate şi ilustre, 
fără ca dragostea să fi jucat vreun rol mai important. După 
tradiţie, la baza căsătoriei erau interesele comune. Dragostea 
nu-şi are locul în gineceu, ne învaţă Platon. lar conservatorii 
susţin cu convingere că prostituatele oferă plăcerea carnală, 
curtezanele rafinate îi distrează pe bogătaşii care iubesc viaţa 
iar soțiile asigură descendența legitimă şi conduc căminul. 
Dragostea este un capriciu trecător, efemer, permis îndeosebi 
tinerilor. 

Fenomenele legate de creşterea fiului său mai mic, chiar dacă 
îl tulburau pe lunius, erau eclipsate de probleme mult mai 
grave. Cu capul greu de gânduri, mânca taciturn, imitându-l, 


fără să vrea, pe Petronius, ceea ce făcea ca masa să fie 
înfiorător de monotonă. Vibius, prin natura sa, nu era un 
expansiv. Introvertit, îşi concentra tot interesul asupra persoanei 
sale, care devenea pentru el centrul universului. Dar 
preocupările sale erau departe de a atinge spaţiul vast pe care 
numai meditaţiile filosofilor le parcurgeau ca nişte stele 
căzătoare. 

lunius se apăra cu greu de o temere tainică. După căderea lui 
Cotta, în pofida semnelor de bunăvoință arătate de împărat şi 
de simpatia pe care i-o arăta Sejanus, simţea instinctiv că ceva 
nu merge. Să fi fost un delator pe urmele sale? Să i se atribuie 
planuri de răzbunare? Conspiraţii politice? 

Era tracasat de insistenţele prefectului de a-şi căsători fiul cu 
Cynthia. Dar în ciuda prudenţei sale care mergea până la 
laşitate, nu concepea o mezalianţă între aristocrații Niger şi 
familia lui Sejanus, nişte parveniţi care miroseau încă a sudoare 
de plebei. 

Pe de altă parte procesele de lese-majeste, care se înmulţeau, 
îl făceau să aibă noaptea numai coşmaruri. Şi, de parcă grijile pe 
care i le provoca Petronius nu ar fi fost destule, Vibius se arăta 
tot mai recalcitrant refuzând căsătoria cu Chloe Atilius. Vibius, 
docilul Vibius, care n-a îndrăznit niciodată să se opună dorințelor 
tatălui sau, amâna „sine die” ceremonia matrimonială. Bătrânul 
Atilius se arăta tot mai iritat. Într-o zi îi puse la Senat o întrebare 
stânjenitoare, dacă nu vrea să anuleze logodna lui Vibius cu 
Chloe. Altfel cum s-ar explica toate amânările astea. lunius a 
pretextat că trebuie să se liniştească puţin apele tulburi după 
arestarea şi condamnarea lui Cotta. 

— Dar nu sunt morţi, după câte ştiu? replică Atilius. 

— Situaţia lor este mai proastă decât moartea! 

Atilius admise ultimul argument. Apoi adăugă: 

— Am aflat că nepotul tău, Castor, duce o viaţă desfrânată la 
Roma. Că s-a înhăitat cu vagabonzii şi tâlharii! 

Cuvintele lui Atilius răniră amorul propriu al lui lunius. 

— Nu răspund de faptele lui! Mai bine le-ai cere socoteala 
acelora care l-au făcut să ajungă acolo! Apoi zvonurile, 
adevărate sau mincinoase, zboară în toate părţile! Asta-i 
raţiunea lor de a fi! 

Atilius înţelese că depăşise măsura. 


— Departe de mine de a-ţi face reproşuri cu privire la Castor! 
apoi câte nu spune gura lumii?! 
Discuţia se termină în coadă de peşte. 


Câteva zile mai târziu Ascyltus observă în faţa unei „insule” 
prezentabile din Velabru, restaurate după inundaţii, o litieră 
închisă, acoperită cu o piele de culoare, neutră şi escortată de 
patru uriaşi nubieni. Nici litiera, nici sclavii, nu purtau 
monograme. 

Această discreţie îl făcu pe Ascyltus să-şi ciulească urechile 
ahtiate totdeauna după afaceri grase. Se adăposti după o vitrină 
cu oale din lut şi se pregăti pentru o lungă aşteptare. Adulterele 
descoperite la momentul oportun aduceau adesea beneficii 
grase. Şi Ascyltus, în ciuda tinereţii sale, avea o bogată 
experienţă în anumite domenii. 

lunius Niger, cu toga aruncată neglijent peste umăr, ieşi din 
casă, se uită în jur, apoi urcă în litiera care porni imediat. lunius 
nu uită să tragă draperiile. 

Ascyltus îşi freca mâinile. Acum trebuia să iasă o matroană 
sau o tânără patriciană, să se urce într-unul din palanchinele ce 
stăteau pe marginea trotuarului şi să se piardă apoi în mulţime. 
Atent, va şti să meargă pe urmele ei ca să-i descopere adresa. 

Dar fu profund decepţionat când în pragul „insulei” apăru 
Ennia Naevius, îmbrăcată în ce avea mai frumos. Fiica umilului 
Tuscus Naevius se amestecă în valul de trecători care se 
scurgea spre Subura. 

Ascyltus îşi puse substanţa cenuşie la muncă. Nu se punea 
problema să-l şantajeze pe lunius Niger. Ar fi riscat să 
primească o lovitură de pumnal în spate într-una din nopţile fără 
lună. lar pe Ennia o cunoştea, fiindcă amândoi făceau parte din 
clientela lui Niger. Petronius aranjase cu sclavii contabili să le 
dea în fiecare zi o mică sumă de bani. 

Era tentat să renunţe la afacerea asta deoarece i se părea 
prea complicată. Dar cum era un spirit inventiv, îşi zise că 
fiecare început trebuie să aibă şi un sfârşit. Şi că o combinaţie 
bine rumegată poate să aducă rezultate surâzătoare. Aşa că, 
furişându-se, o urmă pe Ennia până la „insula” ci şi, când 
aceasta deschise uşa locuinţei, alunecă în vestibul apărând 
lângă ea. Interiorul mirosea a ulei rânced, sudoare, vin prost şi 
aer închis. 


Ennia îl repezi furioasă. 

— Ce vrei? 

— Mi-am zis că eşti cusută eu aur şi te-am însoţit ca să te 
apăr de hoţi! 

— Mulţumesc! Dar acum du-te! Trebuie să pregătesc masa! 

Ascyltus o îmbrăţişă. 

— Eşti nebun? sări Ennia. 

— Nu deranjez pe nimeni! Tatăl tău sforăâie ca un rinocer 
fericit! Se umflă de vin ca un burduf în fiecare zi de când lunius 
Niger i-a devenit ginere! Dintr-o căsătorie morganatică! 

— Delirezi! 

— Maică-ta doarme în pat înţepenită de durerile de genunchi! 

Ennia trecu în bucătărie. 

— Întinde-o! Acum trebuie să vină copiii! 

Luă o cratiţă şi o umplu cu apă ca să pregătească mămăliga. 
Apoi turnă în cratiţă o cantitate mare de mălai. 

Ascyltus se uita în jur cu curiozitate. 

— Bucătăria e plină cu de toate! E generos prietenul tău! E 
adevărat, nici nu-i lipsesc banii! 

În timp ce Ennia amesteca mămăliga, se apropie de ea, îi 
scoase fusta, se dezbrăcă la rândul său şi, fără să ţină seama de 
împotrivirea tăcută a fetei, care nu voia să-şi trezească tatăl, se 
înfipse repede în ea. 

— De ce faci atâtea fasoane? o întrebă pe un ton ironic după 
ce îşi termină treaba. 

— Pleacă de aici! îi zise cu o voce joasă. Pleacă! 

În ciuda aerului său scandalizat, recunoscu în forul său 
interior că violul lui Ascyltus îi făcuse plăcere după asalturile 
amoroase istovitoare şi uneori penibile ale lui Niger. 

— Plec! zise Ascyltus legându-şi pânza din jurul coapselor. Fii 
atentă, dacă ai nevoie de câţiva clienţi bogaţi, care plătesc 
scump, foarte scump, n-ai decât să-mi faci un semn! 

— Dacă te-ar auzi lunius... 

— Nimeni n-o să-i spună! Dar ţie ţi-ar strica câteva zeci de mii 
de sesterţi în plus? Îţi ofer şansa nesperată să te acoperi cu 
bijuterii de aur! Bineînţeles că n-ai să uiţi de micul meu 
comision! În bani şi... în natură... Poţi să mă găseşti aproape în 
fiecare zi, pe la prânz, la Symaqgue! Are o tavernă sub porticurile 
de la Circul cel Mare! 

Ennia îşi acoperi picioarele cu fusta şi îşi continuă treaba.. 


— Pleacă! Pleacă cât mai repede că ţip! 

— Pun pariu că n-ai să ţipi! Şi că ai să mă cauţi! Ai să-l 
cunoşti, prin mine, pe un om care ar putea să facă din tine 
regina Romei! Vrei sau nu vrei? E treaba ta! La revedere! 


Pe trotuarul de peste drum de „insula” locuită de Naevius 
aştepta nemişcat Vibius Niger privind la ferestre. 

Oamenii treceau pe lângă el, agitația anima strada, dar 
pentru el nu exista decât Ennia de sub acoperişul acestei case. 
Toate gândurile i se îndreptau spre fata asta, care exercita 
asupra sa o atracţie magnetică. Îl exaspera imposibilitatea de a 
găsi o soluţie viabilă care să învingă concurenţa tatălui său. Îi 
ura pe toţi oamenii ale căror dorinţe i se păreau îndeplinite. ÎI 
ura pe tatăl său, rivalul care se bucura de dragostea Enniei, îşi 
ura mama, care accepta cu resemnare şi aproape cu indiferenţă 
nebuniile soţului, o ura pe Cynthia, care îl evita speriată de mina 
sa posomorâtă, dramatică, îl ura pe Petronius care, în pofida 
vârstei sale tinere, îi era superior în toate domeniile. O ura şi pe 
Chloe, viitoarea sa nevastă, fără să fie în stare să spună: 
„Ajunge! Căsătoria asta, pe care o detest, nu va avea loc 
niciodată!” Nu avea puterea să ia o hotărâre fermă. Şovăielile, 
teama de a se lansa în luptă, îi erau cei mai tari duşmani. Se 
zice că trebuie să te fereşti de berbecii înfuriaţi. Această 
expresie i s-ar fi putut aplica şi lui Vibius. 

Cynthia era cea mai afectată de schimbările din obiceiurile şi 
comportarea fratelui său. Acesta pleca în zori şi în graba sa uita 
să mai întredeschidă uşa ca s-o privească dormind. Înainte era 
un ritual. Impingea uşor canatul uşii şi o contempla. Cynthia nu 
dormea, doar se prefăcea că rătăceşte prin valea adâncă a 
zeului Somnus unde apele liniştite ale Lethei, râul uitării, abia 
murmură incitându-i pe muritori la vise. Cynthia ţinea ochii 
închişi şi respira dulce, deoarece ştia că cea mai mare plăcere a 
fratelui său era s-o admire în tăcere şi apoi să se retragă în 
vârful degetelor. 

Intr-o dimineaţă se ridică brusc şi începu să râdă ca o nebună 
văzând surprinderea de pe faţa lui Petronius. 

— Ce cauţi în camera mea? îl întrebă scuturându-şi capul 
frumos încoronat cu şuviţe de aur. 

Petronius i se destăinui: 


— Când te văd abia luminată de zori sunt sigur că zeiţa 
Fortuna şi geniul meu te vor proteja toată ziua şi că tot ce vei 
atinge se va preface în flori de crin. 

Dar acum părea că această epocă nu se va mai întoarce 
niciodată. Cynthia era dezolată că nu mai vedea în fiecare 
dimineaţă, cu coada ochiului, faţa radioasă a fratelui său. Şi apoi 
nu se putea obişnui cu absenţa lui de dimineaţa până seara. 

Nu simţea nicio emoție în faţa băieţilor de vârsta sa, fie ei 
frumoşi ca Adonis. Tinerii care frecventau casa lui Niger şi care îi 
făceau curte o lăsau indiferentă. 

Într-o seară Petronius întârzie la Palatin peste ora admisă de 
tatăl său. lunius porunci sclavilor să servească „cena” fără să 
mai aştepte sosirea lui Petronius. Voia să-l pedepsească pentru 
lipsa de respect datorat părinţilor. Domitia ar fi vrut să intervină 
în favoarea băiatului, dar se abţinu. Vibius jubila. In sfârşit, tatăl 
său se hotărâse să impună disciplina. 

Cinară fără ca Cynthia să se atingă de mâncare. 

— Eşti bolnavă? o întrebă aspru lunius. 

— Nu! Dar prefer să-l aştept! Va fi întristat să mănânce 
singur! 

lunius ripostă: 

— Nu suntem într-o tavernă din Subura unde clienţii se duc la 
orice oră! 

— Las-o, dacă vrea să-l aştepte! interveni Domitia. 

— Cynthia şi vagabondul de frate-său au tupeul să comande 
în casa mea! ţipă stăpânul casei roşu de mânie. Dacă vine târziu 
n-are decât să se culce cu burta goală! 

— Hai, lunius, nu mai face o tragedie dintr-un fleac! Cu 
siguranţă că Petronius a fost reţinut la Palatin, zise încercând să- 
| liniştească. 

— Reţinut?! strigă lunius zeflemitor. Se joacă toată ziua cu 
Caligula şi cu banda lui de haimanale! 

Vibius îl aproba aplecându-şi capul cu obrajii pătaţi de acnee. 

Domitia îşi apostrofă soţul cu o voce joasă: 

— Cum îndrăzneşti să spui despre Caligula că e o haimana? 
Nu te temi de urmările acestei imprudenţe? 

— Sclavii nu au dreptul să depună mărturie! Apoi sunt sigur 
că Sejanus n-ar zice nimic de asta! 


— Ai băut prea mult! îl admonestă Domitia. Ai face mai bine 
să te duci să te culci, ca să nu mai spui lucruri pe care ai putea 
să le regreţi. 

lunius bâigui ceva greu de înţeles apoi ieşi furios, urmat 
ostentativ de Vibius. 

Domitia îi spuse majordomului: 

— Lycurg, să serveşti „cena” când vine stăpânul Petronius! 
Fiica mea îi va ţine compania! Păstrează mâncarea caldă! 

Apoi se întoarse spre Cynthia: 

— Sper că n-ai să-l aştepţi până la miezul nopţii! Trebuie să 
recunoşti că aşa ceva nu s-a mai întâmplat! Un băiat de 
cincisprezece ani să vină aşa de târziu acasă?! Străzile sunt 
primejdioase după căderea nopţii. Furiile îl vor pedepsi. 

— Fiecare om are geniul său bun care veghează asupra lui, 
mamă! Dacă Petronius a fost reţinut la Palatin mai mult ca de 
obicei, o escortă îl va apăra de răufăcători. 

Argumentul avea greutate şi o convinse pe Domitia. 

— Bine, n-ai decât să faci cum crezi! Dar te sfătuiesc să nu 
exagerezi! Cunoşti susceptibilităţile tatălui tău! 

Domitia ieşi. 

Cynthia rămase singură în „triclinium”. În timp ce sclavii 
duceau farfuriile murdare, majordomul aranjă o masă pentru 
două persoane. Conştiincios, o împodobi din nou, înlocui florile 
vestejite cu ghirlande de trandafiri proaspăt aduşi şi aprinse din 
nou căţuile cu arome, care se stinseră. 

Prin uşa care se deschidea spre grădină pătrundea susurul 
fântânilor arteziene. Un vânt uşor aducea parfumul florilor abia 
mişcând draperiile din pânză de India ţesute cu aur şi cutele 
tunicii lungi de mătase albă a Cynthiei. 

Cynthia se apropie de uşă şi privi cerul înstelat. Soarele se 
culcase în spatele orizontului mărginit de colinele Cvirinalului şi 
de Capitoliu. Auzea scârţâitul carelor care aveau voie să circule 
numai în timpul nopţii, zgomotul roţilor şi strigătele căruţaşilor 
care îşi mânau vitele de povară. Dar zgomotele veneau de 
departe deoarece vila lui Niger era sus, pe Escvilin, departe de 
cartierul popular al Suburei. 

Fata stătea nemişcată. Rochia sa drapată scotea şi mai mult 
în evidenţă frumuseţea corpului său. O centură brodată din 
argint, îi strângea talia cambrată. 

Trecu o oră... încă una... şi încă una... 


Romanii considerau că orele de noapte durează mai puţin 
decât cele ale zilei. Dar, neţinând scama de asta, timpul se 
scurgea după legile sale. 

Un tunet depărtat făcu să vibreze atmosfera. Fulgerele 
sfâşiau cerul deasupra Transtiberinului. 

În faţa intrării în vilă scârţâi nisipul. Imediat după aceea, paşii 
lui Petronius răsunată pe dalele de marmură ale galeriei 
străjuite de statui greceşti, apropiindu-se de „triclinium”. Când 
intră în sala cu coloane corintice, Cynthia se întoarse spre el. 
Ochii îi străluceau ca nişte stele luminându-i obrajii. Era 
frumoasă. O frumuseţe calmă, caldă, luminoasă. Petronius o 
privi fermecat de prezenţa ei la o oră atât de târzie. 

Avu brusc impresia că se află în faţa propriei sale imagini 
îmbrăcate într-o tunică lungă cu pliuri mătăsoase. Nu era pentru 
prima oară când îl frapa această iluzie. Dimineaţa, când îşi făcea 
toaleta în faţa oglinzii, avea impresia că se află în faţa figurii 
Cynthiei. Adolescenta, la începuturile sale, încă nu-i maturizase 
trăsăturile  bărbăteşti. Era victimă a unei erori de 
apropiere? Doar luciditatea îl făcea să respingă această iluzie. 

Cei doi fraţi se priviră fericiţi, fără să-şi spună un cuvânt ca 
Alcyon şi Ceyx, ca Orfeu şi Euridice, ca Pygmalion şi Galatea... 
Aceşti îndrăgostiţi din timpurile eroice aveau propria lor 
personalitate şi numai hazardul îi reunise, în timp ce ei doi, 
Petronius şi Cynthia, aveau aceeaşi rădăcină şi căutau instinctiv 
să se reunească. Tunica lungă a Cynthiei şi tunica scurtă a lui 
Petronius nu făceau decât să sublinieze insignifianţa aceea ce ar 
fi trebuit să-i despartă. 

— Tinerii stăpâni doresc ca „cena” să le fie servită? întrebă 
majordomul ce apăruse în pragul uşii. 

Gemenii îşi redobândiră tulburaţi identitatea. Pentru o clipă 
chiar şi majordomul îi confundase. Cum Cynthia era încă foarte 
tânără şi sânii abia i se formau, oricine se putea înşela uşor. 

— Poţi s-o serveşti, Lycurg! zise Petronius. 

Majordomul respiră uşurat. Din vocea stăpânului său se vedea 
că era bărbat. 

Gemenii abia gustaseră din numeroasele feluri de mâncare 
servite cu indiferenţă de sclavi. Nu puteau să-şi ia ochii unul de 
la celălalt. 

Apoi sclavii aduseră prăjiturile, dar se părea că tinerii lor 
stăpâni uitaseră de ei. 


Lycurg aştepta răbdător ordinele, care nu mai veneau. Umplu 
cupele de vin de Paterna, de care, însă, nimeni nu se atinse. 
Părea că timpul e nemărginit. 

Majordomul înţelese că prezenţa sa şi a sclavilor era inutilă şi 
porunci: 

— Luaţi tot ce e pe masă! Lăsaţi numai vinul! 

Câteva clipe mai târziu majordomul şi sclavii ieşiră. 

Cerul Romei era incendiat de fulgere. Tunetele bubuiau 
aproape fără încetare. Fulgerele cădeau pe undeva foarte 
aproape de vilă. Furtuna se dezlănţuia tot mai puternic. Dar 
pentru Petronius şi Cynthia timpul, forţele naturii, nu mai 
existau. Se priveau fără să-şi spună un cuvânt, dar limbajul 
acesta mut le ajungea să se înţeleagă. În măruntaiele mamei lor 
au fost uniţi. leşiţi la lumina zilei, viaţa îi despărţise. În clipa 
aceea avură revelaţia că natura vrea să-i reunească. Ceea ce la 
început li se părea tulbure dobândea acum limpezimea apei de 
izvor. 

Se culcaseră pe canapeaua de lângă masă unul lângă celălalt. 
Simţeau mirosul îmbătător al părului, al respirației, al trupurilor 
lor, care era unul şi acelaşi. 

Petronius întinse mâna spre Cynthia şi ea schiţă acelaşi gest, 
ca şi cum s-ar fi privit într-o oglindă. Petronius îi atinse umărul, 
braţul, coapsa, pieptul şi Cynthia îi repetă mişcările. Trupurile li 
se apropiară ca să recreeze coeziunea, omogenitatea lor. Nu 
urmau decât impulsurile naturii lor. 

Furtuna vuia dezlănţuită. Fulgerele se încrucişau ca nişte săbii 
mânuite de uriaşi, rafalele de vânt pătrundeau în „triclinium”. 
Candelabrele se stinseră, torţele fură răsturnate. 

Vântul puternic smulse draperiile şi tunicile celor doi fraţi, 
care nu mai erau decât unul. 

Ciclul deschis de naşterea lor se închidea. 


În zori, o dimineaţă senină şi liniştită, înainte de a pleca la 
Palatium, Petronius, îmbrăcat cu toată grija, întredeschise fericit 
uşa camerei Cynthei, care nu mai dormea. Cu părul răsfirat pe 
pernă, umerii goi, sânii descoperiţi, Cynthia îşi întinse braţele 
spre fratele său. Petronius se aruncă spre ea şi o acoperi cu 
sărutări. Mâinile îi mângâiau formele senzuale ale Cynthiei. 
Cynthia îl îmbrăţişă, apoi îi şopti: 


— Acum du-te! Să nu te găsească cineva aici! Pleacă repede! 
Ne mai vedem! 
Petronius o mai strânse la piept o dată şi ieşi aproape în fugă. 


VIII 

Sosit la Palatin, în faţa vilei Antoniei, Petronius fu surprins 
găsind grilajele închise. Un ofiţer, pe care nu-l mai văzuse 
niciodată, ieşi din pavilionul gărzii, şi îl întrebă ce doreşte. 
Petronius îşi declină identitatea şi calitatea sa de lector al 
prinţesei Antonia. Ofiţerul scoase din buzunar o listă, o verifică 
şi îi găsi numele. Îl salută şi îi spuse că poate să intre. 

Grădina, de obicei plină de lume, era pustie. Doar fântânile 
arteziene mai dădeau puţină viaţă peisajului. Petronius intră în 
vila tăcută. Trecu prin galeria cea mare şi constată cu uimire 
absenţa vizitatorilor şi a numeroşilor clienţi care la ora asta se 
îmbulzeau ca să-şi primească tainul zilnic. O populau doar 
statuile zeilor greci şi romani. 

Paşii tânărului răsunau pe dalele de marmură. Aproape de 
piedestalul unei statui a lui Apollo o văzu venind zâmbitoare pe 
lulia Livilla. Graba acestei fete devine primejdioasă, se gândi 
Petronius. Manevrele ei de a se apropia îi întăriră bănuielile. lar 
în vila aceasta, unde toată lumea se suspectează, nu trebuia să 
tulbure apele. 

Fata îl apucă de braţ şi îi opri. 

— Vino! Vreau să-ţi vorbesc! şopti lulia Livilla. Intră în camera 
asta! adăugă arătându-i o uşă. 

Petronius simţi cum i se face părul măciucă. Nu voia să repete 
experienţa care se terminase cu o împreunare aproape forţată şi 
fără plăcere. 

— Nu pot! Mă aşteaptă bunica ta! Şi aşa am întârziat! 

— Eşti încăpățânat ca un catâr! suspină fata. Tocmai că voiam 
să-ţi vorbesc de bunica. Să fii atent că este foarte tulburată! 

— Poţi să-mi spui şi aici! insista Petronius. De ce să intrăm în 
camera asta? 

— Bine! Aseară, după ce ai plecat, l-a descoperit pe Caligula 
că se culcă cu Drussilla! Bunica i-a zis că este un monstru 
incestuos folosind şi alte epitete de genul acesta şi l-a închis în 
camera lui. Drussilla a fost închisă în camera ei. 

Petronius simţi cum îi tremură picioarele. Se sprijini de soclul 
unei statui. 

— Dar furtuna o să treacă repede. Cine este în stare să 
împiedice nebuniile fratelui meu? Apoi bunica va căuta să 
înăbuşe afacerea, care s-ar putea să ne aducă mari necazuri. 
Sejanus ar fi fericit să găsească un nou motiv ca să ne denigreze 


în faţa lui Tiberiu. Şi chiar să ne intenteze un proces. La ce ne-ar 
folosi? 

Fata se uită îngrijorată în jur, apoi continuă 

— Eu ştiam demult că se culcă eu ea. 

Petronius desluşi în vocea ei o nuanţă de gelozie prost 
mascată. „In ce viespar m-am băgat?” se gândi speriat. 

— Această afacere, însă, a fost eclipsată de una şi mai gravă. 
Un individ necunoscut a pătruns în vilă şi a încercat să-l 
înjunghie pe Nero Cezar. Intrase în camera în care fratele meu 
dormea cu nevastă-sa. E o minune că Nero Cezar a reuşit să 
scape. Cum era beznă în cameră, intrusul a răsturnat un vas 
egiptean aşezat pe o măsuţă. Nero Cezar s-a trezit şi, cu o sabie 
pe care o ţine totdeauna la îndemână, i-a sfârtecat burta 
ucigaşului, care tocmai ridica pumnalul să-l înjunghie. 

Petronius remarcă ordinea adoptată de lulia Livilla în 
relatarea evenimentelor. Pe frunte îi apărură picaturi mari de 
sudoare. 

— Ştii, lucrurile se complică pe zi ce trece! zise fata. Generalul 
Silius, un mare prieten al familiei noastre, s-a omorât. Şi-a tăiat 
gâtul cu sabia. lar scena asta s-a petrecut în faţa soţiei sale, 
Sosia, şi a copiilor. 

— Dar de ce a făcut-o? întrebă Petronius îngrozit. 

Silius, senator şi vechi comandant de armată, era prieten cu 
familia Niger. 

— A avut imprudenţa la cursele de care să parieze pe Verzi, 
susținuți de familia noastră, în timp ce Sejanus şi împăratul, prin 
intermediul lui Nerva, au pariat pe Roşii. O altercaţie între Silius 
şi Sejanus n-a fost decât pretextul care i-a permis lui Tiberiu să-l 
acuze pe Silius de crimă de lese-majeste. 

O transpiraţie rece îi înmuie tunica lui Petronius. Silius, odată 
condamnat, prietenii lui vor fi luaţi la întrebări. 

lulia Livilla încercă iarăşi să-l tragă în camera vecină. 

— Vino! Nu ne mai rămâne decât dragostea! 

Petronius o dădu cu bruscheţe la o parte. 

— Acum n-am timp! Îţi mulţumesc pentru noutăţi, chiar dacă 
m-au descumpănit! 

— Atunci când? îl întrebă fata rugător. 

— Altădată! 

Şi o porni aproape în fugă. Înainte de a intra în cabinetul 
Calpurniei se opri ca să-şi ordoneze ideile. Bătu în uşă şi intră. 


Calpurnia îl primi cu o faţă gravă. 

— Ai întârziat, Petronius! Prinţesa te aşteaptă nerăbdătoare! 

Nu zise nimic de cele întâmplate în ajun. Petronius vru să 
intre, ca de obicei, în bibliotecă. 

— Nu! zise Calpurnia. O găseşti în templul vilei. 

Un sclav îl conduse prin câteva peristiluri, săli şi galerii, pe 
care Petronius le parcurgea pentru prima dată. Dar era atât de 
preocupat încât nu remarcă nici picturile murale, nici statuile 
aurite, nici mobila somptuoasă. Sclavul se opri în faţa unei uşi 
înalte, duble, de bronz. 

— E aici! zise. Intră! 

Petronius împinse uşa cu prudenţă şi intră într-o sală vastă cu 
coloane ionice, dominată de o statuie imensă a lui Jupiter. La 
picioarele lui Jupiter era un altar de marmură pe care doi bărbaţi 
ţineau un tap. Un bătrân, îmbrăcat în alb, cu cuțitul în mână, se 
pregătea să ucidă animalul, care se zbătea cât putea. Lângă 
bătrân stăteau în picioare, drepte şi nemişcate, două femei - 
una bătrâna şi una tânără - cu feţele uşor luminate. 

Doar altarul era luminat de torţe. In rest, sala era cufundată în 
semiîntuneric. 

Pe scăunele aliniate, la o anumită distanţă de altar erau 
aşezate Antonia, fiica sa Agrippina, Claudiu Bâlbâitul, ca şi Nero 
Cezar şi Drusus Cezar. Un scăunel era gol. 

Bătrâna doamnă îşi întoarse capul, îl văzu pe Petronius şi îi 
făcu un semn să se aşeze pe locul liber. Tânărul lector închise 
uşor uşa grea şi se apropie pe furiş de scăunelul său. Nero Cezar 
şi Drusus Cezar îi aruncară priviri ostile. Prezenţa acestui intrus 
li se părea nelalocul său. Dar hotărârile Antoniei nu puţeau fi 
discutate. 

Bătrânul înfipse cuțitul în gâtul ţapului. Sângele ţâşni 
pătându-i veşmintele albe ca şi tunicile ajutoarelor sale. Apoi 
bătrânul deschise burta animalului lăsând să iasă afară 
măruntaiele, ce se împrăştiară pe marmură, şi se apucă să 
interpreteze semnele sugerate de viscerele însângerate. 

Multă vreme bătrânul stătu fără să spumă ceva, apoi cuvântă 
cu o voce cavernoasă: 

— Norii se adună la orizont! Vor fi morţi! Mulţi morţi! Imperiul 
lui Hades va primi în abisurile sale multe personaje ilustre! 
Moartea îi va lovi pe cei mici şi pe cei mari, fără deosebire! 
Termenul fatal este apropiat şi inevitabil! Am zis! 


Apoi bătrânul se retrase împreună cu ajutoarele sale. 

Cele două femei ieşiră în plină lumină. Tânăra se aşeză pe un 
scăunel în timp ce bătrâna o privea ţintă în ochi. 

Bătrâna, cu părul cărunt şi încâlcit, cu obrajii zbârciţi, gura 
strâmbată de un rictus, ochii aprinşi, făcu câteva semne 
cabalistice ca să provoace hipnoza. 

— Mă auzi? întrebă bătrâna cu o voce şuierătoare. 

— Da!... Te aud! răspunse tânăra care părea că se străduieşte 
să se elibereze de o strânsoare invizibilă. Trupul îi tresărea, se 
încovoia convulsiv, avea ochii mari, sticloşi, cu privirile rătăcite. 
În colţurile gurii îi apăru o spumă albicioasă. 

Apoi vorbi, dar cu o voce care nu părea a ei. O voce 
bărbătească, chinuită, care părea că vine de departe, de foarte 
departe. 

— De ce mă chemi? Ce vrei să afli? 

Petronius se înfioră. 

Vocea tristă, plângătoare, întretăiată de hohote, ieşea din 
măruntaiele pământului. 

Un suflu îngheţat atinse obrajii lui Petronius înspăimântat. 

O umbră ciudată părea că se interpune între flăcările torţelor 
şi cei prezenţi. Umbra, fină ca un voal, dobândea încet-încet o 
anumită consistenţă. Incepea, foarte vag, să se deseneze o faţă 
umană. Orbitele erau goale ca ale unui craniu descărnat. Apoi, 
trăsăturile începură să capete o formă, ochii umplură orbitele. 

— Germanicus! hohoti Agrippina. Germanicus! 

Bătrâna vrăjitoare o săgeta cu privirea. 

— Taci! Nu tulbura morţii! Numai eu am puterea să le vorbesc 
şi să primesc răspunsurile prin intermediul acestei femei! 

Alături de prima umbră apăru a doua. Şi aceasta părea că se 
materializează. Cele două umbre emanau o lumină verzuie. 

Agrippina plângea, lacrimile îi curgeau pe obrajii vlăguiţi. Apoi 
figura celei de a doua umbre deveni mai clară, dar Petronius nu 
o recunoscu. 

— Germanicus, măruntaiele ţapului sacrificat ne-au prevenit 
că ne aşteaptă mari nenorociri! zise bătrâna. Spune-ne, umbră 
venerată, ce viitor îi aşteaptă pe apropiații tăi! 

Buzele siluetei lui Germanicus se mişcară dar fu femeia 
aşezată pe scăunel care răspunse cu vocea sa: 

— Copiii mei şi tu, soţia mea, veţi trece prin grele încercări! 
Duşmanii casei noastre se reped ca o haită de lupi să vă sfâşie. 


Unul singur din fiii mei, plin de toate viciile, va supravieţui şi va 
purta coroana imperială dar va fi asasinat înainte de a atinge 
pragul adevăratei maturităţi. Fiinţa cea mai slabă, cea mai 
dezmoştenită din familia noastră îi va urma la tron dar va pieri 
de mâna unei femei, sânge din sângele său. Tu, mamă, vei fi 
victima unui matricid. Vei urma drumul trasat de zei! 

Germanicus tăcu. 

După o lungă tăcere, bătrâna se întoarse spre cea de a doua 
umbră. 

— Postumus, aşteptăm cu respect cuvintele tale! 

Petronius tresări. O emoție puternică îl cuprinse. Era ca 
paralizat. 

Tonul femeii tinere se schimbă. Se auzi o voce lugubră. 

— Familia noastră este blestemată. Ultimul descendent pe 
linie bărbătească va face să triumfe neamul lui Marc Antoniu. 
Dar va pune capăt dinastiei. Unul din oamenii săi de încredere îi 
va răpi tronul şi viaţa... Tu, fiul meu, tu vei supravieţui, prin 
spiritul tău, secolelor ce vor să vină. Dar sfârşitul tău pe acest 
pământ va fi tragic. Nimeni nu poate să scape de destin. 
Blestemul urmăreşte familia noastră... 

Apoi vocea repetă ca un ecou: 

— Blestem... blestem... blestem... 

Siluetele lui Germanicus şi a lui Postumus începură să se 
estompeze. 

— Nu plecaţi! strigă bătrâna. Mai avem întrebări. 

Femeia tânără murmură câteva cuvinte care abia se auziră: 

— Îi veţi atrage pe toţi prietenii voştri pe drumul sângeros 
care vă este destinat... Şi duşmanii voştri vor pieri de o moarte 
violentă... Sânge... râuri de sânge. 

Petronius îşi duse mâinile pe obraji. Îşi reţinea eroic lacrimile. 

Femeia tânără scoase un țipăt ascuţit, apoi se prăbuşi 
leşinată. 

Antonia se sculă prima. Pe obraji i se citea imobilitatea unei 
măşti de piatră. 

— lată-ne preveniţi! zise ironic Drusus Cezar. 

— Prostii! exclamă Nero Cezar. 

Făcea pe calmul deşi prezicerile îl tulburaseră. Fratele său 
izbucni în râs. 

— Care este cel mai vicios dintre noi? 


— E bună întrebarea! zise fratele său mai mare. Dar despre 
ce fiu vorbea Postumus? O fi sedus vreo sirenă? Să-i fi făcut asta 
vreun moştenitor? 

Agrippina se lovi cu pumnii în piept. 

— Nenorociţii de noi! Nenorociţii de noi! Zeii şi-au întors faţa 
de la noi. 

Antonia ieşi grăbită urmată de toţi cei din familia sa. Îi făcu un 
semn lui Petronius, care închidea cortegiul. 

— Petronius, astăzi o să avem mult de lucru! 


Prinţesa şi Petronius se închiseră în bibliotecă. Antonia, cu 
braţele încrucişate, se opri în faţa ferestrei şi se uita în grădina 
inundată de soare. 

— Inainte de sacrificiu i-am cerut prezicătoarei să-l cheme pe 
Postumus. Voiam să-ţi cunoşti tatăl. 

Petronius, tulburat, nu fu în stare să scoată niciun cuvânt. 

— M-am hotărât, copilul meu, să-ţi încredinţez o misiune. Sunt 
sigură că o vei duce la bun sfârşit. Îţi pun la dispoziţie arhiva 
secretă a împăratului Octavian August, inclusiv scrisorile sale 
adresate Liviei, care conţin critici violente împotriva lui Tiberiu. 
Acum toate aceste documente sunt în mâinile mele. Octavian 
August le ţinea sub cheie în două dulapuri mari instalate în 
camera sa. După moartea lui, Livia a pus mâna pe chei şi le-a 
ascuns. Când Tiberiu le-a cerut, Livia a zis că le-a rătăcit. 
Minţea, ca de obicei. Livia voia să păstreze documentele ca să 
facă presiuni asupra fiului său. Un şantaj imperial! Dar una din 
damele ei de onoare mi-a vândut secretul. Am plătit-o bine, dar 
merita. 

Antonia îşi strânse mâinile fine şi zbârcite şi zâmbi cu un aer 
răutăcios. Faţa îi exprima toată ura adunată în timpurile în care 
Livia o zdrobea cu dominaţia sa, o înăbuşea cu intrigile sale. 
Acuma, prin talentul lui Petronius, voia să arate posterităţii 
turpitudinea, venalitatea, perfidia, crimele şi falsele virtuţi ale 
împărătesei şi ale fiului său. 

— M-am gândit multă vreme la planul acesta, zise Antonia. O 
„cronică a împăraţilor” scrisă de un membru al familiei imperiale 
ar servi ca lecţie pentru generaţiile viitoare. 

— Sunt eu, prinţesă, suficient de pregătit ca să-mi asum 
această sarcină? Căci este mult mai greu să înghiţi un adevăr 
decât o minciună! 


— Eşti! Vârsta trage greu numai în balanţa înţelepciunii! N-am 
încredere în istoricii de profesie deoarece deformează adevărul, 
fie ca să flateze, fie din duşmănie sau, pur şi simplu, din lipsă de 
informaţii. 

Antonia se sculă şi se îndreptă spre bibliotecă, se apropie de 
un stelaj încadrat de doi pilaştri şi dădu la o parte un volum care 
semăna cu celelalte. Stelajul se roti pe balamale, se descinse ca 
o uşă şi apăru o cămăruţă plină de documente: rulouri de 
papirus, tăblițe, foi de hârtie, dosare, toate acoperite de praf şi 
pânze de păianjen. 

— Tezaurul acesta, căci valoarea sa politică este mai mare 
decât a pivniţelor pline de aur ale Ecbatanei, te va ajuta să 
redactezi cronica, pe care poţi s-o continui până la capătul 
zilelor tale. Chiar astăzi am semnat numirea ta în calitate de 
conservator al acestei biblioteci, cea mai importantă din Roma. 

Îşi puse mâinile pe umerii lui Petronius. 

— Vei descrie dedesubturile epocii lui August şi a lui Tiberiu! 

Antonia îi mângâie părul blond şi îi zâmbi cu dragoste. 

— Eşti atât de tânăr! Atât de tânăr! Am remuşcări că te-am 
antrenat în această luptă. Căci este o luptă pe care o ducem 
împreună. Mărturiile mele îţi vor fi folositoare deoarece cunosc 
mai bine decât oricine tainele curţii imperiale. Am să veghez 
asupra ta deoarece primejdia te va ameninţa la fiecare pas. Vrei 
să ştii cum am intrat în posesia documentelor? Eram la 
căpătâiul Liviei când îşi trăia ultimele ore. O priveam cu o milă 
bine jucată. Fiinţa pe care o uram mai mult decât pe toate 
furiile, zăcea în faţa mea. Imi zâmbea. Pe faţa ei se citea 
totdeauna o expresie stranie. Gura îi râdea în timp ce ochii îi 
lansau săgeți otrăvite. Acum îşi pierduse morga, plângea 
deoarece fiul său îşi arăta ingratitudinea refuzând să asiste la 
ultimele ei clipe de viaţă. A murit strângându-mi mâna. Am 
profitat de confuzia care a urmat ca să pun mâna pe cheile 
ascunse sub perna sa. Şi, în timp ce pregătirile de înmormântare 
se desfăşurau după ceremonial, nimeni nu a observat că 
oamenii mei au luat documentele. 


Petronius se întoarse acasă înainte de a se însera. Toată 
familia era aşezată pe paturile de argint din jurul mesei servite. 

— Cu ce noutăţi vii de la Senat? întrebă Domitia în timp ce 
sclavul îi umplea cu vin cupa aurită. 


lunius îşi goli cupa, apoi răspunse pe un ton ironic: 

— Toate visele lui Sejanus de a intra cât mai repede în familia 
imperială s-au prăbuşit! 

Domitia îşi rotunji ochii. 

— Ce s-a întâmplat? 

— Octavus, logodnicul Liciniei, a murit într-un mod stupid; 
sufocat de o pară pe care o arunca în aer şi o prindea cu gura. 

— E îngrozitor! ţipă, Cynthia. 

— Tatăl său trebuie să fie disperat! zise Domitia impresionată. 

lunius dădu din umeri. 

— Clan-Clau-Clandin? Nu cred să fie prea afectat de dispariţia 
fiului său, venită la momentul oportun. Ura mezalianţa impusă 
de Tiberiu între tânărul Octavus şi Licinia. Zicea că Jupiter 
condamnă această unire care umilea casa imperială. 

— A avut curajul s-o spună? 

— | se iartă ieşirile nelalocul lor din cauza nebuniei. Nebunii 
sunt apăraţi de o superstiție care interzice să te atingi de ei. 
Sejanus este furios. Acum caută un alt prinţ pentru Licinia. Dar 
Gemellus este prea mic iar Caligula este maestru în subterfugii. 

lunius tăie o bucată de carne. 

— Cu toate că-mi arată, pe mai departe, simpatie, cuvintele 
pe care mi le-a spus azi Sejanus, m-au intrigat. 

— „Silius te vizita des!” mi-a zis. Apoi a adăugat: „Se pare că 
fiul tău, Petronius, este foarte apreciat de Antonia şi Caligula. 
Dar Nero Cezar şi Drusus Cezar îl iubesc mai puţin. Asta-i un 
mare noroc”. Apoi m-a întrebat, în trecere, de Cynthia. Dar cred 
că acum caută pentru fiul său o altă combinaţie matrimonială, 
care să-l apropie de familia imperială şi de tron. 

Ultimele cuvinte ale lui lunius uşurară inima lui Petronius şi o 
umplură de bucurie pe sora sa. 

Apoi lunius zise că trebuie să renunţe la desert deoarece 
trebuia să-l viziteze pe prietenul său Tertulius ca să adopte o 
atitudine comună în privinţa sacrificiilor consacrate podului 
Sublicius, reconstruit după inundaţii. 

Vibius era sigur că era un pretext sub care se ascundea o 
întâlnire cu Ennia. În ciuda vârstei sale înaintate, tatăl său se 
îndrăgostise ca un adolescent. Se întâlnea zilnic cu Ennia şi, 
adesea, rămânea cu ea după miezul nopţii. 

După plecarea tatălui său Vibius îi spuse Domitiei că şi el vrea 
să plece ca să ia puţin aer. 


— Noaptea Roma nu este un oraş prea sigur, îl avertiză 
Domitia. 

Dar Domitia ştia că opoziţia sa era inutilă. Vibius era deştul de 
mare ca să nu-i mai ceară aprobare pentru iniţiativele sole. 
Devenea adult, în curând urma să se căsătorească, va avea, 
probabil, casa sa, aşa că, practic, îl pierduse. 

Petronius îşi petrecea aproape toată ziua la Palatin. Domitia 
auzise atâtea zvonuri privitoare la destrăbălările lui Caligula 
încât se temea să nu se molipsească şi fiul său. Chiar propuse 
să nu-l mai lase la Palatin. 

— Să ne certăm cu Antonia? exclamă lunius. Trebuie să avem 
cele mai bune relaţii cu toată lumea. Mergem mai departe! 

Apoi Domitia se gândi că şi Cynthia se va mărita într-o zi şi că 
va rămâne singură în casa asta mare, deoarece prezenţa lui 
lunius devenea tot mai mult simbolică. 

— Putem să mergem să ne plimbăm prin grădină? întrebă 
Cynthia. 

„lată doi copii cuminţi care ar putea să servească de model. 
Se simte inocenţa, puritatea, dragostea frăţească, respectul 
pentru familie şi casă”, se gândea Domitia. 

— Duceţi-vă, porumbeii mei! 

Gemenii ieşiră şi se pierdură pe aleile cufundate în întuneric. 
Când se depărtară puţin de casă, izbucniră în râs. Alunecară în 
labirintul de verdeață şi, la adăpostul zidurilor vegetale, se 
îmbrăţişară, Petronius îşi lipi buzele de buzele Cynthiei, care îi 
răspunse cu aceeaşi ardoare. Dezmierdările le încălziseră 
simţurile. Având ca martori doar stelele, s-au împreunat iarăşi... 

După ce se liniştiră puţin, Cynthia îl privi în ochi. Luna le 
arginta obrajii. 

— Am ajuns pe Câmpiile Elizee, iubitul meu! 

Cynthia îi vorbi de fericirea pe care o încearcă după ce s-au 
regăsit. Petronius îi povesti ce auzise despre incestul lui Caligula 
şi despre reacţia Antoniei. 

— Tata ne omoară dacă descoperă legăturile dintre noi! 
exclamă Cynthia. Mi-e frică! 

— Frică? Cine ar putea să ne bănuiască? Este normal ca doi 
fraţi, mai ales gemeni, să fie inseparabili. 

— Teama a pătruns şi în inima ta. O simt. Îţi dai şi tu seama 
că dragostea noastră este imposibilă. 


— La egipteni fraţii de sânge regal se căsătoreau între ei ca 
să păstreze puritatea urmaşilor. 

— Regatul egiptean nu mai există, Petronius. Noi trăim la 
Roma, unde incestul este pedepsit cu asprime. 

— Şi Jupiter a săvârşit un incest cu soră-sa. 

— Cine ar îndrăzni să-i reproşeze lui Jupiter nebuniile din 
tinereţe? 

— Teama ta va fi mai puternică decât dragostea noastră? 

— Nu! Am să înfrunt toată lumea, fără nici o şovăire, ca să te 
pot iubi şi să fiu iubită de tine. Ţie ţi-e teamă. De o vreme te 
studiez. Este greu să afişezi bucuria când îţi tremură inima. Sau 
eşti deja obosit de mine? 

Petronius o prinse în braţe şi o strânse la piept. 

— Te iubesc, Cynthia! Şi dragostea mea pentru tine creşte 
mereu. Am impresia că Dedal, disperat că-l pierduse pe Icar, ne- 
a dat aripile sale care ne sunt de ajuns deoarece, în ciuda 
faptului că, în aparenţă, suntem două personalităţi, în realitate 
suntem o singură fiinţă. 

— Atunci ce te necăjeşte? Nu căuta să denaturezi adevărul! 

— Sunt adevăruri care trebuie ascunse. Pentru cei bătrâni 
tăcerea semnifica cel mai înalt grad al înţelepciunii. Adevărul 
adesea se asociază cu răul. 

— Vorbeşti în parabole! Binele şi răul îl împărtăşesc cu tine! 

Petronius dădu din cap. 

— Nu de noi este vorba! 

— Atunci uită de grijile altora! Să ne trăim viaţa! De-abia am 
descoperit-o! 

— Dar sunt şi alte adevăruri care ne privesc direct! Nu ştiu 
dacă eşti în stare să le suporţi! Dacă ţi le-aş spune, ţi-aş răni 
pudoarea! 

— După incestul pe care l-am săvârşit şi pe care nu-l regret, 
ce adevăr ar mai putea să-mi rănească virtutea? 

Petronius se hotărî să vorbească. 

— Află că lunius Niger nu este tatăl nostru. 

Cynthia îşi rotunji ochii uluită, apoi zise: 

— Cu atât mai bine! Nu mai suntem obligaţi să ne supunem 
capriciilor sale! 

— Nu glumesc, Cynthia! Am trăit în minciună cincisprezece 
ani. Şi lunius este victimă a acestei minciuni. 

Fata primi noutatea cu un calm care îl derută. 


— În lumea noastră se întâmplă chestii de astea, zise ea. Cei 
interesaţi le acceptă şi tac. 

— Mama nu i-a spus adevărul lui lunius. 

— Refuz să cred aşa ceva! ripostă Cynthia. 

— Am avut dovezile sub ochii mei. Suntem bastarzi, Cynthia! 
Copii proveniţi dintr-un adulter! Doar Vibius se poate mândri că 
este fiul lui lunius Niger. 

— Atunci cine este tatăl nostru? L-am cunoscut vreodată? 

— Nu! A fost asasinat! 

Cynthia îşi încruntă fruntea. 

— Mergi prea departe cu glumele! 

Petronius râse amar. 

— Nu! Acesta este adevărul. 

— Sunt gata să suport orice! Cine e el? Un sclav? Un fante de 
curtean? 

— Este chiar nepotul împăratului Octavian August! Agrippa 
Postumus! 

Cynthia fu uluită. 

— Dar toată lumea ştie că la data naşterii noastre era mort! 
Sugrumat! 

— Nu! Nu era mort! lar noi suntem copiii lui! Ultimii 
descendenţi direcţi ai împăratului Octavian August! Inchipuie-ţi 
că am dreptul să aspir la tron! 

Cynthia îşi împreună mâinile şi izbucni în râs. 

— Eşti nebun, Petronius! 

Petronius se strâmbă. 

— Era mai bine să tac! N-ai să mă crezi niciodată! 

Cynthia făcu un gest de şovăială. 

— Da! Nul!... Nici eu nu mai ştiu!... Este un adevăr greu de 
acceptat! N-aş mai îndrăzni să mă uit la tata în ochi. O să-i spun 
lunius, adăugă Cynthia perplexă. Cum să-i zicem de acum 
înainte? 

— Tată! Normal! Este tatăl nostru după lege! 

— O să-mi fie ruşine... 

— M-am gândit mult la asta, zise Petronius. Antonia, mătuşa 
noastră, căci este mătuşa noastră, m-a sfătuit ca, deocamdată, 
să nu vorbesc despre asta. Este mai sănătos, mi-a zis. 

— Evident! 

Cynthia zâmbi. 

— Sunt fericită că Vibius ne este aproape străin! 


— Ne este frate după mamă! 

— Este aproape acelaşi lucru, zise Cynthia cu o cruzime care 
nu o caracteriza. 

— O taină împărtăşită este mai uşor de dus, zicea Antonia. 

Cynthia îl strânse de braţ. Încerca un sentiment de bucurie şi 
de îndoială. 

— Nu-mi vine să cred! Aşadar, Octavian August este 
strămoşul nostru!... 

— Ei, da! 

Şi adăugă zâmbind: 

— Dar pe linie morganatică! 

— Nu râde când este vorba de chestiuni grave! 

— La început, când ţi-am spus, erai mai sceptică. 

— Da, dar acum încep să-mi dau mai bine seama despre ce 
este vorba. lulia | este bunica noastră iar lulia Il mătuşa 
noastră... 

Petronius izbucni într-un râs vesel. 

— Numai că, aparent, sunt nişte rude puţin recomandabile. 

— Şi Postumus tatăl nostru! Toată lumea zicea că era nebun! 

— Calomniile zboară mai repede şi mai sus decât puful de 
păpădie. 

— Poate că a violat-o! şopti Cynţbia. Ar avea o scuză! 

— Dragostea nu are nevoie de scuze, şi nici de justificări. 
Există sau nu există! Asta-i tot! 


IX 

Domitius Cotta şi-a pus capăt zilelor cu un pumn de paie 
scoase din saltea, pe care şi le-a băgat pe gât. Inainte de a se 
sinucide, s-a dezbrăcat, ca temnicerii să nu-i descopere corpul 
devenit invizibil. 

Castor era la frizer. În timp ce patronul îi tăia părul, asculta 
distrat ce vorbeau clienţii şi susţinea conversațiile. Oamenii cu 
scaun la cap filtrau zvonurile şi le transmiteau, la rândul lor, 
printre prieteni. Trândavii adorau locul acesta de adunare, care 
le furniza o distracţie foarte apreciată. Mai ales că operaţia dura 
mult, deoarece clienţii se supuneau la tot felul de proceduri ca 
să se facă frumoşi: se bărbiereau, se tundeau, se epilau, îşi 
pileau unghiile, se fardau, se frezau, se parfumau şi chiar îşi 
epilau părul de la subţiori, din nări, de pe mâini şi de pe 
picioare. 

Lângă Castor, un bărbat elegant între două vârste, foarte 
preocupat de frizura şi manichiura sa, care urmărea manevrele 
frizerului uitându-se într-o mică oglindă, povestea tot felul de 
bârfe  trezind interesul. Povestise, comentând cu ironie, 
necazurile nocturne ale unui prieten care luase o boală 
ruşinoasă de la o curtezană foarte scumpă şi, aparent, mai 
presus de orice bănuială... Apoi trecu la un alt subiect, privitor la 
moartea bătrânului Cotta. Vărul său, Zodicus, tribun al 
pretorienilor, îi povesti multe detalii cu privire la sfârşitul 
bătrânului nebun. 

— Trupul lui gol era jalnic! Ar fi putut să-l inspire pe un 
sculptor care ar fi vrut să redea cea mai neagră mizerie umană! 

Castor se prinse cu mâinile de scăunel şi îşi strânse dinţii. 
Acestea au fost singurele sale reacţii interne. In schimb inima 
începu să-i bată tot mai repede. Reuşi să-şi stăpânească 
suspinul dureros, care i se opri ca un nod în gât. Tot trecutul său 
îi trecu, tulbure, prin faţă. Il revăzu pe tatăl său, care personifica 
bunătatea, înţelegerea, indulgenţa. Părea un om slab, incapabil 
să facă vreun rău. La luptele de gladiatori, la care asista ca să 
onoreze prezența împăratului Octavian August, n-a dus 
niciodată degetul mare în jos, cerând uciderea învinsului. 
Nebunia sa era inofensivă. 

Castor nu putea să creadă că tatăl său avusese tăria să-şi 
pună capăt zilelor într-un mod atât de crud. Incercă să-şi 
imagineze suferinţele prin care a trecut până când şi-a băgat pe 


gâtul sfâşiat pumnul de paie, eforturile sale chinuitoare de a 
răsufla, în cumpănă cu hotărârea de a înfrunta moartea. 

Frizerul, căruia îi plăceau cancanurile, încerca să-l antreneze 
în discuţii, dar tăcerea tânărului său client îl sili să se limiteze la 
un monolog incoerent. 

După ce îşi termină toaleta, Castor se ridică sub privirile 
invidioase ale celorlalţi clienţi. Plăti şi ieşi cu un pas hotărât. 
Traversă fără grabă prin mulţime în timp ce creierul îi lucra cu 
febrilitate. 

Encolpius şi Hyllus îl aşteptau într-o tavernă regalându-se cu 
cârnaţi prăjiţi muiaţi în vin de Capua. Întârzie la întâlnire ca să 
se gândească la ce avea de făcut. De la bun început îndepărtase 
bănuiala că ar fi fost vorba de o execuţie pretextându-se o 
sinucidere. Lui Tiberiu îi plăcea să prelungească suferinţele 
duşmanilor săi. Când cel urmărit de răzbunarea sa îşi tăia 
venele, Tiberiu înnebunea de mânie, căci era lipsit de o plăcere 
rafinată. În locul execuțiilor prin decapitare sau prin strangulare 
în celulele închisorii Mamertina, prefera să-şi arunce 
condamnaţii în prăpastia Gemoniilor. Işi imagina cu voluptate 
teama lor când priveau prăpastia în care urmau să fie aruncaţi. 

Moartea lor lentă îi provoca o bucurie fără margini. Torturile la 
care asista îl excitau până la orgasm. Ultimele clipe ale 
duşmanilor martirizaţi şi desfrâul aproape că îi provocau 
aceleaşi satisfacţii. Atunci se simţea egalul zeilor. In acelaşi timp 
încerca o anumită tristeţe, deoarece moartea era o binefacere 
pentru cei care scăpau astfel de chinurile vieţii. Tiberiu adoptase 
acest aforism de la mimul Publius Syrus, care, de altfel, exprima 
un mare adevăr. 


Hyllus  îngurgitase două potârnichi, zece cârnaţi şi mai 
comandase o bucată zdravănă de mistreţ fript. Encolpius îl 
privea cu admiraţie. Mâncase doar trei cârnaţi şi se simţea sătul. 
Vinul parfumat mergea foarte bine cu mâncărurile bogate. 

Întârzierea lui Castor îl uimi pe Encolpius, care devenise între 
timp susținătorul şi prietenul său cel mai bun. Îl iubea pe Castor 
ca şi pe Petronius. Din păcate fostul său camarad de şcoală îşi 
petrecea aproape tot timpul la Palatin. Hyllus, ca şi Encolpius, se 
ataşase de Castor. Forţa sa herculeană avea nevoie de creierul 
unui prieten ca să-i îndrume paşii în labirintul vieţii. 


După înscrierea sa la şcoala de gladiatori, unde fusese împins 
de Ascyltus, rupsese relaţiile cu Thyron, măcelarul, fostul său 
şef de bandă, care nu putea să-i ierte „trădarea”. După aceea 
parcursese un drum lung presărat de curse şi de şiretenii în care 
ar fi putut să-şi lase pielea. „Lanistul” Annius Cimber, care îl 
angajase, îşi închipuise că a pus mâna pe o cloşcă cu pui de aur 
şi că îl va manevra după pofta sa. Că îl va putea trata pe acest 
roman liber ca pe un sclav slab la minte. Dar băiatul nu s-a 
arătat chiar aşa de supus cum şi-ar fi dorit Cimber. Hyllus 
învățase fără murmur tainele meseriei şi urmase cu sfinţenie 
indicaţiile „lanistului” şi dascălului său. 

Cimber credea că gladiatorii, având calităţi intelectuale invers 
proporţionale cu forţa lor fizică, puteau fi domesticiţi ca 
animalele inteligente care îi delectează pe amatorii de circ. 
Brutalitatea sa faţă de Hyllus atingea sălbăticia. Disperat de 
acest tratament, Hyllus îl blestemă pe Ascyltus, care îl aruncase 
în ghearele „lanistului” şi se plânse lui Encolpius care, la rândul 
său, îi povesti lui Castor. 

Tânărul patrician ascultă plângerile discipolului de gladiator şi 
îi recomandă cum trebuie să se comporte în viitor. Hyllus îşi 
întipări lecţia bine în minte. Chiar a doua zi, în cursul unui 
exerciţiu care îl arunca în braţele unui „retiarius”, Cimber, 
nemulţumit de elevul său, îl lovi cu biciul cu patru curele. 

Hyllus, opri lupta, se întoarse spre dascălul său, îi smulse 
biciul şi îl făcu bucăţi. Cimber împietrise în faţa acestei 
temerităţi. Hyllus, fără să ridice glasul, îi spuse: 

— Ascultă, Annius Cimber! Vreau să-ţi amintesc că ai în faţă 
un cetăţean roman liber şi că m-am înscris în această şcoală cu 
cele mai bune intenţii. Dacă ai să îndrăzneşti să mă mai atingi o 
singură dată, am să-ţi rup ceafa! Datoria ta este să mă înveţi 
meseria! Eşti plătit pentru asta! 

„Lanistul” înnebuni de furie. Se aruncă, cu pumnii strânşi, 
asupra lui Hyllus care, cu un singur gest îl dobori ca pe un fir de 
iarbă sub privirile uluite ale gladiatorilor. 

Cimber abia putu să se ridice, năucit, cu dureri în corp, faţa 
cenuşie de praf şi gura plină de sânge. 

— Legaţi-l în lanţuri! bolborosi scuipând câţiva dinţi. 

Doi gladiatori alergară şi aduseră lanţurile. 

Hyllus, calm, îi lăsă să-l prindă în lanţuri. Când camarazii săi îi 
legară braţele şi picioarele, zise cu acelaşi calm: 


— Ascultă, Cimber! N-ai dreptul să-mi aplici o pedeapsă 
rezervată sclavilor! 

Işi încordă muşchii, se propti bine în picioare şi rupse lanţurile 
sub privirile uluite ale gladiatorilor şi ale „laniştilor” adunaţi în 
curtea cazărmii. Apoi le arătă lui Cimber, care se uita stupefiat. 

— Lanţurile acestea le păstrez! Cu ele am să-ţi sfărâm oasele 
fără să mă murdăresc pe mâini! 

— Încă n-am încheiat socotelile! urla „lanistul”. 

Cu această ameninţare se termină incidentul. 

In sfârşit, veni ziua în care tânărul gladiator trebuia să intre în 
arenă. Îşi inaugura cariera de gladiator. 

Circul Maximus îşi deschise porţile. Spectacolul începea cu 
defilarea echipelor de luptători conduse de „laniştii” lor. Câteva 
perechi de luptători provocară entuziasmul spectatorilor. 

Când veni rândul lui Hyllus, Cimber îi alese, ca adversar, un 
trac cu zece întâlniri victorioase la activ. Obiceiul cerea ca 
adversarii să fie de valori aproximativ egale, pentru a lungi 
luptele corp la corp şi a nu le reduce la uciderea unui debutant 
de către un gladiator experimentat. Cimber, însă, făcu o 
excepţie. Asta era răzbunarea lui. 

Intrarea campionului Traciei în luptă fu salutată cu ovaţii. 
Rhubus era foarte iubit de public datorită bravurii sale. Acum 
era aşteptat cel de-al doilea campion. Lupta promitea un regal 
sângeros. Deodată euforia publicului se reduse la zero. Îşi 
făcuse apariţia adversarul „marelui” trac. Un adolescent cu 
figură atletică, dar care nu avea nimic extraordinar. Un tânăr 
complet necunoscut. Publicul ştia că forţa fizică fără experienţă 
însemna o moarte sigură, pentru începător. 

Se auziră strigăte de protest. Mulțimea avea impresia că este 
înşelată şi că s-au făcut aranjamente legate de pariuri. Urletele 
se abătură asupra lui Cimber care, sfidând ostilitatea publicului, 
dădu semnalul de începere a luptei. 

Tracul avansa mândru, măreț, sfidător, spre mijlocul arenei. 
Hyllus i se aşeză în faţă în poziţie de luptă. Amândoi luptătorii 
aveau aproape aceleaşi arme: scuturi, armuri care lăsau o parte 
din tors liberă, săbii, brasarde şi platoşe de umăr. Pe casca 
tracului erau zece pene care simbolizau cele zece victorii 
consecutive. Casca lui Hyllus era lipsită de podoabe. 

Săbiile se încrucişară. Zăngănitul lor metalic ajungea până la 
ultimele trepte. Se părea că tânărul ştie să se apere în faţa 


redutabilului său adversar. Dar nimeni nu nutrea vreo iluzie cu 
privire la sfârşitul înfruntării. 

Deodată tânărul făcu să-i zboare tracului scutul din mână şi, 
cu o lovitură fulgerătoare, de o putere incredibilă, îi tăie gâtul. 
Apoi tot circul asistă la un spectacol care îl lăsă fără glas. Capul 
tracului, despărţit de tors, zbură la vreo zece metri de corpul 
său, care mai făcu câţiva paşi tremuraţi şi se prăbuşi pe nisip. 
Sângele ţâşnea din venele jugulare ca din două izvoare 
minuscule. 

Surprinderea fu atât de puternică încât mulţimea rămase 
mută câteva clipe. Apoi izbucni o furtună de aplauze. 

Hyllus, de la prima sa apariţie la circ, se afirma ca o vedetă. 


Când intră Castor în tavernă, Encolpius îşi acoperi obrajii cu 
mâinile. 

— Soarele mă orbeşte! strigă el prefăcându-se îngrozit. 
Hyllus, ochii tăi îl pot suporta? 

Mintea lui Hyllus se adapta mai greu la glumele prietenului 
său. 

— Soarele?... Ah, Castor! Într-adevăr, străluceşte ca un astru! 
Dacă aş fi frumos ca el toate fetele din Roma ar îngenunchea la 
picioarele mele! 

— Nu te plânge! exclamă Encolpius. După ce ai devenit de pe 
o zi pe alta o celebritate toate femeile se îmbulzesc în jurul 
câmpului de exerciţii să te admire! 

Hyllus se strâmbă. 

— Doar matroane bătrâne lacome de carne proaspătă! 

— Dar astea plătesc bine! 

Castor se strecură printre mese şi se aşază la masa prietenilor 
săi. În faţa lor nu-şi ascunse mâhnirea. Le povesti, suspinând cu 
lacrimi, despre sinuciderea tatălui său. 

Encolpius şi Hyllus îşi schimbară privirile consternate. 

— Nu sunt atât de inteligent ca să găsesc cuvinte care ar 
putea să te consoleze! zise tânărul gladiator tulburat de durerea 
prietenului său. Tot ce pot să-ţi spun este că sunt cu toată inima 
de partea ta! 

Encolpius îi prinse mâinile lui Castor între ale sale. 

— Înţeleg durerea ta, Castor! O înţeleg cu atât mai mult cu 
cât mi-am dorit totdeauna să am părinţi ca tine. N-am avut nici 
bucuria să-mi sprijin capul pe pieptul unei mame care să-mi zică 


ce este bine şi ce este rău, ce trebuie să fac şi ce nu trebuie să 
fac. N-am avut un tată care să-mi arate calea pe care trebuie să 
merg şi calea pe care trebuie s-o ocolesc. Nu ştiu nici de unde 
vin şi nici încotro mă duc. Tu eşti mai nenorocit decât mine 
deoarece ai cunoscut mângâierea unei mame, cuvântul înţelept 
şi afectuos al unui tată. 

— Să facem ceva mai bun decât să ne plângem! zise Hyllus 
dând dovadă unui spirit de iniţiativă care, de obicei, îi lipsea. 
Sora mea trăieşte cu un pretorian. Am aflat că cei condamnaţi la 
moarte sau morţi la Mamertina sunt aruncaţi într-o groapă 
comună. Eu şi prietenii mei te vom ajuta să scoţi corpul tatălui 
tău din grămada de cadavre şi să-i facem o înmormântare 
omenească. 

Encolpius lovi cu pumnul în masă. 

— lată o idee bună! Toţi prietenii noştri vor participa cu toată 
inima la această acţiune pioasă, Castor! 

Ochii tânărului se umplură de lacrimi. Durerea stăpânită la 
frizer sfărâma acum toate zăgazurile. 

— Nu pot să vă expun unei primejdii atât de mari! Vreţi să 
încălcaţi legea? 

Encolpius îşi ridică mâna şi făcu un gest indecent scoțând 
degetul mare printre celelalte strânse între ele. 

— Asta-i! Legea lui Tiberiu şi a lui Sejanus! O canalie 
încoronată şi un lingău în uniformă de prefect!... Dar să trecem 
la lucruri mai practice! În primul rând trebuie să ştim dacă tatăl 
tău într-adevăr a murit. Apoi îi vom dezgropa pe toţi morţii 
îngropaţi în ultimele gropi comune. lar tu trebuie să-l recunoşti 
pe tatăl tău printre cadavre. 

— Bineînţeles! răspunse Castor, zicându-şi în minte: „Nu-mi 
mai rămâne decât să-l omor pe Domitius Afer! Şi am s-o fac! Mă 
jur pe toţi zeii Olimpului şi Infernului!” 

Encolpius continuă după câteva momente de tăcere: 

— Trebuie să-i anunţăm pe toţi prietenii noştri, să adunăm 
cazmale, lopeţi, chiar şi arme. Căci nu sunt excluse nici 
întâlnirile cu paznicii. De obicei îi întâlneşti acolo unde nu e 
nevoie de ei. 

— Atunci eu mă voi interesa dacă zvonul cu privire la moartea 
sa este adevărat. 

— Dacă este adevărat, pornim! zise Hyllus. 

Encolpius interveni îngrijorat: 


— N-ar trebui să mai umbli singur, îndeosebi noaptea, Castor! 
Ammilus s-a jurat că va pune laba pe tine! lar gealaţii lui sunt pe 
urmele tale! 

— Sărmana Laïs! suspină Hyllus. Ţi-a lăsat o tristă amintire! 
Ura lui Ammilus! 

— Ai cunoscut-o? întrebă Castor cu inima strânsă. 

— Da! O fată drăguță! Cam slăbuţă, dar mergea! 

Encolpius se uită pe fereastră. 

— S-a lăsat întunericul! Poate că ar trebui să te însoţească 
cineva acolo unde te duci?! 

— Mă descurc singur! 

— Un filosof bărbos şi sărac îmi spunea într-o zi că nu trebuie 
niciodată să-i provoci pe zei! 

— Acolo unde mă duc nu pot să mă prezint însoţit! 

— Bine! Tu hotărâăşti! zise Encolpius. 


Castor juca o carte periculoasă dar necesară că să-i iasă bine 
jocul. Pe lista sa de oameni care trebuiau lichidaţi erau trei 
personaje: Domitius Afer, Sejanus şi Tiberiu. Când era copil tatăl 
său îl lua pe genunchi şi îi povestea despre faptele sale din 
timpul războaielor civile. Pe atunci Domitius Cotta era o 
personalitate marcantă, influentă şi dotată cu un spirit de 
prevedere care i-a permis să treacă prin furtună mizând 
totdeauna pe calul câştigător. 

După succesul lui Octavian August, a cărui cauză o 
îmbrăţişase, se considera un domn prea mare ca să accepte un 
post de ministru ca Sallustius, Meccena, Agrippa sau Rufian, 
parveniţi ridicaţi la cele mai înalte onoruri şi care îi orbeau pe 
naivi şi pe proşti cu averile lor fabuloase, dobândite pe căi 
lăturalnice. 

A fost nevoie doar de câţiva ani ca măreţia lui Cotta să se 
năruie ca un castel de nisip construit pe o plajă spălată de 
valuri. Acuma el, Castor, era băgat într-o conspirație ca acelea 
despre care îi vorbise tatăl său. 

Odată cu moartea lui Cotta sarcina de şef al familiei îi revenea 
lui Castor. Bunicul său era atât de bătrân încât abia mai putea 
să stea în picioare şi umbla cu greu sprijinindu-se în două 
bastoane. Vorbea vrute şi nevrute şi uneori îşi închipuia că oferă 
banchete lui Sylla sau lui Pompei şi că se află în fruntea unei 
armate de sclavi. 


Castor se întreba îngrijorat cum se descurcau fraţii săi mai 
mici la Baies. Nu primea niciun semn de viaţă din partea lor. 
Probabil că libertul care le acordase adăpost le dădea ceva de 
mâncare. Se ocupa de nişte afaceri care îi aduceau venituri 
modeste. Dar deocamdată această problemă trecea pe planul 
doi. Va asigura existenţa fraţilor săi atunci când posibilităţile 
sale financiare se vor îmbunătăţi. 

Frumos, elegant, fermecător, prototipul tineretului de aur 
roman, Castor se prezenta la Pomponia care nu se jena să-l 
primească goală, în timp ce zece sclave îi făceau toaleta. 
„Regina curtezanelor” putea să-şi permită luxul de a-şi primi 
intimii în timpul acestei operaţii delicate, deoarece tinereţea şi 
frumuseţea sa nu necesitau arsenalul de unguente, de farduri, 
de pudre, de fierturi din lipitori putrezite, de funingine din coadă 
de oaie grasă, de pastă din balegă de viței şi din alte 
ingrediente, mai mult sau mai puţin rău mirositoare, pe care 
femeile trecute de o anumită vârstă le folosesc pentru a repara 
stricăciunile provocate de vreme. Un parfum discret dar 
persistent, puţină pudră, o umbră de ruj pe buze şi un păr 
ondulat, mătăsos, de un blond natural - o raritate la Roma - 
bine pieptănat erau de ajuns ca să-i dea o prospeţime 
fascinantă care provoca ravagii printre admiratorii ei de toate 
vârstele, gata oricând s-o acopere în aur. 

Sclavele învăţate să lucreze cu obiecte de îmbrăcăminte de 
mare lux asortau, pentru seara asta, o rochie de voal de mătase 
transparentă brodată cu aur, cu diadema, cerceii, colierul, 
brăţările şi fibulele, toate încrustate cu diamante, ca şi cu 
coturnii de o mare fineţe. Fetele aşteptau ea „parfumoarea” să 
termine odorizarea corpului orbitor de frumos ca să înceapă s-o 
îmbrace. 

Castor o compară pe Pomponia şi ambianța rafinată a 
interiorului cu simplitatea copilărească a Laisei, prostituata 
micuță şi slăbuţă. 

Se apropie de Pomponia. Şi, fără să-i mai facă vreun 
complement, cum o obişnuise, o sărută pe umăr. Curtezana 
simţi cum i se înfioară pielea. Mâna bărbătească a lui Castor îi 
atinse uşor sânii de sidef. Corpul senzual al Pomponiei luă foc. 

— leşiţi! strigă sclavelor cu o voce răguşită de patimă, 

Fetele se îmbulziră spre uşă şi o închiseră în urma lor râzând 
pe furiş. 


Castor o luă în braţe şi o duse spre pat în timp ce ea, 
înfiorată, îi zburlea părul. Gemând, se lăsă pradă dezmierdărilor, 
îndoindu-şi corpul sub asalturile lui Castor. 

Timpul se scurgea fără ca ea să se mai gândească la invitaţii 
care, probabil, au şi venit. 

O mână bătu în uşă. 

— Oaspeţii sunt nerăbdători să vă vadă! şopti o sclavă. 

— Să aibă puţină răbdare! Încă nu mi-am terminat toaleta! Mă 
însoţeşti? îl întrebă pe Castor. 

— Nu! Prezenţa prietenilor tăi mă face gelos! 

— Ah, Castor! suspină Pomponia trăgându-l iarăşi peste trupul 
său care părea că atâta aşteaptă. 

După ultima împreunare Pomponia le permise sclavelor să 
intre. 

— Pregătiţi-mi baia! Nu voi fi singură! 

Tânăra pereche trecu în sala alăturată unde îi aştepta o 
piscină cu apă caldă şi fântâni ţâşnitoare care ţineau loc de 
duşuri. 

— Îmi imaginez că atmosfera va fi plictisitoare! zise Castor în 
timp ce se spălau reciproc. 

— Va fi mai puţin plictisitoare deoarece în seara asta nu mai 
vine Sejanus! 

— Cum a putut să reziste şi să nu vină la o sărbătoare 
organizată la tine? 

— Nu mai îmi vorbi de omul ăsta! De o vreme a început să mă 
agaseze! Joacă în trei piese! Mama, fiica şi eu pe deasupra! Se 
jură că eu sunt singura şi adevărata lui dragoste. Că politica îl 
sileşte să se culce cu târfele astea imperiale! Dacă l-ai vedea! 
Se târăşte ca un vierme la picioarele mele! De altfel, îl înţeleg. 
Cum ar putea fi realmente îndrăgostit de ţanţoşa asta bătrână 
de Livilla! 

— Livilla! 

— Ei, da! Văduva prinţului moştenitor. Se spune că Livilla a 
fost foarte frumoasă în tinereţe. Dar acum are nevoie de patru 
ore de toaletă ca să-şi repare cât de cât faţa ruinată de vârstă... 
Lasă-mă, dragul meu, să-ţi spăl coapsele. 

— Dacă îl iubeşte prinţesa Livilla, nu te temi de gelozia ei? 
Otrăvurile circulă slobod prin roma! 

— Este mai preocupată de fiica sa, care îi face o concurenţă 
nebună! 


În timp ce îi ştergea, mai mult gâdilându-i, sânii, pântecele şi 
şoldurile, ca să prelungească o plăcere care îi permitea să 
scoată nişte informaţii, o întrebă: 

— Fiica sa? Vorbeşti de prinţesa lulia III, soţia lui Nero Cezar? 

— Chiar de ea! Nu se mulţumeşte că e metresa lui Sejanus 
dar îi mai încredinţează şi toate tainele amărâtului său de 
bărbat... Ah, mă gâdili!... Sejanus vrea să-l îndepărteze pe prinţ 
de la tron. Tot ce zice Nero Cezar, sau nici măcar nu zice, dar 
poate fi răstălmăcit ca act de ostilitate faţă de împărat, ajunge 
la urechile acestuia... Lasă-mă şi pe mine să-ţi spăl şoldurile!... 
Adesea, dragă Castor, mă gândesc că Sejanus mă foloseşti ca 
un paravan... Da, Pomponia, după care înnebuneşte toată 
Roma, nu este decât un văl de fum sub care se ascund 
combinaţiile amoroase şi politice ale lui Sejanus!... Din fericire, 
mă despăgubeşte cu sume considerabile! Şi cum te iubesc, 
împart cu tine norocul! Este mica mea răzbunare! 

— Şi nevasta lui Sejanus nu zice nimic? 

— Cine?  Apicata? Nenorocita! Ştii ultima poreclă a lui 
Sejanus? 

— Nu! 

— Crotalul! Fiindcă are calităţile unui şarpe crotal care poate 
să vrăjească, să hipnotizeze fiinţele omeneşti pe care vrea să le 
seducă, să se folosească de ele ca apoi să le distrugă. A început, 
când era tânăr şi frumos, cucerindu-l pe sibaritul Apicius. Graţie 
acestui nobil extrem de bogat a reuşit să intre într-o lume care îi 
era inaccesibilă. După ce i-a fost iubit câţiva ani, l-a ajutat să 
treacă în cealaltă lume. Apoi s-a încurcat cu fiica răposatului său 
amant şi s-a căsătorit cu ea. l-a făcut doi copii şi a pus mâna pe 
toată averea sa. Fiindcă era de o origine mai mult decât 
modestă, a aranjat să fie adoptat de generalul lulius Strabo, 
asasinul prinţului Postumus. 

— Dar e diabolic omul ăsta! 

— Diabolic e puţin spus! 

— Şi apoi? 

— Apoi s-a culcat cu Strabo, care l-a recomandat împăratului. 
Acesta a aprobat numirea sa în calitate de coleg al Prefectului, 
tatăl său adoptiv. Astfel că acum are averea lui Apicius, 
noblețea lui Strabo, copiii Apicatei şi cea mai înaltă funcţie în 
imperiu. Dar planurile lui vizează mult mai sus. Ca să devină 


amantul Livillei şi să aibă mâinile libere, pur şi simplu a 
repudiat-o pe Apicata... 

Castor se gândi că ar putea să schimbe subiectul. 

— Aş vrea să te întreb ceva! Ai auzit vorbindu-se de moartea 
lui Domitius Cotta? 

— Bătrânul patrician care se credea invizibil? Sejanus se 
amuza de nebunia lui. Cotta făcea parte din categoria de 
victime care trebuie să contribuie la mărirea averii Crotalului. 
Vila lui Cotta din Roma a intrat în zestrea Liciniei, fata lui 
Sejanus. Cea de la Baies este rezervată băiatului său, care 
trebuie să se însoare în curând. 

Castor simţi cum îl cuprinde mânia, dar nu-şi exterioriză 
sentimentele. 

— Să nu spui nimănui ce ţi-am spus, îngerul meu! îl preveni 
Pomponia. Taina asta trebuie să moară aici! 

Castor aflase acum tot ce voia să afle. 

Pomponia se lăsă uşor pe genunchii lui. 

— M-ai pus iarăşi pe foc! 

Castor, însă, se retrase aproape cu bruscheţe. 

— Ajunge! Invitații, exasperaţi, ar putea să invadeze 
apartamentul! 

Pomponia se ridică cu părere de rău. 

— Ingratule! 

Un zâmbet forţat lumină faţa tânărului. 

— Trebuie să înţelegi că am şi eu problemele mele! 

— Singura problemă din lume este dragostea, iubitule! 

Castor ieşi din piscină. Sclavele se grăbiră să-l şteargă, ca să 
se bucure cel puţin de câteva minute atingându-i corpul. 

Pomponia îl chemă iarăşi la ea: 

— Noaptea asta ai face mai bine să rămâi la mine. Vor fi 
mişcări de trupe. Sejanus m-a prevenit să nu ies din casă. Eu te 
sfătuiesc să-mi asculţi sfatul. 

— Dar despre ce este vorba? 

— Bănuiesc că de exerciţii militare. 

Pomponia ieşi şi ea din piscină. 

— Castor, ai putea să mă iubeşti cum îl iubeşte Livilla pe 
Sejanus? Ea îşi afişează dragostea faţă de Sejanus în ciuda 
tuturor convenienţelor sociale. Bărbatul său a aflat de dragostea 
ei nebunească. Gelos, a pălmuit-o în public. Sejanus, deşi e de 
un orgoliu nemăsurat, n-a îndrăznit să riposteze fiului 


împăratului, căci ţine la pielea sa. Dar puţin mai târziu prinţul 
moştenitor a trecut în lumea drepţilor. Crezi că de moarte 
naturală? Cine ştie?! Circulă tot felul de zvonuri. Dar poţi să 
crezi în toate bârfele? 

Puțin după aceea Castor părăsi vila Pomponiei. În timp ce 
cobora pe scara de la intrarea principală simţi că centura sa 
atârnă mai greu ca de obicei. Deschise centura şi la lumina unei 
torţe aprinse văzu o pungă plină de perle şi una umplută cu 
monede de aur. Dacă moartea, acum confirmată, a tatălui său 
nu îi smulse lacrimi de durere şi mânie, generozitatea 
Pomponiei îl făcu să zâmbească. Familia Cotta era purtată de 
acelaşi val de rapacitate a împăratului şi a complicilor săi. 

Castor fu trezit din meditaţiile sale de un zgomot grăbit din 
spatele său. Strada pustie era înecată în beznă. Doar 
acoperişurile se conturau pe cerul înstelat. Işi aminti de 
avertismentele lui Encolpius şi Hyllus privitoare la Ammilus. Nu 
acordase prea multă atenţie celor spuse de ei. Totuşi noile 
condiţii ale existenţei sale cereau să-şi schimbe concepţiile. 
Acum făcea parte din drojdia societăţii şi trebuia să se supună 
legilor ei. 

începu să fugă cât îi ţineau puterile. Acasă, învățase în 
„palestră” luptele, marşul, nataţia, echitaţia, chiar şi pugilatul. 
Dar superioritatea numerică a urmăritorilor, armele de care 
dispuneau cu siguranţă, le acorda un avantaj zdrobitor. 

Se crezu salvat zărind soldaţi călare trecând în galop pe 
stradă. Strigă după ajutor, dar zgomotul copitelor pe pavajul de 
piatră îi acoperi glasul. Călăreţii se îndepărtară. 

Castor alerga sărind ca o căprioară. Se distanţase de 
urmăritorii săi când, după un colţ, apăru o altă bandă care îl 
aştepta. Se vedea că lovitura era pregătită de dinainte. Se opri 
suflând greu, îşi acoperi cu toga braţul stâng ca să pareze 
loviturile cu pumnalul şi se pregăti să lovească cu pumnul drept. 
La un semnal umbrele care se găseau în faţa şi în spatele său se 
apropiară urmărind să-l încercuiască. Când se apropiară, Castor 
le văzu lucind tăişurile. Intră în acţiune şi îl trânti la pământ pe 
unul din adversari. Când se întoarse să riposteze la un braţ care 
se ridică simţi o lovitură în burtă urmată de o arsură atroce. 
Vederea i se înceţoşă, o slăbiciune ciudată îi amorţi puterile şi 
se prăbuşi. 


Domitia Niger, îmbrăcată de mare gală şi scânteind de 
bijuterii, se urcă în trăsura aurită, ajutată de un sclav, şi se 
aşeză pe bancheta din spate, alături de soţul său, care purta o 
togă largă brodată cu purpură şi inelul senatorial împodobit cu o 
camee pe care era profilul lui Tiberiu. Vibius, Cynthia şi 
Petronius se aşezară pe bancheta din faţă. Veşmintele lor de 
sărbătoare emanau un parfum fin. Trăsura, încadrată de 
douăzeci de sclavi călăii, purtând torţe aprinse ca să lumineze 
drumul, se încrucişă cu escadroanele de pretorieni în marş. 
Cuirasele, armele, căştile împodobite cu pene străluceau 
reflectând flăcările roşii ale torţelor. 

— E o mişcare de trupe neobişnuită! exclamă lunius intrigat. 
La ora asta din noapte! 

— Bănuiesc că prefectul oraşului a scos soldaţii ca să-i apere 
pe invitaţii de la Palatin! zise Domitia. Vagabonzii nu mai şovăie 
să-i jefuiască pe oameni în plin centrul Romei! 

Cynthia admira uniformele sclipitoare. 

lunius ar fi preferat de o mie de ori mai mult ducă la întâlnirea 
sa obişnuită cu Ennia decât să se îndoape la banchetul oferit de 
prinţesa Antonia. Vibius părea că citeşte cu o plăcere perversă 
gândurile posomorâte înscrise pe faţa tatălui său. 

Domitia îşi manifesta deschis nemulţumirea. 

— Detest sărbătorile acestea indecente unde toţi se culcă cu 
toţi! 

— Să nu exagerăm, Domitia! replică lunius căscând. 

— Palatinul a devenit un adevărat lupanar! insistă ea. Salvia 
îmi spunea că prinţul Nero Cezar nu poate să treacă dintr-o 
cameră în alta din cauza coarnelor care, fiind prea mari, nu intră 
pe uşă... Să fii cu băgare de seamă, Petronius! îl avertiză maică- 
sa. Spionii mişună prin Palatin! 

— Oricând poţi să dai peste o capcană! zise râzând ironic 
Vibius. 

— De ce cauţi mereu să fii antipatic? exclamă Cynthia. 
Răutatea este a doua ta natură! 

— Am îndrăznit să-l persiflez pe fratele său adorat! zise Vibius 
ironic. Dacă asta te deranjează, voi aborda o altă temă. Astăzi a 
fost inaugurată încă o statuie a lui Sejanus în faţa teatrului lui 
Marcellus. 

lunius prinse mingea, din zbor. 

— Au bătut şi medalii cu efigia sa. Din ordinul împăratului... 


— A vrut, probabil, să-l recompenseze pentru asasinarea 
sărmanului Domitius Cotta! 

Replica Domitiei îl irită pe lunius. 

— Te-am mai rugat să nu mai faci aluzii la familia asta! Este o 
chestiune îngropată şi uitată! 

— Pentru mine nu este nici îngropată şi nici uitată! 

Apoi Domitia continuă gânditoare: 

— Mă întreb dacă Tiberiu este un instrument inconştient al lui 
Sejanus sau uzează şi abuzează de Sejanus, ca să-i fie atribuite 
toate ticăloşiile care se comit prin intermediul acestuia. 

lunius exploadă: 

— Ai face mai bine să-ţi pui lacăt la gură! 

Trăsura urca povârnişul de la Palatin încadrată de alte trăsuri, 
de palanchine şi litiere sculptate şi aurite, escortate de sclavi cu 
torţe aprinse. Privit de departe, cortegiul părea un fluviu de lavă 
care, în loc să coboare pe pantele unui vulcan, urca tot mai sus, 
încălcând toate legile gravitaţiei. 


Festinul oferit de Antonia avea mai multe scopuri. Voia să-i 
arate lui Tiberiu că familia lui Germanicus nu se izola într-o 
cetate arogantă şi că se supunea ceremonialului şi disciplinei 
imperiale, fără a pune în niciun fel în discuţie legitimitatea lui 
Tiberiu. Că divergenţele aparente dintre cercul Agrippinei şi cel 
al Livillei nu reflectau decât nişte intrigi ce urmăreau să semene 
zâzania în familia imperială. 

Antonia lansase invitaţiile fără să facă vreo deosebire între 
vechea nobilime şi cea nouă. Creată pe vremea imperiului, şi 
fără să-i uite pe marii demnitari ai regimului, chiar dacă aceştia 
nu erau decât cavaleri sau simpli sclavi eliberaţi. În acelaşi timp 
căuta să-şi întărească legăturile cu elita ca să nu fie acuzată că 
s-ar sprijini mai mult pe plebea romană, devotată cauzei familiei 
sale. 

Sărbătoarea marca oficial aniversarea căsătoriei prinţului 
moştenitor Nero Cezar cu nepoata lui Tiberiu şi trebuia să arate 
poporului roman că relaţiile dintre împărat şi nepoţii săi sunt 
excelente. 

În pofida anilor săi, Antonia avea aerul unei regine. Cu capul 
sus, majestuos, aşezată pe un scaun încrustat cu pietre 
preţioase, răspundea cu amabilitate la reverenţe şi la saluturile 
pline de respect. Bijuteriile sale de o frumuseţe deosebită o 


acopereau ca pe o minusculă Cale Lactee. Nu era cea mai 
bogată femeie din Roma? Delatorii priveau cu jind la averea ei 
dar suspinau neputincioşi deoarece nu putea fi atinsă. Tiberiu se 
interesa cu regularitate de sănătatea ei, îi trimitea daruri - 
fructe, flori, obiecte de artă - şi o trata cu toată consideraţia 
datorată unei cumnate iubite. 

Se spunea că împăratul nu are decât trei prieteni: Antonia, 
senatorul Nerva, un înţelept care îşi ridica spiritul pe deasupra 
gloatei demne de dispreţ şi, în sfârşit, Sejanus. 

Bătrâna prinţesă făcea onorurile casei înconjurată de nepoţii 
săi, prinții moştenitori, şi soțiile lor. În rândul al doilea era 
Agrippina, răvăşită de tristeţea dureroasă care o îmbătrânea, 
îmbrăcată în negru, ca de obicei. Lângă ea se afla Caligula, înalt, 
frumos, cu părul buclat şi faţa luminată de un zâmbet de o 
veselie lipsită de griji, ca şi unchiul său, Claudiu, poreclit în 
ultima vreme „prostul satului”. 

Absenta Livillei, soacra lui Nero Cezar, nu era comentată. Mai 
multă curiozitate suscita absenţa lui Sejanus şi a copiilor săi. 

Spre deosebire de mesele pătrate obişnuite la Roma, Antonia 
adusese din Orient mesele în formă de potcoavă, care uşurau 
serviciul şi permiteau oaspeţilor să urmărească mai comod 
spectacolele artistice. 

După dispoziţiile date de bătrâna prinţesă, fiecare masă eră 
prezidată de un membru al familiei, astfel ca toţi invitaţii să se 
bucure de aceleaşi onoruri. 

Petronius şi Cynthia fuseseră repartizaţi la masa lui Caligula, 
care îşi alesese cei mai buni prieteni. La banchet participau 
multe fete deoarece trecuse epoca în care erau ţinute în 
gineceu până la măritiş. Încă nu dispăruseră părinţii care 
respectau vechile tradiţii, dar erau priviţi mai degrabă ca nişte 
animale rare care rătăceau printre oamenii cu scaun la cap. 

Frumuseţea Cynthiei îl impresionase pe Caligula, care o 
privea cu admiraţie. 

Petronius nu era încântat de interesul manifestat de prinţ. 
Ştia că nicio pradă nu-i scapă. Totodată observă că privirile lui 
Caligula alunecau adesea spre Drussilla, sora sa, care prezida 
masa vecină. Prinţesa îi zâmbea dar, ca să-şi mascheze jocul, 
vorbea cu fetele aşezate în jurul fratelui său. 

Caligula, care se găsea lângă Petronius, îi şopti pe un ton 
ironic: 


— Pariez că te culci cu soră-ta! Nu te mai strâmba căci nu eşti 
în stare să ascunzi adevărul! 

— Glumeşti, Caius! Te asigur că te înşeli! 

Petronius folosi numele oficial al lui Caligula ca să arate că 
discuţia lua o turnură serioasă. 

— Nu mai face pe tâmpitul! Te comporţi faţă de ea ca un 
îndrăgostit vrăjit. Fără să-ţi dai seama, o mănânci din ochi! Abia 
dacă poţi să-ţi ascunzi gelozia când un tânăr o priveşte cu 
interes sau îi vorbeşte! Frumuseţea vrăjită de dragoste poate fi 
cea mai primejdioasă şi era mai funestă dintre pasiuni. Sofocle îl 
ataca pe Eros care îşi ia drept ţintă fiinţele omeneşti făcându-le 
să-şi piardă raţiunea. 

— Ce vrei să spui? 

— Că te angajezi într-un joc foarte periculos dacă nu eşti în 
stare să faci pe indiferentul în ce o priveşte pe Cynthia! 

Orchestrele umplură de armonii sălile de oaspeţi. Sute de 
sclavi, bogat îmbrăcaţi, prezentară aperitivele sub cele mai 
complicate forme: statui, care, arcuri de triumf, peşti, 
sălbăticiuni, temple. Sclavii cu amfore de vin se răspândiră 
printre oaspeţi. Tânărul Lepidus oferi o cupă de vin Cynthiei 
zâmbindu-i cu un aer seducător. 

Petronius văzu scena şi se îngălbeni. Caligula izbucni în râs. 

— N-am avut dreptate? în clipa asta eşti în stare să-l sugrumi 
pe Lepidus! 

Petronius se nelinişti. 

— E o nebunie, Caius! 

— Încornoraţii, pederaştii şi incestuoşii se recunosc totdeauna 
între ei! Şi eu fac parte din aceste categorii, aşa, că îţi vorbesc 
în cunoştinţă de cauză şi cu toată sinceritatea fiindcă faci parte 
din favoriţii mei. Toată lumea comentează relaţiile mele 
incestuoase, dar nu există probe. In public am o atitudine foarte 
corectă faţă de surorile mele. Am făcut o singură imprudenţă 
care m-a costat scump. Am uitat să închid cu cheia uşa camerei 
în care eram în relaţii intime cu Drussilla. Bunica m-a surprins. 
Nu-ţi mai spun ce scandal a urmat, din fericire, însă, totul s-a 
petrecut între patru pereţi. Mă întreb ce ar zice dacă ar afla că 
mă culc şi cu celelalte surori. Şi aşa mi-a zis că sunt un 
„monstru”. Dar, în ciuda indignării, păstrează taina. Turbează 
gândindu-se că mi-a devenit complice. Dar este destul de 
inteligentă ca să tacă. Închipuie-ţi ce s-ar întâmpla dacă Sejanus 


ar afla că sunt vinovat de incest, un păcat condamnat cu 
severitate de legi dar tolerat de moravurile noastre. l-ar raporta 
lui Tiberiu care ar fi încântat să mă pedepsească cât mai aspru. 
Incestul provoacă mânia virtuoşilor, dar şi a infamilor, cărora 
puţin le pasă că te culci cu sora-ta dar care se folosesc de asta 
ca să-ţi facă rău. 


— Dar, Caius... 
— Lasă obiceiul ăsta urât de a mă întrerupe, cu atât mai mult 
cu cât vorbesc în interesul tău! Il vezi pe frumosul vecin al 


Drussillei? Este Gellius! Se culcă cu sora-sa, cu unchiul său şi cu 
două verişoare. Şi se descurcă foarte bine. E un adevărat 
dezmăţ în familie. lată-l pe Themison, care se culcă cu sora-sa, 
uite-l pe Ammianus, care se bucură de aceleaşi plăceri, şi pe 
Sextus Marius, care se culcă cu fiica sa! Nu mai continui lista 
fiindcă ar deveni prea plictisitoare din cauza repetiţiei. Dar 
aparențele sunt salvate!... In sfârşit, te-am mustrat destul! Ca 
să te învăţ să-ţi ascunzi dragostea am să te iniţiez în viaţa 
nocturnă a Romei. Este mult mai preferabil să-ţi dobândeşti 
reputaţia de libertin decât cea de incestuos. Nu mai face 
grimasele astea de pantomim ratat şi hai să bem împreunai câte 
un pahar de Falerna! 


Antonia se uita în jur cu un zâmbet prefăcut care îi ascundea 
dezamăgirea. Compara banchetele care înveseleau sfârşitul 
Republicii cu  festinele Imperiului. Romanilor le-au plăcut 
totdeauna plăcerile senzuale dar, în trecut, comesenii erau toţi 
nobili şi datorită educaţiei severe şi a principiilor rigoriştilor, 
dezmăţul - poate că termenul este prea dur - nu depăşea 
niciodată limitele unui erotism moderat. La început matroanele 
şi fetele nu aveau voie să participe la sărbători. Admiterea 
matroanelor la aceste sărbători a fost bine venită, deoarece 
bărbaţii nu-şi mai făceau de cap decât la întâlnirile la care 
curtezanele dădeau tonul. 

Dar războaiele civile şi imperiul decimaseră nodurile vechii 
nobilimi. Noii îmbogăţiţi - aristocrați de două parale, senatori 
servili, cavaleri fără scrupule, sclavi eliberaţi şi chiar sclavi 
infiltraţi în lumea politică şi a marii finanţe - nu numai că 
ocupaseră locurile libere dar aduseseră şi un suflu nou. Măreţia 
dobândită atât de repede li se urcase la cap. Aceştia considerau 
că totul le era permis şi că trebuie să recâştige timpul pierdut. 


Nu se jenau să-şi bage mâinile păroase pe sub tunicile scurte 
ale băieţilor care îi serveau cu vin sau să mângâie sânii şi 
şoldurile fetelor care mişcau încet evantaiele uriaşe din pene ca 
să alunge muştele. 

Antonia se uita cu acelaşi zâmbet dezamăgit la matroanele 
din noua generaţie care îi dezbrăcau cu privirile lor impudice pe 
tinerii sclavi. Invitaţii, bărbaţi şi femei, încălziţi de alcool şi de 
ambianța dezmăţată, se atingeau, se îmbrăţişau, se gâdilau în 
văzul comesenilor care lăsau impresia că nici nu observă aceste 
fleacuri. 

Rufion, fost sclav şi iubit al lui Octavian August, ajuns general 
şi guvernator al Alexandriei, îl gâdila pe un tânăr servitor. 
Vorbeau liber şi cu voluptate de toate perversiunile. Erau 
entuziasmați de combinaţiile amoroase cu doi, trei sau mai 
mulţi parteneri. „Satyrionul”, această băutură afrodisiacă, era 
foarte solicitat. 

Antonia, graţie  informatorilor săi, cunoştea slăbiciunile 
senzuale aproape ale tuturor invitaţilor. Nu era o curiozitate 
maladivă ci plăcerea de a specula slăbiciunile acelora care ar fi 
tentaţi, într-o zi, să îngroaşe rândurile duşmanilor săi. De 
exemplu Clodia, fiica senatorului Mettelus Celer, era poreclită 
Lesbia, ceea ce îi arăta gusturile. Lydia Corvinus se lăuda că 
conduce impecabil un atelaj de opt amanți. Calpurnia Sulpicius 
îşi etala cu mândrie tânărul amant. Flora adora să facă dragoste 
cu piticii cei mai urâţi. Lui Seneca îi plăceau marile orgii 
exacerbate de nişte oglinzi mari care acopereau pereţii şi 
tavanul. Senatorul Caius Camillus era urmat peste tot de 
herghelia sa de amanți. Lepidus se culca cu Caligula şi cu 
prinţesa lulia Livilla, sora acestuia. Antonia se întreba cu tristeţe 
dacă „monstrul” nu l-a stricat şi pe Petronius. 

Apoi privirile i se îndreptară spre nepoti, spre Nero Cezar şi 
Drusus Cezar, care benchetuiau înconjurați de prieteni 
nerăbdători să profite de poziţia lor de favoriţi, deoarece 
coroana ar urma să revină unuia din aceşti doi prinți. Sărmanii 
prinți moştenitori! Trăiau într-un echilibru instabil pe muchie de 
cuţit. Tiberiu îl detestase atât de mult pe Germanicus încât ura 
sa o urmărea şi pe cumnata sa şi copiii ei, chiar dacă a admis, 
împotriva sentimentelor sale, să le atribuie titlul de moştenitori. 
Numai Caligula, „monstrul”, se ţinea departe de această 
înfruntare. În ceea ce îl priveşte pe imbecilul de Clau-Clau- 


Claudiu, acesta va supravieţui părinţilor. Se zice că lunona îi 
protejează pe copii şi pe nebuni. 

Antonia, chiar dacă se simţea nelalocul său printre oamenii 
aceştia, stătea ca să vadă cum se desfăşoară festinul. Trebuia 
să observe totul şi să găsească mijloace ca să-i apere pe ai săi. 
Căci nimic nu este mai divin decât să-i protejezi pe cei pe care-i 
iubeşti, chiar dacă adesea eşti răsplătit cu ingratitudine. 

Sunetul profund al unui gong, instrument muzical adus de 
curând din China, făcu să înceteze murmurul vocilor. Chiar şi 
servitorii se opriră. 

O ploaie parfumată de petale de trandafiri căzu peste invitaţi. 
Apoi muzica interpretată la oboi, lire, naiuri şi clopoței îşi 
răspândi ecourile pe sub tavanele înalte. Orchestra executa o 
muzică de dans. Sub privirile curioase ale oaspeţilor apărură 
douăsprezece sclave aproape goale care duceau pe o platformă 
acoperită de purpură statuia din aur a lui Priap, zeul zămislirii şi 
al fecundării, pe care o aşezară în fundul sălii, între două 
coloane. 

Apoi intră orchestra precedând un grup de sclavi care duceau 
pe o tavă uriaşă un falus gigantic din dulciuri pe care l-au plasat 
în mijlocul sălii şi i-au dat foc. Cum era îmbibat şi stropit cu 
alcool, imediat se ridicară flăcăii înalte. Toată sala izbucni în 
aplauze. 

O trupă numeroasă de dansatori şi dansatoare, alese dintre 
cele mai frumoase, ţâşni şi se avântă într-un dans drăcesc în 
jurul monumentului în flăcări, care emana mirosuri parfumate. 

Dar entuziasmul atinse paroxismul când spectatorii văzură că 
balerinii - băieţi şi fete - nu aveau pânze care să le acopere 
coapsele pe sub tunicile scurte şi că la piruete îşi expuneau 
toată goliciunea cu o libertate indecentă. 

In timp ce comesenii se topeau de plăcere, Antonia privea 
consternată acest spectacol. li făcu un semn majordomului 
principal să se apropie. 

— Cine a organizat baletul ăsta ruşinos? întrebă. 

— Prinţul Caius! 

— larăşi Caligula! exclamă Antonia indignată. 

De la masa sa Caligula văzu revolta şi dezgustul de pe faţa 
bunicii. Simţi că ar vrea să oprească baletul. Se ridică de la 
masă şi fugi spre ea. 


— Bunico, nu fac, oare, băieţii goi gimnastică la „palestre”? Și 
toate aceste statui cu zeițe goale din jurul nostru fac cumva să 
ni se înroşească obrajii? zise Caligula arătând cu mâna siluetele 
nude de marmură. Priap nu este un zeu care onorează altarul 
casei noastre? Nuditatea şi dragostea sunt cel mai mare dar 
făcut de zei oamenilor! 

— Te rog să termini cu spectacolul acesta respingător. Ai fi 
putut să te gândeşti la mine... să mă previi... 

Cuvintele sale fură întrerupte de zgomotul unor paşi grei care 
răsunau cadenţat în galeria care dădea în marele „triclinium”. 
Cadenţa încălţărilor ţintuite pe dalele de marmură se apropia. 

Un detaşament de pretorieni înarmaţi, comandati de un tribun 
în uniformă de serviciu, apăru în pragul sălii. 

Muzica se opri şi dansatorii rămaseră împietriţi şi speriaţi. 

O linişte apăsătoare, sinistră, îi copleşea ca o masă de plumb 
pe comesenii uluiţi. 

Nero Cezar, livid de indignare, se ridică de pe patul său. 

— Ce înseamnă buzna asta, ofiţer? 

Tribunul îl salută. 

— Execut ordinul superiorilor, prinţe! 

Desfăşură un papirus şi citi cu o voce clară: 

— „Din ordinul Majestății Sale Imperiale Tiberiu, doamna 
Agrippina şi fiul său Nero Cezar vor pleca imediat la 
Herculanum, domiciliul lor obligatoriu, unde vor aştepta augusta 
hotărâre, cu privire la situaţia lor. Un detaşament din prima 
cohortă pretoriană îi va escorta în timpul călătoriei şi le va 
asigura garda la Herculanum. Soţia lui Nero Cezar nu-şi va însoţi 
soţul. Semnat: din înalt ordin, Sejanus, prefect al Pretoriului”. 

Ofiţerul înfăşură papirusul şi repetă pe un ton autoritar: 

— Doamna Agrippina şi prinţul Nero Cezar sunt rugaţi să mă 
însoţească! 

Faţa Antoniei, cu trăsături puternic reliefate, părea tăiată în 
piatră. Mâinile nu-i tremurau. Dar în forul său interior simţea 
dureros dezastrul care se abătea asupra familiei sale. Lovitura 
pe care o aştepta în taină de multă vreme o izbea în plin. 
Sejanus se dovedise mai tare. 

In clipa aceasta de criză Agrippina îşi redobândi toată 
încrederea în sine. Înfrunta nenorocirea cu un curaj demn de 
văduva lui Germanicus. Se duse drept în faţa tribunului. 

— Sunt gata să execut ordinul împăratului! 


După un scurt moment de stupoare, Nero Cezar înţelese că 
era pierdut. Îşi ridică mândru capul şi zise sfidător: 

— Ofiţer, fă-ţi datoria! 

Se duse lângă mama-sa. Soldaţii îi înconjurară. Antonia o 
îmbrăţişă pe Agrippina şi pe nepotul său. 

— Aştept întoarcerea voastră! 

Prinţul Drusus Cezar oscila între indignarea provocată de 
arestarea mamei sale şi bucuria de a rămâne singurul 
moştenitor al tronului. 

Cu câteva zile înainte Sejanus îi spusese la o cursă de care: 
„Pariază pe Roşii, prinţe! Pariază totdeauna pe Roşii!” Dacă o 
alianţă oferită atât de discret de Sejanus se va dovedi 
avantajoasă, de ce s-o refuze? _ 

Prinţesa lulia se aruncă înlăcrimată la gâtul bărbatului său. Işi 
afişa durerea pentru public. În realitate bucuria îi umplea inima. 
Rămânea, în sfârşit, singură cu amantul său, Sejanus. 

Caligula stătea impasibil. Nu-şi mai iubea mama sau făcea pe 
indiferentul ca să nu atragă mânia lui Tiberiu? se întreba 
Antonia. Era nesimţitor sau foarte inteligent? 

Plecarea arestaţilor fu urmată de un val de panică. Cei mai 
mulţi dintre invitaţi fugiră, uitând să-i mai ceară scuze Antoniei. 
Cei mai demni îi adresară cuvinte de încurajare, apoi se 
retraseră. Toţi se temeau să nu fie trecuţi pe listele suspecţilor. 

Sălile împodobite de sărbătoare se goliră. 

Antonia îşi concedie anturajul şi tot personalul. Rămase 
singură în marele „triclinium”. Trupul său micuţ părea pierdut 
printre marile statui din jurul său. Nu-şi făcea iluzii. Exilul 
Agrippinei şi al lui Nero Cezar nu era decât începutul sfârşitului. 


X 

Un sclav intră în biblioteca în care Petronius, iluminat de un 
suflu creator, scria cea de-a patra carte a „Analelor” sale. 

— „Domine”, un tânăr, Encolpius, doreşte să-ți vorbească. 
Susţine că te cunoaşte personal. Iți cer iertare, „Domine”, dar 
am impresia că este un mic vagabond. 

Nicomed adoptase atitudinea şi maniera de a vorbi ale unui 
sclav din casele mari. Aştepta din clipă în clipă să fie eliberat, 
aşa cum îi promisese prima doamnă de onoare. 

Petronius îi porunci să-l lase să intre. 

— Şi fără comentarii! 

Sclavul se retrase ofuscat. Câteva minute mai târziu 
Encolpius, încă sub imperiul unei emoţii puternice, intră în 
bibliotecă. Sclavul se retrase şi închise cu o discreţie afectată 
uşa în urma sa. 

Petronius îl îmbrăţişa şi exclamă: 

— Nu cred că Olimpul este mai impunător decât vila aceasta. 

Apoi îi făcu semn să ia loc. 

— Ce vânt te aduce? 

— Un vânt destul de rău. Castor a fost atacat, rănit şi jefuit de 
o bandă de derbedei din Velabru. Cred că este mâna lui 
Ammilus. Am crezut că fusese ucis, dar tăişul pumnalului a 
alunecat pe centură şi doar l-a rănit. Dar a pierdut mult sânge, 
ca un vițel la abator. Ne ocupăm de el. Banda mea din Subura e 
foc şi pară. Hyllus a vrut să se ducă în Velabru şi să-l omoare cu 
mâna lui pe Ammilus. Dar i-am spus să n-o facă. Vrei să-l vezi 
pe Castor? 

— Să mergem! Te urmez! 

Pe drum Encolpius îi spuse că prietenii săi din Subura 
pregătesc riposta. 

— Derbedeii din Velabru trebuie să ştie că o expediţie 
înarmată pe teritoriul nostru nu va rămâne nepedepsită. Le vom 
da o lecţie pe care n-o vor uita aşa de repede! 

Petronius îl găsi pe Castor cu torsul şi abdomenul pansat. 
Ocupa singurul pat din încăpere. Encolpius împărțea cu Giton o 
saltea de paie aşezată direct pe podea. Pe lângă Castor mai 
stăteau Giton, Ascyltus, Vatenius, Gallieus şi încă câţiva tineri 
din cartier pe care Petronius nu-i cunoştea. 

Sărută cu afecţiune fruntea lui Castor. 

— Sunt fericit că ai scăpat cu viaţă! 


— Medicul grec care mă îngrijeşte mi-a zis că sunt în afară de 
pericol. Dar că am avut un noroc drăcesc. 

Petronius scoase din centură o pungă, pe care i-o aruncă lui 
Encolpius. 

— Pentru cheltuieli! 

— N-am nevoie de bani! se opuse Castor. Băieţii au făcut o 
chetă pentru mine. 

— Nu sunt banii tatălui meu! Monedele acestea de aur sunt 
câştigate de mine! Lucrez pentru prinţesa Antonia! 

Encolpius îşi prezentă prietenii lui Petronius. Toţi erau marcați 
de viaţă în ciuda vârstei lor tinere. 

— Sunt băieţi hotărâți! zise Encolpius cu mândrie. Cred că la 
ora asta Ammilus tremură de frică! Face pe grozavul dar ştie că 
o să-i spargem capul! 

Carin, un efeb cu alură de şef, interveni: 

— Am vrut să-l bubuim pentru că a îndrăznit să-şi aducă 
oamenii pe teritoriul nostru dar Castor ne-a rugat să nu ne 
atingem de el până când nu se vindecă. 

— Vin şi eu! zise Petronius bătăios. Am pumnul greu! 

— Ammilus este „leno” al unui mare bordel din plin centrul 
Velabrului, zise Carin. Înainte lucrase şi în Subura, pentru o 
matroană cu nume mare. Dar după încercarea lui de a-l omori 
pe Castor, nu se mai aventurează pe aici. 

— O să vină într-o zi, căci nu vrea să-şi piardă renumele de 
Ammilus cel Groaznic, interveni Vatenius. Dar o să-i punem 
maţele la soare. 

Petronius cunoştea limbajul colorat al băieţilor deoarece 
Encolpius şi Ascyltus îl familiarizaseră cu felul lor de viaţă. Se 
adaptase fără greutate la modul lor de existenţă. Inalta 
societate şi lumea vagabonzilor îl interesau şi îl atrăgeau în 
aceeaşi măsură, trezindu-i chiar curiozitatea. 


Inima lui lunius Niger îi chinuia cavitatea toracică, înăbuşindu- 
| de emoție şi frică. Palid, cu mâinile tremurând, schimba priviri 
neliniştite cu colegii aşezaţi în rânduri strânse pe băncile lor. 
Fuseseră convocați imperios la această reuniune. Eventualii 
absenţi erau ameninţaţi cu excluderea din această ilustră 
adunare. 

Consulul, care prezida dezbaterile, citise scrisoarea trimisă de 
împărat, şi, încă tulburat, se adresă senatorilor consternaţi. 


— „Clarissimi”, sunteţi rugaţi să vă asumaţi răspunderea în 
ceea ce priveşte mesajul pe care Majestatea Sa a binevoit să vi-l 
trimită şi să luaţi hotărârea oare se impune. 

Tiberiu cerea, nici mai mult, nici mai puţin, decât 
condamnarea Agrippinei acuzată de aroganță şi încăpățânare, 
ca şi a lui Nero Cezar, căruia îi reproşa desfrâul şi legăturile 
necumpătate cu băieţii. Acuzaţii ridicole, trase de păr, dar care 
puteau să cadă sub incidenţa legilor privitoare la moravuri şi la 
crima de l&se-majeste. 

Senatorii păreau loviți de mutism. Nimeni nu îndrăznea s-o 
acuze pe Agrippina, văduva lui Germanicus, idolul poporului 
roman. Sau să arunce cu noroi în prinţul Nero Cezar pentru o 
înclinaţie care nu numai că nu mai şoca dar era practicată chiar 
de împărat şi încă într-o manieră mult mai gravă, deoarece le 
cerea băieţilor liberi să practice perversiuni care depăşeau 
limitele celui mai desfrânat dezmăţ. 

— Ce este permis lui Jupiter, nu este permis unui măgar, şopti 
Tertullius Ulpius la urechea lui lunius. 

Senatorii erau prinşi între două focuri, amândouă la fel de 
periculoase. Dacă nu o condamnau pe prinţesă şi pe fiul ei, îşi 
atrăgeau mânia lui Tiberiu. Dacă adoptau măsuri coercitive, se 
ridica poporul Romei. Senatorii vedeau prin uşa deschisă a 
Curiei cum se adună lumea. Şedinţele Senatului erau totdeauna 
urmărite de gură-cască, de oameni care transmiteau prietenilor 
ultimele ştiri politice, de numeroşi provinciali în trecere prin 
Roma care voiau să cunoască viaţa capitalei sub toate 
aspectele. 

Citirea scrisorii lui Tiberiu fusese ascultată cu uimire şi 
consternare de plebeii adunaţi în faţa Senatului. Fără să mai 
aştepte încheierea lucrărilor, unii dintre ei se şi răspândiseră 
pentru a-i preveni pe cetăţenii Romei de cele ce se urzeau la 
Curie împotriva Agrippinei şi a fiului său. Mulțimea începea să 
bombăne. Murmurul începea să se umfle ca o avalanşă care 
coboară pe povârnişurile unui munte îngroşându-se, alunecând 
tot mai repede şi care, bubuind, sare în aer, explodează. 

— Este o scrisoare mincinoasă! 

— Calomnii! 

— Defăimări! 

— Acuzaţii false care urmăresc să-i discrediteze pe cei din 
familia lui Germanicus! 


— Cei care îndrăznesc să ridice mâna asupra prinţesei 
Agrippina şi a prinţului Nero Cezar vor avea de a face cu poporul 
Romei! 

Lucrurile erau clare. Senatorii aşezaţi aproape de uşa 
deschisă îşi părăsiră băncile şi se refugiară în fundul sălii. 
Consulul, tremurând ca o foaie de hârtie, le ceru din nou 
senatorilor să se pronunţe. Işi făcea datoria dar desfăşurarea 
şedinţei îi golise obrajii de sânge. Palid, părea un cadavru viu. 
Toţi „clarissimi” ştiau că un „senatus-consultum” prin care se 
hotăra condamnarea ar fi fost urmat de o năvală a plebei în 
Curie şi de linşarea multor membri ai Înaltei Adunări. 

Senatorul lunius Rusticus, care redacta de obicei procesele- 
verbale ale şedinţelor, avu o inspiraţie divină: se ridică şi cu o 
voce care vibra de emoție propuse să nu înceapă dezbaterile şi 
să se ceară respectuos Majestății Sale să trimită o nouă 
scrisoare în care să-şi precizeze intenţiile şi să le dea instrucţiuni 
suplimentare. 

Senatorii votară în unanimitate moţiunea în timp ce mulţimea 
striga: 

— Să nu încercaţi să ne înşelaţi căci vom şti unde să vă găsim 
ca să vă rupem gâtul! 

— Nimic nu va scăpa de mânia noastră! 

— Nici scrisorile lui Tiberiu şi nici cohortele lui Sejanus! 

Senatorii tremurând de frică abia reuşiră să treacă prin 
mulţimea care nu înceta să-i blameze. Unii se urcară în litiere 
sau în palanchine, alţii o luară pe jos. 

lunius Niger şi Tertullius porniră pe cai, unul lângă celălalt. 

— Am picat în mijlocul furtunii, lunius! Soluţia lui Rusticus nu 
e decât un paliativ! zise Tertullius. 

— In acuzaţia împotriva lui Nero Cezar se simte de departe 
mâna nevestei sale. lulia III vrea căderea bărbatului său aşa 
după cum mama ei a urmărit căderea lui Druses ll, fiul 
împăratului. 

— Umbra lui Sejanus planează peste toată familia imperială. 
Mă tem de el mai mult decât de toate „furiile” reunite! 

Antonia urmărea evenimentele cu febrilitale. Nu-şi făcea iluzii 
cu privire la Agrippina şi la Nero Cezar. În ciuda tulburării 
interioare, se arăta foarte calmă uimindu-i chiar şi pe cei mai 
versaţi în a-şi ascunde sentimentele. 


Petronius, care o vedea în fiecare zi, învățase s-o cunoască, 
cu atât mai mult cu cât spiritul său de observaţie şi analiză 
progresase după venirea sa la Palatin. Lucra în bibliotecă cu 
bătrâna sa protectoare când primul majordom anunţă vizita 
prinţesei Livilla. 

Petronius, discret, vru să se retragă, dar Antonia îi făcu un 
semn să rămână. 

Prinţesa Livilla intră emanând efluvii de parfum fin. 
Frumuseţea sa de altădată se mai păstra ca o orhidee magnifică 
ce începe să se vestejească. Reparaţiile estetice, o costau 
eforturi lungi şi obositoare. Era într-o rochie de mătase 
trandafirie şi pe umeri avea un şal de dantelă atât de fină, încât 
părea pânză de păianjen. 

Se îndreptă cu braţele deschise spre Antonia şi o îmbrăţişă cu 
o tandreţe teatrală. 

— Mamă, mama mea dragă, au trecut secole de când nu ne- 
am mai întâlnit! 

Bătrâna doamnă afişă acelaşi zâmbet plin de afecţiune. 

— A fost nevoie de neînţelegerea asta dintre familia ta şi cea 
a fratelui tău Germanicus pentru ca să vii să mă vezi! 

Livilla aruncă o privire semnificativă spre Petronius ca şi cum 
prezenţa acestuia ar fi deranjat-o. 

— N-am secrete în faţa acestui băiat, secretarul meu 
particular. 

Livilla îl măsură cu ochii săi catifelaţi de sus în jos ca şi cum ar 
fi vrut să-i aprecieze farmecele bărbăteşti. Atitudinea ei voia să 
exprime înţelegere pentru capriciul mamei sale faţă de acest 
tinerel. Numărul matroanelor bătrâne atrase de adolescenţi 
tineri şi provocatori creştea. 

Petronius, cu nasul în carte, urmărea impasibil întâlnirea 
dintre cele două femei - mamă şi fiică - care se urau de moarte, 
dar se priveau cu nişte zâmbete pline de tandrete. 

Antonia ştia că Livilla nu era decât un instrument în mâinile lui 
Sejanus şi că nepoata sa juca acelaşi rol. Auzise că prefectul 
avusese îndrăzneala să-i ceară lui Tiberiu mâna văduvei fiului 
său. Pentru bătrâna doamnă, politica lui Sejanus era limpede ca 
o apă de izvor. Acesta voia să-i lichideze pe fii lui Germanicus 
astfel ca Gemellus, fiul Livillei şi nepotul lui Tiberiu, să rămână 
singurul moştenitor al tronului. În cazul morţii lui Tiberiu - vârsta 
sa înaintată îl făcea candidat la noaptea veşnică - Sejanus ar 


deveni regentul lui Gemellus, noul împărat minor. Atunci ar avea 
în mână toată politica imperiului. Un accident nenorocit ar putea 
oricând să intervină şi Gemellus odată plecat în împărăţia 
umbrelor, Sejanus s-ar putea încorona. 

Tiberiu, în pofida încrederii şi afecțiunii faţă de favoritul său, 
înţelesese că intrarea prefectului în familia imperială ar provoca 
o furtună care ar zgudui dinastia. Nu numai senatorii, 
magistraţii, cavalerii şi plebea Romei şi-ar manifesta deschis 
ostilitatea, dar şi armata l-ar da la o parte pe acest parvenit care 
exercita funcţia de înalt comandant fără să aibă o singură 
victorie militară la activul său. Folosind termenii cei mai aleşi ca 
să-l flateze, Tiberiu îi respinsese cererea dar, ca să îndulcească 
pilula, îi promise mâna nepoatei sale lulia după moartea 
bărbatului acesteia, Nero Cezar. 

Era o invitaţie deghizată la suprimarea soţului jenant. Sejanus 
înţelese aluzia. Nero Cezar trebuia să dispară cât mai repede. 
Scrisoarea trimisă de Tiberiu Senatului urmărea această tactică. 

Dar Antonia le ghicise jocul. Era hotărâtă să pună în mişcare 
tot ce putea ca să le destrame planurile. 

Uneltirile Livillei de a o atrage în tabăra lui Sejanus erau nu 
numai transparente dar şi ridicole. Văduva lui Druses îşi 
închipuia că sarcina sa nu era prea grea. Bătrâna prostuţă va 
cădea în propriile sale mreje fără să-şi dea seamă de ce va 
urma. 

Livilla, aflându-se acum în faţa mamei sale, pricepu că 
operaţiunea proiectată nu va fi chiar aşa de uşoară. Apoi şi 
prezenţa lui Petronius o jena. Nu o avea el şi un alt rol în afară 
de cel de amant. 

Antonia, pe care o revedea după câţiva ani, nu avea aerul 
unei femei prea bătrâne, după cum presupuse. Bătrâna prinţesă 
învățase de la Caligula, „micul monstru”, să adopte de formă 
ideile pe care interlocutorul voia să i le inoculeze. 

Fiindcă Livilla îi vorbea despre complotul Agrippinei şi al fiului 
său mai mare, Antonia îşi înclină capul de câteva ori ca şi cum 
ar fi urmărit cu interes părerile acesteia. 

— Crede-mă, mamă, i-am vorbit împăratului în favoarea 
Agrippinei şi a lui Nero Cezar. Dar m-a întrerupt cu toată 
duritatea. „Mincinoşii ăştia nu merită bunăvoința ta”, mi-a zis. 
Apoi mi-a arătat mărturiile care dovedesc participarea lor la 
complot. Trebuie să înţelegi mânia împăratului. Imploră-l şi tu s- 


o ierte pe Agrippina şi pe fiul său. Ca să-i îndulceşti mânia 
renunţă în numele lui Nero Cezar la drepturile la coroană. Asta-i 
sfatul meu dezinteresat. Nu suntem cu toţii membri ai aceleaşi 
familii? Nu curge acelaşi sânge în venele noastre? 

Petronius admira arta Antoniei care părea mişcată de 
pledoaria fiicei sale. 

— Ai o inimă foarte bună, Livilla! Dar în ce calitate aş renunţa 
la drepturile lui Nero Cezar? Ce valoare ar avea o asemenea 
declaraţie din partea mea? Dacă Senatul va considera că vina 
Agrippinei şi a fiului său este dovedită, nimic nu-i va mai putea 
salva. Renunţarea mea n-ar face decât să slăbească poziţia lui 
Nero Cezar, care ar deveni un simplu particular. Intervenţia mea 
n-ar schimba hotărârea lui Tiberiu! Justiţia să-şi urmeze calea! li 
voi scrie lui Tiberiu o scrisoare implorându-i clemenţa. Asta-i tot! 

Livilla se ridică şi sărută mâna mamei sale. 

— Te rog să primeşti omagiile respectuoase ale lui Gemellus, 
nepotul care te adoră! 

Antonia ascunse un zâmbet ironic. Gemellus n-o văzuse decât 
la câteva ceremonii oficiale la o vârstă la care sentimentele sunt 
încă nebuloase. 

— Vrei să ţi-l trimit, mamă? Sau ai prefera să vii la noi? N-ai 
avut niciodată curiozitatea să-mi vizitezi vila de la Ostia! 

Antonia suspină cu părere de rău. 

— La vârsta mea, Livilla, deplasările sunt stingheritoare. 
Bătrâneţea nu iartă. Dar o să ne mai vedem! Sunt sigură că ne 
vom revedea! 


La vila lui Niger domnea o atmosferă funebră. Starea de spirit 
a lui „pater familias” se răsfrângea asupra tuturor din casă. Căci 
lunius era chinuit de o teamă atroce. Crizele politice sunt 
primejdioase deoarece delatorii profită de apele tulburi ca să 
atace prăzile fixate de dinainte. 

— Ştiu ce va urma! îi spunea soţiei dezolate de nervozitatea 
lui. Sejanus îi va raporta lui Tiberiu că Senatul, cavalerii, plebea 
şi gloata sunt în prag de răscoală. Că Roma este gata să 
proclame decăderea lui din drepturi şi încoronarea lui Nero 
Cezar. La Capri împăratul va tremura speriat de această 
ameninţare. Sejanus îl va convinge că trebuie să împânzească 
oraşul cu trupele pregătite pentru reprimarea celei mai mici 
tentative de răscoală populară. In ceea ce îi priveşte pe 


senatori, treaba e şi mai simplă. Îi va aresta pe recalcitranţi. 
Cavalerii, creaţie a imperiului, vor fi cei mai docili. Pedepsele 
exemplare vor reintroduce disciplina în rândurile lor. 

Domitia trebui să recunoască că, cel puţin acum, bărbatul său 
avea dreptate. Previziunile sale se  împliniră. Cohortele 
pretoriene, cohortele de pază, poliţia îşi făcură apariţia peste 
tot. Ici şi colo, unde izbucneau incidente între plebe şi armată, 
reprimarea era nemiloasă. Manifestaţiile populare în favoarea 
Agrippinei şi a fiului său fuseseră dispersate de şarjele de 
cavalerie cu sabia scoasă. Au avut loc vărsări de sânge. 
Cadavrele zăceau pe stradă iar familiile primiră aprobarea de a 
le înhuma de-abia după câteva zile. Au fost luate măsuri 
draconice care semănară groaza. Câteva sute de răsculați îşi 
pierdură viaţa. Numeroşi răsculați au fost arestaţi şi aruncaţi în 
închisori. Cei mai încăpăţânaţi au fost găsiţi spânzurați în 
celulele lor. Populaţia se închisese în case. 

Acesta a fost momentul ales de Tiberiu pentru a trimite a 
doua scrisoare către Senat. 


În dimineaţa aceea un tribun de pretorieni se prezentă la vila 
lui Niger şi ceru să fie primit de stăpânul casei. Intâmpinat de 
lunius, verde de groază, îl anunţă pe un ton peremptoriu că la 
Curie sosise un nou mesaj din partea Maiestăţii Sale şi că Inalta 
Adunare este convocată de urgenţă să voteze un „senatus- 
consultum” după voinţa imperială. Ofiţerul îl preveni pe lunius 
că nicio absenţă nu va fi tolerată şi că bolnavii vor fi transportaţi 
cu litiera la Curie ea să participe la vot. 

Pretorianul îi vorbea de sus, ca unui simplu cetăţean roman 
care trebuia să execute ordinele fără să le discute. 

lunius abia se mai ţinea pe picioarele ce i se înmuiaseră sub 
greutatea corpului îngreunat de teamă şi emoție. 

După plecarea ofițerului, care îl salută reglementar dar îi şi 
aruncă, la plecare, o privire amenințătoare, lunius se prăbuşi pe 
un scaun. 

— Credeam că a venit să mă aresteze, îi zise suflând greu 
Domitiei, care îl mângâia cu afecţiune. 

— Te agiţi prea mult! Te vei duce la Senat şi îţi vei face 
datoria! 


— Am să votez după voinţa împăratului! Totdeauna am fost 
un senator disciplinat! Niciodată nu m-am gândit să mă opun 
autorităţii imperiale. 

Domitia îşi aminti ce caz făcea lunius când vorbea de 
respectul datorat instituţiilor republicane. Acum zăcea la 
pământ ca o păpuşă spartă şi vorbea cu glas tare de fidelitatea 
sa faţă de împărat şi de instituţiile imperiale. Laşitatea lui o 
indispunea, aproape că îi făcea greață. Dar nu era ea cea 
chemată să-l judece. Traumatizat de arestarea şi sinuciderea lui 
Domitius Cotta, nu mai era acelaşi om. 

Domitia luă un clopotel de argint şi sună. Primului majordom 
venit îi porunci: 

— Serviţi repede masa! „Clarissimus” trebuie să meargă la 
Senat după masă! 


Vibius studia cu bucurie casa în plină tulburare, pe tatăl 
speriat, pe mama neliniştită, pe Cynthia febrilă şi pe sclavii în 
fierbere. Agitaţia servea planurilor sale. Întrucât nervozitatea 
stăpânilor se transmitea printr-un fel de mimetism şi servitorilor 
care alergau aparent fără niciun scop, Vibius se furişă în camera 
mamei sale. Pe măsuţa de toaletă se găsea cutia de bijuterii, 
care nu era niciodată închisă cu cheia, deoarece Bibula, o sclavă 
între două vârste, o păzea în permanenţă. Apoi, cine ar fi 
îndrăznit să fure? Pedeapsa s-ar fi abătut asupra tuturor 
sclavilor, fără excepţie. Torturaţi, i-ar fi indicat foarte repede pe 
suspecți sau i-ar fi denunţat pe vinovaţi. 

Cum Bibula se afla în locuinţele sclavilor, unde un bijutier 
repara o brățară de argint a Domitiei, Vibius putea să opereze 
fără nicio grijă. Ştia că mama sa poseda un adevărat tezaur. Un 
inventar ar fi cerut mult timp. Apoi Domitia, care avea multă 
încredere în Bibula, nu s-ar fi gândit niciodată să-şi verifice 
bijuteriile. 

Vibius se gândi că dispariţia unui inel împodobit, cu o piatră 
prețioasă va trece neobservată. Opera repede. Deschise cutia şi 
alese un inel încrustat cu un smarald superb. Închise cu grijă 
cutia şi părăsi repede camera. Pe culoar se uită în dreapta şi în 
stânga, dar nu văzu vreo umbră omenească. Işi vâri inelul în 
centură şi se duse la masă unde mâncă puţin, deoarece fusese 
şi el cuprins de nervozitate, dar din alte motive. 


Era sigur că, în iureşul evenimentelor, tatăl său va uita s-o 
anunţe pe Ennia că nu mai poate veni la întâlnire. Deocamdată 
fata era ultima grijă a senatorului. Şedinţa urma să fie lungă. 
Citirea scrisorii lui Tiberiu, discuţiile, adulările linguşitorilor, 
votarea, redactarea  „senatus-consultum-ului” trebuiau să-i 
reţină pe „clarissimi” până târziu în noapte. 

După o masă luată la repezeală lunius plecă şi după el se 
ridicară de la masă şi ceilalţi membri ai familiei. Domitia şi 
Cynthia se instalară în peristil ca să brodeze, o ocupaţie care le 
permitea să-şi petreacă timpul în aşteptarea lui lunius. 

Vibius pretextă o întâlnire cu un prieten şi se retrase şi el. Se 
duse aproape fugind la „insula” în care tatăl său se întâlnea cu 
metresa. Voia să ajungă înaintea Enniei. Inima îi bătea iar inelul 
furat îi frigea mâinile. În sfârşit, avea prilejul să vorbească cu 
femeia pe care o adora. Uitase de Chloe, de logodnă, de 
obligaţiile sale faţă de familia pe care trebuia s-o întemeieze. 

Ajunse cu sufletul la gură în faţa „insulei” unde, după 
cadranul său solar portativ, Ennia trebuia să-şi facă apariţia 
dintr-un moment în altul. Bătea din picioare de nerăbdare. 

În sfârşit, Ennia apăru la capătul străzii. Sângele lui Vibius 
fierbea. Era îmbrăcată într-o rochie de muselină scumpă, care se 
mula pe corpul ei magnific, iar pe umeri avea un şal cu o 
dantelă atât de fină încât părea o aripă de ceaţă sidefată. 
Frumuseţea ei îl îmbată pe Vibius, care o întâmpină în faţa uşii. 

— Salut, Ennia, vreau să te anunţ... 

Abia putea să zică ceva, cuvintele îi rămâneau în gât. 

— Ce să mă anunţi? 

Vocea Enniei, uşor dispreţuitoare, îi tăie suflarea. O amuza 
tulburarea vizibilă a tânărului. 

— Tata nu va putea să vină astăzi... Trebuie să participe la 
şedinţa Senatului... 

Fruntea Enniei se încreţi. 

— Şi te-a trimis pe tine să mi-o spui? 

— Nu! Nu! bâigui Vibius. Am venit să-ţi aduc un mic cadou... 
Din proprie iniţiativă... 

Scoase inelul din buzunar şi îl dădu Enniei, care zâmbi cu ochii 
plini de o lumină fascinantă. Ennia luă inelul şi îl privi cu 
admiraţie. Smaraldul arunca flăcări de parcă înăuntrul lui ar fi 
ars o stea. 

— Foarte drăguţ din partea ta! 


— Lasă-mă pe mine să ţi-l pun pe deget! Mi-ai face o mare 
plăcere. 

Ennia îl lăsa să-i pună inelul pe degetul inelar. Atingându-i 
mâna Vibius simţi un fior de voluptate trecându-l prin tot corpul. 

— Te rog să nu-i spui nimic tatălui meu de acest mic dar... 
care va fi urmat de altele... 

Îşi dădu brusc seama că pasiunea îi depăşise raţiunea. Căzut 
în propria sa plasă, îi promise cu căldură: 

— O brățară... un colier... o diademă... 

— Mă iubeşti? îl întrebă pe un ton glumet. 

— Ca un nebun! Te ador! 

— Te-am văzut de mai multe ori aşteptând pe trotuarul din 
faţă. Părea că te ascunzi. 

— Nu voiam să mă vadă tata. Gelozia l-ar fi înfuriat! Este 
foarte posesiv... 

— Ah, asta o ştiu! 

Se hotări să treacă Rubiconul. 

— Nu vrei să mergem în apartamentul... care te aşteaptă? 

Ennia îl privi cu un aer surprins, aproape ofensată. 

— Pentru ce? Crezi că m-ai cumpărat cu un inel? la-ţi-l! 

Ennia, cu un gest furios, vru să-l scoată din deget, dar Vibius 
o împiedică. 

— N-am vrut să te insult! 

— Crezi că mă pretez la toate fanteziile oamenilor din lumea 
ta pentru un fleac! Fiica unui plebeu poate să fie tot atât de 
mândră ca şi o tânără patriciană! Nici nu mi-ai zis cum te 
cheamă! Asta-i lipsă de respect! 

Vibius se grăbi să repare această lipsă de bun simţ. 

— Vibius! Vibius Niger! 

— Ei bine, Vibius, putem, dacă vrei, să facem o mică 
plimbare. 

— Cu plăcere! zise Vibius descumpănit. 

Spera, cu inelul acesta, să-i posede trupul care îi înfierbânta 
simţurile. Imaginaţia îi lucra. O vedea goală, tremurând, 
cedându-i, îmbrăţişându-l, supunându-se cu fervoare virilităţii 
lui. 

Porniră încet pe stradă, dar un escadron de cavalerie trecu în 
galop împingându-i pe trecători, care se lipeau îngroziţi, de 
ziduri. Vibius o prinse pe Ennia în braţele sale interpunându-se 
între ea şi călăreţi. Îi simţi sânii lipiti de pieptul său, pântecele 


lipit de al său, coapsele atingându-le pe ale sale. În depărtare se 
auziră ţipete, vociferări. 

Când călăreţii se îndepărtară Vibius, cu părere de rău, îi dădu 
drumul Enniei. 

— Te iubesc! zise. Te iubesc cum n-am iubit niciodată! 

— Altădată ai să-mi faci declaraţia asta! Acum trebuie să mă 
întorc cuminte acasă. Vezi ce primejdios este pe stradă. Oraşul 
fierbe. Certurile din familia imperială nu mă privesc! 

Vibius înţelese că fata ştia ce voia şi nu-şi schimbă ideile de la 
o oră la alta. 

— Dă-mi voie să te conduc până acasă! 

— Mulţumesc, dar nu vreau ca vecinii să mă vadă întorcându- 
mă acasă însoţită de un băiat! Ara reputaţia mea! Te las la 
colţul străzii! 

Vibius îşi încruntă sprâncenele. Fata asta îşi bătea joc de el. 
Doar se culca aproape în fiecare zi cu bătrânul lunius! lar pe el îl 
trata ea pe un băieţaş. 

Ennia părea că îşi râde de gândurile lui. 

— Dacă nu vrei, sunt gata să-ţi dau înapoi inelul! 

Vibius abia se mai stăpânea. 

— Să-mi dai înapoi cadoul? Ar însemna să mă insulţi! 

— Atunci la revedere şi pe curând! 

Îi făcu un semn grațios cu mâna şi se pierdu în mulţime. 
Vibius îşi aminti mânios că Ennia o ştersese fără ca cel puţin să-i 
dea un rendez-vous. 


După o noapte de dragoste Sejanus se îmbăia în piscina 
Pomponiei, care se lipise cu tandreţe de el. Bucuros de succesul 
din ajun, Sejanus îi mângâia rotunjimile excitante şi îi vorbea de 
lucrările de la Senat. 

— Cea mai bună comedie a lui Plaut n-ar produce ilaritatea pe 
care a produs-o scena în care iluştrii senatori se îmbulzeau ca 
oile să voteze „senatus-consumtum-ul” cerut de Tiberiu în cea 
de-a doua scrisoare. 

Vorbea slobod căci erau numai ei doi. 

— Împăratul mi-a urmat sfatul şi şi-a reînnoit acuzaţiile 
împotriva Agrippinei şi a fiului său. Totodată a condamnat 
Adunarea pentru că a dat dovadă de lipsă de respect faţă de 
autoritatea sa acceptând propunerea neruşinată a lui Rusticus, 
în loc să ia imediat măsurile cele mai drastice. Scrisoarea a fost 


citită după ce s-au închis uşile Curiei. Uluiţi şi îngroziţi de acest 
procedeu neobişnuit senatorii i-au declarat pe Agrippina şi pe 
Nero Cezar inamici publici şi i-au condamnat la exil şi la 
confiscarea tuturor bunurilor. Pe mamă au exilat-o pe insula 
Pandateria iar pe fiu pe insula Ponza sub cea mai severă 
supraveghere. 

Pomponia îşi sprijini capul de umărul lui şi făcu o mutriţă 
dezolată. 

— Ştiu ce vrea să însemne asta! Că în curând dragostea 
noastră se va sfârşi! 

— Visezi, sau ce-i cu tine? Lasă gândurile astea negre! 

— După moartea lui Nero Cezar te vei însura cu văduva lui! 
Ascultă-mă bine, Sejanus! Vizezi prea sus! Şi cu cât vizezi mai 
sus numărul duşmanilor tăi creşte! De ce nu te mulţumeşti cu 
situaţia actuală? Eşti primul după Tiberius! Căsătoria cu văduva 
asta sacră te va duce la pierzanie! lţi propun o soluţie mai bună 
care va stinge invidiile şi îţi va permite să duci o viaţă liniştită 
până la capătul zilelor tale! 

— Şi care e soluţia asta miraculoasă. 

— Însoară-te cu mine! 

Sejanus izbucni în râs. 

— Ai prea mulţi prieteni! Ai început să mă faci gelos! 

— Toţi prietenii mei te vor susţine! 

O privi cu un aer serios. 

— Drumul meu este trasat, Pomponia! Şi nimic nu mă mai 
poate opri! 

Zgomotul fugii îngrozite a oamenilor de pe străzi, care strigau 
şi îl blestemau pe împărat şi pe complicii săi, însoţit de galopul 
cailor, făcu geamurile să se zguduie. 

— Este gloata Romei care învaţă ce e disciplina! zise Sejanus 
cu un aer satisfăcut. Scrisoarea împăratului a fost citită în 
principalele locuri publice sub supravegherea armatei. 

— La ce îţi trebuia această nouă provocare? 

— Ca oamenii să înţeleagă că eu stat stăpânul! Moartea 
câtorva provocatori de tulburări este un preţ destul de mic 
pentru a impune ordinea la Roma! 

— Nu te temi de ura care se adună împotriva ta? Sunt sigură 
că la această oră n-ai niciun prieten! 

— Te înşeli! Toţi „marii” se îmbulzesc în jurul meu ca albinele 
în jurul reginei! 


— Linguşitorii, nu prietenii! 

Sejanus îi răspunse pe un ton persiflant: 

— Prietenii? N-am nevoie de prieteni! Numai de unelte! După 
ce îi folosesc şi îi golesc de substanţă, îi arunc la gunoi. Nu mă 
interesează simpatia oamenilor. Să se teamă de mine. Asta îmi 
ajunge! 

Făcu o pauză. Adâncit în gânduri îşi întrezărea viitorul în roz. 

— Într-o zi această văduvă, care va deveni nevasta mea, 
poate că va purta coroana imperială. Dar tu vei dispune de 
putere, de bogăţiile mele! Ştii de ce? Fiindcă tu eşti singura mea 
dragoste! Dacă lulia va avea un accident - hazardul joacă feste 
stranii chiar şi celor plasați foarte sus - cine te va împiedica să-i 
iei în mod oficial locul? Eu nu voi da socoteală nimănui căci 
voinţa mea va sfărâma orice împotrivire! 

Pomponia, drăgăstoasă, îl îmbrăţişă. 

— Atunci vom fi cea mai fericită pereche imperială! 

Gândurile lui Sejanus zburară spre copiii pe care îi adora. Fiul 
său mai mare va purta coroana imperială iar fiica, soarele vieţii 
sale, va fi soţia lui Gemellus. 

Ajuns în culmea puterii va savura, în sfârşit, din fericire. Îşi va 
recâştiga toată tinereţea pierdută lângă oameni pe care i-a 
speculat şi i-a urât. II urâse pe Apicius, bătrânul său amant, o 
urâse pe Apricia, soţia lui urâtă şi bogată, îl urâse pe 
Germanicus, chiar şi pe Tiberiu. Dar ea să-şi atingă scopul mai 
avea două obstacole de trecut. Prinţul Drusus Cezar şi Caligula. 
Claudiu, „prostul satului”, nu conta. 

Ţipetele spărseseră iarăşi liniştea nopţii. 

Pomponia îşi acoperi urechile cu minutele sale. 

Sejanus făcu un gest de indiferenţă. 

— Lasă-i să ţipe! Mâine o să uite totul! Câteva jocuri 
fastuoase la Circ, o porţie dublă de grâu şi totul va reintra în 
normal! 


Lui Petronius îi era tot mai greu să se izoleze cu Cynthia, să 
profite de intimitatea ei, să se bucure de fericire. Vibius era tot 
timpul pe urmele lor. Treceau zile după zile fără ca s-ăi poată 
vorbi între patru ochi. Dimineaţa, când se ducea la Palatium, nu 
mai putea să întredeschidă uşa camerei în care dormea Cynthia 
deoarece Vibius, ca din întâmplare, se găsea tocmai atunci pe 


coridor, ieşea din camera sa sau avea ceva de făcut prin 
camerele vecine. 

Seara, când se întorcea de la Palatin şi toată familia era la 
„cena”, Petronius avea impresia că este supravegheat de fratele 
său. Schimba câteva cuvinte anodine cu Cynthia, care îi zâmbea 
cu afecţiune şi îl ignora intenţionat pe fratele său, care turba de 
mânie. 

Într-o seară lunius, după ce bău câteva cupe de vin care îi 
încălziră sângele şi îi mai îndulciră posomoreala, se adresă 
Cynthiei pe un ton conciliant care nu anunţa nimic bun. 

— De ce nu vrei să discutăm serios despre viitorul tău? Ai 
ajuns la vârsta la care fetele se mărită, acceptă bucuriile unui 
cămin, ale unei familii, temelia societăţii noastre. Nu te-am 
forţat să accepţi candidatura fiului lui Sejanus, chiar dacă era 
foarte avantajoasă. Dar Marcellus Silius este o partidă onorabilă. 
Senator, membru al unei familii romane vechi şi nobile, se 
bucură de sprijinul meu şi al mamei tale. 

_ Expresia feţei Cynthiei se înăspri. Din ochi îi ţâşneau fulgere. 
Işi strânse pumnişorii. Atitudinea ei trezi admiraţia lui Petronius, 
care n-o crezuse niciodată în stare de atâta energie. 

— Dacă Marcellus Silius, candidatul vostru preferat, are 
fantezie şi vrea să se căsătorească cu mine, asta îl priveşte. O 
asemenea căsătorie nu va avea loc niciodată. 

lunius continua cu argumentele sale. Obişnuit să acţioneze 
după voia sa, nu lua în serios opoziţia fiicei. 

— Căsătoria nu este o plăcere, ci o datorie, Cynthia. O datorie 
faţă de părinţi, faţă de strămoşi, faţă de urmaşii care vor veni. 

— Tată, hotărârea mea este irevocabilă! Nu mă voi căsători 
cu nimeni. Cel puţin în anii apropiaţi. Tu ai doi băieţi care se vor 
căsători şi vor asigura continuitatea familiei Niger. 

— Cynthia, trecem prin vremuri grele. O alianţă matrimonială 
puternică ne-ar folosi. 

Vibius se bucura de necazurile Cynthiei şi ale lui Petronius. 
Aştepta cu nerăbdare despărţirea lor. În acelaşi timp Domitia 
detesta autoritatea opresivă a soţului său. 

— Dacă Cynthia nu vrea să se mărite cu Silius, nu putem noi 
doi să ne impunem voinţa. 

Acest dialog neaşteptat îl încuraja pe Petronius şi îl dezola pe 
Vibius, deoarece mama lor întărea poziţia gemenilor. 


lunius era nemulţumit. Ar fi ripostat, dar nu voia să se dea în 
spectacol în faţa sclavilor care serveau desertul, cu atât mai 
mult cu cât revolta soţiei îi submina prestigiul. Totuşi, ca să aibă 
ultimul cuvânt, se întoarse spre Vibius. 

— Şi tu? Logodna ta cu Chloe se prelungeşte la nesfârşit! 
Când mă întâlnesc cu tatăl ei, mă priveşte pieziş. Şi are 
dreptate. Chloe e frumoasă şi plină de farmec. Cuvântul meu şi 
al tău au fost angajate. 

Vibius compară figura lui Chloe cu cea a Enniei. Siluetele lor 
se confundau, apoi se disociau într-un mod haotic. Acum era el 
cel pus în încurcătură. 

— Eu nu zic că nu mă însor, dar trebuie să mă pregătesc 
sufleteşte! 

— Se pare că nu ţii seama de legile contra celibatului! 
Prelungirea nejustificată a logodnei este pedepsită. Vrei sau nu 
vrei, voi anunţa căsătoria ta cu Chloe în luna care vine. 

Ochii lui Vibius se injectară de mânie. Acum îl ura pe tatăl 
său. Nu mai putea să-şi explice admiraţia, dragostea, 
devotamentul, încrederea oarbă pe care a manifestat-o 
totdeauna faţă de tatăl său. Nu înţelegea că, în realitate, Ennia 
tăiase toate legăturile dintre ei. Gelozia îl sufoca. Tatăl său 
poseda un bun care trebuia să-i revină lui deoarece era mai 
tânăr, deoarece o iubea, deoarece se bucura de libertate, dar nu 
putea să profite de ea, în timp ce lunius era bătrân, căsătorit, 
avea copii şi o situaţie politică care îi impunea o atitudine 
morală sănătoasă. Vibius se simţea frustrat de fericirea sa. 

— Domitia, nu te îmbraci?! zise lunius după „cenă”. Ai uitat că 
am fost invitaţi la o lectură la Tertullius? Seneca ne va citi poezii 
şi dialoguri filosofice. Va fi acolo toată Roma. 

După plecarea părinţilor Cynthia şi Petronius se retraseră în 
camerele lor. Vibius se duse în grădină. Făcu un tur până la 
locuinţele sclavilor şi o văzu pe Bibula mâncând la masa 
comună. Se strecură, fără să se grăbească; în camera mamei 
sale, luă din cutie un colier de perle şi o brățară încrustată cu 
diamante, apoi urcă pe furiş în camera sa lăsând uşa deschisă. 


La Palatin viaţa se desfăşura după ceremonial ca şi cum nimic 
grav nu s-ar fi întâmplat. 

Prinţesa Antonia arăta acelaşi calm auster, rigid, primea 
oameni în audienţe, acorda ajutoare, participa la anumite 


sărbători oficiale, ca să-i arate lui Tiberiu că nu era supărată pe 
el. Voia să liniştească apele ca cel puţin Drusus Cezar şi Caligula 
să rămână în libertate. Cât timp sângele lui Germanicus va 
curge în venele unuia din copiii săi, Sejanus îi va urmări cu ura 
sa. lar Antonia era gata de orice compromis, numai ca să 
împiedice acest sfârşit. La scrisoarea sa împăratul îi răspunse că 
numai apărarea înaltelor interese de stat l-a obligat să ia măsuri 
extreme. O asigura de stima şi de voinţa sa de a aduce pacea în 
sânul casei imperiale. Un mesaj ceţos care lăsa totul nelămurit. 

Drusus Cezar, entuziasmat de poziţia sa de prinţ moştenitor, 
scăpat de concurenţa fratelui său mai mare, părea inconştient 
de primejdia care plana deasupra capului său. Soţia sa, Emilia 
Lepida, îi mărea şi mai mult euforia. Antonia deplângea lipsa de 
maturitate a prinţului care prin megalomania sa trezea 
bănuielile lui Tiberiu. Drusus, uşuratic, făcea pe rivalul micului 
Gemellus, fără să-şi dea seama că în felul acesta îşi săpa 
propriul mormânt. 

Antonia constată că numai Caligula, „monstrul”, părea în 
stare să scape de ghearele lui Sejanus. Firea sucită a nepotului 
său, escrocheriile, prefăcătoriile, destrăbălarea, superficialitatea 
sa aparentă îl linişteau pe Tiberiu, care nu-l considera 
primejdios. lar în ce-l privea pe Claudiu, bâlbâitul, acesta ieşea 
din joc. Mare amator de istorie şi literatură, se ataşase foarte 
mult pe Petronius. Îi citea fragmente din lucrarea sa „Istoria 
etruscilor”, pe care tânărul bibliotecar le asculta cu o răbdare 
angelică. 


Antonia lucra la corespondenţa sa când intră Caligula afişând, 
ca întotdeauna, un zâmbet apatic şi răutăcios. 

— Bunico, vreau să-ţi cer voie să-l iau în seara asta pe 
Petronius cu mine în oraş. După munca monotonă de peste zi o 
mică escapadă nocturnă i-ar schimba un pic ideile. 

Antonia suspină. 

— Nu sunt prea deplasate raidurile tale nebuneşti acum, când 
toată Roma este în fierbere, dragul meu Caius? 

— Cum îmi lipseşte talentul de istoric al unchiului Claudiu şi n- 
am nici cel de scriitor al prietenului meu Petronius, nu-mi rămân 
decât aptitudinile de dragor, care îmi aduc mari satisfacţii. 


Bătrâna prinţesă prefera ca „micul monstru” să-şi irosească 
surplusul de energie în speluncile din Subura decât în camerele 
surorilor sale. 

— Dar nu întrece măsura, Caius! Poate că ai avea nevoie deo 
escortă. 

— Mă vor însoţi mai mulţi prieteni. Lelius, Caius, Othon, 
Lepidus, Petronius... Dar la ce să te plictisesc cu o listă prea 
lungă de nume? Escorta ne-ar stingheri! 

— De ce vrei să-l corupi pe Petronius? 

— Să-l corup? Este destul de mare ca să-şi trăiască viaţa! Apoi 
vine cu mine fiindcă vrea! 

Caligula îl găsi pe Petronius în bibliotecă. 

— Dragă prietene, ia-ţi pelerina! Noaptea asta o facem lată! 

— Dacă nu sunt noaptea acasă, tata mă omoară! 

Caligula făcu un gest de liniştire. 

— O să-i explici că ai fost luat cu forţa. Chiar dacă suntem 
ameninţaţi de ruină, încă mai am o anumită autoritate. 

Prinţul şi prietenii săi se îmbrăcară cu tunici scurte care, le 
lăsau braţele goale, îşi puseseră câte o centură de piele, care le 
servea şi de pungă, îşi luaseră pelerine cu glugă, ca să le 
acopere feţele, şi sandale uşoare. Caligula le mai dădu şi 
pumnale. 

— Este o prevedere necesară noaptea! In caz de nevoie nu 
şovăiţi să le folosiţi. 

leşiţi în stradă, Caligula îi adună în jurul său. 

— Petronius, mi-ai spus odată că ştii doi golani care ar putea 
să ne servească de călăuze. Vreau ceva nou. Să mergem prin 
cartierele cele mai rău famate din Subura! 

Coborâră pe o stradă în pantă până la For. Râdeau ca nebunii, 
trimiteau sărutări din vârful degetelor femeilor tinere, făceau 
glume nesărate cu prostituatele. Îi trăgeau de barbă pe bătrânii 
filosofi greci, ciupeau de fund trecătoarele cu sâni şi şolduri 
mari, fugind când acestea începeau să tipe şi să blesteme, 
smulgeau togele trecătorilor şi le aruncau în noroi, răsturnau 
lecticile, loveau cu picioarele uşile prăvăliilor lăsându-le 
deschise spre marea bucurie a vagabonzilor din vecinătate care 
se îmbulzeau să fure mărfurile. 

Caligula şi prietenii săi îşi făceau de cap ca să mai răsufle 
după ce au stat atât în ambianța apăsătoare a Palatinului. 


Străzile se goleau de oamenii serioşi, care se ascundeau în 
case. In locul lor apăreau ca gândacii şi libărcile tot felul de 
vagabonzi şi beţivi, hoţi şi târfe flămânde, cerşetori şi sclave, 
pleava societăţii care îşi găsea în întunecime un refugiu şi un 
teren ideal pentru activitatea nocturnă. Ulicioarele strâmte, 
întortocheate, cu numeroase fundături, ale Suburei se 
deschideau în faţa ochilor lui Caligula şi ai prietenilor săi. Câţiva 
beţivani le căutară nod în papură, dar tinerii aristocrați scăpară 
repede de ei, primind şi dând mulţi pumni. 

Inveseliţi de această aventură, îşi continuată cercetările. Dar 
nu putea în niciun fel să dea de adresa lui Encolpius. Petronius, 
deşi cunoştea „insula” în care locuia Encolpius, se rătăcise în 
acest labirint fără ieşire. Lepidus era tentat să renunţe dar 
Caligula, cu curiozitatea aţâţată de Petronius, hotărî să fie 
continuate cercetările. „Insulele”, atât de înalte încât păreau că 
ating stelele, se aliniau pe cele două părţi ale ulicioarei strâmte 
încât uneori balcoanele plasate faţă în faţă se atingeau. 

Intrebând în dreapta şi în stânga, fără să se lase descurajaţi 
de răspunsurile mai mult sau mai puţin mormăite, reuşiseră 
până la urmă să iasă în strada Murcia. 

— Să sperăm că prietenul tău ne va da informaţii care să 
merite oboseala. Sunt istovit! zise Caligula. 

— Tot încercăm! zise Carius. 

Pe o uşă ce scârţia intrară într-un coridor murdar, mirosind a 
mucegai, mărginit de mai multe uşi într-o stare lamentabilă. 
Prima, din stânga, se deschise şi în prag apăru o femeie obeză 
între două vârste, violent fardată. Văzându-i pe tineri, făcu o 
strâmbătură ce se voia simpatică. Îşi duse cochet mâna la păr. 

— Ce doriţi, frumoşii mei? 

— Căutăm apartamentul Aegleei, zise Petronius. Nu e la 
ultimul etaj? 

— Aegleea este cea mai proastă codoaşă din Subura! La mine 
găsiţi cele mai frumoase fete din Cartier! Chiar şi o fecioară, 
dacă aveţi bani destui! 

— Recunosc locurile! zise Petronius. Să urcăm! O luă înainte 
urmat în şir indian de prietenii săi. Seara scârţia amenințând să 
se prăbuşească la fiecare pas. Mirosuri greţoase infectau 
atmosfera. 

— Inceputul este promiţător! zise Curion astupându-şi nasul 
cu o batistă parfumată. 


Ajunseseră sub acoperiş. Petronius împinse prima uşă care 
era cât pe aici să sară din balamale. 

O bătrână fără dinţi şi urâtă că o Erinie ieşită din iad îi 
întâmpină zâmbind amabil. 

— Pe mine mă căutaţi, frumoşii mei? 

— Pe Castor şi pe Encolpius! răspunse Petronius laconic. 

— Am înţeles! Căutaţi un „leno”! Pot să vă plasez la clienţi 
foarte generoşi! Aveţi exact vârsta de care am nevoie! Am găsit 
totdeauna amatori bogaţi pentru băieţii recomandaţi de 
Encolpius! 

Caligula se amuza copios. | se propunea să se prostitueze. 

— Discutăm mai târziu despre asta! zise el. Deocamdată îl 
căutăm pe Encolpius. Suntem prietenii lui. 

— Nenorociţi ca şi el! zise bătrâna scuipând cu dispreţ. 

Pierduse orice interes pentru tinerii aceştia care o luau peste 
picior. 

— Giton! strigă femeia cu o voce răguşită. 

Giton apăru în fundul coridorului. Văzându-l pe Petronius 
scoase un strigăt de bucurie apoi, brusc, faţa i se întristă. 

— Ai picat prost! Encolpius şi Castor sunt plecaţi, au o 
răfuială. 

Caligula se uită puţin decepţionat la băiatul de zece ani, 
zburdalnic şi cu ochii jucăuşi, dar prea puţin experimentat - 
presupunea el - pentru ceea ce căuta. 

Giton, fiindcă crescuse, purta o tunică prea scurtă pentru el. 

— Dar pot să vă duc la ei. Ştiu unde pot fi găsiţi, într-un 
bordel din Velabrum. 

— Să mergem cu Giton! propuse Petronius. N-o să regretăm. 

Caligula împinse o monedă de aur în mâna murdară cu 
degete umflate ale bătrânei, care se făcuse numai miere. 

— lertaţi-mă, domnilor! Nu ştiam cu cine am de-a face! 

Arătă câteva fetiţe slabe şi puţin atrăgătoare îngrămădite într- 
un colţ din camera cu pereţii scorojiţi. 

— Nu vă tentează bijuteriile astea? Niciuna nu e trecută de 
paisprezece ani! 

— Să plecăm cât mai repede de aici! zise Curion. Simt că mă 
sufoc! 

— Să te păzească Jupiter, domnul meu! zise bătrâna cu o voce 
mieroasă lui Caligula deschizându-i uşa. 


Când ieşiră în stradă Curion aspiră îndelung aerul ceva mai 
puţin rău mirositor decât cel din „insulă”. 

Chiar în clipa aceea conţinutul urât mirositor al unei oale de 
noapte i se revărsă peste cap. Sări într-o parte, alunecă pe o 
balegă de cal şi se duse de-a berbeleacul. Se ridică blestemând 
murdăria străzii. 

— Nu face nimic! zise Giton. Aici, foarte aproape, este o baie 
publică deschisă ziua şi noaptea. 

— Să mergem! ţipă Curion vărsând toată mâncarea 
îngurgitată cu o oră înainte. 

— Noi suntem obişnuiţi cu necazurile astea. Toate oalele de 
noapte se varsă pe trotuar. Tot timpul trebuie să mergi cu nasul 
într-o parte ca să eviţi duhoarea. 

Petronius îi spuse lui Giton cum îi cheamă pe prietenii săi 
schimbând doar numele lui Caligula în Vinicius. 

— Vrem să petrecem o noapte îndrăcită! zise prinţul. 

— S-a făcut! se lăudă băiatul. Encolpius, Ascyltus şi cu mine 
suntem cele mai bune călăuze în Subura şi Transtiberin! Avem 
legături şi în jurul Circului cel Mare!... Dar mai întâi la baie! 

Intrară într-un edificiu ce părea mai solid decât „insulele” din 
jur. Îlnăuntru erau o mulţime de clienţi. Când se dezbrăcau în 
vestiar Giton le şopti: 

— Noaptea clienţii caută distracţii. Aici găseşti de obicei tineri 
măcelari, luptători de la circ, huligani şi adesea cavaleri bogaţi 
care caută aventuri uşoare. Prostituatele sunt cu legiunile. 

Recomandările lui Giton nu erau zadarnice. Câţiva indivizi, 
atraşi de prospeţimea noilor veniţi, încercară să se apropie de ei 
dar nu insistară când avansurile le fură respinse. 

— Nu e niciun pericol, căci poliţia închide ochii la micile 
păcate, sunt bine plătiţi pentru asta, dar interzice scandalurile. 

— Ambianţa nu-mi displace! zise Caligula. O să mai venim pe 
aici! 

Curion îşi găsi veşmintele spălate şi uscate. Era o treabă bine 
făcută. După o oră de bălăcit în apă plecară. 

— Ce aţi vrea să facem acum? întrebă Giton. E cam devreme 
să mergem ca să ne întâlnim cu Castor şi Encolpius. Bordelurile 
de lux se deschid ceva mai târziu. Până atunci vă propun să 
mergem într-o tavernă! Sau la un tripou unde se joacă tare! Sau 
la lupte de cocoşi! Sunt pentru toate gusturile şi pentru toate 
pungile! 


— Te lăsăm pe tine să alegi. 

— Ai mâncat în seara asta, Giton? îl întrebă Petronius care 
avea simţul realităţii. 

— Am mâncat ceva! răspunse băiatul cu un aer demn. 

— Atunci să începem cu o tavernă! zise Caligula. Cu burta 
plină inspiraţia lui Giton se va îmbogăţi! 

Intrucât tavernele trebuie să se închidă după căderea nopţii, 
băiatul îi duse pe tinerii petrecăreţi pe o străduţă şi bătu la o 
uşă după un cod convenit. Toată „insula” era cufundată în 
întuneric. După câteva clipe de aşteptare uşa se deschise 
lăsându-i să vadă un coridor întunecat. Individul care le 
deschidea uşa, ascultă ce-i spuse Giton, ce părea o veche 
cunoştinţă în ciuda vârstei sale, şi se dădu la o parte lăsându-i 
să intre. Merseră pe un coridor, apoi o luară spre dreapta şi 
intrară într-o încăpere spațioasă plină la refuz de o clientelă 
foarte amestecată. Vagabonzi şi oameni bogaţi, amatori de 
senzaţii tari, şedeau cot la cot. Curtezane foarte scumpe, dacă 
te luai după rochiile lor de mătase şi bijuterii, îi înveseleau pe 
bărbaţii încălziţi de vinurile tari şi de mâncărurile apetisante. 
Ambianţa era aproape şic. 

Paturile, atât de apreciate de romani, lipseau, deoarece nu 
era loc decât pentru scăunele şi măsuţe. Decorul pereţilor se 
reducea la câteva picturi murale lubrice. Doi cântăreţi la lire 
mângâiau plăcut auzul clienţilor. 

Un chelner aduse o masă rotundă şi scăunele pentru noii 
veniţi. 

— Cele mai bune vinuri din Roma sunt la dispoziţia voastră iar 
bucătăria noastră nu are concurenţă. In ceea ce priveşte alte 
plăceri, veţi găsi la etaj cămăruţe confortabile unde vă aşteaptă 
partenere frumoase şi foarte tinere. Ganymezii pot să-i 
mulţumească pe cei mai rafinaţi amatori. Dacă cineva dintre cei 
din sală vă excită fantezia, vă rog să-mi faceţi un semn. 

Caligula era încântat. 

— Petronius, micul tău prieten Giton este un tezaur. El ne 
descoperă un univers necunoscut. 

Meniul oriental li se păru foarte gustos iar vinurile delicioase 
după mâncărurile piperate. Giton înghiţea tot ce era mai bun şi 
mai scump. Işi umplu burta chiar şi cu câteva pahare de vin de 
Sicilia. 


— Acum, după masa asta, m-ar tenta un joc cu zaruri sau o 
luptă de cocoşi! zise Caligula. 

Giton îi atrase atenţia că la ora asta i-ar putea găsi pe 
Encolpius şi pe Castor la Velabru. 

— Programul lor cuprinde o vizită la un lupanar unde fetele 
sunt de o sută de ori mai frumoase decât astea de aici. Dar vă 
previn! S-ar putea să dăm de încăierări! 

— Dacă îi găsim în încurcătură, sunt omul lor! zise Caligula 
entuziasmat. 

Plăti nota, apoi îl urmă pe Giton care deschidea cortegiul. 
Trecură fără incidente prin Subura deoarece derbedeii, 
temându-se de numeroasele patrule militare apărute în zonă, 
preferaseră să facă o pauză şi se închiseră în vizuinele lor. 

În Velabru, cartierul jocurilor şi al prostituţiei de lux, era mai 
multă mişcare, dar clienţii, în majoritate oameni certati cu legea 
de prin partea locului, alunecau prudent pe lângă ziduri, ca nişte 
şobolani. 

Petronius şi ai lui i-au găsit, cu ajutorul lui Giton, pe Castor, 
Encolpius, Hyllus şi pe prietenii lor într-o tavernă care, pe din 
afară, era cufundată în întuneric. După ce se îmbrăţişară, Castor 
îi spuse lui Caligula, pe care îl cunoştea încă de pe timpul când 
familia Cotta era în glorie: 

— Mă tem că în noaptea asta nu ne vom putea plimba 
împreună. Avem nişte datorii de plătit. 

— Tocmai pentru asta am şi venit! zise prinţul. 

— Noi îţi mulţumim foarte mult, dar nu ne convine să te 
atragem într-o încăierare între haimanale, răspunse Castor. Noi 
vom intra, cu voie sau fără voie, într-un bordel de lux unde va 
ieşi cu cafteală. Bordelul este proprietatea unei dame de la 
Curte, Lelia Tertullius. 

— lată ceva care mă atrage, zise Caligula. Simt că mă 
mănâncă palmele. lar în ce o priveşte pe damă, puţin îmi pasă 
de titlurile ei. 

— În noaptea asta vrem să ne plătim datoria, cu aceeaşi 
monedă, faţă de Ammilus! interveni Carin, şeful suburienilor. 

Taverna era aproape pustie deoarece ora avansată îi gonise 
pe clienţi spre alte ocupaţii mai lucrative. 

— E momentul să plecăm la vânătoare! anunţă Carin. 

Hyllus se ridică primul. 

— Să mergem! 


leşiră în tăcere şi se întinseseră de-a lungul străzii ca să nu 
trezească atenţia prin numărul lor. Ajunşi în faţa unei „insule” cu 
un aspect destul de impunător dar întunecată ca o noapte fără 
lună, Carisus bătu la uşă după un semnal convenit. Inainte de 
expediţie băieţii studiaseră obiceiurile duşmanului, punctele 
sale slabe, ca să-l lovească puternic şi pe neaşteptate. 

Uşa se deschise fără zgomot. O haimana cu nasul turtit de o 
lovitură de pumn îi examina cu o privire vigilentă pe noii veniţi 
şi, văzând o pungă plină de aur, pe care i-o arătă Carin, le 
permise să intre. 

— Dar fără gălăgie! Avem vecini foarte sensibili! 

Encolpius înţelese că era vorba de o concurenţă nebună, dar 
îşi păstră părerile pentru sine. Castor intră printre ultimii, cu 
capul plecat, ca să nu fie recunoscut, deşi probabilitatea era 
minimă. Fusese atacat noaptea şi agresorii nu i-au văzut decât 
silueta. Dar o precauţiune în plus nu strica. 

Noii clienţi intrară într-o casă de un lux ţipător, cu prostituate 
şi prostituaţi ce se remarcau prin frumuseţe şi tinereţe. Un 
adevărat tezaur pentru amatorii de dragoste plătită. 

Nici Caligula şi nici Petronius nu ştiau că patricienii puteau să 
posede lupanare şi să speculeze prostituţia, dar nu în mod 
direct. Un „leno” sau o „lena”, proxeneţi profesionişti trataţi cu 
cel mai mare dispreţ de populaţia romană, acopereau onoarea 
proprietarilor. 

Caligula îşi râdea sub mustață gândindu-se la severa şi 
puritana doamnă de onoare a bunicii sale cum îşi încasează cu 
regularitate veniturile din aceste afaceri murdare. 

Intraţi în cetate, tinerii clienţi se puseseră pe petrecere, dar, 
când veni momentul de a plăti nota, feţele lor zâmbitoare îşi 
schimbară minele. Atacul fuse atât de neaşteptat încât apărarea 
se arătă a fi jalnică. Bordelul fu devastat din temelii până la 
acoperiş. De prostituate nu s-au atins. În schimb proxeneţii şi 
paznicii acestei turme nenorocite au fost bătuţi groaznic şi lăsaţi 
în baltă de sânge. 

Ammilus, auzind zgomotul, ieşi din biroul său şi se îndreptă 
spre atacatori dar, spre surprinderea sa, se trezi în faţă cu 
umerii uriaşi ai lui Hyllus. Şi Ammilus era un colos care nu 
cunoscuse niciodată înfrângerea. De data asta, însă, loviturile lui 
Hyllus îl doborâră la pământ şi se văzu cu un braţ şi un picior 
frânte, patru coaste rupte şi faţa plină de sânge. Uşile blocate 


de agresori îi împiedicară pe proxeneţi să cheme în ajutor poliţia 
plătită gras să le asigure protecţia. 

Toată operaţiunea dură o jumătate de oră. O jumătate de oră 
de iad pentru Ammilus şi acoliţii săi. 

Terminându-şi treaba, Castor şi prietenii săi dispărură. Lăsau 
în urma lor paturi şi dulapuri sfărâmate, scaune rupte, covoare 
şi draperii tăiate în bucăţi, obiecte de artă sparte, frescele 
mâzgălite, bucătăria distrusă, pivniţa transformată într-o baltă 
de vin iar amforele numai cioburi. 

Zorile se iveau la orizont stingând stelele ce dispăreau 
eclipsate de lumina vie a zilei ce se năştea. 

Tinerii, încântați de isprava lor, se întâlniră în Forul deja plin 
de oameni. 

— A venit momentul să ne despărţim, Castor, zise Petronius 
îmbrăţişându-l. 

Castor îi mulţumi lui Caligula şi prietenilor săi pentru ajutor. 

— Eu trebuie să-ţi mulţumesc pentru noaptea asta minunată, 
pe care n-am s-o uit aşa de repede. 

În clipa aceea un freamăt îi cuprinse pe cei din jurul lor. O 
litieră escortată de patru sclavi înarmaţi cu bastoane înainta 
prin mulţime 

— Faceţi loc! Faceţi loc! Faceţi loc pentru doamna Calpurnia 
Sulpicius! Faceţi loc! Faceţi loc! 

Conducătorul convoiului îi lovea uşor cu bastonul pe gură- 
cască care nu se depărtau destul de repede ca să lase loc de 
trecere litierei ce se apropia de grupul lui Caligula. Acesta, ca şi 
prietenii săi de la Palatin. Îşi acoperi faţa cu gluga pentru a nu fi 
recunoscut. 

Litiera trecu pe lângă grupul lui Caligula. Culcată pe perne de 
mătase, sprijinită în cot, Calpurnia părea cufundată în gânduri. 
Cortegiul îşi continuă drumul. 

— Am văzut-o pe această matroană intrând ieri la Sejanus, 
zise Encolpius ca şi cum ar fi vorbit despre un fapt divers. 

— Stai aşa! zise Caligula devenit dintr-odată curios. La 
prefectura Pretoriului? 

— Nu! La vila prefectului, pe Aventiu! 

— Eşti sigur? îl întrebă din nou Caligula. Nu o confunzi? 

— Cum s-o confund? Am mai văzut-o de vreo două sau trei ori 
intrând la Apicata, care locuieşte tot pe Aventinum. 

— O cunoşti şi pe Apicata? 


— Din vedere. Este soţia repudiată a lui Sejanus. Locuieşte 
singură într-o vilă foarte frumoasă. 

Şi adăugă zâmbind puţin jenat. 

— Cunosc bine cartierul. Tot acolo locuieşte o doamnă bogată 
din nobilime care îmi răsplăteşte generos vizitele. 

Prinţul scoase din centură o pungă rotundă ca o minge şi, 
zâmbind, i-o aruncă lui Encolpius. 

— Prinde-o! O meriţi! 

Petronius şi prietenii prinţului înţeleseră aluzia. Jocul dublu al 
Calpurniei nu mai era o taină pentru cei din familia lui 
Germanicus. 


XI 

Inima lui Petronius se zbătea ca o păsărică prinsă în capcană. 
Se aştepta la o primire furtunoasă. Era prima noapte petrecută 
în afara casei. 

Ajuns în faţa grilajului grădinii fu surprins auzind ţipete şi 
urlete de durere venind din partea în care locuiau sclavii. 
Locuinţele rezervate sclavilor erau mascate de clădirea masivă 
a vilei, care le separa de stradă. 

Pentru Petronius această agitaţie neobişnuită era bine venită 
deoarece îndrepta atenţia tatălui spre alte chestiuni, mai 
arzătoare decât escapada sa nocturnă. Pe măsură ce mergea pe 
alee şi se apropia de vilă auzea tot mai clar plânsetele, 
lamentaţiile, dar şi biciul şfichiuind spatele unui sclav. 

Intrigat, intră în vestibulul pustiu al vilei. Trecu prin câteva 
încăperi şi îi găsi pe Domitia, Cynthia şi Vibius în peristil. 
Domitia, cu ochii înroşiţi, îşi ştergea cu batista obrajii plini de 
lacrimi. Cynthia îşi astupa cu minutele urechile ca să nu audă 
tipetele sfâşietoare reverberate de ecou sub tavanul înalt. 

— Nu mai pot să suport urletele acestea! exclamă Cynthia. 
Apoi, nu cred că Bibula ar fi fost în stare să fure bijuteriile. 

Vibius stătea în picioare sprijinit cu spatele de o coloană de 
marmură. Niciun muşchi nu i se mişca pe faţă. 

— Ce se întâmplă? întrebă Petronius. 

— Am descoperit aseară că îmi lipsesc câteva bijuterii. Numai 
Bibula avea acces la cutie. Tatăl tău anchetează furtul. Şi Bibula, 
căreia i-am acordat toată încrederea!... Este incredibil! 

— Cutia era totdeauna deschisă, interveni Cynthia. Oricine ar 
fi putut să profite de o absenţă momentană a Bibulei ca să-şi 
însuşească câteva bijuterii... 

— lunius a pedepsit vreo sută de sclavi, dar n-a obţinut niciun 
rezultat. 

Petronius se îndreptă spre galeria care comunica cu locuinţele 
sclavilor. 

— Nu te duce acolo, îi strigă mama. Este furios! Dacă te vede, 
se înfurie şi mai mult! 

— Vreau să-i explic lipsa mea de acasă... 

— Nu faci decât să înveninezi lucrurile! interveni Vibius. Nu te 
băga în treburi care nu te privesc! 

Intrând în curtea din faţa locuinţelor sclavilor, Petronius simţi 
că ameţeşte. 


Bibula, goală, spânzurată de părul răsucit ca o funie, legată 
de un scripete de tortură, era biciuită de un sclav nubian 
muşchiulos. Pielea de pe spate, şoldurile, stomacul îi erau pline 
de sânge. Ţipetele îi erau tot mai slabe, apoi încetară. Leşinase. 

— Luaţi o altă sclavă! porunci lunius majordomului. Toţi, 
bărbaţi sau femei, să fie biciuiţi până aflu cine este hoţul. Şi 
dacă nu aflu cine este vinovatul, îi voi trimite pe toţi în atrium 
unde călăii îi vor supune la torturi! Aceştia vor şti cum să-i facă 
să vorbească! 

Apariţia lui Petronius îl făcu să tremure. Uită pentru o clipă de 
sclavi şi i se adresă pe un ton ceremonios, zeflemitor. 

— „Dominus” Petronius vine dimineaţa după escapadele 
nocturne! La cincisprezece ani, „Dominus” Petronius îi imită pe 
adulţii care trăiesc din propriile lor venituri! „Dominus” 
Petronius uită că se mai află sub autoritatea paternă! 
„Dominus” Petronius se emancipează din proprie iniţiativă! 

Tânărul îşi plecă fruntea ascultând supus admonestarea 
tatălui. Voia să-l scutească de încă o criză de mânie, lunius se 
întoarse spre majordom. 

— Continuaţi cu pedepsirea! Furcile, lanţurile, biciurile, 
nuielele, nimic nu trebuie să lipsească! Vreau să am bijuteriile 
înapoi în următoarele trei ore! Altfel, vă mănânc pe toţi! 

Apoi, înnebunit de mânie, îl apostrofă pe Petronius: 

— Să mergem! Avem de discutat, noi doi! 

Se îndreptă cu paşi mari spre vilă însoţit de Petronius 
înfricoşat de furia tatălui: 

— „Dominus” Petronius duce o viaţă pe picior mare, îşi bate 
joc de supunerea pe care mi-o datorează, de disciplină, de 
respect... 

Intrară în peristil unde îi aşteptau Domitia, fiica sa şi Vibius. 
Fiecare reacţiona în felul său. Privirea Domitiei îl implora să se 
calmeze. Cynthia tremura de emoție. Vibius părea că-l sfidează 
pe tatăl său. Ochii lui reci, sticloşi, îl scrutau cu ironie şi răutate. 

Atitudinea aceasta îl exaspera pe lunius care, lucind 
abstracţie de Petronius, îl săgeta cu privirea. Un raport bizar, de 
neînțeles, părea că se stabileşte între el şi fiul său mai mare. O 
adversitate care nu se putea exprima prin cuvinte. Se priviră ca 
doi duelgii gata să-şi încrucişeze spadele. Domitia, Cynthia, 
Petronius, nu mai contau. 


Urletele de durere din curte continuau să răvăşească nervii 
celor din familia lui Niger. În schimb, în peristil, domnea o 
atmosferă grea, plină de ameninţări. Era o scenă mută care 
confirma confruntarea stranie dintre lunius şi Vibius. 

Tatăl ştia cine era autorul furtului deoarece văzuse inelul 
soţiei sale pe degetul Enniei care avusese imprudenţa să-l 
poarte în prezenţa lui lunius. Şi aceasta în ciuda faptului că 
Vibius, vrând să evite complicațiile, îi interzisese expres să-l 
poarte în prezenţa tatălui său. lunius îşi vărsa mânia pe sclavi 
deoarece nu putea să şi-o verse pe fiul său. Amândoi erau legaţi 
de o complicitate care ascundea o vină comună. Bătrânul amant 
înşelat nu putea dezvălui adevărul căci asta ar fi însemnat să 
recunoască relaţiile cu fata lui Tuscus. Aşadar forţa nota ca să 
încarce şi mai mult conştiinţa fiului şi rivalului său. Cât timp va 
mai suporta Vibius torturile la care erau supuşi nenorociţii de 
sclavi fără să recunoască că a furat? lunius arunca toată 
răspunderea pe umerii fiului său care, însă, rezista impasibil la 
această presiune morală. Nu-l chinuiau remuşcările. Scrupulele, 
mila, ruşinea erau pentru el nişte cuvinte goale de conţinut. 

Cinismul lui Vibius îl şoca şi îl uluia pe lunius. L-ar fi strâns de 
gât cu propriile mâini, dar dreptul de viaţă şi de moarte nu-i mai 
aparţinea. 

Petronius şi Cynthia schimbau priviri întrebat oaie. 

Avea, oare, Domitia intuiţia dramei care se desfăşura în faţa 
ochilor săi? Pantomima care se interpreta, fără să se pronunţe 
un singur cuvânt, o familiarizase, oare, cu teatrul mut? 

— lunius, îl implora ea, încetează cu torturile! De ce să sufere 
sute de nevinovaţi pentru un singur răufăcător? Mai am destule 
bijuterii! Pe viitor voi fi mai prudentă! Eu sunt de vină că am 
lăsat cutia deschisă! Tentaţia a învins virtutea unuia din oamenii 
mei... Sau a altcuiva, adăugă Domitia. 

Oferea o ieşire onorabilă pentru toţi. 

— Bine! zise lunius. Voi pune capăt anchetei. 

Apoi trecu la un alt punct al ordinei de zi. 

— Domitia, pregăteşte lista invitaţilor pentru nunta lui Vibius! 

Ştia că lovise în punctul dureros, căci fiul său se făcu galben 
ca ceara. 

— Şi grăbeşte-te să termini trusoul Cynthiei! Trebuie să ne 
gândim şi la soţie pentru Petronius. Vrea să fie liber. Va fi! 


Şi ieşi. 


Ultimele cuvinte ale lui lunius privitoare la Cynthia şi la 
propria sa persoană îl doborâră pe Petronius. Tatăl său mai 
ridicase chestiunea căsătoriei Cynthiei. Dar de data aceasta 
vocea lui avea un accent atât de hotărât încât îl sperie. Trebuia 
să facă un plan comun cu sora sa, să construiască un zid de 
apărare. Căsătoria Cynthiei le-ar preface în scrum fericirea, le-ar 
sfâşia inima, le-ar distruge unicitatea, ar despărţi ceea ce natura 
a reunit pentru totdeauna. Dragostea sa faţă de Cynthia îl 
făcuse atât de fericit încât simţea nevoia s-o împărtăşească 
florilor, stelelor, deoarece faţă de oameni trebuia să păstreze 
taina. De câte subterfugii trebuia să se folosească pentru ca s-o 
întâlnească singură, să-i vorbească fără martori, să se 
încălzească amândoi la flăcările pasiunii? Cu cât apăreau mai 
multe piedici în faţa dragostei lor, cu atât mai mult căuta 
mijloace să le învingă. Suferea chiar şi atunci când împrejurările 
îl îndepărtau de Cynthia pentru câteva ore. Dragostea, în ciuda 
frumuseţii sale, este şi otravă deoarece întunecă mintea, îi 
reuneşte pe frate cu soră, apa cu focul, noaptea cu ziua. De 
aceea dragostea este sublimă, căci transformă imposibilul în 
posibil, chiar dacă rădăcinile i se afundă în păcat... 


Pe colina Palatinului Caligula se plimba cu bunica sa prin 
grădină. Priviţi de departe, părea că vorbeau liniştiţi despre 
ceva obişnuit. Nici bătrâna prinţesă, nici nepotul său nu vorbeau 
în public despre exilul Agrippinei şi al lui Nero Cezar. 

Antonia, cu faţa senină dar cu inima neagră, vorbea vădind 
neîncredere: 

— Eşti tu sigur, Caius, că băiatul nu spunea aiureli? Nu pot să 
cred că mă trădează Calpurnia! Să ne gândim bine! A fost 
văzută intrând la Sejanus. O vizitează şi pe Apicata. S-ar putea 
presupune că este prietenă cu Apicata şi că îi spune ceea ce 
aude de la Sejanus. 

— De ce să nu presupunem contrariul? lar dacă o trădează pe 
Apicata, de ce nu ne-ar trăda şi pe noi? Ştii, bunico, că este 
prietenă cu Sejanus? 

— Nu! 

— Şi îţi convine ca prima damă de onoare, care se bucură de 
toată încrederea ta, să aibă legături cu cel mai mare duşman al 
nostru, fără ca tu să ştii? E limpede! Calpurnia este o spioană 
plantată lângă tine! 


— Este mâna mea dreaptă de peste cincisprezece ani. La 
vremea aceea Sejanus nu era decât un ofiţer de rând. 

— Dar cu vremea a devenit un personaj important care îşi 
permite luxul să cumpere tot ce vrea. Fiecare om are preţul său. 

— Am tratat-o totdeauna ca pe fiica mea! 

— lartă-mă, bunico, dar începi să vorbeşti ca o novice care 
de-abia acum înţelege cuvântul „ingratitudine”. Calpurnia are 
nevoie de mulţi bani ca să-şi întreţină copiii, amantul frumos dar 
sărac pe care şi l-a cumpărat şi, în general, duce o viaţă care 
cere mulţi bani. 

— Este bogată! 

— Bogăția este relativă! 

Antonia dădu din cap descurajată. Caligula îi luă mâna şi o 
mângâie cu gentileţe. 

— Viaţa este atât de murdară încât uneori e mai bine să n-o 
trăieşti. 

— Filosofia asta nu este pentru vârsta ta. 

— Filosofia lui Nero Cezar l-a dus la Pontia. 

Antonia îl privi cu admiraţie. 

— Mi-ai dat o lecţie bună. La orice vârstă poţi învăţa. 

— Ultima lecţie o primeşti în pragul morţii. 

— A început ploaia. Să nu răceşti. Mai am nevoie de tine! 

Se adăpostiră sub porticul de la intrarea în grădină. Lelia 
Tertullius ieşi din vilă şi o anunţă respectuos pe Antonia: 

— V-am pus corespondenţa pe masa de lucru, prinţesă. 

Apoi Lelia se retrase evitând să-şi încrucişeze privirea cu cea 
a lui Caligula. 

— Ştii, bunico, că a doua damă de onoare a ta, acest model 
de virtute, este patroana unui bordel? 

Antonia o scuză: 

— Proprietară! Nu patroană! Este o mare diferenţă! 

— A avut obrazul să-ţi spună că i l-am devastat? 

— Da, dar mi-a povestit râzând cum s-au întâmplat lucrurile şi 
fără să-ţi poarte pică. „Nebunii ale tinereţii”, mi-a zis. 

— Înseamnă că n-are conştiinţa liniştită. Altfel ar fi fost mai 
puţin înţelegătoare. 

— O suspectezi şi pe ea? 

— Sunt sigur că fetele de la bordelul ei au şi sarcina să-i tragă 
de limbă pe clienţi. 


— În favoarea cui! Bărbatul ei este mare prieten cu lunius 
Niger. Acuma poate că-l suspectezi şi pe Petronius? 

— Nu! N-are timp! 

— De ce? 

— Este îndrăgostit. 

— Şi cine este fericita aleasă? 

Caligula zâmbi. 

— Nu ştiu. 


Petronius avu un vis zguduitor. Postumus, tatăl său, se ridică 
în faţa sa înconjurat de flăcări şi de coloane de fum arzător care 
ieşeau din măruntaiele pământului. „M-ai uitat, fiul meu! M-ai 
uitat!” Ochii aprinşi ai lui Postumus îl priveau cu asprime. Apoi 
silueta lui Postumus se destramă, flăcările şi fumul fură înghiţite 
de infernul care le dezlănţuise... 

Se trezi plin de sudoare. Zorii zilei pătrundeau pe fereastră. 
Dar visul încă nu se destrămase, încă plutea în jurul tânărului 
tulburat. Chipul lui Postumus îl urmărea chiar şi când era treaz. 
Îşi scutura capul ca să scape de fantasme. Sări din pat, îşi făcu 
toaleta şi ieşi pe coridor. 

Uşa camerei lui Vibius era deschisă. Acesta îl privea ironic din 
patul său. Petronius era exasperat de acest control permanent. 
Să fi bănuit fratele său adevărata natură a relaţiilor sale cu 
Cynthia? Sau mizeriile acestea mărunte aveau doar darul să-l 
enerveze? 

Când intră în vestibul se întâlni cu Athenador care îl aştepta 
pleoştit, ca un câine bătut. 

„Şi ăsta mă urmăreşte?” se întrebă Petronius. Dar temerile 
sale se risipiră repede când îl auzi pe bătrânul filosof vorbindu-i 
pe un ton rugător: 

— Nu mai ai nevoie de mine, Petronius? Încă mai pot să-ţi fiu 
folositor! 

— Ne eşti folositor. Nu-i predai Cynthiei limba şi literatura 
greacă? 

— Dacă vrei să faci ceva pentru mine, salut-o din partea mea! 

Îl bătu prieteneşte pe umăr, apoi se îndreptă spre scară. Fiind 
în întârziere, ieşi fără să-şi salute părinţii. 

Decoratorii împodobeau deja vila pentru nunta lui Vibius. 
Pregătirile acestea îi făcură plăcere. 


Când urcă pe Palatin se încrucişa cu Crusus Cezar care era în 
fruntea unui cortegiu călare, urmat de două care pline de 
bagaje, ce se îndreptau spre For. La salutul său Drusus răspunse 
cu condescendenţă. „E plin de el”, se gândi Petronius, „se şi 
vede împărat al romanilor”. Simplicitatea lui Caligula contrasta 
cu îngâmfarea lui Drusus Cezar care, devenit un monument de 
înfumurare, îi privea pe ceilalţi muritori de sus, ca un zeu. 

Petronius o găsi pe Calpurnia la postul său. Aparent relaţiile 
sale cu ea rămâneau neschimbate. 

Antonia nu cunoştea oboseala. Contribuia efectiv la lucrările 
de istorie scrise de Petronius. Îi sistematiza documentele, clasa 
scrisorile, completa lacunele cu note. Avea o memorie 
prodigioasă. Născută şi crescută în plin război civil, fusese 
martora luptelor duse de tatăl său, Marc Antoniu, şi de unchiul 
său, Octavian, şi cunoscuse aproape toate personalităţile care 
îşi puseseră pecetea pe Republica Romană ce apunea şi pe 
Imperiul ce se năştea. 

Uneori se oprea în timpul lucrului dusă de potopul amintirilor. 

— Dacă l-ai fi cunoscut pe tatăl meu, ai fi văzut ce înseamnă 
măreţia umană. Marc Antoniu a atins culmile puterii după un 
urcuş aspru presărat de piedici. Dar cu cât urcuşul e mai greu, 
cu atât coborârea este mai uşoară. Viaţa tatălui meu a urmat 
această curbă depăşind limitele verosimilului. Chiar şi dragostea 
mamei faţă de el se înscrie în domeniul neverosimilului. O 
înţeleg fiindcă îmi amintesc de tata. Eram fetiţă pe atunci. 
Pentru mine tata era un colos care reunea forţa lui Hercule, 
frumuseţea lui Apollo, inteligenţa lui Mercur şi dragostea 
arzătoare a lui Orfeu pentru Euridice. In el se întâlneau toate 
contrastele luptându-se între ele. Îl comparam cu Orfeu, căci şi- 
a sacrificat totul - onoarea, viitorul şi viaţa - pentru dragostea 
Cleopatrei. Mama mea era o încarnare a fecioarei Echo, fata 
vrăjită de sublimul Narcis, care nu-i acorda nicio atenţie. Biata 
mea mamă! Totdeauna mi-a inspirat tandreţe şi compasiune. 
Frumoasă şi virtuoasă, purta numele de Octavia, ca şi fratele 
său, Octavian. În timpul războaielor civile a jucat, fără să ştie, 
rolul unei mize. Octavian, ca să ajungă la o înţelegere cu Marc 
Antoniu, rivalul şi fostul său prieten, i-a oferit mâna surorii sale. 
La început mama a refuzat să se preteze la această combinaţie 
politică, cu atât mai mult cu cât cunoştea reputaţia detestabilă a 
lui Marc Antoniu. Se vorbea că încă de tânăr s-a lăsat cumpărat 


de foarte bogatul Scribonianus Curio, care, în schimb, i-a plătit 
toate datoriile. Un rol pe care l-a jucat şi Octavian pe lângă 
Cezar ca să obţină sprijinul şi adoptarea. Mai târziu Marc 
Antoniu şi-a amintit de virtuțile bărbăteşti şi s-a căsătorit cu 
Fulvia, o muiere care îşi închipuia că are un cap politic genial, 
dar care i-a adus numai necazuri. Scârbit de căsătoria asta, a 
repudiat-o. Liber, şi-a dobândit repede reputaţia de fluşturatic 
care frecventează prostituatele de lux din Roma. Putea să-şi 
permită cheltuieli mari deoarece  prăzile de război îl 
îmbogăţiseră! In timpul acesta Octavian a avut inspiraţia să-şi 
mărite sora cu Marc Antoniu. Mama a respins proiectul până 
când într-o zi a fost pusă în faţa celui ce îi era destinat ca soţ. 
Acest cuceritor de inimi o fascină. Aşa că nu numai că nu s-a 
mai opus căsătoriei, dar l-a primit ca pe un dar al cerului. 
Mulțumită de soţ, îi dărui două fete şi amândouă au primit 
numele de Antonia. Ca să le deosebească, celei mai mari i s-a 
spus Antonia Major sau Antonia |. Eu am devenit Antonia Minor 
sau Antonia ll. O excentricitate de femeie îndrăgostită. Din 
păcate dragostea mamei faţă de tată n-a fost împărtăşită. 
Întrucât avea obligaţii politice şi militare, într-o zi s-a îmbarcat şi 
a plecat în Egipt. In ziua aceea l-am văzut pentru ultima oară. 
Mama, cu lacrimi în ochi, a rămas la Roma. În Egipt tata a 
întâlnit-o pe Cleopatra. Aceasta, după ce mai înainte se 
îndrăgostise nebuneşte de Cezar, ca să-şi salveze tronul, acum 
se îndrăgostise tot nebuneşte de tata. Frumoasa egipteană îi 
oferea jumătate din tron în timp ce mama îi oferise doar două 
fetiţe mediocre. Tata, îmbrobodit de Cleopatra, a repudiat-o pe 
mama. Nicio soţie n-a resimţit mai dureros acest abandon. 
Războiul civil izbucni din nou. Ca să-l sprijine pe omul pe care îl 
adora, în ciuda trădării sale, mama i-a trimis o armată şi o mare 
sumă de bani. Tata a luat aurul şi soldaţii şi, ca să-i 
mulţumească, a invitat-o să se cărăbănească cât mai repede din 
casă. Supusă, mama a plecat fără să protesteze. Acest act a pus 
capăt visurilor perechii regale. Tata s-a sinucis. Cleopatra s-a 
lăsat muşcată de o aspidă. După moartea tatei mama s-a 
prăbuşit. Ar fi putut să se recăsătorească, deoarece candidaţii 
se îmbulzeau la uşa ei. Nu era ea sora celui care devenise cel 
mai puternic om din Roma? Dar a rămas credincioasă memoriei 
marelui Marc Antoniu. Numai moartea putea s-o despartă de 


amintirile sale. O poveste de dragoste frumoasă şi tristă, 
Petronius. 

Antonia se opri gânditoare, cu mâinile aşezate pe masă. 

— L-ai văzut dimineaţa pe Drusus Cezar? A plecat la Baiies. 
Convocat de împărat. 

— Este o mare onoare, prinţesă! Presupun că vrea să-l scape 
de ghearele lui Sejanus! 

— Crezi? Nu, Petronius! Drusus Cezar se îndreaptă inconştient 
spre pierzanie. Îţi aminteşti de profeţiile bătrânei vrăjitoare? Şi 
Drusus Cezar va muri de tânăr! 

Un râs amar se desenă pe obrajii săpaţi de riduri adânci. 

— În timp ce Agrippina îşi trăieşte agonia pe insula 
Pandateria, Tiberiu a hotărât să-i mărite fata. Agrippina cea 
tânără va fi soţia lui Domitius Ahenobarbus, omul cel mai crud şi 
mai destrăbălat din Roma. 

— Dar Agrippina cea mică n-are decât treisprezece ani! 

— lar Ahenobarbus aproape patruzeci! Dar asta n-are nicio 
importanţă. La treisprezece ani o fată este nubilă. Voința lui 
Tiberiu trebuie să se îndeplinească! 

Petronius fu cuprins de panică: Argumentele lui lunius vor 
deveni şi mai puternice când se va anunţa oficial nunta 
Agrippinei celei tinere. Cât timp va mai putea sora sa să mai 
reziste la presiunile tot mai puternice care se fac asupra ei? 


XII 

Nunta lui Vibius Niger, care se căsătorea cu Chloe, fiica 
senatorului Pontius Atilius, se desfăşură după tot ceremonialul 
bogat şi fastuos al marilor familii de patricieni. Chloe şi mama 
ei, după obicei, îşi petrecură noaptea în bazilica lulia, ca să 
atragă bunăvoința zeilor. Căsătoria a fost celebrată de flaminul 
Dial, „Pontifex Maximus” de la Capri, care îl reprezenta pe 
Tiberiu. Căsătoria patriciană, spre deosebire de unirea nupţială 
plebee, simplă şi aproape neobservată, cerea formalităţi 
interminabile şi respectarea unor simboluri păstrate de veacuri. 
Ceremonia religioasă se desfăşură în casa fetei, apoi cortegiul 
format din rude, prieteni şi invitaţi de rang înalt se îndreptă spre 
vila soţului, unde îi aştepta un banchet somptuos. 

Când tânăra soţie apăru în faţa intrării împodobite cu 
ghirlande de flori, Vibius, care i-o luase înainte, o, întâmpină şi îi 
puse întrebarea sacramentală. 

— Cine eşti tu? 

— Unde vei fi tu Gaius voi fi şi eu Gaia! 

Mama tinerei izbucni în hohote de plâns iar matroanele care o 
înconjurau se grăbiră s-o consoleze. 

Chloe, frumoasă, mândră, îmbrăcată într-o tunică lungă şi 
albă, avea o „pală” de culoarea şofranului care îi încadra faţa 
aristocratică iar în picioare încălţăminte galbenă. Soţia trecu 
pragul în braţele bărbatului său, căci, dacă l-ar fi atins cu 
picioarele, ar fi atras mânia zeilor. 

Căsătoria lui Vibius cu Chloe a fost, în realitate, înşelătoare. 
Dota de un milion de sesterţi, pe care tatăl tinerei soţii trebuia 
să i-o dea ginerelui în trei rate, a rămas o promisiune. In 
realitate socrul nu avea banii aceştia, era aproape ruinat, 
Pontius Atilius spera ca situaţia sa financiară să se amelioreze, 
iluzie pe care creditorii săi n-o împărtăşeau. lunius ştia că 
cuscrul său era decavat, că risca să-şi piardă chiar şi calitatea 
de senator, dar păstra taina ca să nu-i dea ocazia fiului său să 
ridice obiecţii legate de întârzierea zestrei. Fără banii lui Chloe, 
va depinde mereu de sprijinul bănesc al tatălui şi lunius era 
hotărât să-l îmblânzească. Şiret, îi cumpărase lui Vibius un 
apartament frumos într-o „insulă” arătoasă de pe Aventin. 
Motivul? Ştia că Chloe va prefera să locuiască în vila familiei 
Niger decât să suporte doar prezenţa unui soţ pe care îl 


dispreţuia. În felul acesta putea să-şi supravegheze fiul mai 
mare şi toate mişcările lui. 

Din primele zile atmosfera din casa lui Niger devenise 
insuportabilă. lunius şi Vibius aproape că nu-şi vorbeau. Domitia 
nu înţelegea aversiunea care îi opunea ştiind cât de apropiaţi 
erau înainte. Chloe afişa o indiferenţă şi un spirit de 
independenţă faţă de soţul său. lunius, un socru ideal, o 
susţinea atunci când se certa cu Vibius. Chloe arăta mai multă 
afecţiune şi respect faţă de Domitia şi faţă de soţul ei autoritar. 
De asemenea căuta prietenia Cynthiei şi a lui Petronius 
deoarece prevedea că relaţiile ei cu Vibius se vor strica într-un 
viitor apropiat. 

Sclavii puşi la dispoziţia tinerei perechi începură să 
şuşotească pe la colţuri că tinerii soţi trăiau ca pisica cu clinele. 
Se culcau rar împreună şi Chloe era foarte mulţumită de rezerva 
manifestată de bărbatul său. In schimb Vibius găsea la Ennia 
plăcerile senzuale pe care Chloe, rece, i le oferea împotriva 
voinţei sale. Aceasta deoarece fata lui Tuscus devenise metresa 
lui Vibius. Bijuteriile învinseseră virtutea Enniei. 

lunius turba de mânie. Să-şi împartă amanta cu fiul său i se 
părea odios. Ar fi putut să provoace un conflict venind pe 
neaşteptate la Ennia când Vibius se afla la ea. Dar această 
ipoteză trebuia s-o excludă de la bun început. Ar fi izbucnit un 
scandal care ar fi întinat toata familia. 

Deoarece Vibius voia să-şi păstreze camera în care locuia, 
lunius îi mai aranjă câteva camere, făcându-i un apartament 
luxos şi confortabil, mulţumind-o în felul acesta şi pe Chloe. Ca 
urmare Chloe se instală într-o cameră separată. 


Petronius, care îşi petrecea aproape toată ziua la Palatin, 
auzise de la Chloe că bărbatul ei absenta adesea după amiază. 
Fără să fie chinuită de gelozie, îi spuse că-l bănuia că îşi petrece 
timpul la metresă. Petronius se hotări să profite de această 
ocazie favorabilă şi îi ceru Antoniei permisiunea să lucreze 
numai dimineaţa deoarece după prânz, pe care îl lua de obicei 
la Palatin, avea nişte treburi în oraş. Prinţesa bănuia că era 
vorba de nişte intrigi amoroase dar, discretă, nu-i puse întrebări. 

În prima după amiază liberă, dus de pasiunea sa frenetică, 
care se cerea satisfăcută, zbură spre casă. Intră uşor în vilă 
printr-o uşă laterală. Un sclav îi spuse ca doamna Domitia se 


odihnea în camera sa şi că ceilalţi membri ai familiei lipseau din 
casă, cu excepţia domnişoarei Cynthia care lucra în bibliotecă 
cu bătrânul Athenador. 

Fericirea copleşi inima adolescentului. O găsi pe sora sa citind 
un pasaj din Iliada, în marea încăpere plină cu rafturi acoperite 
de manuscrise şi tomuri groase, în timp ce bătrânul dădea ritmic 
din cap aprobând intonaţia tinerei eleve. 

Cynthia, văzându-l pe Petronius, lăsă textul şi, sub privirile 
uluite ale filosofului, i se aruncă în braţe cu obrajii împurpuraţi 
de încântare. 

Petronius se întoarse spre Athenador. 

— Profesore, am ceva de vorbit cu sora mea. Sper ca n-ai 
obiecţii! 

— Faceţi cum vă convine. Până la întoarcerea ta, Cynthia, mă 
voi delecta cu un fragment din „Banchetul” lui Platon. 

— Mulţumesc, profesore! zise ea radioasă. Petronius o trase 
într-o încăpere alăturată, o seră mare. 

Acolo, la adăpost de privirile lui Athenador, îşi lipi gura de 
buzele înfiorate ale surorii sale. Îşi duse mâinile pe trupul ei. 
Cynthia îi răspunse, repetându-i, ca de obicei, gesturile. 
Dezmierdările le înfierbântară sângele şi le treziră simţurile. O 
culcă pe un pat de odihnă şi o dezbrăcă încet în timp ce ea Îi 
desfăcea pânza din jurul coapselor. Se uniră sub ramurile unui 
trandafir care formau, pe deasupra trupurilor lor agitate de 
aceeaşi convulsie, un arc frumos mirositor. 


Peste o oră Petronius părăsea vila pe aceeaşi uşă lăturalnică 
în timp ce Cynthia se întorcea la lecţiile de literatură greacă. 

Adolescentul repeta adesea această manevră. Cu fiecare 
posedare reciprocă plăcerea lor, voluptatea, creştea. Athenador 
era înţelegător, discret şi folositor. 


lunius îi fixă Cynthiei un termen de două săptămâni ca să-i 
ofere mâna lui Marcelius Silinus. 

— Este ultima concesie! Dacă nu, te duc de gulerul tunicii în 
faţa flaminului Dial ca să te cunune. Dacă te încăpăţânezi să 
respingi propunerea mea n-ai decât să te măriţi cu fiul lui 
Sejanus. Nu cred că ţi-ar surâde perspectiva asta. Familia are 
nevoie de o alianţă matrimonială puternică. Consideră că îţi cer 
un sacrificiu pentru binele familiei tale. Tu n-ai decât să alegi! 


Zicând aceasta lunius ieşi plin de demnitate. 


Cu toate riscurile, Athenador acoperea întâlnirile gemenilor. 
Înţelesese de mai multă vreme despre ce era vorba. Morala 
ipocrită a lumii romane, care condamna incestul numai când 
intrau în joc anumite interese, îl făcuse să privească cu mai 
multă indulgență păcatul tinerilor săi protejaţi. li compătimea, 
însă, fiindcă dragostea lor era condamnată. Prea multe forţe, 
prea multe piedici se ridicau în calea lor. 

Cynthia era disperată. În timpul întâlnirilor din seră îşi făceau 
şi refăceau tot felul de planuri, unele mai extravagante şi mai 
absurde decât altele, cu scopul de a se opune lui lunius, care, 
fără să fie adevăratul lor tată, lua hotărâri care îi priveau. Când 
vorbeau de el, evitau cu obstinaţie cuvântul „tată”. Nici în 
prezenţa lui nu-l pronunţau niciodată. lunius simțea 
îndepărtarea lor dar conflictul lui cu Vibius îl preocupa mai mult 
decât capriciile Cynthiei sau răutăţile de neînțeles ale lui 
Petronius. 

Petronius, însă, auzise la Palatin că unchiul lui Marcelius, 
proconsulul Asiei, Caius lunius Silanus, fusese acuzat de mită şi 
exilat pe insula aridă Gyards. 

Îi spuse lui Niger care îi răspunse cu indiferență. 

— Ştiam. Am făcut parte din grupul de senatori care au 
pronunţat condamnarea. Cynthia se va mărita cu nepotul şi nu 
cu unchiul. De altfel, împăratul nu este ostil acestei familii. 
Proconsulul trebuia să fie executat, dar Tiberiu i-a comutat 
pedeapsa. Exilul nu este atât de grav ca securea călăului. Din 
exil te mai poţi întoarce. 

Termenul final al ultimatumului stabilit de lunius se apropia. 

Petronius îi propuse Cynthiei să fugă împreună, să părăsească 
Roma şi să se refugieze în Grecia unde Athenador avea relaţii. 
Dar pe faţa ei apăru o expresie de dezamăgire. 

— Relaţiile lui Athenador! Bătrânelul ăsta drag a pierdut orice 
legătură cu patria sa de peste patruzeci de ani. Apoi, ce-am 
putea face fără bani? Singurul lucru care ne rămâne este ca eu 
să mă opun. 

— Nu pot să cred că ai să rezişti singură în lupta asta fără 
speranţă. 


— Dragostea care ne leagă îmi va da puterea să continui 
lupta. Oricât ar fi de îndăriit, tata nu va putea să mă aducă cu 
forţa în faţa altarului. 

— Ar mai fi o soluţie! Să ne dezvăluim adevărata ascendență 
paternă! zise Petronius hotărât. Antonia mi-ar da scrisorile care 
dovedesc că lunius nu este tatăl nostru! 

— În cazul acesta tu va trebui să înfrunţi singur primejdiile 
legate de apartenenţa ta la familia imperială! În ziua în care 
Roma va afla că eşti fiul lui Postumus, vei fi un om mort! lar asta 
nu pot să accept! Pentru nimic în lume! 


lunius, mare amator de sporturi cinegetice, se hotări să le 
ofere prietenilor săi o vânătoare într-o pădure din Umbria care 
se întindea într-o regiune muntoasă ce intra în latifundiile sale. ÎI 
luă şi pe Vibius, încântat să intre în relaţii cu personaje 
importante, ceea ce îi permitea să mai iasă de sub autoritatea 
tatălui său. 

lunius ar fi vrut să fie însoţit şi de Petronius, călăreț 
îndemânatic, dar acesta îi răspunse că, deşi i-ar fi făcut cea mai 
mare plăcere să fie alături de el, nu poate să-şi întrerupă 
activitatea la Palatin. Argumentul îşi avea greutatea sa. 

Petronius abia putea să-şi stăpânească bucuria. Rămânea 
singur cu Cynthia deoarece prezenţa Domitiei şi a Chloe-i nu 
prea conta. 

Printre invitaţii lui lunius era şi viitorul său ginere, Marcellus 
Silanus, pretext ca să vadă o parte din averea imobiliară a lui 
Niger. Familia lui Silanus avea, de asemenea, bogății 
considerabile. Condamnarea şi confiscarea bunurilor unchiului 
Caius lunius nu reprezenta pentru ei decât o pierdere 
nesemnificativă. 


La Roma etajul vilei familiei Niger se transformase în paradis. 
Petronius şi Cynthia se bucurau din plin de faptul că rămăseseră 
singuri. Nopțile şi le petreceau unul în braţele celuilalt. Gustau 
cu toată intensitatea din plăcerile interzise. 

Câteodată fruntea Cynthiei se încrunta. 

— Suntem prea fericiţi! îi facem pe zei invidioşi! N-am 
cunoscut niciodată şi nici nu voi mai cunoaşte o fericire atât de 
adevărată, atât de pură! Mi-e teamă! În curând se va întoarce 
lunius şi iadul îşi va redeschide porţile! 


— Vânătoarea va dura cel puţin până la începutul săptămânii 
viitoare. Până atunci trebuie să luăm o hotărâre. Nu mă 
interesează bogăţia. Averea stropită cu lacrimi nu are nicio 
valoare. Să fugim! Să fugim, Cynthia, cât mai e timp! Am 
prieteni credincioşi care ne vor ajuta. Le vom împărtăşi sărăcia, 
dar vom fi fericiţi! 

Cynthia se uita gânditoare prin întuneric în timp ce mâna ei 
dezmierda trupul fratelui său. 

— Poale că ai dreptate. 

— Am dreptate! şopti Petronius. Sigur că am dreptate! 

Mânat de un elan irezistibil, o acoperi cu trupul său. 

Dintr-o dată lumina unei torţe aprinse se răspândi în cameră 
aruncând _licăririle sale roşietice peste perechea de trupuri 
zvelte. Petronius se smuci din braţele surorii sale şi sări din pat. 

În prag lunius, îmbrăcat în costum de vânătoare, cu ochii 
furibunzi, muşchii fălcilor jucând sub pielea arămie îi privea 
nemişcat, fără să scoată vreun cuvânt. În spate, peste umărul 
lui, se vedea capul lui Vibius. Ochii lui mici de şoarece scânteiau 
de răutate. 

Cynthia îşi acoperi goliciunea cu cearceaful, copleşită de 
ruşine. 

Petronius îşi înfăşură pânza din jurul coapselor. 

În sfârşit, Iunius, cu o voce gâtuită de furie, zise: 

— Deci asta era! 

Vibius chelălăi. 

— Ţi-am zis! Nu voiai să mă crezi! 

Pentru o clipă duşmanii de ieri redeveneau aliaţi. Petronius îşi 
puse tunica. Calmul său îl uimea. lunius continuă cu o voce 
joasă fixându-i cu ochii injectaţi de sânge pe cei doi gemeni. 

— Mă întreb ce mă opreşte să vă omor! Aţi dezonorat familia, 
casa noastră! 

— Îmi iau toată răspunderea! zise Petronius. 

lunius ripostă mânios: 

— Tu, un iresponsabil,  îndrăzneşti să vorbeşti de 
responsabilitate? lată hotărârea mea! Şi de data asta 
irevocabilă! Mâine dimineaţă o moaşă te va cerceta, fiică 
denaturată! Nu ca să vadă dacă mai eşti fecioară! Ceea ce am 
văzut cu ochii mei îmi ajunge! Vreau să ştiu dacă nu eşti 
însărcinată! Apoi te vei mărita cu Marcellus! 

Îl scrută pe Petronius care îl privea cu braţele încrucişate. 


— Ca să salvăm aparențele vei lua parte la nuntă iar după 
aceea vei părăsi Roma sub pretextul că îţi continui studiile în 
Grecia! 

— Şi dacă nu accept? zise Petronius sfidător. 

lunius îşi roti ochii fioroşi. 

— Dacă nu veţi executa ordinele mele mă jur în faţa lui Jupiter 
şi a zeilor mani ai familiei noastre că mă voi prezenta în Senat şi 
voi denunța incestul vostru cerând să fiţi pedepsiţi după lege! 
Ştiu, Petronius, că eşti în stare mă înfrunţi în pofida riscurilor! Te 
studiez de mai multă vreme! Mă priveşti ca şi cum ţi-aş fi 
duşman! Asta din cauza conştiinţei tale încărcate? În tot cazul s- 
a terminat cu legăturile voastre incestuoase! lar soluţia voi 
trebuie s-o căutaţi! Tu, fiu blestemat, tu vei sta într-o cameră cu 
ferestrele zăbrelite până se va hotărî soarta voastră! Acum 
pleacă! Dacă ai să încerci să te opui, vei fi dus cu forţa! Pe 
coridor te aşteaptă doi sclavi! Ei o să-ţi arate drumul! Te 
sfătuiesc să-i urmezi cuminte ca să nu te expui violenţei lor! 
Căci le-am poruncit să nu te menajeze dacă ai vrea să fugi! Nu 
te aştepta la ajutorul lui Caligula sau al Antoniei, căci nimeni nu 
va şti ce se întâmplă aici până nu se va potoli scandalul! Îţi 
repet! Pleacă! 

Petronius înţelese că fusese eliminat din joc. Abil, lunius lăsa 
greutatea alegerii pe umerii Cynthiei. 

Adolescentul ieşi. O coardă i se rupse în inimă. Îi urmă pe cei 
doi sclavi care îl conduseră la subsol. După ce merseră pe un 
coridor lung, sclavii îi deschiseră uşa unei camere care părea 
mai mult o celulă de închisoare. „Vrea să mă impresioneze, se 
gândea Petronius, oferindu-mi anticipat plăcerea care mă 
aşteaptă dacă nu mă supun voinţei lui”. 

Un pat, un scăunel şi o măsuţă formau toată mobila. Pe masă 
ardea un opaiţ. O ferestruică zăbrelită îi permitea să vadă cerul 
înstelat. Sclavii îl închiseră cu cheia. 

Petronius se aşeză pe pat. Vibius împreună eu tatăl său îl 
lucraseră bine. Işi aminti de Cynthia. Simţi un nod de plumb cum 
îi apasă pieptul. Se gândi la presiunile care se vor face asupra 
ei. Nu va rezista. Va ceda ca să-l protejeze. Izbi cu pumnii în 
zidul de piatră. Apoi izbucni în râs. Un râs nervos care exprima 
toată disperarea sa, lunius invoca morala. În numele cărei 
morale vorbea? Invăţase la Palatin că morala nu-i decât o vorbă 
goală. 


O reflecţie a lui Caligula începu să-l obsedeze. „Când o faptă 
rea îţi face plăcere, repet-o!” Se întrebă dacă dragostea sa 
pentru Cynthia nu se înscria între faptele rele. Bune sau rele, îşi 
zise, le voi repeta! Chiar dacă se va mărita cu Marcellus, se va 
mai culca cu ea. Morala lui lunius nu era şi morala sa. lunius nu 
ezita să recurgă la şantaj pentru ca să smulgă consimţământul 
Cynthiei pentru o căsătorie, care, cel puţin pentru ea, era 
respingătoare. La umbra unei morale ridicate până în ceruri 
înflorea trădarea, minciuna, invidia, violenţa, crima. Se aruncă în 
pat, se întinse pe spate şi îşi puse mâinile sub cap. Nu-i 
rămânea decât să aştepte. 

Deodată ochii i se umplură de lacrimi. Acum, când şocul 
trecu, începea să înţeleagă că, pierzând-o pe Cynthia, pierdea 
jumătate din propria fiinţă. Se întoarse cu faţa la pernă şi o 
muşcă gemând printre suspine: „Cynthia! Cynthia'!” 


După o noapte şi o zi petrecute în închisoare, Petronius, care 
stătea întins pe pat, auzi o zgârietură în uşă, apoi o cheie 
învârtindu-se în broască. 

Athenador intră cu o expresie de dezolare întipărită pe faţă. 
Mâhnirea îl îmbătrânea mai mult decât părul alb. 

— Sunt zguduit, Petronius, de ceea ce ţi s-a întâmplat! 
Zguduit profund! Nu mai eşti închis. Poţi să ieşi de aici. Dar, 
înainte de a ieşi, aş vrea să vorbesc cu tine. 

Se uită la micul dejun şi la mâncarea adusă la prânz de care 
tânărul nu se atinsese. 

— N-ai mâncat nimic! La vârsta ta trebuie să te hrăneşti. 
Organismul are nevoie să-şi reînnoiască energia. 

— De asta ai venit să mă vezi? 

— Nu, bineînţeles că nu pentru asta! Am fost trimis ca să 
încerc să te aduc la realitate. Am fost ales pentru asta deoarece, 
din fericire, nimeni nu ştie că am protejat dragostea voastră. 

— Nu mai umbla cu ocolişuri, Athenador! Ai venit să-mi spui 
că Cynthia a acceptat toate condiţiile. 

— Din păcate, da! Situaţia era fără ieşire. Am făcut tot ce 
puteam să favorizez legătura dintre voi, chiar dacă ştiam că 
aceasta nu putea să dureze. S-a sfârşit un vis frumos. Păstrează 
amintirea acestui vis frumos! 

— Am s-o iau în Egipt unde incestul este legalizat! zise 
Petronius. 


— Alungă-ţi iluziile, copilul meu! Acum, însă, vreau să-ţi dau o 
altă ştire! Poate că ar fi trebuit să încep cu asta. Cynthia este 
însărcinată. Constatarea a făcut-o moaşa. 

Tânărul sări din pat. Faţa i se lumină. 

— Aşadar nu se va mai căsători! 

— Dimpotrivă! Căsătoria va justifica pruncul. Altfel ar fi trebuit 
să avorteze. Căci un copil zămislit într-un incest nu ar avea nicio 
şansă de a supravieţui. Ca să-şi păstreze copilul, sora ta a 
acceptat căsătoria. 

— Dar cum îi va explica soţului o naştere înainte de vreme! 

— Pruncul va veni pe lume după şapte luni. Nu-i nimic 
extraordinar în asta! 

— Dar Cynthia nu mai este virgină!. 

— Asta se poate repara. 

— O căsătorie întemeiată pe o minciună! 

— Aceasta este cea mai mare dovadă a dragostei din partea 
Cynthiei. Ea se sacrifică pentru copil! Pentru copilul tău! 

Petronius era izbit de asemănarea dintre situaţia lui lunius şi 
cea a lui Marcellus. Istoria se repetă. Dragostea pentru Cynthia 
se trezi din nou în el. Unicitatea lor va fi refăcută graţie acestui 
copil. 

— Crede-mă, Petronius! Cynthia a ales calea cea mai bună! 
lar tu, ca să respecţi convenienţele, vei face o călătorie în 
Grecia. ţi vei îmbogăţi cunoştinţele de cultură greacă, domeniu 
în care ai atins un nivel foarte înalt. 

— Vor putea ele, oare, s-o înlocuiască pe Cynthia? Se va ridica 
o lume între mine şi ea! 

— Te vei întoarce la Roma, Petronius! Dar studiile superioare 
la Atena şi la Alexandria vor fi un balsam pentru tine. 

— Şi ce va zice prinţesa Antonia? 

— Prinţesa ţi-a deschis uşile Palatinului, te-a ajutat să pătrunzi 
în intimitatea familiei imperiale, să devii prieten cu Caligula, să 
cunoşti intrigile de la Curte. Dar în afară de educaţia ta, de 
studiile tale, de ocupațiile tale de bibliotecar, mai ai şi datoria 
să-ţi îndeplineşti obligaţiile militare. Înaltele  magistraturi, 
Senatul, te aşteaptă. Nu-ţi rupi legăturile cu Palatinul. Dar în anii 
ce vin un contact prea strâns cu Palatinul va deveni primejdios. 
Nebunia grandoarei, care l-a cuprins pe Sejanus, nu va cunoaşte 
margini. Roma va fi scăldată în sânge, Legăturile tale cu familia 
imperială s-ar putea să-ţi aducă mari necazuri. 


— Şi când trebuie să plec? 

— Cât mai repede, după nuntă! 

— Voi lua cu mine trei prieteni. Băieți modeşti dar cu inimă 
mare. 

— Nu-i nicio problemă. Tatăl tău îţi va asigura un sprijin 
financiar foarte larg. 

— Să nu-mi vorbeşti de generozitatea lui lunius Niger! 

— Încearcă să-l înţelegi! 

Petronius îi puse, timid, o întrebare: 

— Înainte de plecare, voi putea s-o văd pe Cynthia? 

— Ai s-o vezi la nuntă. De departe! 

— Bunăvoinţa asta mă impresionează! zise Petronius ironic. 

— Sclavul, care avea sarcina să te urmărească pas cu pas 
după plecarea tatălui tău la vânătoare, este mort. L-au găsit în 
grajduri cu tâmpla zdrobită de o copită. Ştia prea multe. Aşa că 
acum numai părinţii tăi şi cu mine ştiu ce s-a întâmplat. Mi s-a 
acordat această încredere deoarece ştiu să tac ca un peşte. Mi 
s-a cerut să te însoțesc. 

— Cine ţi-a cerut? 

— Tatăl tău! 

— Mai vedem noi! O întrebare! Cum îşi închipuie părinţii mei 
că aş putea să asist la căsătoria Cynthiei? 

— Vei face acest sacrificiu pentru ea! Pentru onoarea ei! Vei 
dormi în camera ta. Tatăl şi mama ta vor să-ţi vorbească. 

— N-avem ce să ne mai spunem! Mâine aş putea să mă duc la 
Palatin? 

— Bineînţeles! Până la plecarea ta condiţiile tale de viaţă nu 
se vor schimba! 


Toată nobilimea romană participă la nunta lui Marcellus 
Silanus şi a Cynthiei Niger. lunius Niger, ca să onoreze acest 
eveniment fericit, oferi o cursă de care la Circul cel Mare şi 
distribui alimente şi bani plebei din oraş. Sejanus nu-şi făcu 
apariţia. Se supărase că fusese preferat Silanus. In schimb nu 
lipsi generalul Lucius Seius Strabo şi nici foarte bogatul 
Sallustius Priscus. 

Pentru Petronius aceasta fu cea mai nefericită şi mai 
dureroasă zi din viaţa sa. Era cât pe aci să leşine când flaminul 
„Dial” pronunţă formula sacramentală care trebuia să-i unească, 
prin legături de căsătorie, pe Marcellus şi Cynthia. Vălul 


portocaliu pe care Cynthia îl avea pe cap scotea şi mai mult în 
evidenţă frumuseţea ei în pofida paloarei de pe faţă. Lângă ea, 
tânărul său soţ, mândru ca Artaban, o ţinea de mână şi arunca 
în jur priviri de cuceritor. 

La banchetul care încheia ceremonia, au participat Antonia, 
Caligula, Claudiu Bâlbâitul şi chiar Livilla, văduva lui Drusus ll, 
care reprezentau familia imperială. Oaspeți de onoare, fuseseră 
aşezaţi la masa tinerilor soţi şi a rudelor apropiate. Bijuteriile 
scânteiau pe umerii matroanelor. Trei sute de sclavi serveau 
cele mai fine specialităţi ale artei culinare. Se vorbea pe la 
colţuri că banchetul costase trei milioane de sesterţi. 

Petronius stătea la o masă retrasă. Prezenţa a doi ucigaşi ai 
lui Postumus îi mărea tulburarea şi amărăciunea. O pierdea pe 
Cynthia şi nu făcuse nimic ca să-şi răzbune tatăl. Nu era bun de 
nimic. Posomorât, nu schimbă niciun cuvânt cu vecinii săi de 
masă, nu se atinse de mâncare, în schimb bău mult. 

Fără să aştepte sfârşitul banchetului, Caligula se sculă de la 
masă şi trecu la masa lui Petronius. Voia să bea o cupă de vin cu 
prietenul, său. 

Vibius tremura de mânie. El, fratele mai mare, era ignorat de 
toată lumea, ca şi cum nici n-ar fi existat. Nici chiar Chloe nu-i 
acorda nicio atenţie. Asculta, cu o cochetărie provocatoare, 
complimentele admiratorilor săi fără să-i pese de iritarea 
soţului, cauzată nu atât de gelozie cât de amorul propriu rănit. 

— Petronius, aici aerul a devenit greu de respirat! zise 
Caligula destul de tare ca să fie auzit de cei care se aflau la 
mesele vecine. 

Chiar şi Sallustius, cu auzul destul de slab, auzi cuvintele 
prinţului. 

— La cine face aluzia? îl întrebă pe Strabo. 

— Aiurează! E beat! replică generalul. 

— Beţia dezvăluie tainele inimii! zise sentenţios Sallustius 
Priscus. _ 

— Dacă n-ar fi un descreierat, m-aş alarma! In curând o să-şi 
piardă şi vocea şi viaţa! şopti Strabo. 

Caligula se sculă. 

— Petronius, hai să facem un tur prin grădină! 

Acesta se sculă şi îl urmă ca un automat. Când ajunseră sub 
cerul înstelat, departe de urechile indiscrete, prinţul îşi puse 
braţul pe umărul prietenului său. 


— Eşti distrus, Petronius! 

— Sufăr ca un câine! 

— N-ar trebui! Agrippina, sora mea, care mi-a oferit toate 
plăcerile, s-a măritat cu Domitius Ahenobarbus. Şi ce dacă? l-am 
lăsat generalului resturile! Tu le-ai culcat cu Cynthia! Ai fost 
primul! Ce-ai mai vrea? Lumea este plină de fete tinere şi 
frumoase care abia aşteaptă să fie cucerite! Cu fizicul şi cu 
poziţia ta socială poţi să obţii tot ce-ţi doreşte inima! Este o 
idioţenie să faci din asta o tragedie! Seneca spune că pentru 
tineri dragostea nu este decât o ardere de scurtă durată. Aş 
adăuga: dragostea, legitimă sau nelegitimă, lâncezeşte repede 
şi apare obişnuinţa şi monotonia! Lasă proştilor iluzia unei 
dragoste eterne! Partenerul mai puternic îl duce pe cel slab de 
zgardă! Să devii sclavul femeii sau al bărbatului pe care îl 
iubeşti este cea mai mare tâmpenie! Mă întreb, totuşi, cum aş fi 
reacţionat în locul tău? Cu atât mai mult cu cât bănuiesc motivul 
adevărat al acestei plecări intempestive!... În sfârşit, bunica mi- 
a spus că vrei să-ţi continui studiile în Grecia! Aş fi bucuros să te 
însoțesc! Dar plăcerea asta mi-e interzisă! Trebuie să aştept să 
fiu manevrat ca o păpuşă cu ajutorul unor sfori invizibile! Ca 
acest nenorocit de Drusus Cezar pe care Tiberiu l-a chemat la 
el! Mă întreb cum se descurcă! Trebuie să fie obositor să joci 
toată ziua pe o frânghie întinsă! O clipă de neatenţie şi te 
prăbuşeşti în gol! Apoi Drusus Cezar nu este atât de isteţ ca 
mine!... Dar sunt convins că problema vieţii sau a morţii fratelui 
meu te interesează mai puţin decât căsătoria surorii tale. Şi e 
normal. Fiecare îşi vede de propria existenţă şi se confruntă cu 
necazurile sale. Tocmai de aceea trebuie să profităm de toate 
plăcerile, de toate bucuriile, de toate voluptăţile! Dacă îţi pierzi 
partenerul trebuie să ai totdeauna pe aproape o înlocuitoare sau 
un înlocuitor, după gusturi! Un singur tovarăş de viaţă, o singură 
femeie, duce la impotenţă! 

— Cum poţi vorbi, la vârsta ta, de toate acestea? îl întrebă 
Petronius. 

— Am cunoscut într-un singur an ceea ce alţii cunosc în 
douăzeci şi cinci. Apoi, eu sunt foarte atent la tot ce se petrece 
în jurul meu. Nimic nu mă surprinde fără să fiu pregătit. Şi nu 
mă simt liniştit decât atunci când duşmanii mei sunt ocupați în 
altă parte. 

— Toţi oamenii au duşmani! 


— Aşa e! 

— Eu am duşmani chiar şi în familie! zise Petronius cu tristeţe. 

— Ca şi mine! 

— Numai că eu am fost învins. 

— Fiindcă n-ai avut priceperea să simulezi. 

— Am considerat totdeauna că sinceritatea este mai 
avantajoasă. Am citit, cu câtva timp în urmă, „Despre prietenie” 
de Cicero. „Este, oare, viaţa de trăit dacă nu te poţi sprijini pe 
farmecul unei prietenii reciproce? Ah, ce plăcere minunată este 
să ai pe cineva căruia să-i poţi spune totul, ca şi cum ţi-ai spune 
ţie însuşi!” 

— Prietenie? Adu-ţi aminte de sfârşitul lui Cicero. Nu există 
prietenie! 

— Cynthia este prietena mea! Un alter ego! 

— Şi acum, dacă ai pierdut-o, ai senzaţia că te prăbuşeşti într- 
o prăpastie. Incerci să te agăţi de pereţi, dar aceştia sunt netezi 
ca sticla! lar căderea continuă! Aşa că nu depinde decât de tine 
să te opreşti! 

— Cum? 

— Lăsând să-ţi crească aripile!... Aş vrea să iau asupra mea o 
parte din suferinţa ta! Să ţi-o îndulcesc puţin! Dar este 
imposibil! Sunt zadarnice cuvintele mele de alinare!... Să ne 
întoarcem! Să nu înceapă invitaţii să se întrebe ce uneltim? Din 
fericire pentru mine la ora asta fratele meu Drusus ocupă 
centrul scenei. 

S-au întors în sală. 

Aşa cum presupuse Caligula, Strabo îl privea ţintă. 

Prinţul zâmbi. 

— Încearcă să ne hipnotizeze cum îşi hipnotizează şerpii 
prada. Ce neruşinare! Sprijinul lui Sejanus le permite toate 
obrăzniciile! 

În clipa aceea Sallustius Priscus se ridică clătinându-se de pe 
patul său. Avea obrajii roşii, ochii măriţi de groază îi ieşeau din 
orbite. Işi arătă, cu un gest convulsiv, gura deschisă. Căuta, 
disperat, să tragă aer în piept. 

Comesenii se strânseră în jurul lui. Petronius urmărea îngrozit 
scena. Senatorul făcu o mişcare convulsivă, se prinse de faţa de 
masă şi se prăbuşi trăgând după el toate farfuriile, cupele, 
vasele, platourile încărcate cu mâncăruri, ghirlandele de flori şi 
candelabrele, într-un zgomot asurzitor. 


— Un medic! Un medic! urla Seius Strabo. 

Îşi băgă degetele în gâtul lui Sallustius încercând în zadar să 
scoată osul care se oprise între cartilaje. Dar eforturile 
generalului se dovediră inutile, senatorul încetă să se mai zbată. 
Medicul, care sosi în fugă, constată moartea lui Sallustius. 

În liniştea care îi apăsa pe comesenii consternaţi vocea 
Antoniei răsună calmă şi rece: 

— Postumus l-a tras după el! 

Strabo se uita tâmp la prietenul său nemişcat pe dalele de 
marmură, îngropat sub obiectele răsturnate peste el. Apoi se 
întoarse furios spre Antonia. Cuvintele bătrânei prințese nu 
puteau fi interpretate decât ca o crimă de lese-majeste. Toată 
lumea ştia că Sallustius ordonase din proprie iniţiativă uciderea 
lui Agrippa Postumus. 

Antonia părea că vrea să pătrundă cu ochii săi scânteietori în 
tulburarea care frământa inima lui Petronius. Apoi, fără să-şi 
îndepărteze privirea de la tânăr, adăugă cu aceeaşi voce 
cumpănită: 

— Strabo, ai grijă de tine! 

Generalul era prea năucit ca să-i răspundă. Antonia spunea 
cele mai crude adevăruri într-un mod care nu putea fi considerat 
compromiţător. Aluziile sale transparente erau, însă, mai 
ascuţite decât briciul. 

— lată o căsnicie care începe sub cele mai întunecate 
auspicii, şopti un invitat la urechea vecinului său. 

Dar în liniştea care domnea sub arcadele înalte cuvintele 
fuseseră auzite de cei mai mulţi dintre comeseni. 

Petronius fu zguduit de această prezicere. Işi întoarse privirea 
spre Cynthia care, cu obrajii ca de ceară, stătea nemişcată 
lângă bărbatul său. 

Corpul inert al lui Sallustius fu dus. Vreo zece sclavi se 
apucară repede de treabă, făcură ordine pe masa răvăşită, care 
luă din nou aspectul său de gală, lunius Niger îşi ridică braţele. 

— Prieteni, regretăm cu toţii dispariţia distinsului nostru coleg 
Sallustius Priscus. Zeii l-au chemat în lumea drepţilor! Dar 
incidentul acesta nu trebuie să umbrească masa noastră! Să 
continue festinul! 

Cuvintele acestea de o veselie forţată nu risipiră atmosfera 
grea, încărcată. Dar nimeni nu îndrăznea să plece înainte ca 


prinţesa Antonia să se ridice de la masă. Deşi toţi voiau să fugă 
din casa asta atinsă de moarte. 

Prinţesa se ridică. 

— Scuzaţi-mă cu toţii! Mă retrag. Dar vreau să spun că Parce 
neînduplecată i-a tăiat firul vieţii lui Sallustius. A avut un sfârşit 
frumos. In plină sărbătoare. 

Le ură tinerilor căsătoriţi o viaţă conjugală lungă şi fericită, îi 
felicită pe părinţii tinerei perechi apoi, urmată de Caligula, de 
Livilla şi de Claudiu hăbăucul, se îndreptă spre ieşire salutată cu 
respect de invitaţii care se dăduseră la o parte ca să-i facă loc 
de trecere. Acesta fu semnalul pentru plecarea celorlalţi. Doar 
prietenii apropiaţi ai lut Marcellus şi ai familiei Niger, cu excepţia 
lui Petronius, conduseseră tânăra pereche la vila lui Silanus de 
pe Aventin. Vibius conducea cortegiul chefliilor. Avea o 
satisfacţie morbidă. lunius şi Domitia remarcară absenţa fiului 
mai mic. 

Petronius rămase singur în sălile festive, bogat împodobite. 
Mesele, pe care încă mai erau platourile cu mâncăruri 
consumate în parte, cupele şi garafele pe jumătate golite, 
dădeau impresia că o baghetă magică făcuse să dispară toată 
lumea lăsând în urma sa golul şi dezolarea. 

Sclavii stăteau în aşteptare deoarece nu aveau voie să 
debaraseze mesele până când nu se retrage ultimul stăpân. 

Petronius nu putea să-şi dea seama dacă plecarea tuturor şi 
tristeţea care domnea în jurul său era o reflectare a propriei sale 
stări sufleteşti sau dacă nu se afunda într-un coşmar. Dintr- 
odată îşi aminti de Cynthia. Lacrimi calde îi ţâşniră din ochi. 
Durerea îi strângea inima ca într-un cerc de fier. Brusc, simţi 
nevoia să răstoarne toate mesele, toate paturile, candelabrele, 
statuile. Dacă ar fi avut forţa lui Samson ar fi spart coloanele ca 
să se prăbuşească tavanele. 

Apoi peste chipul Cynthiei şi a bărbatului său umflat de 
înfumurare se suprapuse imaginea lui Sallustius cu ochii ieşiţi 
din orbite, cu obrajii congestionaţi, dând în zadar din mâini. 

— „Dominus” Petronius, doriţi să porunciţi ceva? 

Majordomul stătea lângă el, ieşit parcă din neant. 

— Nu! Nu am nici o poruncă de dat! Ba da, umpleţi-mi cupa 
cu vin! 


A doua zi dimineaţa Petronius se sculă din patul său cu capul 
greu, cu gura amară. Işi puse tunica şi ieşi pe culoar cu intenţia 
să se ducă la baie. 

Privirea îi fu brusc atrasă de uşa camerei lui Vibius, de data 
asta închisă. Duşmanul său nu-l mai spiona. Işi atinsese scopul 
şi acum dormea liniştit lângă Chloe. 

II cuprinse o mânie aproape demenţială. Izbi cu piciorul uşă 
care se lovi de perete. Vibius îşi căscă ochii încă năuciţi de 
somn. Chloe, din întâmplare, se găsea lângă bărbatul său. Se 
ridică în capul oaselor. 

Vibius se îngrozi văzând ochii mânioşi ai lui Petronius, furia şi 
atitudinea agresivă cu care acesta intră în cameră. Trezindu-se 
de-a binelea, se dădu jos din pat. 

— Nu mă mai pândeşti? urla Petronius. Nu mă mai urmăreşti 
peste tot? Nu-ţi mai bagi râtul murdar în toate murdăriile? 

Cu pumnii strânşi se aruncă asupra fratelui său mai mare, sub 
privirile îngrozite şi admirative, în acelaşi timp, ale lui Chloe, şi îl 
supuse unei ploi de lovituri. Deşi mai mare decât Petronius, 
Vibius era un laş. Incercă să fugă spre uşa deschisă, să se 
refugieze pe coridor, dar Petronius îi tăie drumul, îl trânti la 
pământ şi, împins de o furie oarbă, îi dădu în cap câteva lovituri 
atât de puternice încât nasul şi gura lui Vibius se umplură de 
sânge. Ingrozit, Vibius mugea ca un bou dus la abator. 

Chloe asista la scenă cu curiozitate, de parcă s-ar fi aflat la 
arene, în faţă a doi luptători, dintre care unul merita să i se 
arate degetul în jos, adică să moară. 

Domitia, cu părul desfăcut, în cămaşă de noapte, apăru atrasă 
de strigătele disperate ale lui Vibius. Il prinse de braţ pe 
Petronius. 

— Opreşte-te! Opreşte-te! Vrei să-l omori?! 

Intervenţia mamei îl înfrână pe Petronius care încetă să-l mai 
lovească, şi se ridică în timp ce fratele său continua să urle. 

Intră şi lunius, neras, în tunică de noapte, cu picioarele goale. 
Scena cu Vibius plin de sânge, întins pe pământ, că şi furia lui 
Petronius, vorbea mai mult decât un discurs. 

Se aruncă, impulsiv, spre fiul său mai mic. 

— Eşti nebun? 

Ridică mâna gata să-l lovească. Petronius îl privi drept în ochi. 

— Loveşte! Indrăzneşte să mă loveşti! Ai să regreţi toată 
viaţa! 


Riposta îl surprinse într-atâta pe lunius încât îi rămase braţul 
în aer. Sângele îi umplu obrajii. 

— Îţi ameninţi tatăl? 

Dinţii lui Petronius scrâşniră. 

— la-l de aici pe spionul ăsta murdar! Nu vreau să-l mai văd 
până la plecarea mea! Altfel îl omor! Îţi jur, bătrân nenorocit, că 
îl omor! 

Domnia înţelese că nu era momentul să învenineze lucrurile 
dojenindu-l pe Petronius. Se aşeză între ei doi. 

— lunius, nu trebui să ne băgăm în cearta lor. Petronius, 
ajunge! 

În clipa aceea lunius înţelese că între el şi Vibius de o parte şi 
Petronius de cealaltă parte se săpase o prăpastie care nu va mai 
dispărea niciodată. 

— Vei părăsi această casă chiar azi! strigă lunius. Şi n-ai să 
mai pui piciorul în ea cât voi trăi! 

— Sunt fericit când mă gândesc că n-am să te mai văd 
niciodată, netrebnicule! lar în ce-l priveşte pe individul acesta, 
numai moartea îl va scăpa de răzbunarea mea! M-aţi scârbit 
amândoi, şerpilor! 

Încă stăpânit de mânie, Petronius ieşi trântind uşa cu atâta 
putere încât ecoul bubuiturii se auzi în toată casa. 


Petronius părăsi vila fără regrete. leşit în stradă nici nu-şi mai 
întoarse capul s-o vadă pentru ultima dată şi se îndepărtă cu 
paşi grăbiţi. Fără Cynthia casa asta îl scârbea. Acuma, rupând 
legăturile cu părinţii, judeca la rece. Părinţii? Da, Domitia era 
mama sa, în schimb lunius nu mai era pentru el decât un străin 
odios. 

Cobori spre For, terenul preferat de vânătoare al lui Encolpius 
şi Ascyltus. Lângă o mulţime de gură-cască adunaţi în jurul unui 
poet, care îşi recita versurile, dădu peste Encolpius, care studia 
cu un ochi profesionist rotunjimea pungilor cetăţenilor aflaţi 
acolo. 

— Îmi parc rău că îţi întrerup activitatea, dar am nevoie de 
tine, zise Petronius luându-l de braţ. 

Faţa lui Encolpius se lumină. 

— Averea şi persoana mea sunt la dispoziţia ta. Vorbeşte şi 
toate dorinţele îţi vor fi îndeplinite. 


Encolpius mai aruncă o privire uşor întristată spre pungile 
expuse la vederea sa, apoi părăsi adunătura şi îl urmă pe 
Petronius. 

— Poţi să-mi oferi un adăpost pentru câteva nopţi? îl întrebă 
Petronius. 

Encolpius îl privi uimit. 

— Ei, asta e! M-am certat cu părinţii, adăugă Petronius. 

— Palatul meu este gata să-ţi deschidă porţile. Stăm puţin 
înghesuiți deoarece Castor se ascunde la mine. Este urmărit 
pentru huliganism şi devastarea unui bordel. Sejanus apără 
interesele Leliei Tertullius. De obicei golanii păstrează taina 
când este vorba de răfuielile dintre ei. Numai Castor a fost 
denunţat. Este pentru a doua oară când Ammilus încalcă legile 
noastre. 

— Şi Castor este un Cotta. Aşa se explică reacţia autorităţilor. 
Îndeosebi a lui Sejanus... Încă o chestiune, Encolpius! Vrei să mă 
însoţeşti în Grecia? Mă gândesc să-l iau cu mine şi pe Ascyltus! 

— Mă duc cu tine şi la capătul lumii. Cred că şi Ascyltus va 
răspunde ca şi mine la propunerea ta. Dar nu pot să-l las pe 
Giton. 

— Cine ţi-a spus să-l laşi? Îl iei cu tine. Cheltuielile de călătorie 
mă privesc pe mine. 

— Ai mulţi bani? 

— Am lucrat la Palatin. Sper să iau ceva hani. 

— Cei „mari” sunt foarte zgârciţi! 

— Şi Castor trebuie să vină cu noi. Roma, pentru el, a devenit 
primejdioasă. 

— Încotro vrei să zbori? 

— La Atena! Trebuie să urmez cursurile unei şcoli superioare. 
Aceasta este versiunea oficială. 

Faţa surâzătoare a lui Encolpius se umbri puţin. 

— Atena e tot aşa de mare ca şi Roma? 

— Nu-i chiar aşa de mare dar găseşti destule pungi şi acolo. 
Ţi-e teamă că ai să regreţi Roma? 

Encolpius răspunse făcând pe seriosul. 

— Visam demult să călătoresc. Băieţii din familiile bune 
trebuie să-şi perfecţioneze educaţia. 

— Bine. Acum te las. Am nişte treburi la Palatin. Nu uita să 
vorbeşti de proiectul meu cu Ascyltus şi cu Castor. 

— Ne vedem diseară sub porticurile de la Circul cel Mare. 


Înainte de a urca spre Palatin, Petronius mai avea nişte lucruri 
de aranjat. Nu va părăsi Roma înainte de a îndeplini o sarcină pe 
care o avea la inimă. 

Se îndreptă spre piaţa de fructe de la capătul Căii Sacre. 
Acolo unde se vindeau trufandalele la preţuri exorbitante. Mai 
era o piaţă de fructe, mai ieftine, la Forum Cupedinis, dar 
Petronius voia să cumpere ce era mai bun şi mai scump. 
Cumpără un coş cu struguri din Grecia cu un aspect atrăgător. 
Işi luă coşul sub braţ şi se duse în piaţa de peşte care se 
învecina cu Forum Boarium. Acolo cercetă piaţa până când găsi 
un negustor de şerpi, foarte apreciaţi de clienţii asiatici. 
Cumpără o viperă închisă într-un coşuleţ din ramuri de salcie. 
Vânzătorul, un bătrân aproape orb, îl avertiză să umble cu mare 
grijă deoarece muşcătura şarpelui l-ar putea trimite direct lângă 
strămoşi. 

Petronius se retrase într-un colţ mai ascuns şi, luând o mie de 
precauţiuni, introduse vipera, cu spatele împodobit discret cu 
pete încercuite în negru, în coşul cu fructe, apoi îi închise repede 
cu capacul. Şarpele sâsâi supărat, apoi alunecă printre struguri 
spre fundul coşului şi tăcu. 

Tânărul făcu apoi o vizită la o prăvălie unde se vindeau tot 
felul de fleacuri pentru femei. In timp ce negustorul căuta un şal 
de India, pe care îl ceruse tânărul său client, acesta îi subtiliză 
un şnur pe care îl ascunse sub togă. Apoi cumpără şalul, plăti 
preţul destul de piperat şi ieşi salutat cu plecăciuni de negustor. 

leşit în stradă, se îndepărtă repede de prăvălie. Scoase apoi 
şnurul şi îl trecu artistic în jurul coşului cu struguri. După aceea 
căută un comisionar şi îl plăti ca să ducă un cadou generalului 
Lucius Seius Strabo. li dădu adresa vilei de pe Aventin şi o 
monedă de aur. 

Operația aceasta îi linişti puţin sufletul. Apoi urcă pe Palatin 
unde fu primit de Antonia care nu făcu nicio aluzie la ceremonia 
din ajun. Petronius îi spuse că părinţii voiau să-l trimită la Atena 
pentru ca să-şi continue studiile şi că va continua să lucreze la 
„Anale” departe de Roma, pe baza numeroaselor note luate în 
timpul întâlnirilor pe care le-au avut pe această temă. 

— Graţie ajutorului dumneavoastră voi redacta forma 
definitivă a „Analelor” după ce mă voi întoarce la Roma. 

— Aseară mi s-a părut că tatăl tău era foarte pornit împotriva 
ta. Am încercat să-l conving să-ţi amâne plecarea. l-am spus că 


am angajat pentru Caligula pe cei mai buni profesori de la Atena 
şi Alexandria şi că ai putea să profiţi gratis de învăţătura lor. Dar 
insistenţele mele s-au lovit ca de un zid de încăpățânare care, îţi 
mărturisesc, m-a uimit. Am înţeles că între voi este o 
neînțelegere profundă. Nu pot să mă opun autorităţii paterne. 
Dar te asigur că voi face şi imposibilul ca să grăbesc întoarcerea 
ta la Roma. lunius bănuieşte ceva în legătură cu Postumus? 

— Nu, prinţesă. Şi nici mama nu i-a spus nimic. 

— Bănuiesc că acest conflict ar putea să influenţeze resursele 
tale financiare. 

— Am respins ajutorul lui! Am rupt relaţiile eu el! 

— Atunci poţi să contezi pe mine. Să nu uiţi! Strămoşul tău a 
fost frate cu mama mea. Faci parte din familie! Când te gândeşti 
să pleci? 

— Zilele acestea. 

Antonia scoase dintr-un sertar o cambie şi o pungă rotundă. 

— Bancherul Caius lulius Alexander se ocupă de bunurile mele 
din Egipt. Fiul său mai mic, Marcus lulius Alexander girează 
afacerile mele în Orient. Ei îţi vor asigura tot în caz de nevoie: 
bani, intervenţii şi, la nevoie, un ajutor direct. Oamenii lor se vor 
ocupa de călătoria ta. Aici, la Roma, te vei duce la bancherul 
meu care e tot un Alexander. Majordomul meu îţi va da adresa. 

— Nu plec singur, prinţesă! 

— Ah, foarte bine! zise prinţesa zâmbind. Sunt mulţi care 
pleacă cu tine? 

— Trei băieţi, prietenii mei, foşti colegi de şcoală, şi, probabil, 
Castor Cotta, care e urmărit de Sejanus. 

Petronius îi vorbi de suferinţele şi mizeria în care trăiesc tinerii 
Cotta, apoi îi destăinui bănuielile sale cu privire la relaţiile dintre 
Lelia Tertullius şi Sejanus. 

— Aşadar şi ea mă trădează! zise Antonia gânditoare şi 
întristată. În jurul meu n-am decât oameni perfizi. 

Antonia completă cambia şi i-o înmână lui Petronius împreună 
cu punga. 

— Cere bancherului meu din Roma să-ţi facă rost de acte de 
identitate false pentru Castor. O să mă ocup şi de fraţii lui. 
lunius Niger, unchiul lor, nu-i ajută? 

— Nici nu vrea să audă pronunţându-se numele lor în 
prezenţa sa. 


— Asta nu mă surprinde. Se teme să nu fie compromis. Mă şi 
întreb cum de îl suportă Domitia... Acum du-te! Pregătirile de 
călătorie cer timp. Am să veghez asupra ta. Du-te să-ţi iei rămas 
bun de la Caius! Şi scrie-mi din când în când. Toată 
corespondenţa va trece prin inimile bancherilor mei care îi vor 
asigura inviolabilitatea. 


În noaptea aceea Petronius dormi la Encolpius. Împărţi patul 
cu Castor, care îi spusese că este gata să-l urmeze. Encolpius şi 
Giton dormiră pe nişte saltele. În timpul nopţii Petronius fu trezit 
de un zgomot uşor şi neobişnuit, dar era atât de obosit încă 
adormi din nou. 

Dimineaţa se sculă frânt. Nu era obişnuit să doarmă cu cineva 
în pat şi încă într-un pat atât de strâmt. 

— Unde aş putea să mă spăl? întrebă, căci era maniac după 
curăţenie. 

— La baia publică, pe care o ştii. Aici nu avem apa decât 
pentru băut, pentru un spălat sumar. Mai avem o căldare pentru 
caz de incendiu. Nu e chiar aşa de simplu să urci atâtea etaje cu 
căldări de apă. 

Starea de spirit a lui Petronius se amelioră puţin. Resimţea, 
printre prietenii săi, tot mai puţin solitudinea care îi chinuia 
inima. 

Encolpius îl sfătui să-şi ascundă banii în saltea, apoi îl servi cu 
un mic dejun mai bogat decât în casa lui Niger : 

După ce făcu o baie, Petronius se duse în For. Il vizită pe 
bancherul Publius Alexander, care îl primi cu toată atenţia 
deoarece fusese rugat din ajun de prinţesă să-i acorde tot 
sprijinul protejatului ei. Chiar şi actele lui Castor, pe numele unui 
oarecare Helix Bion din Corint, erau gata. 

Bancherul dădu fiecăruia dintre prietenii lui Petronius câte o 
pungă de aur şi câte o cambie, pe care urmau s-o valorifice la 
fratele bancherului din Atena. 

În timp ce le dădea banii, un funcţionar cu faţa preocupată se 
apropie de Alexander şi îi şopti ceva la ureche. Acesta transmise 
confidenţial ştirea lui Petronius. 

— Aseară a avut loc o crimă! Tatăl adoptiv al lui Sejanus a 
primit în dar nişte struguri din Grecia într-un coş împodobit cu 
un şnur. Lacom, s-a aruncat la trufandale. Abia şi-a pus mâna pe 


un ciorchine că o viperă, care se afla în coş, l-a şi muşcat. Îi 
deplâng pe oamenii care vor trezi bănuielile lui Sejanus. 

— Cred că este vorba de o sinucidere, răspunse Petronius 
liniştit. S-a inspirat din moartea Cleopatrei. Ar fi putut să-şi 
caute un sfârşit mai original. 

— Sinucidere?! Ce vorbeşti! Sejanus şi ai lui sunt atât de urâţi 
de toată lumea încât un asasinat n-ar mai surprinde pe nimeni. 


XIII 

Sprijinindu-se cu mâinile de bastingaj, Petronius se uita în 
zare, acolo unde cerul şi marea se întâlneau. Valurile legănau 
corabia grea şi pântecoasă, care abia înainta împinsă de vântul 
ce-i umfla pânza triunghiulară. Era prima călătorie mai lungă a 
lui Petronius. La Baies, pe ţărmul Campaniei, unde părinţii aveau 
o vilă frumoasă, ieşea adesea pe mare în luntri conduse de 
văslaşi puternici şi bronzaţi, sclavi legaţi de această meserie 
obositoare, istovitoare, care satisfăceau plăcerile stăpânilor lor, 
dornici să navigheze până la Baules, Misena sau Pouzzolo sau 
chiar până la Megaris, Neapole, Herculanum sau Pompei. Era 
mult mai comod să traversezi golful la bordul corăbiilor de 
plăcere decât să foloseşti drumurile pavate cu dale de piatră 
unde carele te zdruncinau făcând un zgomot asurzitor. Petronius 
nu văzuse Capri, decât de departe, deoarece această insulă, de 
o frumuseţe fără pereche, era rezervată în exclusivitate 
împăratului Tiberiu. 

Bărcile aveau laviţe confortabile, acoperite cu perne şi 
covoare moi, ca să nu jeneze fundurile cărnoase ale bogaţilor 
proprietari. Acestea se aflau în partea din spate, sub un 
baldachin în culori vesele, care proteja de razele arzătoare ale 
soarelui. 

Pentru Petronius, în pofida vârstei sale, această perioadă 
fericită se pierdea în negura unui trecut îndepărtat. Pe vremea 
aceea era un copil scutit de orice griji care se bucura de 
farmecele naturii, de soare, de mare, alături de Cynthia. 

Visase de multe ori să călătorească în Grecia, dar în alte 
condiţii, însoţit de sora sa, sprijinită de umărul său. 

Acum, însă, traversarea mării nu mai reprezenta nicio 
atracţie. Spera doar că agitația mării, a oamenilor, a norilor, a 
păsărilor, îl va ajuta să-şi uite chinurile. 

Avea remuşcări din cauza lui Athenador, pe care îl lăsase la 
Roma. Dar prin aceasta rupsese ultima legătură cu un trecut 
îngrozitor. Bătrânul ar fi fost fericit să-şi revadă, poate pentru 
ultima oară, patria. 

Petronius stătea singur pe punte deoarece Castor, Encolpius 
şi Ascyltus sufereau de rău de mare şi Giton, care suporta foarte 
bine legănatul corăbiei, le administra - fără succes - remediile 
recomandate de marinari. 


Lăsaseră în urmă Sicilia, traversară fără incidente Marea 
lonică şi se apropiau de insulele Cyclade când apele, până 
atunci liniştite şi limpezi, începură să se mânie, cerul să se 
acopere cu nori atât de mohorâţi încât ziua se făcea noapte. 
Rafalele de vânt şuierau cu atâta putere de parcă toate Eriniile 
iadului s-ar fi pus să ţipe. Valurile izbeau cu înverşunare corabia, 
care gemea de parcă ar fi fost o fiinţă vie. Comandantul porunci 
să se coboare pânzele şi întoarse corabia după vânt. Un marinar 
îi explică lui Petronius că, dacă valurile izbesc puternic 
corăbioara dintr-o parte şi o răstoarnă, soarta echipajului, a 
pasagerilor şi a încărcăturii ar fi pecetluită. Tangajul devenea 
atât de violent şi apa sărată ataca atât de sălbatic vasul încât 
marinarii îl sfătuiră pe Petronius să coboare de pe punte, altfel 
risca să fie luat de valuri. Ţinându-se de bastingaj Petronius 
răspunse că, dacă vasul ar fi înghiţit de ape, ar prefera să 
înfrunte moartea în faţă decât să se înece ca un şoarece în cală. 

Marinarul nu apucă să-şi dezvolte argumentele când 
comandantul strigă că apa inundase cala. Toţi cei din echipaj 
fugiră să scoată apa cu ajutorul găleţilor trecute din mână în 
mână. Şi cei patru călători au fost chemaţi în ajutor, dar Castor, 
Ascyltus şi Encolpius nu erau în stare decât să vomite. Puterile 
slabe ale lui Giton nu erau de mare folos. Doar Petronius sări să- 
i ajute pe marinari. 

Petronius se întreba dacă nu cumva zeii îl pedepseau pentru 
moartea lui Seius Strabo. Dar a face dreptate nu este o crimă. 

Corabia intră cu prora în marea învolburată. Sfârşitul era 
aproape. 

Dar chiar în clipa în care corăbierii îşi pierduseră orice 
speranţă, apărură câteva luntri luptând cu valurile. Pescarii de 
pe coastă veneau în ajutorul lor. 


Petronius, prietenii săi şi corăbierii, păşind pe pământ, teferi 
şi nevătămaţi, mulţumiră din inimă celor care i-au salvat şi 
înălţară rugi deniilor protectoare. Se aflau pe o insulă cu o 
denumire greu de pronunţat. Pescarii le dădură ciorbă de peşte 
şi pâine proaspătă ca să-şi astâmpere foamea. 

Se înnopta când pescarii îi conduseră în afara satului, într-o 
casă dărăpănată care trebuia să le servească drept adăpost. 
Spaţiul era cam strâmt pentru opt oameni din echipaj, patru 
călători şi un copil. 


— Mai este o pivniţă mare în care veţi putea dormi în voie, le 
zise un bărbat cu barbă neagră şi ochi scrutători, înalt de 
statură şi foarte robust, care părea să fie mai marele satului. 

Petronius găsi cam ciudat acest adăpost dar se gândi că, 
având în vedere circumstanţele, trebuia să accepte situaţia aşa 
cum era. 

— Am fi preferat să vă oferim mai multă ospitalitate, dar 
suntem foarte săraci, zise un pescar între două vârste cu 
veşmintele mirosind de departe a peşte. 

În pivniţă erau paturi sărăcăcioase dar aproape suficiente. 
Giton împărţi patul cu Encolpius deşi Ascyltus îl invitase să 
doarmă cu el. Naufragiaţii îşi uscară tunicile la foc apoi, obosiţi, 
adormiră repede. 

A doua zi de dimineaţă Petronius se trezi cu mintea încă 
tulbure. Şi tovarăşii săi de nenorocire avură acelaşi somn greu. 
Unii dintre ei vrură să iasă să-şi facă nevoile dar avură surpriza 
să găsească uşa din lemn masiv, întărită cu bare de fier, închisă 
cu cheia. Începură să bată cu pumnii cerând să fie lăsaţi să iasă. 

După o aşteptare care îi uimi auziră cheia învârtindu-se în 
broască după care uşa se deschise. În prag apărură trei pescari 
înarmaţi cu săbii şi cuțite lungi. Unul dintre ei, cel mai în vârstă, 
vânjos, cu faţa arsă de soare şi de apa sărată a mării, le spuse 
pe un ton aspru: 

— Veţi ieşi doi câte doi, sub pază! Nu încercaţi să fugiţi căci 
aceasta nu vă va ajuta la nimic. Insula este mică şi vă găsim. 
Pedeapsa va fi aspră. O să aveţi destulă mâncare ca să vă 
umpleţi burţile. lar aşteptând aici o să vă obişnuiţi cu locuinţa 
voastră. 

— Ce vrea să spună asta? întrebă comandantul corăbiei. 
Suntem captivi? 

— Să zicem oaspeţii noştri forţaţi! răspunse paznicul vânjos. 

— Ce vreţi de la noi? întrebă Petronius. Suntem cetăţeni 
romani liberi! 

— Nu mai săriţi aşa! O să aveţi tot timpul ca să înţelegeţi ce 
vă aşteaptă! 

Doi marinari ieşiră şi în urma lor uşa fu iar închisă de paznici. 

— Să fi căzut noi în mâna piraţilor? strigă Ascyltus. 

— Nu mai sunt pirați! zise Petronius. Marele Pompei i-a 
lichidat! 


— Atunci cum să-i zici la ceea ce se întâmplă cu noi? întrebă 
comandantul roşu de mânie. Asta nu-i piraterie? 

Un marinar chior zise cu un aer misterios. 

— Am o mică bănuială care îmi macină creierii! 

Cei doi captivi, care ieşiseră, se întoarseră aiuriţi. Alţi doi îi 
urmară pe paznici. 

— Vorbeşte! porunci comandantul marinarului chior. 

— Dacă bănuielile mele se confirmă, stăpânii noştri sunt 
vânători de sclavi. O să ne vândă ca atare unor patroni care ne 
vor pune la muncă ţinându-ne închişi şi departe de restul lumii! 

— Glumeşti! 

— Pe Bachus, aş vrea să fie o glumă! În Italia, nu departe de 
Roma, un cârnăţar avea o mare întreprindere pierdută în 
mijlocul unei păduri, departe de orice drumuri. Mâna de lucru 
era asigurată de sclavi. Dar cum sclavii costă scump, cârnăţarul 
găsi un mijloc ca să-şi facă rost de mână de lucru gratuită. 
Oamenii lui umblau prin hanuri, îi îmbătau pe cei fără familie, pe 
vagabonzi, pe străini - oameni puternici şi buni de muncă - şi îi 
duceau profitând de inconştienţa lor trecătoare, la patron. 
Nimeni nu se preocupa de aceste dispariţii, care nu erau 
niciodată reclamate. Indivizii aceştia îngroşau numărul celor 
care munceau pentru nimic şi pe care îi puneau în lanţuri peste 
noapte. Paznicii bine plătiţi erau nemiloşi. Nenorociţii care 
încercau să fugă erau prinşi şi bătuţi de moarte, ca să fie pildă 
pentru cei care ar fi încercat să-i imite. Un soldat bătrân a reuşit 
să fugă şi, după mii de peripeții, căci l-au căutat peste tot, s-a 
refugiat la Roma. Autorităţile sesizate au intrat în acţiune. 
Călăuziţi de soldat, l-au arestat pe cârnăţar şi toată banda lui. 
Nenorociţii de captivi, care au fost supuşi la munci forţate, au 
fost eliberaţi. Patronul şi oamenii lui au fost decapitaţi, deoarece 
înrobirea unui cetăţean roman se pedepseşte cu moartea. Dar 
mai sunt destule întreprinderi care lucrează în modul acesta. 
Setea de câştig a unor indivizi este mai mare decât teama de a 
fi decapitaţi în cazul în care sunt prinşi. 

— Şi crezi că asta e soarta care ne aşteaptă? întrebă Ascyltus 
înfiorat. 

— Mă tem că da! răspunse mâhnit chiorul. 

— Eu n-o să mă las! zise Ascyltus. 

Giton aruncă o privire plină de tandreţe spre Encolpius şi îşi 
lipi capul de pieptul acestuia. 


— Cel puţin o să fim împreună! 

— Slabă consolare! mormăi un marinar. 

Zilele treceau fără ca nimic să se întâmple. 

— şi aşteaptă clienţii! îşi dădu cu părerea chiorul. 

— Autorităţile ne caută! zise Petronius optimist. Chiorul râse 
trist. 

— În fiecare an zeci, sute de corăbii dispar fără urme! Nimeni 
nu cercetează naufragiile! Nimeni, înţelegeţi?! 

— Vom vedea! zise Ascyltus, care era cel mai combativ. 

Cuvintele acestea nu fuseseră spuse pe negândite. Într-o 
seară, în timp ce ieşise însoţit de un marinar tânăr, captivii 
auziră ţipete, porunci şi un zgomot nedesluşit de paşi. Puțin 
după aceea marinarul se întoarse singur, împins brutal de 
paznici. 

— Ascyltus a reuşit să fugă! strigă marinarul. S-a băgat între 
tufişuri. Bandiţii care s-au aruncat pe urma lui n-au reuşit să-l 
prindă. 

Petronius încercă o mare uşurare. Avusese o bună inspiraţie 
luându-l pe Ascyltus şi pe Encolpius. Lupta pentru existenţă îi 
înarmase cu energie, le ascuţise spiritul şi le îmbogăţise 
experienţa. Petronius se agăţă de speranţa că Ascyltus va găsi 
un mijloc să alerteze autorităţile romane. Căci toate insulele 
acestea făceau parte din imperiu. 

Ascyltus nu se întoarse nici seara, nici a doua zi, nici a treia. 
Trecu o săptămână fără ca Ascyltus să dea vreun semn de viaţă. 

— Cu siguranţă că l-au prins şi l-au omorât, suspina chiorul cu 
amărăciune. 


Captivii nu mai aveau voie să iasă decât câte unul. În timp ce 
îşi făcea nevoile Petronius surprinse un dialog şoptit între 
paznici. 

— Poimâine sosesc. 

— Trebuie să le cerem un preţ bun căci nenorociţii aceştia ne- 
au dat mult de furcă. 

In aceeaşi seară Ascyltus, cu un ochi învineţit, faţa umflată şi 
plină de vânătăi, fu adus aproape pe braţe de doi pescari care îl 
aruncară pe pământul bătut. Tovarăşii de suferinţă se grăbiră 
să-i vină în ajutor. Petronius îi ştergea fruntea cu o batistă 
muiată în apă. 


Ascyltus gemea, apoi deschise ochiul pe care loviturile nu-l 
vătămaseră. 

— Am trăit aceste zile ca un animal hăituit. Mă ascundeam 
printre stânci şi tufişuri. Îmi era foame şi sete dar nu 
îndrăzneam să cobor în sat, să fur ceva de mâncare şi să-mi 
astâmpăr setea. Nu mai puteam. De pe o stâncă care se ridica 
deasupra caselor am văzut într-o dimineaţă că pescarii se 
îmbarcă pe luntrile lor şi pleacă în larg. Pe insulă n-au mai 
rămas decât femeile şi copiii, bătrânii şi oamenii însărcinaţi să 
vă păzească. M-am târât până la o casă mai la marginea satului. 
Am căzut peste o fată destul de drăguță, care s-a speriat la 
început dar, apoi, s-a dat pe brazdă. l-am făcut o impresie bună 
căci mi-a dat de mâncare şi vin, să-mi sting setea. Cum era 
frumuşică, i-am făcut ochi dulci şi am luat-o în braţe. Fata se 
zbătea şi protestă, dar fără convingere. Încurajat, am trântit-o 
pe spate şi ne-am lăsat duşi de plăcerile Cytherei. După ce m- 
am culcat de câteva ori cu ea, mi-a mărturisit că se aşteaptă 
sosirea unei corăbii care să ne ducă de aici. Bănuiesc că 
farmecul meu a cucerit-o, căci mi-a promis să ne ajute să ieşim 
din situaţia aceasta nenorocită. Mâine o corabie militară va 
arunca ancora în faţa satului. Un delegat al guvernatorului 
inspectează insula în fiecare lună în timp ce perceptorul de 
impozite îşi face vizitele obişnuite. Fata mi-a promis că le va 
spune romanilor despre fărădelegile sătenilor. Dar mi-a pus o 
condiţie. După ce voi fi eliberat trebuie s-o iau cu mine, s-o 
salvez de răzbunarea pescarilor. l-am jurat să mă căsătoresc cu 
ea când vom ajunge la Atena. Spre sfârşitul zilei va veni să 
plecăm împreună, deoarece fraţii ei s-ar putea întoarce în orice 
clipă. Ticida, i-am spus, vom fi soţ şi soţie până la sfârşitul zilelor 
noastre. Am îmbrăţişat-o şi am plecat dar, din nefericire, un 
câine din vecini începu să latre. Lătratul lui trezi bănuiala 
câtorva indivizi care mă urmăriră. Restul îi cunoaşteţi. 

În noaptea aceea nimeni nu mai închise ochii. A doua zi 
dimineaţa Petronius şi tovarăşii săi de nenorocire aşteptau cu 
nerăbdare să vadă cum vor decurge lucrurile. 

— Nu trebuie să aşteptăm ca totul să vină din partea acestei 
fete! zise Petronius. Şi noi trebuie să facem ceva! La prânz când 
temnicerii ne vor aduce mâncarea, ne vom arunca asupra lor, îi 
vom dezarma şi vom fugi strigând spre sat. Va curge puţin 
sânge, dar trebuie să riscăm. 


Propunerea lui Petronius fu pusă la vot şi acceptată în 
unanimitate. _ 

Exaltarea pusese stăpânire pe Petronius. Işi aminti că marele 
Cezar fusese şi el prins de pirați. Asemănarea i se păru de bun 
augur. 

Tensiunea nervoasă a captivilor creştea pe măsură ce se 
apropia prânzul. Când uşa se deschise şi cei trei pescari aduseră 
tainul zilnic, la un semn al lui Petronius, captivii se aruncară 
asupra acestora. Surprinderea îşi făcu efectul. Loviţi la cap cu 
bucăţi de lemn smulse din paturi, paznicii căzură pierzându-şi 
cunoştinţa. Petronius, Castor şi Encolpius le luară cuţitele. 
Ascyltus era prea slab ca să intervină. Luaţi prin surprindere, cei 
doi indivizi, care făceau de gardă în faţa casei, muriră 
înjunghiaţi. 

leşiră în fugă din râpă şi văzură trirema romană ancorată în 
faţa satului. Soldaţii, comandaţi de un centurion mânios, 
imobilizaseră deja un grup de pescari. 

Ticida, tânăra grecoaică, se ţinuse de cuvânt. Primarul satului, 
notabilităţile şi mai mulţi pescari erau deja în lanţuri. 

Văzându-l pe Petronius şi pe tovarăşii săi, ofiţerul îşi ridică 
braţele. 

— Tocmai îmi trimiteam oamenii să vă caute! 

Apoi îl salută respectuos pe Petronius. 

— Am găsit actele voastre şi banii care vă aparţin la primar, 
care conducea toată afacerea. Am luptat împotriva parţilor sub 
comanda tatălui dumneavoastră, senatorul lunius Niger, pe 
vremea aceea era guvernatorul Asiei. 

Ofiţerul îşi lăsă o parte din soldaţi pe insulă. Neguţătorii de 
romani liberi trebuiau să cadă în plasă. lar procesul lor, ca şi al 
complicilor lor, nu va întârzia. 

Centurionul îl invită pe Petronius şi pe prietenii lui pe triremă. 
Marinarii naufragiaţi urmau să fie îmbarcaţi pe o corabie de 
comerţ care trebuia să treacă pe acolo în curând ca să încarce 
un transport de peşte sărat. 

În această agitaţie Ascyltus o uită pe insulă pe Ticida, fata 
care îl hrănise şi îi oferise trupul şi ajutorul său. Işi aminti de ea 
când trirema era departe, prea departe de acest pământ 
neospitalier, ca să se mai întoarcă. 


XIV 

La Atena Petronius ducea aceeaşi viaţă dublă, dar mai 
desfrânată decât la Roma. De o parte era lumea aristocratică a 
lui Marcus Alexander iar de cealaltă era drojdia societăţii în care 
Encolpius şi Ascyltus se vârâseră fără nicio recomandare. 
Castor, intrat în pielea lui Helix Bion, împărtăşea obscuritatea 
existenţei prietenilor săi. 

Elita Atenei îl primi pe Petronius cu onoruri şi cu interesul 
datorat unui personaj sosit de la Roma şi protejat de prinţesa 
Antonia. Tinereţea îl făcea atrăgător pentru nobilele candidate 
la măritiş iar reputaţia de om bogat îl făcea interesant pentru 
bancheri, armatori şi oameni de afaceri, care îi căutau compania 
ca să-i câştige încrederea. 

Petronius evita contactele prea dese cu elita ateniană 
deoarece i se părea prea provincială. În acelaşi timp această 
elită prezenta anumite primejdii deoarece spionii şi agenţii 
provocatori ai lui Sejanus mişunau. In timp ce lumea romană 
adoptase cultura şi dragostea grecească, atenienii îşi însuşiseră 
proastele moravuri romane. 

În timpul unei vizite de afaceri la Marcus Alexander, bancherul 
său, în vederea aranjării unor chestiuni financiare, acesta îl rugă 
să onoreze cu prezenţa sa un banchet, deoarece soţia sa, 
prinţesa Berenice, fiica regelui Agrippa fii verişoara lui Herod- 
Agrippa, prietenul prinţului Caius, voia să-l cunoască personal şi 
să-i ofere ospitalitate în palatul său. li mai spuse că lumea bună 
din Atena îi reproşează vizitele rare şi că acceptă de prea puţine 
ori invitaţiile la festinuri. Petronius îi răspunse că a venit în acest 
oraş minunat ca să-şi potolească setea la izvoarele culturii 
greceşti şi nu ca să se distreze. Alexander îi mai spuse că ar fi 
fericit să-i ofere un apartament în palatul său. 

Petronius îi mulţumi şi îi spuse că închiriase deja o casă 
confortabilă aproape de Acropole, cu o curte centrală şi 
camerele în jurul ei. La parter avea o sufragerie, oficiul, 
bucătăria, baia, cămara pentru alimente iar ceva mai într-o 
parte două camere de zi şi o bibliotecă. La etaj erau patru 
camere în care locuia el şi prietenii săi. Covoarele, obiectele de 
artă şi mai ales frescele, care împodobeau pereţii, dădeau un 
farmec deosebit casei. Fostă proprietate a unui pictor mort fără 
urmaşi, care dobândise o anumită faimă, casa fusese 
cumpărată, pentru frescele sale, de un bancher care o închinase 


lui Petronius. De la fereastra camerei sale tânărul roman putea 
să contemple Acropole şi monumentele sale magnifice. 

Encolpius, Ascyltus şi Giton se simțeau ca în rai. Nu mai erau 
nevoiţi să se ţină de furtişaguri ca să-şi asigure existenţa. 
Alimentele umpleau cămara. Dar tinerele haimanale mai făceau 
din când în când exerciţii ca să nu piardă dexteritatea degetelor. 
Castor îşi petrecea aproape tot timpul în bibliotecă şi citea mult. 
leşea rar în oraş ca să nu fie recunoscut după semnalmente. 

Petronius îşi mai cumpără două sclave, tinere şi foarte curate, 
care trebuiau să se ocupe de bucătărie şi de bunăstarea 
stăpânului şi a oaspeţilor săi. 

Într-o zi Marcus Alexander îl vizită pe Petronius şi îi admiră 
casa. 

— O femeie ar da un plus de parfum acestui interior, zise 
bancherul. 

— Am părăsit Roma din cauza unei femei pe care am iubit-o 
prea mult. Acum preţuiesc libertatea. N-aş vrea s-o mai pierd. 

Alexander îi aduse o scrisoare de la prinţesa Antonia trimisă 
printr-un curier special, înainte de a-l lăsa să plece, Petronius îl 
rugă să trimită o sumă mare de bani unei tinere grecoaice; 
Ticida, care îl ajutase, pe el şi pe tovarăşii săi, să scape din 
captivitate. 


După plecarea bancherului Petronius deschise emoţionat 
scrisoarea Antoniei. 

„Dragă Petronius, 

Dacă cineva mi-ar fi zis, înainte de a te cunoaşte, ca eu, o 
femeie de şaizeci şi cinci de ani, am să-mi aleg în calitate de 
confident în tainele mele politice un adolescent de cincisprezece 
ani, i-aş fi râs în nas. Totuşi am făcut-o deoarece am înţeles că 
numai tinerii mai sunt încă cinstiţi, mai păstrează simţul 
moralei, al datoriei, al prieteniei, care lipseşte aproape tuturor 
adulţilor, prea-mult supuşi influentelor nefaste. Calitățile 
acestea, generozitatea, altruismul, spiritul de sacrificiu, eroismul 
fac ca tinerii să fie cei mai buni soldaţi, care nu ştiu ce este 
laşitatea, şi cei mai devotați apărători ai cauzelor drepte. Cu 
trecerea anilor sentimentele nobile se diluează, se atrofiază. 
Interesul personal ia locul datoriei, oportunismul înăbuşe 
onoarea, trădarea ucide prietenia, minciuna, distruge altruismul. 
Sper, sunt sigură, că evoluţia ta nu va cunoaşte această curbă. 


Dar m-am îndepărtat prea mult urmând căile speculațiilor 
filosofice. Acum sunt preocupată de evenimente arzătoare. S-a 
întâmplat ceea ce mă temeam. Drusus Cezar, după ce a fost 
chemat lângă împărat şi tratat ca prinţ moştenitor, a căzut, la 
rândul său, în dizgrație. Nero Cezar s-a sinucis. Aceasta este 
versiunea oficială. Doi prinți, care stăteau în calea lui Gemellus 
şi a lui Sejanus, au fost îndepărtați. 

Am primit informaţii secrete privitoare la ultimele luni ale 
existenţei lui Nero Cezar. A suferit umilinţe, brutalităţi, mizerii 
de nedescris. Oare asasinii lui vor fi pedepsiţi de zei? Căci 
justiţia omenească nu-mi mai inspiră nicio încredere. 

Oficial - acest termen se asociază în prezent cu cel de 
„minciună” - Drusus Cezar locuieşte la Palatin în calitate de 
moştenitor al Coroanei. În realitate este izolat într-o cămăruţă 
subterană care nu se deosebeşte de celulele de la Mamertina 
unde a fost asasinat tatăl tău. 

Am inima sfâşiată deoarece trebuie să asist la aceste 
evenimente fără ca să pot face ceva. 

Ţi-am spus într-o zi că viciile îl voi salva pe Caius. N-a fost o 
profeție făcută în van. În ciuda defectelor sale, Caius a dobândit 
virtuozitatea de a-şi ascunde gândurile sub masca unei 
desfrânări care îl face, aparent, incapabil de orice preocupare 
politică. O extremitate opusă imbecilităţii fiului meu Claudius. 

Du o viaţă veselă la Atena. Fă-te că te bucuri de viaţă şi că 
eşti inofensiv. Este sfatul unei femei bătrâne, păstrătoare a 
moralei din familia noastră. De ce sunt dispreţuiţi actorii care 
joacă pe scândurile teatrelor? Oare „cei mari” ai lumii noastre 
nu sunt nişte actori încă şi mai tragici decât actorii adevăraţi, 
dacă ne gândim că pe această scenă uriaşă, care este imperiul 
curge sânge adevărat şi nu apă înroşită iar la sfârşitul 
spectacolului personajele sacrificate nu se mai ridică ca să se 
bucure de aplauzele publicului? Generalul Strabo a interpretat 
unul din aceste roluri. Nu s-a mai ridicat de pe scânduri, ceea ce 
mă bucură foarte mult. 

Fii prudent, Petronius! Îţi doresc multă fericire! 

Antonia 

P.S. Distruge această scrisoare!” 

Petronius învățase pe de rost scrisoarea. Pe masa sa de lucru 
era un candelabru de bronz cu lumânările aprinse. Apropie 
papirusul de flăcăruile lumânărilor. Foile se aprinseră, se 


înnegriră şi se transformară într-o grămăjoară de cenuşă. 
Petronius o fărâmă cu inelul de aur, pe care era gravată 
monograma familiei Niger, în aşteptarea celei a lulienilor. 


Două săptămâni mai târziu Alexander îi trimise un mesaj lui 
Petronius prin care îl anunţa că agentul său n-o mai găsise în 
viaţă pe Ticida, tânăra grecoaică. După plecarea romanilor 
fusese linşată de femeile pescarilor arestaţi, care îşi aşteptau în 
închisoare condamnarea la moarte. 


Înscris de Alexander la cea mai celebră academie din Atena, 
unde se preda filosofia, umanismul clasic, retorica şi literatura, 
Petronius îi surprinse pe dascălii săi prin cunoştinţele sale 
profunde în toate domeniile. Athenador îl familiarizase cu 
cultura greacă şi strădaniile sale îşi dădeau acum roadele. De 
asemenea şi şcoala de la Palatin îi îmbogăţise considerabil 
cunoştinţele. 

La palestră, unde se întâlneau odraslele aristocrației ateniene 
şi străine - copiii prinților din Asia şi Africa - antrenamentele 
sportive făcute alături de Caligula şi prietenii săi de la Roma îi 
asigurară prestigiul aşezându-l din capul locului printre 
campioni. Echitaţia, care era rezervată celor mai bogaţi dintre 
amatori, nu prezenta nicio taină pentru Petronius. 

In timpul zilei, când Petronius era la cursuri, Encolpius, 
Ascyltus şi Giton băteau străzile oraşului în căutarea locurilor de 
plăcere sau de „perdiţie”, cum ar zice unii timoraţi. Voiau să se 
facă utili lui Petronius şi Castor, să le servească de călăuze în 
lumea nocturnă a Atenei. 

Petronius le propusese să-i înscrie la o academie ca să-şi 
completeze cunoştinţele de cultură. 

Castor răspunse cu amărăciune. 

— Ce ar zice agenţii guvernatorului dacă ar vedea o haimana 
din Corint frecventând o şcoală înaltă? 

Propunerea lui Petronius nu-l încântă nici pe Encolpius şi nici 
pe Ascyltus, care se cutremurară scârbiţi. 

— Viaţa este prea scurtă ca s-o risipeşti pe băncile şcolilor, 
zise Encolpius. 

— Şi cu ce te alegi din învăţătura asta? adăugă Ascyltus. Să te 
faci un învăţător flămând de şcoală primară? Cât voi fi tânăr şi 
frumos voi câştiga destul ca să trăiesc după pofta inimii mele. 


La vârsta venerabilă de patruzeci de ani mă voi însura cu o 
matroană romană bogată, chiar cu o grămadă de copii, ceea ce 
îmi va asigura o bătrâneţe fără griji şi senină. 

Noaptea frecventau tavernele cele mai sordide, bordelurile şi 
tripourile suspecte din Ceramica, cartierul cel mai „cald” al 
Atenei. Petronius le dădea bani obişnuindu-i repede să devină 
risipitori. 

— Ce plăcere! striga Ascyltus euforic. Să cumperi fete şi băieţi 
în loc să fii cumpărat! 

Encolpius imita extravaganţele lui Ascyltus. Numai Giton ÎI 
privea cu ochii catifelaţi, umezi de tandreţe, reproşându-i o 
trădare pe care Encolpius nu se hotăra s-o săvârşească. 

Castor căuta să nu fie remarcat. Seara, când ieşea pe stradă, 
lăsa impresia unui sclav frumos, un pic naiv. 

Timpul zbura deoarece clipele felicite, agitația şi libertinajul 
scurtau zilele. Petronius se gândea adesea la Cynthia, dar în 
pofida încercărilor sale, nu primea nici o ştire cu privire la ea. In 
timp ce prietenii săi - Encolpius, Ascyltus şi Giton - pluteau în 
fericire, gazda lor avea inima plină de amărăciune. Glumele 
prietenilor săi abia dacă îi descreţeau fruntea. Ca s-o uite pe 
Cynthia se lăsă pradă dezmăţului. Adesea îi treceau pragul 
fetele sau băieţii care îşi vindeau corpurile. Era atent şi nu 
aducea decât sclavi, ca să nu aibă neplăceri. 

În ciuda preocupărilor sale, Petronius avea vaga senzaţie că 
era supravegheat de nişte oameni, care nu erau totdeauna 
aceeaşi. 

Marcus Alexander îl invită şi îi vorbi de ancheta poruncită de 
Sejanus în legătură cu asasinarea lui Strabo. Prefectul susţinea 
că în realitate fusese vizată chiar persoana sa. Că strugurii 
respectivi trebuiau să fie serviţi la „cenă” la Strabo, la care 
fusese invitat. „Sejanus, zise Marcus Alexander, a făcut arestări, 
a luat interogatorii, a supus oamenii la torturi. Încă un pretext ca 
să lovească în duşmanii săi. Ancheta va dura până când autorul 
atentatului va fi prins, chiar dacă asta va dura ani de zile. Am 
impresia că Sejanus şi-a pierdut capul. Cred că la ora asta nu 
mai e un singur roman care să nu fie bănuit”. 


Petronius se obişnui repede cu viaţa plăcută şi liniştită de la 
Atena, după furtuna prin care trecuse la Roma. Agora capitalei 
aheilor fremăta de lume ca şi Forul roman iar templele şi 


clădirile oficiale se asemănau deoarece arhitectura grecească se 
impusese în Italia. Numai arcadele reprezentau o inovaţie 
romană. Străzile erau tot atât de strâmte şi întortocheate, 
pieţele aveau aceleaşi forme neregulate, şi aici erau numeroase 
fundături iar praful era tot aşa de orbitor. Deosebirea era în 
ceea ce priveşte dimensiunile. Roma era un oraş uriaş pentru 
uriaşi. Atena adormea ca o femeie bătrână ce îşi caută odihna 
după o viaţă zbuciumată. 

Străzile favorite, pe care se plimba Petronius, îl duceau la 
Acropole. De la înălţimea templului Atena Nike contempla 
oraşul, ce se întindea la picioarele sale, evocând gânditor 
splendoarea trecută a fostei metropole. li citise pe marii istorici 
greci şi latini şi în imaginaţia sa reînviau lumea şi evenimentele 
pierdute în negura vremii căpătând contururi, relief şi culori. 
Cuprins de reverie, se adâncea în ea. 

Absentă câteva zile de la academie. Uitase de ea umblând 
prin magazinele de antichităţi unde cumpără statuete de 
Tanagra, amfore largi, cupe, pocale cu toartă, căni pentru 
amestecat vin, pictate de artişti anonimi care, însă, nu vor fi 
niciodată egalaţi. Strânsese o colecţie frumoasă pe care voia s-o 
ducă la Roma. Mergea pe urmele barbarilor romani care 
învăţaseră să aprecieze şi să iubească arta grecească însuşindu- 
şi, mai cu voie, mai fără voie, toate capodoperele lui Praxiteles 
şi Phidias, ale lui Policletes şi Scopas, ale lui Menecrates şi 
Kephistodotos, care acum împodobeau templele şi vilele 
bogătaşilor din Roma. Petronius, însă, avea conştiinţa curată că 
plătise bine toate obiectele care îi făceau plăcere. 


Petreceau aproape în fiecare noapte. Grupul său se mări cu 
câţiva tineri nobili şi prinți străini. Organizau banchete şi 
petreceau de seară până dimineaţă. 

Moda vestimentară orientală invadase de mai multă vreme 
Atena în timp ce la Roma abia pătrundea. Petronius şi prietenii 
săi romani se îmbrăcau la festinuri cu veşminte bogate, brodate 
cu aur şi argint. Colierele, brăţările şi fibulele încrustate cu 
pietre semiprețioase, nu prea scumpe, căci nu îndrăzneau să 
poarte bijuterii de mare valoare, făceau o impresie plăcută. 

Într-o seară cei doi sclavi ai lui Petronius se agitau ca nişte 
albine. Un restaurator de lux pregătise un festin rafinat şi îşi 


trimise personalul ca să asigure serviciile. Primii invitaţi trebuiau 
să sosească. 

Petronius îşi terminase toaleta când un sclav îi aduse un 
papirus. „Vreun invitat care anunţă în ultimul moment că nu mai 
poate veni”, se gândi Petronius, supărat. Desfăcu papirusul. 
Dintr-odată ochii i se măriră. 

„Să dispari imediat. Poliţia va veni să te aresteze chiar în 
noaptea asta. Nu încerca să părăseşti Atena deoarece porţile 
oraşului sunt supravegheate. Caută-ţi o ascunzătoare sigură. Voi 
încerca să intru în contact cu tine”. Mesajul nu era semnat. 

La început se gândi că era o glumă de prost gust. Apoi îşi 
aminti că Sejanus are mâna lungă. Probabil că ancheta 
privitoare la moartea lui Strabo a dus la implicarea lui. 

Petronius îi convocă pe Castor, Encolpius, Ascyltus şi Giton la 
un consiliu de război. Dezbaterile au durat doar câteva minute. 

— Să ne schimbăm repede ţoalele! zise Ascyltus. Veşmintele 
astea de sărbătoare prea bat la ochi. 

— Cu cât zburăm mai repede, cu atât va fi mai bine! îşi dădu 
cu părerea Giton. 

— Cunosc o ascunzătoare sigură! zise Ascyltus. 

Trecură repede la acţiune. Petronius luă cu el toţi banii pe 
care îi avea asupra sa. 

Se auziră câteva lovituri repetate la uşa principală a casei. 

— Invitaţii! zise Petronius. 

— Sau poliţia! exclamă Giton tremurând. 

— Să ieşim prin acoperiş! zise Encolpius cu o voce care nu 
admitea replică. Sărim pe acoperişurile vecine iar apoi pe o 
stradă fără trecători la ora asta târzie. 

Encolpius şi Ascyltus îşi demonstrară utilitatea de haimanale 
obişnuite să facă faţă celor mai grele situaţii. Cunoşteau regulile 
jocului. Encolpius găsi o frânghie. Castor le distribui pumnale 
care puteau servi la nevoie. 

Se urcară pe acoperiş printr-un chepeng, apoi săriră pe terasa 
casei alăturate şi îşi continuară înaintarea. Encolpius, Giton şi 
Ascyltus mergeau cu uşurinţa şi agilitatea pisicilor. Îl ajutară şi 
pe Castor, care avu amețeli. Petronius se descurca mai bine. 

Giton, care o luase înainte, le semnală o stradă pustie. 
Ascyltus cobori primul ajutându-se cu frânghia. Apoi apucă 
capătul frânghiei în timp ce Encolpius legă celălalt, capăt de 
creasta acoperişului şi îi ajută pe Petronius, Castor şi Giton să 


alunece pe trotuar fără accidente. După aceea cobori şi el 
abandonând frânghia. 

— Incotro o luăm? întrebă în şoaptă Encolpius. 

— Spre Ceramica, zise Ascyltus. Sunt prieten cu o ţiitoare. Am 
lăsat mulţi bani la ea. Acum prima noastră grijă este să evităm 
patrulele de noapte. 

Se strecurară neobservaţi pe străzile înecate în beznă. La 
încrucişări de străzi îşi măreau atenţia. Erau cât pe aci să se 
ciocnească cu o patrulă când ieşiră într-o piaţă ocupată de 
poliţie. Până la urmă, cu multe emoţii, ieşiră în cartierul 
Ceramica. Străzile erau pline de oameni deoarece noaptea 
lupanarele gem de activitate. Petronius şi prietenii săi se 
amestecară în mulţime. Acum anonimatul le era asigurat. Îşi 
făcură drum prin mulţime până la casa ţiitoarei Aristia, 
destinaţia expediției lor nocturne. 

Aici nu mai era nicio primejdie. Poliţia intra rar în Ceramica 
deoarece oamenii care frecventau acest cartier căutau cearta şi 
mânuiau cu plăcere şi desfătare pumnalul. Marinari, hoţi, 
criminali, sclavi fugiţi, vagabonzi, ucigaşi plătiţi, traficanţi de 
lucruri furate, cerşetori, falsificatori de bani, nobili deghizați în 
căutare de aventuri se îngrămădeau pe străzile strâmte, 
mărginite de case de prostituție, de taverne, de prăvăliile 
cămătarilor care finanţau diferite afaceri întunecate. 

Aristia, o femeie de vreo sută de kilograme, fardată ţipător, 
acoperită de bijuterii ieftine şi bogat îmbrăcată, îi primi cu 
căldură, se îmbrăţişa cu Encolpius, mângâie obrajii lui Ascyltus, 
care îi excita trupul senzual, şi îl privi cu poftă pe Giton. În 
schimb Petronius şi Castor îi impuneau respect, deoarece ştia 
să-i recunoască pe nobili. 

Ascyltus îi explică cu un aer misterios că sunt urmăriţi de 
nişte indivizi suspecți care vor să le găurească pielea şi că îşi 
caută adăpost sub aripa ei. Jucase pe coarda sentimentală a 
bătrânei codoaşe declarându-i că simte pentru ea afecțiunea 
unui frate mai mic faţă de o soră mai mare. Aristia nu se lăsă 
amăgită dar acceptă complimentele. 

— Să nu credeţi că n-avem bani, interveni Petronius. Vă vom 
plăti pentru serviciile pe care ni le faceţi. 

— Aici veţi găsi adăpostul de care aveţi nevoie. Răufăcătorii 
se tem de mine. Şi chiar dacă, din întâmplare, vor da de voi, voi 
şti să-i pun pe fugă. 


— Poate că prezenţa noastră aici se va prelungi, zise Ascyltus. 

— Cu atât mai bine, răspunse Aristia binevoitoare, îmi va face 
plăcere o companie atât de plăcută. Casa este la dispoziţia 
voastră. 

Bordelul avea o sală mare la parter în care clienţii beau şi 
pipăiau chelneriţele, aşteptându-şi rândul să urce la etaj, unde 
erau cămăruţele pentru întâlniri cu prostituatele sau cu băieţii 
educați să se preteze la toate fanteziile. Aristia îşi conducea 
personalul cu o mână de fier. Sala cea mare comunica cu 
bucătăria, oficiul, cămara, cu o pivniţă bine aprovizionată şi cu 
câteva cămăruţe care serveau de dormitoare pentru bucătari, 
cameriste, chelneriţe, ca şi pentru cinci sclavi, foşti luptători, 
care mențineau ordinea, deoarece încăierările dintre clienţi 
izbucneau, din te miri pentru ce, aproape zilnic. 

Aristia le dădu lui Petronius şi prietenilor săi două cămăruţe, 
mobilate sumar, lângă oficiu, dar care prezentau un mare 
avantaj, cum le spuse. In caz de alarmă n-aveau decât să dea la 
o parte o dală din planşeu şi să se strecoare în galeriile de sub 
casă. 

— Este un oraş subteran care se întinde pe sub Ceramica şi 
are mai multe ieşiri. Singurul risc ar fi că aţi putea să vă pierdeţi 
în acest labirint, adăpostul celor care ca vor să se arate la 
lumina zilei. Noaptea ies ca cucuvelele din ascunzători ca să se 
ocupe de îndeletnicirile lor. O bună parte din clientela nocturnă 
a Ceramicii sunt oameni corecţi şi cinstiţi, şi vă privesc cu 
scârbă dacă le vorbiţi de oraşul subteran. Dacă veţi fi nevoiţi să 
coborâţi în aceste galerii puturoase vă sfătuiesc să nu luaţi cu 
voi bani sau alte valori. 

Petronius nu era prea sigur că Aristia acceptase toate 
argumentele invocate de Ascyltus. Totuşi Aristia îi simpatiza din 
instinct pe toţi aceia care trăiau la marginea legii şi nu le punea 
întrebări jenante, cu atât mai mult cu cât era bine plătită. 

Uneori, mai ales dimineaţa, când casa era închisă pentru ca 
cei care locuiau în ea să se odihnească puţin după „activitatea” 
de peste noapte iar sclavii însărcinaţi cu treburile casnice 
ştergeau, frecau, scuturau covoarele şi făceau ordine în 
interiorul bordelului, Aristia făcea confidenţe care trădau multe 
deziluzii: 


— Este odihnitor să poţi să schimbi câteva cuvinte cu un om 
cultivat, frumos educat şi care tratează femeile cu respect. 
Ceilalţi clienţi ne tratează ca pe nişte vite. 

Deşi erau la micul dejun, Aristia îşi turnă pe gât un pahar de 
rachiu. 

— Meseria mea este foarte hulită, deşi bordelurile sunt 
considerate ca fiind de utilitate publică. Proprietarul, un 
negustor bogat, mă stoarce ca pe o lămâie. Autorităţile 
municipale îmi cer taxe exorbitante iar oamenii guvernatorului 
îmi cer bacşişul. Toate casele, şi sunt peste o mie la Atena, 
umflă buzunarele acestor paraziți. Nu mai vorbesc de ofiţerii 
romani care se folosesc pe gratis de tot ce am: fete, băieţi, 
consumaţia şi celelalte. Ce să mai zic de perverşii care îşi bat 
până la sânge partenerele de noapte? Se întâmplă ca unele 
dintre fete să moară. Dar cui să te plângi? Căci tot ei aplică 
legea... Apoi mai e şi concurenţa prostituţiei clandestine. După 
căderea nopţii e plin de fete şi băieţi pe lângă zidurile cetăţii. 
Cer preţuri mult mai mici decât ale noastre. Şi e firesc! 

Aristia nu putea să dea drumul la tot ce avea pe suflet căci 
era mereu chemată de câte cineva. O fată nu se simţea bine, 
alta se spânzurase în camera sa, un băiat fusese rănit din cauza 
exceselor clienţilor săi, provizia de rachiu se apropia de sfârşit, 
cearceafurile rupte trebuiau să fie înlocuite, lucruri care cereau 
rezolvări imediate. 

In casa Aristiei, Petronius avea uneori impresia că se află la o 
şcoală primară. Fetele şi băieţii nu depăşeau doisprezece sau 
treisprezece ani. Amatorii de femei bine făcute erau tot mai rari. 
Se căutau prospături, „trufandale”, cum le spuneau cei care 
frecventau această casă. 

In această ambianţă greţoasă amintirile de la Roma îl asaltau 
tot mai des: imaginea luminoasă şi scumpă a, Cynthiei 
afecțiunea  Domitiei, candoarea lui Athenador, prestanţa 
liniştitoare a Antoniei, calmul din biblioteca ei. Dar mai mult îşi 
simţea inima sfâşiindu-se când şi-o închipuia pe sora sa 
suportând eu scârbă trupul burduhănos al lui Marcellus. Îl ura ca 
şi pe Vibius sau lunius. li blestema chiar dacă exploziile sale de 
mânie interiorizată nu făceau decât să-i înrăutăţească starea de 
spirit. Se întreba cât vă mai dura otrăvirea aceasta voluntară a 
sufletului său. 


Encolpius şi Ascyltus, care nu erau vizaţi de zbirii 
guvernatorului, ieşeau din când în când prin oraş, că să se 
informeze cu privire la evoluţia acestei chestiuni. Petronius îi 
rugase să nu se expună primejdiei. Dar cei doi băieţi ştiau cum 
să alunece prin mulţime fără să fie remarcaţi. 

Din raitele lor aflaseră că locuinţa lui Petronius fusese sigilată 
şi percheziţionată. Reuşiră chiar, fără să fie observați să ajungă 
la Marcus Alexander care le făcu rost de bani şi de acte de 
identitate false pentru prietenul lor urmărit. 

Dispariţia lui Petronius îl exaspera pe guvernator care primise 
ordin de la Roma să pună mâna pe acest individ bănuit că ar fi 
fost amestecat de aproape în asasinarea lui Strabo. 


Într-o noapte venise un ofiţer roman puţin băut. Aristia îl primi 
radiind de bucurie, o mască pe care o adopta de câte ori vreun 
militar roman mai important îi vizita în particular lupanarul, şi îi 
dădu o fată pricepută să mulţumească poftele unui client cu un 
rang atât de înalt. Ofiţerul era unul din indivizii aceia care, cu 
capul pe pernă, lângă o femeie goală, simte nevoia să facă 
confidenţe ca să-şi dea importanţă. Aşa că îi spuse că era un 
curier imperial şi că ducea mesaje de mare importanţă, întrucât 
corabia cu care venea sosise cu întârziere la Pireu şi cum nu 
putea să se prezinte la guvernator la o oră atât de târzie, 
consideră că ar fi mai bine să-şi petreacă noaptea într-o 
companie plăcută şi a doua zi dimineaţa să se ducă la palatul 
guvernatorului. După câteva isprăvi amoroase însoţite de 
numeroase libaţii pe altarul lui Bachus, adormi. In timp ce 
ofiţerul sforăia, fata, curioasă din fire, îşi vâri mâna în centura lui 
de piele crezând că poate dă de câteva monede de aur dar, spre 
surprinderea sa, dădu peste câteva mesaje pe care nu le putea 
citi. Se gândi la codoaşa sa, foarte interesată în documente 
compromiţătoare care pot fi folosite pentru şantaje aducătoare 
de profit. 

Fata duse scrisorile bătrânei sale stăpâne care tocmai se juca 
de-a dragostea cu Ascyltus. Documentele aduse de fată treziră 
interesul lui Ascyltus care, gol cum era, sări din pat şi ceru un 
papirus şi cerneală, pe care bătrâna codoaşă i le aduse repede. 
Ascyltus copie documentele apoi dădu originalele fetei să le 
pună la locul lor din centura de piele. 


În noaptea aceea Petronius află de o conspirație care îi umplu 
inima de bucurie. În primul mesaj Sejanus îi cerea 
guvernatorului Atenei să fie gata să participe la o lovitură de 
stat care trebuia să aibă loc în curând. Forţele sale armate 
trebuiau să aştepte semnalul unei răscoale împotriva autorităţii 
imperiale. Al doilea mesaj era adresat unchiului său, generalul 
lunius Blessus, guvernatorul Siriei. | se cerea să-l aresteze pe 
Pilat din Pont, guvernatorul ludeei, să se pună în fruntea 
trupelor acestuia, să le unească cu legiunile din Siria şi, la o 
dată care i se va comunica din timp, să proclame destituirea lui 
Tiberius şi să vină în marş forţat la Roma. 

Petronius jubila. În sfârşit avea dovezi care dezvăluiau 
trădarea lui Sejanus. Hazardul sau zeii îi ofereau o armă 
împotriva omului care îl torturase pe tatăl său, îl omorâse pe 
prinţul Nero Cezar, pricinuise râuri de sânge nevinovat iar acum 
complota împotriva aceluia care îl proteja. 

Petronius scrise o scrisoare în trei exemplare către Antonia, la 
care ataşase copiile celor două mesaje. Apoi îi chemă pe 
Encolpius şi pe Ascyltus şi le încredinţă misiunea de a duce 
scrisorile separat la Roma şi de a nu le da decât în mâinile 
bătrânei prințese. 

Le spuse solemn: 

— De executarea acestei operațiuni depinde viitorul 
Imperiului Roman. Viaţa mea este în mâinile voastre. Mă 
adresez vouă fiindcă îmi sunteţi prieteni adevărați. Aristia mi-a 
zis că galeriile subterane ale Ceramicii au ieşiri dincolo de 
zidurile oraşului. Fiecare veţi merge de unul singur, pe drumuri 
diferite, pentru ca, în caz că unul dintre voi va cădea în mâinile 
oamenilor lui Sejanus, celălalt să aibă şansa să ajungă la 
destinaţie. Eu şi eu Castor vă vom urma. Vom împărţi banii. Am 
destui ca să ne ajungă până la Roma. Să vă protejeze Mercur! 

— N-ar fi mai bine ca unul dintre noi să te însoţească? 
propuse Encolpius. Tu şi cu Castor n-o să vă descurcaţi singuri. 
Nu te supăra, dar vă lipseşte experienţa. 

— Aceleaşi primejdii ne aşteaptă pe toţi! 

Encolpius izbucni în râs. 

— Îţi aminteşti cum m-ai salvat când ţi-am dat o pungă de 
bani la For? Lasă-mă pe mine să te călăuzesc de data asta! lar 
Ascyltus îl va călăuzi pe Castor! Fără noi sunteţi pierduţi! Giton 
va veni cu noi. Doi tineri vagabonzi însoţiţi de un băieţaş de 


zece ani nu vor trezi nicio bănuială. Ne ajung două scrisori. Câte 
una pentru fiecare grup. 

Petronius şi Castor acceptară ideea. 

— Plecăm chiar în noaptea asta! zise Petronius. Nu mai putem 
pierde nicio clipă. Aristia ar trebui să ne facă rost de o călăuză 
care să ne scoată prin subterane dincolo de ziduri! 

— Ne va da! promise Ascyltus. 

— Eşti sigur de ea? 

— Răspund de Aristia ca de mine însumi! răspunse acesta. 
Proxenetele au şi ele onoarea lor! 


Petronius era un romantic. Se lansă într-o aventură 
primejdioasă aşa cum pe vremuri se lansase Ulisse cu tovarăşii 
săi de luptă. Visa emoţiile, îndoielile, amărăciunile faimoşilor 
eroi din timpurile imemoriale. În faptul că el şi Castor, patricieni 
de sânge nobil, se avântară într-o aventură atât de 
primejdioasă, nu era nimic extraordinar. Reuşita le-ar fi 
încununat strădaniile cu laurii gloriei. Dar faptul că, trei băieţi, 
Encolpius, Ascyltus şi Giton, plebei care n-au visat niciodată să 
se amestece în politică riscându-şi viaţa pentru un asemenea 
scop, părea neverosimil. Remuşcările rodeau conştiinţa lui 
Petronius.  Altruismul şi devotamentul prietenilor săi îl 
emoţionau şi îl chinuiau. 

Pregătirile durară puţin. Îşi împărţiră banii, îşi ascunseră 
actele în centuri, fixară itinerariile şi punctul de întâlnire de la 
Roma. Înainte de a porni la drum, Petronius îşi făcu datoria de a- 
i avertiza pe prietenii săi asupra primejdiilor la care se expun. 

— Nu suntem inconştienţi, răspunse Ascyltus. Noi ne-am ales 
calea asta, ca şi tine. Putem să ne mulţumim doar cu pâinea 
zilnică şi cu jocurile publice, această pomană imperială? Un 
bătrân mi-a zis că unul dintre strămoşii mei a murit apărându-l 
pe Calus Grachus şi drepturile plebei. De ce să nu-i urmez pilda? 

Encolpius suspină. 

— Mi-ar fi plăcut să fac politică, dar nimeni nu-mi cere umila 
mea părere. Nu sunt clientul vreunui „grangur”. Am ales 
libertatea. Sunt liber ca pasărea. Aşa că am devenit un 
vagabond. Dacă eu, un vagabond, voi putea să contribui la 
căderea lui Sejanus, voi fi foarte mulţumit, în afară de asta, mă 
atrage aventura! 


Petronius observă că greaca, pe care prietenii săi o 
stăpâneau, le înnobila vocabularul, curăţându-l de expresiile 
populare latine. 

— Bine! zise. Să plecăm! 


Ascyltus şi Castor făcură pe jos distanţa de la Atena, până la 
Maraton iar Petronius, însoţit de Encolpius şi Giton, o luară de-a 
lungul coastei spre Corint. Evitară Pireul, controlat de zbirii 
guvernului. 

Petronius avu şansa să găsească o corabie de comerţ care 
transporta mărfuri la Alsium, un port mic aproape de Roma. 
Când văzu malurile îndepărtându-se şi pierzându-se în păcla 
înserării simţi o mare uşurare. Atena îi oferise câţiva ani de 
linişte şi reuşise să nu-şi lase pielea acolo. Fuga sa din Grecia nu 
era decât prima fază dintr-o luptă care se anunţa crâncenă. A 
doua fază presupunea intrarea în Italia şi contactarea Antoniei. 
Cum o să-l întâmpine, se întreba, deoarece îşi risca propriul cap. 
Spionii care îl înconjurau, îl vor preveni pe Sejanus. Presupunând 
că se va întâlni cu bătrâna prinţesă, ceea ce va însemna cea de- 
a treia fază, cea mai complicată, va fi, oare, Antonia în stare să 
năruie, pe baza probelor pe care i le va înmâna, încrederea lui 
Tiberius în colaboratorul său „fidel”? 

La toate aceste întrebări, care îl chinuiau ziua şi noaptea, se 
adăuga tulburarea pe care i-o provoca gândul o va revedea pe 
Cynthia şi oroarea de a se întâlni cu Marcelius şi Vibius. 
Amintirile îl urmăreau ca un fir roşu. Părăsind Italia, o lăsase pe 
Cynthia însărcinată. O fi venit copilul pe lume? In jurul Cynthiei 
fusese ridicat un cordon sanitar ca s-o izoleze de fratele său 
geamăn. Dar ajuns la Roma, nimeni nu-l va putea împiedica s-o 
vadă. Datorită actelor false, Petronius debarcă fără incidente la 
Alsium şi îşi continuă drumul spre capitală pe Via Aurelia. 
Punctul de întâlnire cu Ascyltus şi Castor fusese fixat în 
Transtiberin, care prezenta avantajul de-a se întinde dincolo de 
zidurile cetăţii. Petronius şi Encolpius îi găsiră pe Ascyltus şi 
Castor care sosiseră înaintea lor la punctul fixat. Aceştia 
debarcaseră liniştiţi la Ostia - actele false ale lui Castor făcuseră 
minuni - şi se instalaseră într-o căsuţă prăpădită unde nimeni nu 
s-ar fi gândit să-i caute. 

Petronius dădu instrucţiuni amănunțite lui Encolpius şi lui 
Ascyltus cum să se posteze pe drumul pe care prinţesa circula 


de obicei în litieră şi să-i înmâneze scrisorile numai dacă nu era 
însoţită. Antonia primea de obicei rugăminţi scrise deoarece 
considera de datoria sa să-i ajute pe cei săraci şi nenorociţi. 

De două ori Ascyltus şi de trei ori Encolpius se găsiră pe 
drumul pe care trecea litiera, dar Antonia avea totdeauna alături 
câte o doamnă de onoare. 

Când aşteptarea febrilă şi exasperarea lui Petronius atinseră 
paroxismul, micul Giton o găsi pe Antonia singură şi îi înmână 
mesajul. Giton avu chiar răgazul să-i şoptească la ureche că 
este trimisul lui Petronius, care se ascunde în Transtiberin. 
Auzind asta, Petronius încercă o mare bucurie. Începea o nouă 
perioadă de aşteptare. Cu punga goală trăia acum pe socoteala 
lui Encolpius şi a lui Ascyltus care, bucuroşi că-l pot ajuta, îşi 
reluaseră ocupațiile de altă dată. Găsea la cele două haimanale 
mai multă generozitate şi mai mult devotament decât la 
prietenii săi din „înalta societate”. 


Antonia încercă o mare emoție. Petronius nu-i înşelase 
aşteptările. Acum era rândul ei să facă tot ce putea ca aceste 
probe inestimabile să ajungă la destinație. Ştia că 
corespondenţa lui Tiberius era trecută prin ciur şi prin sită de 
Sejanus. Se chinui mult timp gândindu-se la aceasta până când 
geniul de care dădea dovadă îi furniză soluţia. 

Caligula trebuia să intre în joc. Nimeni n-ar îndrăzni să-l 
scotocească. Ca să se asigure că Tiberius îl va primi, Antonia îi 
dădu o scrisoare prin care îl anunţa că e bolnavă şi că nu voia să 
moară înainte de a-i aduce un omagiu prin intermediul lui Caius, 
nepotul său adorat. Caligula, instruit bine de bunica sa, o porni 
la drum, escortat de o sută de oameni înarmaţi. Un cortegiu 
demn de-un prinţ de sânge. În realitate Antonia voia să-l apere 
de o lovitură din partea lui Sejanus, care plănuia să-l asasineze. 

„Bătrâna vrăjitoare va crăpa în curând” scria Calpurnia 
prefectului Pretoriului. „Nu mai e în stare să se ridice din pat”. 
Sejanus îşi freca mâinile. Dispariţia Antoniei îl va lăsă pe 
Caligula fără ultimul său sprijin. 


XV 

Prinţul Caius se prezentă în faţa împăratului şi se aruncă umil 
la picioarele lui. Tiberius îi zâmbi cu bună-voinţă şi plictiseală. În 
ziua aceea starea sa de spirit cunoscuse o curbă descendentă. 
Intendentul de plăceri, Titus Cesonius Priscus, nu se arătase la 
înălţimea sarcinii sale. Ultimii copii pe care îi adusese, chiar 
dacă erau frumoşi şi educați să se plieze după toate capriciile 
sale, nu reuşiseră să-l facă să se bucure. 

Luă rolul de papirus pe care îl aduse Caligula abia ridicându-şi 
capul. În timp ce desfăcea papirusul, două alte mesaje îi căzură 
pe genunchi. Citind primul pasaj din scrisoarea Antoniei, fruntea 
împăratului se întunecă, apoi buzele i se strânseră, semn de 
mare nervozitate. 

Caligula urmărea cu inima strânsă schimbarea expresiei de pe 
faţa împăratului. 

Lectura celor două copii care purtau semnătura lui Sejanus 
acceleră circulaţia sângelui prin trupul împăratului. Graţie unui 
efort de voinţă îşi stăpâni mânia. Puterea sa de a-şi ascunde 
gândurile, talentul său de a-şi manifesta sentimente contrarii 
celor pe care le avea erau demne de un mare actor. Un zâmbet 
lumină faţa împăratului marcată de pustule roşietice. Întinse 
mâna şi îl ajută pe Caligula să se ridice. 

— Urările Antoniei sunt un balsam pentru inima mea. Caius - 
împăratul nu folosea niciodată porecla de Caligula - eşti un băiat 
curajos. De azi înainte te vreau lângă mine. 

Tânărul prinţ nu fu prea încântat de această bunăvoință. 
Drusus Cezar nu fusese şi el oaspete al împăratului? 

— O să-ţi placă insula Capri, continuă Tiberius. Viaţa la Curte 
te va învăţa multe. Diseară, la „cena”, vei sta în dreapta mea. 
Îmi place să stau lângă tineri. O să avem tot timpul să mai 
discutăm. 

Tiberius nu pronunţase numele lui Sejanus. Nu era nici naiv, 
nici prost, nici imprudent. Avea de mai multă vreme anumite 
bănuieli care prinseseră o anumită consistenţă după ce Sejanus 
îndrăznise să ceară mâna văduvei lui Drusus, fiul său. Graba 
acestuia de a pătrunde în familia imperială ascundea un plan 
bine gândit. Tiberius cântări argumentele cu grijă şi ajunse la 
concluzia că omul acesta, care îi datora totul, nu era în realitate, 
decât un trădător şi că loialitatea lui nu era decât o mască. 


Un râs răutăcios, mai mult o grimasă, apăru pe faţa sa care, 
de altfel, nu era lipsită de nobleţe şi grandoare. Bătrâna Antonia 
îi făcuse un serviciu de zile mari. Ar fi pariat că Antonia nu era 
pe moarte. Ea voia doar să-l îndepărteze pe Caius de Roma 
deoarece în curând trebuia să izbucnească criza. 

Tiberius, care lua „cena” în mijlocul unui grup de prieteni ce îl 
urmaseră în exilul său voluntar, se distra, ca de obicei, cu fetele 
şi băieţii care aduceau platourile cu mâncare şi asculta cu un 
act aparent amuzat glumele curtezanilor săi. 

În timpul acesta, creierul îi lucra febril. Trebuia să izbească 
repede, înainte ca Sejanus să declanşeze lovitura de stat. 
Acesta îşi instalase oamenii în toate posturile cheie. Dispunea 
de pretorieni, o forţă militară periculoasă, dar nu era în relaţii 
bune cu prefectul gardienilor şi nici cu prefectul cohortelor 
urbane. Sejanus îl sfătuise să se retragă în Campania pretextând 
că Roma ar prezenta un pericol permanent pentru persoana sa. 
Îl îndepărtase din capitală ca să pună mâna pe frânele 
imperiului. El, Tiberius, nu putea, să dea ordine decât prin 
intermediul acestui netrebnic. li acordase toate puterile, îi 
încredinţase toate secretele iar acesta îl răsplătea prin cea mai 
neagră ingratitudine. Totuşi armata era factorul cel mai 
important în bătălia care se anunţa. 

Ca să adoarmă eventualele bănuieli ale lui Sejanus, Tiberius îl 
numi consul dându-i şi titlul de „imperium” proconsular, ceea ce 
îi asigura controlul în toate provinciile. În taină, însă, îl demise 
din funcţia de prefect al Pretoriului, demnitate pe care o conferi 
lui Macron, fostul prefect al Gardienilor şi omul său de încredere. 
Macron primi sarcina să se ducă la Roma şi să-şi asigure 
concursul noului prefect al Gardienilor, Laco, şi al consulului 
Memmius Regulus, amândoi devotați lui Tiberius. Ora socotelilor 
sunase. 


lunius Niger se îmbrăcase ca să meargă la Senat. ÎI chinuia 
teama. Sejanus îl prevenise în ajun că participarea fiului său la 
asasinarea lui Seius Strabo fusese dovedită şi că, dacă arestarea 
vinovatului nu va avea loc cât mai repede, el, lunius, va fi 
considerat complice, arestat şi judecat. Vibius, care se arătase 
dornic de cooperare, îi va lua locul în Senat. Domitia Niger va 
împărtăşi soarta soţului său. 

Protestele de nevinovăție ale lui lunius nu serviră la nimic. 


— Cere ajutorul lui Appius Silanus, unchiul lui Marcellus, îl 
sfătui Domitia. Appius este un partizan înflăcărat al lui Sejanus. 
El a fost de multe ori în casa noastră şi ne-a dovedit prietenia. 
Vorbeşte şi cu Marcellus. Nu e ginerele tău! 

— Sunt toţi nişte laşi! Ne umilim fără niciun rost! 

Îşi aminti de atitudinea sa faţă de Cotta. Acum era rândul lui 
să fie lovit de justiţia imanentă. 

Când lunius sosi la Curie senatorii îl ascultau pe Appius 
Silanus care anunţa, cu un aer triumfător sosirea de la Capri a 
lui Macron, purtătorul unei scrisori semnată de împărat şi pe 
care urma s-o citească în faţa Adunării. 

Macron anunţă confidenţial că Majestatea Sa îi acordase 
marelui nostru prieten Sejanus puteri de tribun, care îi făceau 
nu numai inviolabil dar şi egal eu împăratul. 

Un cor de exclamaţii laudative salută sfârşitul discursului. 

— lată o recompensă bine meritată! 

— Sejanus e un geniu! 

— Graţie lui, Roma va cunoaşte o glorie eternă! 

— Trăiască tribunul Sejanus?! 

lunius, livid, asculta acest cor de laude care, indirect, anunțau 
pierzania sa. 

Intrarea lui Sejanus, mândru, plin de el, în Curie fu salutată cu 
aplauze delirante. Prefectul îşi înclină uşor capul, răspunse la 
omagiul colectiv cum ar fi făcut-o şi Tiberius, apoi se aşeză la 
locul său. Senatorii îl imitară. 

Consulul Memmeius Regulus deschise şedinţa şi declară că 
este însărcinat să citească o scrisoare a Majestății Sale adresată 
Înaltei Adunări. 

În timpul acesta un senator sosit cu întârziere îi şopti 
vecinului său de bancă. 

— Curios! Când intram, garda pretoriană se schimba cu 
gardienii. Ce citeşte Regulus? 

— Un mesaj al prinţişorului de la Capri! 

Consulul, cu vocea sa tunătoare, citea senatorului conţinutul 
scrisorii imperiale. Tiberius îşi exprima într-o manieră patetică 
temerile privitoare la propria sa viaţă şi la instituţiile Imperiului 
amenințate de oameni fără scrupule care abuzează de 
încrederea sa. După o introducere lungă, destinată să aţâţe 
curiozitatea, împăratul cerca întărirea gărzii sale şi neutralizarea 
duşmanilor. 


Senatorii se priveau nedumeriţi. Ce va urma? 

Alte victime vor fi jertfite? Căldurile şi fiori de gheaţă îi făceau 
pe mulţi din asistenţă să transpire. lunius Niger simţi cum 
ameţeşte. 

Consulul continuă: 

— Cer arestarea trădătorului Sejanus şi a complicilor săi care 
s-au făcut vinovaţi de lese-majeste, de mită şi de complot. 

In timp ce consulul dezvăluia crimele săvârşite de prefectul 
Pretoriului, senatorii se îndepărtau de el ca de un ciumat. Uluit, 
zdrobit sub avalanşa de acuzaţii, Sejanus avea impresia că 
trăieşte un coşmar. Işi strânse pumnii. N-avea decât să iasă şi să 
ordone pretorienilor arestarea tuturor senatorilor, dizolvarea 
Adunării şi să proclame detronarea lui Tiberius. 

lunius Niger se uita uimit şi uşurat la cel pe care plebea îl şi 
numise deja „împărat morganatic”. 

Memmius Regulus, după ce termină de citit mesajul, lovi cu 
ciocanul de lemn în pupitru şi ceru să se voteze prin ridicare în 
picioare arestarea lui Sejanus. Senatorii se ridicară în masă 
ordonând arestarea. Sejanus, înnebunit de mânie, arunca în jur 
priviri de fiară încolţită. Vru să iasă dar magistraţii de lângă el îi 
barară calea. 

Macron intră urmat de un detaşament de gardieni. 

— Acuzat Sejanus, predă-te! 

Sejanus, văzându-i pe gardieni, înţelese că era pierdut. 
Fusese izolat de pretorieni. Gardienii îl scoseseră cu forţa din 
sală. 

Chiar în noaptea aceea „fostul vice-împărat al Romei”, fu 
sugrumat în închisoarea Mamertina. Corpul îi fu aruncat pe 
scările Gemoniilor de pe panta Capitoliului, pedeapsă ce se 
aplica criminalilor şi trădătorilor. Cadavrul rămase trei zile fără 
să fie îngropat. Călcat în picioare, cu membrele şi capul smulse, 
scuipat, fusese apoi aruncat în apele tulburi ale Tibrului sub 
ochii unei populaţii ce urla de bucurie. Statuile, basoreliefurile, 
plăcile de marmură care îi glorificau persoana şi activitatea fură 
distruse pentru a se şterge orice urmă a existenţei sale în ochii 
posterităţii. 


În timp ce bucuria îmbăta plebea, sângele curgea în valuri. 
Prietenii şi partizanii lui Sejanus, senatori, guvernatori, ofiţeri, 
foşti consuli, magistrați, erau judecaţi sumar şi executaţi sau 


pur şi simplu ucişi cu pietre de populaţia în delir. lunius Blessus 
şi guvernatorul Aheei, care figurau în instrucţiunile scrise ce 
nimeriseră în mâinile lui Petronius, pieriră decapitaţi. 

Petronius şi Castor, care se ascundeau în bojdeuca din 
Transtiberin, aflară cu uşurare de cele ce se întâmplau la Roma. 

Encolpius, Ascyltus şi Giton, plini de euforie, scoteau ţipete de 
entuziasm povestind desfăşurarea evenimentelor. 

— Fiara a fost ucisă! 

— A murit otrava! 

— Hoitul lui sfârtecat zace pe fundul Tibrului! 

— Acoliţii lui Sejanus sunt vânaţi pe străzi ca fiarele! 

— l-am scuipat stârvul! 

— Listele complicilor lui Sejanus sunt afişate la For! 

— Pretorienii se simt dezonoraţi că au fost ţinuţi de-o parte 
când a fost executat trădătorul, deoarece nu inspiră încredere 
împăratului şi se dedau la dezordini! 

— Au devastat vilele unor senatori şi au jefuit mai multe case 
ale unor simpli cetăţeni! 

— Răufăcători de tot felul merg pe urmele lor şi jefuiesc! 

— Tulburările par să ducă la răscoală! 


Petronius, mândru de opera sa, ieşi din vizuină. Castor, care 
era urmărit pentru delicte penale, aştepta clarificarea situaţiei 
sale înainte de a ieşi la lumina zilei. Petronius se prezentă la cea 
mai apropiată intrare în oraş. Oamenii intrau şi ieşeau numai 
după ce erau controlaţi riguros de soldaţi. Petronius îşi declină 
cu emfază adevăratul nume centurionului care comanda garda. 
Acesta consultă lista apoi zise pe un ton plictisit: 

— Intră! 

Uimit de această primire rece Petronius se amestecă în 
mulţimea agitată şi se îndreptă spre Palatin. In faţa grilajului 
vilei Antoniei un ofiţer îi verifică actele de identitate şi îl lăsă să 
intre. 

În vestibulul cabinetului de lucru al bătrânei prințese nu era 
nimeni. Ciocăni în uşă. 

— Intră! 

Vocea autoritară a Antoniei îi făcu o mare plăcere, împinse 
uşa cu timiditate. Prinţesa îl întâmpină cu bucurie şi îl îmbrăţişă, 
gest mai puţin obişnuit din partea ei. 


— Te aşteptam, Petronius! Ai adus un mare serviciu Imperiului 
şi familiei mele, care e pe cale să se stingă! 

Petronius roşi. 

— Am avut doar şansa să-mi cadă în mână câteva documente 
compromiţătoare! 

— Şi iniţiativa de a mi le trimite. Tot datorită ţie Calpurnia 
Sulpicius şi Lelia Tertulius au fost deja exilate la Pandateria. Au 
avut prilejul să constate că spionajul nu este chiar atât de 
avantajos. 

— Presupun că doamna Agripina şi prinţul Drusus Cezar au 
fost eliberaţi. 

Fruntea bătrânei se întunecă. 

— Nu! N-au fost eliberaţi. Înainte de arestarea lui Sejanus mă 
întrebam cine se înverşunează atât împotriva familiei lui 
Germanicus. Acum am înţeles. Tiberius îi urmăreşte cu ura sa. 
Sejanus, la început doar un executant, s-a lăsat antrenat vânând 
coroana. N-a fost decât o victimă a propriei sale ambiţii. Poate 
că Tiberius îşi va aminti că prinţul Caius a contribuit la salvarea 
sa. În pofida aversiunii faţă de descendenţii lui Germanicus este 
dator să recunoască faptul că singurii succesori ai familiilor lulia 
şi Claudia sunt Caius şi Gemellus. Dispariţia lor ar însemna 
sfârşitul dinastiei. M-a rugat să nu mă mai gândesc la boală şi 
să-l vizitez la Capri. Vrea să-mi mulţumească personal pentru 
intervenţia mea în particular. Întrucât ţi-am menţionat numele în 
scrisoare vorbindu-i de participarea ta la acţiunea aceasta, şi-a 
exprimat dorinţa să-i fii prezentat. Vreau, însă, să te previn că 
recunoştinţa nu este sentimentul care îl caracterizează. 

Petronius o rugă să-i spună ce mai ştie de părinţii săi şi de 
Cynthia. 

— Ai tăi stau pitiţi deoarece nu ştiu ce turnură vor lua 
evenimentele. Se vorbeşte că Sejanus era un oaspete obişnuit în 
casa lui lunius Niger. Faptul că ai fost implicat în asasinarea lui 
Strabo nu-i uşurează situaţia. Nu lipsesc complicațiile nici în 
ceea ce priveşte situaţia lui Marcellus Silanus. Unchiul său, 
Appius, a fost deja arestat şi nu se îndoieşte în privinţa 
deznodământului. 

Petronius întrebă speriat: 

— Nevasta unui condamnat suferă şi ea din cauza 
condamnării? 


— Nu este obligatoriu! Uneori e acuzată de complicitate. 
Altfel, singurele consecinţe sunt exilul şi confiscarea averii. 

Un sclav bătu în uşă. 

— Doamna Apicata Appicius cere permisiunea să vă viziteze. 

Antonia se strâmbă. 

— lat-o şi pe Apicata! Te pomeneşti că soţia repudiată a lui 
Sejanus vine să-mi ceară sprijinul! 

— Doamna Apicata zice că are să vă comunice ceva foarte 
important. 

— Petronius, zise Antonia, treci în camera de alături şi lasă 
uşa deschisă ca să poţi să-mi fii martor dacă va fi nevoie. 

Petronius se execută. 

Antonia o primi pe Apicata cu răceală. Faţa răvăşită şi palidă 
a vizitatoarei, ochii ei febrili, trupul uscăţiv şi mâinile 
tremurătoare arătau că trece printr-un moment de mare 
zbucium. Înduioşată, prinţesa o invită să se aşeze. 

— Nu-i aşa că nu ne-am întâlnit niciodată? o întrebă. 

Antonia, dreaptă, ţeapănă, părea pe scaunul său cu spătar 
înalt o prinţesă egipteană. 

— Prinţesă, v-am fost prezentată la o masă oferită de 
defunctul Drusus, fiul împăratului. Înainte de a fi fost repudiată 
de fostul meu soţ. 

— Ce pot să fac pentru tine? 

Apicata îşi strânse convulsiv săculeţul ţesut cu fir de aur pe 
care îl ţinea pe genunchi. 

— Vreau să vă fac nişte mărturisiri foarte grave! 

— Dar de ce mi te adresezi mie? 

Apicata îşi muşcă buzele. 

— Fiindcă o privesc pe fiica dumneavoastră, pe prinţesa 
văduvă Livilla! Sunt lucruri pe care le cunosc bine deoarece pe 
atunci încă mai eram nevasta lui Sejanus şi am aflat nişte taine 
pe care n-am îndrăznit să le destăinui nimănui! 

Interlocutoarea Antoniei cobori capul şi continuă pe un ton 
scăzut: 

— Sejanus în complicitate cu prinţesa Livilla l-a asasinat pe 
prinţul Drusus. Otrava, cu efect lent, fusese procurată de 
Eudemos, medicul familiei princiare, şi administrată de Lygdus, 
degustătorul mâncărurilor pe care le consuma prinţul. Lygdus se 
bucura de toată încrederea din cauza unor relaţii de natură 
specială care existau între ei. Sejanus şi prinţesa, fiica- 


dumneavoastră, au pus la cale intrigile care trebuiau să ducă la 
dispariţia familiei lui Germanicus. Ei sunt aceia care i-au trimis 
împăratului documentele falsificate care dezvăluiau un aşa zis 
complot organizat de Agrippina şi fiul său mai mare. Ei sunt 
aceia care l-au montat pe Drusus Cezar împotriva fratelui său 
mai mare şi i-au cerut să depună mărturie împotriva acestuia. 
lulia Livilla, soţia lui Nero Cezar îşi spiona soţul, fiind instigată de 
mama sa, prinţesa Livilla şi îi raporta totul lui Sejanus. Lepida, 
soţia lui Drusus Cezar, juca acelaşi rol pe lângă bărbatul său. 

Apicata vorbea repede pe parcă i-ar fi fost teamă să nu-şi 
piardă curajul de a divulga totul. 

— Pe baza declaraţiilor Emiliei Lepida, false în cea mai mare 
parte, Drusus Cezar a fost acuzat de l&se-majeste şi arestat. 

Antonia, palidă, se sculă de pe scaunul său. 

— Apicata, îţi dai seama de ceea ce spui! 

— Desigur! Şi încă nu e totul. Ultimul trebuia să fie omorât 
prinţul Caligula. Dar ca să schimbe tactica, deoarece repetarea 
ar fi putut să trezească bănuieli, s-a hotărât ca Sextus 
Paconianus să-l asasineze simulând un accident. 

Antonia îşi scrută vizitatoarea cu ochii săi scânteietori. 

— Eşti gata să repeţi ceea ce mi-ai spus acum în faţa Curţii de 
Justiţie din Senat? Chiar acum? 

— Sunt gata, prinţesă! Nu mai vreau să ascund adevărul! Nu 
mi-e teamă de consecinţele declaraţiilor mele! Pot să dezvălui, 
fără a omite nimic, rolul prinţesei Livilla, fiica dumneavoastră? 

— Nu-ţi cer decât să spui adevărul! Tot adevărul!... Vei fi 
condusă la Senat sub o escortă foarte puternică. 

Apoi Antonia se aşeză la masă şi scrise câteva rânduri cu o 
mână nervoasă pe o foaie de papirus. 

— Centurionul, care va comanda escorta, va înmâna acest 
mesaj consulului Regulus. În mesaj confirm că am auzit 
declaraţiile tale şi că le voi comunica personal împăratului. 

Apicata se sculă. 

— Înainte de a mă retrage vă implor să-i salvaţi pe cei doi 
copii ai mei, pe cei mici. Cel mare a fost executat după moartea 
tatălui său. Mi-au rămas un băiat şi o fetiţă, sunt minori şi n-au 
făcut rău nimănui. Sunteţi mamă ca şi mine. Imi puteţi înţelege 
frământările şi durerea. Salvaţi-i pentru numele lui Jupiter! 

— Am putut eu, oare, să-mi salvez nepotul, pe Nero Cezar? 
Sau pe Drusus Cezar, întemnițat ca ultimul răufăcător? 


După plecarea Apicatei, care se îndepărtă plângând 
disperată, Antonia îl chemă pe Petronius. Se prăbuşi pe scaun, 
zdrobită de povara acuzațiilor aduse Livillei. 

— Fiica mea! şoptea Antonia. L-am născut pe Germanicus, un 
erou, pe Claudiu, un idiot şi pe Livilla, o criminală! Şi chiar lulia 
Livilla, nepoata mea, şi-a trădat soţul! N-a făcut decât să 
meargă pe urmele mamei sale! 

Se  sculă iarăşi neputând să-şi stăpânească nervii, 
amărăciunea, indignarea. 

— Chiar mâine plec la Capri! Vei face parte din suita mea! Ah, 
să nu uit! Ordinul de arestare pentru tine a fost anulat de 
Macron. 

Apoi adăugă puţin ruşinată: 

— Asta-i recompensa! Unica ta recompensă! Să nu te aştepţi 
la mai mult pentru fapta ta! Tiberius a luat asupra sa cea mai 
mare parte din merit. Susţine oficial că el a descoperit 
conspirația lui Sejanus. Adevărul trebuie să fie ascuns cu cea 
mai mare discreţie. Altfel ai să sfârşeşti ca nepotul meu care a 
murit de foame în temniţă. Tu ai salvat imperiul de monstrul de 
Sejanus! Asta trebuie să-ţi ajungă! Petronius, oamenii nu se 
schimbă! Sunt sigură că Tiberius vrea să te cunoască deoarece 
vrea să ştie dacă poate conta pe discreţia ta. In timpul audienței 
să nu-i pomeneşti de Sejanus. Ai să-i oferi un album foarte 
scump cu desene obscene. Eu am să-ţi fac rost de album. Astfel 
o să-i câştigi simpatia. 

— lartă-mă, prinţesă, dar nu doresc nicio recompensă. Nu 
sunt un delator. Nu mi-am făcut decât datoria. De altfel, n-am 
fost singur în această acţiune. Aşa cum v-am scris, am fost 
ajutat de Castor Cotta şi de trei băieţi plebei... Trei mici 
haimanale, dar băieţi cu suflete mari. 

— Am reţinut. De Castor m-am ocupat deja, dar în calitatea lui 
de membru al unei familii persecutate pe nedrept de Sejanus. O 
parte din avere le va fi restituită, inclusiv vila din Roma care 
intrase în patrimoniul fiului mai mare al lui Sejanus. Şi exilul 
mamei sale va fi îndulcit. O reabilitare pe jumătate este, totuşi, 
mai mult decât nimic. Castor va primi autorizaţia s-o viziteze. 
Din nefericire pentru ea, Senatul a condamnat-o pentru desfrâu. 
În schimb soţul ei a fost absolvit de toate acuzaţiile. lar în ceea 
ce îi priveşte pe cei trei prieteni ai tăi, iată trei pungi pline cu 


aur. Am să aranjez ca pe viitor autorităţile să închidă ochii la 
micile lor păcate. 

Antonia mângâie cu afecţiune părul lui Petronius. 

— Bancherii mei vor avea pe mai departe grijă de situaţia ta 
financiară. Nu te mai jena. Mă gândesc adesea la viitorul tău. 

li întinse mâna, pe care Petronius o sărută îngenunchind. 

— Acum du-te! Sunt sigură că eşti curios să revezi Roma după 
trei sau patru ani de absenţă. Dar fii cumpătat. Mâine, înainte 
de revărsatul zorilor, plecăm! 

Petronius ieşi cu gândul la recomandările prinţesei privitoare 
la reacţiile lui Tiberius. Era prima lecţie pe care o primea în ceea 
ce priveşte recunoştinţa „celor mari”. 


De la înălţimea Palatinului privi Roma. Îi regăsi atmosfera, 
imaginea ei atât de cunoscută. Acum era liber, aurul îl aştepta la 
bancherul său, soarele strălucea şi un vânticel răcoros îi 
mângâia obrajii, braţele şi picioarele pe jumătate goale. ÎI 
doborâse pe unul dintre cei mai mari duşmani ai săi. Ar fi trebuit 
să-şi strige bucuria în cele patru vânturi dar inima îi era neagră 
şi uscată ca o bucată de cărbune. Deşi fusese atâta timp 
departe de Cynthia, dragostea nu i se stinse. Suferinţa îl rodea 
ca un cancer. 

Cobori de pe Palatin, traversă Subura, Forul şi urcă pantele 
Escvilinului. 

Era un efeb, începuse să se maturizeze. În curând urma să 
îmbrace uniforma militară. Deşi de-abia intra în viaţă, se simţea 
îmbătrânit înainte de vreme. Uitase de ceea ce înseamnă să fii 
vesel, să râzi, să te bucuri de lumea din jur. 

In timp ce mergea de-a lungul străzii, care şerpuia printre 
vilele frumoase ale cartierului, se întreba dacă nu era o vizită 
inoportună. Nu-i poruncise tatăl său să nu-i mai treacă niciodată 
pragul casei? Poate că ar fi făcut mai bine să se întoarcă. Dar 
dorinţa de a o vedea era mai tare decât şovăielile. 

Ajuns în faţa vilei văzu grilajele zăvorâte, grădina pustie, uşile 
încuiate. Îl cuprinseră temerile. Ce putea să însemne liniştea 
aceasta, de ce era totul abandonat? Bătu în uşă dar nu-i 
răspunse nimeni. Ca să se lămurească o porni grăbit spre vila lui 
Marcellus. 

Cobori de pe Escvilin, trecu iarăşi prin Subura şi urcă pe 
Aventin. După ce trăise în iadul din Transtiberin, cu veşmintele 


murdare şi boţite, avea un aer de vagabond. Îi era ruşine să se 
prezinte în starea asta în faţa Cynthiei, dar nerăbdarea nu-i 
permitea să dea înapoi. Inima, la gândul că o va reîntâlni, îi 
bătea tot mai puternic. Oare trăia copilul, copilul lui? Nu-l 
interesa cum o să-l primească Marcellus. 

Dar şi vila lui Silanus era închisă. Nu-i răspunse nici portarul. 

Luă iarăşi drumul Suburei. Îl vizită pe bancherul său şi îşi 
umplu centura cu aur, apoi rătăci pe străzile pline de lume. 
Amurgul înroşea cerul. Dădu, din întâmplare, peste Encolpius şi 
Giton care căutau să se aprovizioneze fără să cheltuiască un 
ban. 

— Nu vă mai obosiţi! le strigă Petronius. 

Punga aruncată lui Encolpius îl umplu pe acesta de bucurie. 

— Şi pentru ca surpriza să fie şi mai mare, mai ia una! 

Giton deschise punga pe oare i-o aruncă Petronius şi îşi făcu 
ochii mari de uimire. 

— Niciodată în viaţa mea n-am văzut atâta aur! l 

— Am bani şi pentru Ascyltus! zise Petronius adăugând: In 
seara asta o facem lată, băieți! 

Voia să-şi uite gândurile sumbre. Intrară în cea mai bună 
tavernă şi comandară mâncărurile şi vinurile cele mai scumpe. 

— Bem în sănătatea prinţesei Antonia, binefăcătoarea 
noastră! 

Petrecură până la miezul nopţii. 

— Întrucât Castor îşi face de cap în noaptea asta la Pomponia, 
poţi să-i iei locul, zise Encolpius. Tot patul va fi al tău! 

Petronius le acceptă ospitalitatea. Se duseră la Encolpius, 
care îşi reluase camera, şi se culcară repede deoarece erau 
frânţi de oboseală. 

În noaptea aceea Petronius avu nişte vise frumoase. Se făcea 
că o îmbrăţişa pe Cynthia în mijlocul gradinii de la vila lor dar 
când deschise ochii, trezit de o senzaţie puternică şi voluptoasă, 
îl zări, în ciuda întunericului, pe Giton ce se târa spre patul său. 


Unora dintre oameni zeii le oferă o viaţă liniştită, fără ciocniri, 
fără evenimente deosebite, o viaţă posacă şi monotonă. Altora, 
însă, le presară viaţa cu extravaganţe şi nebunii, cu bogății şi 
mizerii, cu succese şi înfrângeri, cu momente de fericire şi cu 
cele mai negre nenorociţi. 


Petronius făcea parte din cea de-a doua categorie. După ce îi 
fusese capul pus în joc şi trăise printre calicii şi vagabonzii din 
Transtiberin, acum era primit de împăratul Tiberius în prezenţa 
Curţii sale. În aparenţă această lume strălucitoare în care 
grandoarea mergea alături de servilism, ambiția alături de 
teamă, egoismul alături de destrăbălare, nu prezenta schimbări 
prea mari după dispariţia lui Sejanus. Locul îi fusese luat de 
Macron. Doar doi curtezani, care lucrau în cârdăşie cu fostul 
prefect al Pretorului, dispăruseră fără să lase vreo urmă. 

Un festin oferit în onoarea prinţesei Antonia trebuia să încheie 
ceremonia oficială. „Cena”, de o bogăţie neobişnuită, respecta 
convenienţele şi protocolul cel mai strict. 

Petronius remarcă cu uimire numărul foarte mic de comeseni. 
Tiberius avea puţini prieteni. Curtea i se reducea la câţiva 
prieteni intimi, senatori de o anumită vârstă şi la astrologul său, 
Thrasyllus. Caligula, Gemellus şi Petronius erau singurii tineri 
admişi la banchet. Împăratul îl privea cu simpatie pe Petronius şi 
din când în când îi zâmbea fără să-i adreseze vreun cuvânt. 
Albumul cu desene îi făcuse multă plăcere, îi plăcea, de 
asemenea, să asculte glumele şi anecdotele pe cate comesenii 
se grăbeau să i le povestească cu mult umor. Lipsa umorului era 
urmată repede de o expulzare fără menajamente. Prezenţa 
Antoniei îl făcuse însă pe împărat să impună o înaltă ţinută 
morală conversaţiilor de la masă. 

Petronius îl vedea pentru prima oară de aproape pe Tiberius, 
acest personaj enigmatic şi imprevizibil, care conducea de la 
Capri cu o mână de fier toată lumea romană. In pofida vârstei 
sale avansate - trecuse demult de şaptezeci de ani - îşi păstra 
prestanţa şi aerul de mare senior. Ochii săi albaştri exprimau o 
ironie accentuată de un surâs maliţios. Pe faţa sa alungită, cu 
pete castanii erau întipărite trăsături aristocratice. Atitudinea sa 
distantă, gesturile elegante, magnetismul şi personalitatea sa 
puternică subliniau inflexibilitatea. Se spunea că în tinereţe a 
fost foarte frumos. Cu farmecul său fascinant o cucerise pe fiica 
împăratului Octavian August. Dar căsătoria lor avu urmări 
funeste. 

Cununi împletite din crini împodobeau frunţile comesenilor. 
Coliere de crini şi de trandafiri le cădeau peste piepturi. Slugi 
tinere de o frumuseţe fermecătoare tulburau privirile şi aţâţau 
poftele. Vesela de aur dădea şi mai multă strălucire fastului atât 


de apreciat de împărat. Un singur invitat, un senator bătrân, pe 
care Tiberius îl stima în mod deosebit cerându-i adesea părerea, 
stătea mai mult posac şi nimic nu-i putea alunga mahmureala. 
Se chema Nerva şi îi arăta Antoniei un respect profund. 

Caligula se simţea în elementul său. În ciuda prezenţei bunicii 
sale spunea anecdote deocheate care îl făceau pe împărat să 
râdă cu hohote. 

— Antonia, zise Tiberius, nepotul tău e adorabil. N-aş putea să 
mă mai despart de el! Vrei să rămâi lângă mine, Caius! 

Prinţesa şi Petronius înţeleseseră că împăiatul voia să-l 
păstreze pe Caligula pe lângă el ca să-l supravegheze şi să-l 
formeze după gustul său. 

— Poate fi vreo propunere mai atrăgătoare? răspunse prinţul 
cu umor. Cine ar refuza să trăiască în rai? 

In loc să-l copleşească cu mulţumiri, Caligula îi dădea un 
răspuns de bufon. Surprins de răspuns, Tiberius izbucni în râs. 

— Antonia, nepotul tău ştie să glumească! 

— O constatare făcută de tine cântăreşte în aur! zise bătrâna 
doamnă. 

După desert Antonia se adresă augustei sale gazde: 

— Tiberius, aş vrea să vorbesc cu tine între patru ochi. 

Tonul său grav distona cu ambianța veselă. 

— Dacă sunt chestiuni neplăcute n-am putea să le discutăm 
mâine? De ce să ne stricăm digestia? 

— Tocmai că este o chestiune foarte gravă şi de aceea am 
vrut să-ţi vorbesc după „cenă” ca să nu stric plăcerea unui 
banchet atât de fin. 

Tiberius se sculă. 

— Bine! Să trecem în bibliotecă! Să nu ne deranjeze nimeni! 

După plecarea lor comesenii schimbară priviri îngrijorate. Ce 
s-o fi pregătind iarăşi? Cum niciunul dintre ei nu avea conştiinţa 
curată, chiar şi propria umbră îi făcea să tresară. 

Caligula se aplecă spre urechea lui Petronius şi îi şopti câteva 
cuvinte care nu fuseseră înţelese de vecini deoarece cântăreții 
la lire şi la naiuri acopereau şuşoteala celor care vorbeau între 
patru ochi. 

— Ştii despre ce este vorba? 

— E vorba de lulia Livilla, răspunse Petronius pe acelaşi ton 
povestindu-i în câteva cuvinte ceea ce auzise. 


Macron, de la locul său, observase discuţia intimă dintre cei 
doi tineri. Gândul de a se apropia de Caligula şi de grupul 
acestuia îl muncea de mai multă vreme. Tiberius nu va trăi la 
infinit. lar Caligula părea mai aproape de coroană decât 
Gemellus, un minor lipsit de orice influenţă în cazul unui deces 
subit al împăratului. In afară de asta răuvoitorii ziceau de el că 
era fiul adulterin al lui Sejanus. 

În sfârşit, Tiberius şi Antonia reveniră în „triclinum”. Faţa 
bătrânei prințese era impasibilă. În schimb ochii împăratului 
erau umezi de lacrimi. Ridurile pronunţate exprimau suferinţă. 
Mergea încovoiat, cu capul plecat, acum. Antonia se aşeză pe 
patul său şi Tiberius se trânti, de parcă vârsta sa înaintată l-ar fi 
marcat, brusc tocmai lângă ea. Işi goli cupa de vin sub privirile 
temătoare ale curtenilor. 

— De necrezut! exclamă. Nora mea şi fiica ta. Ce s-ar spune 
dacă încă un membru al familiei imperiale ar fi arestat? 

— Oficial nu va fi arestată! Lasă-mi favoarea de a rezolva 
personal cazul acesta. lţi promit că va primi pedeapsa meritată! 

— Fă cum îţi dictează conştiinţa! 

— Mâine mă întorc la Roma! zise Antonia. 

Tiberius îşi luă capul în mâini. Plângea cu hohote. 

Caligula obţinu permisiunea împăratului ca Petronius să 
rămână la Capri. 

— ţi înţeleg, Caius, dorinţa de a avea un prieten tânăr lângă 
tine. Prietenii mei nu sunt de vârsta ta. Îţi place la Capri? 

Caligula îşi ridică, încântat, braţele. 

— Invidios pe frumuseţea sa, Jupiter a luat în mâini Olimpul şi 
l-a aşezat pe această insulă! Vreau ca divinitatea voastră să-mi 
lumineze calea şi să-mi înalțe spiritul! Acest colţ al Parnasului 
mă face să ador muzica, dansul, poezia, dragostea, frumuseţea 
naturii! Dacă Maiestatea Voastră îmi permite, aş vrea să dansez, 
să recit poezii, să fac chiar şi scamatorii! Şi toate acestea numai 
ca să vă descreţesc fruntea şi să vă ajut să uitaţi fie şi numai 
pentru câteva clipe grijile conducerii! 

Tiberius îl privi lung. Caius era o enigmă vie. Era un naiv sau 
un maestru al prefăcătoriei! Şi totuşi el, Antonia şi Petronius i-au 
salvat viaţa. Şi Sejanus îi salvase pe timpuri viaţa. Işi aminti de 
scena din peştera de la Spelunca, de lângă Fondi, unde l-a 
acoperit cu propriul său corp pentru a-l apăra de pietrele ce 


cădeau din boltă. Mai târziu acelaşi Sejanus conspirase 
împotriva lui. 

De data aceasta supravieţuise graţie Antoniei, a lui Caius şi a 
lui Petronius. Dar ce le rezerva viitorul? 

Printr-o asociaţie de idei îşi aminti de otrăvirea fiului său. 
Drusus avea multe lipsuri dar era sânge din sângele lui şi i se 
părea monstruoasă participarea Livillei la asasinarea propriului 
său soţ. Tiberius blestemă parcele care au permis această 
nelegiuire. 

Lacrimile îi umplură iarăşi ochii. Ca să-şi ascundă tulburarea şi 
slăbiciunea îşi întoarse capul spre mare. 

— Caius, ia-ţi prietenul şi arată-i frumuseţile insulei! Vreau să 
mă odihnesc puţin! Sunt obosit! 

Cobori singur pe cărarea care ducea spre „Palatul Mării”, 
edificiul preferat din cele douăsprezece clădiri pe care şi le 
construise pe stâncile de la Capri. Ajuns în cabinetul său de 
lucru îşi chemă secretarul şi îi ceru lista complicilor lui Sejanus 
care au fost executaţi. Scribul începu să citească lista pe care 
era numele fostului prefect şi al fiului său mai mare şi care 
continua cu numele lui lulius Africanos, Lucius Cesianus, Appius 
Silanus... 

Tiberius îi întrerupse: 

— Sejanus parcă avea trei copii? 

— Fiica şi băiatul cel mic, fiind minori, n-au fost trecuţi pe lista 
celor condamnaţi la moarte. 

— Să fie executaţi! 

— Majestate, mai rămâne în viaţă fosta sa soţie, Apicata! 

Femeia aceasta se gândi Tiberius, ar fi putut de multă vreme 
să denunțe crima, dar s-a temut să vorbească atâta timp cât 
fostul ei bărbat era al doilea personaj din imperiu. Apoi, cine ar 
fi ascultat-o? 

— Apicata să fie lăsată în pace! Dar medicul Endemos şi 
degustătorul Lygdus să fie arestaţi şi torturați ca să dezvăluie 
numele tuturor complicilor. 

Tiberius simţea că se sufocă. leşi pe terasă ca să inspire aerul 
curat şi sărat al mării. 


De trei săptămâni Petronius era la Capri. Lumea se obişnuise 
să-l vadă cum te obişnuieşti cu o mobilă, cu un canar în colivie 
sau cu un câine pe care îl vezi în fiecare zi. şi avea locul său la 


masa demnitarilor împăratului, Tiberius lua masa în compania 
lui Gemellus, a lui Caligula, a bătrânului senator Nerva, a 
astrologului său Thrasyllus şi a lui Caius Priscus, marele maestru 
care se ocupa de timpul său liber. Cel de al treilea pat era 
rezervat oaspeţilor importanţi în trecere sau curtezanilor pe care 
suveranul binevoia să-i onoreze cu diferite prilejuri. 

Petronius luase de patru ori dejunul la masa lui Tiberius, o 
cinste care a provocat numeroase comentarii. Unii se întrebau 
dacă tânărul acesta nu împărțea patul cu împăratul deşi toată 
lumea ştia că împăratul prefera impuberi. Se şoptea, de 
asemenea, că Tiberius îl chema în unele seri pe Caius ca să 
discute politică şi că nu-l lăsa să plece decât în zori. 

Dar Curtea nu se limita la bârfele astea. Se citeau ultimele 
liste de proscrişi, se propunea construirea de noi apeducte şi 
şosele. Erau abordate şi chestiuni politice, dar acestea se 
reduceau la monologări ale împăratului pe care toată lumea le 
aproba dând din cap. 

Vecinul de masă al lui Petronius era Macron care îi arăta o 
simpatie tot mai mare. 

Într-o zi Tiberius primi un mesaj de la Roma semnat de 
Antonia: 


„Livilla, fiica mea şi nora ta, a murit. Astfel a plătit pentru 
crima de care era vinovată. Închisă într-o cameră vecină cu a 
mea, a murit de inaniţie. Trei săptămâni nu i-am dat decât apă 
să bea. Îi auzeam ţipetele, imprecaţiile, plânsetele, blestemele 
dar inima mi-a rămas de piatră. Ultimele sale gemete mi-au 
trezit mila dar nu mi-au înmuiat asprimea. S-a făcut dreptate. 
Din cei trei copii nu-mi mai rămâne decât Claudiu imbecilul”. 

Imediat după aceea secretarul îi prezentă ultima listă a 
executaţilor. Împăratul o parcurse cu un ochi distrat. 

— Aşadar au fost executaţi şi ultimii copii ai lui Sejanus! 

— Fata mai era virgină, Majestatea Voastră, zise funcţionarul 
pe un ton indiferent. Călăul a trebuit s-o defloreze ca legea să 
fie strict respectată. 

Tiberius dădu din cap. 

— Nu pot decât să mă bucur de stingerea acestui neam 
blestemat. Cercul s-a închis. 


La Baies, unde îşi aveau vilele lor de vară bogătaşii şi 
personajele importante din Roma, noutăţile de la Curte erau 
comentate, disecate şi interpretate cu mult interes. 

Ascensiunea lui Petronius, reputaţia sa de literat precoce şi 
favoarea de care se bucura la Curte, aţâţau discuţiile. Să obţii 
prețuirea bătrânei Antonia, prietenia lui Caligula şi să intri în 
intimitatea împăratului era un adevărat tur de forţă. Era încă 
prea tânăr pentru a-i fi încredinţat un post politic important. Dai 
asta nu însemna că onorurile nu urmau să-l copleşească. Poziţia 
pe cate o ocupa îşi avea importanţa sa. Căci nu numai Antonia, 
Caligula şi Tiberius îşi plecau urechea spre tânărul acesta, dar şi 
lui Nerva, posacului şi austerului senator Cocceius Nerva, 
prieten intim al împăratului, îi plăcea să asculte fragmente din 
romanul pe care Petronius îl scria în taină. Pe ce tocmai Nerva 
se bucura de acest privilegiu? 

Petronius citea în public, uneori chiar în faţa împăratului, 
poeme, povestiri, satire, dar păstra o discreţie absolută în ceea 
ce privea „romanul” său. Mulţi nici nu cunoşteau semnificaţia 
termenului de „roman”. Avea vreo legătură cu cel de „Roman”? 
Era mai aproape de anale, cum erau cele ale lui Sallustius, sau 
era mai mult o lucrare de imaginaţie care amintea de vechile 
epopei antice? Sau poate un gen de satiră care biciuia 
moravurile înaltei societăţi? Acest tinerel devenea primejdios! 

Misterul care îi intriga pe cei „mari” avu consecinţe şi asupra 
familiei Niger. larăşi începură să curgă invitaţiile şi alte semne 
de prietenie. lunius şi familia, ca şi Marcellus cu Cynthia, 
părăsiseră Roma după executarea lui Sejanus ca să nu fie târâţi 
în valul sângeros de violenţe. 

La început, la Baies, familia lui Niger, ca şi a lui Silanus, era 
evitată de nobilime. Aceasta şi din cauză că unchiul lui Silanus 
fusese trecut pe prima listă a celor ce au fost executaţi. Dar 
norocul, ca şi conflictul care l-a despărţit ani de zile de bătrânul 
Silanus, i-a salvat viaţa nepotului. 

Domitia i-a trimis o scrisoare lui Petronius îndemnându-l să se 
întoarcă acasă. Trecutul, sublinia Domitia, trebuie să fie uitat. 
Acum, când nu mai era un copil, trebuia să judece lucrurile cu 
mai multă luciditate. Cynthia era fericită cu bărbatul său şi 
adusese pe lume două fetiţe şi un băiat, pe Leda, Corina şi pe 
Valerius. Petronius înţelese că Leda era fiica sa, deşi Domitia 
trecuse peste subiectul acesta. Vibius îşi terminase tribunatul şi 


aştepta să fie numit evestor. Chloe îi dăruise doi băieţi şi două 
fete: pe Cecilianus, pe Calidus, pe Lyris şi pe Flora. Ea era 
sufletul casei, care altfel ar fi fost foarte tristă. lar în ce-l 
priveşte pe lunius, acesta ar fi vrut să-l revadă pe Petronius şi 
să-l strângă în braţele sale. Domitia profită de aniversarea 
Ledei, pe care o sărbătorea familia Niger, şi-l chemă pe 
Petronius acasă. 

Petronius preţui înţelegerea arătata de mama sa. Domitia 
trecea cu vederea peste paternitatea feţiţei. Era o complicitate 
pe care o accepta numai ca să-şi vadă fiul lângă ea. Avu, însă, 
delicateţea să organizeze festinul în vila familiei Niger ca să nu-l 
pună pe Petronius în situaţia penibilă de a trece pragul casei lui 
Marcellus. Era sigură că Petronius nu i-ar fi trecut pragul. Şi nu 
se înşela. 

Petronius plânse. Nu visase niciodată s-o mai revadă pe 
Cynthia sau să-şi strângă fetiţa în braţe. Despărțirea nu numai 
că nu-i stinsese pasiunea pentru Cynthia ci îi dăduse dimensiuni 
noi. Sora sa devenise pentru el o zeiţă inaccesibilă pe care o 
diviniza în tăcere. 

Răspunse în scris că acceptă invitaţia. 


Tiberius dovedea instincte de felină căreia îi place să se joace 
şi să înnebunească prada înainte de a o ucide. Işi chemă 
nepoata, pe lulia Ill, pe terasa Palatului Mării. Ţărmurile 
magnifice ale golfului Neapole se întindeau la orizont. Aşezat pe 
o bancă de piatră bogat sculptată, cu picior în formă de gheare 
de leu, Tiberius contempla gânditor păsările care brăzdau cerul 
senin. Uneori visa să fie liber ca păsările cerului. Fugise de la 
Roma ca să scape de mulţime, să se izoleze în spatele 
obstacolului pe care marea şi stâncile îl ridicau între el şi restul 
lumii. 

Gărzile de corp, aşezate la o anumită distanţă, erau mereu cu 
ochii în patru ca să-l apere de orice încercare de atentat. 

În faţa sa apăru nepoata, palidă, tremurând. Tiberius o studie 
îndelung, ca şi cum ar fi văzut-o pentru prima oară. 

— Ştii de ce te-am chemat? 

Fata dădu din cap scuturându-şi buclele aurii. Inima îi bătea 
tot mai tare. 

— Voiam să te anunţ că mama ta a murit. A murit plângându- 
şi soarta. Nu ştiu dacă s-a gândit la tine deoarece a murit de 


foame, închisă într-o cameră, ca o ciumată. S-o fi gândit ea la 
trecutul său mai cumplit decât o tragedie greacă? Tatăl tău 
asasinat de mama ta în complicitate cu amantul ei iar mama ta 
executată de bunica ta! Nu eşti numai orfană, dar şi văduvă. Mai 
mult, ai fost rivala mamei tale, alergând după farmecele 
înfumuratului aceluia. Ce încurcătură!... Ai fi putut să devii 
împărăteasa lângă Nero Cezar dar l-ai preferat pe Sejanus. L-ai 
sacrificat pe un trădător pentru un trădător şi mai rău.. lulia, 
lulia!... Acum nu mai eşti decât un nimic! Da! Un nimic! Dar în 
calitatea mea de bunic m-am gândit la tine. Am să te mărit. Şi 
ca să te fac să uiţi de visele tale de măreție, pe care n-o mai 
meriţi, ţi-am ales un bărbat simplu, sărac, fiul unui simplu 
cavaler de origine plebee. 

Fata îl privea consternată. Ştia că nimic nu-i mai putea 
schimba părerea. Lacrimile îi curgeau pe obraji. 

— Ar trebui să-mi cazi în genunchi, lulia, şi să-mi mulţumeşti 
că ţi-am cruțat viaţa. Ştiu că amorul tău propriu este atât de 
rănit încât ai prefera să mori decât să devii nevasta unui 
derbedeu ca şi tine. Adoptând rangul bărbatului tău tu vei fi 
tolerată la Curte şi în lume. Pentru tine aceasta va fi cea mai 
crudă pedeapsă. Fără gărzi”, fără lux, fără bijuterii, fără litiere 
aurite, fără armate de sclavi. Două bătrâne te vor ajuta la 
bucătărie şi la menaj, îţi va ajunge un apartament modest într-o 
„insulă”, pe care bărbatul tău ţi-l poate asigura din veniturile lui 
sărăcăcioase. Te-ai obişnuit să faci dragoste în afara căsătoriei. 
Sejanus n-a fost singurul tău amant. Dar acum admiratorii te vor 
părăsi, căci nu mai eşti nimic. De acum înainte vei duce o viaţă 
exemplară de matroană străină de orice tentaţie. Am să am 
grijă ca ideea de adulter să nu-ţi mai treacă prin cap. Ştii că îi 
schimb pe vechii cenzori şi de acum înainte eu voi fi păzitorul 
moralei publice. Ca să nu se spună că sunt un bunic calic, am 
să-ţi ofer o vilă mică la Baies. lar zestrea ta îţi va fi remisă în 
tranşe mici căci şi viitorul tău soţ îşi are micile sale defecte. Îi 
place jocul cu zarurile şi să parieze la curse. Am să-l sfătuiesc 
să-si tempereze pasiunile. lar acum, du-te! Nunta va avea loc 
luna viitoare! 


Toată Roma, nobilă şi plebee, patricienii care se aflau în 
vilegiatură pe coasta Campaniei, ea şi Curtea de la Capri, nu 


vorbeau decât de ultima manie, cea a mariajului, care îl lovise 
pe împărat. 

Acum era rândul copiilor, care îi supravieţuiseră lui 
Germanicus. Agrippina fusese măritată, fără să fie întrebată, cu 
generalul Domitius Ahenobarbus. Violent, agresiv, feroce, era un 
nebun în libertate. Trecuse în galop cu calul peste un copil care 
se afla, din greşeală, în mijlocul străzii. II lovise peste ochi pe un 
cavaler fiindcă nu-i arătase respect, iar lupanarele intrau în 
panică atunci când le trecea pragul deoarece îi plăcea să bată 
prostituatele până când acestea îşi pierdeau cunoştinţa. Roşul 
sângeriu era culoarea sa preferată iar vinul curat şi în mare 
cantitate era pasiunea sa dominantă. Se vorbea pe la colţuri că 
venirea pe lume a unui copil al acestei perechi i-ar fi adus un 
rival lui Caligula. Dar copilul atât de aşteptat refuza să vină pe 
lume. Se vorbea că Ahenobarbus prefera să se culce cu sora sa, 
o femeie oarecare, decât cu soţia sa, o femeie de o frumuseţe 
sclipitoare. Dar gusturile nu se discută. 

Apoi Tiberius o mărită pe lulia Livilla, fiica mai mare a lui 
Germanicus, cu Marcus Vinicius, un nobil descendent dintr-o 
veche familie de consuli, un om şters, devotat împăratului, care 
nu strălucea prin limpezimea sau agerimea spiritului. 

Aceasta căsătorie îl mâhni pe Lepidus care de multă vreme 
spera să se căsătorească cu lulia Livilla şi să intre astfel în 
familia imperială. Se plânse lui Petronius fără să ştie că acesta 
fusese mai înainte amantul luliei Livilla. 

Apoi urmă celebrarea căsătoriei lui Caligula cu lunia Claudilla, 
fiica, lui Marius lunius Silanus, prieten credincios şi curtenitor al 
lui Tiberius. Impăratul se gândea că în modul acesta îşi crease în 
jurul nepotului o reţea de cumnaţi, toţi loiali faţă de el, patronul 
lor. Apoi, procedând ca şi Sejanus, îi dăduse lui Caius o nevastă 
care era, de fapt, o spioană în serviciul său. Numai că aici 
Tiberius făcuse o dublă greşeală. In primul rând Caligula îşi 
suspecta nevasta gândindu-se la cei doi fraţi ai săi trădaţi de 
soțiile lor. In al doilea rând caracterul lui Caligula se formase 
după alte tipare: gândurile lui zăceau în străfundurile inimii, sub 
o dală mai grea decât dalele care acopereau o interioarele 
Mauzoleului imperial de pe Câmpul lui Marte. In faţa soţiei, 
Caligula avea numai cuvinte de laudă la adresa lui Tiberius, 
„Zeul protector al imperiului şi al poporului roman”. 


— Cu cât va trăi mai mult, îi zicea Caligula între două 
îmbrăţişări cam lipsite de vlagă, cu atâta Roma va fi mai fericită. 
Mă linişteşte convingerea că, gratie divinității, existenţa lui pe 
pământ va fi eternă! 

lulia repeta în faţa tatălui său cuvintele spuse de Caligula iar 
tatăl său le transmitea lui Tiberius. Acesta nu lua de bune 
cuvintele lui Caligula, căci nu era nici el prost, dar nu avea ce 
să-i reproşeze nepotului său care avea o atitudine atât de 
diferită în comparaţia cu agresivitatea fraţilor mai mari. 

În faţa prietenelor, care se interesau, curioase, de 
comportamentul conjugal al lui Caligula, tânăra soţie se arăta 
puţin entuziasmată. Zicea că era totdeauna grăbit, că nu-i arăta 
niciun fel de afecţiune şi că n-o mângâia niciodată. 

— Mereu îmi spune că o matroană romană nu are decât 
datoria să facă copii şi că voluptăţile dragostei sunt doar 
apanajul ruşinos al curtezanelor. 

La argumentul acesta nu exista replică deoarece se integra în 
moravurile austere ale tradiţiilor romane. Ca să mai schimbe 
atmosfera, Caligula pleca adesea din Cari şi făcea escapade la 
Neapole, la Pompei, la Herculanum sau la Baies, centrul 
plăcerilor şi al rafinamentului. Tiberius se arăta indulgent faţă 
de aceste năzbâtii deoarece avea senzaţia că vitalitatea arătată 
cu atâta dezinvoltură ascundea o virilitate în declin, ceea ce în 
taină îl bucura. 

În sfârşit Tiberius anunţă voinţa sa de a oferi mâna Drussillei 
lui Lucius Cassius Longinus, care făcea parte dintr-o familie 
plebee foarte onorabilă, ridicată la cele mai înalte magistraturi. 
Se gândise şi la Petronius dar renunţase la această formulă 
deoarece nu voia să amestece sângele dinastiei cu cel al altor 
familii nobile care ar fi putut, mai târziu, să invoce pretenţii la 
tron. Soții de origine modestă vor şti totdeauna să-şi ţină capul 
plecat. 

Dar de data asta hotărârea lui Tiberius trezi furia lui Caligula 
care însă, fidel politicii sale, se abţinu să-şi exteriorizeze 
sentimentele. 

În ajunul căsătoriei Drussillei, tânărul prinţ îl luă pe Petronius 
de braţ şi îi propuse o plimbare nocturnă pe aleile înflorite ale 
insulei. Făcuseră un ocol ca să evite teatrul unde spectacolele îl 
amuzau pe Tiberius în fiecare seară. 


Caligula voia să fie singur cu prietenul său. Voia să-i 
destăinuie o mare taină. Avea o tunică de mătase chinezească, 
o noutate foarte apreciată de lumea elegantă a Romei, care îi 
scotea în evidenţă frumuseţea virilă. 

Petronius îl privea cu admiraţie. 

— Nevasta ta trebuie să fie îndrăgostită nebuneşte de tine! 
exclamă. 

— Nu-mi aminti de femeiuşcă asta respingătoare, mi face 
greață. Te-am adus aici ca să-ţi vorbesc de Drussilla. Când 
Tiberius a anunţat hotărârea sa de a o mărita cu Lucius 
Longinus mi s-a făcut rău încât am crezut că o să mor. Mi-am 
amintit de tine, căci şi Cynthia a fost obligată să se mărite cu 
tâmpitul acela de Marcellus. Dar în timp ce tu n-ai făcut altceva 
decât să plângi şi să gemi, eu am reacţionat... Dimineaţa l-am 
luat prieteneşte pe Lucius de umăr şi l-am condus pe un 
promontoriu izolat unde nimeni nu putea să ne vadă. Lucius m-a 
urmat încântat şi mi-a spus că este cel mai fericit om de pe 
lume. 

— Ascultă, bătrâne Lucius, vrei să rămânem prieteni? 

— Aceasta este cea mai mare dorinţă pe care o am! 

— Atunci să nu te culci niciodată cu Drussilla! 

Faţa lui Lucius îngheţă. Se uita de parcă ar fi crezut că era 
vorba de o glumă. Bâigui câteva cuvinte nedesluşite. Rămase 
țintuit locului. 

— Nu pricep! bâigui năucit. 

— Căsătoria ta cu Drussilla nu trebuie să se realizeze în fapt! 
Ai înţeles?! Nu? 

Lucius protestă: 

— Împăratul n-o să admită... 

— Ascultă-mă bine, Lucius. Unchiul tău Casianus a fost 
executat printre primii complici ai lui Sejanus! Şi tu ai putea fi 
foarte uşor implicat în această tentativă de lovitură de stat! 
Peste tot găseşti denunţători şi martori falşi. Dacă îi şopteşti 
împăratului un singur cuvânt din ce am discutat aici, în douăzeci 
şi patru de ore vei fi un om mort. Incepând din dimineaţa 
aceasta oamenii mei te urmăresc peste tot, pas cu pas. Să nu 
uiţi că Tiberius este în vârstă şi că eu sunt moştenitorul. În ziua 
în care voi pune coroana pe fruntea mea, numele tău va figura 
pe prima listă a celor condamnaţi la decapitare. |ţi propun un 
târg: o căsătorie neprihănită, urmată, mai târziu de o repudiere 


onorabilă. Crede-mă, dacă refuzi te voi arunca fără urmă de 
regret în prăpastia care se deschide în spatele tău. Preferi 
varianta asta? 

Petronius era uluit. Curajul lui Caligula atingea nebunia. Din 
dragoste pentru Drussilla se expunea primejdiei fără să-i pese 
de ea. Părea că o caută chiar cu o anumită voluptate. 

— Am jucat totul pe o singură carte! adăugă Caligula. Am 
contat pe laşitatea şi lăcomia lui Longinus. O situaţie absurdă, 
neverosimilă, dar care nu-i lipsită de logică. Sunt sigur că va 
pune în balanţă dreptul şi plăcerea de a se culca cu nevasta sa 
alături de conflictul deschis cu mine. Tiberius ar fi foarte 
nemulţumit dacă ar fi implicat într-un nou scandal legat de 
familia imperială. lar Lucius va suferi toate consecinţele... Apoi 
mai am un mare avantaj. Tiberius n-a uitat de denunţurile 
anonime după care Marcellus ar fi fiul adulterin al lui Sejanus. 
Îndoielile i-au pătruns în suflet. În timp ce legitimitatea mea n-ar 
îndrăzni nimeni s-o conteste. Oricine va trebui să se gândească 
de două ori înainte de a mă acuza de l&se-majeste. De altfel 
problema a fost rezolvată. Noaptea trecut Drussilla a dormit 
singură în pat. Bărbatul, umilit, s-a culcat pe un divan. Lucius a 
acceptat şantajul şi avantajele sale. 

Petronius se întrebă dacă ar fi putut să procedeze la fel cu 
Marcellus? Ar fi putut să-l omoare, dar n-a făcut-o. Şi e logic. 
Numai că logica lui diferă de cea a lui Caligula. 

— Petronius, taina asta trebuie să rămână aici! Când am să 
fiu împărat, voi face să se voteze o lege care să permită 
căsătoria între fraţi şi surori. 


XVI 

Viaţa la Capri se scurgea aproape în afara timpului. Valorile 
existenţei umane îşi pierdeau dimensiunile reale. Viaţa de zi cu 
zi se desfăşura într-un mediu straniu care schimba optica 
societăţii restrânse ce se învârtea în jurul stăpânului absolut, 
Tiberius. La început sentimentele lui Petronius faţă de împărat 
reflectau ranchiuna Antoniei împotriva acestui cumnat tiranic 
care nu ezita să folosească mijloacele cele mai josnice ca să-şi 
elimine duşmanii. Dar după ce l-a cunoscut personal şi a fost 
acceptat în cercul său de intimi, părerile lui Petronius s-au mai 
schimbat. Impresionat de cultura acestuia, de personalitatea sa 
strălucitoare, de magnetismul şi de zâmbetul său bizar în care 
bunăvoința şi ironia se amestecau, se gândea că Tiberius nu mai 
era preocupat decât de plăcerile sale şi că prăbuşirea lui 
Sejanus însemna şi sfârşitul judecăților pripite şi al 
condamnărilor arbitrare. Dar sistemul a continuat fără nicio 
schimbare, cu singura deosebire că acum prietenii îngerului 
căzut îngroşară rândurile celor executaţi, surghiuniţi, seriile 
confiscărilor, violențele, ceea ce dovedea că Tiberius era 
propriul său geniu rău. Seneca spunea pe ascuns că împăratului 
nu-i mai plăcea vinul, după ce cunoscuse gustul sângelui. Este 
adevărat că nu-i plăcea decât vinul roşu de Falerna. 

lulia Claudilla dejuna şi cina la masa lui Tiberius, dar, după 
desert, se retrăgea deoarece limbile se dezlegau şi glumele 
pipărate spuse pentru plăcerea suveranului, nu puteau fi 
suportate de o matroană care personifica virtutea. 

Surorile lui Caligula locuiau, împreună cu bărbaţii lor, la Baies 
sau la Roma. Arareori erau invitate la Curte. Lucius Longinus 
respecta pactul încheiat cu cumnatul său, iar Petronius, de câte 
ori o întâlnea pe Drussilla, îşi amintea cu amărăciune de Cynthia 
şi de lumea care îi despărţea. De ce n-o fi avut curajul 
prietenului său, prinţul? 


Cheiul micului port de la Capri era plin de oameni. Femei de 
toate vârstele, îmbrăcate după obiceiul locului, copii, marinari 
bătrâni, care nu mai ieşeau în larg, negustori mărunți, dulgheri, 
lume care îşi părăsise casele, atelierele, prăvăliile, tavernele, 
şcolile ca să asiste la sosirea unei corăbii, în timp ce patru 
marinari spătoşi fixau amarele. 


Mulțimea, care se ţinea deoparte, se îngrămădea ca să le facă 
loc de trecere lui Caligula şi lui Petronius. Căpitanul corăbiei 
cobori primul urmat de un şir lung de copii, fete şi băieţi, toţi 
frumoşi, încadraţi de marinari înarmaţi cu bâte groase ca să 
păstreze ordinea. 

Salută cu servilism pe prinţ şi pe însoţitorul acestuia. 

— Bună recoltă, Festus! zise Caligula. 

— Cele mai bune exemplare din Grecia şi Sicilia. Cumpăraţi, 
furaţi, adunaţi de pe pieţele cele mai scumpe. 

— Maiestatea Sa va fi mulţumită! 

— Sper, prinţe! 

Oamenii de la Curte veneau în fugă. Erau maeştri de dans, de 
muzică, de dicţie, de împerecheri lascive, toţi specialişti în 
materie. Veneau să-i ia în primire, pe noii recrutaţi. Caius 
Caesonius Priscus, marele maestru de plăceri, apăru ultimul 
săltându-şi burta împodobită cu lănţişoare de aur şi brelocuri. 
Toaleta sa minuțioasă, parfumurile, sandalele aurite erau după 
moda orientală. 

— Dumneavoastră aici, prinţe? 

— Împărtăşesc toate gusturile mult iubitului nostru împărat! 
Adesea i-am sugerat idei care l-au sedus. 

Copiii aleşi ca să-l distreze pe suveran au fost îndreptaţi spre 
reşedinţa lor unde urmau să însuşească elementele de bază ale 
meseriei. 

Privitorii, satisfăcându-şi curiozitatea, se împrăştiară. Caligula 
şi Petronius o porniră pe o alee ce urca spre Palatul Mării. 

— În mai puţin de o jumătate de oră, zise Caligula, cuvintele 
mele vor fi repetate în faţa lui Tiberius. Îmi place la nebunie rolul 
acesta de bufon princiar şi de destrăbălat incorigibil. Acum 
Tiberius nu se mai poate lipsi de compania mea. Ştiu că sunt 
oameni care notează în taină toate destrăbălările mele iar 
împăratul le urmăreşte acelaşi interes cu care îşi citeşte 
registrele finanţelor sale. N-ai observat că toată lumea cârteşte 
împotriva lui Tiberius, şi cu toate acestea, imperiul n-a cunoscut 
până acum o epocă mai prosperă. Chiar şi cei mai arţăgoşi 
dintre vecinii noştri îşi ţin săbiile în teacă. În imperiu domneşte 
ordinea. O ordine de care Roma arareori s-a bucurat. Se pare că 
nebunia are avantajele sale. Un filosof spune că între nebunie şi 
geniu sunt punți comune. Nu găseşti că are dreptate? 


Chiar în seara aceea, la „cenă”, după retragerea lui Claudilla, 
un corp de balet, compus din dansatori şi dansatoare aproape 
goale, a prezentat o bacanală în care arta se îmbina cu fantezia. 
Mişcările purtau pecetea unui erotism ameţitor. Dansul era 
constituit dintr-o succesiune de mişcări lascive inspirate din cele 
mai dezmăţate fresce greceşti. Caligula sări din pat şi se 
amestecă printre dansatori rivalizând cu cei mai buni dintre 
solişti. Dansatoarele îşi aruncară vălurile cu care cei de la mese 
se legară la gât sorbindu-le parfumul. În timpul dansului se 
formau perechi care, sub ochii aprinşi ai lui Tiberius, se dedau la 
orgii făcându-l pe împărat să simtă plăceri aduse la paroxism. 
Isprava lui Caligula fu apreciată de bătrânul împărat care îi 
înmână premiul întâi sub forma unei cupe pentru vin din aur 
încrustat cu diamante. 

După „cenă” Tiberius, bine dispus, cobori însoţit de curtezani 
în grota Azurului, o minune a naturii, ale cărei ape albăstrii, 
fosforescente, se armonizau cu roşul torţelor aprinse şi dădeau 
stâncilor strălucirea unor rubine. Copii şi adolescenţii de ambele 
sexe alunecau ca nişte peşti în această masă fantastică de 
cobalt lichid schiţând mişcări destrăbălate care îl încântau pe 
împărat. Împerecherea tinerilor îi inspiră o idee. 

— Caius! Petronius! Am fost informat că faceţi minuni la 
palestre. Că sunteţi imbatabili în luptele corp la corp. Aş vrea să 
asist la o luptă după toate regulile artei. Aveţi aici ulei şi nisip - 
şi ce nisip! - ca să vă ungeţi corpul. 

Petronius şi Caius se priviră zâmbind. Se dezbrăcară după 
regula jocului, se unseră cu ulei parfumat şi îşi acoperiră corpul 
cu un strat subţire de nisip. 

— Învingătorul îl va poseda pe învins! hotărî Tiberius. 

Inima lui Petronius zvâcnea atât de tare încât îi simţea bătăile 
până la tâmple. Trebuia să treacă printr-o probă pe care 
niciodată nu se gândise că ar putea s-o ridice la rangul unei 
performanţe publice. 

Caligula îl privi lung, cu un zâmbet straniu pe faţă. Curtezanii 
se adunară în jurul lor uitând de copiii care îşi continuau 
exchibiţiile acvatice. 

Lupta începu după toate normele academice. Adversarii erau 
de staturi şi de forţe aproximativ egale. Doar că miza avea de 
data aceasta o importanţă deosebită. 


— Mă voi lăsa învins! şopti Caligula. Trebuie să-i arăt lui 
Tiberius că forţele mele sunt pe sfârşite. Este o probă atât 
pentru mine cât şi pentru el. Tiberius îi ura pe fraţii mei tocmai 
pentru că se bucurau de toată puterea lor sexuală. 

Curtezanii, ca să-i facă plăcere lui Tiberius, pariată pe 
Caligula. Numai senatorul Cocceius Nerva se pronunţă pentru 
Petronius. 


— Caius, e în joc onoarea ta, onoarea de prinţ moştenitor! 

Dacă era învins, toată ruşinea cădea asupra lui, deoarece 
gloria revenea factorului activ. 

— Ai înţeles, Petronius? îi şopti prinţul. Trebuie să mă învingi. 

Caligula se făcu că execută o mişcare greşită care îi permise 
lui Petronius să-l întoarcă pe spate şi să-l pună cu umerii pe 
nisip. 

Se auziră nişte aplauze fără vlagă. Ochii lui Tiberius străluciră 
ca nişte rubine. Era într-o puternică stare de euforie deoarece 
începea să se excite. 

— lar acum învingătorul trebuie să-l supună pe învins. O 
cunună pentru Petronius! La muncă, Petronius! 


A doua zi Petronius cerea în scris permisiunea să-şi facă 
stagiul militar şi să fie repartizat într-o cohortă de pe graniţa cea 
mai expusă celor mai agresivi dintre duşmani, 

Tiberius puse pe cerere o scurtă rezoluţie: „Nu-i nicio grabă! 
Dacă insistă să-şi facă acum serviciul militar atunci va fi 
încorporat în cohorta mea de gardă ca tribun august. Petronius 
Niger este un element bun care merită atenţia noastră. Macron 
va executa personal ordinul meu”. 

Seara Petronius se plimba singur pe o alee a grădinii 
imperiale. Analiza situaţia şi avea senzaţia că era închis într-o 
temniţă în care marea înlocuia zidurile. Obrajii îi ardeau de 
ruşinea de a-şi fi posedat prietenul sub ochii unor spectatori 
lacomi de dezmăţ. _ 

Simţi o mână apăsând uşor pe umăr. Intoarse capul şi văzu 
faţa zbârcită, binevoitoare dar dezamăgită a bătrânului Nerva. 

— Aseară am pariat pe tine fiindcă ştiam că tu trebuie să 
câştigi. Ai învins şi l-ai umilit pe fiul lui Germanicus în faţa Curţii. 
Dar sunt sigur că ai făcut-o în înţelegere cu Caius. Căci el are 
figura de învingător. Uneori, însă, trebuie să ştii să pierzi ca să 


câştigi. Petronius, ascultă-mă bine! În lumea noastră, lumea 
romană, nu numai plebeii constituie clientela celor „mari”. Noi 
toţi suntem clienţii celor mai importanţi, mai puternici decât noi. 
Toţi demnitarii - senatori, guvernatori, generali, consuli - toţi 
sunt clienţi. Numai împăratul nu este clientul nimănui deoarece 
tot poporul roman îi aparţine. Sunt un bătrân cu o vastă 
experienţă. Sunt un client al lui Tiberius, care mă consideră 
prieten intim şi îmi acordă toată încrederea. Într-o seară, pradă 
beţiei, l-a îmbrăţişat pe Gemellus şi a început să plângă. Scena 
se petrecea în faţa lui Caius şi a mea. Cu un deget acuzator îl 
fixă pe Caius şi îi spuse: „Tu îl vei ucide! Tu îl vei ucide pe micul 
meu Gemellus! Dar şi pe tine te vor ucide!”... Şi tu, ca şi mine, 
eşti un client. Deşi n-am aptitudinea lui Thrasyllus de a citi 
viitorul în stele, pot totuşi să fac profeţii. Vei avea mulţi prieteni, 
dar şi mai mulţi duşmani. Împărații îţi vor urma sfaturile. Vei 
lăsa urme pe nisipul secolului tău. Dar vei sfârşi ca şi mine. 
Trist, singur, ros de amărăciune, scârbit de comicăria oamenilor. 
Ţi-am zis tot ce aveam să-ţi spun, Petronius! Adio! 


Petronius se prezentă la aniversarea Ledei. Intrarea sa în 
atriul plin de lume făcu senzaţie. Adolescentul de altă dată 
devenise un bărbat frumos care atrăgea toate privirile. Se făcea 
remarcat printr-o eleganţă ce se exprima prin atitudine, prin 
ţinută, prin toată fiinţa sa. Admiraţia, invidia, dezmăţul animau 
personajele adunate acolo care, în ciuda veşmintelor de 
sărbătoare, nu reuşeau să se scape de propria mediocritate, 
după cum melcii nu pot să scape de cochiliile lor. 

Domitia îl întâmpină cu o bucurie plină de afecţiune, care îl 
mişcă. După ce îl îmbrăţişă, îl privi de jos în sus plângând şi 
râzând în acelaşi timp. 

— Nu ne-am mai văzut de peste patru ani. Este greu pentru o 
mamă să fie despărțită de fiul său atâta vreme. Pentru mine, cât 
ai fi de mare, rămâi tot copilul meu. lunius! lunius! Vino să-l vezi 
pe Petronius! 

Gazda îşi făcu loc de trecere printre invitaţi şi, ajungând în 
faţa fiului său, ochii i se umplură de lacrimi. Işi puse mâinile pe 
umerii lui Petronius şi îl trase spre pieptul său. Petronius se lăsă 
îmbrăţişat cu o vagă repulsie. 

lunius îl privi cu mândrie, apoi se întoarse spre oaspeţi, care 
priveau cu interes scena. 


— Priviţi-mi fiul! Un adevărat Niger! 

Dar Petronius nu mai era atent la efuziunea părinţilor, ochii lui 
o căutau pe Cynthia în mulţime. Pentru Cynthia venise. Numai 
pentru ea. Chiar dacă sentimentele sale paterne nu avuseseră 
timp să încolţească, dragostea pentru Cynthia era tot aşa de 
puternică. Despărțirea, depărtările nu avuseseră niciun efect. 
Imaginaţia şi pasiunea îi lucrau cu atâta tenacitate încât o vedea 
tot timpul alături, de parcă s-ar fi bucurat în permanenţă de 
prezenţa ei fizică. 

Cynthia apăru ţinându-şi de mână fetiţa. Petronius simţi o 
căldură interioară atât de puternică, un sentiment de bucurie şi 
o tristeţe atât de copleşitoare, încât era cât pe-aci să leşine. 
Făcu un efort să se stăpânească, să nu se arunce spre ea, s-o 
strângă şi s-o acopere de sărutări. Era frumoasă, mai frumoasă 
ca înainte. Sau poate că o idealiza! O vedea pe culmi neatinse 
până atunci de nicio femeie. Cynthia îi zâmbi cu gentileţe dar şi 
cu o dezolare sfâşietoare. 

O urma Marcellus afişând un aer trufaş, înfumurat, de om 
conştient de importanţa sa, de noblețea sa, de bogăţia sa, dar 
mai presus de toate, mândru de splendoarea soţiei sale. 
Recenta sa înrudire cu prinţul Caius, deci cu familia imperială, îl 
făcea să se umfle în pene ca un păun. Dar faţa îi era dintre cele 
mai comune. Despuiat de veşmintele sale bogate şi de bijuterii, 
n-ar fi atras nici cea mai mică atenţie. Ca persoană, nu realizase 
nimic până atunci. Căsătoria cu Cynthia era singurul său titlu de 
glorie. lar invidia prietenilor săi îl îmbăta de plăcere. 

Lui Petronius îi venea să-l strângă de gât, dar se stăpâni şi o 
îmbrăţişă ca un frate pe sora sa, sub ochii lui lunius şi ai 
Domitiei, care se întrebau dacă vechea lor pasiune se stinsese 
sau se va aprinde iarăşi. Apoi Petronius o ridică în braţe pe 
Leda. 

— lat-o pe cea mai frumoasă fetiţă din lume! 

Nu putu, totuşi, să se stăpânească şi să nu-l săgeteze pe 
Marcellus care urmărea scena umflându-se în pene. 

— Trebuie să fii foarte fericit cu o fetiţă atât de adorabilă, 
Marcellus! zise Petronius pe un ton a cărui semnificaţie nu scăpă 
nici lui lunius şi nici Domitiei. Cynthia se înroşi. 

— Frumuseţea este o calitate a familiei Silanus! replică 
Marcellus cu superioritate. Frumuseţea şi inteligenţa! 


Chloe apăru urmată de un Vibius livid, cu obrajii căzuţi şi ochii 
stinşi. În schimb Chloe era superbă, o adevărată tânără romană 
care emana farmec, senzualitate şi fascinaţie. Era o discordanţă 
între aerul fericit şi prosper al soţiei şi aspectul de câine bătut al 
soţului. Chloe gusta toate plăcerile vieţii în timp ce Vibius parcă 
trăia în iad. 

Petronius ar fi vrut să vorbească între patru ochi cu Cynthia 
dar Marcellus o urmărea ca o umbră. 

lunius îşi luă fiul şi îl trase deoparte. Izolaţi în seră, cu o voce 
înăbuşită de emotie, lunius îi spuse: 

— După atâţia ani de despărţire şi după cuvintele ce ni le-am 
spus înainte de plecarea ta în străinătate îmi vine greu să 
vorbesc cu tine şi să-mi exprim afecțiunea şi încrederea. Dar 
sper că trecutul a fost uitat. 

Petronius îl privea atent fiindcă nu ştia ce voia. 

— Mi-e teamă, fiule! Poate că îţi aduci aminte de bucuria mea 
când v-am anunţat că am fost ales printre cei douăzeci de 
senatori care alcătuiesc consiliul privat al lui Tiberius. Din acest 
consiliu au mai rămas în viaţă doar trei: Scaurus, Nerva şi cu 
mine. Ceilalţi au sfârşit-o fie aruncaţi pe stâncile Gemoniilor, fie 
sinucigându-se, fie închişi în temnițe unde au pierit de foame. 
Au murit fiindcă ştiau prea multe secrete pe care împăratul le-ar 
fi vrut uitate. Ştiu că şi zilele mele sunt numărate. Căsătoria 
verişoarei lui Marcellus cu prinţul Caius nu ne este de niciun 
folos. Ea nu are nicio influenţă asupra bărbatului său. M-am 
refugiat la Baies urmând sfatul lui Seneca care le recomanda 
prietenilor să se retragă cu prudenţă, să fugă de mărimi şi să-şi 
caute singurătatea departe de Roma. Dar şi asta nu se poate 
face pe faţă, căci dacă atragi atenţia asupra ta eşti un om 
pierdut. El mi-a sugerat să-mi ascund bogăţiile căci opulenta îi 
atrage pe hoţi şi pe delatorii gata să te despoaie. Dacă eşti prea 
bogat trebuie să dovedeşti că eşti şi înţelept şi să abandonezi o 
parte din avere cum se procedează cu mărfurile care se aruncă 
în mare ca să se uşureze corabia pe timp de furtună. 

Petronius recunoscu caracterul laş al tatălui său. 

— l-am dat mulţi bani lui Vibius, continuă senatorul. Prefer să- 
i dau de bună voie cât are nevoie decât să mi stoarcă 
denunţându-mă. 

Faţa lui Petronius exprima stupoare. 

— Aici aţi ajuns? 


lunius îşi strânse pumnii şi suspină. 

— Din păcate, da. Între noi doi toate punţile sunt tăiate. Cea 
mai mare parte din bijuteriile Domitiei au trecut de multă vreme 
în mâinile lui. 

— De ce? 

— Şantaj! Mie penibil să-ţi explic! 

Petronius îşi încreţi fruntea. 

— Mijloacele acestea de presiune se referă şi la Cynthia? ŞI la 
mine? 

lunius şovăi puţin apoi răspunse ruşinat: 

— Da! Nevoile băneşti ale lui Vibius sunt tot mai presante! 

— Şi totuşi aţi fost cei mai buni prieteni! 

lunius îşi plecă fruntea. După câteva minute de tăcere 
continuă pe un ton aproape umilitor: 

— Am auzit că, în afară de prietenia ta cu Caius, împăratul îţi 
arată o anumită simpatie... 

Petronius înţelese aluzia şi se abţinu să-i răspundă. 

lunius insistă tulburat: 

— Aş vrea să ştiu dacă numele meu figurează pe lista roşie a 
lui Tiberius! 

— N-am acces la lista asta şi nici nu ştiu dacă există. 

Lycurg, primul majordom, intră şi anunţă că a sosit prefectul 
Macron împreună cu soţia ga. 

Tulburarea îl copleşi pe lunius. 

— Macron este invitatul de onoare! Mă duc să-l întâmpin. 
Puterea sa e în creştere şi trebuie să-l cultiv. 

Macron îi inspira acum spaima pe care Sejanus i-o inspira pe 
vremuri. Lui Petronius i se făcu milă de tatăl său care ieşi 
aproape în fugă. Urmat de toată familia, lunius îl întâmpină pe 
prefect. Macron, văzându-l pe Petronius, care stătea deoparte, îi 
făcu un semn prietenesc. 

— Aş vrea să te prezint soţiei mele! Va fi încântată să te 
cunoască! Ennia, iată-l pe Petronius, despre care ţi-am vorbit, 
poetul şi prietenul prinţului Caius! 

Petronius o privi surprins. 

— Parcă ne-am mai cunoscut? 

Îşi aminti vag că o văzuse îngrămădindu-se printre clienţii 
tatălui său. Îl frapaseră pe atunci tinereţea şi frumuseţea ei 
printre indivizii săraci şi slabi, care se îngrămădeau la poartă. 
Apoi observă că purta câteva bijuterii ale Domitiei. 


Ennia observă că Petronius îi studia podoabele şi se înroşi. 

— Nu! Nu cred că ne-am mai întâlnit vreodată! 

— lertaţi-mă! 

Petronius, intrigat, îşi plimba privirile de la mama sa la lunius 
şi la fratele mai mare. Să fi vândut Domitia o parte din bijuterii? 
Îşi aminti de furtul inelului mamei sale şi de torturarea sclavilor. 
Pietricelele mozaicului se asamblau una câte una şi formau o 
imagine tot mai clară. Vibius îl privi sfidător. 

Soţia lui Macron continuă: 

— Ca să ştii, Petronius, mă numesc Ennia şi tatăl meu este 
Thrasyllus, astrologul Majestății Sale. 

— M-ai zăpăcit, Ennia, cu frumuseţea ta! Bărbatul tău a ales 
cea mai fermecătoare dintre femei. 

Macron îşi afişa înfumurarea trecând dintr-un salon în altul şi 
primind cu condescendenţă saluturile şi complimentele. Afişa o 
faţă foarte liniştită păstrându-şi pentru sine grijile. La Roma şi în 
Italia Garda Pretoriană şi armata erau în stare de alarmă. În ajun 
i se raportase moartea Agrippinei pe insula Pandateria. Işi 
amintea de ea aşa cum o văzuse ultima dată, nemişcată, ca 
stâncile care o înconjurau, cu obrajii zbârciţi, ochii obosiţi, morţi, 
îmbrăcată într-o rochie de pănură, mai mult o zdreanţă. Un 
centurion şi doi soldaţi o supravegheau de aproape. Pe faţa ei 
plutea o expresie de femeie cu mintea rătăcită, aproape 
nebună. Ea, care adora curăţenia, acum era murdară, deoarece 
nu i se dădea apă decât de băut. Ca să-şi facă o toaletă mai 
mult decât sumară trebuia să economisească, puţin câte puţin, 
apa primită cu zgârcenie. Nu avea nici voie să facă baie în mare. 

În faţa Agrippinei se afla împăratul, venit s-o vadă. Se bucura 
de mizeria în care se afla această femeie, pe care o ura din 
străfundul fiinţei sale. Erau pe o înălţime care domina 
debarcaderul ascuns în fundul unui golfuleţ sinuos. 

Macron îşi aminti de Agrippina, care stătea dreaptă şi mândră 
în faţa împăratului. 

— Ai vrut să fii împărăteasă, îi zise împăratul tânjind. Ti-am 
satisfăcut dorinţa. Eşti cel mai important personaj de pe această 
insulă. Ai garda ta şi o colibă, pe care poţi s-o consideri palat. 

Agrippina îi răspunse atunci cu ochii aprinşi. 

— Eşti un criminal, Tiberius! Un parazit instalat pe tronul 
bunicului meu datorită asasinatelor comise de tine şi de mama 
ta! 


Tiberius se înroşi. Îi făcu un semn centurionului care o lovi cu 
biciul cu nouă capete şi bile de plumb. Agrippina se prăbuşi la 
picioarele sale. Un ochi smuls din orbită atârna pe faţa sa 
însângerată. 

Apoi împăratul se duse. Macron se întreba prin ce minune 
trupul ramolit al lui Tiberius mai putea dovedi atâta energie. Se 
mai gândi şi la Drusus Cezar, mort de foame în subsolurile 
Palatinului, după ce cerşise în zadar o bucată de pâine. 

EI, Macron, era un soldat. Văzuse de aproape moartea, 
suferinţa, frenezia luptătorilor. Dar niciodată nu văzuse în ochii 
unui om o ură mai feroce decât cea din ochii lui Tiberius. 


Sărbătoarea din casa lui Niger continua cu o frenezie aţăţată 
de teama morţii. In veselia oamenilor se simţea disperarea. Unii 
chiar se lamentau. Patricienii, ale căror bogății uluiseră Roma, 
se plângeau de situaţia lor precară. Vorbeau, simulând tristeţea, 
de pierderile lor financiare. Cu toţii spuneau că vor să-şi vândă 
statuile, obiectele de artă, vilele şi chiar latifundiile, dar că nu 
găsesc cumpărători. Cei bogaţi voiau să scape de bogății iar cei 
săraci erau mulţumiţi de sărăcia lor. Seneca susţinea că fiecare 
plutocrat ar trebui să trăiască câteva zile pe an în sărăcie, ca să 
se obişnuiască cu starea aceasta şi cu modul acesta de 
existenţă. Spunea că fiecare trebuie să-şi amenajeze o cameră 
sărăcăcioasă, să doarmă pe un pat cât mai simplu şi să 
mănânce doar pâine tare şi mucegăită. 

In seara aceea Petronius întâlni un personaj exotic care îl 
impresionă prin entuziasmul şi prin admiraţia faţă de Roma şi 
Italia. Admiraţia aceasta avea şi o nuanţă de naivitate. In tot 
cazul individul avea averi enorme în Spania, unde lunius Niger 
fusese guvernator. De fapt, din perioada aceea îi lega o strânsă 
prietenie. 

lunius îi vorbi lui Petronius de ospitalitatea regească pe care i- 
o oferise Sextus Marius în Spania, de splendidele colecţii de artă 
şi de bijuteriile fantastice ale nobilului spaniol. 

— Dar cea mai prețioasă şi mai frumoasă bijuterie pe care o 
am este fiica mea, Marcia, spuse Sextus Marius chemându-şi 
fiica şi făcând prezentările. 

Marcia, o fată de treisprezece ani, corespundea întru totul 
descrierii făcute de tatăl său. Deşi trupul îi era de abia în 


formare, avea deja proporţiile unei statui de Miron şi frumuseţea 
Afroditei. 

Macron, care asista la scenă, completă complimentele pe care 
i le adresă Petronius. 

Tatăl, în al nouălea cer de fericire, asculta cuvintele de 
admiraţie adresate Marciei şi se uita cu plăcere la Petronius. 

— lunius, şi fiul tău este un băiat admirabil! Dacă ne-am uni 
familiile aş zice că mi s-a îndeplinit o dorinţă care m-ar umple de 
bucurie! 

Chiar şi această propunere directă a lui Sextus Marius 
dovedea că era de o sinceritate naivă. 

— Aş vrea să fiu primul care să-i felicite pentru logodnă, 
zâmbi Macron. 

Ennia Macron părea indispusă de această copilă provincială 
care o eclipsa. 

lunius însă era încântat. Cu toate acestea găsea că vizita lui 
Sextus Marius căzuse prost. Moartea Agrippinei, sfârşitul teribil 
al lui Drusus Cezar, bătrâneţea lui Tiberius şi ferocitatea sa, 
succesiunea la tron, toate acestea lăsau să se prevadă zguduiri 
violente. 

Ceva mai târziu Petronius îi spuse tatălui său: 

— Ennia asta mă intrigă. Nu este ea fata unuia din clienţii tăi? 

— Ba da! Dar a avansat repede. Ennia Naevius a cunoscut 
oameni influenţi care i-au facilitat ascensiunea. Bineînţeles că 
şi-a plătit cu trupul toate favorurile. Printre protectorii ei era şi 
Thrasyllus care s-a gândit că a pus mâna pe o comoară uşor de 
exploatat. A adoptat-o ca să-i dea un nume răsunător. Puțin 
după aceea l-a cucerit pe Macron, care a înţeles că frumuseţea 
femeii poate să-l ajute în cariera sa. Şi nu s-a înşelat. Ennia a 
intrat în grațiile lui Caius care, după toate probabilitățile, va fi 
urmaşul lui Tiberius. Tu trăieşti în vârtejul de acolo, aşa că ar 
trebui să fii mai bine informat de cât mine. 


Pe rugul stropit cu esențe parfumate ardea trupul luliei 
Claudilla, moartă la naştere. 

Caligula, înconjurat de toată Curtea, se uita îngândurat la 
flăcările care se ridicau spre cer. Nu avusese niciun sentiment 
de afecţiune pentru această femeie ştearsă pe care Tiberius i-o 
impusese ca soţie. 


De fapt Caligula, tatăl copilului care murise la naştere, încerca 
mai mult un sentiment de uşurare. Căci odată cu naşterea 
copilului tatăl putea să dispară. Continuitatea dinastiei era 
asigurată. Ori aşa rămânea cu atuurile în mână. Cu atât mai 
mult cu cât îmbrăcase mantia adulţilor. De acum putea să-şi 
pună coroana imperială fără să mai aibă nevoie de sprijin sau de 
sfaturile unui regent. Cu atât mai mult cu cât Tiberius avea 
oroare de regenţi, mai ales după trădarea lui Sejanus. 

La rândul său împăratul era obsedat de o teamă care îl 
chinuia ziua şi noaptea. Oare inamicii săi, ştiind că există un 
moştenitor major, în stare să-şi asume sarcinile puterii, nu vor 
încerca să-l suprime? Aşa că plutea între alternative 
neliniştitoare: îl ura pe Caius dar, pe de altă parte, avea nevoie 
de el. L-ar fi executat cum îi executase pe fraţii mai mari, dar n- 
o putea face deoarece Caius, ultimul dintre ei, nu mai putea fi 
înlocuit. În afară de asta tânărul prinţ se umilea în faţa lui ca un 
covor pe care calea picioarele stăpânului. Ce şi-ar fi putut dori 
mai mult? 

Înainte de a asista la ceremonia funebră, Caligula se dăduse 
jos din patul Enniei, unde îşi petrecuse noaptea. Macron ştia dar 
nu-l rodea gelozia. Mai mult, se bucura de acest triunghi care îi 
asigura prietenia prinţului moştenitor. li dovedise lui Caligula că 
era gata de orice sacrificiu pentru el. Chiar şi când era vorba de 
onoarea conjugală. 


XVII 

Moartea nefericitei lulia Claudilla, deplânsă numai de tatăl ei, 
poate că ar fi trecut neobservată dacă n-ar fi declanşat o 
avalanşă de evenimente care, direct sau indirect, s-au răsfrânt 
asupra unui mare număr de persoane de vază. Doliul decretat la 
Curte făcuse ca „lumea bună” să se întoarcă în mare grabă la 
Roma de la Baies şi din alte localităţi estivale din golful Neapole. 
Să te îmbraci în negru, să te privezi de sărbători, să afişezi un 
aer lugubru, chiar dacă pe nimeni nu interesa dispariţia acestei 
prințese aproape necunoscute, era ceva foarte neplăcut, cu atât 
mai mult cu cât spionii, care mişunau în Campania, raportau 
numele acelora care nu se supuneau regulilor severe ale 
protocolului funebru. 

Rămăseseră locului numai locuitorii vechii colonii greceşti de 
la Neapole, care suportau cu greu neplăcerile provocate de 
doliul oficial, deoarece îi gonise pe toţi turiştii şi le tăiase o sursă 
importantă de venituri. 

Dar la Roma, la adăpostul vilelor somptuoase, în spatele 
grilajelor ferecate cu grijă, bogătaşii îşi continuau fără jenă 
partidele de plăcere. Familia Niger şi invitaţii ei urmară şi ei 
mişcarea generală şi se întoarseră în capitală. 

Dacă în cursul zilei lumea romană se comporta cu o anumită 
reticenţă, după căderea nopţii se destrăbăla cu voluptatea 
aţâţată de gustul fructului oprit. Poliţiştii arestaseră câţiva 
delincvenţi pentru a-şi justifica existenţa dar, în sinea lor, o 
blestemau pe moarta de a cărei existenţă abia atunci aflaseră. 

Pentru Tiberius doliul fusese o găină cu ouă de aur. La început 
părea că nu-l deranjează prea mult nepăsarea romanilor faţă de 
dispariţia luliei Claudilla, ca apoi, dintr-odată, să-şi înăsprească 
atitudinea şi să hotărască pedepse grele împotriva acelora care 
nu respectau durerea imperială şi neglijau să omagieze 
memoria răposatei. Poliţiştii şi delatorii care stăteau la pândă au 
trecut de îndată la acţiune. Se făcură arestări îndeosebi în 
rândurile senatorilor şi ale nobililor bogaţi. 

La una din şedinţele extraordinare ale Senatului delatorii de 
profesie, ca şi câţiva dintre lupii tineri care profitau de chilipir 
pentru a-şi afirma talentele şi a vedea dacă sunt luaţi în seamă, 
lansară filipice împotriva nepăsării romanilor denaturaţi, care 
nu-i respectau pe aceia care o deplângeau pe prinţesa moartă. 
Această operațiune de mare anvergură aduse bogății 


considerabile în trezoreria imperială. Câţiva vinovaţi, aleşi cu 
grijă, fuseseră condamnaţi la pedeapsa capitală iar averile le 
fuseseră confiscate. 

Această campanie dădu rezultate. Romanii plângeau pe 
stradă, îşi lăsau bărbile să le crească şi căutau să-şi arate 
disperarea cea mai sfâşietoare. Femeile nu se mai fardau, 
căutau să rămână mai mult în casă iar în caz de forţă majoră 
ieşeau în stradă îmbrăcate în negru şi fără bijuterii. 

În familia lui Niger domnea o atmosferă funebră şi o linişte de 
înmormântare. Schimburile de cuvinte erau reduse la minimum, 
râsetele şi veselia excluse, veşmintele de doliu scoase din 
cufere, petrecerile suspendate, dovedind o participare activă a 
familiei la durerea imperială. Măsuri de faţadă luate în scopul de 
a închide gura sclavilor informatori ai poliţiei. 

Numai Seneca, consilierul lui lunius, era autorizat să treacă 
pragul vilei deoarece vizitele lui aveau un caracter profesional 
având în vedere imensele proprietăţi care dădeau naştere la 
numeroase litigii care, la rândul lor, cereau adesea intervenţia 
justiţiei. 

Când era numai cu lunius şi Marius Sextus nu se jena să 
spună: 

— Supuşii împăraţilor au tot timpul capul sub secure şi inima 
le tremură mereu în aşteptarea morţii. Nu e alt jug mai greu, 
căci acesta îl apasă în aceeaşi măsură atât pe cel care se 
resemnează, cât şi pe cel care refuză să-l poarte. 

lunius simţi că ultima frază a lui Seneca, în ciuda caracterului 
său general, se referea la zelul cu care el căuta să se facă plăcut 
împăratului. Dar, deşi ofensat, nu îndrăzni să reacționeze 
deoarece ştia că Seneca are dreptate iar, pe de altă parte, nu se 
putea dispensa de serviciile acestuia. Nu merita să te cerţi 
pentru fleacuri cu unul dintre cei mai cunoscuţi avocaţi din 
Roma. 

Marius Sextus se făcu că înţelege numai speculaţiile filosofice 
din cuvintele oaspetelui. Îşi aminti că avea în faţa sa un 
personaj strălucitor şi că merita să cultivi relaţiile cu Seneca. 

— Într-o zi s-ar putea să am nevoie de serviciile 
dumneavoastră, maestre, zise Marius Sextus. Sper că mă veţi 
accepta printre clienţii dumneavoastră. 

Marius Sextus nici nu bănuia cât de repede va avea nevoie de 
aceste servicii. 


Populaţia nevoiaşă a Romei care nu avea de ce să se teamă 
deoarece veniturile sale precare sau pur şi simplu inexistente o 
situau la adăpostul delatorilor, îşi vedea de treburile sale, mai 
mult sau mai puţin cinstite, fără să dea prea multă importanţă 
ordinelor draconice ale lui Tiberius. Se distrau când sub ochii lor 
temniţele se goleau şi personaje înalte îşi puneau capul pe 
butuc. Se obişnuiseră să vadă malurile Tibrului presărate cu 
cadavre de ambele sexe şi de toate vârstele, cunoscute şi 
necunoscute, împrăştiate sau îngrămădite. Poliţiştii şi soldaţii 
împiedicau rudele sau pe cei apropiaţi să se apropie de ele şi să- 
şi verse lacrimile. Păsările de pradă smulgeau bucăţi din 
trupurile lor. lar după ce spectacolul se termina, scheletele erau 
aruncate în Tibru, ale cărui ape tulburi le duceau fără nicio 
ceremonie. 

Pe străzi haimanale puse pe glumă îi arătau cu degetul pe cei 
„mari” care mergeau abătuţi din cauza morţii prinţesei de parcă 
toţi din familia lor ar fi pierit în vreo catastrofă. 

Un alt eveniment cu urmări şi mai grave zgudui Roma. De 
data aceasta nobili şi poporeni, bogaţi şi săraci trecură prin 
aceeaşi spaimă şi înfruntară aceeaşi primejdie. 

Petronius se afla la Capri când auzi că Aventinul era în flăcări 
şi că un mare incendiu ameninţa să cuprindă toată Roma. 
Curieri veneau mâncând pământul din oră în oră la Capri ca să 
anunţe cum înaintează flăcările. Dacă vântul puternic nu înceta 
sau nu-şi schimba direcţia dimineaţa putea să găsească oraşul 
transformat într-un morman de cenuşă. 

Tiberius, care se temea că va fi nevoit să dea mulţi bani ca 
ajutor pentru reconstruirea cartierelor sinistrate, dăduse ordin 
lui Caligula şi lui Macron să plece la Roma şi să constate de 
aproape întinderea dezastrului. Petronius ceruse permisiunea 
să-i însoţească, care i se acordă imediat. Se temea pentru 
Cynthia deoarece vila lui Marcellus se afla pe Aventin. Teoretic 
primejdia nu era chiar aşa de mare deoarece vilele erau 
dispersate. Această împrejurare reducea riscul care ameninţa 
casele aşezate de-a valma în cartierele de jos, suprapopulate, 
cu străzi, străduţe şi fundături foarte întortocheate. 

Ajunseră, schimbând de mai multe ori caii, în mai puţin de 
patru ore la Roma. Ceea ce văzu aici întrecea şi cele mai negre 
gânduri ale lui Petronius. Aventinul părea o mare de flăcări, mai 


mult, un vulcan în erupție. O coloană uriaşă de fum roşu se 
ridica spre cer. Cartierele de jos de lângă Circul cel Mare, deşi 
incendiate în parte, sufereau mai puţin deoarece vântul bătea 
acum spre sud-vest. Tibrul ridica o barieră aparent de netrecut 
între Aventin şi Transtiberin. Doar scânteile care treceau peste 
râu ca nişte nori de pietricele roşii expuneau cartierul 
transtiberin vâlvătăilor. 

Străzile care duceau spre Aventin erau înţesate de fugarii 
care se încrucişau cu gărzile ce soseau din toate părţile oraşului 
ca să stingă focul. 

Petronius, trecând peste insistenţele lui Caligula de a nu se 
aventura şi de a nu se duce pe colina de pe care venea o 
dogoare ucigătoare, o porni grăbit spre vila lui Silanus în 
căutarea Cynthiei. Întrucât calul nu putea să străpungă valurile 
de sinistraţi ce coborau ducându-şi în spinare boccelele, copiii, 
bătrânii neputincioşi, Petronius descălecă şi încercă să se 
strecoare împotriva valului, printre fugari. Era mai greu decât 
dacă s-ar fi luptat împotriva înaintării impetuoase a unei maree. 
Dar fiecare pas care îl apropia de Cynthia, îi întărea curajul de a- 
şi continua eforturile. 

Peste puţin timp masa refugiaților se mai rări. Gărzile îşi 
puseseră pompele rudimentare în funcţiune şi atacau flăcările. 
Câteva echipe începură să dărâme casele afectate şi să izoleze 
cartierele care încă nu fuseseră cuprinse de flăcări. 

Petronius văzu de departe vila lui Marcellus care ardea ca o 
torţă. Doar aripa dinspre răsărit mai era în picioare. Câţiva sclavi 
ieşeau din casă scoțând obiecte de valoare. Nu puteai să 
ghiceşti dacă nu erau cumva hoţi. Dogoarea era atât de 
puternică încât trandafirii, şi alţi arbuşti din grădină, luaseră foc. 
Scânteile aduse de vânt aţâţau focul. Fumul era înăbuşitor. 
Porţile grădinii, larg deschise, lăsau să intre pompierii, care se 
uitau descurajaţi la înaintarea locului mistuitor. Se vedea că nici 
partea care mai stătea în picioare nu va rezista multă vreme 
asalturilor flăcărilor. În jurul vilei zăceau printre obiectele 
abandonate mai multe cadavre carbonizate. 

Petronius văzu un sclav în vârstă, fără dinţi, cu părul alb, 
pârlit de flăcări, cu tunica zdrenţuită şi care se uita cu o tristeţe 
infinită la grădina devastată. 

— „Domina” Cynthia! „Domina” Cynthia a putut să fugă? 
întrebă aproape strigând Petronius. 


Bătrânul îşi scutură capul adânc întristat. 

— Vai, nu! „Domina” Cynthia a murit salvându-şi copiii. S-a 
urcat de două ori la etaj, înfruntând flăcările, ca să-şi scoată 
micuţii din flăcări! Când a coborât a doua oară, o coloană s-a 
prăbuşit peste ea şi a omorât-o! Este acolo! Veniţi cu mine! 

Petronius simţi cum îl ia ameţeala, dar se stăpâni printr-un 
mare efort de voinţă. 

— „Clarissimus” Marcellus şi copiii sunt sănătoşi şi 
nevătămaţi. Au plecat de aici, adăugă bătrânul. 

Petronius zări silueta gingaşă a Cynthiei strivită sub o coloană 
de marmură care părea că îi frânsese şira spinării. 

— De ce au lăsat-o aici? urlă Petronius. 

— Nu mai puteau să suporte dogoarea şi fumul. Au zis că se 
vor întoarce mâine s-o caute. 

— Cine? Ei? 

— „Clarissimus” Marcellus cu o parte din oameni săi. Voiau, 
înainte de toate, să-i scoată pe copii din iadul ăsta. 

Petronius se apropie de Cynthia, şi o privi cu inima frântă. 

— Hai s-o scoatem de aici! strigă către bătrân. 

— Coloana este prea grea pentru noi doi! 

Dându-şi seama că nu poate să ridice coloana numai cu 
bătrânul, Petronius se duse până la oamenii care stingeau focul 
şi le ceru să-l ajute s-o scoată pe Cynthia de sub coloană. 

— „Dominus”, prima noastră sarcină este să stingem focul! 
Morţii îi scoatem mai târziu! 

Tunica laticlavă de senator al lui Petronius şi o pungă de aur 
avură, însă, darul să-i convingă. În afară de pompieri, Petronius 
mai mobiliză câţiva sclavi care veniră să-i ajute. Cu forţele 
reunite reuşiră să ridice puţin coloana pentru ca Petronius s-o 
scoată pe Cynthia de sub blocul de marmură. Zdrobit de durere, 
o ridică în braţe şi o sărută pe buze. Corpul tinerei femei, 
datorită flăcărilor care dansau în jurul ruinelor vilei, îşi păstrase 
căldura. Cu trupul nepreţuit al Cynthiei în braţe, Petronius se 
îndreptă spre ieşirea din grădină, urmat de privirile oamenilor 
care stingeau incendiul şi care dădeau din cap impresionați de 
devotamentul ofițerului faţă de moartă. 

Cynthia părea vie, doar părul îl avea ars în parte şi funinginea 
îi mânjise obrajii şi braţele. Vertebrele lombare sfărâmate 
explicau poziţia sa ciudată în braţele lui Petronius. In jurul lor 
perdele de fum învăluiau clădirile. 


Căldura înăbuşitoare îl obligă să-şi acopere capul cu toga. O 
protecţie insuficientă care, totuşi, îi apăra faţa, urechile şi părul. 
Întinse marginile togei peste trupul Cynthiei ca să-l apere. Pe 
obraji îi curgeau lacrimi mari. 

Pentru el Cynthia nu era moartă, era doar rănită. Era sigur că 
medicii vor reuşi s-o readucă la viaţă. Ceea ce nu putea să 
înţeleagă era cum de au putut s-o lase singură, neajutorată. 

Când cobori de pe Aventin şi ajunse în dreptul cordonului de 
poliţişti, care nu-i lăsau pe curioşi şi pe hoţi să urce pe colină, 
oamenii îi făcură un loc de trecere, uluiţi şi plini de respect. 

Caligula şi Macron dispăruseră, dar un centurion, 
comandantul unui detaşament de pretorieni care Îi ajutau pe 
poliţişti în menţinerea ordinei, îl observă şi se apropie. 
Centurionul văzu trupul tinerei femei din braţele lui Petronius. 

— Cine este? Pot să vă fiu de vreun ajutor? 

— Este sora mea! zise Petronius. Vreau s-o duc la mine. Pe 
Escvilin. 

Centurionul îi prezentă condoleanţele apoi rechiziţionă o 
litieră ca să transporte cadavrul şi detaşă patru pretorieni să 
însoţească litiera. Petronius îşi continuă drumul pe jos, însoţind 
litiera, fără să mai întoarcă vreo privire spre Aventin. Totul i se 
părea un coşmar. Spera, chiar dacă îşi dădea seama de 
absurditatea acestei iluzii, că se va trezi din visul acesta urât, că 
va reuşi să gonească imaginile oribile pe care le vedea şi că le 
va uita aşa cum sunt uitate fantasmele din nopţile cu somn 
neliniştit. 

lar bărbatul ei, laşul Marcellus, se salvase părăsind-o sub 
ruine. Durerea pricinuită de moartea Cynthiei fu urmată de o 
mânie ce ajungea la paroxism. Dacă în clipele acelea l-ar fi 
văzut pe Marcellus, i-ar fi străpuns inima cu sabia. Vina pentru 
pierderea Cynthiei o atribuia nu numai soţului ei, ci şi lui lunius 
şi Domitiei. Ducând-o în faţa altarului, au trimis-o la moarte. 
Faptul că acest sfârşit oribil nu putea fi prevăzut, nu ierta în 
ochii lui Petronius hotărârea lor de a o mărita. 

Ajuns în faţa grilajului vilei lui Niger, văzu o mare agitaţie. 
Sute de sclavi ai familiei lui Niger şi ai lui Marcellus alergau 
ducând pe umeri obiecte pe care voiau să le salveze de la 
distrugere. Când litiera se opri în faţa intrării principale a casei, 
Petronius luă cadavrul Cynthiei în braţe şi îl duse în vestibulul 
cel mare. Abia se putu strecura printre vase de aur şi argint, 


printre covoare şi statuete, printre candelabre şi mobila salvată 
de la incendiu. Scena aceasta îi mări şi mai mult furia. Traversă 
mai multe încăperi încrucişându-se cu sclavii care rămâneau 
ţintuiţi locului când îl vedeau. 

Intră în peristilul central şi îl văzu pe Marcellus întins pe un 
divan. Marcellus, aproape leşinat, gemea în timp ce Domitia şi 
Chloe îi dădeau cu săruri aromate pe la nas pentru a-l linişti. 
Fata lui Sextus Marius avea grijă de copii lui Silanus, care se 
uitau buimaci în jurul lor fără să priceapă ce se întâmplă. lunius 
şi Marius stăteau deoparte copleşiţi de nenorocire. Doar Leda îşi 
plângea mama. 

Apariţia teatrală a lui Petronius cu Cynthia în braţe îi ului pe 
toţi atât de puternic încât îl priveau năuciţi fără să poată să 
scoată un cuvânt. 

Domitia fu prima care se aruncă spre Petronius, dar acesta o 
îndepărtă cu cotul şi se apropie de divanul pe care Marcellus se 
văita ca o femeie isterică. Marcellus, văzându-şi cumnatul şi 
soţia neînsufleţită, încetă să se mai văicărească şi se aşeză 
descumpănit în capul oaselor. 

Ochii lui Petronius aruncau numai fulgere. 

— Te-ai salvat, ţi-ai scos obiectele de preţ din casă, dar ai 
părăsit-o pe Cynthia! 

Marcellus citi în privirea furibundă a lui Petronius 
condamnarea sa la moarto. 

— N-am putut s-o scoatem de sub ruinele în flăcări! Parcele 
au condamnat-o... Am salvat copiii... Copiii erau în camerele de 
la etaj... 

— Tu te-ai urcat după ei? 

Marcellus se uită în jurul său cerând tacit ajutorul lui lunius şi 
al lui Marius Sextus, apoi bâigui: 

— Ea s-a urcat ca să-i scoată din foc... Căci etajul era deja în 
flăcări... Cu siguranţă că fumul a înăbuşit-o... Mai întâi i-a scos 
pe primii doi... Apoi s-a urcat după al treilea... Când a coborât, 
porticul s-a prăbuşit prinzând-o sub dărâmături... M-am aruncat 
spre ea şi abia am putut să i-l smulg din braţe pe Valerius care 
îşi pierduse cunoştinţa... 

Petronius îl săgeta cu privirea sa mânioasă. 

— Deci ea s-a urcat singură să-şi salveze copiii! Şi tu, 
Marcellus, tu ce ai făcut? 


— Nu ştiu cum de a răzbit prin norii de fum şi de flăcări care o 
asaltau din toate părţile. 

În timp ce Domitia şi Iunius o îmbrăţişau pe Cynthia plângând 
în hohote, Petronius continua să-l tortureze pe Marcellus: 

— Şi când nevasta ta îşi punea viaţa în primejdie ca să-şi 
scoată copilaşii din acest infern tu te gândeai numai la salvarea 
bogățiilor tale, individ josnic ce eşti! 

Apoi întinse sărmanul trup al Cynthiei pe o canapea, îi aruncă 
o ultimă privire de milă şi de tandreţe şi se întoarse iarăşi spre 
Marcellus, care se sculă clătinându-se pe picioare şi cu groaza 
întipărită pe obrazul său palid. 

Petronius îşi duse mina la sabie şi, cu un pas hotărât, se 
îndreptă spre cumnatul său, care se ascunse în spatele lui 
Sextus. lunius se aşeză şi el între Petronius şi ginerele său. Işi 
aminti de violenţa aproape nebună cu care Petronius Îl 
maltratase, pentru o vină mai mică, pe Vibius, sub ochii mamei 
sale şi ai lui Chloe. De data aceasta citise în ochii fiului său 
hotărârea de a vărsa sânge. 

Ajutat de Marius Sextus, care îşi păstra vigoarea, lunius îi 
prinse braţele lui Petronius. Marcellus se ascunse după Domitia. 

— Nu sunt vinovat de moartea Cynthiei! Mi-am făcut 
totdeauna datoria faţă de soţie! O adoram! Este absurd să-mi 
imputaţi moartea ei! Nu eu am fost acela care i-a spus să se 
urce la etaj!... Am făcut totul ca s-o împiedic! Trimisesem sclavi 
să urce... 

— Care nu s-au mai întors! completă Petronius. 

— Chiar dacă mă omori n-o mai scoli din morţi! Este o mare 
nenorocire! Moartea i se datorează unui destin sinistru! Vrei să- 
mi laşi copiii orfani de mamă şi de tată! Nu sunt un gladiator să 
mă bat cu tine! 

Petronius îl privi cu dispreţ. 

— Ai dreptate, Marcellus! Eşti mai prejos decât ultimul dintre 
gladiatori! N-am să-mi murdăresc sabia cu sângele tău. Dar asta 
nu înseamnă că socotelile dintre noi doi au fost încheiate! 


Moartea Cynthiei fusese o lovitură grea pentru Petronius. 
Leda, ultima lor legătură, purta numele odios de Silanus, omul 
care fusese geniul rău al celor doi gemeni. Petronius părea că îşi 
pierduse minţile. Cynthia, frumoasă, zâmbitoare, cu ochii 
strălucitori, se afla în faţa sa şi îl privea cu dragoste. Scena 


aceasta îl obseda. Imaginaţia lui o scotea din neant şi o aducea 
în faţă. Cynthia nu-i mai vorbea, dar privirea ei plină de tandreţe 
nu-l părăsea o clipă. 

Pregătirile pentru funeraliile solemne îşi urmau cursul. 
Petronius locuia în casa lui Niger, în camera sa, dar masa o lua 
singur şi nu întreținea niciun fel de relaţii cu ai săi. Il ura pe 
micul Valerius considerându-l cauza indirectă a morţii Cynthiei, 
care murise ca să-l salveze. Îl ura cu atât mai mult, cu cât 
fusese zămislit de Marcellus. 

De la Macron, care îi arăta o mare prietenie, primise 
permisiunea de a rămâne la Roma la înmormântarea surorii 
sale. 

Când îl întâlnea din întâmplare pe Marcellus abia se stăpânea 
să nu-l strângă de gât. Sângele cere sânge. Gustase din 
plăcerea răzbunării atunci când îl omorâse pe generalul Strabo, 
asasinul lui Postumus, tatăl său. De asemenea încercase o mare 
satisfacţie când Sallustius Priscus murise sufocat la un banchet. 
Îşi aminti, de un vechi proverb sicilian care spune „Răzbunarea 
este o mâncare care trebuie mâncată foarte rece”. i 

Cu toate acestea Petronius era un spirit paşnic. li plăceau 
artele, poemele care atingeau perfecțiunea, muzica care vrăjea 
auzul, pictura marilor colorişti, capodoperele din sculptură. Dar 
prințesa Antonia îl învățase că onoarea eclipsează luate celelalte 
sentimente omeneşti şi că răzbunarea este hrana zeilor. Aceste 
cuvinte i se întipăriseră în inimă şi în creier. 

Bineînţeles că micul Valerius nu putea fi făcut vinovat de 
moartea mamei sale care se sacrificase cu bună ştiinţă. Pe de 
altă parte Marcellus se justificase în faţa acuzaţiei că n-a vrut 
să-şi rişte viaţa ca s-o salveze pe cea a soţiei. Pentru Petronius, 
însă, aceste argumente nu aveau nicio valoare. Concepţia sa în 
materie nu admitea alternativă. După el răzbunarea excludea 
iertarea. Direct sau indirect, Marcellus şi micul Valerius 
contribuiseră la moartea Cynthiei şi pentru asta trebuiau să 
plătească. 

Până la funeralii Petronius rătăcea de unul singur pe străzile 
Romei. Nici nu-i vedea pe cei care se îngrămădeau în jurul său, 
îşi evita cunoştinţele, chiar şi prietenii. 

În sfârşit, sosi şi ziua în care corpul neînsufleţit al Cynthiei 
trebuia să fie transformat în cenuşă. Petronius asistă la 
ceremonia funebră dar se ţinu deoparte. li făcea oroare masca 


de văduv nefericit pe care o afişa Marcellus primind condoleanţe 
din partea nobilimii romane, care venise să-şi ia rămas bun de la 
rămăşiţele pământeşti ale aceleia care a fost Cynthia Silanus 
Niger. Nu se uită nici la rugul de pe care se ridicau vălătuci de 
fum negru, nici la depunerea cenuşii în urna funerară şi nici la 
coborârea urnei în cavoul familiei. 

Voia să păstreze în faţa ochilor imaginea Cynthiei în viaţă, 
silueta ei frumoasă, veselia ei, buzele ei senzuale. Chiar şi 
atunci când uşile grele ale cavoului se închiseseră cu zgomot, 
simţea că Cynthia era lângă el. Intr-o scânteiere de luciditate se 
întrebă dacă nu cumva căzuse pradă nebuniei, dacă nu era o 
victimă a halucinaţiei. Cu toate acestea niciodată n-a încercat să 
gonească această imagine divinizată, care îl însoțea zi şi noapte. 

Să fi fost Cynthia o reflectare a propriei fiinţe? Nu cumva 
împrumutase din energia lui ca să-şi continue viaţa prin el şi 
numai prin el, chiar şi dincolo de mormânt? E adevărat, nu 
putea s-o atingă, fiindcă trupul ei nu mai avea consistenţă. Însă 
ochii lui puteau să se extazieze în faţa umbrei Cynthiei. 

După funeralii Petronius se pregătea să plece iarăşi la Capri. 
Marcellus şi copiii fuseseră adăpostiţi de lunius şi Domitia. Nu 
puteau să-i lase în stradă. Inainte de plecare Petronius îşi luă 
rămas bun de la ai săi, cu excepţia lui Marcellus, căruia nu-i 
aruncă nicio privire. Cumnatul său, în ciuda aerelor, era o fire 
împăciuitoare. Voise să dea explicaţii, să se justifice în faţa lui 
Petronius, dar acesta îl trată ca pe un laş şi îi întoarse spatele. 
Ultima fiinţă pe care Petronius o îmbrăţişă fu Leda, fiica sa. O 
strânse în braţe neputând să-şi oprească lacrimile. Leda, încă 
sub şocul morţii mamei, privea cu emoție şi tandreţe semnele 
de afecţiune care veneau din partea „unchiului” său. 

Atitudinea lui Petronius faţă de Marcellus făcuse vâlvă. 
Oamenilor le place să bârfească şi acuzaţiile lui Petronius îi 
pătară reputaţia lui Marcellus. Vibius îi sugeră cumnatului său 
să-i atace pe Petronius în justiţie pentru defăimare. Vibius turna 
cu voluptate venin peste rana morală a lui Marcellus. 

Seneca, chemat pentru consultaţii, le spuse că un proces de 
defăimare n-ar face decât să confirme afirmaţiile lui Petronius 
deoarece faptele vorbesc de la sine. Contra-argumentele lui 
Marcellus nu-l încurajară pe senator să se angajeze pe această 
cale, cu atât mai mult cu cât poziţia sa slăbise considerabil după 
moartea luliei Claudilla. Atâta timp cât lulia Claudilla încarna 


speranţele celor care vedeau în ea pe viitoarea împărăteasă a 
Romei, Marcellus, în calitatea sa de rudă a prinţului Caius, era 
răsfăţat, căutat, linguşit. Dar acum lumea îşi mai amintea doar 
de faptul că unchiul său fusese executat ea unul din complicii lui 
Sejanus. Acuzaţiile lui Petronius nu făceau decât să dea mai 
multă greutate atacurilor venite din partea duşmanilor. Pe de 
altă parte era adevărat că pierduse vila de pe Aventin, dar îi mai 
rămâneau vilele din Campania şi latifundiile, care reprezentau o 
avere destul de importantă ca să fie jinduită de delatori. Seneca 
îi recomandă să se facă uitat şi, profitând de moartea nevestei, 
să se retragă undeva, cel puţin pentru o vreme. 

Vibius rămase decepţionat de soluţia asta. lunius şi Domitia îi 
mulţumiră lui Seneca pentru sfaturile sale înțelepte, deoarece 
familia Niger nu mai voia decât linişte şi uitare. 


Înainte de a părăsi Roma, Petronius fu chemat de către 
prinţesa Antonia. Petronius se duse în grabă deoarece nutrea 
faţă de ea o afecţiune nemărginită, aproape filială. Influenţa 
bătrânei doamne era cu atât mai profundă, cu atât mai de 
neşters, cu cât pecetea ei îi marcase anii adolescenţei. 

O găsi ţintuită la pat, ceea ce îl tulbură foarte mult. Slăbise 
mult şi ridurile îi brăzdau faţa aproape cenuşie? 

Lângă pat stătea în picioare Publius Alexander, bancherul ei 
din Roma, pe care Petronius îl cunoştea. 

Petronius se apropie de pat şi îngenunche. Pe faţa sa se citea 
îngrijorarea profundă cauzată de starea sănătăţii prinţesei. O 
întrebă trist dacă se simţea bine. 

Antonia îl întrerupse. 

— Nu e vorba de sănătatea mea. Te-am chemat să-ţi transmit 
condoleanţe pentru moartea surorii tale. Caius mi-a vorbit 
adesea de afecțiunea pe care o aveai pentru sora ta... Dar mai e 
şi un alt subiect pe care aş vrea să-l atac astăzi. Valurile repezi 
ale morţii îi lovesc pe cei bătrâni, ca şi pe cei tineri, fără 
deosebire. Tinerii au cel puţin consolarea că n-au cunoscut 
nenorocirile vieţii. Tot ce-i omenesc nu se poate sustrage 
acestui sfârşit inexorabil. Se pare că în curând îmi va bate şi mie 
ceasul. 

— lertaţi-mă, prinţesă, dar nu-mi place să vă aud vorbind de 
moarte. 


— De ce nu? Este o stare pe care n-o puteai evita. Cum 
spunea Eschil, morţii nu-i pasă de ofrande. Victime, libaţii, nimic 
nu poate s-o înduplece... Din cauza acestui deznodământ, care 
mi se pare că se apropie, m-am gândit la tine. Am vrut să te trec 
în testamentul meu dar ştiu că Tiberius, care va trăi şi după 
moartea mea, va anula testamentul. O să trăiască şi după 
moartea mea deoarece Parcele i-au ursit o viaţă lungă spre 
nenorocirea imperiului, întrucât vreau să păstrezi nu numai 
amintirea mea, ci şi o mărturie tangibilă a sentimentelor mele 
faţă de tine, am hotărât să-ţi las un latifundiu şi un cartier din 
Alexandria, un alt latifundiu în Italia şi trei sferturi din Ravenna, 
ca şi o vilă la Baies şi încă una la Pompei. Aceste bunuri îţi vor 
reveni în urma unei vânzări fictive pe care nimeni nu o va putea 
ataca. Bancherul meu din Roma şi cel din Alexandria au 
redactat documentele necesare. Deoarece încă n-ai douăzeci şi 
cinci de ani, vârsta la care devii independent, am obţinut din 
partea tatălui tău renunţarea la autoritatea paternă, ceea ce îţi 
asigură libertatea de a dispune şi de a gestiona personal averea. 

Petronius o privea cu ochii umezi de emoție şi recunoştinţă. 

Prinţesa continuă: 

— Aceste bunuri îţi vor reveni pentru suma de două sute de 
milioane de sesterţi, un preţ sub valoare, ca să nu se plătească 
prea multe impozite. 

Petronius răspunse cu amabilitate: 

— Prinţesă, dar eu nu dispun de banii aceştia! 

— Banca lui Alexander te va împrumuta. În acelaşi timp banca 
va semna o hârtie prin care recunoaşte că i-ai plătit datoria. In 
modul acesta vei fi eliberat de orice răspundere bănească. La 
această oră, după lege, eşti un om bogat. Un om foarte bogat. 

Bancherul le întinse câteva documente pe care Antonia şi 
Petronius le semnară. 

Petronius sărută cu respect mâna Antoniei. 

— Acum, zise Antonia, nu-ţi mai rămâne decât să le păstrezi 
cu grijă deoarece delatorii lui Tiberius, câinii săi favoriţi pe care 
îi hrăneşte cu carne de om, se vor arunca asupra ta cu prima 
ocazie. Cât timp voi trăi, nimeni nu va îndrăzni să se atingă de 
patrimoniul tău. Nici împăratul, căci se teme de mine deoarece 
îşi închipuie că am puteri magice. O convingere pe care caut să 
nu i-o zdruncin. Dar după moartea mea să te fereşti! Aducţi 
aminte de frumoasa ta colecţie de Tanagra de la Atena pe care 


zbirii guvernatorului ţi-au furat-o după fuga ta. Fii atent! N-aş 
vrea ca necazurile acestea să se repete deoarece acum dispui 
de o avere considerabilă. Cu cât moare Tiberius mai repede, cu 
atât scapi mai repede de temerea asta. 

— Dar de ce îmi arătaţi o bunăvoință atât de înaltă, prinţesă? 

Antonia îşi ridică mâna micuță încărcată cu inele. 

— În afară de sentimentele pe care ţi le port, aş putea să zic 
că firea ta hotărâtă mi-a plăcut cel mai mult. 

Petronius înţelese că Antonia făcea aluzii la generalul Strabo. 

— N-aş vrea, prinţesă, să-i privez pe moştenitorii 
dumneavoastră de această avere. 

— Petronius, bunurile pe care ţi le ofer nu reprezintă decât o 
parte infimă din patrimoniul meu. Am o singură temere în ceea 
ce te priveşte. Mi-e teamă că moartea mea ar putea să te lase 
fără apărare în faţa lui Tiberius. Sper că ameliorarea situaţiei 
tale financiare îţi va îndulci puţin amărăciunea, deoarece nu vei 
mai depinde de nimeni. M-ai înţeles? De nimeni! 

Antonia îşi închise ochii. Vocea i se stinse. 

— Prinţesă! strigă Petronius. 

Prinţesa îşi deschise ochii. 

— Nu! încă n-am intrat în agonie! Nu te speria, băiatul meu! 
Acum poţi să te retragi! Sunt obosită! 

— Prinţesă, aş vrea să vă mulţumesc... 

Antonia îşi întinse mâna şi îi mângâie cu blândeţe părul. 
Gestul acesta voia să sublinieze că se afla într-o bună dispoziţie. 

— Nu-mi mulțumi.. Cuvintele nu au valoare. Adevărul există 
cu sau fără cuvinte... Esenţial este ceea ce simţi în adâncul 
inimii tale... Bancherii mei nu vor face zarvă în jurul acestei 
afaceri aranjate discret... Dar într-o zi Roma o să afle că eşti 
bogat. Imens de bogat! Îmi imaginez figura celor care o să crape 
de invidie şi mă bucur de pe acum... Un spectacol al josniciei şi 
cupidităţii omeneşti la care mi-ar fi plăcut să asist... 

Petronius ar fi preferat ca schimbarea proprietarului acestor 
latifundii şi vile să se facă în tăcere cu toată discreţia necesară. 
Ca agenţii de bancă şi personalul de dinainte, liberţi şi sclavi, să 
se ocupe de gestionarea şi administrarea latifundiilor şi 
întreţinerea vilelor. Dar înscrierea la cadastru, plata impozitelor 
şi marile venituri încasate de Petronius au dus la dezvăluirea 
tainei mai repede decât s-ar fi aşteptat. Roma bogătaşilor şi a 
parveniţilor începu să fiarbă. 


— Îmbogăţirea neaşteptată a lui Petronius este suspectă! 

— O fi descoperit comorile reginei din Saba?! 

— Sau comorile ascunse în sipetele vreunei bătrâne 
îndrăgostite? 

— N-o fi cumva un priceput vânător de testamente? 

— N-a moştenit şi n-a primit nimic în dar! Pur şi simplu şi-a 
cumpărat toate bunurile! 

— Cu ce bani? 

— Banca lui Alexander i-a avansat câteva sule de milioane de 
sesterţi! 

— S-a bucurat de un credit imens! 

— l-a servit prietenia cu Caligula! 

— N-o fi, cumva, vreun nume de împrumut? 

— A devenit, de la o zi la alta, una dintre partidele cele mai 
căutate de părinţii cu fete de măritat. 

Thrasyllus, astrologul lui Tiberius, se întreba perplex: A 

„Bătrâna Antonia a mutat un pion pe tabla sa de şah. In ce 
scop?” 

Dar nu-şi puse în gardă stăpânul împotriva a ceea ce 
considera o intrigă aranjată cu pricepere. Tiberius nu va trăi la 
nesfârşit şi, dacă era vorba de o manevră a lui Caligula, şi-ar 
risca mai târziu capul dacă ar vorbi mai mult decât trebuie. 

lunius şi Domitia jubilau. Fiul lor cel mic făcea primii paşi pe 
calea spre mărire. Întrucât în această afacere era amestecată Şi 
Antonia, în faţa fiului lor se deschideau perspective mari. |n 
schimb Vibius turba de mânie. Petronius cădea, ca o pisică, 
totdeauna pe cele patru labe. Trebuia s-o aţâţe pe Ennia 
împotriva fratelui său mai mic. Dar înainte de asta ar trebui să 
facă investigaţii ca să descopere dedesubturile combinației. 
Apoi să lovească! Şi să lovească tare! ` 

lunius şi Domitia se bucurau însă, prea devreme. li ameninţa 
o mare furtună. 


La Răsărit, Artaban, regele parţilor, îl instală pe Arsaces, 
fratele său, pe tronul Armeniei, rămas liber după moartea 
regelui armean, client al Romei. Imperiul îşi mobiliză legiunile 
din Siria şi Asia, ca şi pe diplomaţi. Tiberius avea mult de furcă 
cu ei deoarece parții ştiau să îmbine operaţiunile armatelor lor 
redutabile cu intrigile orientale. Evenimentele se complicau. 


Înalţii demnitari parți ceruseră ajutorul lui Tiberius pentru a-l 
răsturna pe Artaban, tiran sângeros şi duşman jurat al Romei. 

Petronius ceru permisiunea să meargă să lupte pe frontul 
oriental. Îmbogăţirea sa nu-l mulţumise decât pe jumătate. Era 
prea îndurerat ca să se poată bucura de avere. Zdrobit de 
moartea Cynthiei voia să-şi încheie frumos viaţa. A cădea cu 
arma în mână, în faţa duşmanului, ar fi însemnat un sfârşit tot 
atât de tragic ca şi moartea surorii sale. 

Înainte de plecare, Macron îl invită la o „cenă”. 

— În actuala conjunctură, îl întrebă prefectul, n-ar fi mai bine 
să rămâi la Roma sau la Capri? 

Întrebarea îl puse pe Petronius în gardă. Macron urmărea 
nişte discuţii mai delicate sau voia să-l facă să vorbească şi apoi 
să-i atribuie idei compromiţătoare? 

— Ne aşteaptă evenimente mari, zise prefectul. 

— Între graniţele unui imperiu uriaş ca al nostru e normal să 
apară tot felul de evenimente. 

Macron bău puţin vin ca să-şi dreagă glasul. 

— Îl iubesc foarte mult pe prietenul tău, prinţul Caius! 

— Este un sentiment pe care îl împărtăşim, replică Petronius. 
Şi prinţul te apreciază. 

Întrucât moartea nu-l mai speria, lansă o frază primejdioasă. 
La urma urmelor nu datora o profundă recunoştinţă familiei lui 
Germanicus? 

— Dacă mult iubitul nostru împărat ar dispărea subit, o mare 
nenorocire va lovi Roma. Dar ultimul somn vine în ciuda dorinţei 
noastre de a-l întârzia, a dorinţei noastre de a ne bucura deo 
domnie atât de glorioasă. Din fericire prietenul nostru comun 
este un prinţ de mare valoare, Caius va fi un mare împărat. 

Macron remarcă cuvintele „prietenul nostru comun”. 

Petronius continuă: 

— Cu cât Caius se va urca mai repede pe tronul strămoşilor 
săi cu atât imperiul va cunoaşte mai repede un nou avânt. 

Se descoperise ca să-l forţeze pe Macron să-şi precizeze 
atitudinea. 

— Gândim la fel, Petronius. Caius va fi un mare suveran. 
Tinereţea sa este plină de promisiuni. Imperiul pare înţepenit. 
Parţii n-ar fi îndrăznit să înfrunte un împărat energic, viguros şi 
gata să-i lichideze odată pentru totdeauna. 


Prefectul Pretorienilor şi Petronius se despărţiră foarte 
mulţumiţi unul de celălalt. 


Când Petronius sosi pe front litigiul era aproape rezolvat. 
Vitellus, curteanul cel mai servil al lui Tiberius dar şi unul dintre 
cei mai capabili guvernatori ai Siriei, îi alungase pe parți din 
Armenia şi îl aşezase pe tronul lui Artaban pe prinţul Tiridate, un 
mare prieten al Romei. Artaban şi armata sa decimată se 
retrăseseră spre părţile răsăritene ale ţării. 

Petronius n-a prea avut ocazia să-şi arate valoarea militară 
deoarece acum războiul se reducea mai mult la hărţuieli şi la 
acţiuni izolate, fără anvergură. 

In acel moment sosi un mesager din partea lui lunius Niger, 
care îşi implora fiul să se întoarcă urgent la Roma, unde 
prezenţa sa era absolut necesară. In perioada aceea Petronius 
începuse să sufere de o criză nervoasă ce se manifesta prin 
nevoia de a se izola de prieteni şi de orgiile dintre lupte şi 
ambuscade, care le susțineau moralul. 

Vitellus ştia bine de încrederea de care se bucura Petronius la 
Curte şi se grăbi să-i acorde concediul solicitat. Etapele bine 
organizate asigurară tânărului ofiţer o călătorie rapidă şi 
plăcută. 

Prezenţa umbrei Cynthiei se estompa treptat. Avea senzaţia 
că se îndepărta de el ca şi cum ceva ar nemulţumi-o. Bănuia că 
halucinaţiile care îl însoţiseră până atunci se ştergeau fiind 
eclipsate de impresiile mult mai puternice datorate unor realităţi 
care îşi impuneau legile. Dar dacă fenomenele vizuale dispăreau 
destul de lent, existenţa fizică a Cynthiei continua să-l 
urmărească. Temându-se să n-o piardă, se concentra asupra 
imaginii ei, se gândea mult la ea şi căuta s-o evoce în vis. 

La Roma află de la lunius şi Domitia nişte veşti uluitoare. 
Marius Sextus fusese arestat şi dat în judecată pentru crima de 
l&se-majeste. Marcia, aşteptând deznodământul procesului, trăia 
ascunsă într-o „insulă” a unui libert devotat al lui lunius. 

— Cum s-a ajuns aici? întrebă Petronius uimit. 

— Marius fusese invitat împreună cu Marcia să-şi petreacă 
câteva zile la Curte. Prietenul meu era fericit de onoarea pe care 
i-o făcea împăratul. Dar în ajunul plecării la Capri, Marius primi o 
scrisoare anonimă în care era prevenit că invitaţia nu era decât 
un pretext pentru a o atrage pe Marcia pe insulă, şi acolo, de 


bună voie sau cu forţa, să fie încadrată în rândul „spintriilor” lui 
Tiberius, tot mai lacom de carne proaspătă. Nu ştiam dacă 
mesajul dezvăluia adevărul sau era o farsă. In tot cazul Marius 
se nelinişti şi mă rugă s-o ascund pe Marcia, ceea ce şi făcui, 
apoi, copleşit de îndoieli, se duse la Capri. Primirea ce-i fusese 
rezervată îl lămuri definitiv. Înainte de a-l introduce la împărat, 
marele maestru de ceremonii şi organizatorul de plăceri al 
împăratului îl întrebară, supăraţi, de ce a venit singur şi îi cerură 
să-şi cheme fiica, deoarece absenţa ei ar fi fost considerată de 
împărat drept insultă. Marius refuză. Fusese arestat pe loc şi 
trimis sub escortă la Mamertina unde îşi aşteaptă judecata 
pentru crima de l&se-majest€. Întrucât se ştia că locuieşte la 
mine, poliţia mi-a răvăşit vila din temelii până în pod căutând-o 
pe Marcia. Au luat toate hârtiile lui Marius. 

— Ne-am gândit la tine, adăugă Domitia, fiindcă ai relaţii 
suspuse la Curte. La ultima noastră recepţie Marcia a făcut 
senzaţie. Cineva trebuie că a vorbit despre ea lui Tiberius. 


Petronius încălecă iarăşi şi o porni în galop spre Campania. 
Ajuns la Capri auzi, spre uluirea sa, că Marius Sextus era acuzat 
nu numai de l&se-majeste, ci şi de incest cu fiica sa. Refuzul său 
de a o aduce la Curte îi justifica vinovăția. Voia s-o păstreze pe 
Marcia pentru propriile sale plăceri. 7 

Petronius alergă la Caligula, care îl primi cu bucurie. li vorbi 
de ultima sa convorbire cu Macron, care îl interesa foarte mult 
pe prinţ. Apoi puse pe tapet problema lui Marius Sextus. 

Caligula nu-şi ascunse îngrijorarea. 

— Cunosc chestiunea asta. Tiberius este furios. Dacă aş 
interveni în acest caz, n-aş face altceva decât să agravez 
situaţia protejatului tău. Zeci de copoi sunt pe urmele sărmanei 
fete. Ce şanse ar avea prietenul tău dacă chiar lui Domitius 
Ahenobarbus, cumnatul meu, i se intentează un proces de 
incest. A deranjat pe cineva! Dar pe cine? 

Prinţul se plimba prin cameră de la un capăt la celălalt 
arătându-şi supărarea. Căuta o soluţie deoarece voia să-şi ajute 
prietenul. Dintr-odată faţa i se lumină. 

— Un singur om ar putea să-l convingă pe Tiberius să-şi 
schimbe părerea. Nerva, senatorul! Dar trebuie să acţionezi 
repede deoarece este pe moarte. 

— E bolnav? De bătrâneţe? 


— Nu! Face greva foamei! 

— E nebun! 

— Cine ar îndrăzni să stabilească graniţa dintre nebunie şi 
rațiune? Grăbeşte-te să-l găseşti pe Nerva încă în viaţă! Aceasta 
ar fi ultima ta şansă! 


Sclavul nubian, care păzea nemişcat, cu braţele încrucişate, 
uşa apartamentului lui Nerva, dădu din cap. 

— Îmi pare rău, „dominus” Petronius, dar „clarissimus” nu mai 
primeşte vizitatori. 

Argumentele lui Petronius nu reuşiră să frângă îndărătnicia 
sclavului. Se văzu nevoit să treacă la alte mijloace. Il izbi cu 
putere pe nubian, care se prăbuşi pe pardoseala cu dale, şi intră 
în apartamentul lui Nerva. Senatorul culcat în pat, sprijinindu-se 
pe două perne, cu obrajii zbârciţi, cu pielea galbenă lipită de 
oase şi buzele fără sânge, se uită prelung la Petronius care se 
înclină cu respect în faţa sa. 

— Sclavul nu ţi-a spus că nu primesc pe nimeni? 

Petronius îşi îndoi genunchii. 

— Mi-am permis să trec peste poruncile dumneavoastră 
fiindcă este vorba de o chestiune de viaţă sau de moarte. In 
afară de asta am contat pe bunăvoința pe care mi-aţi arătat-o 
totdeauna. 

Uşa se deschise şi sclavul nubian îşi arătă capul cu părul scurt 
şi creţ. Nerva îi făcu un semn să iasă afară. Uşa se închise. 

— Vorbeşte, Petronius! Şi ridică-te! 

Vocea sa slabă ca o răsuflare abia se auzea. 

Petronius îi prezentă în câteva cuvinte problema privitoare la 
Sextus Marius, ca să nu-l obosească şi să nu-l vadă murind în 
faţa sa. Nerva îl ascută cu atenţie deşi concentrarea îl epuiza. 

— Vezi clopoţelul acela! îi zise lui Petronius arătându-i 
obiectul care se afla la căpătâiul său. Nu mai am puterea să mă 
Mişc. 

Petronius se execută şi sclavul reapăru. 

— Du-te până la împărat şi spune-i că aş fi foarte fericit să-l 
văd. 

Petronius tremura de emoție. De întrevederea aceasta 
depindea nu numai viaţa lui Sextus Marius şi a fiicei sale, dar şi 
a propriei familii. 


La puţin timp după aceea apăru şi Tiberius cu o vioiciune care 
îi dezminţea vârsta. 

Cu ochii aţintiţi spre Nerva abia răspunse la salutul lui 
Petronius. Se apropie de senator şi îi luă mâna descărnată între 
mâinile sale. 

— De ce m-ai chemat? Te-ai hotărât să mănânci? Mă faci 
fericit! Vrei să-ţi comand cea mai bogată masă? 

Nerva zâmbi slab. 

— Nu! 

— De ce, Nerva? strigă Tiberius exasperat. De ce? Dacă mori, 
îmi pierd singurul prieten! Singurul meu sprijin! Singurul meu 
sfetnic în care aveam toată încrederea! Te implor să trăieşti! Fă- 
o pentru mine! 

Petronius privea uluit scena, Tiberius spunea adevărul. Cel 
puţin acum era sincer. Omul acesta cu inima uscată nutrea 
pentru Nerva o prietenie ce nu putea fi exprimată în cuvinte. Era 
surprinzător să constaţi că împăratul era, totuşi, în stare să 
nutrească o afecţiune, o tandreţe neţărmurită faţă de un 
muribund. Cum de reuşise Nerva să se impună în faţa 
stăpânului lumii? 

— Viaţa mă enervează, Tiberius... Nu-mi oferă nimic nou şi nu 
mai are niciun sens. Nimic nu este mai rău decât singurătatea... 
lar eu sunt singur... 

Tiberius îi strânse mâna şi o duse la pieptul său. Pe obrajii săi 
ofiliţi apărură şiroaie de lacrimi. 

— De ce eşti singur? Nu sunt şi eu lângă tine? Prietenul tău? 
Unicul şi marele tău prieten? 

— Singurătatea mea este de altă natură. Am sufletul pustiit. 
Este o singurătate morală pe care nu poţi s-o înţelegi. Vreau să 
mor, asta-i tot! 

— Ce aş putea să fac ca să te conving să renunţi la nebunia 
sinuciderii? 

— Se spune că cei condamnaţi la moarte au dreptul să-şi 
exprime o dorinţă, care le este satisfăcută... Eu m-am 
condamnat la moarte... Înainte de a închide ochii pentru 
totdeauna am o rugăminte faţă de tine. 

— Spune-mi ce vrei, Nerva! zise Tiberius hohotind de plâns. Îţi 
ofer demnitatea de prim cancelar al imperiului! 


— N-am jinduit niciodată după măriri, Tiberius... Ceea ce îţi 
cer este atât de puţin faţă de puterea ta imensă încât cu un 
singur cuvânt ai putea să mă faci fericit... 

— Te ascult, Nerva! Te ascult! 

— Scoate-l pe Sextus Marius şi pe fiică de sub acuzaţie. Sunt 
nevinovaţi şi tu o ştii bine. 

Vocea lui Nerva avea un accent de reproş care îl făcu pe 
Tiberius să tresară. ÎI privi pe Petronius. 

— A venit să asiste la sfârşitul tău? întrebă Tiberius cu invidie 
în glas. L-ai preferat în locul meu? L-ai chemat să vină aici! 

— Voia să mă vadă... Şi cum îl stimez, l-am primit... 

Nerva schiţă o umbră de zâmbet. 

— Tinereţea şi bătrâneţea sunt atât de relative! Tinerii sunt 
blestemaţi să îmbătrânească iar bătrânii sunt blestemaţi să-şi 
plângă tinereţea pierdută pentru totdeauna... 

Îşi închise ochii. 

— Sunt istovit... Dorinţa mea, ultima mea dorinţă va fi 
îndeplinită? 

Tiberius îşi plecă, învins, capul. 

— Îţi promit! 

— Mulţumesc. Acum plecaţi... Amândoi... Nu mai pot să-mi 
deschid ochii... Mi s-a făcut somn... 

Tiberius îi aruncă o ultimă privire, apoi se sculă şi îi spuse cu o 
voce joasă foarte tristă: 

— Mâine am să revin ca să te văd. Se spune că noaptea este 
un sfetnic bun. Poate că ai să renunţi la gândurile acestea 
absurde. 

Spunând aceste cuvinte, ieşi. 

Nerva îşi deschise puţin pleoapele şi zâmbi uşor tânărului său 
prieten. 

— Petronius, cred că eşti singurul care mă înţelege... Dar tu 
mai ai o misiune de îndeplinit. În timp ce în faţa mea se 
deschide doar neantul. 

A doua zi Nerv a muri. 

Petronius trimise un curier la Roma să ducă vestea cea bună 
lui lunius şi Domitiei. 


Stând în picioare în faţa consulului ce şedea pe scaunul său 
curul, Sextus Marius îi privea pe senatorii care îl judecau. Mai 
era zăpăcit de ceea ce i se întâmplase după ce plecase din 


Spania. Venise la Roma cu intenţia de a-i oferi fiicei sale o 
călătorie de vis, eventual să-i găsească un soţ demn de 
frumuseţea, de noblețea şi de averea ei, şi visul acesta se 
transformase într-un coşmar. Acum se afla în faţa celei mai 
înalte Adunări a imperiului ca să fie judecat. Acuzaţiile frizau 
absurdul: les&-majeste şi incestul! 

Senatorii, cu ochii pironiţi asupra sa, nu erau în stare să 
înţeleagă că îşi apăra fata de neruşinarea unui bătrân libidinos. 
În ciuda presiunilor, în ciuda amenințărilor şi chiar a actelor de 
violenţă exercitate asupra lui, refuzase să indice locul unde îşi 
ascunsese fata. lunius Niger, legat prin legile ospitalităţii, păstra 
aceeaşi tăcere. 

Apărarea, destul de slabă, care nu se depărta prea mult de 
acuzare, cerea indulgenţa Înaltului Tribunal. De ce indulgenţa? 
Implora mila judecătorilor pentru atenuarea pedepselor date 
criminalilor. Ori Marcia şi Sextus Marius erau nevinovaţi. 

În momentul în care consulul se ridică în picioare ca să-i 
întrebe pe senatori dacă se poate trece la vot, un secretar se 
apropie, îi şopti câteva cuvinte la ureche şi îi arătă o hârtie. 
Uimirea ce se întipări pe faţa consulului îi intrigă pe senatori, 
care începură să schimbe între ei priviri întrebătoare. 

Consulul zise pe o voce solemnă dar bizar stânjenită: 

— Întrucât Înalta Adunare are nevoie de dovezi suplimentare, 
şedinţa se amână pentru mâine după masă! 

Ciocanul de lemn lovi pupitrul şi senatorii se sculară uimiţi. 
Era pentru prima dată când li se întâmpla aşa ceva. 


lunius, perplex, se duse acasă unde găsi mesajul lui Petronius 
care îi lămuri pe o cale ocolită ceea ce se întâmplase la şedinţă. 
Domitia, fericită, propuse o masă ca să sărbătorească graţierea 
acordată lui Sextus Marius, ca şi întoarcerea Marciei în oraş. 
lunius îi ceru să se abţină de la invitaţii premature şi s-o lase pe 
Marcia acolo unde era. Întrucât cunoştea labirintul procedurii 
voia să vadă mai întâi „senatusconsultum-ul”, care îl scotea pe 
prietenul său de sub toate acuzaţiile, şi de abia după aceea să 
împărtăşească bucuria celor din casa sa. Intreruperea şedinţei şi 
scrisoarea optimistă a lui Petronius nu i se păreau suficiente. 
Sceptic, când era vorba de Tiberius, numai un document scris 
putea să-l liniştească. 


Vibius, când află că împăratul şi Petronius fuseseră ultimii 
care îl văzuseră pe Nerva înainte de moarte, fu cuprins de 
invidie. Ennia, care era la curent cu tainele zeilor, îl informă că 
era vorba de afacerea Sextus Marius. Ura lui Vibius se înteţi. 
Acum fratele lui mai mic va poza în erou deoarece a salvat 
această familie. Avea, însă, şi el relaţiile sale la Curte. 

Vibius juca perfect rolul de curtezan al Enniei Macron. O urma 
peste tot ca un căţel, îi făcea servicii de valet gata oricând să 
răspundă la chemările stăpânei şi o privea ca un îndrăgostit 
pătimaş. In schimbul devotamentului său primea firimiturile de 
la masă. Ennia, care se culca în dreapta şi în stânga ca să 
consolideze poziţia soţului său, dar şi pentru propria sa plăcere, 
avea în Vibius un sclav. 

Acesta încerca o plăcere bizară când se gândea că Ennia se 
răsuceşte înnebunită de senzualitate în braţele bărbaţilor şi se 
considera cel mai fericit pin din lume când îi permitea să se 
culce cu ea după ce făcuse dragoste cu altul. Simţea o voluptate 
delirantă când putea să se strecoare în patul cald, în care încă 
se mai simțeau urmele predecesorului, şi să facă dragoste cu 
Ennia. Innebunea de fericire la gândul că împărțea cu Caligula 
trupul Enniei. | se părea că între toate aceste personaje se 
stabilea o confrerie senzuală, solidă ca o sectă orientală. 


Stând în picioare pe turnul cel mai înalt al palatului lui Jupiter, 
cuibul său de vulturi, Tiberius contempla în linişte rotocoalele de 
fum ce se ridicau în depărtare, de pe rugul care transforma în 
cenuşă rămăşiţele pământeşti ale lui Nerva. 

II asistau numai Thrasyllus şi primul său secretar. Stând la 
câţiva paşi în spatele lui Tiberius cei doi se întrebau ce va urma 
după moartea singurului element moderator al împăratului. 
Acum ei se bucurau de favoarea imperială, dar tremurau mereu 
deoarece capriciile suveranului puteau să-i arunce, fără nicio 
justificare, în adâncul abisului. 

Accesul la palatul lul Jupiter era permis doar unor demnitari 
aleşi cu cea mai mare rigurozitate. Un detaşament de germani 
păzea intrările. Nici Caligula şi nici Gemellus nu aveau voie să 
treacă pragul acestei reşedinţe fără să fie chemaţi de Tiberius. 

Impăratul se îndepărtase de curtenii săi şi le întorsese spatele 
deoarece nu voia să i se vadă lacrimile care îi şi roiau pe obraji. 

Dintr-odată sângele i se urcă la cap. 


— M-a trădat! Nerva m-a trădat! M-a părăsit fără voia mea! M- 
a trădat! Şi eu care îl iubeam atât de mult! 

Făcu un semn primului secretar, care se apropie înclinându-se 
adânc. 

— Promisiunile făcute celor vii îşi pierd orice valoare în faţa 
celor morţi! Marius Sextus să fie executat iar fiica sa să fie 
trimisă pe insula Pandateria! Dar după ce trece pe la Capri! 

lunius Niger intră în Curie şi se aşeză la locul său. Se strânse 
puţin ca să-i permită lui Ulpius Tertullius să se aşeze lângă el. 
Inima îi era grea de gânduri negre. Consulul deschise şedinţa şi 
anunţă că primise o nouă scrisoare privitoare la Marius Sextus, 
care o anula pe cea primită cu o zi înainte. 

Puțin după aceea nobilul spaniol intră în sală cu mâinile 
legate şi escortat de patru gardieni. 

Consulul citi mesajul imperial care poruncea senatorilor să nu- 
i cruţe pe criminali, chiar dacă fac parte din nobilimea 
imperiului. 

Sextus asculta buimăcit, aproape că nici nu înţelegea 
înşiruirea aceasta de cuvinte ale căror ecouri se pierdeau sus, 
sub boltele înalte. 

— Trecem la votarea prin ridicare în picioare în cazul lui 
Marius Sextus şi a fiicei sale, Marcia. Senatul trebuie să se 
pronunţe cu privire la condamnarea la moarte a tatălui 
incestuos şi la exilarea fiicei sale. 

Senatorii se  ridicară cu toţii. După ce se constată 
unanimitatea, Sextus îşi întoarse capul spre locul în care se afla 
amfitrionul său, lunius. Acesta stătea în picioare dar cu capul în 
jos de parcă şi lui i-ar fi fost ruşine de laşitatea sa. li venea să 
urle că se comite o nedreptate să strige că această sentinţă 
este mai murdară decât „Cloaca Maxima”. Dar nu îndrăznea s-o 
facă. 

Consulul adăugă că cel condamnat va fi aruncat de pe stânca 
tarpeiană şi că fiica lui va fi exilată pe viaţă pe insula 
Pandateria. 

Soldaţii îl îmbrânciră pe Sextus spunându-i să meargă. Sextus 
o porni ca un automat întrebându-se ce se va întâmpla după 
moartea sa. Il obseda viitorul sumbru al Marciei. 

Trecu pun mulţimea care păstra o linişte de gheată. Apoi se 
auziră huiduieli la adresa împăratului. 


Ajuns pe stânca tarpeiană, care stătea aplecată peste Roma, 
Sextus mai privi o dată miile de case, de edificii publice, de 
statui, de monumente care se întindeau cât vedeai cu ochii. 
Plecase din Spania natală ca să-i arate Marciei minunăţiile 
acestui oraş, cel mai frumos din lume. Îşi aminti de sentimentele 
de fericire pe care le încercase debarcând de pe corabie şi 
punând piciorul pe pământul Italiei, la Capua. Cine-ar fi crezut 
că peste câteva luni va plăti atât de scump această fericire? 
Căci, crezând că face bine, făcuse o greşeală ireparabilă! 

O mână puternică îl împinse în prăpastie. Fără să scoată un 
țipăt, zbură în abis. Numai că nu avea aripi... 


Confiscarea bunurilor bogatului nobil spaniol îi dădu noi idei 
lui Tiberius. În Spania şi Galia, în Siria şi Grecia, în Bitinia şi 
Cilicia, în Sicilia şi Africa, fără ca să uităm de Italia, erau averi 
mari care nu aşteptau decât să fie culese ca nişte poame 
coapte. Aşa că îi convocă pe şefii Cancelariei imperiale şi pe 
şeful Biroului Afacerilor Financiare şi le dădu porunci. Să 
găsească pretexte ca să-i aresteze, să-i judece, să-i condamne 
şi să  confişte bunurile marilor proprietari care nu se 
manifestaseră ca stâlpi ai regimului imperial. 

Îmbătrânind, rapacitatea sa lua proporţii bolnăvicioase. Voia 
să mărească patrimoniul Coroanei, să adune bogății nesfârşite: 
terenuri, pietre preţioase, obiecte de artă de o valoare 
inestimabilă, argint şi aur. Era cu atât mai interesat cu cât 
trezoreria statului se confunda cu a lui. 

Senatorii „împărțeau dreptatea” de dimineaţa până seara 
pronunţând sentinţe de condamnare contrare propriei lor 
conştiinţe. Ploua cu condamnări la moarte, la exil, surghiunuri şi 
confiscări de bunuri. Senatorii, care şedeau în băncile lor şi îi 
judecau pe proprietarii urmăriţi de vindicta imperială, îşi auzeau 
uneori numele la citirea listelor de inculpaţi, se ridicau de la 
locurile lor şi îngroşau rândurile aşa zişilor criminali. 

Numărul relativ redus de condamnări la moarte îl înfurie pe 
împărat care chemă la Capri o delegaţie de senatori pentru a le 
reproşa blândeţea dăunătoare intereselor superioare de stat. 
Când începu să-i apostrofeze şi să-i amenințe cu mânia sa, unul 
dintre senatori, Paulus Emilius Persicus, căzu jos fulgerat de o 
criză cardiacă, împăratul nici nu se uită la el. In schimb se 


întoarse spre lunius Niger care se ascundea în spatele colegilor 
săi. 

— Niger, vreau ca fata lui Marcus Sextus să fie adusă în faţa 
justiţiei. Tu eşti ultimul care i-ai oferit ospitalitate. Ai grijă! Dacă 
nu va fi găsită, tu vei fi făcut răspunzător de dispariţia ei. 


Atmosfera de la Capri devenise insuportabilă. Petronius, uluit 
şi şocat, nu putea să creadă că Tiberius călcase angajamentul 
solemn pe care îl luase în faţa unui om pe moarte. 

Părea că împăratul îşi pierduse capul. În timp ce lucra cu 
demnitarii, se oprea şi întreba cum mai merg cercetările legate 
de dispariţia Marciei. Caius Priscus o descrisese pe tânăra fată în 
cuvinte atât de ditirambice încât aprinsese imaginaţia bătrânului 
împărat. Se îndrăgostise nebuneşte de o fiinţă pe care n-o 
cunoştea dar care îi trezise impulsurile vieţii, îndeosebi 
impulsurile sexuale pe care le credea aproape stinse. Era 
convins că feminitatea seducătoare a acestei fete, prospeţimea 
ei, i-ar reda bucuriile tinereţii pierdute. 

Adesea îl chema pe Macron, pe Flaco, prefectul Gardienilor, şi 
pe Eroticus, şeful poliţiei, şi îi admonestă pentru neputinţa lor de 
a descoperi ascunzătoarea Marciei Sextus. 

— Sunteţi nişte incapabili! Nu meritaţi încrederea mea! O 
vreau pe fata asta! Percheziţionaţi toate casele din Roma şi din 
Campania! Răsturnaţi munţii, dar găsiţi-o! 

Ochii i se înroşeau, pomeţii i se aprindeau, trupul său 
descărnat tremura, toată fiinţa îi era cuprinsă de o tensiune 
nervoasă şi trăda o energie de necrezut la un bătrân. 

lar Tiberius nu se juca cu cuvintele. Când zicea că prefecţii săi 
sunt incapabili, zicea fiindcă aşa gândea. lar destituirea nu era 
prea departe. 


Macron, ca să distragă atenţia împăratului, organiză un 
proces monstruos unei doamne din înalta nobilime, Albucilla, 
soţia senatorului Sartorius Secundus, acuzând-o de adulter cu 
senatorul Vivius Marsus, vechi prieten al lui Germanicus, ca şi cu 
Lucius Arruntius, adept devotat al împăratului. Scandalul avu un 
răsunet enorm. Albucilla se sinucise. Arruntius, scârbit de faptul 
că Tiberius uitase de el, se sinucise la rândul său. 

Suveranul, obsedat de ideile sale fixe, anunţă că se va duce la 
Roma ca să facă ordine în haosul care domnea în capitală. Dar 


nimeni nu-l luă în serios deoarece mai avusese şi în trecut 
asemenea iniţiative însă renunţase în ultimul moment la ele 
temându-se să nu cadă jertfă vreunui atentat. 

Agitaţia care îl cuprinsese luase asemenea proporţii încât 
părăsi reşedinţa de la Capri şi se instala într-una din vilele sale 
de la capul Misen. Avu câteva indispoziţii care îi alarmară 
personalul medical. 

Începură să circule zvonuri cu privire la o iminentă schimbare 
de regim. Un şarpe mic, îmblânzit de Tiberius, talismanul pe 
care împăratul îl purta cu el peste tot, fu găsit mort, aproape 
devorat de furnici. Un vultur îi căzu, fără viaţă la picioare. 

— Aşteptaţi moartea mea! zbiera Tiberius la demnitarii 
înfricoşaţi, deoarece un leu, chiar pe moarte, poate să-l 
zdrobească pe un om cu o singură lovitură de labă. Eu n-am să 
mor! Nu! N-am să vă dau satisfacția asta! lar tu, Macron, nu-ți 
schimba aşa de repede orientarea căci poţi să pierzi pe loc tot 
ce ai câştigat datorită mie! 

Caligula se ţinea deoparte şi studia cu curiozitate această 
agitaţie febrilă care anunţa o prăbuşire fizică iminentă. Discuta 
adesea cu Macron şi cu Petronius. 

În ciuda vârstei sale, Tiberius oferea banchete, participa la 
sărbători, asista la competiţii sportive, participa la anumite 
jocuri. 

Cercetările privitoare la Marcia continuau. lunius Niger fusese 
arestat pentru complicitate la dispariţia ei. 


Într-o zi Roma fu zguduită de o ştire foarte importantă. 
Tiberius cel divin murise subit după un banchet la vila sa de la 
Misen. Zvonurile ce se răspândiră susțineau că Macron l-ar fi 
ajutat să treacă în lumea drepţilor sufocându-l sub greutatea 
unei perne. Se şoptea că şi Caligula ar fi participat la acest 
complot. 

La Roma vestea produse o explozie de entuziasm. Poporul 
jubila, defila pe străzi, îl ovaţiona pe tânărul suveran. „Fiul 
nostru!”, „Fiul nostru iubit!”, „Idolul nostru!” „Zeul nostru cel 
tânăr!”, „Astrul nostru!” 

Heralzii anunțau în locurile publice: 

— Împăratul Tiberius a murit! Trăiască împăratul Caius! 


XVIII 

Petronius se simţea stingherit în mijlocul acestei bucurii 
generale care transforma Roma într-un oraş în plin carnaval. 

Domitia oferise o recepţie care trebuia să reunească toată 
nobilimea în jurul bărbatului său eliberat şi a  Marciei 
dezvinovăţite de acuzaţia de incest şi care reintrase în 
posesiunea tuturor bunurilor părintelui său executat. Dacă ar fi 
putut supravieţui câteva săptămâni, ar fi fost salvat. Dar dacă 
umbrele care evadează din lumea celor vii şi traversează Stixul 
au însuşirea de a alia prin negurile de dincolo ce se întâmplă în 
lumea pe care de-abia au părăsit-o atunci şi tatăl ei trebuia să 
fie mulţumit deoarece Marcia era în viaţă, înzestrată cu 
frumuseţe şi farmec şi că zeii îi deschideau un viitor plin de 
făgăduinţe. 

Vila lui Niger strălucea inundată de mii de lumini. Domitia 
avea simţul fastului, al ordinei, al ceremonialului şi ştia să dea 
recepţiilor oferite de ea lustrul bunului gust ce trezea invidia 
numeroaselor matroane, care nu erau în stare s-o imite. 

Petronius nu-şi găsea locul printre comesenii îmbrăcaţi de 
gală şi femeile încărcate de bijuterii strălucitoare. | se părea că 
această bucurie nestăvilită nu avea niciun sens. Cynthia, care ar 
fi luminat această mulţime prin simpla sa prezenţă, nu mai 
exista. În lipsa ei bucuria delirantă a mulţimii i se părea 
grotescă. Aproape că insulta memoria femeii iubite şi dispărute. 

Caligula, împăratul tânăr şi adorat al Romei, care întrunea 
aproape toate calităţile tatălui său, îi spuse odată vorbind 
despre Cynthia: 

— Îţi înţeleg durerea, Petronius, o înţeleg mai bine decât 
oricare altul deoarece şi eu simt o mare dragoste pentru 
Drusilla. Cred că aş înnebuni dacă aş pierde-o. Dar suferinţa ta 
nu poate s-o învie. Bucură-te că într-un viitor mai apropiat sau 
mai îndepărtat vei cobori şi tu la genunea Tartarului unde o vei 
întâlni. Şi veţi rămâne alături pentru totdeauna. Stoicii vorbesc 
de nemurirea sufletului. Nemurirea vă va reuni pentru 
eternitate. Aşa că nu mai plânge după ea. Poate că în clipa asta 
este lângă tine, numai că noi, muritori încă animați de suflarea 
vieţii, n-o vedem. Părăseşte fantasmele şi întoarce-te printre cei 
vii. Şi caută, dacă nu s-o uiţi, cel puţin s-o ascunzi în 
străfundurile inimii tale. lar uneori, când noaptea, sub cerul 
înstelat, vei fi singur gândeşte-te cu drag la ea şi aminteşte-ţi de 


frumuseţea ei. Dar păstrează simţul măsurii, Petronius! Îţi 
vorbeşte un prieten! 

Petronius îşi amintea de sfaturile lui Caligula şi se întreba 
dacă ele nu cuprindeau şi un grăunte de adevăr. Şi atunci căuta 
să-şi abată gândurile spre altceva dar ele, împotriva voinţei 
sale, zburau numai spre Cynthia. Era ceva morbid în 
ataşamentul acesta neţărmurit faţă de o amintire, faţă de o 
umbră. 

Într-o zi văzu o furnică ce căzuse într-o cupă goală. Nenorocita 
se zbătea să iasă, voia să urce, să se agaţe de pereţii interiori ai 
cupei, dar aceştia erau prea netezi şi ea cădea iarăşi pe fundul 
cupei. Dar se ridica şi reîncepea neobosită lupta sa zadarnică. 
Petronius trecea prin chinurile furnicii prizoniere a cupei 
strălucitoare. Nu putea să se smulgă din vraja asta, să scape de 
chipul Cynthiei care îl urmărea neîncetat. Obsesia aceasta nu-l 
deranja. Mai mult, încerca o senzualitate bizară „simţind-o” pe 
Cynthia în preajmă. 

Adesea făcea dragoste cu ea în vis. Plăcerea atingea culmi 
niciodată atinse cu curtezanele sau cu băieţii, care nu-i ofereau 
decât un surogat de voluptate. Golit de substanţă, se retrăgea 
în solitudinea sa, nemulţumit, supărat. Uneori se oprea în faţa 
oglinzii şi se privea îndelung căutând trăsăturile Cynthiei pe 
chipul său. Avea impresia că le regăsea intacte. Şi atunci se 
contempla ca Narcis în apele limpezi ale râurilor. lar când 
imaginea dobândea o consistenţă aparentă şoptea numele 
Cynthiei simțindu-se în culmea fericirii. 

La o recepţie imperială o sclavă tânără şi frumoasă, ce îşi 
legăna grațios trupul, îi umplu cupa cu vin. Petronius îi mângâie 
cu privirea formele perfecte dar nu simţi nicio chemare. Vedea 
lângă fata asta senzuală şi atrăgătoare silueta translucidă a 
Cynthiei, care îl privea zâmbind ironic. „ţi cauţi fără încetare 
propriul eu... S-ar putea să-l găseşti din întâmplare... Dar când? 
Cum? Unde?... lată întrebări la care n-aş putea să-ţi răspund... 
Dar într-o zi, într-o seară, într-o noapte mă vei strânge din nou 
în braţe... Căci şi eu fac tot ce pot ca să ajung mai repede la 
tine... Zeii vor proteja dragostea noastră care va dura dincolo de 
veşnicie...” 


— Veniţi să admiraţi cel mai frumos tablou pe care l-am văzut 
vreodată! Veniţi cu toţii pe terasă! strigă Chloe întrerupând 
visările lui Petronius. Veniţi aici! Este ceva magnific! 

Invitaţii, îmboldiţi de curiozitate, se grăbiră să dea curs 
invitaţiei. Spectacolul care se oferea ochilor era de o frumuseţe 
de vis. De pe toate cele şapte coline coborau spre For coloane 
de romani cu torţele aprinse. Pe străzile Suburei şi ale 
Velabrumului alte coloane de torţe se îndreptau spre inima 
Romei. Din toate piepturile se ridica acelaşi strigăt repetat la 
infinit: „Ave Caius Cezar Imperator!” Entuziasmul exaltase toată 
populaţia oraşului. Roma fremăta ca un organism viu. Fluviile de 
lumini aminteau de revărsările de lavă ale unui vulcan în 
erupție. 

— lată o domnie care începe sub cele mai frumoase auspicii! 
exclamă lunius Niger, care dădu semnalul aplauzelor. 

Entuziasmul spectatorilor fu tăiat de glasul lui Marcellus care 
zise pe un ton dispreţuitor: 

— E o nebunie! Miile de torţe în mijlocul oraşului pot să 
provoace un incendiu de proporţii uriaşe! 

Remarca nu era lipsită de bun simţ dar spusă de el îi făcu pe 
toţi să-şi aducă aminte de moartea Cynthiei. Marcellus nu şi 
alesese prea bine momentul pentru comentarii. Fusese ca o pală 
de vânt îngheţat care îi gonise pe toţi. Se priveau jenaţi unul la 
altul. 

— Să ne întoarcem şi să continuăm sărbătoarea! strigă Chloe, 
vrând să însufleţească atmosfera. 

Domitia şi lunius, care până atunci radiau de bucurie, se 
întunecară la faţă şi îi urmară pe invitaţii ce inundară iarăşi 
sălile cu bolțile de marmură. Pentru cei prezenţi la petrecere 
firul vieţii nu se întrerupea. lar morţii erau uitaţi. _ 

Lui Petronius i se făcu milă de lunius şi de Domitia. In ciuda 
defectelor, tatăl său nu-şi impusese niciodată concubinele 
sclave în propria sa casă, obicei foarte răspândit printre 
patricieni. Îşi respectase soţia şi morala din căminul său. Ennia 
nu fusese decât o aventură ascunsă cu un sfârşit trist. lar 
Domitia, când afla de capriciile soţului său, le accepta închizând 
ochii cu discreţie. 

Sosirea lui Macron şi a Enniei, urmată de nelipsitul bărbat 
curtenitor Vibius, trezi comentarii nu prea favorabile. 


Chloe avea un succes răsunător. Bărbaţii tineri se 
îngrămădeau în jurul ei atraşi de farmec şi senzualitate. În 
schimb Marcia se remarca prin drăgălăşenie copilărească, prin 
feminitatea care se trezea şi prin inocenţa care contrasta cu 
rafinamentul lui Chloe. Candidaţii la farmecul ei, dar mai ales la 
averea ei, se învârteau ca sateliții în jurul unui astru. Dar ea n- 
avea ochi decât pentru Petronius care nu-i acorda nicio atenţie. 

Recepţia strălucea prin bucătăria sa fantastică, prin 
programele atractive, dar amatorii de orgii o apreciau mai puţin 
deoarece Domitia nu accepta în casa sa excesul de lubricitate 
încurajat de stăpânele altor case. Principiile epicurionilor, care 
propovăduiau că oamenii trebuie să se bucure de toate plăcerile 
vieţii, prea se impuseseră la Roma ca să mai poată fi înfrânat 
desfrâul. Stoicii, care propagau prioritatea moralei şi a datoriei 
şi care îl aveau ca şef pe Seneca, cel mai desfrânat dintre 
romani, erau dispreţuiţi pentru ipocrizia lor. 

Castor făcea parte dintre invitaţii îndrăgiţi ai Domitiei, care nu 
uita de legăturile de sânge. lunius, sperând să i se uite 
comportamentul faţă de Cotta în perioada prăbuşirii sale, arăta 
multă bunăvoință faţă de nepotul său care, însă, îl privea cu un 
aer vag maliţios. Castor nu acceptase invitaţia familiei Niger 
decât după insistenţele lui Petronius, care nu voia ca prietenia 
dintre ei, încercată la Atena şi pe timpul domniei lui Tiberius, să 
sufere din cauza oportunismului tatălui său. 

Tânărul Cotta îi făcu o impresie foarte frumoasă lui Chloe, dar 
Cotta părea mult mai atras de prospeţimea odihnitoare a 
Marciei. In anii săi de mizerie avuse de-a face mai mult cu femei 
mature. Acum când era din nou bogat voia să aleagă, să nu mai 
fie el cel ales. Marcia îl plăcea, dar deocamdată nu se gândea la 
căsătorie. 

Intrucât Petronius refuză să-l însoţească la orgiile sale 
nocturne, izbucni în râs. 

— Dragă prietene, nu cumva ai intrat în vreo confrerie 
filosofică sau religioasă care  propovăduieşte  abstinenţa, 
castitatea? Mi-e teamă că în curând te va seduce ideea de a te 
castra, operaţie rezervată cântăreților... 


Castor ridică mâna şi solicită atenţia invitaţilor. 
— Prieteni, vă propun o distracţie care, sunt sigur, vă va face 
plăcere. Să mergem la o petrecere a gladiatorilor care mâine 


vor apare în arenă. E o deosebită plăcere să bei un pahar de vin 
cu un om care mâine s-ar putea să stropească cu sângele său 
nisipul înfierbântat de soare. 

Izbucniră aplauzele tinerilor şi a celor mai puţin tineri. Toţi 
căutau cu ardoare senzaţii noi şi cât mai tari. 

— Mă furnică degetele la gândul că voi strânge o mână care 
mâine dimineaţa va deveni nemişcată pentru vecie! strigă un 
tânăr nobil cu aspect efeminat. 

— O idee magnifică! 

— Castor, meriţi o cunună de lauri! 

— Să mângâi cicatricele unui luptător pândit de moarte 
trebuie să fie grozav de excitant! exclamă o tânără femeie 
sofisticată, machiată cu artă, 

— Dar cum să umblăm, pline de bijuterii, noaptea prin Roma? 

— Dar nu suntem noi ca să vă apărăm? interveni Lepidus pe 
un ton războinic. 

— Castor, te-aş urma până la capătul lumii! zise Chloe 
exaltată. 

Comesenii se împărţită în două tabere: partizanii şi adversari 
ai fanteziilor lui Castor. 

— E atâta lume pe străzi încât doamnele n-au de ce să-şi facă 
griji din cauza bijuteriilor! zise Castor. E mai multă lume decât în 
miez de zi! Apoi, înfruntarea primejdiei trezeşte şi ea o anumită 
voluptate! Nu vă dezgustă să trăiţi ca nişte oi? Cine este dornic 
de emoţii să mă urmeze! 

Castor se ridică şi se înclină în faţa Domitiei. 

— Sper, draga mea mătuşă, că ai să-mi ierţi capriciile 
acestea! Dar celor cărora le plac extravaganţele le voi oferi un 
regal care va face să crească şi mai mult reputaţia recepţiilor 
tale! 

lunius îşi păstră calmul deşi ar fi vrut să se opună. Domitia 
zâmbi tolerantă. 

— Dacă sunt excentrici care vor să te urmeze, duceţi-vă! Noi 
vom aştepta întoarcerea voastră curioşi să aflăm impresiile 
dintr-o vizită atât de stranie! 


Vreo treizeci de oameni îl urmară pe Castor. lunius avu 
prezenţa de spirit să-i poruncească majordomului să organizeze 
în mare grabă o escortă de vreo sută de sclavi, bine înarmaţi, 
care să însoţească, fără să fie observați, grupul nepotului său. 


Castor şi prietenii săi ieşiră într-o stradă aglomerată. 
Mulțimea pestriță se amesteca şi striga cât o ţinea gura „Ave 
Cezar” „Ave Caius”, agitând torţele. Tavernele, în pofida orei 
târzii, fuseseră descinse. Oamenii beau, râdeau, glumeau, 
manifestând o bucurie delirantă. Agitaţia maselor depăşea 
puterile, forţelor de ordine, care, de altfel, se arătau foarte 
indulgente. Femeile bogat împodobite din grupul lui Castor nu 
se bucurau de prea multă atenţie, oamenii de pe stradă erau 
mai mult preocupaţi de fericirea lor. Aşteptau ca porţile raiului 
să se deschidă ca prin minune. 

Drumul până la şcoala de gladiatori, construită în 
Transtiberin, era destul de lung, dar timpul trecea repede şi 
spectacolul amuzant al străzii făcea ca prietenii lui Castor să nu 
simtă oboseala. Atracția lumii bizare care îi aştepta le dubla 
energia. 

Ajunseseră în faţa unui imobil cu două etaje în formă de 
patrulater. Uşa era larg deschisă. Nimeni nu-i opri. Pătrunseră 
repede într-o curte vastă rezervată exerciţiilor. De jur împrejur 
erau nişte celule mici - locuinţele gladiatorilor - toate tăcute şi 
cufundate în întuneric. În schimb dinspre fundul curţii, unde 
erau bucătăriile şi marea sală de mese, inundate, toate în 
lumină, venea un zgomot asurzitor. Hohotele de râs, strigătele 
de bucurie sau de mânie se amestecau cacofonic cu cântecele. 
Un gladiator ieşi împleticindu-se în curte şi îşi făcu nevoile lângă 
perete fără să ţină seama de vizitatorii de marcă, dacă ar fi să 
ne luăm după veşmintele lor. Răgâind, se întoarse în sala de 
mese cu aleasa societate în urma sa. 

Noii veniţi priviră cu curiozitate cele zece mese lungi şi 
întunecate, încărcate cu tot felul de mâncăruri şi căni cu vin, pe 
care sutele de luptători, aşezaţi unul lângă altul, le înfulecau şi 
le beau fără întrerupere. Doamnele constatară cu surprindere că 
nu erau singurele spectatoare ale acestui banchet şi că mai erau 
reprezentante ale înaltei nobilimi ce se amestecaseră în această 
drojdie socială, care sărbătorea jocurile sângeroase de a doua 
zi. Cei mai mulţi dintre gladiatori erau beţi. 

De la o masă apropiată de uşă se ridică trupul înalt şi robust 
al lui Hyllus, care ieşi să-l întâmpine pe Castor şi pe prietenii 
acestuia. Îi îmbrăţişa prieteneşte pe tânărul Cotta şi pe 
Petronius. 


Cu o voce de stentor, ca să acopere vacarmul, zise râzând 
ironic: 

— Frumoasele doamne nu vor fi şocate de necuviinţele şi lipsa 
de educaţie a camarazilor mei? 

Femeile priveau cu admiraţie corpul frumos şi semeţ al lui 
Hyllus. Petronius se întoarse spre ele şi le spuse: 

— Hyllus este un cetăţean roman care şi-a ales de bună voie 
această profesie onorabilă şi extrem de primjdioasă. 

Gladiatorul arătă cu un gest larg spre camarazii săi. 

— Aţi venit să vedeţi oameni care astăzi chefuiesc iar mâine - 
cel puţin o parte din ei - vor muşca pământul cu arma în mână? 
E un spectacol interesant, e ca şi cum ai privi cuştile cu fiarele 
sălbatice care îi înfruntă pe vânători la Circul cel Mare! 

Doamnele simţiră cum le trec fiorii prin trupurile acoperite de 
mătăsuri şi bijuterii. Chloe privea fermecată colosul simţindu-i 
puterea cu fiecare fibră a trupului său. 

— Se îndoapă şi se îmbată deşi ştiu că excesele nu fac decât 
să le slăbească puterile, continuă Hyllus cu o vagă compasiune. 
Sobrietatea le-ar fi de o mie de ori mai folositoare. Dar obsesia 
morţii şi dorinţa de a uita îi fac sa-şi umple burţile şi să-şi înece 
teama în vin.. Să-şi abrutizeze sufletele şi să-şi năucească 
minţile. Se gândesc că după banchetul acesta un pic de somn le 
va ajunge că să alunge spaima, să-şi recapete energia, 
vitalitatea, voinţa de a se bate şi de a învinge. Cei mai mulţi, 
însă, uită că mâine se vor trezi cu capul greu, cu mişcările 
îngreunate, amorţite. Vor cădea şi vor înroşi nisipul cu sângele 
lor aşteptând ca spectatorii să arate cu degetul în jos pentru ca 
adversarul să le dea lovitura de graţie punând astfel capăt unei 
vieţi pline de amărăciuni. 

Chloe îi sorbea cuvintele şi îl admira de parcă s-ar fi aflat în 
faţa încarnării lui Hercule. Simţea cum i se întăresc sânii, cum îi 
clocotesc simţurile, pântecele începea să i se înfierbânte. 
Simţea că-l vrea pe bărbatul ăsta, că doreşte să fie posedată de 
el, să se arunce la picioare, să-i îmbrăţişeze genunchii, şoldurile, 
virilitatea. 

Hyllus simţi pofta nemăsurată a femeii, dorinţa ei pătimaşă. li 
aruncă o privire de sus, măsurând-o din cap până în picioare, ca 
şi cum ar fi avut de-a face cu o prostituată. Apoi aduse cupe cu 
vin pe care noii vizitatori le băură în sănătatea gladiatorilor şi se 
înfrăţiră cu ei. Luptătorii, în majoritatea lor sclavi, prizonieri de 


război, condamnaţi de drept penal, erau obişnuiţi să se 
amestece cu nobili care agreau compania lor, chiar dacă era 
infamantă. Unele doamne, obişnuite cu parfumuri scumpe şi cu 
esențe delicate, se lăsau cucerite de mirosul rânced de sudoare 
al acestor indivizi, care  personificau adevărata forţă 
bărbătească. Gladiatorii acceptau, flataţi să-şi dăruiască 
trupurile, ca şi cadourile cu care erau copleșiți. 

Fericiţii aleşi, relativ puţini la număr, erau invidiaţi de 
camarazii lor mai puţin favorizați de Venus Ericina, protectoarea 
dragostei venale. Invidia ducea la conflicte care degenerau în 
încăierări sângeroase în care mulţi mureau departe de aplauzele 
arenelor. Dar cei care nu se mai ridicau în picioare erau repede 
înlocuiţi. Nu se făcea caz din moartea unui gladiator, tânăr sau 
în vârstă, novice sau experimentat. lar ameninţarea permanentă 
a unui sfârşit violent îi aţâţa chiar şi pe nobili sau cavaleri, care 
căutau primejdia, atraşi fie de voluptatea morţii, fie de o nevoie 
urgentă de bani. 

La un semn al lui Hyllus camarazii săi se dădură la o parte ca 
să facă loc noilor veniţi. Hyllus făcu prezentările începând cu 
maestrul de gladiatori Annius Cimber care prezida, plin de 
importanţă, masa. Impresionat de patricienii prieteni ai lui 
Hyllus, Cimber îşi scoase pieptul în afară zicând cu mândrie: 

— Este meritul meu că l-am găsit pe băiatul acesta care a 
înregistrat douăzeci şi două de victorii şi nicio înfrângere. De 
cum l-am văzut mi-am dar seama de talentul lui. 

Petronius se aşeză în stânga lui Cimber. Acesta băuse mult 
deoarece în calitatea sa de instructor nu mai participa la luptă şi 
putea să-şi permită să depăşească măsura fără nicio primejdie. 

— Nu vă uitaţi la părul meu cărunt! Chiar şi la cei patruzeci şi 
cinci de ani ai mei pot să-i fac să muşte colbul pe tinerii aceştia 
care se laudă cu victoriile lor. Întrebaţi-l pe Hyllus, cel mai bun 
elev al meu, de loviturile pe care încă sunt în stare să le dau 
duşmanilor mei. 

— Ţi-ai început cariera ca gladiator? 

— Nu, „dominus”! Sunt un roman liber. Dar nu regret situaţia 
mea de acum, care este, totuşi, de invidiat. Aş fi putut să urc pe 
cele mai înalte trepte militare dacă ticălosul de Sallustius 
Priscus m-ar fi recompensat pentru marile servicii pe care i le- 
am adus. 

Petronius îşi ascuţi urechea. 


— Cimber, ai fost soldat? îl întrebă Petronius cu un calm 
afectat. 

— Centurion, „dominus”! Centurion în garda împăratului 
Octavian August! 

Işi arătă mâinile puternice şi noduroase. 

— Aceste mâini au făurit destinul imperiului! se lăuda Cimber. 

Petronius nu voia să scape prada din mâini. 

— Şi nu eşti decât un instructor de gladiatori? Este adevărat, 
eşti foarte cunoscut, dar este prea puţin pentru un om care ar fi 
meritat o situaţie mult mai bună! 

— Sallustius Priscus a fost un ticălos! S-a servit de mâinile 
mele şi de cele ale camaradului meu Cesonius... Apoi ne-a 
aruncat la gunoi ea pe nişte zdrenţe murdare. 

— Poate că ai vorbit, ceva şi l-a deranjat? 

— Se bucura de protecţii sus-puse. De protectori plasați foarte 
sus care îl făceau de neatins. El, ca şi vechiul său prieten 
Strabo! Dar un os de peşte şi o muşcătură de şarpe i-au dat 
peste cap cu toată protecţia de care se bucurau! 

— Dar ce s-a întâmplat în realitate? întrebă Petronius fără să 
arate prea multă curiozitate. 

— E o poveste veche! Mai bine să-i lăsăm pe morţi să 
putrezească acolo în pământ! 

Petronius reconstitui în minte lacunele din povestirea lui 
Cimber. Insula Ponza, plecare secretă a lui Postumus, 
asasinarea lui Clement, valetul şi în acelaşi timp sosie a lui 
Postumus, apoi fuga lui Postumus la Ostia şi asasinarea lui în 
mare taină la închisoarea Mamertina. Cimber avea dreptate. 
Dacă Postumus ar fi trăit, imperiul ar fi cunoscut o altă istorie, 
un alt destin. lronia soartei îl aşeza lângă unul din ucigaşii 
tatălui său. 

— Dacă nu vrei să vorbeşti, ai să rămâi toată viaţa un 
instructor de gladiatori. 

Cimber se strâmbă, apoi un râs sarcastic îi scutură 
burdihanul. 

— Prefer să fiu un instructor viu decât un sol imperial mort! 

— Inţelepciunea vorbeşte prin gura ta, prietene, zise 
Petronius. 

Dar în minte îşi zise: „N-ai prevăzut, însă, că poţi fi un 
instructor mort înainte de vreme!” 

Castor se ridică şi dădu semnalul de plecare. 


— Prieteni, programul acestei escapade nocturne de abia a 
început! Acum e rândul „Dragonului albastru”. 

Firma aceasta îşi avea istoria ei. La început cârciumarul, 
inspirat de şarpele imperial devorat de furnici, îşi scrisese pe 
firmă „Dragonul lui Tiberius”. Dar poliţia îi porunci să schimbe 
denumirea amintindu-i că tânărul împărat Caius îl elogiase 
personal pe suveranul defunct. 

— Hyllus, îl întrebă Petronius, nu vrei să vii cu noi? 

— De ce nu? răspunse acesta încheindu-se la centură cu un 
gest bărbătesc care făcu să-i joace muşchii pieptului şi ai 
umerilor. 

— Îți atrag atenţia, Hyllus, că mâine vei avea un rival foarte 
greu de învins, pe Sixtus Roşcovanul. Vrei să pariez pe el? rânji 
Cimber luându-l peste picior. 

— Mâine am să pun piciorul pe dosul lui sfârtecat! 

— Te-am provenit, Hyllus! 

— Culcă-te, Cimber, şi uită de mine! 

Zicând acestea Hyllus ieşi urmat de Petronius şi de prietenii 
acestuia. Chloe se lipise de el profitând de grabă. li mirosea cu 
desfătare sudoarea şi îi atingea, ca din întâmplare, şoldurile. 

În drum spre „Dragonul albastru” Petronius îl trase deoparte 
pe Hyllus. 

— Ascultă, Cimber ăsta ţi-o prieten? 

— Un instructor de gladiatori n-are prieteni. Meseria lui este 
de a trimite mii de tineri la moarte. El câştigă bani după fiecare 
victorie a hergheliei sale şi profită de fiecare moarte din turma 
sa vânzând cadavrele la preţ redus paznicilor de la cuştile cu 
fiare sălbatice, pe care îi costă scump carnea de care au nevoie 
patrupedele. 

— Crezi că ar fi vreun gladiator amator să-i rupă gâtul pentru 
două pungi cu aur? 

— Tu ai fi acela care plăteşte? 

— S-ar putea! Ce zici de asta? 

— Sunt omul tău, Petronius! 

— Cimber mai vorbea de un prieten vechi, Cesonius. 

— Îi văd adesea împreună. Cesonius este patronul unei 
taverne pe Via Appia. Şi el e un fel de instructor. Numai că în 
hergheliile lui nu sunt gladiatori ci fete şi băieţi. 

După o pauză, Hyllus continuă: 


— Ai fost din totdeauna prietenul meu, Petronius. Pentru tine 
aş face asta fără niciun ban. Dar cum gladiatorii nu înoată în 
aur, accept pungile tale. 

— Aş paria că în curând ai să înoţi în bani. Aceste doamne 
nobile te privesc cu fascinaţie. lar ele plătesc fără să se uite la 
bani. 

Hyllus îşi încordă muşchii. 

— AŞ putea să joc cu succes rolul lui Hercule care deflora 
cincizeci de fete într-o singură noapte. 

— Atunci pregăteşte-te pentru asta. N-o să ai de a face cu 
virgine ci cu nişte matroane pătimaşe. Sunt sigur că printre 
primele candidate se va înscrie şi cumnata mea Chloe! 


Petronius se întoarse abia în zori şi găsi un curier imperial 
care îl aştepta neliniştit. 

— Împăratul vrea să-ţi vorbească, „dominus”! Te invită azi în 
loja imperială! Peste două oră încep luptele de gladiatori! 

— Bine! Voi fi la timp! 

Chiar dacă era foarte obosit după turul nocturn prin Roma 
galantă, Petronius înţelese că nu putea să-şi permită luxul să se 
odihnească. Făcu o baie caldă, apoi ceru să i se facă un masaj 
ca să-şi redobândească vigoarea şi îşi încredinţă persoana 
sclavilor ca să-i facă toaleta matinală. Aceştia îşi transformară 
stăpânul într-un tânăr fercheş, cu părul buclat, tăiat artistic, 
elegant, parfumat, îmbrăcat de gală. După ce litiera îl lăsă în 
faţa scării lojei imperiale, maestrul de ceremonii îl întâmpină 
grăbit: 

— Locul dumneavoastră, „dominus”, este lângă prinţul 
Gemellus şi prinţesele imperiale. 

Petronius observă cu plăcere că suveranul îi rezervase 
onoarea de a fi singurul particular invitat în loja sa. Prietenia lui 
Caltgula făcuse să aibă mulţi duşmani. lar acum intimitatea pe 
care i-o arată împăratul va mări vădit numărul vrăjmaşilor săi. 

Peste două sute de mii de oameni se îngrămădeau pe 
gradenele Circului cel Mare. O mare de oameni în mişcare, de 
toate vârstele şi sexele, îmbrăcaţi de sărbătoare, care aşteptau 
cu nerăbdare începerea spectacolului. De obicei gladiatorii îşi 
expuneau talentele războinice în amfiteatrul lui Statilius, în 
amfiteatrul lui Pompei sau în ocolurile de votare din For sau de 
pe Câmpul lui Marte. De data aceasta a fost ales Circul cel Mare 


deoarece programul, foarte încărcat, cuprindea peste şapte sute 
de gladiatori, care se vor omori între ei. Înainte de vânătorile în 
care vor pieri mii de animale sălbatice şi după, care vor urma 
luptele dintre grupurile de luptători traci, germani, batavi şi gali. 
Un adevărat regal de măceluri, cu atât mai apreciat după 
moartea lui Tiberius, deoarece acesta pe când era în viaţă 
aproape că interzisese aceste jocuri. 

Caligula, care purta cu măreție hlamida de purpură 
împodobită cu pietre tare, intră urmat de cele trei surori ale sale 
şi de Gemellus, care le urma timid şi modest. Răspunse 
fluturându-şi prieteneşte mâna spre furtuna de strigăte ale 
mulţimii ce îi ura toată fericirea lumii. Apoi urmă o procesiune 
lungă, de vreo jumătate de oră, un preludiu care făcu să crească 
şi mai mult tensiunea spectatorilor nerăbdători. 

Caligula, aşezat pe tronul său de aur, urmărea defilarea cu un 
aer distrat. li făcu un semn lui Petronius să se apropie. 

— Prietene, astă noapte m-am gândit la tine. Vreau să-ţi 
încredinţez o slujbă care să corespundă valorii tale şi fidelității 
pe care mi-ai arătat-o totdeauna. Aş putea să te numesc edil 
sau chestor înainte de împlinirea vârstei legale, dar ar fi prea 
puţin pentru tine. Tiberius avea un consiliu redus care îl ajuta să 
ia hotărârile importante. Un post în acest consiliu înalt ti-ar 
deschide porţile Senatului. 

Petronius îşi înclină trist capul şi sărută mâna pe care 
prietenul său i-o întinsese cu afecţiune. 

— Majestatea Voastră îmi permite să vin cu o rugăminte? 

— Vorbeşte, Petronius! Dorinţele tale vor fi împlinite. 

— Cu toate că aş fi foarte fericit să rămân lângă Majestatea 
Voastră... 

— În intimitate spune-mi Caius sau Caligula ca mai înainte! 

— Dorinţa mea cea mai mare este să plec din Roma. 

— Ce-ai spus? Vrei să mă părăseşti? Acum când am toată 
puterea? Ce aş putea să fac pentru tine, ceva ce nici imaginaţia 
cea mai nestăvilită n-ar putea să conceapă? 

— Nu te părăsesc. Dar acum nu mai ai nevoie de mine. 
Demnitatea tribuniciană te face de neatins. Sunt fericit că fiul lui 
Germanicus a devenit stăpânul lumii romane. Poporul se bucură. 
Dar inima mea este, îndoliată. 

Caligula zâmbi cu înţelegere. 

— Cynthia? Nu-i aşa? 


Petronius îşi pleacă fruntea. Ochii i se umplură de lacrimi. 

Tânărul împărat dădu din cap cu compasiune. 

— Te înţeleg, Petronius! Mă întreb ce aş simţi dacă aş pierde- 
o pe Drusilla. Refuz, însă, să mă gândesc la o asemenea 
nenorocire. Refuz! 

Aruncă o privire spre gladiatorii care se înfruntau în arenă. 
Zăngănitul metalic al armelor ce se izbeau se amesteca cu 
urletele de încurajare ale celor ce pariaseră. 

— Şi unde ai vrea să te duci? 

— Ştiu eu? Undeva departe de bucuria aceasta generală care 
îmi răneşte sentimentele. În Grecia, în Asia, în Sicilia... Oriunde 
numai să-mi găsesc pacea sufletului. Mi se pare că stau 
deasupra unei prăpăstii care mă trage spre adâncul ei. Aproape 
că îmi vine să mă las înghiţit de neant... 

— Nu mă voi opune să părăseşti pentru o vreme Roma. 
Întrucât nu ţi-ai fixat itinerarul, ţi-aş sugera Egiptul. O lume 
exotică, bizară, care îţi va schimba ideile. În acelaşi timp ai 
putea să-mi faci un serviciu. Prefectul Egiptului, generalul 
Flaccus, este un vechi adept al lui Sejanus care a reuşit să se 
strecoare până acum şi să-şi păstreze postul. Are puterea unui 
vice-rege. Ţara aceasta are o originalitate atât de puternică 
încât latinitatea n-a putut s-o asimileze. In afară de Alexandria, 
o metropolă cosmopolită cu pretenţii de a depăşi grandoarea 
Romei, universul egiptean are tradiţii puternic ancorate şi un 
trecut monarhic care îşi păstrează neatins prestigiul. 

Petronius înţelese. Dorinţa lui Caligula echivala cu un ordin. 
Alegerea era făcută. 

— Tu vei fi reprezentantul meu secret la Alexandria. Nu-ţi cer 
nimic altceva decât să te uiţi în jur şi să-mi raportezi tot ce ţi se 
pare anormal în legătură cu Flaccus. Vei da peste un focar de 
intrigi. Fel şi chip de grupări vor încerca să te atragă, să te 
ademenească. Păstrează cea mai strictă neutralitate şi 
manifestă nepăsare şi indiferenţă faţă de toate chestiunile 
politice. Frecventează cercurile mondene. Ai putea să afli de 
uneltirile duşmănoase îndreptate împotriva Romei. 

Caligula zâmbi. 

— Îţi dau câteva luni de vacanţă. Apoi te întorci la Roma! Voi 
avea nevoie de tine! 

Se ridică de pe tron şi îşi puse mâna pe umărul lui Petronius. 


— Viaţa este frumoasă! Foarte frumoasă, prietene! Uită-te în 
jurul tău! La cerul de azur, la soare, la mulţimea în straie de 
sărbătoare! 

Aerul trist şi absent al lui Gemellus, care stătea deoparte, îi 
atrase atenţia. Faţă lui Caligula se întunecă. 

— Băiatul ăsta mă scoate din sărite! Tiberius l-a lăsat să 
împartă puterea imperială cu mine. Dar Senatul a anulat 
testamentul şi i-a atribuit lui Gemellus rangul de prinţ 
moştenitor. Acum stă bosumflat vrând prin aceasta să-şi arate 
ranchiuna împotriva mea. Aş putea să-i repet cuvintele lui 
Tiberius adresate mamei mele: „Te crezi lezată numai fiindcă nu 
domneşti?” | se acordă toate onorurile. Se bucură de un 
tratament excepţional. Uneori mă uit la el şi-mi aduc aminte de 
sfârşitul groaznic al fraţilor mei, ordonat de Tiberius. S-ar putea 
compara regimul barbar care a fost aplicat familiei mele cu 
favorurile pe care Gemellus, nepotul lui, le are din partea mea? 

Ah, uite-l pe gladiatorul cu trident căzut sub loviturile 
adversarului său! Poporul strigă să fie decapitat. Trebuie să 
respectăm voinţa poporului şi să arătăm cu degetul în jos. 

Împăratul făcu gestul care îl condamna pe învins la moarte 
imediată, urmat de Petronius, care nu acorda nici o atenţie 
acestor jocuri. 

Caligula izbucni în râs. 

— Circul! Singurul loc în care plebea Romei are dreptul să-şi 
manifeste voinţa. Împărații au aranjat bine lucrurile. Republica 
mai există doar în teorie, este mereu invocată, dar i-a rămas 
doar umbra! 

Caligula îşi aţinti privirea la lupta dintre doi gladiatori cu căşti 
fără vizieră, cu capul şi faţa în întregime acoperite. Se loveau 
orbeşte. Numai zgomotul răsuflării lor gâfâite şi întâmplarea le 
conduceau braţele. Care dintre ei va primi primul lovitura 
mortală? 

Caligula continuă, privind mai departe lupta: 

— N-am să uit niciodată că tu, un străin, n-ai şovăit să mă 
însoţeşti la Pandateria şi la Ponza ca să ridic cenuşa mamei 
mele şi a fratelui meu mai mare în timp ce socrul meu refuza să 
mă însoţească invocând răul de mare. Toţi duşmanii mei sperau 
că Pluton va înghiţi galerele mele. Dar speranţele lor au fost 
înşelate... 


Se auziră nişte strigăte până la cer. La umbra obeliscului, 
Hyllus, cu o singură lovitură de sabie, făcu să zboare capul unui 
trac, adversarul său. 


Înainte de a pleca la Alexandria, Petronius o vizită pe Antonia. 
Bătrâna prinţesă îl primi în cabinetul său de lucru. Aşezată pe un 
fotoliu, privea nemişcată în gol. Văzându-l pe Petronius ochii i se 
înviorară şi bucuria îi lumină faţa. 

Petronius îi spuse că pleacă în curând în Egipt. 

— Ai putea, în sfârşit, să-ţi vezi domeniile şi vila de la 
Alexandria. Este o proprietate magnifică. Tatăl meu o construise 
pentru Cleopatra. 

— Tocmai de proprietatea asta voiam să vă vorbesc. Riscurile 
ca testamentul dumneavoastră să fie anulat nu mai există. Sunt 
gata să vă restitui bunurile ca să le atribuiţi descendenților după 
voinţa dumneavoastră. 

— Asta a fost voinţa mea, Petronius. Este un subiect închis. Să 
nu mai vorbim despre asta! 

— Caius va respecta fără rezerve voinţa dumneavoastră. 

Ochii bătrânei doamne se acoperiră cu o profundă tristeţe. 

— Am suferit o mare deziluzie, Petronius. N-am vorbit 
nimănui, în afară de tine, de suferinţele mele. După urcarea pe 
tron a lui Caius am vrut să-i vorbesc, să-l felicit, să-i împărtăşesc 
bucuria de a vedea familia noastră ieşind din umbră. Dar el n-a 
acceptat să mă primească decât în prezenţa lui Macron, care 
stătea în picioare lângă fotoliul său. Nu pot să-ţi descriu ce am 
simţit atunci. Nu  găseam cuvintele ca să-mi exprim 
sentimentele. Aveam impresia că-l văd pe Sejanus înviat în 
dreapta nepotului meu. „Puteţi să-mi vorbiţi, mi-a zis pe un ton 
semeţ. N-am secrete faţă de Macron”. l-am răspuns că sunt 
probleme de familie pe care nu concep să le discut de faţă cu 
fiul foştilor mei sclavi. Macron a făcut nişte ochi furioşi dar n-a 
îndrăznit să mă întrerupă. „Dacă sunt chestiuni importante, 
Macron trebuie să rămână ca să-mi servească de martor”, mi-a 
replicat nepotul. Atunci m-am ridicat şi i-am spus calm: 
„Întrevederea noastră s-a terminat. Martorul tău poate să înscrie 
această frază pe tăblițe”. Apoi am ieşit fără să mă uit în urma 
mea. Caius nici n-a încercat să mă oprească. Aceasta a fost 
prima şi ultima noastră întâlnire după urcarea sa pe tron. 


Petronius îşi plecă sincer afectat capul în faţa tristeţii 
Antoniei. 

— Sunt sigur, prinţesă, că va reveni la sentimente mai bune. 
Macron are o influenţă proastă asupra nepotului 
dumneavoastră. 

— Îi leagă cârdăşia la asasinarea lui Tiberius. Toţi anii aceştia 
m-am bătut ca o leoaică să-l apăr pe Caius. Mi-am făcut datoria. 
Dar n-am găsit, în schimb, decât ingratitudine. Fericirea nu este 
la îndemâna muritorilor... Cred, Petronius, că nu mă vei mai găsi 
la întoarcerea ta de la Alexandria. Vreau să te îmbrăţişez ca şi 
cum ai fi fiul meu. Vino! 

Antonia îşi întinse braţele plăpânde, îl îmbrăţişă şi îl strânse la 
pieptul său şubred. Trupul ei emana un miros de lavandă. 

— Tu nu m-ai dezamăgit niciodată! Am remuşcări că te-am 
expus unor mari primejdii! 

— Trecutul e mort, prinţesă! 

— Dar viitorul nu e mort! El îi conduce pe cei în viaţă şi 
modelează reputaţia morţilor! lar surprizele sale sunt uneori 
penibile... Meriţi pe deplin tot ce ţi-am dăruit. Dar să nu uiţi 
niciodată că unul mai puternic decât tine ar putea să ţi le ia. 
Bucură-te de tinereţe, de bogăţie, de influenţă, de prietenia pe 
care ţi-o acordă „micul monstru”, căci nu poţi să ştii niciodată 
cât timp pot să dureze toate acestea. 

Îi dădu drumul din îmbrăţişare. 

— Îţi mulţumesc pentru loialitatea ta. Din păcate noţiunea 
asta şi-a pierdut orice valoare. Loialitatea şi interesul sunt în 
zilele noastre foarte strâns legate. Cel mai mic dezechilibru 
poate să distrugă o prietenie care la prima vedere pare foarte 
trainică. Interesul primează! Toţi cei care judecă altfel sunt nişte 
naivi sau visători. Înainte de a le lăsa să pleci vreau să-ţi dau un 
sfat. Să n-ai încredere în nimeni. Prietenii nu sunt decât nişte 
trădători potenţiali. Chiar şi propria ta judecată poate să le 
înşele. Prin vocea mea nu vorbeşte decât experienţa. 


În familia lui Niger plecarea lui Petronius la Alexandria 
provocă multe discuţii. 

— Caligula i-a încredinţat o misiune! îşi dădu cu părerea 
lunius. 

— Este începutul dizgraţiei! zise veninos Vibius. 

— Merge să-şi vadă proprietăţile din Egipt! credea Domitia. 


— Se pare că Antonia îşi plăteşte generos micile sale plăceri! 
zise Chloe, care părea prost dispusă. 

— Ar trebui să-ţi fie ruşine şi să nu mai spui aşa ceva! o 
mustră soacra. 

— Tu ce crezi, Marcellus? întrebă Vibius cu răutate. 

Marcellus adoptă o rezervă prudentă. 

— Nu sunt eu cel chemat să dezleg enigma! zise pe un ton 
neutru. Dacă n-a găsit că trebuie să ne spună şi nouă motivele 
pentru care se duce, înseamnă că nu trebuie să ne băgăm în 
afacerile lui. 

Doar Marcia părea că simte pulsul lui Petronius. 

— Pleacă fiindcă vrea să uite! Are în el o tristeţe ascunsă care 
îl macină! Ca un cancer! Faţa sa, în pofida nepăsării pe care o 
exprimă, ascunde o mare mâhnire! 

lunius, Domitia şi Vibius schimbară nişte priviri jenate. Ştiau 
despre ce este vorba. Singura Marcia se apropiase de adevăr. 

Marcia, în taină, îl adora pe Petronius, dar nu îndrăznea să-şi 
exteriorizeze sentimentele. La treisprezece ani îi lipsea 
experienţa de a se face remarcată, de a se impune prin toate 
mijloacele. Aşa că îl iubea în tăcere. 

Domitia îi propusese să-şi amâne întoarcerea în Spania, unde 
n-o aştepta nimeni. Întrucât Marcia nu mai avea părinţi în viaţă, 
lunius obținuse fără dificultăţi numirea sa ca tutore. Marcia 
acceptase cu bucurie formula asta deoarece îi permitea să 
rămână în Italia, aproape de Petronius, pe care îl privea cu ochii 
umezi de dragoste. Dar răceala cu care Petronius îşi trata 
familia se revărsa şi asupra tinerei spaniole, care acum făcea 
parte din cei ai casei. 

Eforturile Domitiei de a alunga norii ce se aşezaseră între 
Petronius şi ceilalţi membri ai familiei eşuară. Dezolată, privea 
neputincioasă la prăpastia care se adâncea tot mai mult. 

În ajunul plecării sale la Ostia, unde trebuia să se îmbarce 
pentru Egipt, Petronius primi o scrisoare semnată de Hyllus. 

„AŞ fi vrut să te salut şi să-ţi urez drum bun dar apropiatele 
jocuri de circ mă obligă la un antrenament zilnic. Mi-am ales o 
meserie care nu-mi oferă prea mult timp liber. O ştire pentru 
tine, când ai fost ultima dată la noi, l-ai cunoscut pe un oarecare 
Annius Cimber, instructor de gladiatori cu o anumită reputaţie. 
Într-o noapte se întorcea singur la şcoală după o beţie la 
„Dragonul Albastru” şi l-au atacat răufăcătorii. In zori, gladiatorii 


care se întorceau la cazarmă, l-au găsit în mijlocul străzii. Ceea 
ce era curios, capul său, din cauza gâtului frânt, părea 
deşurubat. Faţa îi era întoarsă spre spate. Părea o mască 
aşezată pe ceafă. Puteai să-l compari cu lanus. Cu un lanus 
mort”. 


XIX 

Alexandria... 

Un oraş uriaş construit după concepţia unui colos: Alexandru 
cel Mare... 

Turnul înalt al farului strălucitor construit de Sostrate din 
Cuidos pe insula Faros, la intrarea în port, una din cele şapte 
minuni ale lumii, domina. Şirul neîntrerupt al luminilor care 
arătau, în depărtare, oraşul ce rivaliza cu Roma. Antiohia, care 
timp de un secol disputase cu Alexandria prioritatea în 
Mediterană, fusese devansată de aceasta din urmă. Măreţia şi 
exotismul său, frumuseţea templelor şi a edificiilor sale 
monumentale, străzile largi care o deosebeau de încâlceala de 
străzi întortocheate şi strâmte din Italia, Grecia şi Asia, îl 
cuceriseră pe Caligula, care adesea vorbea cu entuziasm de 
Egipt şi de capitala lui. Vizitase Egiptul însoţit de părinţi într-o 
vreme pe care o considera cea mai fericită din viaţa sa. 
Amintirile nu-i erau prea limpezi deoarece văzuse splendorile 
acestea la o vârstă destul de fragedă, dar locurile care îl 
impresionaseră într-un mod deosebit - piramidele, sfinxul, 
coloanele imense de la Luxor şi divinităţile vorbitoare - i se 
întipăriră bine în memorie... Îşi promisese să repete într-un viitor 
apropiat această călătorie, care ar fi trebuit să aibă semnificaţia 
unui pelerinaj pios. 

Petronius, în picioare, lângă comandantul galerei care îi 
vorbea de locurile de plăcere de la Alexandria, cu mâinile la 
spate, privea visător la şiragul scânteietor ce va însemna pentru 
el o lume nouă. 

La Alexandria îl aştepta o vilă frumoasă iar la ţară domenii 
întinse şi foarte roditoare. Plecarea de la Roma nu se datora, 
însă, decât neorânduielii din mintea sa. Existenţa sa, simbolic, 
luase sfârşit. Acum nu mai trăia decât de pe o zi pe alta, fără 
niciun scop. 

Nu s-a sinucis numai datorită obligaţiei pe care o avea de a 
păstra amintirea Cynthiei care, fără el, ar fi dispărut sub colbul 
uitării. Marcellus începuse să spună că ar vrea să se 
recăsătorească. Copiii aveau nevoie de o mamă care să le 
îndrepte primii paşi. Leda, Leda lui va avea o mamă vitregă. O 
situaţie fără ieşire deoarece niciodată n-ar putea să revendice 
paternitatea. Căci dacă s-ar afla că este fructul unui incest i s-ar 


închide toate uşile, ar fi azvârlită în drojdia de jos a societăţii şi 
ar acoperi de ruşine întreaga familie. 

Galera acostă într-un port de mari dimensiuni unde sute de 
corăbii stăteau aliniate de-a lungul cheiurilor. 

Un tânăr funcţionar al băncii lui Alexander şi majordomul vilei 
îl aşteptau. Petronius fu invitat să se urce într-un car somptuos 
tras de patru cai cu hamuri aurite şi cu frunţile împodobite cu 
pene de struţ. Obişnuit cu restricţiile privitoare la circulaţia 
mijloacelor de transport particulare la Roma până la miezul 
nopţii, Petronius se simţea năucit de numărul mare de tot felul 
de care, căruţe, cărucioare, furgoane, trăsuri, poştalioane care 
circulau liber în ambele sensuri pe o stradă dreaptă, aproape tot 
atât de largă ca şi arena Circului cel Mare de la Roma. Trecătorii 
se încrucişau pe trotuarele apărate de nişte porticuri de ploaie şi 
căldură, căci zăpada nu cădea niciodată aici. Toţi goneau de 
parcă afacerile îi făceau să alerge în pofida nopţii, ce îşi întindea 
pe nesimţite vălurile. Tavernele şi prăvăliile, deschise şi la ora 
asta, erau pline de oameni. Edificiile cu coloane greceşti 
aminteau de construcţiile de la Roma sau de la Atena, numai că 
la proporţii mult mai mari. 

Traversară oraşul şi ieşiră la periferii. Drumul urma un canal 
foarte larg care lega Alexandria de Eleusis şi Canop, splendide 
locuri de petrecere şi desfrâu, celebre în tot Orientul. Bărci 
bogat împodobite şi luminate îşi duceau pasagerii îmbrăcaţi în 
veşminte de sărbătoare. Orchestrele îi distrau. 

Vile de lux, hanuri bătătoare la ochi şi aparent bine întreţinute 
se înşirau printre grădinile pline de miresme grele. 

În sfârşit se deschise un grilaj şi carul pătrunse pe o alee 
umbrită de palmieri. Fântânile arteziene susurau şi siluetele 
statuilor de marmură albă păreau nişte fantome pierdute în 
mijlocul verdeţii. Sclavi în veşminte de sărbătoare şi cu torţe în 
mâini se înclinau la trecerea carului. În faţa lui Petronius apărură 
coloanele din marmură trandafirie ale unei vile de dimensiuni 
enorme cu aspect majestuos. Intrarea era încadrată de liberţi 
care administrau proprietăţile şi care, văzându-şi noul stăpân îl 
salutară cu umilinţă. 

Apoi Petronius intră în vilă precedat de majordom care, la 
lumina tremurătoare a torţelor, îi arătă comorile de artă ce 
umpleau camerele imense. Niciodată nu şi-ar fi putut închipui că 
prinţesa Antonia o să aibă ideea de a-i oferi un palat. Este 


adevărat că era fiul lui Postumus, deci membru al familiei lulia, 
înrudită cu familia Antoniei. Normal, însă, ar fi fost ea acest 
edificiu să-i revină lui Caligula. Entuziasmul bătrânei prințese 
pentru nepotul său încoronat se răcise destul de mult aşa încât 
îl priva de această reşedinţă regală. Apoi îşi aminti de cuvintele 
stranii ale Antoniei: „Dar să nu uiţi niciodată că unul mai 
puternic decât tine ar putea să ţi le ia”. 

Majordomul deschise cele două canaturi ale uşii de bronz 
ferecate cu lacăte şi îi arătă cu un gest plin de mândrie 
bijuteriile orbitoare, de inspiraţie orientală, expuse pe mese din 
lemn de lămâi, fiecare dintre ele valorând o avere. În mijlocul 
sălii erau două coroane regale aşezate pe un trepied de aur. 

— Coroana pe care regele Antonius a purtat-o în bătălia de la 
Actium şi mai târziu, când s-a sinucis, ca şi diadema regală a 
Cleopatrei, explică majordomul. 

— Şi de atunci nimeni n-a mai atins minunile acestea? întrebă 
Petronius. 

— Nimeni, în afara de sclavii care şterg praful. Am primit 
aceste comori spre păstrare de la predecesorul meu. Prinţesa 
Antonia le-a lăsat în starea aceasta după ultima călătorie pe 
care a făcut-o în Egipt. La puţin timp după încoronarea 
împăratului Octavian August. 

— Guvernatorii ştiau de existenţa acestor obiecte 
inestimabile? 

— Ştiau! Dar nu s-au atins de ele. Nici sub domnia împăratului 
Octavian August, nici sub domnia lui Tiberius. Cine ar fi îndrăznit 
să le ia ştiind că aparţin prinţesei Antonia? Acum sunt ale 
dumneavoastră! 

— Delegații noştri de la Banca Alexander au anunţat 
autorităţile cu privire la tranzacţia intervenită între prinţesă 
Antonia şi dumneavoastră, adăugă administratorul adjunct al 
proprietăţilor egiptene ale Antoniei. 

— „Dominus” Petronius doreşte să ia masa? „Cena” este 
servită! 

Petronius se întoarse spre tânărul funcţionar de bancă. 

— În seara aceasta eşti invitatul meu! 

— Nu ştiu cum să vă mulţumesc, „Dominus”, zise acesta 
tulburat. 


A doua zi tânărul funcţionar făcea senzaţie la Bancă povestind 
prietenilor săi cum a petrecut seara în compania acestui tânăr şi 
straniu prieten al familiei imperiale. 


— l-ai trimis lui Petronius Niger invitaţia la recepţie? întrebă 
generalul Flaccus ducându-şi mâna la frunte ca şi cum ar fi vrut 
să-şi adune gândurile. 

— Da, domnule general! De ieri, domnule general! răspunse 
secretarul. 

Agitaţia şefului îl intriga. Generalul, căzut pe gânduri, se 
plimba prin biroul său de lucru de la un capăt la celălalt. Sosirea 
la Alexandria a acestui tânăr, care nu-şi afişa decât titlul de 
prieten al împăratului, îl tulbură. Faptul că prinţesa Antonia îşi 
vânduse o parte din imensele sale domenii din Egipt putea să 
însemne că averea i se fărâmiţa, dar mai putea să însemne şi că 
sub transferul acesta de proprietate se ascundea o manevră 
foarte greu de descifrat. Dacă tânărul ar fi venit în calitate de 
legat imperial, ar fi ştiut cum să procedeze. Maestru în 
îmbroboditul oamenilor, Flaccus reuşise până acum să se 
descurce în cursul inspecțiilor, anunţate sau inopinate. Darurile 
de mare preţ făceau minuni. lar dacă legatul imperial era un om 
integru, registrele administraţiei sale dovedeau competenţă şi 
probitate. Abuzurile şi jafurile, ascunse cu pricepere, scăpau 
ochilor iscoditori. 

Aşa că teama îl chinuia pe generalul Flaccus, în ciuda 
protecţiei lui Lepidus, răsfăţatul lui Caligula. Efectul salvator al 
acestui sprijin se verifică şi cu prilejul controlului unui legat 
intransigent şi prea curios care fu repede rechemat la Roma 
pentru o misiune nouă. 

Flaccus trimise un sol la Lepidus, ca şi o masă din lemn de 
lămâi de mare preţ, ca să-i ceară informaţii cu privire la 
Petronius. Dar generalul săvârşise o greşeală de raţionament. In 
timp ce îl suspecta deschis pe Petronius, un funcţionar tânăr şi 
nou al biroului „a rationibus” - Ministerul de Finanţe - îşi băga 
nasul peste tot afişându-şi naivitatea de novice. Această 
anchetă secretă fusese iniţiată la sugestia prinţului evreu 
Herodes Agrippa, un vechi prieten al lui Germanicus şi al lui 
Caligula. Acesta din urmă îi dăduse drumul din închisoare unde 
îl aruncase Tiberius şi îi redase toate onorurile datorate rangului 
său regal. Chiar în momentul acela o delegaţie evreiască din 


Alexandria se afla la Roma pentru a prezenta plângerile 
împotriva prefectului, care se arăta prea favorabil grecilor. Încă 
un motiv care făcea să crească tensiunea arterială a 
generalului. 


Petronius, după ce îşi admiră vila şi frumuseţile Alexandriei, 
constată că sub spoiala acestei lumi rafinate colcăiau intrigile şi 
că sub liniştea aparentă a vieţii oraşului mocneau frământări 
grave care adesea degenerau în încăierări sângeroase. 
Comunitățile grecească şi evreiască se aflau într-un conflict care 
dura de două secole. Când tulburările luau proporţii, grecii 
dădeau foc sinagogilor iar evreii distrugeau templele ridicate 
zeilor olimpici. Armata intervenea punând capăt încăierărilor, 
lovind în dreapta şi în stânga. 

În seara în care Petronius se pregătise să onoreze recepţia 
oferită de Flaccus, Alexandria cunoscuse una din zilele cele mai 
fierbinţi din ultimii ani. 

Flaccus dădea, pe rând, dreptate când grecilor, când evreilor, 
ca să obţină daruri din partea celor două comunităţi. Ducea o 
politică de îmbogăţire personală care dădea rezultate excelente. 

— În curând, îi spunea în taină Veronillei, nevastă-sa grasă şi 
roşcovană, vom avea o avere mai mare decât a lui Mecena. Incă 
un an şi ne facem suma. 

— Numai să reuşeşti să te mai menţii un an în post! 

— Taci din gură, cucuveao! Ce ar putea să mă împiedice'? 
Bobocul ăsta de Petronius? Ştim cum să-l îmblânzesc! Fiecare 
om cu preţul său! O să aflu şi preţul lui!... Vilele noastre de la 
Baies, Tusculum şi Sirmium sunt aproape gata. Am trimis deja 
douăsprezece coloane de onix la Baies. 

— Numai să nu faci imprudenţe, Valerius. Duşmanii tăi abia 
aşteaptă să-ţi împlânte pumnalul în spate... 

— N-apucă ei asta, dragă Veronilla! Diplomaţia este a doua 
mea natură. N-ai văzut cum am trecut peste criza provocată de 
căderea lui Sejanus? 

— Dar în perioada aceea Herod Agrippa nu se plimba ca un 
păun prin grădinile Palatului! 


În drum spre reşedinţa prefectului trăsura lui Petronius se 
ciocni de o mulţime de greci care căutau să spargă cu ajutorul 
unui berbec improvizat uşa unei sinagogi, în timp ce evreii, 


baricadaţi înăuntru sau cocoţaţi pe acoperiş, aruncau cu pietre 
şi cu apă clocotită. Călăreţii romani, veniţi în goană, reuşiră să 
disperseze mulţimea şi să despresoare sinagoga astfel încât 
trăsura lui Petronius putu să se strecoare şi să-şi continue 
drumul. Petronius se uita cu îngrijorare la aceste manifestări 
xenofobe. Sperase că la Alexandria se va bucura de linişte şi 
solitudine şi găsea o lume în plină fierbere. Când era acasă 
poruncea sclavilor să se retragă în clădirea lor şi se plimba 
singur prin sălile somptuoase şi pustii. O căuta pe Cynthia. 
Spera s-o vadă ieşind de după vreo draperie, să ţâşnească din 
vreo cameră, să se ascundă printre statui şi fântânile arteziene 
ca apoi să i se arunce în braţe, cum o făcea înainte. Deşi îşi 
dădea seama că se hrănea cu iluzii, deoarece partenera lui în 
acest joc de v-aţi ascunselea nu era decât o umbră. 

Uneori visa noaptea că făcea dragoste cu ea. Dar când se 
trezea şi nu-i mai vedea trupul, începea să plângă în hohote. Cu 
nervii întinşi, se lăsa pradă halucinaţiilor. Era conştient că asta Îl 
va duce la ruină şi, totuşi, nu avea puterea să lupte ca să se 
elibereze de fantasmele care îl exaltau ca un drog la care nu 
putea, şi nici nu voia, să renunţe. Aşa că nu se bucura prea mult 
nici de vilă şi nici de domeniile pe care nu avusese curiozitatea 
să le viziteze. 

ÎI chinuia ideea sinuciderii. Răspunsese afirmativ la invitaţia 
lui Flaccus, deşi recepţia oferită de acesta îi provoca repulsie. 
Dar îi promisese lui Caligula să-i transmită impresiile privitoare 
la omul pe care Lepidus îl prezenta mereu ca pe un guvernator 
valoros. 

Când trăsura se opri în faţa intrării din vechiul palat al 
Ptolemeilor, Petronius privi frontonul de o grandoare uluitoare şi 
îşi zise că Palatinul nici pe departe nu s-ar putea compara cu 
palatul Ptolemeilor. Soldaţii din gardă, cu platoşe scânteietoare, 
aliniaţi pe două rânduri, deschideau o trecere luminată de o 
mulţime de torţe. Alte mii de torţe, atârnate în faţa palatului, 
subliniau prin jocurile de lumini şi umbre reliefurile şi coloanele 
gigantice. Apărea în toată gloria sa puterea imperiului roman, 
care cucerise Egiptul cu toate minunile sale. Petronius trebui să 
recunoască talentul lui Flaccus de bun organizator al 
reprezentaţiilor teatrale. 

In vestibul centurionii îi primeau pe invitaţi şi îi conduceau de- 
a lungul unor saloane magnifice în sala tronului, o încăpere 


vastă, ornamentată cu fastul oriental elenist. Aici îşi întâmpinau 
oaspeţii generalul Flaccus şi Veronilla, înconjurați de tribuni în 
uniforme de gală. 

Înainte de recepţie sclavi cu tăvi de argint încărcate cu 
răcoritoare  stimulau setea invitaţilor ale căror fizionomii 
vorbeau de un bogat amestec de rase şi obiceiuri. 

Flaccus îi acordă o atenţie măgulitoare lui Petronius şi îi 
porunci unuia dintre adjuncţi să-i prezinte oficialităţile şi 
personalităţile mai cunoscute din Alexandria. Printre aceştia 
Petronius avu plăcerea să-l întâlnească şi pe Caius lulius 
Alexander, bancherul şi administratorul bunurilor prinţesei 
Antonia. Soţia sa, o prinţesă siriană, se remarca printr-o 
frumuseţe planturoasă orientală. 

Toţi vorbeau numai de noul suveran şi de epoca de aur care 
începea pentru Roma şi imperiul său. Se vorbea de 
generozitatea împăratului manifestată prin arderea dosarelor 
care conţineau piese privitoare la asasinarea legală a mamei 
sale şi a fratelui său mai mare. Prin aceasta împăratul voia să 
arate că uită trecutul şi că îşi îndreaptă privirile numai spre 
viitor. Se vorbea de Vibius Marcus, care avusese şansa să-i 
supravieţuiască Albucillei şi care, grațiat de noul împărat, 
sărbători evenimentul căsătorindu-se cu o fată cu treizeci de ani 
mai tânără decât el. Nu erau uitaţi nici delatorii care se 
remarcaseră sub vechiul regim şi a căror pedepsire era acum 
cerută cu glas tare. 

Petronius îi povesti interlocutorului său incidentul la care 
fusese martor cu puţin înainte. Mai adaugă că remarcase printre 
invitaţi numeroase personalități evreieşti, ceea ce arăta 
netemeinicia afirmațiilor după care Flaccus ar fi manifestat 
simpatii faţă de greci. 

Când ofiţerul roman se retrase, Alexander îndrăzni să ridice 
vălul care ascundea adevărul. Alexander îi spuse lui Petronius că 
după ce prinţul evreu Herod Agrippa reintrase în graţii, 
compatrioţii săi au fost trataţi cu mai multe menajamente, ceea 
ce explica şi numărul relativ important de evrei invitaţi la 
recepţie, dar că aceasta nu schimba cu nimic situaţia reală. 

Petronius îl asculta pe Alexander dar gândurile îi zburau 
aiurea. Un aghiotant al lui Flaccus îl rugă să ia loc pe patul sub 
formă de potcoavă de la masa generalului, o cinste deosebită 
care, însă, îl lăsă rece pe Petronius. 


Imediat începu defilarea tăvilor cu tot felul de mâncăruri în 
timp ce orchestra şi cântăreții îşi arătau talentele. Apoi veni 
rândul dansatoarelor care, aproape goale, prezentară un dans 
languros în cinstea lui Apollon. Doar că sutele de invitaţi, 
cuceriţi de minunile gastronomice cu care se regalau şi de 
vinurile rafinate care le încingeau creierii, nu prea acordau 
atenţie minunilor coregrafice. Dar pe măsura ce se bea mai mult 
limbile se dezlegau iar stânjeneala, evidentă la început între 
evrei şi greci, se risipea treptat, se auzeau cuvinte galante, 
glume, râsete. Cu simţurile aţâţate comesenii începură să 
acorde mai multă atenţie dansatoarelor provocatoare şi 
paharnicilor tineri şi frumoşi. 

Orchestra atacă o melodie languroasă. 

— Acum urmează punctul cel mai atractiv al serii, îi zise 
Flaccus lui Petronius, plictisit de spectacolul destul de banal. 

Privirile tuturor se îndreptară spre o masă la care o fată cu 
părul blond auriu, acoperită de bijuterii şi cu spatele la 
Petronius, părea că se opune insistențelor vecinilor săi. Intrucât 
se pare că invitaţiile verbale nu aveau succes, izbucniră 
aplauzele la masa dansatoarei, cucerind repede toată sala. 

— Generale, la Roma dansatoarele nu sunt rugate să se 
producă, zise Petronius uimit de importanţa care se acorda fetei 
cu părul auriu. 

— Aveţi dreptate! Dansatoarelor de profesie, celor case 
practică această meserie infamantă, nu li se tolerează 
fandoselile, zise Flaccus. Dar fata aceasta o face din plăcere, să- 
şi satisfacă pasiunea şi dă dansului semnificaţia unei arte 
dedicate zeilor. 

— Fiecare oraş arc curiozităţile sale! exclamă Petronius cu 
indulgență. 

— Fata aceasta nu este o curiozitate ci o minune vie! 

Aplauzele crescură în intensitate. 

Fata cu părul de aur cedă. Apoi se ridică. Entuziasmul 
comesenilor atingea paroxismul. Toţi în picioare o ovaţionau. 
Comesenii aşezaţi în faţa lui Petronius îl împiedicau să-i vadă 
faţa. Petronius însă nu-şi părăsi locul ca s-o vadă. 

Deodată fata, răspunzând ritmului melodios şi însufleţit al 
orchestrei, începu să se învârtească şi să se îndoaie ca o flacără 
bătută de vânt. Aplauzele încetară şi comesenii îşi reluară 
locurile. Toate privirile se îndreptau spre nimfa aceasta, spre 


această flăcăruie zglobie, spre acest trup senzual din care 
emanau unde de beatitudine, o strălucire orbitoare, care-i făcea 
pe spectatori să simtă fiorii plăcerilor bahice, ale bucuriei de a 
trăi. Uşoară, părea că sfidează legile gravitaţiei. Nu mai era un 
dans, era zborul unui fluture într-o grădină de flori invizibile, dar 
al căror parfum se simţea. 

Deodată, fata se opri în mijlocul sălii. Dreaptă ca o candelă, îşi 
fixă privirile ochilor săi scânteietori asupra lui Petronius, care se 
sculă fascinat. 

— Cynthia! şopti Petronius cu o voce aproape imperceptibilă. 

Dansatoarea cu părul de aur era replica surorii sale. Era 
Cynthia înviată. 

Petronius se dădu jos din pat. Privirea dansatoarei învăluia o 
chemare atât de arzătoare, atât de tandră şi plină de dragoste 
încât Petronius se îndreptă spre ea atras de o forţă irezistibilă. 
Se opri în faţa ei şi repetă cu teama în suflet să nu se trezească 
din acest vis minunat: 

— Cynthia! 

Fata îi răspunse cu o voce suavă. Era vocea Cynthiei. 

— Pe mine mă cheamă Berenice! Dar dacă îţi amintesc de o 
femeie pe care ai iubit-o şi asta îţi face plăcere, poţi să-mi spui 
Cynthia! Pentru mine vei fi Prinţul cel Frumos!... 

Şi întinse mâinile spre el. Spectatorii urmăreau cu sufletul la 
gură această scenă uluitoare. 

— Să dansăm, Prinţul meu frumos! 

Îi era ruşine să evolueze în faţa lumii chiar dacă instinctul îi 
spunea să accepte. 

— La noi bărbaţii nu dansează în public! 

_ — Impăratului tău, însă, îi place să danseze! Căci e tânăr! 
Impăratul tău dansează în public! A acordat chiar diplome de 
nobleţe unei manifestări sublime de artă! Da, dansul este 
sublim! Te apropie de divinitate! 

Berenice începu să se învârtească în jurul lui în ritmul 
antrenant ai muzicii. 

Petronius, fascinat, o urmă la început şovăind, apoi cu un pas 
tot mai sigur. Invăţase la Palatin să danseze alături de Caligula, 
care era pasionat de arta Terpsihorei. Noua pereche avea un 
farmec deosebit emanând prospeţime şi poezie. Mişcările lor 
graţioase descriau momente din tablouri de o frumuseţe 
încântătoare. Apoi muzica se opri şi dansul se sfârşi într-o 


apoteoză. Avalanşa de aplauze făcea să vibreze atmosfera. 
Câţiva bătrâni puritani se simţiră jigniţi de această frivolitate 
decadentă. 

— Asta e noua modă de la Roma? Sărmana Roma! exclamă 
unul dintre ei, cu o voce destul ce puternică, manifestându-şi 
dezaprobarea. 

Corifeii noilor moravuri îi priviră cu dispreţ. 

Petronius nu auzea comentariile. Se uita numai la fata cu 
părul de aur care stătea fără să se mişte lângă el. Pe faţă îi 
unduia zâmbetul. O privea fără să scoată vreun cuvânt. Cynthia 
îl iubea atât de mult încât reuşise să descopere mijlocul de a 
fugi din lumea întunecată a infernului ca să-l regăsească. 
Cynthia! Nu mai era rodul imaginaţiei sale! Era ea iarăşi vie şi îl 
privea! Sângele îi pulsa în vene! lar Petronius era în al şaptelea 
cer de fericire! 

Această pereche, care stătea nemişcată în mijlocul sălii, 
reprezenta două fiinţe care păreau că se reflectă una în cealaltă. 
Frumuseţea şi dragostea îi zeificau. Chiar şi cei mai îndărătnici 
dintre comeseni fuseseră cuceriţi de farmecul lor. 

Generalul Flaccus jubila. O inspiraţie genială îl făcuse să se 
gândească la Berenice. Acum găsise spărtura din platoşa lui 
Petronius. Prietenul lui Caligula îi va cădea în mâini ca o pară 
coaptă. Se simţea iarăşi sigur de sine şi stăpân pe viitorul său. 

Pentru Petronius însă, dacă n-ar fi fost fata din faţa sa, lumea 
nici nu mai exista. 

— Dansezi minunat, Prinţ frumos! 

— Spune-mi Petronius! o rugă Petronius. Eu sunt Petronius! 
Vreau să-mi aud numele pronunţat de tine! 

Buzele fetei se mişcară: 

— Petronius! 

O fericire supraomenească îl îmbăta. Auzea vocea Cynthiei. 
Timbrul atât de drag al glasului ei! Berenice nu mai exista! 
Berenice n-avea decât rolul unor veşminte de schimb! 

— Noaptea aceasta o vom petrece la tine, frumosul meu 
prinţ! În noaptea aceasta voi fi a ta, Petronius! Dragul meu 
Petronius!... 


Dimineaţa, când se trezi, văzu că este singur. Soarele care 
intra pe fereastră aurea pernele, draperiile, care păreau ţesute 
cu fir de aur. Simţi străbătându-i trupul un fior de tristeţe. Să fi 


fost iarăşi dar un vis? Oare noaptea sa de dragoste se reducea 
iarăşi doar la halucinaţii? 

Scutură clopoţelul de argint de pe măsuţa de la căpătâiul 
patului. În prag apăru un sclav care îi răspunse la întrebarea 
mută din ochii săi neliniştiţi. 

— Tânăra doamnă a plecat în zori. N-a vrut să vă tulbure 
somnul, „dominus”. 

Petronius îşi făcu repede toaleta şi se duse de dimineaţă la 
palatul guvernamental. 

Generalul Flaccus îl primi cu un zâmbet cald pe obraji. 

— Spor că noaptea aceasta nu te-a decepţionat, dragă 
prietene! Alexandria are un farmec deosebit care răspândeşte în 
jur numai bucurii. 

Petronius îşi înclină respectuos capul, dar cuvintele 
amfitrionului îl lăsau rece. Îl interesa numai fata pe care o 
cunoscuse în ajun. Cynthia! De unde o fi venit? 

— De nicăieri, trece printre noi ca o zână şi dispare în neant. 
Tot ce se ştie despre ea este că în vene îi curge sânge regesc. 
Prinţesa Berenice este o siriană, verişoară prin alianţă cu Herod 
Agrippa. Aruncă banii pe fereastră, oferă daruri fabuloase şi a 
doua zi rămâne fără un ban. 

— Unde locuieşte? 

— Aici şi peste tot. Stă câteva zile la Alexandria, apoi dispare. 
Duce o viaţă rătăcitoare. A fost văzută la Antiohia, la Atena, la 
Corint, la Rodos... Este cea mai fantastică femeie din câte am 
cunoscut. Probabil că nomadismul ei ancestral o împiedică să 
prindă rădăcini. Sunt unii care afirmă că ar fi o zeiţă orientală, 
alţii susţin că este o spioană în slujba regelui Partiei în timp ce 
alţii bănuiesc că ar fi vorba de o aventurieră, ca şi vărul ei Herod 
Agrippa... Nimeni nu cunoaşte adevărul... Se ştie, însă, că 
bărbaţii care se lasă furaţi de farmecul ei o idolatrizează. Averi 
întregi au fost risipite pentru ea. Se pare că aurul şi pietrele 
preţioase care îi trec prin mâini n-o impresionează. Te previn 
deoarece te stimez şi încerc sentimente de simpatie faţă de 
tine, Petronius. Mulţi s-au ruinat din cauza ei. Prinţi şi negustori 
foarte bogaţi, nobili şi mari proprietari de pământ... Toţi au 
încercat s-o reţină, să-şi păstreze dragostea ei, dar n-au reuşit. 
Zboară ca o pasăre dornică de libertate. Eşti un om fericit 
fiindcă ea a fost cea care a pus ochii pe tine. Se vorbeşte că 
face dragoste mai bine decât Afrodita! Dar bagă de seamă! Te 


va părăsi într-o zi cum i-a părăsit pe toţi cei care s-au îndrăgostit 
de ea. Fără o umbră de regret, fără să mai arunce vreo privire 
de milă. Mulţi tineri s-au sinucis pentru ea. 

— Ai putea să-mi spui, generale, unde aş putea s-o găsesc! 

— Asta e partea cea mai stranie! Nimeni n-ar putea să-ţi dea 
adresa ei! Când trăieşte cu un bărbat, pentru perioade scurte, 
atunci locuieşte la acesta. Femeia asta extraordinară nu 
trezeşte numai dragostea, dar şi gelozia. O matroană, înşelată 
de bărbatul său, a încercat s-o otrăvească, dar n-a reuşit. Un 
bancher bogat, un bărbat serios şi echilibrat, a vrut să-i taie 
gâtul când l-a anunţat că-l părăseşte. Dar privirea prinţesei era 
atât de vrăjită încât îi căzu pumnalul din mână. Bărbaţii care au 
cunoscut-o vreodată n-o uită şi nu-şi mai află niciodată liniştea. 

Petronius îi mulţumi generalului pentru aceste informaţii, apoi 
plecă în căutarea Berenicei. Arunca banii fără să se uite la ei 
numai pentru a împrospăta memoria celor care o văzuseră şi să 
afle, astfel, câte ceva despre ea. Dar cercetările acestea 
costisitoare nu dădură niciun fel de rezultate. 

Straniu era şi faptul că dispăruse până şi umbra Cynthiei, care 
înainte îl însoțea peste tot. Chiar dacă era o halucinație, 
prezenţa ei totuşi îl liniştea. 

Într-o seară se întorsese acasă dezamăgit că nu dăduse de 
nicio urmă a Berenicei şi, când cobori din trăsură, trist, istovit, 
majordomul îi spuse: 

— Prinţesa Berenice vă aşteaptă în camera dumneavoastră, 
„dominus”. ` 

Inima lui Petronius era cât pe aici să-i sară din piept. |n 
întunericul nopții cerul i se deschidea şi o lumina puternică îl izbi 
orbitor. Îşi redobândi vigoarea şi alergă spre camera sa. 

— Cynthia! striga. Cynthia! 

Majordomul îl privi lung cu ochii săi exoftalmici. Ciudăţenia 
stăpânului său îl ului, dar nu peste măsură. Egiptenii susțineau 
că toţi romanii sunt nebuni. lar majordomul era egiptean. 

Petronius trăia într-o adevărată stare de euforie. Alexandria i 
se părea un rai. În oraşul acesta o regăsise pe Cynthia. Căci în 
mintea sa Berenice nu exista, nu era decât o reîncarnare a 
Cynthiei. 

Era recunoscător Antoniei că îi oferise, indirect, această 
fericire, ca şi lui Caligula pentru că îl trimisese la Alexandria. Ca 
să-şi îndeplinească misiunea, îi trimisese prietenului său 


imperial câteva scrisori privitoare la Flaccus. Generalul îşi 
exercita funcţia cu demnitate fără să uite, din păcate, să-şi 
umple buzunarele, o realitate pe care toată lumea o ştia şi care 
se repeta, cu mai multă sau mai puţină decenţă, aproape peste 
tot în imperiu. Marile averi ale Romei fuseseră toate făcute din 
jafuri. 


Practic Cynthia  reîncarnată, adică Berenice, locuia la 
Petronius. Din când în când dispărea fără să lase vreun cuvânt 
scris despre escapadele sale. Dar se întorcea şi toate nopţile le 
transforma în scene extravagante de dragoste. 

Petronius simţea că timpul îşi pierduse valoarea, că nu mai 
avea nicio semnificaţie. Nu mai ştia dacă era la Alexandria de o 
lună, de un an sau de un secol. Dar fiecare noapte de plăcere 
petrecută în braţele Cynthiei îi rodea inima, deoarece îi era 
teamă că ar putea fi ultima. Instinctul îl avertiza că fericirea sa 
nu va dura mult, că Cynthia va dispare, dusă de capriciile 
Berenicei. 

Această dedublare a personalităţii îl ţinea într-o stare 
permanentă de încordare. Berenice era imaginea Cynthiei sau 
Cynthia se substituise Berenicei? Uneori, când se plimbau 
împreună în trăsură, sau cu barca spre Canop, îşi dădea dintr- 
odată seama că se afla lângă o străină, că Cynthia nu era 
Berenice. Apoi luciditatea i se întuneca, Berenice se estompa şi 
Cynthia îi reocupa locul; îi recunoştea zâmbetul, glumele 
nevinovate, timbrul vocii şi gesturile de dragoste care nu puteau 
să-l înşele. 

Criza izbucni într-o zi când Berenice plecă cu o trăsură străină 
spre o destinaţie necunoscută. Petronius trimise sclavi călări s-o 
urmărească spunându-le să meargă pe furiş căci se temea de 
reacţia ei dacă ar fi aflat că este spionată. Dar trăsura se pierdu 
prin pieţele şi străzile întortocheate ale cartierelor populare şi 
urmăritorii se întorseseră cu coada între picioare la vilă. Aşa că 
Petronius rămase singur aşteptând-o mâhnit... 


O ştire tulburătoare răvăşi Alexandria. Generalul Flaccus, 
însoţit de o escortă redusă, se întorcea de la ţară şi se îndrepta 
spre oraş. Într-o zonă izolată a drumului, care trecea printre 
stânci, văzu venind din direcţia opusă un detaşament de 
pretorieni. ÎI cuprinse teama deoarece nu fusese prevenit, 


asupra sosirii la Alexandria a acestor trupe care asigurau garda 
împăratului. 

Instinctiv se întoarse şi văzu în spatele său un alt detaşament 
de pretorieni care veneau în galop. Înţelese că era prins într-o 
capcană. Escorta sa, formată din şase soldaţi, n-ar fi putut să 
reziste pretorienilor. Disperat, se dădu jos de pe cal şi încercă să 
se strecoare printre stânci. Soldaţii din escortă se priviră uimiţi 
neştiind ce să facă. Să se predea? Să lupte cu pretorienii? Să 
rămână locului aşteptând desfăşurarea evenimentelor? 


Urcuşul printre stânci se dovedi greu pentru un general 
bătrân şi obişnuit cu viaţa comodă, moleşitoare, a unui vice- 
rege. Dar spaima îi dădea aripi. Ajutându-se cu mâinile şi 
picioarele căuta să se îndepărteze de urmăritori, tineri militari 
bine antrenați, cate descălecară şi luau cu asalt colina. 

Cu ochii gata să iasă din orbite, cu inima bătând să-i spargă 
pieptul şi corpul chinuit de adrenalină generalul Flaccus 
transpira sânge şi apă. Pentru pretorieni, însă, era un joc de 
copii să-l prindă şi să-l silească să coboare în drum. Patru dintre 
ei se apucară să sape o groapă ceva mai încolo. Flaccus înţelese 
că era pierdut. Se zbătea ca un drac nenorocit, însă soldaţii 
reuşiră să-l imobilizeze. De altfel lupta nu făcea decât să 
prelungească agonia. Un pretorian îi vâri sabia în burtă în timp 
ce un centurion îi tăie, dintr-o singură lovitură de sabie, capul 
care se rostogoli în pulbere. Sângele ţâşnea din venele jugulare 
deschise ca nişte mici fântâni arteziene cu jeturi de apă roşie. 


În aceeaşi zi Petronius primi un ordin semnat de Caligula prin 
care era numit prefect al Egiptului în urma execuţiei generalului 
Flaccus condamnat pentru delapidare şi abuz de putere. 
Schimbarea aceasta, ca şi sfârşitul violent al fostului prefect, 
făcură senzaţie la Alexandria. Evreii, care fuseseră persecutați, 
se bucurau, grecii stăteau în expectativă. Înlocuirea generalului 
executat cu un tinerel fără experienţă îi făcu pe consilierii noului 
prefect să încerce să-l ducă de nas. Pe timpul lui Flaccus, 
generalul era singurul care se îmbogăţea fără să dea socoteala 
cuiva. Acum toţi demnitarii căutau să-l imite pe fostul lor şef şi 
să profite de naivitatea noului stăpân. 

Cei mai mulţi din oraş considerau că împăratului îi place să se 
înconjoare de colaboratori de vârsta sa. Dar acesta îl alesese pe 


Petronius în cunoştinţă de cauză. Adoraţia romanilor când era 
vorba de Caius - micul lor Caligula - se răsfrânse şi asupra 
noului prefect care, în ciuda tinereţii sale, era un bărbat foarte 
dotat. Berenice, o orientală, reuşise să-şi facă amantul mai 
indulgent şi mai înţelegător faţă de indigeni. Petronius începu 
prin a acorda drepturi pentru egipteni, trataţi ca paria de către 
greci şi evrei, care se considerau singurii stăpâni adevăraţi ai 
oraşului. Romanii, mai prudenţi, îl imitau pe noul prefect. 

În timpul acela parveni şi ştirea cu privire la boala tânărului 
împărat. Poporul roman, cuprins de nelinişte, urmărea cu 
tristeţe evoluţia bolii împăratului apreciată ca foarte gravă. 
Petronius primise de la Palatin mesaje care lăsau să se înţeleagă 
că prinţul Gemellus ar putea fi chemat să ia locul vărului şi 
tatălui său adoptiv. 

La Roma templele cu greu îi cuprindeau pe toţi aceia care îi 
implorau pe zei să-l vindece pe Caligula. Procesiunile religioase, 
precedate de vestale, inundau străzile şi Forul. Cavalerii 
declarau că sunt gata să-şi dea viaţa pentru a o salva pe cea a 
împăratului. 

Când medicii anunţară că criza trecuse şi că restabilirea 
sănătăţii împăratului era o problemă de zile, bucuria cuprinse 
tot oraşul. În toate templele imperiului se celebrau slujbe 
religioase de mulţumire. 

Caligula, cum se însănătoşi, îi trimise un mesaj lui Petronius. 

„Îmi lipseşti. Întoarce-te cât mai repede la Roma. Am să 
găsesc pe cineva care să te elibereze de sarcina ta - evident 
importantă - dar care te îndepărtează de mine. Grăbeşte-ţi 
întoarcerea”. 


Ordinul acesta îl puse în mare încurcătură pe Petronius. Pe de 
o parte era bucuria de a-şi revedea prietenul, pe care îl iubea 
mai mult ca pe un frate, iar pe de altă parte era teama de-a o 
pierde pe Cynthia. 

Va accepta, oare, Berenice să-l însoţească la Roma? Va fi 
Cynthia destul de puternică să-şi impună voinţa acestei „alter 
ego”? Petronius devenea din ce în ce mai convins de dublul rol 
al Berenicei. 

Când îi vorbi de o eventuală întoarcere la Roma, Berenice 
păru surprinsă dar nu-şi manifestă opoziţia. li plăceau călătoriile. 
lar şederea ei la Alexandria se prelungise mai mult ca de obicei. 


— Ceva mă ţine lângă tine! îi spuse ieşind din rezerva sa. Să 
mă fi îndrăgostit de tine? N-am iubit niciodată pe nimeni 
deoarece dragostea presupune o sclavie pe care n-aş putea s-o 
suport. Gurile rele susţin că sunt o aventurieră nomadă. Poate 
că au dreptate. Mă uit la tine şi mă întreb cum de am suportat 
să stau atâta timp lângă tine! De ce? Pentru că faci dragoste 
atât de minunat? Uneori când mă strângi îmbătat de voluptate 
pronunţi numele acestei Cynthia. Cine este femeia aceasta? Nu 
te-am întrebat niciodată fiindcă nu sunt geloasă. Dar nu pot să 
suport la infinit ca tu să pronunţi numele altei femei când eşti în 
braţele mele. Da! Dar te avertizez! Eu nu aduc noroc bărbaţilor 
care s-au culcat cu mine! S-au ruinat încercând să mă reţină! N- 
au putut înţelege că nicio comoară din lume n-ar putea să-mi 
schimbe mentalitatea! 

Se opri ca să-l îmbrăţişeze pe Petronius. 

— Ce straniu! Dintr-odată, mi-a venit să te îmbrăţişez! Să nu- 
ţi închipui că tu eşti singurul bărbat cu care am vrut să mă culc. 
Mulţi tineri, pe care doream să-i posed, îşi făceau iluzii că le 
cedam, în timp ce eu eram aceea care îi posedam! Îi goleam de 
energie, de voinţă, de spirit! Îi transformam în nişte marionete şi 
apoi îi părăseam! Fără regrete şi fără remuşcări! Pentru simplul 
motiv că mă plictiseau! Dar răul era făcut! După ce plecam 
sufereau toate chinurile iadului. Mi-a fost dat să mă culc şi cu 
bătrâni! Le-am redat vigoarea! Am fost pentru ei cel mai bun 
afrodiziac! După plecarea mea toţi s-au prăbuşit! 

Izbucni în râs. 

— Dacă ai şti câte logodne am stricat, câte căsnicii am 
spulberat, câte iubiri, în care partenerii se adorau, am risipit 
pentru totdeauna! Toţi bărbaţii cu care m-am culcat se târau la 
picioarele mele, se agăţau de genunchii mei, îmi îmbrăţişau cu 
disperare şoldurile, mă implorau să nu-i părăsesc. Mă amuzau 
suferinţele şi disperarea lor. Uneori mi se făcea milă dar prin 
natura mea sunt mai puternică decât sentimentele de 
compasiune... Nu ştiu de ce îţi spun toate acestea?! De ce sunt 
atât de sinceră cu tine?!... Am încercat să te părăsesc, dar m- 
am întors de parcă aş fi fost vrăjită! Ai vreo putere magică? 
Foloseşti elixiruri preparate de vrăjitoare bătrâne ca să-mi frângi 
voinţa? Să-mi legi aripile? Să-mi paralizezi voinţa?... Am să te 
urmez la Roma. Nu ştiu ce de nu mai sunt tentată să merg la 
Antiohia în căutare de băieţi frumoşi! Am să merg cu tine la 


Roma! Dar înainte de a pleca vreau să-ţi pun o întrebare! Unde 
voi locui? N-aş vrea să mă bucur de ospitalitatea familiei tale! Și 
nu din considerente morale. Dar de multă vreme m-am obişnuit 
să nu mai respect convenienţele. Şi n-aş vrea să-ţi întâlnesc 
părinţii! 

— Am să închiriez pentru tine o vilă. Nu, mai bine am să 
cumpăr o vilă pentru tine. 

— Vrei să te ruinezi şi tu ca să-mi satisfaci capriciile? Tu eşti 
singurul bărbat cu care am trăit fără să simt nevoia de a fi 
copleşită de daruri! 

Făcu o pauză, apoi continuă gânditoare. 

— Poate că mi-ar face plăcere s-o cunosc pe mama ta. Aş fi 
curioasă să văd dacă îţi seamănă! 


XX 

Petronius, coborând din corabie în portul Ostia, află cu 
stupoare că Macron, atotputernicul Macron, numit să-l 
înlocuiască în fruntea prefecturii Egiptului, fusese arestat în 
momentul în care se urca pe bordul galerei ce urma să-l ducă la 
Alexandria. | se luase postul de prefect al Pretoriului oferindu-i- 
se un post mai important. Înfumurat ca un păun nici nu bănuise 
că va cădea în capcana care îi fusese întinsă şi lui Sejanus. 

Aşteptând deschiderea procesului de înaltă trădare şi 
proxenetism - îşi aruncase nevasta în braţele împăratului ca să-i 
capteze bunăvoința - Macron îşi tăie gâtul cu sabia. Ennia, 
înțelegând că totul este pierdut, se otrăvi. Sinuciderea lui 
Macron îl elibera pe Caligula de prezenţa jenantă a unui 
complice care îl ajutase să pună mâna pe coroană prin mijloace 
nu prea corecte. Ambiţia nemăsurată a Enniei o dusese la 
dezastru. Voluntară, încăpăţânată, îi amintea, mereu lui Caligula 
de promisiunea de a o lua de soţie după încoronarea sa. Visase 
prea sus. 

În afară de Vibius, nimeni nu regreta moartea lui Macron şi a 
soţiei sale. Rudele mai apropiate ale Enniei nu vărsară nicio 
lacrimă deoarece Ennia rupsese toate legăturile cu ai săi, după 
ce fusese adoptată de Thrasyllus şi se căsătorise cu prefectul 
Pretoriului. Îi era ruşine de familia sa plebee, de condiţia lor 
socială, de sărăcia lor. 

— Nemesis a pedepsit-o pentru nerecunoştinţa ei! mormăia 
Rubira, bătrâna sa mamă, în timp ce Nevius, mai ramolit ca 
niciodată, întindea pe masa din bucătărie roadele sărace ale 
turneului său cotidian pe la lunius Niger şi alţi patroni, al căror 
client era. 

Sinuciderea lui Macron salva dispoziţiile sale testamentare şi 
făcea caducă deschiderea unui proces în care ar fi fost implicaţi 
toţi prietenii săi. 

Vibius, amărât, dar şi cu sufletul uşurat de teama că s-ar fi 
putut să-i fie ameninţată securitatea, se întoarse acasă umilit şi 
plin de ură. După ce îşi furase familia ca s-o copleşească pe 
Ennia cu cadouri, acum se vedea iarăşi nevoit să intre sub 
autoritatea tatălui său. Mama îl iertase deoarece era o femeie 
bună la suflet şi voia să-i uite năzbâtiile de altădată. Dar mai 
exista Chloe, soţia neglijată, care de abia aştepta să-si ia 
revanşa, 


Petronius, întorcându-se la Roma, dădu peste mari schimbări 
în familia Niger. Chloe intentase o acţiune de divorţ, invocând 
adulterul notoriu al lui Vibius cu Ennia. Marcellus aştepta 
terminarea procesului ca să se căsătorească cu ea. Se consolase 
după pierderea Cynthiei şi susţinea că are nevoie de o mamă 
pentru copii. Încă mai stătea la Niger aşteptând să se termine 
reconstrucţia vilei sale de pe Aventin. 

Vibius regreta timpurile în care femeile adultele erau 
pedepsite de lege în timp ce adulterul unui bărbat nu avea nicio 
consecinţă. Acum femeile se emancipaseră. Seneca zicea că ele 
nu-şi mai numără anii după succesiunea anuală a consulilor ci 
după numărul divorţurilor. 

Cu excepţia lui Vibius, care nu mai ieşea din camera sa, 
ceilalţi membri ai familiei Niger întâmpinară cu bucurie 
întoarcerea lui Petronius. Chloe îl îmbrăţişa cu o căldură care 
trezi gelozia lui Marcellus, dar acesta se abţinu să-şi arate 
nemulţumirea. Petronius îl salută cu răceală pe fostul soţ al 
Cynthiei. Nu-şi exprimă afecțiunea decât pentru Leda, care îi 
amintea de trăsăturile mamei sale. Îi oferi jucării scumpe, stofe 
bogate pentru rochii şi bijuterii pentru vârsta ei. Nu-i uită nici pe 
ceilalţi doi copii ai lui Marcellus, ca să nu trezească bănuieli. 

Domitia îl întrebă dacă nu vrea să stea în fosta sa cameră iar 
lunius, care voia să-şi dovedească generozitatea, îi propuse să 
adauge vilei încă o aripă, în care să-i amenajeze un apartament. 
Petronius le mulţumi spunându-le că deja închiriase o vilă pe 
Cvirinal. Ducea o viaţă agitată şi nu voia să deranjeze obiceiurile 
familiei. 

Domitia îl privea cu admiraţie, dar şi cu o umbră de 
îngrijorare. 

— Ai devenit un adevărat roman, zise ea cu ochii umezi de 
dragoste maternă. Dar ceva îmi spune că nu eşti prea mulţumit. 

— Un fost prefect are o mulţime de preocupări, interveni 
lunius cu mândrie. Se vorbeşte că te aşteaptă o demnitate 
foarte înaltă. Se vorbeşte de un loc chiar în Senat. Este 
adevărat, mi se pare că ai mai slăbit. 

Chloe îl contrazise: 

— Uitaţi că nu mai e un copilaş bucălat ci un bărbat frumos şi 
seducător care va atrage privirile tuturor femeilor cochete din 
Roma. 


— Ai dreptate, dar inima mea de mamă este mai sensibilă la 
schimbările din sufletul lui Petronius, care le scapă celor 
neiniţiaţi. 


Domitia nu se înşela. Ea pricepuse că fiul său nu se întorsese 
singur la Roma. Dar femeia care îl însoțea, chiar dacă era de 
sânge regesc, nu era căsătorită cu Petronius şi afişa mai mult 
capricii şi maniere de curtezană de lux. Domitia nu suflă niciun 
cuvânt cu privire la această legătură larg comentată de toată 
Roma. Dar simţea neliniştea din sufletul lui. 

lar motive de nemulţumire nu-i lipseau lui Petronius. Berenice 
îl irita tot întrebându-l: 

— Cât va mai dura dragostea noastră? Şi mâine vom fi 
împreună? 

Întrebarea îl lăsa pe Petronius perplex. Căci Berenice putea să 
fie într-o zi foarte drăgăstoasă, senzuală şi voluptoasă iar a doua 
zi să devină rece, distantă, aproape ostilă. Jocul acesta între 
extreme îl enerva, îl chinuia. 

Adesea îl privea descumpănită. 

— Nu pot să-mi explic sentimentele mele faţă de tine. 
Câteodată îmi vine să mă îndepărtez de tine, să te părăsesc! 
Dar o forţă irezistibilă mă aruncă în braţele tale! Şi tocmai 
supunerea asta mă scoate din sărite! 

Când vorbea cu violenţă nu mai era Cynthia cea care se afla 
în faţa lui ci doar imaginea ei sub care se ascundea caracterul şi 
personalitatea altei femei. 

Petronius îşi petrecea adesea zilele, chiar şi serile, la Palatin, 
lângă Caligula, şi seara, când se întorcea la Berenice, simţea 
cum i se strânge inima de teama de a nu descoperi cuibul 
pustiu. Într-o seară teama sa se adeveri. Berenice nu mai era 
acasă. Majordomul îi spuse că o litieră o dusese înainte de 
căderea serii. Se pare că fusese invitată la o recepţie. 

„Cena” pregătită numai pentru el nu-i plăcu. Resimţea, 
dureros lovitura. Cynthia îl trădase!... Cynthia sau Berenice? 

Închiriase pentru prinţesă o vilă somptuoasă cu tot personalul, 
ca să nu-i lipsească nimic. Ca să n-o jeneze cu prezenţa sa, îşi 
închiriase o altă vilă situată în vecinătate. 

— A zis „domina” când se întoarce? 

— Nu, „dominus”. 


Petronius nu se mai duse la vila sa. Aşteptă întoarcerea 
Berenicei toată noaptea şi a doua zi până la prânz, când trebuia, 
să se ducă la Palatin. 


Părea că după o perioadă fericită Petronius începe să se 
afunde într-o noapte tot mai apăsătoare. Constatase cu uimire 
după întoarcerea sa la Roma că atmosfera devenise 
împovărătoare. O atmosferă bizară, de neînțeles, aproape 
mefitică domnea în acest oraş atât de vesel după moartea lui 
Tiberiu. 

Imediat după sosirea sa la Roma, chiar înainte de a se instala 
în vila pe care i-o închiriase bancherul, fusese convocat la 
Palatin. Soarele înroşea cerul transparent când îşi încălecă 
armăsarul ca să răspundă cât mai repede la chemarea vechiului 
său prieten. După boală, se vorbea, Caligula era aproape tot 
timpul victima unei nelinişti greu de stăpânit. 

Petronius nu avusese decât timpul să-şi scoată veşmintele de 
călătorie, să facă o baie şi să-şi pună veşmintele de curte, o 
tunică de mătase ornată cu galoane de aur, încălţăminte aurită 
şi o togă de gală. 

Drumul spre Palatin îi aminti de adolescenţă, de visele sale de 
viitor, de bătrâna Antonia, de Agrippina, de prinții asasinați şi, 
mai ales, de drumurile sale spre casă unde îl aştepta totdeauna 
Cynthia veselă, tandră, fericită de a-l simţi în preajma sa. 

Palatul imperial, care pe timpul lui Tiberius evoca o lume 
adormită, unde câteva gărzi aproape invizibile păzeau un prinţ 
moştenitor închis pe viaţă într-o celulă în care trebuia să moară 
de foame, arăta acum ca un stup în plină activitate. 

Moartea prinţesei Antonia, care se lăsase să moară de 
inaniţie, la fel ca Nerva, îl consternase. Ştirea îi parvenise încă la 
Alexandria însoţită de comentarii dure la adresa lui Caligula. Prin 
culise se şoptea că ar fi otrăvit-o. 

Dar oricare ar fi fost cauza morţii, Caligula îi respectase 
testamentul, ca şi pe cel lăsat de Livia, pe care Tiberius îl 
ignorase. 

Petronius era curios să-şi vadă prietenul după boală. Se 
vorbea că acum era alt om. Un personaj care suferise o 
metamorfoză de neînțeles. 

Palatul mişuna de gărzi, de pretorieni, de demnitari, de 
slujitori în uniforme. Militarii păzeau intrările eu lăncile în mâini. 


Maestrul de ceremonii îl aşteptă pe Petronius la intrarea în 
palat şi îl conduse pe coridoarele puternic luminate, deoarece 
împăratul detesta întunericul, până în camera lui Caligula. Apoi 
bătu la uşă, o deschise şi îl anunţă. Petronius auzi vocea 
vibrantă, enervată, a lui Caligula. 

— Lasă-l să intre! Ce mai aştepţi! 

Petronius intră într-o cameră înaltă, dominată de un pat 
rotund, în care ar fi putut dormi uşor zece oameni, deasupra 
căruia era un baldachin de catifea roşie împodobit cu pene de 
struţ. Căţuile în care ardeau mirodenii răspândeau arome 
îmbătătoare. Coloanele de onix, vasele de marmură şi statuile 
greceşti se armonizau cu albastrul închis al tapiseriilor brodate 
cu fir de argint. Albastră era şi pardoseala de marmură, ascunsă 
sub un strat de monede de aur. 

Caligula, singur, îmbrăcat cu o tunică scurtă de mătase, cu 
picioarele goale, se plimba pe covorul metalic, strălucitor, al 
monedelor. Petronius îl găsi neschimbat, acelaşi personaj 
capricios, fantezist, extravagant. Aşa că nu i se păru ceva 
extraordinar în faptul că împăratul călca cu picioarele goale 
grămezile de monede de aur. 

Împăratul îl primi zâmbind. 

— M-ai făcut să te aştept! Pentru aşa ceva un demnitar îşi 
pierde postul, dacă nu şi capul! Lasă reverenţele, descalţă-te şi 
vino să te îmbrăţişez! 

Petronius îşi puse toga pe un scăunel argintat, îşi scoase 
încălţămintea şi străbătu cu picioarele goale distanţa care îl 
separa de Caligula. Avea o senzaţie stranie călcând grămezile 
de aur. Caligula îl îmbrăţişă cu multă afecţiune, ceea ce îi făcu 
plăcere. 

— Îţi aminteşti, Petronius, de vremurile când zgârcitul de 
Tiberius îmi fixa o rentă atât de mizerabilă încât abia reuşeam 
să acopăr cheltuielile legate de rangul meu? lar acum, uită-te!... 
Tot aurul acesta este al meu!... Tot aurul din trezoreria 
imperială!... Tot aurul imperiului!... Tiberius adunase cincizeci 
de milioane de „aureus”! Nu-ţi face plăcere să calci pe 
monedele astea scânteietoare? Să le auzi cum cântă! Nu-ţi 
gâdilă tălpile picioarelor? Spune-mi! Este tot aşa de voluptos ca 
şi cum te-ai culca cu o fată sau cu un băiat frumos! 

Cu o lovitură de picior făcu să zboare în aer o grămadă de 
monede care desenară o curbă sclipitoare. 


— E ameţitor, nu-i aşa? Să ne îmbătăm jucându-ne cu aurul în 
aşteptarea beţiei cu vinuri de Falerna la o „cenă”, la care te vei 
culca cu cea care îşi va aprinde simţurile! Să te îndopi, să bei şi 
sa faci dragoste sunt singurele plăceri pentru care merită să 
trăieşti! Am lăsat la sfârşit plăcerea cea mai grozavă! 

O flăcăruie stranie îi lumină ochii albaştri ce reflectau o 
expresie crudă şi vicleană. 

— Am lăsat la urmă plăcerea cea mai savuroasă şi cea mai 
completă! Răzbunarea! Răzbunarea, Petronius! Să pedepseşti 
umilinţa, răul ce ţi s-a făcut, aceasta este cea mai mare dintre 
plăceri! Răzbunarea este arma zeilor! lar eu acum posed 
fulgerele lui Jupiter! 

Se opri în mijlocul camerei. Atitudinea sa exprima grandoare. 
Părea un zeu, cu picioarele depărtate bărbăteşte, aşezat pe un 
nor de aur. 

— La Alexandria i-ai văzut pe evrei la lucru! Aceştia, susţin că 
în lume există doar un singur Dumnezeu. Suportă veşnicele 
conflicte pe care le au cu grecii şi cu autorităţile noastre, ca să- 
şi păstreze neatinsă credinţa, numai datorită faptului că au în 
religia lor un precept care îmi place: ochi pentru ochi, dinte 
pentru dinte! O filosofie sănătoasă! Intrucât i-am adoptat 
aproape pe toţi zeii popoarelor învinse, n-am putea să-i facem 
loc şi Dumnezeului evreilor în galeria divinităţilor romane? De ce 
nu? Numai că evreii susţin că Dumnezeul lor este singurul! Că 
nu mai există şi alţi zei! E ca şi cum ai spune că pe cer 
străluceşte doar o singură stea în timp ce ochii noştri văd atât 
de multe!... Dar am vorbit destul despre evrei! 

Limbuţia lui Caligula avea ceva de om bolnav. Vorbea fără 
încetare, vorbea sărind de la una la alta, dar totul părea logic. 

— Petronius, ai duşmani? Fă-mi o listă! Mâine vor fi şterşi de 
pe faţa pământului! Dorinţa de răzbunare şi pedepsire sunt 
strâns legate! Să vrei să te răzbuni şi să nu poţi pare tot atât de 
absurd ca şi cum ai vrea să te culci cu un castrat!... In seara 
asta te rețin la „cenă”! 

Petronius ar fi vrut să se scuze, se gândea că poate ÎI 
aşteaptă Cynthia strecurată în trapul Berenicei. Poate că 
Berenice reuşise să scape de Cynthia? Incepea iarăşi să bată 
câmpii şi se gândi că trebuie să-şi păstreze îndoielile pentru 
sine. Dacă ar fi îndrăznit să-şi destăinuie gândurile s-ar fi spus 
despre el că nu este în toate minţile. 


— Hai, Petronius! „Cena” ne aşteaptă! 

— Înainte de a ne delecta cu o masă bogată aş vrea să-ți 
înmânez un dar, zise Petronius. 

Deschise uşa şi doi sclavi ducând fiecare câte o casetă de 
argint somptuos încrustată intrară în cameră. Apoi le aşezară pe 
o masă din lemn de lămâi, şi la un semn al stăpânului, se 
retraseră. 

Caligula, curios, deschise casetele şi ochii i se rotunjiră de 
uimire şi admiraţie. 

Petronius zise solemn: 

— Coroana regală a lui Antoniu, gloriosul tău strămoş, şi 
diadema Cleopatrei. 

Caligula, aproape hipnotizat, luă coroana din casetă, o studie 
îndelung, apoi şi-o puse pe cap şi îşi contemplă imaginea în 
oglinda care acoperea un perete. 

— Regele Antoniu! zise visător. Regele Caius Cezar!... O 
regalitate care îmi revine de drept! 

Şi se întoarse spre Petronius. 

— Ca să-ţi mulţumesc am să-ţi dezvălui un secret pe care încă 
nu-l cunoaşte nimeni dar care va fi făcut public în curând. Sunt 
divin, Petronius! 

Apoi luă coroana lui Antoniu şi o puse pe masă. 

— Ce putere are un rege muritor lângă un zeu nemuritor? 
Divinitatea s-a înstăpânit peste corpul meu, care a rămas doar 
un înveliş vizibil, exterior. După intrarea mea triumfală în Olimp 
îi voi smulge fulgerele lui Jupiter şi îi voi potoli pe zeii care nu 
ştiu să-şi păstreze demnitatea. Ţie, Petronius, îţi rezerv o mare 
cinste. Tu vei intra în galeria eroilor care au ilustrat războiul 
Troiei. Vei redacta, după mărturiile lor, o nouă versiune a 
acestei campanii descrise atât de prost de către Homer. Datorită 
mie vei deveni egal cu Hercule, şi muzele vor munci sub 
ordinele tale!... 

Ochii îi scrutară din nou coroana regală. 

— Această amintire prețioasă va împodobi altarul strămoşilor 
mei. Din pietrele preţioase ale diademei Cleopatrei voi porunci 
să se facă podoabe pentru Drussilla... 

Faţa i se strâmbă de dispreţ. 

— O mulţime de regi îngenunchează la picioarele mele! Sunt 
mai presus decât regii, Petronius! 

Petronius se întrebă dacă nu făcuse o greşeală venind aici. 


— Permite-mi, Caius Cezar, să mă prosternez în faţa divinității 
tale! 

Îşi puse un genunchi pe pământ şi îşi înclină capul. 

— Sunt orbit de lumina ce emană de pe faţa ta cerească. 

— Aşteaptă să-mi arăt adevăratul meu chip! Voi străluci ca 
soarele ajuns la zenit! 

Pentru o clipă Petronius judecă lucid. Întâmplarea aşezase doi 
nebuni unul în faţa celuilalt. Pasiunea sa nebunească pentru o 
femeie dedublată şi convingerea lui Caligula că devenise divin îi 
punea aproape pe acelaşi plan. 

Râsul lui Caligula răsună din nou. 

— Lasă-ţi încălţămintea aici! La „cena” n-o să ai nevoie de ea! 
O să ţi-o aducă la plecare! 

Caligula i-o luă înainte cu picioarele goale. Trecură prin 
câteva săli cu pardoseala rece de marmură în timp ce gărzile îi 
salutau cu lăncile. În pofida puterilor sale nelimitate, se gândea 
Petronius, Caligula era în realitate o fiinţă vulnerabilă. Un singur 
soldat, atins subit de nebunie furioasă, putea sa-l străpungă cu 
lancea sau să-i bage sabia în burtă. 


O uşă batantă dintr-un aliaj de cupru şi bronz se deschise şi în 
faţă apăru un „triclinium” din marmură trandafirie dominat de o 
statuie uriaşă a lui Bacchus, care îşi întindea braţele ca şi cum 
ar fi vrut să-i binecuvânteze pe comeseni. 

Când intră Caligula, cei patruzeci de invitaţi, care îl aşteptau 
în picioare în mijlocul sălii, se prosternară ca în faţa unui 
suveran oriental. La un semn al împăratului toţi se ridicară. 
„Cena” intimă permitea tunicile de mătase albă, fără centură, 
pentru a nu se stânjeni mişcările. Petronius le recunoscu pe cele 
trei surori ale împăratului, fără soţi, pe Claudiu Bâlbâitul, pe 
Lepidus, pe unii dintre camarazii de şcoală, câteva curtezane şi 
doamne din înalta nobilime cunoscute prin desfrâul lor. 

Erau cinci paturi în formă de semilună. Petronius fusese 
instalat la masa lui Caligula, care era încadrat de Drussilla şi de 
Agrippina cea tânără, Petronius o avea în stânga sa pe 
Agrippina iar în dreapta îl avea pe Lepidus. Claudiu purta o 
coroană de trandafiri pe capul său pleşuv de bufon îmbătrânit. O 
orchestră invizibilă înveselea atmosfera. Sclavii, în şir indian, 
aduceau aperitivele. 


Caligula glumea cu oaspeţii săi dar din când în când îşi 
întorcea capul spre uşă de parcă ar fi aşteptat vreo ştire 
importantă. Când întorcea capul trăsăturile i se înăspreau iar 
ochii îi luceau cu răutate. Apoi faţa îi redevenea senină. 

Gemellus se îmbrăcase de gală. Urma să participe la recepţia 
oferită de Caligula. Un maestru de ceremonii urma să-l anunţe 
când să vină la recepţie. 

Prinţul n-avea decât optsprezece ani, şi trăia mai mult retras 
în apartamentul său. Dispoziţiile testamentare ale lui Tiberius 
prevedeau ca Gemellus şi Caligula să domnească împreună dar 
Senatul trecuse peste asta şi hotărâse ca Gemellus să fie 
adoptat de Caligula, care să-l numească, moştenitorul său la 
tron. 

O teamă surdă îl cuprindea pe Gemellus când îl chema 
Caligula zâmbind cu o bunăvoință prefăcută şi asigurându-l de 
simpatia sa. Chiar dacă îi lipsea experienţa, simţea instinctiv 
primejdia care îl ameninţa. Ştia că tatăl său, Drusus II, fusese 
otrăvit, că mama sa murise de inaniţie, pedepsită de bătrâna 
prinţesă Antonia, că moartea violentă îi secerase cea urai mare 
parte a rudelor. Cu excepţia câtorva prieteni ai tatălui său şi a 
bătrânului socru al lui Caligula, partizan al lui Tiberius, toţi 
ceilalţi curtezani îl evitau ca să nu-şi supere stăpânul. Cum să te 
aperi în faţa acestei lumi ostile? Fatalist, se lăsa dus de valuri. 

Oare de ce nu mai vin să-l invite la recepţie? S-o fi indispus 
Caligula, fără să vrea, şi în ultimul moment s-o fi hotărât să nu-l 
mai invite? 

Teama îi strânse iarăşi stomacul. Un nod i se aşeză în gât. 

Deodată uşa se deschise şi patru pretorieni înarmaţi, 
comandaţi de centurionul Fulvius, pe care îl cunoştea personal, 
intrară în pas cadenţat şi închiseră uşa în urma lor. Soldaţii se 
aliniară, blocând ieşirea iar centurionul se apropie de prinţ şi îl 
salută milităreşte. Apoi, cu o voce jenată, îi spuse ca şi cum ar fi 
repetat o lecţie învățată pe de rost: 

— Majestatea sa a hotărât că securitatea imperiului cere 
moartea dumneavoastră. Întrucât după lege niciun membru al 
familiei imperiale nu poate muri de mână străină, nu vă rămâne 
decât să vă luaţi singur viaţa sinucigându-vă. 

Centurionul, sub privirea îngrozită a tânărului prinţ, îşi scoase 
sabia din teacă şi i-o întinse. 

— Luaţi sabia şi terminaţi repede! 


Mâinile îngheţate ale lui Gemellus apucară cu stângăcie sabia. 
Tânărul prinţ privi îngrozit. 

— Nu ştiu cum să mă folosesc de ea, zise cu o voce slabă. Fă 
tu ce trebuie! 

Vru să-i restituie sabia, îşi întinse gâtul şi zise emoţionat: 

— N-am văzut niciodată cum sunt omorâţi oamenii şi nici n- 
am fost învăţat cu mânuirea armelor. 

Centurionul suspină. Îşi executa misiunea fără prea mult 
entuziasm. 

— Trebuie să vă omorâţi singur, prinţe! insistă centurionul. 

— Atunci arată-mi cum să procedez! 

Gemellus făcea eforturi ca să rămână demn şi să nu 
izbucnească în hohote de plâns. Ştia că ar fi fost inutil să 
implore mila centurionului care nu era decât instrumentul lui 
Caligula. 

Fulvius se apropie de Gemellus şi îi puse mâna pe piept în 
dreptul inimii. 

— Puneti vârful tăişului aici, între coaste, şi apăsaţi cu putere, 
dintr-o singură mişcare. 

Gemellus execută cu stângăcie gestul arătat de centurion dar 
nu reuşi decât să se zgârie. Curse puţin sânge care îi murdări 
tunica de mătase albă. 

— Curaj! îl îmboldi Fulvius. Mai multă hotărâre! 

Inima prinţului bătea cu atâta putere încât loviturile i se 
vedeau pe tâmple. 

— Mai cu vigoare! insistă ofiţerul. 

Gemellus îşi puse tăişul sabiei în piept şi, cu un gest hotărât, 
susţinut de disperare şi de dorinţa de a termina odată cu 
această suferinţă insuportabilă, îl înfipse între coaste, acolo 
unde îi arătase centurionul. Simţi o durere pătrunzătoare, apoi 
se prăbuşi pe pardoseală. Sângele ţâşni din rană întinzându-se 
pe veşmintele de mătase. Incepu să horcăie. Centurionul simţea 
că nu mai poate suporta prelungirea agoniei. Legea fusese 
respectată. Prinţul se sinucise. Dar nimeni nu-i putea interzice 
să-l ajute să-şi pună capăt suferințelor. Cu un gest ferm 
împlântă sabia până la prăsele. Gemellus, cu ochii închişi, 
tresări, apoi trupul îi rămase nemişcat. 


Caligula îşi golea cupa de vin împodobită de diamante când 
uşa se deschise şi centurionul Fulvius îşi făcu intrarea şi salută. 


Împăratul îi aruncă o privire întrebătoare. 

— Îmi pare rău dar trebuie să vă anunţ, Majestate, că prinţul 
Gemellus s-a sinucis! _ 

Un zâmbet straniu apăru pe faţa lui Caligula. li făcu semn unui 
sclav să-i umple cupa, pe care o vărsă pe pardoseala de 
marmură. 

— Pentru sufletul răposatului! zise cu o solemnitate comică. 

Comesenii, impresionați de acest eveniment, care, fără a fi 
neobişnuit, surprindea prin caracterul său insolit, imitară gestul 
pios al împăratului. 

De abia acum Petronius înţelese absenţa lui Gemellus, pe 
care o observase încă de la începutul petrecerii. 

Comesenii se priveau consternaţi. 

— Pentru ce aerul acesta de înmormântare! strigă Caligula. 
Gemellus şi-a urmat destinul. Sunteţi întristaţi de moartea lui. 
Dar vi s-a părut normal ca fratele meu Nero Cezar să se sinucidă 
pe insula Ponza? Aţi plâns sfârşitul fratelui meu Drussus Cezar 
pe care călăii l-au lăsat să moară de foame? lar acum îl plângeţi 
pe Gemellus! A vrut să-şi pună capăt zilelor! Treaba lui! Fiecare 
om este stăpân pe faptele sale! 

Vittelius, guvernatorul Siriei, care îşi însoțea calităţile sale 
reale de general cu un servilism exagerat, strigă entuziasmat: 

— Ave Cezar! Ave Caius Cezar, împăratul nostru iubit! 

Apoi cobori repede din patul său, traversă sala şi se aruncă la 
picioarele lui Caligula pe care le sărută cu venerație. 

— Trăiască Cezarul nostru! 

Glasurile curtenilor răsunară sub bolțile de marmură. Se 
întreceau unii pe alţii arătându-şi zelul. 

— Ave Cezar! Ave! Ave! Ave! 

Caligula se întoarse spre Claudiu care, zâmbind, se înverzise 
de teamă. 

— Ai avut vreodată intenţia să te sinucizi, Claudiu? 

Unchiul împăratului se ridică de pe pat şi începu să se bâlbâie 
cu un aer vrednic de milă. 

— N-am fost niciodată un personaj atât de important ca să-mi 
treacă prin cap ideea de a mă sinucide. Şi nimeni n-a avut până 
acum ideea de a mă sinucide. Curtea şi-ar pierde cel mai bun 
bufon. 

— Prin gura ta vorbeşte înţelepciunea, Claudiu! zise Caligula 
izbucnind în râs. Ca să mai uităm de durerea care ne sfâşie 


inima după moartea lui Gemellus trebuie să ne distrăm! Am 
auzit că în India mortul este dus la groapă într-o veselie 
generală. Ei sărbătoresc inima răposatului care pleacă în rai. 
Aşadar, să ne bucurăm! Să danseze pentru noi iubitul nostru 
unchi! 

— Cu cea mai mare plăcere, venerate Caius! Ce să fac ca să-ţi 
descreţesc fruntea, divine Cezar? 

Se duse în mijlocul peristilului şi începu să ţopăie şi să facă 
grimase groteşti în ritmul muzicii vesele şi zgomotoase. 

Caligula râdea cu lacrimi. 

— Priviţi-l! Un adevărat satir! Picioare subţiri, burta cât trei, 
obraji roşii şi o coroană care îi ascunde coarnele! Avortonului 
acesta îi plac femeile, ceea ce nu este surprinzător! Dar e de 
mirare cum poate să placă unei femei! 

Sudoarea curgea pe faţa congestionată a lui Claudiu, pe gâtul 
lui gras, pe picioarele sale diforme. 

— Aduceţi dansatoarele! lar satirul să alerge după bacante! 
strigă Caligula. 

Porunca fusese executată. Spectatorii râdeau să-şi rupă 
fălcile. Încercările stângace ale lui Claudiu de a prinde vreuna 
dintre fetele seducătoare care se învârteau în jurul lui îi făceau 
să uite de moartea lui Gemellus. 

Caligula aruncă un but de mistreţ unchiului său care, tot 
sărind şi ţopăind, îl prinse din zbor şi se apucă să-l mănânce. 

Prăjiturile şi dulciurile încheiară banchetul propriu zis. Caligula 
ridică mâna. 

— După tradiţie, „cena” noastră va fi urmată de un 
„Comissatio”, care va încununa petrecerea! Să tragem la sorţi şi 
să-l alegem pe regele nostru care va dicta comesenilor ceea ce 
doreşte. 

Iniţiativa lui Caligula fusese primită cu ovaţii. Claudiu reveni 
suflând din greu la masă ca să participe la tragerea la sorţi. 
Totul fusese aranjat astfel ca împăratul să fie ales rege al 
„Comissatio”. Partea finală a anumitor petreceri era dedicată 
chefurilor şi orgiilor. Regele putea să-i poruncească unui 
comesean să bea nouă cupe de vin fără să se oprească, altuia 
să facă turul sălii în patru labe, altuia, foarte urât, să se 
dezbrace la pielea goală şi să facă dragoste cu un pitic. 

Caligula îi ceru unui senator plin de demnitate să-şi facă 
singur plăcerea în văzul tuturor. Îi ceru unei dansatoare să-l 


bată cu nuiaua pe Lepidus, pe fundul gol. O doamnă trebui să 
facă dragoste cu vecinul său de masă în timp ce soţul ei era 
angajat într-o luptă romană cu un alt invitat. Apoi desfăcu pânza 
care îi acoperea şoldurile lui Petronius şi îi ceru să se arate gol 
în faţa Agrippinei. 

— Oferă-i acestei femei măritate cu un moşneag de patruzeci 
de ani plăcerea pe care numai un tânăr care n-a atins încă 
vârsta de douăzeci de ani poate să i-o ofere. 

— Această glumă are parfumul unui adulter! râse Petronius 
nevrând să intre în joc. 

— Glumă? Eu nu glumesc! Trebuie s-o consolezi! Sărmanul ei 
soţ, Domitius Ahenobarbus, horcăie pe patul de moarte. A băut 
atâta încât hidropizia îi dă aspectul unei femei însărcinate gata 
să nască. Fă-ţi datoria, Petronius! Nu mă decepţiona! Eu mi-o 
rezerv pe Drussilla! Dar înainte de asta am să-l încerc pe acest 
mic paharnic! Afrodita mi l-a trimis pe Cupidon ca să obţină 
bunăvoința mea! 

Ordinele cele mai abracadabrante curgeau. Caligula era în 
elementul său. Leşina de râs. Dintr-odată Petronius avu senzaţia 
că „micul monstru”, cum îl caracteriza bătrâna Antonia, îşi arăta 
adevărata faţă. Grandoarea poziţiei îl făcuse să-şi piardă minţile. 
Era primejdios să nu-i execuţi poruncile. Se aplecă peste 
Agrippina, care se dezbrăcase şi îşi întindea, supusă, braţele. 


Petronius părăsi Palatul Imperial abia spre dimineaţă. Înainte 
de a-l lăsa să plece, Caligula îi ceruse să se întoarcă după 
amiază deoarece avea să-i facă nişte comunicări importante. 

— O să discutăm între patru ochi, ca şi înainte, când voiam să 
nu ne audă nimeni! 

Scăpat de prezenţa stânjenitoare a lui Caligula, Petronius se 
duse la vila Berenicei şi constată că aceasta nu venise acasă. O 
aşteptă zadarnic aproape toată ziua. Când se întoarse la Palatin, 
Caligula îl întâmpină cu bucurie. 

— Agrippina mi-a destăinuit ca eşti formidabil! Că este gata 
să repete figura, cu atât mai mult cu cât Ahenobarbus se află în 
agonie. Un caraghios. Când Agrippina i-a făcut un copil, striga cu 
dispreţ: „Din mine şi Agrippina nu poate să iasă decât un 
monstru. Acesta n-o să aducă decât nenorocire familiei şi 
imperiului”. Am râs de profeția lui. Copiii mei o să ştie să-l ţină 
în frâu pe micul monstru al cumnatului meu. 


Petronius îşi aminti că prinţesa Antonia folosise pentru prima 
dată expresia „micul monstru”. Ce straniu! „Mongştrii” revin ca 
fantomele în familia imperială. 

— Incă o noutate! Drussilla a divorţat de Lucios Regulus, care 
s-a mulţumit cu un post de guvernator în Africa. E o soluţie care 
i-a salvat viaţa. Livia Livilla divorţează şi ea. La Roma sunt mai 
multe divorţuri decât căsătorii! 

Petronius remarcă iarăşi că-i plac divagaţiile, că gândeşte 
foarte încâlcit. 

— Am uitat pentru ce le-am chemat, adăugă Caligula. Ah, mi- 
am adus aminte. Te-am numit în grupul celor doisprezece „fraţi 
arvali”, în care intră cei mai buni prieteni ai mei şi câţiva din 
cele mai ilustre familii senatoriale. „Fraţii arvali” sunt consilieri 
mei personali. Faptul că ai fost prefectul Egiptului deschide uşile 
Senatului. Când este vorba de tine, trec peste restricţiile legate 
de vârstă. Calul meu Incitatus va fi ridicat şi el la demnitatea de 
senator. Vechea aristocrație republicană se uită strâmb la 
treaba asta. Dar voi şti s-o pun la punct. 

Caligula izbucni în râs. 

— Mă gândesc la surpriza Romei când va afla că o mărit pe 
Drussilla cu Lepidus, ibovnicul meu, care, însă, nu se va culca 
niciodată cu ea. 

— Atunci de ce o măriţi? 

— Pentru că legea împotriva celibatului impusă de Octavian 
August mai este în vigoare. lar membrii familiei imperiale 
trebuie să fie exemplu. Dar eu urmăresc altceva. Le-am acordat 
surorilor mele onoruri aproape divine aşteptând legea care să 
permită căsătoria, dintre fraţi, în vederea conservării purității 
sângelui. Am să lupt împotriva opoziţiei senatorilor cu concepţii 
înapoiate. Şi am să înfrâng toate piedicile. Dacă Cynthia ta ar 
trăi, ai putea să te căsătoreşti cu ea. 

Caligula îl bătu prieteneşte pe umăr. 

— Dar când voi fi egalul lui Jupiter şi al lui Pluton, am s-o învii 
pe sora ta. Dar să nu mai spui la nimeni ce ţi-am zis! Proştii n-ar 
putea să priceapă niciodată măreţia concepţiilor mele! 

Apoi cobori glasul. 

— Caut să câştig timp ca să impun legile „mele”! Căsătoria 
Drussillei cu Lepidus nu este decât praf aruncat în ochii 
proştilor. Căci la urma urmelor eu mă voi căsători cu Drussilla. 

După ce aruncă o privire bănuitoare în jur, continuă: 


— Poporul roman mă iubeşte. Mă iubeşte aşa cum l-a iubit pe 
tatăl meu Germanicus. Dar la ce i-a servit dragostea plebei? A 
murit asasinat. Caius şi Tiberius Grachus, apărătorii poporului, 
au fost ucişi. lulius Cezar, adorat de romani, a fost înjunghiat. 
Toţi strămoşii şi rudele mele pe linie bărbătească, cu excepţia 
lui Claudiu, acest sărman imbecil, au avut un sfârşit violent. În 
jurul meu nu sunt decât asasini potenţiali. Plebea care mă 
iubeşte este departe de mine şi n-ar putea să mă apere. Când 
intru în Senat simt o ostilitate prost ascunsă. Servili, senatorii 
îmi sărută picioarele, dar nu aşteaptă decât un moment 
favorabil ca să-mi împlânte un pumnal între umeri. Curtenii, 
prefecţii, conducătorii administraţiei, guvernatorii, chiar şi 
comandanții armatei mă urăsc. Dar eu îi lovesc înainte de a mă 
lovi ei! Trebuie să-i urmăresc ziua şi noaptea! 

— Caius, nu te lăsa chinuit de obsesia morţii! 

Caligula zâmbi cu amărăciune. 

— Trăiesc fiecare zi ca şi cum ar fi ultima! 


Părea că Berenice dispăruse în neant. Dulapurile din vila ei 
gemeau de rochii, bijuterii, de bogăţie. Obiectele de toaletă 
umpleau rafturile din baie. Deoarece absenţa ei se prelungea, 
Petronius făcu cercetări printre oamenii de serviciu, care, însă, 
nu-i putură oferi decât informaţii confuze. Vizitiul îi spuse că 
după căderea serii o dusese la For, de unde i-ar fi dat drumul. 
Avea o pungă la ea. Dar una dintre cameriste îşi aminti că luase 
puţini bani, în niciun caz bijuterii. Absența ei prelungită îl alarmă 
pe Petronius. N-o fi fost cumva victima unei răpiri? Al vreunui 
asasinat? Puse în mişcare poliţia şi agenţii din lumea interlopă, 
dar cercetările rămăseseră zadarnice. 

Intorcându-se de la Palatin, găsi într-o zi o scrisoare semnată 
de Berenice şi expediată din Corint. 

„Te rog să-mi scuzi plecare intempestivă, dragă Petronius, dar 
viaţa monotonă de la Roma mă plictisea. M-am hotărât să 
schimb ambianța şi să vizitez Corintul, un oraş pe care îl ador. 
Mi-am luat foarte puţine lucruri, deoarece acolo unde mă 
duceam nu aveam nevoie de veşminte de lux. Singura mea 
podoabă este goliciunea, căci am intrat în rândurile preoteselor 
Templului de la Acrocorinthus. Femeile, care se consacră acestei 
profesii, se dăruiesc fiecărui pelerin aducând astfel un omagiu 
Afroditei, Mylittei şi Anaitisei. După cucerirea Corintului şi 


distrugerea lui de către romani acest obicei căzuse aproape în 
desuetudine. Dar după ce oraşul cunoscu un nou avânt şi, îşi 
recâştigase vechiul prestigiu, Templul îşi deschise din nou 
porţile şi practicile sale au fost reluate. Negustori, marinari, 
vagabonzi, călători din toată lumea caută acest loc unde 
plăcerea cărnii este sacră. In afară de preotese, amatorii de 
fecioare găsesc aici fete care îşi adună o mică zestre ca să se 
poată mărita cu capul sus, căci aici nimic nu este atât de 
apreciat ca dăruirea trupului iar recompensa oferită sub forma 
unui peculiu ajută la întreţinerea templului şi a femeilor care s- 
au consacrat acestui cult. De dimineaţă până seara şi de seara 
până dimineaţă mă ofer acelora care mă doresc. Deoarece mă 
culc istovită, uneori mi se întâmplă să mă trezesc sub trupul 
unui bărbat a cărui faţă nu o disting la lumina slabă şi ştearsă a 
lumânărilor. Când mă culc cu necunoscuţi mă gândesc la femeia 
al cărei nume îl pronunţai adesea când făceai dragoste cu mine. 
Cine este Cynthia? Oare nu înţelegi că amintindu-i numele când 
făceai dragoste cu mine mă insultai, mă umileai, îmi răneai 
demnitatea? Şederea mea la Templul Afroditei nu este decât 
temporară deoarece fata care a pus stăpânire pe corpul meu îmi 
porunceşte să te caut! Să mă dăruiesc ţie! Sunt damnată! Toate 
acestea se vor termina prost! Când mă voi întoarce la Roma, în 
patul tău, ce senzaţie vei încerca ştiind că m-am culcat cu 
indivizi tineri şi bătrâni, frumoşi şi urâţi, bogaţi sau săraci lipiţi? 
Asta-i răzbunarea mea, dragă Petronius! Să ştii că femeia pe 
care o adori este murdărită de sute de bărbaţi! Am să mă întorc! 
Dar gândeşte-te la ceea ce ţi-am scris! Vei plăti scump vrăjile 
ale căror jertfă sunt! Căci tu nu mă iubeşti! Tu o iubeşti pe 
Cynthia! lar asta nu mai pot să suport! Pe curând, dragul meu 
Petronius! Semnează Berenice sau Cynthia. Tu trebuie să alegi.” 


— Cu toate că ne-am întors de câteva luni la Roma, nu te-am 
văzut decât o singură dată şi asta la o masă la părinţii tăi. Nu e 
fericire mai mare pentru un muritor decât să-şi întâlnească 
adevărații prieteni. 

Castor îl prinse pe Petronius în braţele sale şi îl strângea cu 
căldură. Se întâlniseră din întâmplare pe sub porticurile de la 
Circul cel Mare. 

— Am devenit un om de-al casei al familiei Niger. Dar să nu-ţi 
închipui că mă simt atras de Chloe, care ar fi în stare să se 


arunce goală în patul meu. Scârbit de desfrâul femeilor romane 
am început să admir nevinovăția, candoarea şi simplitatea 
Marciei. Mă folosesc de toată puterea mea de seducţie ca s-o 
cuceresc. Dar în ciuda tuturor eforturilor am impresia că mă aflu 
în faţa unui sfinx de gheaţă care îmi ignoră existenţa. 

Petronius zâmbi. 

— Nefericiţii în dragoste au consolarea de a fi făcut totul ca să 
reuşească. 

— Pe mine, Castor Cotta, cel irezistibil, să mă respingă o 
copilă, zise el suspinând. De altfel, are mulţi pretendenți. Chiar 
şi Vibius a început să se învârtească pe lângă ea. 

— Vibius însurat cu Marcia? Mă faci să râd. 

— Are şanse să reuşească. Il susţine tatăl său. lar în calitate 
de tutore al Marciei are un cuvânt de spus. Dacă Vibius ar pune 
mâna pe averea lui Sextus, l-ar scoate din încurcăturile 
financiare în care a intrat. Roma e ca un sat. În câteva zile 
tainele cele mai ascunse se află şi zboară de la un capăt la 
celălalt al or asidui. 

— Ce aş putea face pentru a-ţi asigura succesul? 

— Nimic! Căci este îndrăgostită nebuneşte de tine! 

— Glumeşti! 

— Nu glumesc! Nu vorbeşte decât despre tine! Numai 
timiditatea o împiedică să-ţi facă o declaraţie de dragoste în 
toată regula! Nu este una din femeile acestea cu experienţă 
care ştiu să-i îmbrobodească pe bărbaţi. 

Castor îl luă de braţ pe Petronius. 

— Dar ştiu şi eu o taină care circulă prin toată Roma. Că şi tu 
eşti îndrăgostit de o femeie despre care se vorbeşte cu o 
anumită rezervă. 

— Castor, un domn de rangul tău şi cu educaţia pe care o ai 
nu coboară la nivelul unor bârfe. 

— Bârfe? Poate că da! Dar să le uităm! Cum, însă, superba ta 
amică lipseşte din Roma... 

— Ai aflat-o şi pe asta? 

— Frizerul meu este o sursă inestimabilă de informaţii. Ştie, 
de exemplu, că numele tău figurează pe ultima listă de senatori 
şi că faci parte din confreria celor doisprezece arvali. Dar 
politica este plictisitoare! Întrucât nu ai pe nimeni în pat, îţi 
propun să mă însoţeşti la o curtezană adorabilă, Pomponia, 
despre care vorbeşte cu admiraţie toată Roma. 


— Pomponia! Numele acesta mi se pare cunoscut! 

— La Pomponia vei găsi cele mai frumoase curtezane. E o 
confrerie în care eşti acceptat mai greu decât la fraţii arvali. 

La încrucişări de drumuri heralzii anunțau jocurile de la circ 
din săptămâna ce urma. Trecătorii dădeau nemulţumiţi din cap. 
Petronius remarcă lipsa de chef a mulţimii. 

— Starea de spirit a populaţiei mi se pare stranie. 

— Eh, aşa el exclamă Castor. Romanii încep să regrete 
zgârcenia lui Tiberius. Cel puţin bătrânul acela libidinos umplea 
trezoreria. Oamenii sunt  neliniştiţi de  extravaganţele 
succesorului său. Întreţinerea Curţii, splendoarea recepţiilor, 
jocurile de circ costă enorm. Veniturile nu mai ajung să acopere 
cheltuielile. Impozitele cresc. Chiar şi prostituatele au fost 
impozitate. 

— Cu toate acestea Caligula nu face decât să urmeze politica 
imperială a strămoşilor săi... 

— Caligula al tău... 

— De ce „al meu”? 

— Fiindcă este prietenul tău şi nu al meu... Dar iată că am 
ajuns în faţa casei Pomponiei? 

Intrară într-o vilă frumoasă, construită prin contribuţia 
admiratorilor Pomponiei, economisite şi administrate cu grijă de 
aceasta. Petronius constată că farmecul gazdei nu era la nivelul 
reputației pe care o avea. Anii şi excesele îşi lăsară urmele. 
Părea mai mult o matroană bine conservată. Toaletele ei 
probabil că durau ore întregi. Dar tot mai făcea o figură 
frumoasă şi în salonul ei întâlneai numai curtezane celebre. 

Poate că se gândeşte să se retragă, îşi zise Petronius, şi se 
pregăteşte pentru o nouă carieră, eventual cea de patroană a 
unui bordel de mare lux. 

Petronius fu primit cu toate onorurile deoarece calităţile sale 
de scriitor, de înaltă personalitate şi prieten al împăratului îl 
făcuseră renumit la Roma. În salonul Pomponiei erau cinci femei 
tinere, curtezane mai mult sau mai puţin declarate. Erau două 
liberte, o femeie liberă care îşi alesese nesilită de nimeni 
această profesie, ca şi două patriciene care se dedaseră 
dragostei fie din desfrâu, fie de nevoie. Printre aceste hetaire se 
distingea o tânără, Cesonia, care, chiar dacă se apropia de 
treizeci de ani, emana o senzualitate ce îl tulbura pe Petronius, 
cu toate necazurile sale sentimentale. 


Câteva slujnice foarte amabile - Pomponia îşi înnoia mereu 
trupa pentru a-şi menţine clientela - aduseră băuturi şi prăjituri 
pe care, însă, doamnele le dădură la o parte ca să nu-şi strice 
silueta. 

Subiectul discuţiilor din salonul Pomponiei era, ca de obicei, 
Caligula. Dar nu aspectul politic interesa. In schimb Pomponia şi 
prietenele sale ştiau că împăratul se culcă cu sora sa, că amanţii 
săi îl ajută să-şi petreacă noaptea în mod agreabil, deoarece 
insomnia îl chinuieşte şi nu-l lasă să doarmă mai mult de trei ore 
spre zori. 

— Se consumă prea mult, dragele mele, zise Pomponia. Se 
vorbeşte că nicio fată nu e în siguranţă lângă el. 

— Ce aţi vrea să facă la vârsta lui! interveni Cesonia luându-i 
apărarea. După o viaţă publică obositoare are nevoie de o 
femeie ca să se descarce, de o femeie care să-l mângâie, să-l 
calmeze sau de un băiat frumos pentru plăceri trecătoare. In 
afara dragostei sale pentru Drussilla încă n-a găsit o femeie 
perfectă care să-i ofere toate satisfacţiile oferindu-i în acelaşi 
timp, posibilitatea să-şi găsească în altă parte distracţii fără 
urmări. Concurența băieţilor nu este primejdioasă deoarece 
odată cu trecerea adolescenţei nu mai prezintă nicio atracţie. 

— Dar actorul Apellus, dar dansatorul Mnester? întrebă o 
blondă zănatică. 

— Celebritatea lor excită. Posedarea artiştilor adoraţi de toată 
Roma îi flatează amorul propriu şi îl face să-şi simtă puterea. O 
femeie inteligentă trebuie să înţeleagă că variaţia în domeniul 
sexului este condiţia esenţială pentru menţinerea virilităţii 
omului pe care îl iubeşte. Vă amintiţi de Livia care aducea 
virgine în patul lui Octavian August. Nu a mai iubit-o din cauza 
acestei concurenţe? Dimpotrivă a iubit-o şi mai mult deoarece 
datorită ei împăratul putea să se bucure de toate plăcerile fără 
să se ascundă. 

— Cesonia are dreptate, interveni Calpurnia, o fată roşcovană 
cu gropiţe în obraji. Cu cât oamenii îmbătrânesc, cu atâta 
dragostea îi face mai generoşi şi mai înţelegători. 

Toată lumea ştia că această fată de şaptesprezece ani era 
amanta oficială a lui Claudiu Bâlbâitul. Chiar se întrebau ce o 
ţine lângă bufonul ăsta imperial. 

— Dacă vrei să-l duci de nas pe un bărbat, adăugă Pomponia, 
spune-i că e a opta minune a lumii. Calpurnia, în ciuda vârstei 


sale, este o înţeleaptă. Chiar şi bătrânii pot să se aprindă la 
focul dragostei. Curtezanele inteligente ştiu că este preferabil să 
renunţi, cel puţin formal, la o viaţă galantă şi să te ataşezi de un 
moşneag îndrăgostit. Este preferabil să nu aibă familie şi să fie 
destul de bogat, ca să-ţi lase, averea ca moştenire, asigurându- 
ţi astfel o viaţă liniştită până la sfârşitul zilelor. Independenţa şi 
banii îţi vor permite, apoi, să-ţi cumperi tineri dispuşi să se 
vândă. 

Pomponia suspină. 

— Şi fiindcă veni vorba de bătrâni, am avut printre clienţi un 
senator care depăşise cu mult şaizeci de ani. | s-a poruncit să-şi 
taie venele. Îl chema Marcus lulius Silanus. Era foarte simpatic. 
L-am iubit mult. 

— Nu-i vorba cumva de fostul socru al împăratului? întrebă 
Valeria, o libertă frumoasă ca soarele întreţinută oficial de 
Vittelius, care îi asigura o viaţă princiară. 

— Exact! preciza Pomponia. Grandoare şi decadenţă. 

— Cine credeţi că o să-i urmeze bietei lullia Claudilla? 

— Drussilla! Cine altcineva? E un secret ştiut de toată lumea! 
zise sentenţios nobila Galla Catullus. 

— E dezgustător! interveni Calpurnia. Să te culci cu sora ta 
când un milion de tinere aşteaptă doar un semn ca să-ţi sară în 
pat! g 

— Eh, moravurile se schimbă! zise Pomponia. In curând tatăl 
se va căsători cu fiica iar mama cu fiul. 

— Sub domnia iubitului nostru Caligula toate extravaganţele 
amoroase vor fi posibile! îşi dădu cu părerea Galla. 

— lubitul nostru împărat îşi va găsi într-o bună zi femeia vieţii, 
zise Cesonia cu indulgență. Dragă Petronius, te invidiez că îţi 
petreci aproape tot timpul alături de el. Aş fi cea mai fericită 
femeie din lume dacă aş putea să-i fac o reverență şi să-i sărut 
mâna! 

Petronius înţelese aluzia. Cesonia voia să-i fie prezentată lui 
Caligula. 

Pomponia începu să-şi agite batista de mătase. 

— Ce căldură, dragele mele! Din fericire se apropie sezonul 
de vilegiatură la Baies. Simt că am să transpir şi detest 
transpiraţia! Nu vă tentează o baie? 

— Propunerea ta mă ademeneşte, zise Cesonia aruncând o 
privire promițătoare lui Petronius. 


— Noi ne vom retrage ca să nu vă deranjăm prin prezenţa 
noastră, zise Petronius. 

Castor pufni în râs. 

— Scuzaţi-l pe prietenul nostru! Nu cunoaşte obiceiurile casei! 
Baia din marea piscină a Pomponiei face parte din protocol, 
Petronius! A o refuza înseamnă că încalci ospitalitatea gazdei 
noastre! 

Castor vorbea ca un obişnuit al casei. De multă vreme o 
prietenie sinceră îl lega de Pomponia. Petronius admira 
dezinvoltura eu care prietenul său le trata atât pe matroanele 
cele mai severe cât şi pe curtezanele compromise. 

Baia în piscina Pomponiei nu fuse decât un pretext pentru 
amatorii de partenere, dornici să savureze înlănţuirile de 
dragoste cele mai variate. Cesonia se lipi prima de Petronius... 


Peste Roma sufla vântul desfrâului. Nu era faimoasa orgie 
romană condamnată de republicanii tradiţionalişti şi de unii 
scriitori demodaţi care respectau concepţiile morale ale lui 
Octavian August. Era un curent nou, care schimbase moravurile, 
şi acum societatea era dominată de sex. Să fi fost apropierea 
morţii care incita la plăcerile cărnii? Era o viaţă care se voia o 
contrapondere la hecatomba umană? Fetele erau măritate la 
doisprezece ani iar băieţii însuraţi la paisprezece! Octavian 
August înţelesese cu desperare că grandoarea Romei era pe 
cale să apună din cauza depopulării care submina forţele vii ale 
comunităţii romane. Pe măsură ce romanii de viţă veche 
dispăreau, străinii invadau capitala imperiului care devenea o 
metropolă cosmopolită. Se spunea că o treime din populaţia 
Romei era formată din sclavi, că a doua treime era formată din 
imigranţi şi că doar ultima treime, ameninţată de dispariţie, 
cuprindea cetăţeni romani autentici. La aceştia trebuiau 
adăugaţi liberţii, care căutau să se asimileze cât mai repede cu 
vechii locuitori ai Romei pentru a dobândi drepturi şi privilegii. 

În legătură cu această problemă, într-o zi, Domitia îl trase 
deoparte pe Petronius şi îi spuse confidenţial: 

— Trebuie să te însori, băiatul meu, să-ţi întemeiezi un cămin, 
să continui familia! 

—E o chestiune pe care o vom discuta mai târziu. 
Deocamdată nu este de actualitate. De asta m-ai chemat? 


— În curând vom sărbători aniversarea tatălui tău. Sper că n- 
ai să lipseşti. De la o vreme ne vedem destul de greu. 

— Am să vin, mamă! 

— Apoi aş mai vrea să-ţi vorbesc de o chestiune de familie 
care nu te priveşte direct dar care ne priveşte pe toţi. Vibius 
vrea să se însoare. li pare rău că a divorţat de Chloe. A 
constatat prea târziu că Marcellus a profitat de prostia lui. Şi ca 
să-şi refacă viaţa şi-a găsit o fată. 

— Am auzit vorbindu-se că şi-a pus ochii pe Marcia. Pe Marcia 
sau pe milioanele ei? 

— Ar trebui să priveşti cu mai multă indulgență slăbiciunile 
fratelui tău mai mare! 

— Şi ce aţi vrea să fac eu? 

— Să intervii în favoarea sa pe lângă Marcia. Se pare că ai 
multă influenţă asupra ei. 

— Nu vă ajunge că Marcia a avut neşansa să-şi piardă tatăl? 
Vreţi s-o faceţi de două ori nefericită? Pentru asta i-aţi acordat 
ospitalitatea? Ca s-o puneţi la dispoziţia lui Vibius? Ca acesta să 
profite de banii ei? 

Replica lui Petronius o consternă pe Domitia. 

— Ne crezi atât de meschini? Crezi că ăsta a fost motivul 
pentru care lunius a acceptat să fie succesorul Marciei? 

— Eu nu cred nimic, eu constat! 

— Dacă n-aş şti ce probleme ai şi prin câte ai trecut, m-aş 
simţi ofensată. Dar ştiu că durerea te tulbură. De ce nu vrei să 
înţelegi cât trecutul nu mai poate fi înviat? Caută să uiţi 
nenorocirea care ne-a lovit! 

Petronius îşi privi furios mama. 

— Voi sunteţi cu toţii vinovaţi de moartea Cynthiei! Tata, tu, 
Vibius! Voi aţi aruncat-o în patul lui Marcellus! lar sfârşitul îl 
cunoaşteţi! 

— Aceasta e fatalitatea! 

— Nu! Este o înlănţuire nefastă provocată de voi toţi. O 
înlănţuire care s-a terminat sub ruinele fumegânde ale casei lui 
Marcellus. 

Domitia făcu un gest de disperare. 

— O dragoste imposibilă te lega de Cynthia! Dacă Vibius ar fi 
vorbit, ai fi sfârşit cu capul pe butuc, zise Domitia izbucnind în 
plâns. Acum, când răul s-a întâmplat, nimic nu mai poate s-o 
aducă pe Cynthia înapoi... Suntem blestemaţi cu toţii! Vibius 


este pe cale să se prăbuşească, tu îţi împarţi viaţa cu o 
aventurieră, iar noi, în loc să ne faceţi bunici... 

— N-are niciun rost să continuăm discuţia, mamă! La 
revedere! 


Berenice se întorsese la Roma. Părea că vrea să se îmbete, să 
se piardă în vârtejul unei vieţi tumultuoase. Oferea recepții 
strălucitoare, la care participa înalta societate, deoarece nu 
numai că era metresa lui Petronius, dar rangul ei princiar 
ştergea toate prejudecățile. Nu era singura care se lăsa pradă 
dezmăţului. Tot mai multe doamne din înalta societate îşi 
făceau un titlu de glorie din colecţiile de amanti. 

Castor devenise un obişnuit al acestor petreceri aproape 
neîntrerupte. Adesea îşi aducea şi fraţii, pe Remius şi pe 
Quintus, care deveniseră doi adolescenţi frumoşi. Voia să le 
prezinte viaţa înaltei societăţi din care făceau parte. Toţi trei 
aveau un mare succes. Nobilele în căutare de noi recruți se 
aruncară cu lăcomie asupra prăzii care le apăru în faţă. Dar 
experienţa lui Castor îi permitea să se apere în faţa asalturilor 
inoportune. Pretenţios, nu-i plăcea să facă dragoste decât cu 
fete, dacă se poate fecioare. 

— Vreau să şterg din memorie perioada când mă vindeam 
cochetelor bătrâne pentru câţiva sesterţi, zicea în public fără 
falsă pudoare. 

Remius, un blond foarte frumos, cu părul buclat, ca şi 
Quintus, un nebunatic pentru care viaţa se reducea la un joc 
fără sfârşit, trecuseră prin paturile multor doamne tinere sau 
mai puţin tinere. 

Castor râdea în hohote de aventurile lor sentimentale. Şi 
Berenice îi curta pe cei trei fraţi, ca să-l aţâţe pe Petronius, ce îşi 
păstra calmul. Ştia că sub cenuşă mocneşte focul şi că un singur 
cuvânt putea să provoace criza. 

Intr-o noapte, după un asalt amoros, Berenice avu impresia că 
Petronius o studiază cu curiozitate. 

— De ce te uiţi aşa la mine? Crezi că ai de a face cu un animal 
domestic? exclamă iritată. Înţelege, Petronius, că te urăsc! Dar 
vreau să mă culc cu tine, simt nevoia să fiu dezmierdată de tine, 
să fiu posedată de tine! Cu toate acestea te urăsc! N-am fost 
niciodată sclava cuiva. Tu eşti singurul care mă domină şi asta 
mă înnebuneşte. Te urăsc deoarece sunt pentru tine doar o 


unealtă. Aş vrea ca după ce faci dragoste cu mine să te 
prăbuşeşti murind la picioarele mele. 

Petronius o privi calm, flegmatic, apoi se aplecă din nou peste 
ea şi o posedă încântat la auzul gemetelor ei de plăcere. Într-o 
dimineaţă, în timp ce făcea baie în piscină, Berenice nu mai 
rezistă şi se revoltă. Îmbrăcată doar într-un veşmânt din mătase 
chinezească, transparentă, care lăsa să i se vadă liniile sinuoase 
ale corpului, se apropie de marginea piscinei şi îi mărturisi cu 
răutate: 

— leri, în timp ce lipseai, m-am culcat cu Remius şi cu Quintus 
în acelaşi pat! l-am avut pe amândoi! Unul după altul! Apoi în 
trei! A fost superb! In timp ce mă lăsam dusă în braţele lor mă 
gândeam că tu conversai eu Caligula. M-aş culca chiar şi cu 
vizitiul meu, cu rândaşii mei, numai ca să-ţi bălăcăresc 
dragostea... eterna ta dragoste... 


La lumina unei lămpi ce abia îi lumina drumul, Berenice se 
afunda în zona necropolelor. Urcase pe via Apia, frecventată de 
prostituatele de cea mai joasă speţă, care purtau peruci roşii ca 
să li se recunoască profesia. Drojdia societăţii mişuna printre 
cavourile abandonate. Cerşetorii flămânzi furau alimentele 
lăsate de rudele decedaţilor lângă pietrele de mormânt. 

Berenice era îmbrăcată în negru, ca să nu atragă atenţia, dar 
îmbrăcămintea nu putea să ascundă alura ei mândră, liniile 
sinuoase ale corpului, faţa frumoasă. Nu se temea că ar putea fi 
violată de vagabonzii care o priveau cu uluire. Se ştia că 
doamnele din înalta societate, bine escortate, urcau la 
necropole numai ca să se întâlnească cu vrăjitoarele care 
preparau băuturi magice pentru dragoste şi moarte. Erau acolo 
bătrâne ştirbe, cu părul cărunt, murdare, zburlite, în zdrenţe, 
care căutau prin gunoaie oase şi ierburi pentru mixturi cu efecte 
garantate în tratarea virilităţii pe sfârşite, în învingerea 
duşmanilor, în trecerea mai rapidă în lumea drepţilor a bogaţilor 
cu moştenitori nerăbdători, în doborârea adversarilor, în 
readucerea pe drumul cel drept al amanţilor care şi-au părăsit 
amantele. 

Nu era pentru prima dată că Berenice pătrundea în lumea 
asta sinistră deoarece, fiind adeptă a magiei negre, învățase 
vrăjile pe care numai cei iniţiaţi în aceste practici le cunoşteau 
în adâncime. 


Tânăra femeie avea un scop precis. Voia s-o viziteze pe 
bătrâna Pacculla, regina vrăjitoarelor, care se lăuda cu elixirurile 
sale spunând că n-a dat greş niciodată. Era plătită foarte scump, 
însă, ce făcea cu aurul adunat, nu ştia nimeni. Trăia mizerabil în 
cavoul unei familii demult stinse şi niciodată revendicat. 
Pacculla părea o furie zbârcită, zbârcită ca o prună uscată, cu 
mâinile murdare şi unghiile negre şi cu picioarele deformate şi 
desculţe. O cocoaşă îi ridică umărul stâng încovoindu-i trupul 
acoperit de zdrenţe. 


Pacculla o primi cu bucurie deoarece Berenice, o clientă 
veche şi fidelă, nu trecea niciodată prin Roma fără s-o viziteze. 
În schimb bătrâna o punea în legătură cu vrăjitoarele din marea 
confrerie care îşi întindea tentaculele prin cele mai îndepărtate 
oraşe ale Europei, Asiei şi Africii de Nord. La nevoie se ajutau şi 
făceau schimb de clienţi. Din când în când vrăjitoarele erau arse 
de vii deoarece autorităţile combăteau fără milă magia neagră. 
Dar plaga era atât de întinsă, adepţii erau atât de numeroşi 
încât răspândirea sa nu mai putea fi oprită. 

— Când am să mor, am să-ţi dau sceptrul meu, frumoasa mea 
Berenice! îi promitea Pacculla. Dar ce te aduce aici? Pari 
îngrijorată! Dragostea?! La vârsta ta şi la splendoarea ta divină 
bărbaţii ar trebui să se întindă la picioarele tale. Tu n-ai decât 
să-i tunzi ca pe nişte berbeci. 

— Sunt posedată, Pacculla! 

Bătrâna scăpă un şuierat printre dinţii săi mâncaţi de carii. 

— Tu posedată! De necrezut! Ai dat peste o voinţă mai tare 
decât a ta? 

Berenice voi să-i povestească despre necazurile sale dar 
Pacculla o întrerupse: 

— Lasă-mă pe mine să văd! Cuvintele tale nu sunt suficiente 
ca să-mi lumineze spiritul! 

Pacculla aprinse focul în mijlocul cavoului şi puse un ceaun 
plin ochi cu apă. Apoi făcu nişte semne cabalistice. 

— Să lăsăm apa să fiarbă! 

Bătrâna mai scoase un cocoş dintr-o cuşcă şi, fără să-i taie 
capul, îi băgă cuțitul în piept şi îi scoase măruntaiele pe care le 
împrăştie pe masă. Examină cu atenţie măruntaiele însângerate 
şi zise cu o voce behăită. 


— Ai dreptate! Eşti posedată! Să vedem cine s-a băgat în 
trupul şi în sufletul tău! 

Vărsă ierburile şi elixirurile în apa clocotită şi aşteptă să se 
răcească puţin. Berenice avea o încredere oarbă în Pacculla care 
îi făcuse multe servicii, refuzând banii. 

Formulele abracadabrante ale vrăjitoarei durară un secol 
pentru vizitatoarea sa. Apoi Pacculla luă o bucată de pânză, mai 
largă decât o batistă, şi o înmuie în apă. Mai murmură câteva 
invocaţii, scoase pânza, lăsă apa să se scurgă şi se întoarse spre 
Berenice care ardea de curiozitate şi nelinişte. 

— Lasă-mă să ţi-o pun pe faţă! 

Bătrâna execută cu grijă operaţia presând uşor pânza pe 
obrajii, pe ochii, pe gura, pe nasul şi pe fruntea tinerei femei. 
Apoi trase pânza. O deschise şi lăsă să se vadă imaginea 
imprimată. 

— Asta sunt eu! exclamă Berenice dezamăgită. Trăsăturile 
mele, faţa mea! Nu-i nicio deosebire! 

— Nu! Nu eşti tu! Doar că seamănă, cu tine. Şi ca să-ţi 
dovedesc am să-ţi arăt cum va fi faţa ta peste patruzeci de ani. 

Bătrâna repetă operaţia, apoi desfăcu pânza şi o puse sub 
ochii Berenicei, care ţipă îngrozită: 

— Eu sunt bătrâna asta groaznică? _ 

— Chiar tu! Anii trec iar tu nu eşti decât o muritoare. ţi 
înţeleg disperarea. Ca toate tinerele îţi închipui că vârsta asta 
fericită va dura la nesfârşit. Dar fiecare clipă care se scurge te 
apropie de bătrâneţe şi de moarte. Vrei să vezi acum cum va 
arăta această femeie după ce vor mai trece patruzeci de ani? 

Pacculla puse iarăşi pânza pe faţa Berenicei, apoi o luă. 

— Priveşte! 

Siriana îşi văzu faţa tânără şi frumoasă. 

— Ce vrea să însemne asta? 

— Că eşti posedată de spiritul unei moarte la o vârstă tânără. 
Ea va rămâne pentru totdeauna tânără. 

Berenice tremura înspăimântată. 

— Şi cum pot să scap de acest spirit rău? 

— Spiritul acesta se agaţă de viaţă. lar voinţa lui vine de 
dincolo. 

— Adesea iubitul meu îi pronunţă numele! 

— Numele femeii pe care a iubit-o. 


Pacculla vorbea cu calmul unui medic obişnuit cu agitația şi 
spaimele clienţilor. 

— Inţeleg lupta dintre voinţa ta şi a ei. Dar există un mijloc ca 
să te eliberezi. Pacculla ta face minuni cu ajutorul theurgiei. 
Magia neagră! 

— Sacrifici fiinţe umane? 

— Trebuie! O fată virgină şi un băiat. Moartea lor va 
neutraliza şi va alunga spiritul care te urmăreşte. 

— Şi nu va putea să mai între niciodată în trupul meu? 

— Niciodată! Victimele jertfite îl vor împiedica. 

— Şi unde i-am putea găsi? 

— Fata o găsim mai uşor. Adesea părinţii săraci îşi 
abandonează fetiţele abia născute. Asta la Roma se numeşte 
„expositio”. Oricine poate să ia fetiţa găsită pe drum şi să facă 
ce vrea cu ea. 

— Dar băiatul? 

— Eh, aici e mai greu! Trebuie să semene puţin cu bărbatul cu 
care faci dragoste. Aceeaşi culoare a părului şi a ochilor, 
aproape aceeaşi talie. Ne-ar trebui un adolescent. Cu un pumn 
de sesterţi am fetiţa în câteva zile. Dar de băiat tu trebuie să te 
ocupi. Dacă nenorociţii de aici află că am sacrificat pe unul de al 
lor mă fac bucăţi. Dar printre admiratorii tăi poţi să dibuieşti 
uşor pe cineva care să-mi convină. Îi dai o mixtură care să-l 
adoarmă, apoi oamenii mei îl ridică. Vor fi chiar încântați să-i 
joace o festă, căci îi urăsc pe nobilii aceştia care îi insultă, 
etalându-şi bogăţia. Tu numai să-mi spui locul şi ora şi oamenii 
mei de încredere îşi vor face treaba cu discreţie. Dar te previn 
că asta te va costa mulţi bani. Golanii sunt pretenţioşi. 

— Am să plătesc cu banii celui îndrăgostit de moartă! Este 
bogat! Foarte bogat! Asta e răzbunarea pe care i-o pregătesc! 


XXI 

Într-un tripou clandestin Vibius juca zaruri. Broboane de 
sudoare i se vedeau pe obraji, pe ceafă, pe tot corpul, înmuind 
tunica albă. Pierdea. Şi pierdea de fiecare dată de parcă zeiţa 
Fortuna şi-ar fi bătut joc de el. Grămăjoara sa de sesterţi se 
reducea. Dacă ghinionul nu-l va lăsa, va pierde toţi banii. 

În jurul lui se înghesuiau jucători de toate calibrele. Tot felul 
de golani care voiau să dubleze sau să tripleze ce prădaseră 
prin alte părţi. „Copii de bani gata”, care îi îmbogăţeau pe 
cămătari luând bani cu împrumut cu dobânzi enorme. Jucători 
pasionaţi care se ruinau, inconştienţi de dezastrul ce se anunţa 
la orizont. Femei care depuneau drept gaj bijuterii. Nu lipseau 
nici trişorii. Zarurile asigurau organizatorilor câştiguri grase. 

Riscul unei descinderi a poliţiei îi făcea pe jucători şi pe 
patroni să tremure de frică, deoarece se expuneau nu numai la 
amenzi substanţiale ci şi la ani grei de temniţă. Dar emoția de a 
alerga după noroc şi euforia câştigului erau mai mari decât 
teama. Jucătorii aşteptau tremurând, aproape să leşine, 
„lovitura Venerei” sau „lovitura regală” care le umplea 
buzunarele cu aur sau primeau cu dezolare „lovitura de câine” 
care le risipea orice speranţă. 

Vibius îşi dădea seama disperat că dacă ghinionul continuă 
să-l urmărească, va pleca fără niciun ban din tripoul ăsta 
blestemat. 

Un individ cu o mutră de ocnaş se aşeză lângă el şi puse pe 
masă o grămadă de sesterţi şi de „aureus”, la care Vibius se 
uită cu jind. Hotărât să-şi încerce pentru ultima dată norocul, 
împinse banii care îi mai rămăseseră spre crupier, dar „lovitura 
de câine”, care îl persecuta de la început, ieşi şi de data asta din 
paharul cu care se aruncau zarurile. Vru să se ridice ca să 
cedeze locul dar individul plin de bani, care se aşezase lângă el, 
îl întrebă pe un ton binevoitor: 

— Vrei să-ţi avansez o mie de sesterţi? 

— Nu ştiu,  bolborosi Vibius căutând să-şi păstreze 
demnitatea. 

Simţea instinctiv că împrumutul era o momeală. Individul care 
îi oferea banii avea o faţă prea dubioasă. 

— Nici nu ştii cine sunt, zise Vibius atras de grămada de 
sesterţi pe care individul i-o împinse în faţă. 


— Ştiu totdeauna cu cine am de a face. Tu eşti Vibius Niger, 
fiul unui senator şi fratele unui favorit al împăratului. Mai ştiu că 
părinţii tăi înoată în bani iar pe tine te lasă să putrezeşti ca un 
câine râios. Numele meu este Amillus şi vreau să te scot din 
mizeria asta. 

— Şi pentru ce ai face-o? întrebă Vibius bănuitor. 

— Să zicem că am avut nişte necazuri cu fratele tău Petronius 
şi cu prietenii lui. 

Vibius aruncă în joc o sută de sesterţi din banii împrumutaţi 
de Amillus. Spre marea sa bucurie, după atâtea ghinioane, 
câştigă cinci sute de sesterţi. 

— Nu vezi? Îţi port noroc! zise Amillus. Cei care mi-au urmat 
sfaturile n-au pierdut niciodată. Să ştii că nu ne întâlnim din 
întâmplare. De multă vreme voiam să-ţi vorbesc. Un gând îmi 
umblă prin minte. Ar trebui să vorbim mai mult zilele acestea. 

— Când şi unde vrei! răspunse Vibius bine dispus. 

— Poimâine! La băile publice ale lui Appius. Seara, înainte de 
„cena”. 

— N-am să lipsesc! zise Vibius împingând spre crupier încă 
trei sute de sesterţi. 

In seara aceea Vibius câştigă două mii de piese de argint. Se 
gândea că Amillus era un ins suspect, dar care merita toată 
atenţia. Niciodată nu trebuie să respingi o mână întinsă... 


Vibius se duse la întâlnire. Amillus, gol, ieşi din piscină după 
ce înotase multă vreme ca să-şi păstreze forma. Avea un corp 
de atlet cu muşchi proeminenţi. „Pentru bruta aceasta, se 
gândea Vibius, e un joc de copil să sugrume un om”. Se simţea 
mic în faţa acestui colos. 

După un schimb de amabilităţi redus la minimum, Amillus 
spuse pe un ton hotărât. 

— Să nu pierdem vremea! Ne-am întâlnit ca să discutăm nişte 
afaceri. lată propunerea mea. Tu îmi vei răspunde prin da sau 
nu. Ne-am înţeles? 

— Ne-am înţeles! 

— lar acum ascultă-mă bine! Casa de prostituție a Leliei 
Tertullius a fost scoasă la vânzare. După arestarea ei lupanarul 
a fost cumpărat de un libert, Narcissus, care vrea acum să 
scape de el din motive de natură politică. Eu sunt „leno” al 
acestei case şi ştiu ce venituri aduce. Am mai găsit câteva 


bordeluri de lux pe care le-aş putea cumpăra la preţuri 
rezonabile. Am mijloace suficiente de presiune ca să-mi ating 
țelurile. Cu douăzeci de milioane de sesterţi am putea să 
construim un imperiu al prostituţiei. Monopolul acestei profesii 
ar putea să ne facă arhimilionari. Eu voi fi infamul „leno” iar tu 
vei fi marele patron, alb ca zăpada. Nu vom mai tolera nici 
concurenţa prostituatelor clandestine din Transtiberin sau de pe 
Via Appia şi în acest scop voi organiza o reţea de oameni 
hotărâți care o să le pună la contribuţie şi pe cele mai 
recalcitrante. 

Vibius îşi scarpină vârful nasului şi suspină. 

— Ideea mi se pare atrăgătoare. Din păcate, însă, nu dispun 
de banii aceştia. 

— N-am terminat! Ascultă mai departe! După cucerirea 
bordelurilor ne vom lansa în asaltul asupra imperiului jocurilor 
de noroc. Voi pune mina pe toate tripourile din Velabrum. Dar ca 
să realizez toate acestea am nevoie de capital. 

— Şi cum te gândeşti să-l procuri? 

— Tu îmi vei semna o hârtie prin care mă asiguri că dacă vei 
moşteni o parte din bunurile fratelui tău Petronius vei participa 
cu un capital de optsprezece milioane de sesterţi în afacerea 
asta. Eu aduc experienţa, reţeaua mea de oameni, relaţiile şi 
două milioane de sesterţi. În această combinaţie vom fi 
parteneri cu părţi egale. Eu îţi garantez un venit de şapte 
milioane de sesterţi pe an. Pentru început. 

Vibius simţi cum îi ţâşneşte sudoarea din toţi porii. Înţelesese 
dedesubturile ideii lui Amillus. 

— Şi cum am putea să ajungem acolo? întrebă cu o voce 
slabă. Presimţea răspunsul interlocutorului său şi, ca să câştige 
timp, zise: Ah, am uitat să-ţi restitui împrumutul! 

Amillus trecu peste aceste cuvinte. 

— Dacă tu semnezi hârtia asta eu îţi avansez o sută de mii de 
sesterţi! 

— Şi ce îmi ceri în schimb? 

— Cunoşti fabula maimuţei care nu vedea, nu auzea şi nu-şi 
deschidea gura niciodată? Exact acelaşi lucru îţi cer ţie. Tu vei fi 
aparent, în afara acestei afaceri. Şi chiar vei plânge cu lacrimi 
fierbinţi la moartea accidentală a fratelui tău. 


— Dar e un „dar”! Şi trebuie să te previn! Fratele meu mă 
urăşte. Şi dacă redactează un testament, sunt sigur că voi fi 
exclus dintre moştenitori. 

— N-a redactat niciun testament. Fratele tău este un cadavru 
viu. Viaţa nu-l interesează. 

— Eşti sigur de ceea ce spui? 

— Mai mult decât sigur! Am informatorii mei. Fratele tău va 
primi moartea ca o eliberare. Când te gândeşti să-mi dai 
răspunsul? Te avertizez că trebuie să te grăbeşti! Ar putea să 
intervină evenimente neprevăzute care să schimbe factorii din 
combinaţia aceasta, de altfel perfect pusă la punct. 


Vibius stătea pe marginea piscinei şi se bălăcea cu picioarele 
în apa caldă. Gândurile i se învălureau în minte. Fusese, indirect, 
cauza morţii surorii sale, Cynthia. Acum i se cerea să aprobe 
asasinarea fratelui său. Dar el nu-şi va păta mâinile cu sânge. ŞI 
apoi va fi moştenitorul unei averi dobândite de Petronius ca 
urmare a unor servicii impudice aduse unei bătrâne nebune. 
Aceasta era singura explicaţie a dobândirii acestor bunuri a 
căror valoare se ridica la sute de milioane de sesterţi. 
Propunerea lui Amillus era construită pe temeiuri logice. Dacă 
el, Vibius, nu va deveni proprietarul acestor bunuri numai Jupiter 
ar putea să ştie ce delator va pune laba pe ele. Apoi afacerea 
asta mai avea şi un alt aspect. Umilinţele pe care le suferise din 
partea lui Petronius vor fi şterse dintr-o singură trăsătură de 
condei. Dar semnătura cerută de Amillus îl punea într-o situaţie 
delicată. Va trebui să joace după cum îi va cânta acest individ, 
ale cărui scrupule nu lăsau loc pentru îndoieli. 

Amillus zâmbi şiret. 

— iți înţeleg îndoielile. Această hârtie nu te angajează la nimic 
dacă fratele tău nu moare. Analizează-ţi situaţia actuală. Eşti 
atât de sărac încât nu-ţi mai rămâne decât să te angajezi ca 
gladiator. Evident, poţi să te mulţumeşti să trăieşti ca un parazit 
în casa tatălui tău şi să primeşti din când în când câţiva sesterţi 
de buzunar, asta te priveşte. Gladiator, parazit sau milionar! 
Alege! 

Vibius îşi frecă nervos mâinile. Hotărârea era deja luată. 

— Semnez hârtia, Amillus! 

— Sunt foarte mulţumit de alegerea ta! răspunse Amillus 
bătându-l cu laba sa mare pe umăr. 


Vibius îşi pierdu echilibrul şi căzu în piscină. 

Amillus izbucni în râs. 

— Sunt sigur că o să-ţi placă combinaţia mea! Mă pricep la 
oameni! 


Petronius o invită pe Berenice să-l însoţească la aniversarea 
lui lunius. 

— Părinţii mei vor fi fericiţi să te vadă. 

Dar Berenice îl refuză cu răceală. 

— În ce calitate voi intra la braţul tău în casa lor? De 
logodnică, de soţie, de curtezană? 

— De prinţesă! 

— Care are reputaţia unei aventuriere! Toată lumea mă 
priveşte chiorâş. Va trebui să-mi iei apărarea dacă un individ cu 
prejudecăţi mă va ofensa. S-ar putea să izbucnească un 
scandal. 

Petronius o privi lung. 

— Berenice, nu vrei să fii soţia mea? Legăturile noastre ar fi 
legalizate. Şi nimeni n-ar mai îndrăzni să te jignească. 

Tânăra femeie îl privi surprinsă de această propunere 
neaşteptată. În ochi îi apăru o lumină stranie şi îi zâmbi cu 
tandrete. 

— Nu eşti primul candidat la mâna mea. Totuşi cererea în 
căsătorie este un moment emotionant, patetic. Bineînţeles că 
propunerea ta ar trebui să mă facă fericită. Dar i-am respins 
totdeauna pe pretendenţii la mâna mea. 

Privirea i se umbri. 

— Nu, Petronius, trebuie să te refuz. Tu nu te vei însura eu 
mine ci cu femeia al cărei nume îl pronunţi inconştient. Am aflat 
că Cynthia a fost sora ta. Ai iubit-o atât de mult? Te-ai culcat cu 
ea? 

— lată o întrebare cel puţin inoportună. 

— Ştii bine că sunt amorală. De altfel, ca şi tine. Dacă tu ai 
iubit-o şi ea te-a făcut fericit, mă bucur pentru tine. Sincer! Dar 
asta este o chestiune privată între voi doi. Nu vreau să mai joc 
rolul de intermediară. Dacă tu m-ai fi iubit pentru mine, lucrurile 
ar fi luat o altă turnură. 

Berenice zâmbi cu admiraţie. 

— Eşti foarte frumos în ţinută de gală. Aş fi putut să mă 
îndrăgostesc de tine dacă n-ar fi fost umbra aceasta între noi. 


Sunt o femeie pătimaşă, exclusivistă, care respinge orice 
compromis. lar acum du-te! Să nu întârzii! 

Îl conduse până la uşă. Petronius înţelese că ajunsese în 
pragul unei crize şi că nu avea nicio soluţie. Imposibilitatea de a 
obţine ceea ce dorea îl scotea din minţi. Ultima sa încercare - 
cererea în căsătorie - eşuase. Berenice nu va da înapoi. Spiritul 
Cynthiei lupta ca să-şi păstreze un loc tangibil între ei doi. O va 
mai găsi pe Berenice în casă când se va întoarce de la festin? 
Plecase cu inima grea de îngrijorare. Dacă voia să plece, ar fi 
mai bine s-o facă în absenţa lui. 

În ajun Caligula îi vorbise confidenţial de Drussilla şi îi 
încredinţase ştirea cu privire la apropiata lor căsătorie. 

— M-am hotărât să celebrez căsătoria în particular. Consider 
că opinia publică romana este prea înapoiată ca să înţeleagă şi 
să aprecieze pozitiv această schimbare revoluţionară în 
moravuri. Căci ceea ce pregătesc eu este o revoluţie pe plan 
familial. Transformarea incestului într-un act legal va cere un 
anumit timp până când va fi asimilată de obiceiurile romane. 
Dacă Cynthia ta ar fi trăit, am fi celebrat împreună dubla 
noastră căsătorie. lar ceremonia ar fi strâns şi mai tare prietenia 
noastră. 

Când Petronius ajunse la vila lui Niger recepţia era în toi. 
După tradiţie se făcea schimbul de daruri. Petronius îşi aminti 
cam târziu că din cauza necazurilor sale uitase să cumpere 
daruri pentru ai săi. La ora aceea toate magazinele erau închise 
şi nu mai avea cum să-şi repare neglijenţa. 

Îşi scoase din deget un inel frumos de aur încrustat cu un 
rubin mare, o piesă de origine egipteană, pentru care plătise o 
sumă uriaşă la Alexandria şi îl oferi tatălui său, uluit de 
extravaganţa asta. Apoi îşi scoase lănţişorul de aur, pe care îl 
purta la gât, şi îl dădu mamei sale care îl îmbrăţişă şi spuse cu 
voce tare că acesta era cel mai frumos cadou. 

Vibius, prezent la această scenă, îngălbeni de invidie. Nu 
oferise părinţilor decât nişte fleacuri. Obiceiul cerea să se facă 
daruri şi prietenilor. Oamenii credeau că Petronius este un 
bădăran şi un avar. Câţiva prieteni, ca să-şi arate mărinimia, îi 
oferiră bijuterii şi alte podoabe bărbăteşti. Petronius se scuză că 
a uitat şi le promise să-şi repare cât mai repede cu putinţă 
greşeala. 


Domitia şi lunius îl rugară să primească o statuie grecească 
autentică care o reprezenta pe Venus protejându-l pe Cupidon. 

La rândul său Marcia se apropie de el cu un colier de aur 
încrustat cu diamante, rubine şi smaralde, o operă de artă care 
costa o avere. 

— Îţi mulţumesc, Marcia, dar nu pot să primesc un obiect de o 
asemenea valoare. 

— Tatăl meu purta colierul acesta la mari ceremonii. Mă 
ofensezi dacă mă refuzi! 

Petronius zâmbi jenat. 

— Mă simt foarte prost! Deocamdată n-am nimic să-ţi ofer în 
schimbul acestei minuni! 

Ochii fetei străluceau ca diamantele din colier. 

— Sunt fericită că îţi place! 

Castor, care era pe aproape, scoase un şuierat admirativ. 

— Nu cred că împăratul să aibă un asemenea colier. 

Apoi îl prezentă Marciei şi lui Petronius pe fratele său mai mic, 
Quintus. 

— Sunt sigur, prietene, că nu-l mai recunoşti. Era un copil 
când l-ai văzut ultima oară, înainte de arestarea părinţilor noştri. 
— Acum e un adolescent frumos care tulbură inimile fetelor. 

— Dar Apollo al familiei noastre este Remius. Face ravagii 
printre femei, care îl vânează ca bacantele în delir. Seamănă cu 
tine foarte mult. Mă întreb de ce oare întârzie. Ne-a promis că 
vine. 

Petronius, stânjenit puţin de Marcia care îl urma, ca o umbră, 
vorbea cu oamenii, îşi prezenta omagiile femeilor pierdute după 
el. 

Dar, sub masca de tânăr fără griji, Petronius era hărțuit de 
nişte presimţiri negre. Era aproape sigur că la ora aceea 
Berenice părăsise casa şi că n-o s-o mai vadă niciodată. Deşi 
avea necazuri proprii, mai surprindea, fără să vrea, fragmente 
din discuţii deloc plăcute. 

Marcellus se plângea Domitiei şi socrilor săi, Servilia şi Pontius 
Atilius, că soţia îl dezonorează. Chloe n-a binevoit să vină nici la 
o sărbătoare de familie. 

— Sunt sigur că la ora asta se afişează în vreo tavernă alături 
de Hyllus, gladiatorul respingător care miroase la o poştă a 
sudoare râncedă. Mă şi îndoiesc că ultimul copil pe care l-a 
născut ar fi al meu. 


Dintr-o dată se auziră voci răsunătoare, isterice, venind dintr- 
o sală alăturată. Se auzeau insulte grosolane, cuvinte caustice 
pe un ton violent, obişnuite la cotoroanţe când se încaieră. 
Domitia, în calitatea sa de gazdă, îl lăsă pe Marcellus să se 
plângă şi fugi, însoţită de alţi curioşi, să vadă ce se întâmplă. 

Soacra lui Galba, o matroană respectabilă din familia Lepida, 
se dezlănţuise împotriva Agrippinei, sora lui Caligula, făcând-o 
târfă, neruşinată imperială, hoaţă de bărbaţi. La rândul său 
Agrippina, înnebunită de furie, o făcea bătrână neruşinată, 
vânătoare de bărbaţi pentru fetele sale urâte, că le cumpără soţi 
momindu-i cu averea. Nevasta lui Galba, o blondă fardată, cu 
păr cânepiu, cu un şold mai sus şi altul mai jos, plângea 
ghemuită lângă piedestalul unei statui a lunonei. Galba, ruşinat, 
temându-se de consecinţele scandalului, încerca să-şi calmeze 
soacra care nu înceta s-o jignească pe Agrippina. Pierzându-şi 
capul de mânie, matroana îl pălmui. Ginerele îi apucă mâinile şi 
îi strigă că e o bătrână nebună. 

Scandalul îi bucura pe comeseni, chiar dacă afişau 
consternare. Acum toată Roma avea ce discuta. Lumea aştepta 
reacţia lui Caligula. Incidentul se termină prin plecarea 
intempestivă a Agrippinei care refuză să primească scuzele lui 
Galba şi ale Domitiei. 

Dar nu apucă bine Agrippina să plece că o altă ştire puse 
lumea în mişcare. Sosi senatorul Flavius Camillus însoţit de soţia 
sa Emilia şi de cei doi fii Caius şi Gallius, care îl ţineau de braţ. 
Camillus îşi ceru scuze pentru întârziere şi adăugă că numai 
aniversarea zilei de naştere a bunului său prieten l-a făcut să se 
dea jos din pat şi să vină şontâc-şontăâc ca să-şi prezinte 
felicitările. După cele întâmplate dimineaţa la Senat se miră şi el 
că mai e în viaţă. 

— Dar ce s-a întâmplat? întrebară matroanele curioase, 
gâgâind ca nişte gâşte. 

— Vă ţineţi soțiile departe de ştirile interesante! le reproşară 
în cor senatorilor înghesuiți. 

— Înţelegem că trebuie să păstraţi în taină discuţiile politice! 
Dar aici e vorba de altceva! 

Însă Camillus se arătă destul de limbut. 

— Astăzi la Curie s-a discutat despre cheltuielile legate de 
construirea unui nou templu dar împăratul ne-a cerut să 
renunţăm la extravaganţele somptuoase deoarece trezoreria 


imperială este destul de subţire. Apoi se ridică şi se îndreptă 
spre uşă. „Urmaţi-mă!” ne porunci. „Am să vă explic pe drum 
punctul meu de vedere”. Noi l-am urmat cuminţi. leşi din Curie 
în timp ce noi ne îngrămădeam pe urmele lui. După ce cobori 
scările se urcă în litiera sa purtată de opt coloşi nubieni. 
„Jocurile publice, adăugă el, darurile făcute poporului, înarmarea 
legiunilor noastre, construcţia de corăbii au costat sume 
enorme”. Făcu un semn nubienilor să pornească şi ne invită, din 
mers, să continuăm discuţia. Nubienii mergeau foarte repede, 
aproape alergând. „Filosofii peripatetici susţin că mişcările 
corpului, îndeosebi mersul pe jos, menţin vioiciunea spiritului şi 
ascut inteligenţa”, mai preciză împăratul. In timp ce ne vorbea 
nubienii alergau tot mai repede şi noi ne ţineam după ei ca să 
nu-l supărăm pe suveran. Vorbea într-una, dar noi abia 
înţelegeam ce spunea, deoarece bătăile inimilor noastre obosite 
ne loveau mai tare timpanele decât cuvintele lui. Trecătorii se 
opreau pe trotuare şi priveau cu curiozitate litiera imperială 
escortată de vreo sută de senatori care fugeau ca nişte tineri la 
palestre. Câţiva s-au împiedicat şi au căzut în praf. Lucius 
Cattulus s-a prăbuşit lovit de o criză cardiacă. Fiindcă eram 
aproape de litieră am văzut că împăratul îşi nota numele 
senatorilor care se străduiau să se ţină de el. Dar până la urmă, 
slăbiciunea noastră învinse slugărnicia. Ne-am lăsat, unul câte 
unul, de această cursă nebunească. Litiera se îndepărtă fără ca 
împăratul să le spună sclavilor să încetinească mersul. Niciodată 
nu m-am simţit atât de prost. Dar am constatat că am o inimă 
foarte rezistentă dacă la cei şaptezeci de ani ai mei am putut să 
fac faţă unei încercări atât de dure. 

Petronius nu se mai obosi ascultând comentariile invitaţilor, 
deoarece îl preocupau mai puţin decât propriile sale necazuri. 
Se scuză în faţa părinţilor şi a Marciei dezamăgite şi părăsi 
primul sărbătorirea tatălui său. Se băgă în trăsură şi porunci 
vizitiului să dea bice cailor. 

Vila Berenicei era toată luminată. Sclavii stăteau îngrămădiţi 
la intrare în timp ce majordomul înainta spre Petronius cu capul 
plecat. 

— Prinţesa Berenice a plecat şi v-a lăsat această scrisoare, 
zise majordomul. 

Nerăbdător, Petronius o deschise repede şi o citi la lumina 
unei torţe. 


„Am plecat. Nu încerca să mă revezi. Nu mă mai întorc 
niciodată la tine. Mi-ai oferit momente de neuitat. Şi totuşi între 
noi totul s-a sfârşit. Semnez Berenice deşi nu ştiu dacă n-ar 
trebui să adaug şi numele Cynthiei. Niciodată nu voi împărţi cu 
alta bărbatul pe care-l iubesc. O remarcă: tu eşti primul meu 
amant pe care nu l-am ruinat. Adio!” 

Prinţesa îşi luase toate obiectele personale dar lăsase toate 
darurile primite de la Petronius. 


Petronius asistă la căsătoria intimă a lui Caligula cu Drussilla. 
Numai câţiva prieteni foarte apropiaţi ai împăratului fuseseră 
admişi la această ceremonie. Drussilla era fericită ca o tânără 
soţie unită cu bărbatul pe care îl iubeşte. 

In seara următoare Caligula şi suita sa aplaudau o piesă 
grecească interpretată de vedeta Romei, Mnester, un mim şi un 
dansator excelent. Impăratul fusese atât de entuziast şi de 
excitat de jocul magnific al actorului încât, la sfârşitul 
spectacolului îl chemă în loja sa şi îl posedă. Admiraţia sa 
manifestată într-un mod atât de straniu nu uimi pe nimeni. Era 
de bon ton să ai printre amanți şi artişti celebri. Lepidus, 
amantul preferat al lui Caligula, îşi accepta filosofic rivalii. 

La câteva zile după acest scandal fără consecinţe împăratul 
fusese invitat la nunta prietenului său din copilărie Caius 
Calpurnius Piso, căruia îi asigurase o carieră strălucită. Toată 
lumea participa la ceremonie. Asista chiar şi Petronius, în ciuda 
stării sale sufleteşti, deoarece absenţa lui l-ar fi indispus pe 
Caligula care cerea ca prietenii lui să participe la toate serbările 
prezidate de el. 

Viitorul soţ făcea parte din înalta nobilime iar logodnica sa, 
Cornelia Livia Orestilla, era foarte frumoasă încât frumuseţea ei 
suplinea originea mai puţin ilustră. Caligula se hotărî să 
participe numai la banchetul nupţial deoarece ziua îi fusese 
foarte încărcată. Semnase ordinul de exil al soacrei lui Galba 
fără ca generalul să îndrăznească să protesteze. Apoi studiase 
îndelung planurile unui pod care trebuia să lege portul Baies de 
digul de la Pouzzollo. Podul urma să fie constituit din câteva 
sute de corăbii confiscate, ancorate pe două rânduri. 
Constructorii mai propuneau să se pună pământ şi nisip peste 
scânduri ca să facă un drum destul de larg pentru circulaţia 
carelor în ambele sensuri. Costul acestei lucrări, care trebuia să 


fie gata în câteva zile, atingea cifre uluitoare. Trezoreria 
imperială, căreia Tiberius îi lăsase cincizeci de milioane de 
„aureus”, se golea într-un ritm care alarma Senatul şi pe şefii 
administraţiei imperiale. Dar Caligula era mulţumit. 

— Voi trece pe pod ca Xerxes, care şi-a construit podul peste 
Helespont, le spunea curtenilor extaziaţi. Vă amintiţi ce-i spunea 
Thrasylus lui Tiberius, că am să devin împărat când am să trec 
călare peste golful Baies şi că aşa ceva nu se va întâmpla 
niciodată. Ei bine, faimoasa sa profeție s-a dovedit a fi falsă. Voi 
defila pe cal în fruntea gărzilor mele trecând golful de la un 
capăt la celălalt. Oare n-am dreptul să fiu mândru de această 
capodoperă? 

Curtenii îl copleşeau cu elogii. Îşi amintiră că şi Alexandru cel 
Mare îşi făcuse un pod peste Helespont. 

Petronius se uita uimit la tânărul suveran îmbătat de laudele 
lingăilor care se ghiftuiau la banchetele imperiale şi îşi umpleau 
buzunarele cu aurul pe care Caligula îl arunca cu amândouă 
mâinile. 

În timp ce Petronius se îndrepta spre vila lui Piso prin faţa 
ochilor îi trecură iarăşi visele de după plecarea Berenicei. In 
fantasmele acestea faţa, silueta şi râsul Cynthiei parcă erau 
aceleaşi şi totuşi se deosebeau. Avea senzaţia că se mişca 
printre umbre stranii şi că ducea o viaţă din care el era exclus. 

Berenice dispăruse de parcă ar fi înghiţit-o pământul. Ca să-i 
facă plăcere lui Petronius, prefectul poliţiei puse pe urmele 
prinţesei pe cei mai buni copoi, dar în zadar. 

— Chiar dacă n-o putem găsi, să ştiţi că prietena 
dumneavoastră n-a părăsit Roma. Soldaţii care păzesc porţile 
oraşului nu i-au găsit numele pe listele călătorilor plecaţi de 
curând. 

Petronius făcu apel la Encolpius şi la Ascyltus care puseră în 
mişcare toată golânimea. Dar nici ei nu obţinură vreun rezultat. 

Castor împărtăşea neliniştea prietenului său. Fratele său 
Remius dispăruse. S-o fi urmat pe Berenice? Se temea de ceva 
rău. 


În casa lui Piso nu-l mai aşteptau decât pe împărat ca să 
deschidă banchetul nupţial. Căsătoria, după tradiţie, avusese loc 
de dimineaţă. Prietenii lui Piso îi aduseseră soţia pe braţe, să nu 
atingă pragul casei care de acum înainte trebuie să fie a ei. 


Lumea era neliniştită de întârzierea lui Caligula deoarece 
petrecerea promisă de Piso trebuia să cuprindă o mulţime de 
minunăţii. Se vorbea de languste enorme, de mistreți din Tracia, 
de păuni din Samos, de iezi din Ambracia, de melci din Africa, de 
stridii din Tarent, de calcani din Ravenna, de lebede, de 
privighetori şi de păsările paradisului. 

În sfârşit sosi şi Caligula, îi îmbrăţişă pe cei doi soţi şi trecu la 
masă. Cel mai frumos serviciu de aur al lui Piso onora prezenţa 
împăratului. Comorile gastronomiei în mii de variante îi îmbiau 
pe gurmanzi iar cupele cu vin erau tot timpul pline. 

Caligula, însă, nu părea impresionat de acest regal. Ochii săi 
albaştri şi zeflemitori nu părăseau chipul tinerei căsătorite care, 
dându-şi seama de insistenţele împăratului, se înroşise toată la 
faţă. Cei de la masa imperială se uitau la manevrele lui Caligula 
cu o curiozitate stânjenită. 

Din când în când Piso, îndrăgostit de soţia sa, o îmbrăţişa plin 
de ardoare. Deodată Caligula se ridică şi sub privirile stupefiate 
ale soţului şi ale comesenilor o apucă pe Orestilla de mână, o 
trase spre el şi cu o voce dură, imperativă îi porunci lui Piso: 

— Încetează de a mai îmbrăţişa această femeie! De azi 
înainte este a mea! Unde este dormitorul? întrebă autoritar. 

Majordomul, speriat, îi arătă uşa deschisă a unei camere 
bogat ornate în care trona un pat mare. Caligula spuse pe un 
ton solemn: 

— În noaptea aceasta, Orestilla, te vei mărita cu mine! Ai 
ceva de obiectat, Piso!? 

Alb ca varul Piso rămase țintuit locului. 

— Răspunde! ridică împăratul tonul. 

Piso începu să transpire măi mult sânge decât apă, apoi zise 
bâiguind: 

— Nu... n-am... nicio obiecţie... 

— Perfect! Înseamnă că sunt reunite toate condiţiile pentru 
căsătoria mea! 

O smulse pe Orestilla de la locul său şi, trăgând-o după el, se 
îndreptă spre cameră. Nu se obosi nici să închidă uşa. Cu un 
gest mânios îi sfâşie rochia şi o aruncă goală în pat. Işi ridică 
tunica şi pânza care îi acoperea şoldurile şi, sub ochii celor 
prezenţi, o posedă pe tânăra femeie care plângea de ruşine. 
Exhibiţionist, savura spectacolul pe care îl dăduse. 

După ce îşi termină sarcina se ridică şi se îmbrăcă cu grijă. 


— Sper că o să-mi facă un copil frumos şi divin ca mine. 

Petronius, martor al acestei scene bizare, se uita cu coada 
ochiului la soţul înmărmurit. 

— De mâine, se adresă suveranul soţului îndepărtat de la 
datoria sa, vei fi numit membru al ilustrei confrerii a fraţilor 
arvali! 

O recompensă, se gândea Petronius, care arunca ruşinea 
asupra împăratului, a  confreriei, a soţului batjocorit, a 
comesenilor care zâmbeau mimând o veselie prefăcută. Il 
felicitară pe Piso pentru noua distincţie. Apoi îl lăsară pe Piso să- 
i facă urări împăratului. Petronius nu putea să uite că doar cu 
câteva zile mai înainte suveranul se căsătorise cu sora sa. Acum 
incestului îi mai adăuga şi bigamia. Nu era omul care să se 
formalizeze când era vorba de denaturare a moralei. Trecutul 
său o dovedea. Dar găsea că de data asta Caligula depăşise 
chiar şi limitele permise unui rege absolutist oriental. 


Drussilla nu primi cu resemnarea lui Piso violarea în public a 
Orestillei. Intră în cabinetul de lucru al lui Caligula, în care se 
afla şi Petronius, cu spume la gură şi îi făcu o violentă scenă de 
gelozie. Cele două personaje imperiale se comportau de parcă 
ar fi fost singure în cabinetul de lucru al împăratului. Petronius 
se dăduse la o parte şi tăcea. Faptul că asista la acest conflict îl 
expunea primejdiei. 

Caligula asculta dojana cu un calm surprinzător. Din când în 
când îşi muşca buzele iar ochii o priveau cu ură. Când Drussilla 
tăcu ca să mai răsufle, Caligula îi răspunse cu răceală. 

— Îţi atrag atenţia că încă nu eşti lunona. Jupiter îi acceptă 
crizele de gelozie fiindcă ea este nemuritoare. Tu eşti divinizată 
dar încă nu eşti nemuritoare. Nu abuza de dragostea mea 
pentru tine! Nu vreau să încerc regretul de a te fi sugrumat! 

Ochii Drussillei ardeau ca flacăra. Acum era extraordinar de 
frumoasă. Petronius înţelese puterea pe care o avea asupra lui 
Caligula şi nu putea să-şi explice gestul prietenului său 
deoarece Orestillia, în ciuda farmecului său, nu suferea nicio 
comparaţie cu Drussilla. Se gândi că posedarea soţiei lui Piso nu 
fusese pentru Caligula decât un capriciu. Voia să arate lumii şi 
sieşi puterea sa nelimitată. Nu se considera el rivalul lui Jupiter? 
Nu se lăuda că după ce va intra în Olimp va face ordine printre 
zei? 


Castor îl căuta cu înfrigurare pe Remius. Dispariţia fratelui său 
se prelungea inexplicabil. La început se gândise că Remius îşi 
cheltuia forţele virile în budoarul Berenicei, în patul vreunei 
dame lacome sau a unei curtezane care nu mai putea să se 
lipsească de el. Imboldită de prietenul său, Pomponia îşi puse 
prostituatele de lux pe urmele lui Remius. 

— Să fi fost asasinat de vreun prieten gelos? se întreba Castor 
devorat de îngrijorare. 

In celălalt capăt al oraşului Encolpius, Ascyltus, Giton şi Carin 
se reuniră în consiliu de război. Petronius asista la dezbateri. 

— Petronius, nu ţi se pare straniu că dispariţia Berenicei 
coincide cu cea a lui Remius? întrebă Encolpius. 

— Mie Berenice mi se pare foarte suspectă! zise Ascyltus. 

— Vrăjită de tânărul ăsta l-a părăsit pe Petronius, presupuse 
Carin. Femeia este foarte schimbătoare deoarece e victimă a 
pasiunilor sale. 

— Eu, însă, cred că s-a întâmplat tocmai invers, interveni 
Giton. Remius a fost vrăjit de femeia asta, mai experimentată 
decât el. Să urmăm pista asta! Cred că ea ne va duce la adevăr! 

Prietenii îl priviră cu uimire şi admiraţie. 

— Nu e prost băiatul! zise Castor. 

Ideea lui Giton, tradusă în viaţă, începu să risipească ceața. 
Majordomul de la vila Berenicei recunoscu că Remius venea 
adesea la prinţesă în absenţa lui „dominus” Petronius. Un 
cerşetor, care îşi făcea veacul nu departe de grilajul vilei, le 
spuse că ultima oară o văzuse pe prinţesă însoţită de un tânăr 
blond cu o înfăţişare plăcută. Vălul care acoperea enigma 
începea să se destrame. Aşadar exista o legătură între cei doi. 
Pe de altă parte numeroasele dispariţii de tineri, despre care nu 
s-a mai aflat nimic, îl puseseră pe gânduri pe Encolpius. Îşi 
aminti de practicile magiei negre, suspectate de multă vreme. 
Sectele cate sacrificau fiinţe umane, de preferinţă tineri 
inocenți, fuseseră, oficial, desfiinţate iar şefii lor executaţi. Dar 
în ciuda interdicţiilor imperiale mai existau secte care îşi 
desfăşurau activitatea în clandestinitate oferind duhurilor 
întunericului jertfe sângeroase. Influenţa mistică a Orientului se 
afirma sub aspectele cele mai dăunătoare. Magia neagră furniza 
amatorilor bogaţi, creduli şi uneori puternici, soluţii radicale 
pentru numeroase probleme aparent insolubile. 


Golanii lui Encolpius fuseseră primii care o dibuiră pe Pacculla. 
Până atunci vrăjitoarea reuşise să se facă nevăzută şi să nu se 
lase prinsă. Acum, însă, reputaţia şi trecutul ei legat de sectele 
cele mai primejdioase ieşiră la suprafaţă. Poliţia, sesizată, intră 
în acţiune. Pacculla fu arestată şi torturată. Dar în ciuda 
suferințelor, gura îi rămânea pecetluită. Rivalele ei, însă, care o 
invidiau pentru succese în artă magiei şi marile câştiguri 
începură să vorbească. Pacculla, ziceau ele, încă mai practică 
magia neagră. Trupul ei, aproape uscat, avea o capacitate de 
rezistenţă care îi ului pe călăi. Biciuirile, aparatele de tortură, 
proba apei, roata, arsurile au fost inutile. 

Când simţi că nu mai putea să reziste, că teama de suferinţă 
devenea mai puternică decât voinţa ei, încercă să se sinucidă 
strangulându-se cu o bucată de fustă. Gardienii, însă, o 
descoperiră la timp. După această încercare, Pacculla n-a mai 
rezistat şi a vorbit. 


Petronius primi o convocare la Palatin. Caligula avea nevoie 
de prezenţa sa. Dar nici nu intră bine în cabinetul împăratului şi 
acesta îşi dădu drumul la necazurile sale. Îi spuse prietenului 
său că în chiar dimineaţa aceea, după doar trei zile de 
convieţuire cu Orestillia, o trimisese acasă. Femeiuşca plângea 
toată ziua iar, când se culca cu ea, inerția ei îi aducea aminte de 
imobilitatea unei moarte. 

Dar înainte de a reflecta şi de a judeca în mod chibzuit asupra 
consecinţelor căsătoriei sale cu sora sa, luase o altă hotărâre. 

— Petronius, trebuie să-mi cer iertare de la sora mea. M-am 
purtat ca un bădăran. Dar şi zeii fac uneori trăsnăi. 

Regretele exprimate de Caligula îl uimiră pe Petronius. De 
obicei acesta nu-şi recunoştea niciodată greşelile. Noua sa 
atitudine era mai mult decât insolită. 

— Am fost însurat cu Livia Claudia, care a murit fără să-mi 
lase moştenitori. Dacă rămân fără descendenţi, cine îmi va 
purta coroana? Drussilla ar avea toate drepturile, dar legile 
imperiului nu recunosc femeilor drepturi politice şi, îndeosebi, 
dreptul de a se urca pe tron. Dacă aş mărita-o cu un bărbat pe 
care l-aş numi moştenitorul meu, după moartea mea ar fi 
încoronat ca împărat iar Drussilla ar deveni împărăteasă. Ar fi o 
satisfacţie şi o recompensă pe care vreau să i-o ofer. 


Petronius era uimit de argumentele invocate de către 
Caligula. O a treia bigamie se adăuga la celelalte două. 

— Şi la cine te-ai gândit? 

— La Lepidus. Fiindcă este amantul meu, nu se va culca 
niciodată cu Drussilla. Sora mea va fi numai a mea. Lepidus va fi 
soţul ei numai de formă. M-ai înţeles? 

Proiectul lui Caligula fu repede realizat. Lepidus, în schimbul 
privilegiului de a deveni moştenitorul lui Caligula, jură pe capul 
lui Jupiter că nu se va atinge niciodată de Drussilla. Dacă el, 
Caligula, va muri, Lepidus se va da la o parte şi Drussilla va 
conduce imperiul. 

Lepidus îşi atinsese, în sfârşit scopul. Intra în familia 
imperială, chiar dacă pe uşa din dos. 


Petronius era din ce în ce mai convins de nebunia lui Caligula 
şi constatarea aceasta îl afecta deoarece rămăsese ultimul 
prieten sincer al acestuia. Nu încerca să-l liniştească deoarece 
îşi dădea seama că intervenţia sa ar fi fost zadarnică. Nu era nici 
medic, nici preot, nici magician, nici vrăjitor. Nici el nu putea să 
spună că uneori nu era atins de nebunie. Dar, spre deosebire de 
Caligula, era conştient de tulburările sale psihice. Dragostea sa 
pentru Cynthia sfida moartea. Drama Berenicei nu exprima 
decât obsesia sa nevindecabilă. Şi el trebuia să lupte ca să-şi 
păstreze luciditatea. Spiritul Cynthiei îl poseda aşa cum o 
posedase şi pe Berenice. Dar spre deosebire de Berenice, 
Petronius nu voia să se elibereze de această influenţă. Cynthia îl 
iubea şi nu voia să-i facă niciun rău. Căuta doar să fie lângă el. 

Deşi era frământat de atâtea necazuri, Petronius mai primi şi 
un apel urgent din partea mamei sale, care îi cerea un ajutor. 
Petronius răspunse la apel, dar fără un entuziasm deosebit. 

Domitia îl primi afectuoasă şi îi ceru un serviciu care era mai 
mult o corvoadă. Marcia comandase pentru osemintele tatălui 
său un cavou frumos la capătul Viei Apia şi ar fi vrut ca 
Petronius s-o însoţească la meşterii care îi făceau monumentul 
funerar. Domitia mai adăugă că Vibius ar fi însoţit-o cu plăcere, 
dar că Marcia îl detesta. 

Petronius nu se simţi prea încântat că fusese ales pentru 
aceasta de Marcia. Fata, însă, când auzi că Petronius acceptă s- 
o însoţească îşi îndreptă spre el ochii săi catifelaţi şi îi mulţumi 
cu bucurie şi recunoştinţă. Cu acest prilej Petronius remarcă 


pentru prima oară că fata nu era urâtă şi că eleganța şi 
feminitatea îi stăteau foarte bine. Dacă la aceste calităţi mai 
adăugai bogăţia, dorinţa lui Vibius se explica uşor. 

Se urcară într-o litieră şi se îndreptară, prin Suburum, spre Via 
Apia. La o încrucişare de drumuri un individ în zdrenţe se 
apropie de litieră şi le ceru pomană. În timp ce Petronius îşi 
duse mâinile în pungă căutând câţiva sesterţi, individul scoase 
din centură un pumnal vrând să-l împlânte în pieptul lui. Marcia, 
dând dovadă de prezenţă de spirit şi de un curaj uimitor pentru 
o fată de vârsta sa, se aruncă, fără să şovăie, în faţa agresorului 
primind lovitura de pumnal în partea dreaptă a pieptului. 
Agresorul, profitând de zăpăceală, reuşi să dispară printre 
oameni. 

Petronius, mişcat de spiritul de sacrificiu al Marciei, porunci 
imediat oamenilor care purtau litiera să fugă la Calidius Longus, 
un mare medic care locuia prin apropiere. Chirurgul scoase 
pumnalul care pătrunsese în muşchiul de deasupra sânului fetei. 
Graţie îngrijirilor medicale, Marcia fusese salvată de la moarte. 

Atentatul asupra lui Petronius şi intervenţia Marciei făcură 
senzaţie. Domitia striga în gura mare că a fost un miracol. 

— Fata asta providenţială ţi-a salvat viaţa! Te iubeşte, 
Petronius! Marcia ar fi o soţie excepţională! 

— Lasă-te de aventurile tale nebuneşti, lasă-te de femeile de 
moravuri uşoare, căsătoreşte-te cu această perlă de graţie şi 
feminitate! 


Pacculla, ajunsă la capătul puterilor, le indică celor de la 
poliţie casa din Suburum în care se practica în taină magia 
neagră şi unde tânărul Remius şi o fetiţă, răpită de tâlhari, 
fuseseră sacrificați după riturile drăceşti. Victimele, după ce 
fuseseră ucise, fuseseră îngropate într-un cimitir părăsit, unde 
poliţia le descoperi într-o stare avansată de putrefacție. 
Anchetatorii se cutremurară văzând actele de violenţă la care 
au fost supuse victimele înainte de a fi ucise. 

Proprietarul casei şi participanţii la aceste practici sângeroase 
fuseseră identificaţi unul câte unul. Toţi, cu Pacculla în frunte, 
pieriră sub secure. Prinţesa Berenice, chiar dacă nu participase 
direct la această acţiune, fusese condamnată şi ea la pedeapsa 
capitală ca instigatoare la crime. Apărarea sa, care se baza pe 
faptul că trupul îi fusese posedat de spiritul unei moarte, nu 


fusese luată în seamă. În favoarea ei interveni, însă, Herod 
Agrippa care aruncă toată vina asupra Paccullei, susţinând că 
vrăjitoarea fusese elementul principal în acest măcel ritual. 

Caligula, din prietenie pentru prinţul evreu, un aventurier ca şi 
Berenice, comută pedeapsa la care fusese condamnată prinţesa 
siriană în surghiun pe viaţă pe insula Pandanteria. 


XXII 

Petronius făcu parte din cortegiul strălucitor al lui Caligula cu 
care acesta trecu triumfător peste podul de la Baies urmat de 
garda sa şi de curtenii intimi. Rutele de corăbii ancorate şi 
legate între ele formau o punte neîntreruptă care entuziasma 
mulțimile strânse pe mal ca să asiste la un spectacol 
nemaivăzut. 

Împăratul trecu pe pod în ambele sensuri ca să sublinieze 
importanţa operei sale. La Baies, Pouzzolo, Neapole şi în 
împrejurimi fuseseră organizate serbări la care participă toată 
populaţia. Fuseseră împărţite gratuit bucate alese, dulciuri şi 
vinuri la discreţie. Se adunase multă lume şi înghesuiala fusese 
atât de mare încât mulţi, din cauza îmbulzelii, căzuseră în mare. 
Unii chiar s-au înecat, dar faptul acesta trecu neobservat. 
Locuitorii din Campania şi din zona golfului Neapole îşi mai 
păstrau încă iluzii în privinţa împăratului. 

Apoi Caligula se întoarse la Roma şi Senatul, din ordinul lui, 
hotărî înlocuirea capetelor de la statuile zeilor cu capul 
împăratului. Îşi vedea, în sfârşit, realizat visul său scump, 
destăinuit lui Petronius, de a-şi face intrarea în galeria stăpânilor 
Olimpului. Striga în gura mare că este superior lui Jupiter şi 
anunţă în mod oficial că sacrificiile se vor face mai ales la 
altarele dedicate divinității sale. 

— Petronius, striga împăratul cu ochii scânteietori de mândrie, 
îţi dai seama cât eşti de norocos? Eşti prietenul unui zeu. Am să- 
ţi spun o taină. Azi noapte m-am culcat cu Afrodita care de 
multă vreme mă ruga să fac dragoste eu ea. lunona, geloasă, a 
vrut şi ea să-şi petreacă noaptea cu mine, dar am refuzat-o căci 
este prea bătrână pentru mine. Într-una din zilele acestea am să 
te invit la o orgie la care le-am convocat pe cele mai frumoase 
bacante. Nu l-am uitat nici pe Ganimede. N-o să ai altă grijă 
decât să alegi. 

— Sunt foarte fericit de cinstea pe care mi-o faci, divinule! 

— Acesta e doar începutul! Prietenia noastră se aseamănă cu 
cea care i-a legat pe Patrocle şi Ahile, dar cu toate că mi-eşti 
drag, nu poţi să fii egalul meu. l-am acordat lui Lepidus rolul lui 
Ganimede iar ţie cel al lui Narcis. Al unui Narcis care are 
privilegiul vieţii eterne. Pe Cynthia înviată o voi ataşa la 
persoana ta, căci Narcis este şi bărbat şi femeie, este şi muritor 
şi nemuritor. 


Petronius se uita uluit la bărbatul acesta care visa cu ochii 
deschişi o măreție ce depăşea cele mai nebune utopii. Curtenii 
şi demnitarii erau atât de îngroziţi de divagaţiile stăpânului lor 
încât le acceptau cu docilitate. Părea că împăratul era dotat cu o 
putere hipnotică, deoarece numai aşa s-ar fi putut explica 
atitudinea senatorilor care îşi îndoiau şira spinării în faţa lui şi îi 
înghiţeau toate jignirile, toate ocările, fără să crâcnească. Ca să- 
i umilească, Caligula îi obliga să lupte din arenă cu gladiatorii de 
cea mai joasă speţă, 

Din vreo patru sute de senatori din vechea nobilime, care pe 
timpul republicii îşi ocupau de drept locurile în Inalta Adunare, 
doar vreo treizeci mai supravieţuiseră unei exterminări 
sistematice. Cei care îi înlocuiseră, unelte ale împăraţilor, 
executau ordinele fără să deschidă gura. 

Petronius, numit senator, făcea parte din seria aceasta de 
oameni disciplinaţi şi servili, care contrabalansau influenţa tot 
mai slabă a tradiţionaliştilor, încă ostili imperiului. 

Seneca, care găsea totdeauna cuvintele nimerite, spunea că 
la Roma noţiunea de politică îşi pierduse orice sens şi că romanii 
trăiau numai pentru sex şi prin sex. Curtezanele se simțeau 
flatate. Dar Domitius After transmisese la Palat cuvintele lui 
Seneca. Manifesta un devotament nemărginit faţă de noul 
împărat ca să-l facă să uite că o denunţase pe verişoara sa, 
Agripina cea bătrână. 

Caligula fu cuprins de o furie oarbă. Zicea că filosoful este 
pasibil de pedeapsa capitală deoarece cuvintele lui ascundeau o 
insultă adusă instituţiilor imperiale. Petronius, prezent la 
adunarea în care vorbise Seneca, îi luă apărarea şi zise că era 
vorba doar de un aforism fără importanţă spus într-un grup de 
femei galante. 

Impăratul, convins de argumentele prietenului său şi dornic 
să-şi etaleze spiritul de dreptate, zise că vrea să audă şi câţiva 
martori, aşa că în faţa sa defilară Pomponia, Galla, Valeria şi 
Cesonia, care îl scoseseră pe Seneca de sub orice bănuială. 
Caligula, sedus de farmecul lor, hotărî să le invite la sărbătorile 
sale oficiale, atât de monotone şi plictisitoare din cauza 
urâţeniei şi a vârstei înaintate a majorităţii nevestelor de 
senatori, care îi stingeau orice dorinţă. 


Petronius, stând pe o bancă la Curie, se uita la senatorii 
bătrâni grupaţi pe băncile din faţă. Printre ei, tatăl său părea că 
îi reproşează, fără să scoată un cuvânt, ralierea la politica lui 
Caligula. „Ţi-ai trădat clasa ca să satisfaci capriciile unui nebun”. 

Locul senatorului Flavius Camillus era gol. După ce povestise 
în public cum au alergat membrii ilustrei Adunări alături de 
litiera imperială primise ordin să lupte cu un samnit la Circul cel 
Mare. Lovit la cap de sabie, muri muşcând colbul arenei. 

Emilia, soţia sa, se consolă repede în braţele unui gladiator pe 
care îl iubea. Se vorbea în şoaptă de concurenţa dintre Emilia şi 
Chloe care căutau să se bucure în exclusivitate de bărbăţia lui 
Hyllus, noua stea a luptelor individuale. 


După ce o pierduse pe Berenice, Petronius căuta să uite 
durerea care îl răvăşea. Nicio destrăbălare nu-l mai deranja. Prin 
patul său treceau nobile, prostituate, băieţi atrăgători. Nu-l mai 
consola nici literatura, nici goana după obiectele de artă. Nimic 
nu-i mai schimba gândurile. Cynthia se pierduse în neant. Se 
gândea la ea şi încerca să restabilească legătură mentală, 
psihică, dar nu reuşea. Uneori se îmbăta şi se culca gândindu-se 
că poate în somn Cynthia o să-i dea vreun semn. Dar nu putea 
să adoarmă. Zorile îl găseau cu ochii deschişi. Uneori izbucnea 
în plâns. „Nepăsătorul” Petronius plângea închis în camera sa. 
Medicul îi pregătea leacuri ca să-l liniştească, dar fără niciun 
efect. Slăbea şi avea ochii tulburi. Se simţea nefericit, cel mai 
nefericit dintre oameni. 


Zvonul despre moartea neaşteptată a Drussillei făcu Roma să 
freamăte. Se stinse ca flăcăruia unei candele bătute de vânt. 
Caligula fu cuprins de desperare. Îl chemă pe Petronius, singurul 
om care putea să-l înţeleagă. Acesta încercă în zadar să-l 
consoleze, deşi ştia foarte bine că cuvintele nu pot niciodată să 
lecuiască rănile inimii. 

Împăratul ţipa neputând să se stăpânească: 

— Trebuie să fac ceva! Ceva violent, ceva sângeros, să 
deschid o poartă spre neant şi să încalec norii! Simt că o să mă 
fărâmiţez în bucăţi! E ca şi cum totul s-ar prăbuşi în jurul meu! 

Petronius îi înţelegea gândurile, suferinţele, deoarece le 
împărtăşea. Trecerea anilor nu-i alinase durerea şi nici n-o 
potolise. 


— Jupiter mi-a declarat război! urla Caligula. Porţile iadului s- 
au deschis! Pluton şi Proserpina s-au aliat cu inamicul meu! ŞI 
au trimis în avangardă harpiile! Parcele au tăiat firul vieţii iubitei 
mele Drussilla! Dar voi învinge! Îi voi smulge fulgerele lui 
Jupiter, căpetenia netrebnică a furiilor! Voi vărsa sânge! Valuri 
de sânge! Torente de sânge! Voi face sacrificii pentru femeia 
vieţii mele! Voi scoate iadul din măruntaiele pământului şi îl voi 
întinde peste tot! De azi înainte n-am să mai iert pe nimeni! Să 
sufere toţi cum sufăr şi eu! Te-am iubit totdeauna, Petronius! Ai 
fost prietenul meu, acum îmi eşti frate! 

Se plimba prin faţa lui Petronius care nu putea să facă nimic 
ca să-i uşureze durerea şi să se stăpânească. 

— Dar spre deosebire de tine nu mă voi lăsa doborât de 
nenorocire! Am să lupt! Am să lupt până ce voi zdrobi 
nenorocirea! 

Deodată se opri şi zise îngândurat: 

— Dacă Drussilla a murit, cine va moşteni imperiul? Lepidus? 
Lepidus nu era decât o unealtă care trebuia să uşureze urcarea 
pe tron a Drussillei! Odată ce ea a murit, el nu mai are niciun 
rol! 

Izbucni în râs. Un râs nervos, nebun. 

— Lepidus împărat al Romei?! Un nimeni încoronat?! Nu mai e 
bun nici pentru plăcerile pe care le gustam altădată. A 
îmbătrânit. Se apropie de treizeci de ani. Un amant de treizeci 
de ani e de râs! 

Caligula îşi frângea mâinile exasperat. 

— N-am niciun moştenitor! Trebuise să mă însor ca să am un 
copil! Cu o femeie pe care aş putea s-o suport, căci n-am să mai 
găsesc o soţie care să se compare cu Drussilla! Am auzit că 
Publius Memmius Regulus, guvernatorul Macedoniei şi Aheei, 
este însurat cu Lolia Paulina, o frumuseţe celebră care i-a 
înnebunit pe toţi ofiţerii şi funcţionarii bărbatului său. Jupiter nu 
se culcă cu toate femeile care îi excită fantezia? O să-l chem pe 
Regulus la Roma! O să-i iau femeia şi o să-i acord, în schimb, 
onoarea de a fi cooptat ca frate arval... Nu! N-am să mă las 
pradă disperării! Voi lupta! Voi începe prin a porunci ca tot 
imperiul să poarte doliu! Doliul cel mare! Senatul, şcolile, 
tribunalele îşi vor închide porţile! Să nu se mai facă nunţi şi să 
se interzică orice fel de distracţii! Tavernele şi magazinele să-şi 
tragă  obloanele! Bărbații să nu se mai bărbierească! 


Prostituatele să-şi înceteze activitatea! Să se interzică chiar şi 
dragostea conjugală! Toată lumea să se îmbrace în negru! Doar 
templele să fie deschise pentru rugile publice şi pentru 
sacrificiile în memoria Drussillei, care să fie divinizată prin 
decret senatorial sub numele de Panthea! Toate autorităţile, în 
frunte cu Senatul, să defileze prin faţa rămăşiţelor ei 
pământeşti! 


În contrast cu moliciunea lui Petronius, Caligula dădea dovadă 
de o energie supraomenească, chiar dacă suferise din cauza 
dispariţiei Drussillei. Aşa că în curând Petronius asistă la 
căsătoria lui Caligula cu Lolia Paulina şi urmări pregătirile 
militare care se desfăşurau într-un ritm infernal. Caligula voia să 
participe la un război cât mai repede. Voia să dovedească 
tuturor că avea calităţile de strateg ale tatălui său şi că putea 
să-şi dobândească aceeaşi glorie militară. 

Odată cu trecerea zilelor de doliu se înmulţiră serbările şi 
jocurile de circ. Caligula zicea că vrea să lase poporului roman 
amintirea unui împărat care sacrificase totul pentru a-şi face 
supuşii fericiţi. In acelaşi timp fuseseră reluate cu o frecvenţă 
crescândă  condamnările, execuțiile, sinuciderile forțate, 
surghiunurile, întrerupte la începutul domniei sale. Delaţiunile, 
interzise o vreme, deveniseră, ca şi în trecut, o modă. Trezoreria 
imperiului era aproape goală şi Caligula voia s-o umple prin 
confiscările care se înmulţiseră odată cu procesele de lèse- 
majesté. Printre primele victime ale răzbunării Imperiale nimeri 
şi Silanus. Trei delatori, înrăiţi în nelegiuiri, Domitius Afer, Marius 
Celler şi Septimius Crescens se aruncară asupra prăzii ca nişte 
câini asupra unui pui de căprioară. Ziceau că tatăl lui Silanus şi- 
ar fi făcut averea delapidând banii publici pe când era 
guvernator în Galia. Vibius le furnizase în taină numeroase 
documente pe care le furase din arhivele lui Marcellus. Plătise o 
datorie fostului său cumnat care i-o luase pe Chloe. 


Petronius fu plăcut surprins de vizita lui Encolpius şi a lui 
Ascyltus, care veniseră să-l vadă. Aveau împreună un tripou 
prăpădit şi se aliaseră cu o bandă de vagabonzi din Subura şi 
Transtiberin care luptau cu codoşii bogaţi din Velabrum. 
Incăierările nu mai încetau între cele două bande. Poliţia nu 
avea ce le face. 


Encolpius şi Ascyltus admirară vila somptuoasă a lui Petronius 
şi, înainte de a intra în problema care îi adusese, îl întrebară cu 
curiozitate: 

— Nu ţi-e frică să locuieşti într-o casă atât de fastuoasă? Ai 
putea să ai necazuri. Toată lumea vorbeşte de bogăţia ta. 

— Nu-i niciun pericol, prieteni! Vila este închiriată. Proprietarul 
să-şi facă griji. 

Encolpius scoase din buzunar o scrisoare şi i-o întinse lui 
Petronius. 

— Bănuiesc că ar putea să te intereseze! 

— Am găsit-o în tripoul „prietenului nostru” Ammilus, adăugă 
Ascyltus. 

Petronius descifră înspăimântat angajamentul lui Vibius de a 
contribui cu optsprezece milioane de sesterţi la o afacere 
dubioasă în cazul în care l-ar fi moştenit pe fratele său. Işi aminti 
de agresiunea a cărei victimă fusese. Scăpase cu viaţa numai 
datorită intervenţiei Marciei. De atunci nu se mai interesase de 
sănătatea ei deoarece o mulţime de probleme îl ţineau 
permanent sub presiune. | se făcuse ruşine. 

— Ai un frate ticălos, zise Encolpius. Miza pe moartea ta. 

Ascyltus insistă: 

— Acest document dovedeşte că Vibius, în complicitate cu 
Ammilus, urmăreşte să te asasineze. 

— Scrisoarea nu menţionează numele lui Ammilus dar faptul 
că se găsea în posesiunea lui dovedeşte că este implicat în 
afacerea asta, zise Encolpius. Ai nevoie de ajutorul nostru? 

— Deocamdată, nu! Dar mi-aţi făcut un mare serviciu. Pe 
viitor voi şti să mă apăr. 

Peste puţin Petronius bătea la uşa vilei lui Niger. Mama îl 
primi cu bucurie. 

— Unde este Vibius? întrebă Petronius. Am o socoteală cu 
această canalie! 

— Nu este acasă. De o vreme frecventează nişte indivizi caro 
nu-mi plac. 

Petronius schimbă subiectul. 

— Dar Marcia ce mai face? Nu s-a vindecat? 

— Era cât pe-aci s-o pierdem. Din fericire primejdia a trecut. 
Ai fi putut să te interesezi de sănătatea ei. Ea îţi găseşte mereu 
scuze ca să-ţi justifice absenţa. Dar este sigură că într-o zi ai să 
vii s-o vezi. 


— Nu pot să-mi iert greşeala asta! Însoţeşte-mă la ea! 

— Marcia ar fi mai mulţumită să te primească singură. 

Plin de remuşcări urcă încet pe scară. Inainte de a ajunge la 
capătul scării îi spuse mamei sale. 

— Anunţă-mă te rog, când vine Vibius! 

Întâlnirea dintre Marcia şi Petronius fu patetică. Ochii fetei se 
luminară de fericire. Paloarea sa, buzele livide arătau că 
pierduse mult sânge. Îi zâmbi. Suferinţa o maturizase. Un bandaj 
alb îi acoperea pieptul. 

— Ştiam că ai să vii! Şi te-am aşteptat! 

— Recunoştinţa nu este o calitate a mea, Marcia! Îţi datorez 
viaţa! 

— Nu! A fost o simplă întâmplare că mă găseam lângă tine. 

Bunătatea şi gingăşia ei îl mişcară pe Petronius. Apoi simţi 
cum îl cuprinde furia. Fata îşi riscase viaţa din cauza lui Vibius şi 
a prietenilor acestuia. 

— Te-ai făcut mai frumoasă, Marcia! 

— Complimentul tău mă emoţionează! 

Marcia râse fericită. Deodată făcu o grimasă care îi încreţi 
fruntea şi buzele. Rana încă o mai durea. 

— Am să vin mai des să te văd! Îmi dai voie? 

— Voi fi încântată! 

Uşa se întredeschise. 

— Vibius s-a întors, anunţă Domitia. Dar când a auzit că îl 
cauţi, a plecat. 

— Scuză-mă, Marcia! zise Petronius părăsind repede camera 
sub privirile uimite ale mamei şi ale fetei. 

Alergă pe scară sărind câte patru trepte şi se îndreptă spre 
ieşirea din vilă. Îl prinse pe Vibius care tocmai se urca în litieră şi 
le porunci sclavilor care duceau litiera să plece cât mai repede. 
Sub ochii stupefiaţi ai sclavilor, puţin obişnuiţi cu asemenea 
scene, Petronius îl înşfăcă pe Vibius de ceafă şi-l scoase din 
litieră. Apoi, cu mâna liberă, îl lovi peste obraji lăsându-i pe faţă 
urmele roşii ale degetelor sale. Prinzându-l de umeri îl scutură 
cu violenţă. Apoi scoase din centură scrisoarea pe care i-o 
aduseseră Encolpius şi Ascyltus. 

— Ştii ce scrie aici, ticălosule? Aici e dovada complicităţii tale 
la o tentativă de asasinat! 


Şi îl lovi iarăşi. Vibius încercă să se apere dar teama îl 
paraliza. În momentul acela sosi de la Senat lunius. Surprins, se 
aşeză între cei doi fraţi. 

— Nu este pentru prima dată când vă găsesc încăieraţi! 
Încetaţi! E ruşinos! Vă daţi în spectacol în faţa oamenilor! 

— Ticălosul acesta este amestecat într-o tentativă de 
omucidere! Pumnalul care o lovise pe Marcia era pentru mine! 
Dovezile pe care le am îmi permit să-l trimit în faţa tribunalului 
penal! 

— Asta ne-ar mai lipsi! 

— Onoarea familiei Niger şi aşa e pătată! 

lunius ripostă furios: 

— Poţi să-mi numeşti un singur om din familia noastră, căruia 
să nu-i poţi reproşa nimic? 

Aluzia la Cynthia şi la incest era mai mult decât clară. 
Prezenţa lui lunius îi dădu curaj lui Vibius care spuse cu 
aroganță: 

— Scrisoarea nu conține niciun element care ar putea să mă 
incrimineze. Pe baza ei poţi să-ți construieşti o ipoteză. Un 
nebun a atacat-o pe Marcia. Sunt eu vinovat de asta? 

Petronius îl scutură agresiv. 

— Te previn, secătură! Dacă te apropii de Marcia, te ucid! 


Relaţiile dintre Castor şi Petronius se răciseră încet, aproape 
pe nesimţite, după moartea lui Remius. Aparent erau prieteni, 
dar spectrul Berenicei se ridica între ei. Nimeni n-ar fi putut să-l 
acuze pe Petronius că ar fi fost implicat în această afacere 
tenebroasă, dar Castor nu putea s-o uite. Se întâlneau adesea la 
Pomponia, vorbeau, glumeau, apoi se evitau, ca din întâmplare. 
Petronius, fără să fie vinovat, simţea că nenorocirea familiei 
Cotta apăsa în parte şi pe umerii săi. 

Serbările Pomponiei desfăşurate cu un lux exagerat erau 
foarte căutate de bogătaşii dezmăţaţi. Petronius, care devenise 
un obişnuit al clasei, fu foarte surprins când într-o seară întâlni 
câţiva prieteni ai împăratului - Lelius, Caius, Furius, Curion - 
printre ei şi Lepidus, o apariţie destul de stranie în lumea 
curtezanelor. Lepidus, beat, se apropie împleticindu-se. Incă mai 
purta doliu. Când îl văzu pe Petronius se îndreptă spre acesta ca 
şi cum ar fi vrut să-i ceară un sprijin. O slujnică tânără, care 


purta o tunică transparentă pe corpul gol, le aduse zâmbitoare 
cupe de vin pe o tavă. 

— Doriţi o companie agreabilă? 

Petronius înţelese că Pomponia îşi transformase vila într-un 
lupanar de lux. 

— Ceva mai târziu, bâigui Lepidus. 

Fata se îndepărtă legănându-şi şoldurile. Lepidus, de obicei un 
chefliu plin de viaţă, părea amărât. 

— Ce ţi s-a întâmplat? întrebă Petronius. Nu prea eşti în apele 
tale. 

Lepidus suspină întristat. 

— Toate visele mele s-au risipit. Nu trebuia decât să am 
răbdare şi într-o zi aş fi fost, nici mai mult, nici mai puţin, 
împărat al Romei. 

Petronius ştia că dispariţia Drussillei îl scosese din cursa 
pentru tronul Romei. Lepidus continuă aproape plângând. 

— Am făcut atâtea sacrificii ca să-mi văd realizat scopul! Am 
acceptat să fiu iubitul lui Caligula! l-am satisfăcut toate 
capriciile! Şi am pierdut totul! Puteam să devin împăratul 
Lepidus! Acum, când Caligula s-a însurat, când nevastă-sa îi va 
naşte un copil, eu dispar în neant! N-am fost decât o piesă de 
schimb! 

Cesonia se apropie de ei şi-l mângâie pe obraji pe Petronius. 

— Mă bucur mult că te revăd! Ultima dată mi-ai lăsat o 
amintire foarte plăcută. 

Petronius făcu prezentările. 

— Lepidus, îl recomandă Petronius, este cel mai apropiat 
prieten al împăratului. 

Cesonia păru foarte interesată să cunoască mai bine 
personajul. 

— Suveranul nostru este un om seducător. Trebuie să fii 
fericit, Lepidus, că trăieşti în intimitatea lui! 


Petronius nu se amesteca în intrigile care zguduiau Senatul. Îi 
evita pe conservatori, ca şi pe membrii mai noi, toţi parveniţi. 
Dar, ca şi colegii săi, indiferent de apartenenţa la un grup sau 
altul, se temea de Caligula, devenit mai imprevizibil decât o zi 
schimbătoare de toamnă. Când eşti prea aproape de foc, poţi să 
te arzi. 


Senatorii se umileau în faţa suveranului, dar pe la spate toţi 
cârteau. O opoziţie latentă, invizibilă, se ridica în spatele 
fațadei. In discuţiile între patru ochi criticile la adresa lui 
Caligula deveneau din ce în ce mai înveninate. Seneca îşi 
exprima opiniile cu mult curaj: „Ştiu cât de mult displace 
adevărul urechilor superbe ale împăraţilor şi groaza lor când află 
adevărul”. Recunoscând în faţa lui Petronius că îi salvase viaţa 
graţie influenţei sale, Seneca îi mărturisi cu tristeţe: „Când devii 
dependent de împărați trebuie să renunţi la spiritul de dreptate, 
să laşi de o parte demnitatea, să renunţi la orice sentiment de 
onestitate şi să ştii că păstrarea onoarei este o utopie”. 

— Cred că Caligula este victima unei influenţe proaste, zise 
Petronius cu indulgență. 

— Chiar dacă n-ar avea cine să-i înveţe pe împărați perfidia şi 
crima, tronul îi învaţă. 

Petronius vedea cum se îngrămădesc norii. Simţea că furtuna 
nu va întârzia. Dar nu îndrăznea să-şi sfătuiască prietenul 
imperial. Macron, care încercase să-i înfrâneze unele înclinații 
proaste, îşi sfârşise zilele tăindu-şi gâtul cu sabia. Şi n-ar fi vrut 
să-şi sfârşească zilele stupid ca Macron. 

Lepidus, după ce fusese zece ani amantul lui Caligula şi nu 
cunoscuse decât dragostea unui bărbat, învățase de la 
Agrippina voluptăţile oferite de o femeie cu o bogată experienţă, 
mistuită de senzualitate şi animată de o rară voinţă. În patul ei 
Lepidus îşi schimbase poftele, cu atât mai mult cu cât Agrippina 
îi deschidea o cale pe care moartea Drussillei i-o închisese. 

După ce îl golise de snagă şi îl reduse la condiţia unui sclav 
fără simţuri, Agrippina începu să-i facă educaţie politică. 

— Pe timpul Drussillei erai învestit cu titlul de moştenitor al 
tronului. Moartea ei nu te-a privat de această calitate. Atâta 
timp cât Lolia Paulina nu va naşte un copil, ceea ce este foarte 
probabil, căci pare să fie stearpă, tu îţi păstrezi dreptul de a 
aspira la tron. 

Se lăsa posedată, îi înnebunea simţurile, apoi iarăşi începea 
să-l dădăcească. 

— Soarta nu este numai firul ţesut de Parce. Soarta mai poate 
fi modelată de omul dotat cu voinţă. Sunt oameni care pot să 
îndoaie o potcoavă. Personalităţile excepţionale au puterea să 
întoarcă firul destinului. Eu voi fi elementul care îţi va da 
această forţă. 


Pentru Agrippina actul dragostei nu reprezenta nimic mai mult 
decât o simplă atingere a două epiderme. Acest act avea pentru 
ea o altă semnificaţie: iniţierea unei persoane pe care ea voia s- 
o modeleze după capriciile sale. Sexul era arma sa cea mai 
eficace. Senzualitatea era o artă pe care o folosea pentru a-şi 
atinge scopurile. lar Lepidus se încadra perfect în angrenajul 
unei intrigi ţesute cu viclenie. 

Într-o noapte, după ce îl istovise cu destrăbălarea sa, îi zise pe 
şleau: 

— De ce nu-l omori pe Caligula? 

Lepidus înlemni şi făcu ochii mari. 

— Eu? Să-l ucid pe Caligula? Să-mi pătez mâinile cu sânge? Să 
trec peste obstacole de netrecut? Garda, pretorienii, sclavii, 
liberţii devotați lui? 

— Dar n-ai să fii singur! Am să fiu lângă tine! Senatul, armata, 
te vor urma! Am să mă mărit eu tine ca să-ţi întăresc 
autoritatea cu sângele neamului lui Germanicus! Tu vei fi 
împăratul Romei iar eu, soţia ta, împărăteasă! 

Lepidus tremura de emoție. 

— Dar cum... Dar cum... 

Agrippina îi acoperi gura cu buzele sale, apoi îi zise: 

— Tu îl vei ucide pe Caligula şi vei fi împărat!... 


Lepidus, fostul amant pasiv, supus, intimidat de 
personalitatea lui Caligula, se metamorfozase într-un tânăr plin 
de încredere în sine, sigur pe forţele sale. Agrippina îl învățase 
să-şi urască fostul stăpân, să vadă în el pe cel mai mare duşman 
al său, singura barieră care îl împiedica să pună mâna pe 
coroană. Dacă s-ar căsători cu această femeie cu cap, ar face 
minuni. Ar deveni împărat al Romei şi soţ al Agrippinei, fiica lui 
Germanicus. 

— Dar Ahenobarbus, bărbatul tău, încă nu e mort. Este 
bolnav, moartea îl pândeşte, dar încă se mai agaţă de viaţă! 

— O să moară! Nu-ţi face griji! 

Peste câteva zile hidropizia punea capăt vieţii generalului 
Domitius Ahenobarbus. Gurile rele şopteau că nişte pete cafenii 
suspecte îi apăruseră pe corp. 

Drumul era liber. 


Caligula prezida un banchet. Personalităţile Romei îl 
înconjurau cu laudele şi cu idolatria lor. Bea şi savura deliciile 
gastronomice pregătite de bucătarii de la Palatin. In ciuda 
prezenţei Loliei Paulina de lângă el, se uita cu jind la fetele şi 
băieţii invitaţilor săi. După ce făcea alegerea, dădea la o parte 
talerul din faţa sa, se scula de la masă, lua de mână fata sau 
adolescentul care îi excita fantezia şi se ducea într-o cameră 
alăturată în timp ce sclavii, ce aveau în grijă camera, trăgeau 
perdelele. 

De o vreme încoace nu-i mai plăceau curtezanele. Avea 
impresia că pofta lor nemăsurată îi slăbea virilitatea. După o 
jumătate de oră revenea satisfăcut, urmat de parteneră sau de 
partener care, cu capul plecat în jos, se aşeza lângă soţ sau 
părinţi. Aceştia nici nu îndrăzneau să ridice nasul din farfuria pe 
care o aveau în faţă. 

Petronius, invitat din oficiu la toate serbările care degenerau 
în orgii, se uita scârbit la aceste purtări ale împăratului care se 
repetau aproape în fiecare seară. Işi amintea de strălucitoarea 
dinastie romană a Tarevinilor, care fusese răsturnată deoarece 
fiul regelui Tareviniu Il o violase pe Lucreția, soţia unui patrician. 
Dar pe atunci romanii îşi făceau un punct de onoare din 
răzbunarea virtuţii ofensate a unui membru al familiei. Seneca 
avea dreptate. Descendenții lor nu mai cunoşteau noţiunea de 
„onoare”. 

Instalat între Lolia Paulina, roşie de mânie dar tăcută, căci nu 
îndrăznea să-l înfrunte pe soţul imperial, şi Agrippina cea 
tânără, care stătea la pândă, Petronius făcea pe indiferentul. Un 
simplu gest de dezaprobare ar fi avut consecinţe funeste. li era 
ruşine de laşitatea sa, dar nici nu-i plăcea să se bată pentru 
cauze pierdute. Prefera să-şi lase gândurile să rătăcească 
printre subiecte mai agreabile. De exemplu, Marcia merita mai 
multă atenţie. Supusă, tandră, înţeleaptă, răbdătoare, gata să 
se sacrifice pentru el, îl adora ca pe un zeu. Petronius îi trimise 
flori, pe care fata le primise cu o bucurie mai mare decât dacă 
ar fi primit nişte pietre preţioase. Puritatea ei era impresionantă. 
O iubea? Nu! Sufletul omenesc nu poate cuprinde decât o 
singură mare dragoste. 

Lângă el, Lolia Paulina, suferea în tăcere. Ştia că va fi 
repudiată, că zilele ei la Palatin erau numărate. Frumuseţea ei 
recunoscută nu mai avea putere asupra lui Caligula. 


Agrippina căzuse pe gânduri. Se hazardase într-o mare 
aventură. Gemellus ar fi avut dreptul să moştenească imperiul. 
Dar Caligula îl asasinase. Lepidus, moştenitorul desemnat, va fi 
şi el asasinat? Asta-i regula jocului! Moştenitorii se omoară între 
ei sau sunt lichidaţi! Împăratul îşi impune voinţa. Ca şi la cursele 
de care, unde învingătorul nu este cunoscut decât în momentul 
în care împăratul intervine direct ca să-l avantajeze pe un 
concurent în detrimentul celorlalţi. Agrippina ştia că sfârşitul lui 
Caligula era pecetluit. Dorinţa fratelui său de a avea un copil nu 
se va realiza niciodată deoarece el trebuia să moară. Complotul 
fusese organizat. La masa suveranului erau oamenii care 
trebuiau să participe. Ea, Agrippina, ca şi Lepidus, Curion şi 
Lelius, vechii tovarăşi de joacă ai lui Caligula. Numai Petronius 
rămânea în afară. Agrippina îl încercase folosind arma sa de 
rezistenţă: propriul său corp. Dar constatase cu ciudă că n-avea 
cum să-l facă pe Petronius să intre în rândurile partizanilor săi. 

Petronius văzu la o masă alăturată un bătrân, pe Tiberiu 
Scaurus, purtând o togă de senator şi care plângea şi râdea în 
acelaşi timp. Bătrânul râdea cu hohote ascultând glumele 
scabroase ale lui Caligula în timp ce lacrimile îi curgeau pe 
obrajii brăzdaţi de vârstă şi de suferinţă. 

După desert, în timp ce invitaţii dansau, o artă foarte 
apreciată de suveran, care o recomanda curtezanilor săi, 
Petronius îl întâlni pe Seneca. Acesta stătea şi se uita cu un ochi 
critic la mulţimea zgomotoasă. Petronius îl arătă pe Scaurus. 

— İl vezi pe senatorul ăsta bătrân? Adineauri râdea iar acum 
plânge. 

— Azi dimineaţă nepotul său a fost executat la Mamertina. 

— Atunci de ce a acceptat să vină la banchet? întrebă 
Petronius uimit. 

— Pentru că împăratul l-a invitat personal iar Scaurus mai are 
un nepot care a fost cruțat. 

Petronius simţi că i se făcea greață. Curion se apropie de el. 
Mergea clătinându-se şi răspândea în jurul său efluvii de parfum 
şi de vin. 

— Nu crezi că împăratul şi-a pierdut capul? 

Toată lumea vorbea, mai pe faţă, mai pe ascuns, de nebunia 
lui Caligula, dar tonul misterios al lui Curion trezi bănuielile lui 
Petronius. Delatorii mişunau prin jur iar averea lui Curion, 


jucător incorijibil, era destul de mediocră. Nu cumva era tentat 
de averea prietenului său, Petronius? 

— Cred că are nevoie de odihnă, să râdă, să se distreze după 
atâtea probleme grele pe care le are de rezolvat... 

Curion cobori vocea. : 

— Vreau să-ți vorbesc! In noaptea aceasta, după ce plecăm 
de aici, am putea să ne întâlnim la Pomponia. Retraşi într-un colţ 
am putea vorbi fără să fim remarcaţi. Oaspeţii Pomponiei au 
altceva de făcut. 

Petronius îi promise că se va duce acolo. La masă Caligula îşi 
goli cupa de vin, apoi izbucni în râs. Râdea cu hohote, din toată 
inima. 

— Spune-ne nouă, divinule, ce îţi aţâţă veselia? îl întrebă 
fratele arval Taurus Corvinus. De ce ne lipseşti de bucuria ta? 

— Mă gândesc că un singur ordin din partea mea ar ajunge 
pentru ca pretorienii mei să taie capetele la toţi invitaţii de aici! 

În seara aceea Petronius nu s-a mai dus la Pomponia. Simţea 
în aer mirosul uraganului care se apropia. 


Anunţarea căsătoriei lui Petronius cu Marcia făcu să suspine 
multe candidate la măritiş care-şi pierdeau speranţa, de a pune 
mâna pe un bărbat încă tânăr, frumos şi foarte bogat, condiţii 
rar întrunite. După ce oamenii bogaţi deveniseră un vânat foarte 
căutat pentru a umple trezoreria imperiului, Petronius luase 
această hotărâre din trei motive. Incerca să se elibereze de 
obsesia Berenicei, îşi manifesta astfel recunoştinţa faţa de 
această fată care îi salvase viaţa şi se îndepărta sensibil de 
anturajul lui Caligula. In realitate era o căsătorie de convenienţă 
sub obsesia amintirii Cynthiei. 

Petronius era sigur că se pregătea un complot ce viza viaţa lui 
Caligula. Câteva tentative de asasinat eşuaseră. Când va izbucni 
criza, se gândea Petronius, eu voi fi plecat în călătoria de nuntă. 

Impăratul asistă la căsătoria lui Petronius şi îi făcu un dar 
regesc: statuia Afroditei goale sculptată de Praxiteles. 

— O cerusem pentru mine, dar mă gândesc că în casa ta 
minunea asta ar sta mai bine. Este un răspuns la darul tău: 
coroana regală a lui Antoniu. 

II luă de o parte şi adăugă: 

— In curând plec să cuceresc Germania aşa cum îmi 
propusesem urcându-mă pe tron. Mi-ar fi făcut plăcere să te iau 


cu mine, dar ţi-am rezervat o altă misiune. Conducerea Siriei. 
Vreau să am un om de încredere la conducerea legiunilor mele 
din Orient. Vreau să fiu sigur că nu voi fi lovit din spate în timp 
ce voi lupta în pădurile germanilor. 

— Cu toate că regret că va trebui să mă despart de tine, 
accept postul. Îmi voi îndeplini datoria întocmai şi la timp. 

— Am nevoie de bani, Petronius. Străduieşte-te să aduni tot 
aurul din provinciile Asiei! Stoarce-i pe oameni! Vreau să ştiu ce 
avere au toţi funcţionarii romani! Începe cu prefectul Egiptului! 
Îţi acord puteri excepţionale pentru îndeplinirea poruncii! Am 
nevoie de grămezi de aur! Sunt gata să fac orice ca să-mi umplu 
trezoreria! Am să vând chiar şi mobila divinului Octavian 
August, a Liviei şi a tatălui meu, Germanicus! 

Petronius înţelese aluzia. 

— Toată averea mea este la dispoziţia ta, divinul meu prieten. 

Caligula zâmbi. 

— Încă n-am ajuns aici. 

— În tot cazul voi participa la acţiunile tale cu tot aurul de 
care dispun. 

— Îţi mulţumesc, Petronius. Dar nu vreau să-ţi impun sacrificii 
exagerate. Eşti prietenul meu! _ 

Petronius fu mişcat de cuvintele lui Caligula. Inţelegea că îl 
lăsa în voia sorții, în voia nebuniei sale crescânde, începea să-l 
mustre conştiinţa. Să-l denunțe pe Curion pentru câteva fraze 
imprudente? Avea dovezi asupra vinovăţiei acestuia? Ţinându-şi 
gura închisă evita imprudenţe care l-ar fi putut costa foarte 
scump. 


Marcia, cea mai fericită femeie din lume, căzu din nori când îl 
auzi pe Petronius că pleacă singur la Antiohia, capitala 
provinciei pe care urma s-o guverneze. 

— Se pregăteşte un mare război. Dacă ostilitățile încep în 
Occident, parții vor profita de prilej ca să invadeze regatele 
noastre Armenia şi Bosforul. Nu vreau să te expun unor primejdii 
inutile. Călătoria noastră de nuntă este, din păcate, 
compromisă. 

Marcia, dezolată, rămase la Roma. Ajuns la Antiohia, Petronius 
auzi de repudierea Loliei Paulina, ceea ce nu surprinse pe 
nimeni. Dar mai primi o ştire care îl uimi şi îl nelinişti. Căsătoria 
lui Caligula cu Cesonia. Oare Cesonia, ajunsă împărăteasă, nu 


va încerca să se debaraseze de fostul ei amant capabil s-o 
compromită prin indiscreţiile sale? Căci nu fusese singurul care 
împărţise cu ea patul. In afară de numeroase legături 
sentimentale, mai fusese şi măritată şi născuse trei copii. 
Descendentă dintr-o familie senatorială, Cesonia făcea parte din 
acea cohortă de femei libere care se culcau din plăcere şi nu se 
jenau de ceea ce se vorbea despre ele. 

Intrarea Cesoniei în grațiile lui Caligula rămânea o enigmă. 
Chiar şi numirea sa ca guvernator al Siriei nu era o dizgraţiere 
mascată? Dar plecarea sa la Antiohia prezenta şi avantaje. Era 
iarăşi singur. Singur cu visele sale, cu fantasmele care puseseră 
iarăşi stăpânire pe sufletul lui. 

Işi plătise datoria de recunoştinţă faţă de Marcia, se 
căsătorise cu o fată bogată şi admirată de toată Roma, trezise 
invidia numeroşilor rivali scoşi din joc şi înveninase ura lui 
Vibius, duşmanul său jurat. Ce om ciudat şi Vibius! N-avea nimic 
de Niger în el! Era o întruchipare a necinstei, a lăcomiei, a 
laşităţii! Din cauza uneltirilor lui, Marcellus fusese condamnat la 
surghiun, iar averea confiscată. Chloe nu se necăji prea mult 
căci ruptura dintre ea şi Marcellus era deja cunoscută de toată 
lumea, aşa că rămase la Nigeri cu toţi copiii pe care-i făcuse cu 
Marcellus. 

Cu banii obţinuţi după condamnarea fostului său cumnat, 
Vibius intră în combinaţie cu Ammilus. Afacerile prosperau, chiar 
dacă nu în măsura visată de Ammilus, deoarece Vibius nu 
putuse contribui decât cu câteva milioane de sesterţi. Lupanarul 
lui Narcissus intrase pe mâinile lor. Ammilus, un om de afaceri 
foarte abil, începuse să sondeze şi alte case de prostituție. 
Incercă să se impună Pomponiei cerându-i o redevenţă foarte 
mare dar interveni Cesonia, poliţia îşi băgă nasul şi Ammilus fu 
fericit că putuse să se retragă fără pierderi. 

Petronius lâncezea de câteva luni la Antiohia, un oraş încă 
frumos, bogat şi exotic, dar care i se părea plictisitor. Parţii se 
agitau, dar nu ieşeau din frontierele lor. Uneori Petronius avea 
impresia că este mâncat de rugină în acest univers oriental care 
nu-l atrăgea. Se gândea s-o cheme pe Marcia la Antiohia 
deoarece primele faze ale uraganului pe care-l presimţise 
începuseră să se declanşeze. 


Caligula părăsise Roma în fruntea pretorienilor, înconjurat de 
toată Curtea. Cele două surori ale sale şi Lepidus făceau parte 
din cortegiu. Lepidus, dirijat de Agrippina, nu-l părăsea aproape 
niciodată pe Caligula, care luase obiceiul să nu-şi mai primească 
prietenii între patru ochi. În cortul imperial, mare cât un palat, 
gărzile şi pretorienii păzeau, câte doi, fiecare uşă, fiecare 
trecere, fiecare încăpere. Această desfăşurare de forţe care îl 
apărau pe fratele său ar fi trebuit s-o neliniştească pe Agrippina, 
dar complotul era deja pus la punct. Fiecare persoană din 
anturajul lui Caligula ştia ce trebuia să facă. Guvernatorul 
Germaniei superioare, Cneius Cornelius Gaetulius, dispunea de 
patru legiuni gata să se răscoale împotriva împăratului la 
semnalul lui Lepidus, adică al Agrippinei, care conducea în 
realitate jocul. 

Caius Calvinus Sabinus, guvernatorul Panoniei, care comanda 
două legiuni, trebuia să susţină răscoala. 

O întâmplare nefericită îi puse în încurcătură pe complotişti. 
Nevasta lui Sabinus, soră a lui Gaetulius, fusese acuzată de 
adulter cu un ofiţer al soţului său. Sabinus, meninţat de un 
proces în care ar fi putut fi acuzat de proxenetism, se sinucise, 
urmat de soţia sa. Agrippina intervenise pe lângă Caligula, 
rugându-l să dea uitării afacerea asta, dar acesta refuzase 
declarând că soldaţii şi tinerii ofiţeri nu trebuie să se prostitueze 
culcându-se cu nevestele generalilor şi ofiţerilor superiori. 

In această situaţie conspiratorii se hotărâră să treacă la 
acţiune. Dar împăratul le-o luă înainte. Gaetulius fusese arestat 
la cartierul său general iar Lepidus, Agrippina şi lulia Livilla 
fuseseră ridicaţi de pretorieni la un banchet oferit de Caligula în 
cinstea lor. Cum s-a aflat mai târziu, Caligula ştia de mai multă 
vreme de complotul urzit împotriva lui. Puțin mai târziu ieşi la 
iveală tot adevărul. 

Curion, după ce îl aşteptase în zadar pe Petronius la 
Pomponia, se culcă cu Cesonia şi, cu mintea înceţoşată de beţie 
şi de mândria sa de bărbat, îi spuse că într-un viitor apropiat o 
va lua de nevastă şi va face din ea a doua femeie din imperiu. 
Intrigată de lăudăroşenia lui Curion, curtezana îi puse întrebări 
meşteşugite silindu-l să facă aluzii foarte transparente şi chiar 
să dea câteva nume. 


A doua zi Cesonia se prezentă la Palatin şi ceru să fie primită 
imediat de împărat. Maestrul de ceremonii îi spuse că trebuie să 
facă o petiție scrisă şi să aştepte răspunsul. 

— Este vorba de o chestiune de viaţă şi de moarte! Vă 
asumaţi răspunderea pentru consecinţele grave, foarte grave, 
ale unor evenimente dacă împăratul nu va afla imediat de cele 
ce se întâmplă? 

Impresionat de  impetuozitatea  Cesoniei, maestrul de 
ceremonii îşi anunţă stăpânul. 

— Este frumoasă? întrebă Caligula bine dispus. 

— Foarte frumoasă, Majestate! ` 

Cesonia fu imediat lăsată să intre la împărat. Intrevederea 
dură trei ore şi avu un dublu efect. Caligula află de un complot 
care se urzea împotriva lui şi se îndrăgosti de Cesonia. Se 
îndrăgosti atât de tare încât peste câteva zile se căsători cu ea. 

Trecuse doar o lună de la căsătorie şi Cesonia aduse pe lume 
o fetiţă. Caligula, mândru de asemenea paternitate, spunea 
peste tot că numai un zeu ca el putea să zămislească un copil 
într-un răstimp atât de scurt. Luă copilul abia născut, îl aşeză pe 
genunchii statuii lui Jupiter şi îi dădu numele de Drussilla. 


Curtea Marţială, reunită la Lyon, îi condamnă la moarte pe 
Lepidus, Gaetulius şi pe complicii lor, iar pe Agrippina şi pe sora 
ei le exila pe insulele Ponţia. Decapitaţi, cei doi figuranţi, avură 
onoarea de a fi arşi pe rug. Caligula, ironic, hotărî ca Agrippina 
să ducă în braţe până la Roma urna cu cenuşa lui Lepidus. 
Metamorfoza acestuia din homosexual notoriu în heterosexual 
nu-i adusese noroc. 


Caligula îşi făcu o intrare triumfală în Roma. Soldaţii săi 
aduceau ca trofee de război ceva nevăzut până atunci: pungi 
pline cu scoici. Romanii, obişnuiţi să asiste la defilări glorioase 
cu mii de prizonieri, ca şi cu regi sau prinți înlănţuiţi, priveau cu 
ochii mari la luptătorii care se întorceau la Roma cu o pradă de 
război atât de caraghioasă. 

Petronius se întoarse la Roma ca să-l întâmpine pe împărat. 
Radiind de bucurie, Caligula îl primi în faţa Curţii. 

— Le-am prezentat romanilor dovada divinității mele! 
Duşmanii mei au fost condamnaţi la pedepsele pe care le 
merită. 


Apoi, dus de spiritul său schimbător, veni cu o altă idee: 

— Le-am vândut lyonezilor relicvele familiei mele! l-am luat 
locul lui Mercur, zeul comerţului şi l-am făcut pe preţuitorul. Am 
avut un succes nebun! Am reuşit să scot de la ei două sute de 
„aureus” pentru o măsuţă care nu valora mai mult de câteva 
sute de sesterţi. Este adevărat că valoarea sa sentimentală - îi 
aparținuse lui Octavian August - îi mărise preţul. Am vărsat la 
trezorerie grămezi de aur! 

Rămas singur cu Petronius, după ce dădu drumul la curteni, 
Caligula deveni mai posomorăt. 

— Chiar dacă Gaetulius n-a fost căpetenia complotiştilor, l-am 
executat. Legiunile sale indisciplinate au refuzat să lupte în 
pădurile Germaniei temându-se să nu repete dezastrul de la 
Varus. Am vrut să invadez Briatania, dar soldaţii s-au temut să 
se îmbarce pe corăbii deoarece marea era foarte agitată. Ca să-i 
ruşinez pentru laşitatea lor, le-am poruncit să adune scoici ca 
pradă de război. l-am dat lui Galba comanda celor patru legiuni 
ca să restabilească disciplina. 

Explicaţiile erau coerente, justificate. Dintr-odată iarăşi începu 
cu divagaţiile, îşi ridică ameninţător braţul spre cer. 

— Am înţeles în parte teama soldaţilor mei. Marea fierbea ca 
un cazan uriaş. Pluton îşi arăta ura faţă de noi. Dar l-am bătut cu 
vergile! 

Petronius se gândi că nu pricepuse cum trebuie sensul 
cuvintelor. 

— L-ai bătut pe Pluton... cu... vergile?... 

— Trebuia să-l fi auzit cum ţipa! Soldaţii mei l-au bătut cu 
vergile. Ca să acopăr zgomotul valurilor care îşi implorau mila i- 
am strigat tunător: aşteaptă numai să mă ridic pe Olimp! Am să- 
ţi dau o mamă de bătaie ca să mă ţii minte toată viaţa! 

Petronius urmărea cu consternare momentele de luciditate 
care se amestecau cu dementa. 

— Am găsit un mijloc grozav ca să măresc veniturile statului, 
continuă Caligula. Pariez că niciodată nu ţi-ar fi trecut prin cap o 
soluţie atât de simplă şi atât de eficace! 

— Recunosc că priceperea mea în acest domeniu este 
limitată. 

— Ideea mea este simplă şi ingenioasă. Am să deschid un 
lupanar la Palatin! Femeile tinere, fetele şi băieţii senatorilor, 
curtenilor şi înalţilor demnitari, ajunşi la pubertate, vor fi puşi la 


dispoziţia amatorilor care vor trebui să plătească mii de 
„aureus” pentru fiecare partener sau parteneră. Spune şi tu? Nu 
sunt genial? Ştii cum mi-a venit această idee? Dacă 
prostituatele plătesc un impozit pe activitatea lor, care nu le 
face nicio plăcere, atunci de ce femeile celor mari să facă pe 
gratis dragoste cu amanţii pe care şi-i aleg cu grijă. Săptămâna 
viitoare vă avea loc premiera. Te invit cu soţia ta. Frumuseţea şi 
tinereţea ei vor atrage o mulţime de clienţi. Roma are nevoie de 
aceste sacrificii ca să supravieţuiască! 

Petronius, simțind că-i plesneşte capul, cobori aproape fugind 
scările Palatinului imperial, cât pe aci să-l doboare pe Claudiu 
bâlbâitul, care urca şchiopătând pe scări. 

— Te urmăresc câinii de vânătoare ai Majestății Sale? îl 
întrebă Claudiu râzând. 

Petronius se opri şi îi vorbi de planurile lui Caligula. 

— Cred că glumeşte! 

— Caligula nu glumeşte. Prin decret imperial toţi locuitorii 
Romei care au un anumit venit vor fi obligaţi să se prezinte la 
Palat. Cei care nu vor avea banii disponibili, vor semna un cec la 
ordin. Să te abţii de la comentarii! Este mai sănătos! 

Claudiu se despărţi de Petronius şi continuă să urce scările. 

leşind din palat Petronius le porunci sclavilor care duceau 
litiera să alerge cât pot de repede şi să ajungă cât mai repede la 
vila sa. Acasă o găsi pe Marcia care, ca o gospodină 
conştiincioasă, îi supraveghea pe sclavii ce pregăteau masa de 
seară. 

O luă de după umeri şi o privi cu tandreţe. 

— Strânge-ţi repede lucrurile! la-ţi strictul necesar! Chiar în 
noaptea asta vei părăsi Roma şi te vei îmbarca pe prima corabie 
care pleacă spre Antiohia sau spre oricare alt port din Siria. 

— Trebuie să plec singură? întrebă ea speriată. 

— Singură! Oficial eşti deja la Antiohia! 

— Te-ai supărat pe mine? De ce vrei să mă alungi din Roma? 

Privirea ei nefericită îl mişcă pe Petronius, care o îmbrăţişă cu 
dragoste. 

— Te iubesc, Marcia! S-o ştii! Dar acum trebuie să mi te 
supui! Am să-ţi explic mai târziu despre ce este vorba! Ajunsă în 
Siria, rămâi pe loc şi aştepţi sosirea mea! Am să caut un om să 
te însoţească! 


Petronius îl căută pe Encolpius, care se despărţise de Ascyltus 
şi îşi reluase viaţa aventuroasă, urmat de credinciosul Giton. 
Petronius adesea îi dădea bani şi îi cumpărase o mică „Insulă” 
înzestrată cu tot ce era necesar. Encolpius şi Giton nu mai 
încetau să se minuneze de camerele mobilate cu atâta gust. 

— E aşa de bine când ai un acoperiş deasupra capului! 
Petronius, prietene, noi îţi mulţumim dar, în acelaşi timp, ne 
pare rău că vrei să ne transformi în oameni tihniţi, ceea ce nu 
prea intră în socotelile mele. 

Petronius îl îmbrăţişă. 

— Vreau ca viitorul să-l aveţi asigurat, chiar dacă zeiţa 
Fortuna îmi întoarce spatele, ceea ce sper să nu se întâmple 
niciodată. Dacă voi muri, veţi avea o sumă lunară care vă va fi 
dată de banca Alexander. 

Petronius îi găsi la masă. Băieţii îi oferiră un pahar de viu. 
Vizita lui Petronius li se părea o mare sărbătoare. 

Dar acum îi căuta să le ceară ajutorul, ca pe vremuri, când 
fusese nevoit să fugă din Roma şi să se refugieze la Atena. Işi 
risca viaţa pentru Marcia ştiind că va pierde prietenia lui 
Caligula şi că va îngroşa numărul celor pe care împăratul îi 
considera duşmanii săi. Poate că tocmai Marcia fusese aleasă de 
soartă ca să-l ducă la ruptura cu Caligula, o ruptură care 
devenise inevitabilă. 

Petronius îşi rugă prietenii să-i însoţească soţia şi să-i asigure 
protecţia în caz de nevoie deoarece el era silit să rămână la 
Roma. Aruncă pe masă câteva pungi cu „aureus” spunându-le 
că filialele băncii lui Alexander le vor asigura banii de care vor 
avea nevoie. 

— Trebuie să mergeţi la Antiohia. Dar s-ar putea ca pe drum 
să vă schimbaţi destinaţia. În tot cazul veţi merge după 
instrucţiunile mele. Pot să contez pe voi? 

— Întrebarea sună ca o insultă! zise Encolpius. 

— Mai eşti prieten cu Ascyltus? 

— Ne certăm mereu, dar putem conta unul pe altul. 

— Foarte bine, vom ţine legătura prin el sau prin bancă. 

— Perfect! 

— Vă conduc până la Ostia, după care ne vom despărţi, zise 
Petronius. Mercur să vă aibă în pază! 


Palatinul era iluminat ca în zilele de mare sărbătoare. 
Petronius văzu de departe clădirea majestuoasă, grădina 
înţesată de soldaţi şi mulţimea care aştepta la coadă să intre în 
palat. Liberţii de la palat, îmbrăcaţi în uniforme cu galoane 
aurite, dirijau această mulţime bizară, amestecată cu tot felul de 
vagabonzi din Velabrum, din Transtiberin sau chiar din zona 
necropolelor. Caligula le jucase o festă urâtă senatorilor, 
patricienilor şi parveniţilor bogaţi. 

Soții şi părinţii femeilor sacrificate stăteau în grupuri prin 
grădină şi priveau întunecaţi la gloata ce se îmbulzea să-şi 
cumpere tichetele care le dădeau dreptul să se bucure de 
plăceri în cea mai selectă companie. Câţiva senatori păreau 
chiar mulţumiţi de umilinţa la care le erau supuse soțiile lor 
cunoscute în toată Roma pentru viaţa lor dezmăţată. 

În palat fuseseră amenajate camere speciale pentru primirea 
perechilor. Executarea lui Lepidus şi a lui Getulius paralizase 
orice veleitate de opoziţie din partea părinţilor jigniţi, umiliţi, 
neputincioşi. Caligula adoptase celebra frază a lui Tiberius: „Să 
mă urască dar să se teamă de mine”. 

Văzându-l pe Petronius că vine singur, privirea lui Caligula se 
înăspri. 

— Nevasta ta nu vine? 

— Divine Cezar, soţia mea ar fi fost fericită ca, oferindu-şi 
corpul, să contribuie la însănătoşirea trezoreriei imperiale. Dar 
tot mai e la Antiohia, unde am lăsat-o, deoarece dacă o luam cu 
mine, n-aş fi putut să vin aşa de repede la Majestatea Ta. Dar 
îmi voi trimite secretarul ca s-o anunţe că trebuie să se întoarcă 
urgent la Roma ca să participe la aceste bacanale. 

Cuvintele lui Petronius nu-l înşelară, însă, pe Caligula. 

— M-ai dezamăgit, Petronius! Tocmai tu, cel mai bun prieten 
al meu! 

În timp ce îi privea pe clienţii care intrau nerăbdători sau 
ieşeau satisfăcuţi îi zise cu asprime lui Petronius: 

— Eşti destul de bogat ca să plăteşti un milion de sesterţi 
pentru un tichet. Nu! Un milion este prea puţin faţă de averea 
pe care o ai! Cinci milioane! 

În clipa aceea Petronius înţelese că pierduse un prieten. Se 
înscrise pe lista debitorilor deoarece nu avea atâţia bani asupra 
sa. 


— Petronius, poţi să intri! Şi distrează-te bine! zise Caligula cu 
răutate. 

Petronius se înfioră când văzu de-a lungul coridoarelor din 
palat un fel de boxe care aminteau de cămăruţele din cartierele 
fierbinţi ale Suburei. In faţa uşilor deschise stăteau la rând 
amatorii de plăceri, aşteptând ca predecesorii să-şi termine 
treaba. Oamenii Casei imperiale supravegheau operaţiunile şi 
treceau pe nişte tăblițe numele clienţilor iluştri. Caligula 
poruncise ca nimeni să nu fie scutit de această obligaţie. 

Petronius se întreba ce ar fi zis Octavian August văzându-şi 
palatul imperial pângărit în asemenea hal cu o atmosferă care 
invita la voluptăţi ruşinoase, la dezmăţ. Printre indivizii 
îngrămădiţi văzu şi tunicile de mătase ale victimelor desfrânării 
lui Caligula atârnate de patere. Atunci înţelese ura împăratului 
împotriva aristocrației, care îl defăima în public, împotriva 
senatorilor, care îi condamnaseră mama şi fraţii. 

Când Petronius ieşi din palat fără să se folosească de dreptul 
său, Caligula îl bătu prieteneşte pe umăr şi îi zise ironic: 

— Sper că ai profitat de banii tăi. Deşi, fie vorba între noi, 
nicio femeie nu merită cinci milioane de sesterţi. Dar, înainte de 
toate, datoria faţă de stat! Ah, era să uit! 

Caligula îi arătă un vas grecesc de mari dimensiuni aşezat 
lângă uşă. 

— Contribuie cu ceva la întreţinerea fiicei mele. Mă costă 
foarte scump! 

Petronius scoase din centură o pungă plină de „aureus” şi o 
lăsă să cadă în vasul plin de ofrande. 

Caligula îi mulţumi, apoi continuă cu o amabilitate dezminţită 
de reflexele de oţel din ochii săi. 

— Îți acord o vacanţă pe care o vei petrece la vila de la Baies 
până la întoarcerea soţiei tale. N-o să te plictiseşti prea mult 
căci se apropie sezonul de vară. 

— Dacă îţi place vila mea de la Baies, Divine Cezar, aş fi 
fericit să ţi-o ofer! 

— De ce să-mi oferi ceva ce pot să iau în orice clipă fără să 
întreb pe nimeni?! 


Petronius ştia că exilul său îndulcit de la Baies putea să fie 
transformat în orice clipă în iadul de la Mamertina. Işi aminti de 
Cynthia şi Berenice, de Marcia şi Agrippina, de lulia Livilla şi de 


atâtea alte femei care trecuseră prin viaţa sa şi închipuia tot 
felul de variante ale sfârşitului său, deoarece ştia că împăratul 
nu-i va ierta niciodată gestul. 

Se aşeză pe terasă şi contemplă marea de un albastru închis. 
Cât timp va mai profita de spectacolul acesta? Oamenii, care 
pricepuseră că şederea lui la Baies ascunde un exil, îl evitau. 
Doar Castor mai îndrăznea să-i calce pragul şi să-i aducă veşti 
de la Roma. Petronius profită de venirea lui Castor şi îi dădu o 
scrisoare pentru Marcia pe care trebuia s-o transmită prin 
Ascyltus. Îi cerea să facă o călătorie cât mai lungă prin Grecia 
până când i se va lămuri situaţia. 

| se părea că cei douăzeci şi şase de ani ai săi duraseră secole 
întregi. Singurul lucru pe care îl regreta, gândindu-se la o 
moarte apropiată, era că nu mai putea să-şi continue cronica cu 
care îl însărcinase Antonia. De asemenea îşi lăsa neterminat 
romanul. Aşternuse pe hârtie câteva capitole, cu scrisul său 
neregulat şi chinuit, ca şi viaţa lui. Ştersăturile înnegreau 
manuscrisul, deoarece nu concepea să lase posterităţii o operă 
cu defecte de stil. 

Scria în fiecare zi, pagină după pagină, din plăcerea de a scrie 
dar şi pentru a nu se mai gândi la viitor. Într-o bună zi, pe când 
lucra inspirat la manuscrisul său, dădu buzna peste el 
majordomul foarte agitat. 

— Împăratul Caligula a fost asasinat! Împărăteasa Cesonia şi 
fiica lor i-au împărtăşit soarta. Titanul e mort! 

— Cine i-a urmat la tron? întrebă Petronius lăsând pana lângă 
călimară. 

— Nu se ştie! 

În curând se auziră strigăte de bucurie venind din stradă. 

— Tiranul e mort! 

— Să-i dărâmăm statuile! 

— Să-i ştergem numele de pe toate monumentele! 

— Uitarea să se aştearnă ca nisipul pe domnia lui! 

— Tiranul a crăpat! 

— lar târfa lui i-a urmat în iad! 


XXIII 

Petronius fusese foarte şocat de asasinarea lui Caligula. În 
pofida exilului în care îl trimisese împăratul, Petronius îşi 
amintea de el ca de un prieten bun şi sincer. Caligula trăise 
după principiul său: „să te bucuri de fiecare zi ca şi cum ar fi 
ultima”. Pierise după o dimineaţă dedicată unor serbări de 
amuzament. 

Murise tânăr, fără să treacă prin suferinţele unei boli 
prelungite sau prin chinurile unei agonii lente şi îngrozitoare. 
Totul se terminase în câteva secunde. Se spune că loviturile 
puternice se fac simţite doar după trecerea unui anumit timp. 
Moartea sa rapidă îl cruţase chiar şi de durerea rănilor mortale 
pe care i le provocaseră Chereas şi complicii săi. 

Caligula, care nu avea încredere în nimeni, făcuse imprudenţa 
de a trece pe sub un portic fără a fi escortat de detaşamentul 
său de gardă germanică, apărătorii săi fanatici. De această 
împrejurare a profitat Chereas, ofiţer de pretorieni, corpul de 
elită care ar fi trebuit să-i asigure protecţia. Dar creierul 
omenesc este de nepătruns. Cine ar fi putut bănui că un scut viu 
al împăratului ar fi putut să devină ucigaşul lui? 

Şi cine ar fi îndrăznit să creadă că Claudiu Bâlbâitul, Claudiu 
Idiotul, cel mai mare bufon al curţii, îşi va pune coroana 
imperială pe frunte? Dar în viaţă se întâmplă şi fapte care 
depăşesc imaginaţia cea mai nestăvilită. Prinţesa Antonia, care 
îl dispreţuia, ar fi avut cea mai nemaipomenită surpriză a vieţii 
sale. 

Dacă împăratul Caligula nu s-ar fi supărat din cauza absenței 
Marciei, iar Petronius, care nu-l părăsea aproape niciodată, s-ar 
fi găsit lângă el în acel moment fatal, poate că altul ar fi fost 
deznodământul acestei acţiuni. Petronius ar fi intervenit, poate 
că-l omora pe Chereas înainte ca acesta să comită atentatul, 
sau poate că, pierind copleşit de numărul agresorilor, ar fi 
alertat garda germanică şi ar fi intervenit apărătorii lui Caligula 
înainte ca ireparabilul să se producă. Dacă... dacă... dacă... 

Petronius, fiind în exil, nu putuse asista la urcarea grotescă pe 
tron a lui Claudiu Bâlbâitul, devenit împărat graţie unor lovituri 
de pumnal ale unor pretorieni dezorientaţi, nici la ovaţiile din 
Senat care se voia republican, dar care în ciuda „înaltului său 
prestigiu” nu avusese acest noroc, şi nu putuse să se opună 
soldăţimii dezlănţuite. 


Petronius îl anunţase pe Encolpius, pe calea stabilită de 
dinainte, că primejdia fusese înlăturată şi că putea s-o aducă pe 
Marcia la Roma. Acum, când se găsea departe de ea, îşi amintea 
de faţa ei frumoasă, de ochii care scânteiau cerând dragoste, de 
devotamentul ei de câine care cerşeşte mângâierea stăpânului. 
Dar perspectiva de a se vedea legat de Marcia, chiar dacă ar fi 
fost ea cea mai frumoasă femeie din lume, îi răcea elanul. 

Se întreba dacă regretul după independenţa pierdută nu se 
datora comuniunii spirituale cu Cynthia. Oare n-o trădase? Soră- 
sa nu mai exista decât în amintirea celor care o cunoscuseră şi o 
apreciaseră. Dar pentru el era încă în viaţă. Îi despărţea un 
obstacol, dar obstacolul acesta putea fi înlăturat. Graţie 
Berenicei reuşise să reia cu Cynthia viaţa „fizică” comună. Să fi 
fost o victimă a unor vrăji? Nu credea în farmece. Dar era 
convins că forţa spiritului putea să răstoarne şi munţii. 

Ştirile de la Roma soseau la Baies cu o frecvenţă care îi 
permitea să reconstituie lanţul de evenimente cu o anumită 
exactitate, cu atât mai mult cu cât îi cunoştea foarte bine pe cei 
mai mulţi dintre participanţii la această tragedie care friza 
grotescul. Ar fi vrut să asiste la manifestaţiile mulţimii 
capricioase şi influenţabile, care trecea dintr-o parte în cealaltă 
cu o rapiditate uluitoare. Ar fi vrut să fie martor la executarea lui 
Cassius Chereas şi a complicilor săi Lupus şi Aquila, deoarece îi 
detesta pe trădători şi îndeosebi pe aceia care se ascund sub 
masca unor prieteni devotați. Cassius Chereas jurase credinţă 
lui Caligula. lar acum îl ucisese invocând salvarea imperiului. În 
realitate îl ura pe Caligula pentru că nu-i acordase gradele înalte 
după care jinduia. 

Senatorul Vinicianus şi fostul consul Asiaticus, care erau la 
curent cu conspirația, fuseseră amnistiaţi. Vinicianus acţionase 
cu intenţia de a profita de tulburări şi de a pune mâna pe 
coroană, chiar cu riscul de a provoca un război civil. 

Petronius râdea imaginându-l pe Claudiu bufonul purtat pe 
umeri de către pretorieni până la cazarma lor pentru a fi în 
siguranţă, deoarece preferau un împărat care să le susţină 
privilegiile de trupe de elită, să le dea bani şi onoruri, decât un 
Senat, care îşi pierdea vremea în discuţii sterile şi ridicole cu 
privire la restaurarea republicii. 

Petronius era curios să-l vadă pe Claudiu, această paiaţă 
impusă de armată, recunoscut de Senat, aclamat de un popor 


nestatornic, instalat pe tronul strămoşilor săi. Va avea o 
atitudine de suveran demn, de suveran conştient de rolul său, 
sau se va comporta ca un bufon căruia i-au fost schimbaţi 
zurgălăii cu o coroană? Îl vor duce de nas sau va arăta că în toţi 
anii aceştia şi-a ascuns adevăratul caracter, adevăratele intenţii 
ca să scape de crimele fără de sfârşit din familia imperială? 

Claudiu, cel mai autentic membru al familiei Antoniilor şi al 
luliilor, lăsă impresia unui vas grecesc pictat în negru şi roşu dar 
care păcătuia printr-o fisură care îi ştirbea toată valoarea. 

Noul suveran, care se arăta respectuos faţă de Senat, îi dădu 
libertatea de a-i rechema din surghiun pe toţi cei exilați de către 
Caligula. Petronius primi comunicarea oficială de anulare a 
ordinului de exil ca şi dispoziţia să-şi reia postul de guvernator 
al Siriei. Se urcă pe cal şi alergă mâncând pământul până la 
Roma, profitând de serviciile de poştă ale statului, care avea 
totdeauna cai odihniţi. 

Domitia fu prima care îl întimpină când intră plin de colb în 
peristilul vilei lui Niger. Îl îmbrăţişă râzând şi plângând în acelaşi 
timp şi îi zise că lunius îi spusese cu câteva zile mai înainte 
vestea cea bună dar că toate complicațiile administrative 
provocaseră întârzierea trimiterii ordinului senatorial. In ajun 
sosise şi Marcia la Roma. 

— Îmi închipui ce fericită o să fie când o să te vadă! Ah, ce 
frică mi-a fost pentru tine şi pentru ea! Din fericire, tiranul e 
mort! 

Petronius o văzu pe Marcia care, anunţată de sosirea sa, 
cobori bucuroasă pe scara de marmură, urmată de Chloe care 
rânjea maliţioasă. Dar ceea ce îl izbi neplăcut pe Petronius fu 
fardul violent de pe obrajii soţiei sale, care o făcea să semene 
cu o mică prostituată din Subura. Ochii ei strălucind de fericire şi 
buzele roşii ca focul schiţară un zâmbet copilăresc de bun venit. 

Petronius îşi încreţi nemulţumit sprâncenele. 

— Ce-i cu masca asta oribilă de pe faţa ta? Şterge 
sulemeneala asta de prost gust şi prezintă-te decent în faţa 
mea. 

Figura Marciei se urâţi exprimând consternare şi amărăciune. 
Îi aruncă o privire plină de reproş lui Chloe şi, fără să spună 
ceva, urcă repede seara. 

Domitia ghici repede adevărul. 


— Chloe, de ce ai sfătuit-o să se sulemenească mai rău ca o 
paiaţă? 

— Asta-i ultima modă! răspunse Chloe indolentă. Nu ştiam că 
Petronius a rămas cu concepţii atât de înapoiate! 

— Ai vrut s-o faci caraghioasă! exclamă Domitia iritată. N-ai 
nicio scuză! Dar tu, Petronius, ai fost prea sever cu ea! 

instinctul Domniei n-o înşela niciodată. Chloe îl iubea pe 
Petronius şi voia s-o discrediteze în ochii lui pe sărmana Marcia, 
o fată foarte credulă. Tonul dur al lui Petronius o întristase. 
Căsătoria lor părea ratată. Înţelegea sentimentele fiului său, dar 
aceasta nu însemna că le aprobă. Apoi, dragostea unui om viu 
pentru o moartă o descumpănea. Cu indulgenţa sa maternă 
iertase incestul fiului său mai mic cu atât mai mult cu cât în 
familia imperială această abatere de la morală era ceva foarte 
curent. 

lunius sosi mai târziu ca de obicei. Şedinţa Curiei se 
prelungise deoarece fuseseră revăzute listele de senatori. O 
parte dintre cei numiţi de Caligula fuseseră expulzați din Inalta 
Adunare. 

Îl îmbrăţişă preocupat pe Petronius, apoi se întinse pe patul 
său în timp ce sclavii pregăteau „cena”. 

Marcia apăru fără farduri şi îmbrăcată într-o rochie simplă de 
mătase care îi scotea în evidenţă formele încă tinereşti. Acum 
era de o mie de ori mai frumoasă şi Petronius se simţi jenat de 
comportarea sa anterioară. Îşi schimbă atitudinea şi îi vorbi cu 
amabilitate. Marcia îi răspundea la întrebări fericită că îi 
reintrase în gratii. Pricepuse, ca şi Domitia, numai că prea târziu 
manevra lui Chloe, însă se abţinu şi nu-i făcu acesteia niciun 
reproş. Se străduia să fie amabilă cu toate neamurile lui 
Petronius, chiar dacă asta nu-i reuşea totdeauna. 

lunius le aduse o ştire care le tulbură pe femei. Senatorii şi 
patricienii care fuseseră siliţi să-şi prostitueze fiicele şi soțiile în 
lupanarul de la Palatin hotărâseră în secret să abandoneze copiii 
zămisliţi în perioada aceea ca să nu mânjească sângele pur al 
familiilor lor cu elemente străine. Abandonarea atâtor noi 
născuţi îi făcea să jubileze pe codoşi şi pe amatorii de sclavi, 
care îi obțineau fără să plătească un ban. Aceştia îi creşteau pe 
copii până la vârsta pubertăţii când îi lansau în circuitul 
prostituţiei. 


Chloe trecuse prin proba lupanarelor imperiale exprimându-şi 
în gura mare indignarea, dar în sinea sa gustând toate plăcerile. 
Numeroasele contacte sexuale îi lăsaseră amintiri de neuitat pe 
care acum le repeta cu discreţie, când se ivea câte o ocazie. 
Doar câţiva soţi jigniţi au cerut repudierea soțiilor. Dar adulterul 
nu putea fi imputat unor femei silite să îndeplinească poruncile 
împăratului fără ca bărbaţii lor, laşi sau slabi, să schiţeze un 
minim gest de protest. Doar holteii priveau cu seninătate la 
această furtună grotescă. 

Domitia scăpase de dezonoare doar datorită vârstei sale 
înaintate. Frumuseţea sa ofilită nu mai găsise amatori. Dar 
Petronius o salvase pe Marcia de la această ruşine mai mult din 
mândrie decât din dragoste. 

Un curier imperial îl anunţă pe Petronius că trebuie să se 
prezinte la Palatin. Împăratul voia să-l primească personal a 
doua zi. 

lunius îşi exprimă teama: 

— Rişti să-ţi pierzi scaunul de senator obţinut sub domnia lui 
Caligula, ca şi alţi colegi de ai tăi. 

Petronius îi răspunse calm: 

— Tată, ştii cât sunt de indiferent când este vorba de onoruri 
şi cât de mult dispreţuiesc manevrele politice. Imi ajung 
calităţile mele de scriitor şi de iubitor a tot ceea ce este frumos. 
Dacă mi se ia scaunul de senator, voi fi foarte fericit. Am 
intenţia să scap şi de postul de guvernator al Siriei. Prefer să 
stau la Roma decât la Antiohia. 

Marcia observă că privirile lui Petronius adesea se îndreaptă 
spre masa copiilor şi, îndeosebi, spre Leda, cea mai zburdalnică 
din toată droaia zgomotoasă. Se gândea să nască un copil care 
să învioreze dragostea fără vlagă a lui Petronius faţă de ea. Era 
nefericită simțind răceala sentimentelor lui Petronius. 

lunius continuă: 

— Prietenul meu Ulpius Tertullius şi-a pierdut locul din Senat 
deoarece nu mai dispune de un venit de minimum un milion de 
sesterţi. 

Mânca cu lăcomie dintr-o prăjitură cu cremă. 

— Ai putea să-i împrumuţi banii aceştia, îi zise Petronius cu 
reproş în glas. 

— Ştii bine că situaţia noastră financiară nu mai este cea care 
a fost şi asta de mai multă vreme. 


Petronius găsi dezgustătoare meschinăria tatălui său. 

— Ai fi putut să-mi ceri banii de care aveai nevoie. Ţi-aş fi 
oferit fără să stau pe gânduri. 

— Erai exilat la Baies. Apoi am avut atâtea probleme de 
rezolvat încât n-am avut timp să mă gândesc şi la necazurile lui 
Ulpius. Marcia pusă pe fugă, Marcellus şi el exilat, situaţia mea 
destul de compromisă din cauza lui Vibius. Fiindcă veni vorba, 
unde e Vibius? o întrebă pe Marcia. 

— Ştii bine că a luat obiceiul să se întoarcă acasă foarte 
târziu. 

— De ce nu se mută? Casa asta nu e han! Ce ruşine! Să devii 
patron de bordel! Nimic din ce-i scârbos nu-i face silă! li place să 
se bage în noroi ca un porc! 

Marcellus, în veşminte de drum, intră în peristil. Domitia îl 
primi cu bucurie. Chloe, însă, îl primi mai rece. Marcellus îşi 
îmbrăţişă droaia de copii. Petronius simţi o invidie bolnăvicioasă 
când îşi văzu cumnatul sărutând-o pe Leda pe frunte şi pe obraji 
şi această invidie luă proporţiile unei mânii abia ascunse când o 
văzu pe Leda răspunzând cu bucuria ei de copil la mângăâierile 
falsului său tată. 


Maestrul de ceremonii îl introduse pe Petronius în cabinetul 
de lucru al lui Claudiu. Împăratul dicta un text unuia din 
secretari dar văzându-l pe Petronius îi dădu drumul, se întoarse 
spre vizitatorul său şi îi spuse bâlbâindu-se: 

— Trebuie să recunoşti, Petronius, că ne întâlnim în nişte 
condiţii surprinzătoare! 

Apoi îi arătă un scăunel. 

— lţi jur că nu m-am gândit niciodată să mă urc pe tron. Fără 
să mă angajez în cursă, am ieşit pe primul loc. Asta mă face să 
râd! Mă întreb ce ar zice Augustus dacă m-ar vedea suit în capul 
imperiului! Nu-ţi mai spun de mama mea! Cred că ar fi făcut o 
criză de apoplexie! Dar să nu-ți închipui că mi-aş fi uitat lucrările 
din domeniul istoriei... Imperiul nu mi-a sucit capul. Am norocul 
de a o avea alături de mine pe Messalina, această admirabilă 
femeie cu cap, care mă scuteşte de o mare parte din sarcini. Ea 
se ocupă de înnoirea cadrelor senatoriale. Are mirosul unui 
câine de vânătoare! E o femeie extraordinară! Ea e cea care a 
vrut să vorbească cu tine înainte de a lua o hotărâre cu privire 
la locul tău din Curie. 


Claudiu luă un clopoțel de argint şi porunci sclavului care 
apăru cu braţele încrucişate pe piept şi un genunchi aşezat pe 
pământ ca în faţa unei divinităţi. 

— Să vină împărăteasa! 

După puţin timp intră şi Messalina împrăştiind în jurul său 
mirosul unui parfum foarte fin. Era superbă, orbitoare ca un 
răsărit de soare. Petronius se ridică şi se înclină în faţa ei. 

— Nu-i aşa că e divină, Petronius? 

— Divinitatea este primul atribut al unei împărătese a Romei! 
răspunse Petronius galant. 

Messalina îl măsură din cap până în picioare oprindu-şi 
privirea asupra fizionomiei seducătoare, a muşchilor, coapselor 
şi virilităţii lui Petronius. 

Claudiu interveni întrerupând încântarea Messalinei. 

— După urcarea mea pe tron Senatul m-a anunţat că şi eu 
sunt divin, chiar dacă am refuzat acest titlu! Nepotul meu 
Caligula îmi spunea că simţea cum îl pătrunde divinitatea, cum îI 
ridică pe nişte aripi invizibile, ca pe Jupiter. Eu, ţi-o mărturisesc, 
n-am simţit niciodată aşa ceva. 

— N-ai simţit fiindcă divinitatea este starea ta naturală, 
Majestate! 

Claudia îl ameninţă cu degetul în glumă. 

— Linguşitorule! 

Messalina se lăsă pe un divan acoperit cu o stofă ţesută cu fir 
de aur şi argint. Curbele corpului său, ale sânilor şi ale 
picioarelor se profilau sub mătasea roşie a rochiei. 

Claudiu o admira fermecat. 

— Messalina, voiai să-l întrebi pe Petronius cu privire la 
antecedentele sale de pe timpul lui Caligula! 

— Faptul că a fost exilat de nepotul tău pledează în favoarea 
sa. Sunt de părere că trebuie să se întoarcă la Roma. Cred, 
dragă Claudiu, că ar fi mult mai util aici, lângă noi, decât la 
Antiohia. 

Messalina se ridică, trecu pe lângă soţul său şi îi mângâie 
fruntea pleşuvă cu un gest afectuos. 

— Cred că i-ar conveni mai mult un post de consilier imperial! 

— Comoara mea, totdeauna am acceptat cu entuziasm 
părerile tale! zise Claudiu şi se întoarse spre Petronius. Îi 
dispreţuiesc pe senatori. Ştiu că mă urăsc. Nu intru niciodată la 
Curie fără escortă militară. Dacă aş fi singur, printre ei, m-ar 


înjunghia ca pe marele Cezar! Numai liberţii mei se bucură de 
încrederea mea. Dintre ei îmi aleg miniştrii. Dar primul meu 
ministru este Messalina! Oficios, bineînţeles! Puterea ei este mai 
mare decât cea a tuturor demnitarilor luaţi la un loc! Ea 
dispune, ca şi mine, de pecetea imperiului! Messalina, să ştii că 
Petronius este un vechi prieten! 

Un sfert de oră mai târziu pecetea imperială se aplica pe 
primul decret care confirma demnitatea de senator a lui 
Petronius, apoi pe al doilea, care îl aducea din Siria şi îl numea 
consilier imperial şi controlor al provinciilor imperiale. 

Messalina aprobase întoarcerea lui Marcellus din exil dar nu şi 
restituirea averii sale, care intrase în vistieria imperiului. Rămas 
fără bani, Marcellus făcu apel la foştii săi socri să-i întreţină 
familia. Nu era tatăl copiilor Cynthiei? Cum nu mai avea niciun 
venit, îşi pierduse şi locul din Senat. 

Petronius discută cu părinţii cazul lui Marcellus. 

— Aţi ales un bărbat grozav pentru Cynthia! zise cu duşmănie. 
Un parazit pe care trebuie să-l hrăniţi ca pe ultimul dintre 
clienţi! 

— Cine ar fi putut să prevadă! suspină Domitia, mereu 
sentimentală. 

— Şi ce ai fi vrut să fac, Petronius? Să închid ochii în faţa 
relaţiilor tale incestuoase cu Cynthia? Tu eşti vinovat în parte de 
alegerea noastră! Am fost fericiţi că l-am găsit pe tontul acesta 
care ţi-a înghiţit copila închipuindu-şi că-i a lui! 

— lar acum toţi copiii aceştia, printre care şi fata mea, trebuie 
să poarte numele de Silius! 

— Eşti un bărbat însurat! interveni Domitia. Soţia ta este un 
model de frumuseţe, de inocenţă şi de virtute, iar tu te porţi faţă 
de ea cu atâta răceală încât îmi răneşti inima. Ea ar putea să-ţi 
dea copiii care să-ţi poarte numele. 

— De ce nu-i spuneţi asta şi lui Vibius? 

— Fiindcă Vibius este ruşinea familiei noastre! 

Domitia, conciliantă, mângâie faţa lui Petronius. 

— De ce să ne sfâşiem între noi când totul se prăbuşeşte în 
jurul nostru? Eram atât de fericiţi când tu şi Cynthia, încă copii, 
vă jucaţi în grădină! Apoi aţi stricat totul! 

Petronius o privi pe Domitia şi expresia aspră a feţei sale se 
îndulci. 


— Dacă lumea ar fi construită după dorinţele tale, mamă, 
Câmpurile Elizee s-ar afla la doi paşi de noi. 


Petronius începea o viaţă nouă. Se întorsese din Antiohia 
încărcat cu obiecte de artă şi cu o herghelie de cai arabi, nişte 
cai minunaţi care n-aveau rivali la cursele de care. Caii pur 
sânge erau ultima sa pasiune. 

Vizitele la Palatin îi intrară iarăşi în obişnuinţă. Invidioşii 
cârteau pe la colţuri: „Un oportunist! Avea oricând acces la 
Tiberius, îşi afişa relaţiile privilegiate cu Caligula iar acum îl 
vrăjeşte pe Claudiu Bâlbâitul!” Petronius ştia că era ponegrit, 
dar nu acorda nici cea mai mică atenţie calomniatorilor. Se 
detaşa, puţin câte puţin, de legăturile cu viaţa materială. 
Răspundea când era chemat la consiliile imperiale, îşi spunea 
părerea dacă i se cerea dar nu renunţa niciodată la apatia pe 
care o manifesta chiar şi la şedinţele de la Senat, pe care le 
privea mai mult ca spectator. Indiferenţa sa, indolenţa sa 
nepăsătoare, eleganța ţinutei, limbajul ales îi stânjeneau pe 
senatori. Aveau impresia că Petronius îşi bate joc de ei. 

Numai goana după opere din sculptura şi pictura greacă îl mai 
scotea din inerție. Plătea sume enorme pentru o Afrodită de 
Praxiteles, pentru un bust de Scopas, pentru un Hercule de Lisip 
sau pentru un Apollo Sauroctonul. Incepu să-şi refacă colecţia de 
ulcioare cu două toarte, de amfore, de cupe şi de vase pictate în 
roşu şi negru cumpărate în Grecia la preţuri ameţitoare. Pe 
Marcia o îmbrăcă cu stofe preţioase, cu mătăsuri chinezeşti 
aduse de caravanele parţilor şi o umplu de bijuterii, chiar dacă 
femeia ar fi preferat mai multe semne de tandreţe şi dragoste. 

Intrucât casa pe care o închiriase nu-i mai ajungea pentru 
expunerea obiectelor de artă, îşi cumpără o vilă imensă pe 
Escvilin, înconjurată de o grădină magnifică. 

Puţini aveau privilegiul de a fi invitaţi la banchetele pe care le 
oferea împăratul şi Messalina, bine escortaţi, veneau totdeauna 
la festinurile oferite în cinstea lor. 

Nu putea fi acuzat de parvenitism deoarece familia Niger era 
dintre cele mai vechi şi mai aristocratice din Roma, aliată cu 
nobilimea din Marsilia şi mărinimia ei nu fusese niciodată atinsă 
de prostul gust. 

Tocmai în această perioadă fusese acuzat de către delatorul 
Domitius Afer, care se lăuda că nu pierduse niciun proces, că ar 


fi delapidat banii publici. Petronius, când primi notificarea 
denunţului lui Afer şi a deschiderii dezbaterilor în Curie, zâmbi 
doar amuzat. 


Duelul care se anunţa între Afer şi Petronius făcuse senzaţie. 
Delatorul era un individ neînduplecat care folosea toate 
mijloacele ca să-şi ajungă scopul: condamnarea adversarului şi 
obţinerea unei treimi din averea acestuia. Nevoia de bani îi 
ascuţea spiritul şi armele. Afer conta pe un atu important: 
vistieria imperială era goală şi trebuia umplută. Liberţii, care 
erau în conducerea imperiului, îl susțineau ca să participe la 
împărţirea averii lui Petronius. 

lunius şi Domitia intraseră în panică. O eventuală confiscare a 
bunurilor lui Petronius ar fi căzut foarte prost, deoarece averea 
familiei Niger fusese în mare parte irosită. 

Afer susţinea că îşi întemeiază acuzaţiile pe dovezi 
zdrobitoare şi anume că Petronius ar fi captat încrederea 
bătrânei prințese Antonia şi ar fi extorcat-o prin mijloace imorale 
de sume imense şi de proprietăţi vaste în ltalia şi Egipt, că 
deţinea ilegal bijuteriile Coroanei şi că, în afară de asta, 
delapidase bani publici în Siria şi Egipt. Duşmanii lui Petronius 
jubilau. Căderea sa se considera iminentă. 

Toată lumea se agita în afară de Petronius care frecventa 
senin magazinele pline cu obiecte de artă autentică. Calmul său 
semăna îndoiala printre adversari, dar Afer căuta să-i 
încurajeze:. 

— Petronius este un om pierdut! 


XXIV 

Petronius ieşi dintr-un magazin în care cumpărase o cupă 
atică semnată de olarul Phrynes. Pe un fond galben nişte figuri 
negre şi roşii ilustrau naşterea Atenei, pe Zeus, din a cărui cap 
ieşea ajutată de Hephaistos. Cumpărăturile acestea, care 
înainte îl pasionau, începuseră să-l obosească. Uneori avea 
impresia că se găseşte singur în mijlocul unui pustiu nemărginit, 
fără puncte de reper şi care nu ducea nicăieri. _ 

Un sclav pusese cupa împachetată cu grijă în litieră. In timpul 
acesta Petronius îl văzu pe Castor traversând strada cu privirea 
pierdută, ochii şterşi, obrajii palizi. Fugi după el, îl apucă de 
umăr şi îi opri. 

— Castor, ce e ca tine? Eşti bolnav? îl întrebă îngrijorat. 

Castor îl privi buimac. Părea că nu înţelesese întrebarea lui 
Petronius. Îşi scutură capul şi îl recunoscu. Se îmbrăţişară. 

— Nu te-am mai văzut de un veac! Am fost atât de ocupat 
încât am uitat să-ţi mai dau un semn de viaţă! 

Castor vorbea repede, se vedea că avea febră, 

— AŞ fi fericit, Castor, să-ţi ofer o „cenă”. 

— Îţi mulţumesc, dar sunt prea tulburat... 

— Atunci o cupă de vin la „Dragonul Albastru”! La taverna 
tinereţii noastre! 

— Nu! Trebuie să merg, să-mi cheltuiesc energia, să uit... 

— Ce să uiţi? insistă Petronius prieteneşte. 

Îşi dădu seama că prietenul său era pradă a disperării. 

Castor îl privi descumpănit. 

— Sunt îndrăgostit! 

Petronius izbucni în râs. 

— Te invidiez! Cât n-aş da să pot pronunţa cuvintele acestea 
magice. 

Castor făcu un efort şi se hotărî să-şi deschidă sufletul. 

— lubesc o vestală! 

Petronius înlemni. 

— Eşti nebun! 

Castor lăsă să-i cadă braţele. Confidenţa făcută lui Petronius îi 
lua o mare greutate de pe suflet. 

— Glumeşti! zise Petronius uimit. Este o dragoste imposibilă! 

Petronius, prin această frază, exprima propria criză căci şi el 
iubea o moartă. 


— Este o dragoste interzisă, admise Castor. O ştiu. Dar nu pot 
să lupt împotriva acestui sentiment, mai puternic decât 
raţiunea, mai tare decât cel mai elementar simţ al realităţii. 

Petronius, chinuit de propriile sale fantasme, înţelegea 
pasiunea irealizabilă a prietenului său. 

— N-ai voie să te atingi de o vestală! La capătul drumului vă 
aşteaptă moartea! Ea îţi împărtăşeşte dragostea? 

— Da! Ne-am văzut la jocurile de circ. Aveam un loc aproape 
de loja vestalelor. A fost destul să ne privim o singură dată ca să 
ne dăm seama că nimic, nici obiceiurile, nici interdicțiile, nici 
legile nu vor putea să se opună, dragostei noastre. Printr-o 
sclavă bătrână i-am transmis în taină un mesaj. Ea mi-a 
răspuns. Ne-am hotărât să fugim din Roma. Ne vom iubi departe 
de ochii oamenilor. 

— Te-ai gândit la riscuri? 

— Ne-am luat toate măsurile de precauţie. Într-una din aceste 
zile, pe care o vom alege cu grijă, ea va părăsi în taină templul 
Vestei. 

— Vestalele sunt foarte strict supravegheate. Pot să te ajut cu 
ceva? întrebă Petronius suspinând. 

— Nu! Primejdia e prea mare! Apoi, cu cât am fi mai 
numeroşi, cu atât riscul unei indiscreţii ar fi mai mare! 

— Castor, te implor, nu te lăsa târât în această aventură 
înainte de a fi sigur că o să iasă bine! 

— Nu mai pot da înapoi! Toţi ne urmăm destinul! 

— Castor! 

— Adio, Petronius! Urează-mi noroc! 

— Îţi urez toată fericirea lumii! 

Castor îl îmbrăţişă cu afecţiune, se mai uită o dată la el, apoi 
se răsuci pe călcâie şi se pierdu în mulţime. 


Deschiderea procesului lui Petronius în faţa Senatului nu 
avusese nicio consecinţă asupra activităţii sale din consiliului 
imperial. Messalina îl trata cu o bunăvoință ieşită din comun. 
Fata aceasta de şaptesprezece ani, de o frumuseţe care 
depăşea visele cele mai nebuneşti, avea o influenţă foarte 
puternică asupra soţului său. Farmecul şi tinereţea ei îl făceau 
pe Claudiu sclav într-o colivie aurită. 

In ciuda aparentei sale nepăsări, spiritul lui Petronius lucra 
intens. Nu-i trebui mult timp ca să priceapă că Polibiu, ministrul 


cererilor şi al reclamaţiilor, întreținea relaţii de dragoste cu 
Messalina. Polibiu era tânăr, cult, avusese demnități mari pe 
timpul lui Caligula, şi Claudiu, manipulat de soţia sa, îi acorda în 
continuare toată încrederea. Prin Polibiu dobândise sprijinul 
tuturor miniştrilor liberţi, care îl îndepărtau pe Claudiu de toţi 
înalții demnitari ai imperiului, silindu-i să le prezinte lor 
rapoartele privitoare la afacerile de stat. De abia după aceea 
miniştrii le prezentau suveranului. Senatorii, nobilii şi chiar 
plebea se uitau cu dispreţ la miniştrii aceştia şi ar fi vrut să-i 
deschidă ochii suveranului, care devenise o jucărie în mâinile 
acestor oameni. Dar cum să ajungă la el dacă toate drumurile 
treceau mai întâi pe la liberţi. 

Aceşti miniştri se numeau Polibiu, Pallas, Narcis şi Felix. 
Petronius le acorda o atenţie măgulitoare deoarece înţelegea că 
oamenii aceştia dictează legile şi că a lupta contra lor ar 
însemna doar să-şi complice existenţa. 


Prezenţa lui Petronius la Palatin nu putea s-o lase indiferentă 
pe Messalina. Experienţa erotică câştigată în lupanarul deschis 
de Caligula îi deschisese gustul pentru contacte amoroase cât 
mai variate. Nu era singura. Claudiu acceptase filosofic rolul 
unui soţ îngăduitor. Ştia că mai devreme, sau mai târziu, tot îl 
va înşela deoarece diferenţa de vârstă dintre ei depăşea treizeci 
de ani. 

Petronius manifesta o anumită rezervă faţă de Messalina. Nu 
voia să se culce cu ea din mai multe motive. În primul rând o 
aventură sentimentală cu Messalina ar fi ajuns într-o zi şi la 
urechea lui Claudiu, care n-ar fi întârziat să reacționeze. Apoi nu 
voia să întărite gelozia lui Polibiu şi să intre în conflict cu grupul 
de liberţi, foarte solidari între ei. lar cu procesul în faţa Senatului 
voia, dacă nu să obţină sprijinul miniştrilor, cel puţin să nu-i aibă 
duşmani. 


Într-o dimineaţă, în timp ce traversa Forul, aproape de 
templul lui Castor şi Pollux, privirea îi fuse atrasă de piaţa de 
sclavi, unde negustorii de sclavi, numiţi în derâdere geambaşi, 
aveau o reputaţie tot atât de proastă ca şi codoşii. Sclavii scoşi 
la mezat defilau pe o platformă. Albi, negri, măslinii, tineri sau 
bătrâni, bărbaţi şi femei, înaintau în şir supuşi, cu privirile în gol, 


cu feţe fără culoare, resemnaţi, tremurând de frig deoarece era 
o zi ploioasă şi vântul sufla în rafale. 

Geambaşul prezenta lăudând calităţile fiecărui sclav. Aproape 
goi, se opreau la porunca geambaşului şi se răsuceau pe călcâie 
ca să arate că nu suferă de nicio infirmitate. Când era vorba de 
fete mai drăguţe sau de băieţi frumoşi, care erau foarte căutaţi, 
geambaşul le smulgea veşmintele care le acopereau goliciunea 
scoțând în evidenţă părţile lor intime, lăudându-le calităţile şi 
aptitudinile. Dacă vreunul dintre ei atrăgea atenţia amatorilor, 
începea licitaţia. 

— Gustul dumneavoastră nu vă înşală! exclama geambaşul. 
Sunteţi un fin cunoscător! 

Geambaşul, agitându-şi capul mongoloid acoperit cu un 
turban bălţat, vorbea tare şi făcea gesturi largi. Faţa sa rea, 
aspră, încerca în zadar să afişeze un zâmbet binevoitor. 

— lată o bucăţică care merită banii! O fată frumoasă, 
senzuală şi virgină! Cine oferă opt mii de sesterţi pentru această 
bijuterie vie? 

Un amator îşi ridică mâna. Altul îl supralicită: 

— Opt mii cinci sute! 

— Zece mii! strigă altcineva. 

Un bătrân cu ochii vicleni şi lucitori ca de şobolan o cumpără 
cu douăsprezece mii de sesterţi. 

Câteva sute de sclavi, strânşi ca nişte vite în spatele 
platformei, îşi aşteptau rândul să fie scoşi la mezat. 
Adolescenţii, băieţi sau fete, dotați de la natură cu un fizic, 
armonios, îşi găseau repede cumpărătorii printre bogătaşi, 
singurii în stare să plătească sumele enorme cerute de 
geambaşi. Ca să scoată în evidentă calităţile sclavilor, vânzătorii 
îi puneau să danseze, să ţopăie, să se învârtească, în sfârşit, să- 
şi demonstreze vivacitatea şi sănătatea. Adulții, intelectualii, 
artiştii sau meseriaşii făceau, de asemenea, să crească licitaţia. 
Filosofii îi tentau pe parveniţi care urmăreau ridicarea nivelului 
conversaţiilor de la festinurile pe care le organizau. Ceilalţi 
sclavi, buni numai pentru muncile grele din agricultură, erau 
vânduți la preţuri reduse. 

Libertul Trimalchion, un individ obez, îmbrăcat în veşminte 
bogate, cu degetele încărcate de inele, intră în joc şi suflă tot ce 
era mai de soi întrecându-i de departe pe toţi concurenţii, care 
se retrăseseră bodogănind. Ca să-şi arate bogăţia strică 


preţurile. După fiecare achiziţie arunca banii datoraţi pe o 
balanţă şi pronunţa formula sacramentală: „Eu, Trimalchion, fac 
cunoscut tuturor că acest sclav este al meu după dreptul 
quiriţilor şi că l-am cumpărat cu banii pe care i-am pus pe 
această balanţă”. 

Deodată Petronius începu să tremure. Inima îi bătea cu tărie. 
să fi fost iarăşi victima unei halucinaţii? Printre tinerii care urcau 
pe platformă, remarcă o „fiinţă” care reflecta, ca o oglindă 
imaginea Cynthiei. O frumuseţe fascinantă, un păr de aur care 
cădea peste umeri, o faţă încă indefinită de băiat sau de fată, 
caracteristică unor adolescenţi, o gură desenată admirabil, o 
bărbie tăiată în sidef, o înălţime care arăta că abia ieşea din 
copilărie, picioare lungi cu curbe armonioase. Scopas sau 
Polielet ar fi zis că este tipul perfect de androgin narcisian, dar 
pentru Petronius era o dublură a Cynthiei. 

Geambaşul anunţă cu vocea sa cavernoasă: 

— lată un băiat pur care coboară de pe înălțimile veşnic 
acoperite cu zăpadă ale Reţiei! Un exemplar pentru amatori 
pricepuţi care ştiu să aprecieze inocenţa în starea ei de 
perfecţiune! 

Petronius nu-şi auzea decât bătăile inimii. Se întorcea 
Cynthia. Acesta era esenţialul. 

Geambaşul îl privi pe libertul obez care păru interesat să-l 
cumpere pe băiat. Ştia să citească senzualitatea desenată pe 
feţele clienţilor. Presimţea la cine are noroc. 

— Licitaţia începe de la douăzeci de mii de sesterţi! 

Trimalchion îşi încreţi fruntea şi îşi muşcă, nehotărât, buzele 
groase. 

— ÎI cumpăr! 

Se auzi o voce surdă: 

— Douăzeci şi cinci de mii! 

Trimalchion resimţi ca o jignire îndrăzneala concurentului său, 
un individ slăbănog şi pleşuv, de vreo cincizeci de ani. 

— Cincizeci de mii! strigă violent. 

Petronius simţi cum îl trec fiorii. Acest băiat nu trebuia să 
cadă pe mâinile unui străin. Cynthia sau cel care îl încarna 
trebuia să fie al lui. Şi ca să taie orice concurenţă zise cu o 
linişte de gheaţă: 

— O sută de mii de sesterţi! 


Geambaşul înţelese repede că la orizont se profila o afacere 
foarte grasă. 

— Cine oferă mai mult de o sută de mii? Priviţi această 
perfecţiune! 

Ridică pânza care acoperea şoldurile băiatului ce se înroşi 
dintr-odată şi îi zise: 

— Lasă-i pe domnii aceştia să se bucure de frumuseţea ta! E o 
statuie grecească căreia zeii i-au dat viaţă! 

Ambiţia îl făcu pe Trimalchion să supraliciteze. 

— O sută cincizeci! 

— Două sute de mii! zise Petronius. 

Pleşuvul se retrase cu părere de rău. Din mulţime, izbucniră 
exclamaţii de uimire. Spectacolul devenea pasionant. 

— Trei sute de mii! zise un senator pântecos, Marcus Longus, 
cunoscut pentru hoţiile sale pe când fusese prefect în Egipt. 

— Patru sute de mii! zise Petronius. 

Un murmur trecu prin mulţime. Petronius depăşea cel mai 
înalt preţ plătit pe vremuri la Roma de către marele Antoniu 
pentru doi aşa-zişi gemeni, între care, în afară de asemănarea 
lor frapantă, nu era nicio legătură de rudenie. Pe atunci 
provocase un scandal. Cu patru sute de mii de sesterţi puteai să 
cumperi rangul de cavaler. 

— Nu sunt atât de nebun să mai licitez! striga revoltat 
Trimalchion. 

— Oferă cineva mai mult de patru sute de mii? întrebă 
geambaşul frecându-şi mâinile. 

Era cea mai mare afacere din viaţa lui. Senatorul se răsuci pe 
călcâie şi se îndepărtă fără să comenteze. Geambaşul anunţă cu 
o voce puternică: 

— Patru sute de mii o dată, patru sute de mii de două ori, 
patru sute de mii de trei ori! 

Şi se întoarse spre Petronius. 

— „Clarissimus”, această comoară din Reţia vă aparţine. 
Numele lui este Lucilius. Mai am câteva minuni! Pot să vi le arăt. 

Petronius ridică mâna. 

— Mai caută şi alţi clienţi, geambaşule! Eu mi-am făcut suma! 

Băiatul îşi puse pânza peşte şolduri, cobori treptele platformei 
şi se apropie de Petronius. Avea ochii blânzi ai Cynthiei şi 
tremura de emoție şi de frig. Petronius îşi scoase toga albă 
brodată cu purpură şi i-o puse pe umeri. Apoi, urmat de băiat, 


se îndreptă spre litieră prin mulţimea care îi făcea loc cu respect 
şi invidie. Marile bogății inspiră totdeauna aceste sentimente. 

Petronius jubila. Cynthia era iarăşi lângă el. Puțin îl interesa 
că replica sa omenească era un băiat. Işi aminti de Codul de la 
Gortina, o culegere de legi cretane gravate cu câteva secole în 
urmă, care stabilea principiul „că totul se petrece în realitate ca 
şi cum orice bărbat ar avea o viaţă sexuală cu două feţe: una, 
intimă, îndreptată spre femei, care rămâne tăinuită şi nu se vrea 
niciodată povestită, şi alta, publică, îndreptată spre băieţii 
frumoşi şi spre alte obiecte care trezesc atenţia şi multe 
comentarii”. 

Petronius îi porunci lui Lucilius să se urce în litieră, să se 
aşeze lângă el, apoi le făcu un semn sclavilor care purtau litiera 
să pornească. 

Băiatul, intimidat, nici nu îndrăznea să-şi ridice ochii ca să-şi 
privească stăpânul. Se temea de prezent, se temea de viitor. 
Auzise tot felul de grozăvii în privinţa tratamentului dur aplicat 
sclavilor de unii stăpâni ce se bucură văzând suferinţa lor. Era 
descumpănit. Nu prea avea noţiunea banilor dar pricepuse că 
stăpânul plătise o sumă enormă pentru el. De ce oare? Ce îl 
aştepta la capătul drumului ce urca printre aceste vile frumoase 
şi grădini întinse? Nu-şi putea închipui ce va trebui să facă. Pe 
drum, spre Roma, sclavii mai bătrâni le povestiseră cam ce ar 
putea să li se ceară iar băieţii ascultau resemnaţi şi chiar curioşi, 
deoarece li se trezea sexualitatea şi simțeau cum li se înfioară 
pielea. 

Petronius bănuia că a doua zi toată Roma va afla că, dintr-un 
capriciu, plătise aproape o jumătate de milion de sesterţi 
pentru-un amant. Căci frumuseţea şi tinereţea acestor băieţi 
vorbeau de la sine. Ca toţi romani bogaţi, şi Petronius încercase 
dragostea grecească fără să se pasioneze după ea, dar nici nu 
se lepădase de ea scârbit. Bărbaţii care oscilau între pasiunea 
pentru femei şi dragostea grecească aveau un echilibru precar, 
fie că alunecau într-o parte, fie în cealaltă. Insă nu uitau 
niciodată experienţele trecutului, indiferent de drumul ales. 

Petronius se uita cu coada ochiului la băiatul care o încarna 
pe Cynthia şi se întreba cum va interpreta Marcia această 
achiziţie. Va vedea în el un simplu sclav sau un rival? 


Lui Claudiu îi plăcea să prezideze şedinţele tribunalului când 
se judecau litigii importante. Deşi avea cunoştinţe juridice destul 
de slabe, era convins că spiritul său de dreptate îl ajută să 
încline balanţa în partea celui care avea dreptate. Procesul îl 
interesa enorm şi i-ar fi plăcut să conducă dezbaterile dar 
trebuise să se abţină deoarece reclamantul invocase numele 
Antoniei. Întrucât cazul era de mare importanţă, Curiei îi 
revenea sarcina să-l soluţioneze. 

Petronius nu era privit cu multă simpatie de senatori, invidioşi 
din cauza influenţei pe care o avea la Curte. Grupuri şi grupuleţe 
care se mâncau între ele din cauza unor leacuri, acum se 
uniseră împotriva omului care le ţinea la distanţă. Şi nu trebuia 
să-ţi faci nicio iluzie în privinţa probităţii lor. 

În ziua procesului Petronius sosi netulburat în litiera sa şi se 
îndreptă cu fruntea sus spre scara Curiei aruncându-şi cu un 
gest larg poala togei peste umărul stâng. Un sclav i se aruncă la 
genunchi: 

— „Dominus” Castor a fost arestat! 

Petronius se opri înlemnit. 

— Ce-ai zis? 

— A încercat să iasă pe ascuns din Roma însoţit de o vestală. 

Năucit, Petronius înţelese că prietenul său era pierdut. Nimic 
nu l-ar mai putea salva. Şi primea această ştire teribilă acum, 
când trebuia să-şi concentreze toate gândurile în lupta 
împotriva lui Afer. 

Dimineaţa se trezise mulţumit, liniştit, optimist, gata să-şi 
măsoare forţele cu duşmanul său. Apariţia aproape miraculoasă 
în viaţa sa a copiei Cynthiei părea un semn de bun augur. 
Arestarea lui Castor cădea cum nu se poate mai prost şi nici 
Petronius nu avea cum să-l ajute. 

Petronius intră în Carie rece, flegmatic, impenetrabil. 
Consulul, care prezida şedinţa, deschise lucrările şi îl invită pe 
Afer să-şi expună acuzaţiile. Delatorul îşi prezentă argumentele 
pe un ton incisiv, emfatic, convingător şi plin de ură şi, după ore 
de pledoarie magistrală, ceru condamnarea lui Petronius la 
pedeapsa capitală şi confiscarea averii. Afer era obişnuit să-şi 
vadă victimele prăbuşindu-se îngrozite în faţa sa, îngălbenite ca 
şi cum s-ar fi golit de sânge şi paralizate de teamă. Petronius, 
însă, învățase retorica, filosofia şi ştiinţele juridice la Palatin şi la 
Atena şi ştia că cea mai bună apărare este atacul, aşa că trecu 


la contraofensivă cu o virulență care îl surprinse pe Afer şi îi 
derută pe senatorii ce se aşteptau să-i asculte pe avocaţii 
apărării. De altfel, părerea lor era făcută. 

Petronius începu condamnând neruşinarea lui Afer care îşi 
permitea să pună la îndoială virtuțile prinţesei Antonia, mama 
lui Germanicus, ridicată de curând la rang de Augustă, la 
cererea împăratului Claudiu. Il acuză pe delator de sacrilegiu, de 
calomnie, de minciună şi de mituire a martorilor. lar pentru a 
respinge afirmaţiile după care bătrâna prinţesă se închidea ore 
întregi în cabinetul său de lucru în compania lui Petronius, 
acesta cită lucrările de istorie comandate de prinţesă şi 
adnotate de ea. Ca să dea mai multă greutate argumentelor 
sale făcu dezvăluiri cu privire la corespondenţa secretă care se 
găsea în acest cabinet şi care constituia sursa sa principală de 
documentare. Mai adăugă că doar suveranul dispune de 
autoritatea şi de dreptul de a studia aceste documente. 

Claudiu, care asista la proces, simţi cum i se taie răsuflarea şi 
îşi exprimă dorinţa de a verifica declaraţiile lui Petronius, cu atât 
mai mult cu cât auzea pentru prima oară de aceste documente. 

Şedinţa fu întreruptă şi Claudiu se deplasă personal în 
cabinetul de lucru al marnei sale şi se convinse de veracitatea 
celor afirmate de acuzat. 

Afer se simţea destul de stânjenit. Primul său argument 
fusese dărâmat. Când dezbaterile ajunseseră la bijuteriile 
coroanei care se aflau depuse la vila din Alexandria, pe care o 
deţinea Petronius, acesta demonstră că toate aceste piese 
figurau în contractul de vânzare al vilei şi că el îi oferise lui 
Caligula coroana lui Antoniu, care acum se afla într-o cutie 
depusă la templul lui Marte. Pietrele preţioase care împodobeau 
coroana Cleopatrei fuseseră descoperite printre podoabele 
Drussillei iar acum erau purtate de către Messalina. Banii cu 
care îşi cumpărase proprietăţile nu proveneau din delapidări de 
bani publici ci, cum rezultă şi din declaraţiile lui Alexander, 
fuseseră Împrumutați de la bancă şi restituiţi în întregime, o 
dată cu dobânzile respective. Petronius mai spusese că timpul 
pe care-l petrecuse în Egipt ca guvernator fusese atât de scurt 
încât nu avusese nici răgazul necesar să-şi inspecteze provincia. 
lar în ceea ce priveşte perioada în care a guvernat Siria şi 
Bitinia, îl desfide pe oricine care ar îndrăzni să afirme că şi-ar fi 
însuşit bani sau bunuri care nu i-au aparţinut de drept. Din 


veniturile sale, destul de mari, îşi îmbogăţea colecţiile de artă. În 
concluzie îl invită pe Afer să se documenteze mai bine dacă va 
mai voi vreodată să-şi reia meseria josnică de delator. 

Afer era cât pe aici să se sufoce de mânie şi necaz. Insuccesul 
nu reprezenta doar o atingere a reputației sale, care îi rănea 
amorul propun, dar ducea la pierderea unei recompense 
materiale care i-ar fi rotunjit averea. 

Senatorii fuseseră obligaţi să pronunţe, fără prea multă 
plăcere achitarea lui Petronius şi să-l admonesteze pe Afer 
pentru netemeinicia acuzațiilor şi pentru timpul irosit de către 
înalta Adunare. Prin culise se şoptea că insuccesul lui Afer se 
datora şi unor presiuni discrete din partea Palatinului împotriva 
acelora care ar fi voit să-l elimine cu orice preţ pe Petronius. 


__ Eliberându-se de acest coşmar, Petronius îşi aminti de Castor. 
Işi reproşa că nu dovedise mai multă energie când acesta îi 
vorbise de pasiunea sa pentru o vestală. Ar fi trebuit să-i 
demonstreze absurditatea acestui proiect. 

Primul său demers îl făcu la prefectul oraşului, Padenius 
Secundus, pe care îl cunoştea de multă vreme. Acesta îi spuse 
cu regret că deţinutul Cotta Castor, întemnițat la Mamertina, îşi 
aştepta execuţia. Mai mult, se arătă mirat de interesul pe care 
Petronius putea să-l poarte faţă de acest tânăr vinovat de relaţii 
nelegiuite cu vestala Aquila Fulvius, care îşi încălcase 
jurământul de a-şi păstra virginitatea. Ancheta, care era în curs, 
trebuia să-i dezvăluie pe toţi complicii, pentru ca sabia justiţiei 
să-i lovească pe toţi. Un denunţ anonim le dezvăluise planul de 
evadare şi cei doi fuseseră prinşi asupra faptului. Ascendenţa 
apăsa greu asupra lui Castor. Tatăl său se sinucisese într-o criză 
de nebunie, mama sa fusese exilată pentru adulter şi 
desfrânare. In ceea ce o privea pe Aquila Fulvius, aceasta urma 
să plătească pentru păcat după legile vestalelor. 

— Am o deosebită consideraţie pentru tine şi pentru talentul 
tău, „Clarissimus”. Împăratul Claudiu îţi acordă stima sa iar 
împărăteasa Messalina îi împărtăşeşte părerile. De curând ai 
ieşit curat dintr-un proces care ar fi putut să se termine prost. 
De data aceasta justiţia nu a mai fost batjocorită. Aşa că nu-ți 
mai irosi forţele intervenind în favoarea unui om care a săvârşit 
un sacrilegiu. Castor, pentru societate, este un om mort. Ştiu că 
se bucura de prietenia ta. Gândeşte-te că ar fi fost atins de o 


boală incurabilă sau că ar fi căzut victima unui accident cu 
urmări mortale... Uneori trebuie să ne susţinem unul pe altul şi 
tu poţi să contezi pe prietenia mea. Dar nimic pe lumea asta nu- 
| mai poate salva pe Castor. 

Petronius părăsi tulburat cabinetul prefectului. Pe timpuri 
tatăl său, lunius, se temuse să-l apere pe Domitius Cotta iar 
acum i se cerea lui să nu intervină în afacerea cu Castor Cotta. 

Dar loialitatea şi altruismul său erau mai puternice decât 
prudenţa sau teama. Chiar dacă va eşua, va avea conştiinţa 
curată. Aşa că se prezentă la Palatin şi îi ceru o audienţă 
împăratului. Un secretar îi explică politicos că mai întâi ar trebui 
să prezinte cazul în faţa cancelarului Polibiu. Cordonul sanitar 
din jurul lui Claudiu funcţiona perfect. 

Polibiu îl primi cu curtoazie şi îi spuse că Majestatea Sa era 
ocupată cu studierea corespondenţei din cabinetul secret al 
prinţesei Antonia. 

— O comoară documentară descoperită graţie ţie, 
„Clarissimus”. Înainte de a muri prinţesa Antonia nu spusese 
nimic de existenţa acestei corespondențe. 

— N-aveam de unde să ştiu, „Excellentissimus”. 

— Evident, evident. Vechile legături ale dumitale cu Palatinul 
s-au dovedit a fi foarte utile, „Clarissimus"... Scuză-mi 
indiscreţia, dar vreau să-ţi pun o întrebare. Dorinţa ta de a vorbi 
cu Majestatea Sa priveşte o problemă de stat? 

Petronius înţelese, ceea ce i se spusese şi mai înainte, că 
libertul era mai puternic decât stăpânul său. 

— Nu! Este o chestiune personală. Aş putea să vorbesc cu 
împărăteasa? 

Polibiu îşi încreţi sprâncenele. 

— Împărăteasa nu acordă niciodată favoruri fără ca să-mi 
ceară părerea. Eu îi prezint cererile. 

Petronius înţelese că n-ar putea să treacă peste acest 
obstacol. Dar abia îi pronunţă numele lui Castor că Polibiu îşi 
ridică mâna. 

— Cunosc această problemă nenorocită. Acest om va fi 
condamnat la moarte. Colegiul Pontifical, care îl va judeca, se va 
reuni mâine. Tot ce pot să fac pentru tine este să-ţi acord 
autorizaţia să  asişti la executarea lor. Îmi pare rău, 
„Clarissimus”! Vreau să te cruţ de amărăciunea de a fi refuzat 
de împărat sau de împărăteasă. După fondarea Romei nici o 


vestală care a încălcat legea n-a scăpat de pedeapsă. „Dura lex 
sed lex!” 


În inima lui Petronius clocoteau cele mai diverse sentimente. 
Satisfacţia de a-l fi învins şi umilit pe Afer, durerea de a-l pierde 
pe Castor, bucuria de a-l avea acasă pe cel ce era o dublură a 
Cynthiei, tandreţea amestecată cu mila faţă de Marcia, care îl 
iubea ca şi cum ar fi fost Adonis! Dragostea această debordantă, 
pasiunea exprimată cu ingenuitate, ataşamentul exagerat, îl 
sâcâiau. La  recepţiile la care curtezanii o asaltau cu 
complimentele lor, la circ, unde gladiatorii se înjunghiau în faţa 
lor, Marcia nu avea ochi decât ca să-l contemple, să-l admire, 
să-i urmărească gesturile. „lubeşte şi vei fi iubit”. Dar aforismul 
acesta, rezultat dintr-o experienţă milenară, nu-şi găsea 
justificarea în cazul Marciei. Căci dragostea devenise pentru 
Petronius o corvoadă. 

Apariţia acestei oglinzi vii a Cynthiei făcea penibilă o situaţie 
şi aşa complicată. Tot personalul de serviciu - sclavi şi liberţi - 
ştiau că Petronius plătise patru sute de mii de sesterţi pentru 
Lucilius, acest băiat blond, liniştit, rezervat, care părea că vine 
dintr-o altă lume. 

— Vine de pe un munte înzăpezit tot anul, zise o sclavă 
ateniană cu un trup frumos, care visa tot timpul să intre în 
sufletul stăpânului său. Poate că există o copie a Olimpului în 
Reţia, pe care noi, grecii, nu o cunoaştem. 

Majordomul o făcu să tacă  aruncându-i o privire 
amenințătoare. 

Petronius îl ataşase pe Lucilius serviciului său personal. Zece 
sclavi se ocupau de patul său, de garderoba, de baia, de micul 
dejun, la care se mai adăugau  coaforii,  bărbierii, 
manichiuristele, care îl slujeau pe Petronius într-un apartament 
separat de cel al Marciei. 

Marcia, cu toate că îşi iubea mult soţul, nu protestase 
niciodată împotriva izolării sale, pe care o considera aproape ca 
normală. Îi povesti destul de târziu acest amănunt al vieţii 
conjugale lui Chloe, care nu întârzie cu poveţe: 

— De ce accepţi situaţia aceasta? M-am măritat ca să simt în 
fiecare noapte corpul unui bărbat lângă mine. Dacă vrea să 
doarmă separat, nu protestez, dar îi găsesc un înlocuitor. 


Ascultă sfatul unei femei cu o experienţă bogată. [ine-ţi 
bărbatul de zgardă, altfel pierzi partida. 

După această discuţie Marcia făcu o aluzie timidă la o cameră 
comună, dar Petronius schimbă, ca din întâmplare, tema 
discuţiei şi visul Marciei, alimentat de Chloe, se spulberă. Când 
Petronius îi făcea rarele sale vizite nocturne, mânat de 
obligaţiile conjugale, Marcia încerca o bucurie mai puternică 
decât dacă i s-ar fi deschis porţile raiului. 

Petronius o îmbrăţişa pe Marcia şi se gândea la Lucilius. Nu 
era plăcerea trupului care îl atrăgea spre băiatul acesta. li 
plăcea să-l contemple când îşi îndoia corpul ca să deschidă 
micile pârghii de aur care dădeau drumul la apa caldă din 
piscină. Cele mai banale mişcări ale sale aveau un farmec 
tulburător. Lucilius vorbea puţin şi îşi alegea cuvintele, ca 
Cynthia. Mâinile lui aveau aceeaşi fineţe şi aceeaşi albeaţă 
strălucitoare. Unduirea părului său mătăsos, când îşi întorcea 
capul, îl fascina pe Petronius. Nu regăsea la el trăsăturile 
Cynthiei, peste care se suprapuseră cele ale Berenicei, ci o 
schimbare uşoară care, păstrând asemănarea, adăuga lucruri 
noi. Petronius avea o singură explicaţie: Cynthia, care nu putuse 
găsi o femeie asemănătoare, pe care să pună stăpânire, se 
introdusese în corpul acestui adolescent, pe care îl dotase cu 
toate atracțiile fizice, ca prin el să fie aproape de omul pe care-l 
iubea. Ca să nu fie uitată, îşi aruncase în luptă toate mijloacele 
de seducţie. lar pasiunea aceasta mai puternică decât moartea, 
îl înlănţuia pe Petronius. 

Lucilius nu părea să fie conştient de tulburarea pe care o 
provoca. Pontius, majordomul cu experienţa marilor case şi pe 
care Petronius îl cumpărase plătind mult aur după moartea 
senatorului Valerius Quintilius, îl trase pe Lucilius de o parte şi îl 
întrebă dacă cunoscuse dragostea trupească. Băiatul îl privi 
întrebător cu ochii săi albaştri şi atât de inocenți încât 
majordomul se simţi stânjenit. 

— Acolo la voi, în munţi, de unde vii, oamenii nu fac dragoste? 

— De când am deschis ochii pe lumea asta am trăit printre 
oiţele de pe înălțimile care se întind la nesfârşit. În timpul verii 
munţii se acoperă cu iarbă verde, moale, care te îmbie să te 
întinzi pe spate, să-ţi pui mâinile sub cap şi să priveşti cerul 
senin. Vara zăpada de pe vârfuri este albă şi scânteietoare 
peste zi, roşie în zori şi la asfinţit şi albastră peste noapte. Oiţele 


erau prietenii mei iar un păstor bătrân era singurul om care mă 
însoțea. Mai erau şi capre sălbatice. Nu ştiu de ce li se spune 
sălbatice deoarece mâncau iarba din mâna mea. 

— Şi cum de ai ajuns aici? 

— Nişte oameni urâţi, cu ochii vicleni, i-au dat bani bătrânului 
păstor şi m-au luat cu ei. 

— Şi mai departe? 

— Apoi am coborât într-o câmpie, la marginea unui lac. Acolo 
erau nişte case şi un ţarc ca acela în care închideam oile peste 
noapte. 

— Văd că ştii latina. Acolo, sus, pe munte, vorbeaţi latineşte? 

— Nu! Am învăţat latina pe marginea lacului. Era o mulţime 
de băieţi şi fete ca mine. Cei mai mulţi trăiau într-o mare 
mizerie. Vreo douăzeci dintre noi ne bucuram de un tratament 
favorabil. Primeam o mâncare mai bună şi ni se ungea pielea cu 
uleiuri frumos mirositoare ca să fie moale la atingere. Am fost 
învăţaţi să servim la masă, să-l spălăm şi să-l masăm pe 
cumpărătorul nostru. În acelaşi timp am fost învăţaţi să vorbim 
latineşte. 

— Geambaşii nu v-au învăţat să faceţi şi dragoste? 

— Noaptea îi duceau pe unii băieţi sau pe fetele mai urâte în 
colibele lor. Pe noi, sclavii aleşi, ne păstrau neatinşi pentru 
viitorii noştri stăpâni. 

Majordomul se scărpina nehotărât pe cap. Era originar din 
insula Corfu. De copil fusese răpit de către pirați şi primise o 
educaţie identică cu cea a lui Lucilius. 

— Ştii ce aşteaptă stăpânul tău de la tine? 

— Ni s-a vorbit despre asta, dar până acum nu s-a întâmplat 
nimic. 

— Tu trebuie să faci tot ceea ce „clarissimus” Petronius 
doreşte! 

— Ştiu asta. 

— Atunci îţi doresc noroc! Stăpânul nostru nu este un om rău. 
Trebuie să-i arătăm respect şi să-i îndeplinim poruncile. 

Mai erau câteva lucruri pe cate Lucilius nu le putea explica 
majordomului. Adesea visa o fată foarte frumoasă care îi 
semăna foarte mult de parcă ar fi fost sora sa. O soră 
geamănă... 


Trist, Petronius aştepta şedinţa Colegiului Pontifical care 
trebuia să judece crima lui Castor şi a Aquilei. Claudiu ceruse să 
prezideze dezbaterile în calitate de „Pontifex Maximus”. Practic 
cazul acestei perechi nefericite fusese judecat. 

În ajun, la Palatin, după un festin fabulos stropit cu vin din 
abundență, Claudiu comentase sacrilegiul lui Castor. Mai mult, 
poruncise să se creeze o comisie care să stabilească pedepse şi 
mai grele decât cele prevăzute de lege. „Execuţia capitală 
rapidă capătă semnificaţia unei eliberări de tracasările justiţiei şi 
de chinurile prevăzute de lege pentru vinovaţi. Este necesar ca 
cei condamnaţi să simtă apropierea lentă a morţii în condiţii 
cumplite”. 

Paşnicul, supusul, inofensivul Claudiu Bâlbâitul adoptase 
formula crudă a lui Caligula: „Loveşte-l astfel încât să simtă că 
moare”. Prelungirea agoniei celor care trebuiau să moară îi 
producea o voluptate delirantă. La luptele de gladiatori nu-i ierta 
pe învinşi, doar dacă spectatorii strigau în gura mare cerând 
iertare. Se temea de violenţa mulțimilor şi evita să le înfrunte 
voinţa. Claudiu comisese o gafă pronunţându-se dinainte asupra 
soluţiei într-un proces pe care urma să-l judece. Dar cine putea 
să-i reproşeze ceva? 


Petronius sesiză sensul cuvintelor spuse de Polibiu. Claudiu 
era o fiinţă inferioară, aproape primitivă, condusă numai de 
instincte. 

Judecata din Colegiul Pontifical confirmă părerea lui Claudiu. 
Execuţia urma să aibă loc la sfârşitul săptămânii. Petronius primi 
autorizaţia prefectului oraşului şi îl vizită pe Castor. Voia să-i 
arate că nu fusese părăsit de toţi prietenii săi în iadul de la 
Mamertina, anticamera morţii. Se întreba dacă prezenţa sa nu-i 
va tulbura resemnarea. Respinse, însă, toate aceste gânduri. 
Aşa că, precedat de adjunctul prefectului, pătrunse în temniţă 
pe intrarea cu două scări, zise gemonii şi, ajuns într-o încăpere 
boltită, privirea îi fu atrasă de gaura rotundă care comunica cu 
„Tullianum”, partea de jos, subterană, construită de Servius 
Tullius, unde se afla celula celor condamnaţi la pedeapsa 
capitală. Nu era nicio scară pe care să poţi cobori. Oamenii erau 
legaţi cu un lanţ de mâini şi de picioare şi aruncaţi în groapă. 
Cum în groapă nu era nicio latrină, un miros pestilenţial ieşea la 
suprafaţă. Petronius se apropie de gaura rotundă şi se uită în 


jos. Văzându-l pe Castor cu capul plecat, aşezat pe pământ între 
murdării, simţi cum i se întoarce stomacul pe dos. Acesta auzi 
zgomotul şi îşi ridică faţa murdară şi brăzdată de suferinţă. La 
vederea lui Petronius un zâmbet, care s-ar fi vrut vesel, îi lumină 
obrajii. 

— Îţi mulţumesc că ai venit să mă vezi. Aş fi preferat să te 
primesc în condiţii mai bune. Dar soarta m-a aruncat în fundul 
acestei gropi. 

— AŞ fi vrut să-ţi întăresc curajul în faţa acestei încercări a 
vieţii. Inima mea este alături de tine. 

— Îţi mulţumesc! Eram pregătit moral pentru acest sfârşit dar 
speram să înving obstacolele. Tu m-ai prevenit, dar am fost surd 
la cuvintele tale deoarece dragostea, adevărata dragoste este 
mai puternică decât toată înţelepciunea lumii. 

Adjunctul prefectului îi făcu un semn discret lui Petronius. 

— Trebuie să ne retragem, „Clarissimus”. Deja am încălcat 
legea. Morţii, care mai trăiesc, odată coborâţi în această celulă 
nu mai au voie să vorbească cu cei de afară. 

Duhoarea de putreziciune, a materiilor fecale şi a sângelui, 
care ieşea din groapă, era atât de puternică încât Petronius, 
ţinându-se de inimă, rezista cu greu să nu vomite. 

— Adio, Castor! Să mă aştepţi dincolo de Stix, când am să vin 
să te întâlnesc! 

— Voi fi acolo, Petronius! Înainte de a ne despărţi vreau să te 
rog ceva. Să fii tutorele fratelui meu mai mic, Quintus. Imi pare 
rău că-l las singur. Dar ştiindu-l lângă tine pot să mor cu 
conştiinţa liniştită. 

— Voința ta va fi împlinită, Castor! Adio! 

Se retrase cu picioarele grele, ca de plumb. Castor, văzând 
cum dispare capul prietenului său, izbucni în plâns. 

leşind din temniţă şi ajungând la poalele muntelui Capitolul, 
pe drumul spre For, Petronius şi adjunctul prefectului aspirară cu 
lăcomie aerul curat. De departe se simţea mirosul de crini, 
parcă purtat de nişte aripi invizibile. 

— De obicei la Mamertina patricienii şi înalții demnitari sunt 
strangulaţi. Doar plebeii sunt spânzurați în pieţele publice. „Cei 
mari”, pe care împăratul vrea să-i dezonoreze, sunt aruncaţi de 
la înălţimea stâncilor tarpeiene. În ceea ce îl priveşte pe 
prietenul dumneavoastră, împăratul a hotărât să fie bătut cu 
nuielile până la moarte. 


Petronius primise autorizaţia să asiste la tortură semnată de 
prefectul oraşului cu indicaţia expresă „din înalt ordin”. 

„Polibiu a vorbit, s-a gândit Petronius, oare de ce a voit ca 
Claudiu să fie informat?” 

Era o dimineaţă însorită când litiera lui Petronius se opri lângă 
mulţimea care umplea Forul, lângă „Regie”. Cordoane de 
poliţişti şi de pretorieni mențineau ordinea. Prezenţa acestor 
trupe de elită arăta că împăratul urma să asiste la supliciu. Un 
ofiţer examină documentele lui Petronius, apoi îi făcu drum liber 
printre curioşii care se îngrămădeau până aproape de un spaţiu 
pătrat, de mari dimensiuni. În mijloc se ridica un stâlp de lemn, 
iar ceva mai departe se afla o platformă acoperită de covoare 
orientale pe care erau două fotolii aurite. 

Prefectul Romei era acolo. Îl întâmpină cu prietenie şi îi 
confirmă bănuielile în privinţa lui Polibiu. 

— Polibiu i-a spus împăratului că ţi-ai manifestat interesul 
pentru Castor şi că s-ar fi putut ca tu să fii complicele lui. 
Libertul acesta nu te iubeşte. Din fericire, Messalina, care fusese 
prezentă la această discuţie, a intervenit în favoarea ta 
afirmând că nu vede nimic vrednic de mustrare în faptul că un 
om de onoare se interesează şi este afectat de soarta 
prietenului său. Ca de obicei împăratul s-a declarat de acord cu 
această părere, cu atât mai mult cu cât venea de la soţia sa. 

Claudiu şi Messalina apărură în fruntea unui cortegiu 
strălucitor. Pe capul lui Claudiu era o coroană de lauri cu frunze 
aurite. Perechea imperială ocupă cele două fotolii. Messalina 
răspunse cu o graţie surâzătoare la salutul respectuos al lui 
Petronius. 

Împăratul îi făcu un semn să se apropie şi îi spuse bâlbâindu- 
se: 

— Îmi pare rău că este prietenul tău, dar sângele lui va spălă 
gândurile necurate ale celor care ar fi tentaţi să-l imite. 

Mai făcu un semn şi din murmurul mulţimii Petronius înţelese 
că vinovatul era adus la locul de execuţie. Castor apăru aproape 
gol, murdar, cu barba nerasă, cu părul răvăşit, cu furca la gât, 
ca sclavii, cu mâinile legate la spate. Lanţurile de la picioare 
erau atât de lungi încât abia putea să meargă. Ochii îi erau 
îndreptaţi spre cerul albastru şi spre rândunelele care zburau ca 
nişte săgeți. 


Gardienii îl legară de stâlp şi doi călăi, înarmaţi cu biciuri cu 
câte nouă capete, fiecare cu câte o bilă mică de plumb, 
începură să-l lovească. Pielea însângerată, sfâşiată, cădea sub 
loviturile puternice pe spate. Petronius simţea în sufletul său 
fiecare lovitură, împărtăşea moral suferinţele lui Castor. Acesta 
gemea zguduit de fiecare dâră lăsată de bilele de plumb. 
Deodată corpul său se încordă pentru ultima oară, apoi rămase 
inert, atârnat de stâlp. _ 

Claudiu urmărea scena cu o plăcere bolnăvicioasă. lşi 
strângea pumnii şi buzele aţâţat de sângele care şiroia pe trupul 
gol. 

Prefectul Romei le făcu un semn călăilor să se oprească, apoi 
se apropie de Castor şi îi atinse carotida. 

— Este mort, Maiestatea Voastră! zise prefectul întorcându-se 
spre împărat. 

Împăratul făcu o grimasă supărată. 

— Aşa de repede? Aşa de repede? Tocmai când spectacolul 
devenea interesant?! zise Claudiu ridicându-se cu părere de rău. 

— Să mergem atunci să vedem pedepsirea vestalei 
păcătoase! Petronius, vii cu noi! 

Cortegiul se alinie în spatele împăratului şi se îndreptă spre 
muntele Cvirinal. 

Aici mulţimea aştepta liniştită sosirea Aqguilei. În sfârşit, sosi şi 
litiera ei puternică păzită şi astupată cu perne legate cu curele, 
ca s-o izoleze pe vinovată de marea vijelioasă a curioşilor. 
Mulțimea îi deschise calea, apoi se îngrămădi dornică să asiste 
la un spectacol captivant. 

Imensa coloană umană se puse în mişcare mergând pe 
urmele coliviei improvizate spre poarta Collina, în interiorul 
zidurilor, şi nu se opri decât pe Câmpul Scelerat. Aici trebuia să 
aibă loc partea a doua a spectacolului, îngroparea vestalei care 
a săvârşit sacrilegiul. 

Procesiunea se opri în faţa mormântului gata să-şi primească 
victima. Era un cavou asemănător cu o celulă în care călăii 
instalaseră un pat, o măsuţă, o lampă care ardea, pâine, ulei, 
provizii pentru o zi. 

Claudiu şi Messalina îşi luaseră locul în fotoliile lor. Se distrau 
citind reacţia întipărită pe faţa condamnatei. Cioclii ridicară uşa 
de mormânt care acoperea celula. Se scoseseră pernele din 
litieră şi apăru Aquila, tânără şi frumoasă, privind buimacă, 


înfricoşată în jur. Apoi se aduse o scară şi se citi, în numele lui 
„Pontifex Maximus”, actul prin care era condamnată să fie 
îngropată de vie. Imediat i se porunci să coboare pe treptele 
scării în celulă. Groaza întipărită pe faţa ei lividă, ochii măriţi de 
spaimă îi făceau pe cei prezenţi să se înfioare de plăcere. 
Vestala cobori tremurând pe trepte până când îi dispărură 
corpul şi capul. Apoi se scoase scara iar cioclii aşezară piatra de 
mormânt peste cavoul celular şi aruncară pământ deasupra 
pietrei. Patru poliţişti trebuiau să păzească pe rând mormântul 
timp de treizeci de zile ca nimeni să nu se apropie. 

După ce cortegiul imperial şi autorităţile se retrăseseră, se 
risipi şi mulţimea. 

Petronius mai rămase aproape o oră stând nemişcat în faţa 
mormântului în timp ce sclavii nivelau pământul pentru ca 
amintirea vestalei incestuoase să dispară pentru totdeauna din 
memoria oamenilor. Şi sub privirea uimită a supraveghetorilor 
Petronius îşi înclină capul aducând un ultim omagiu femeii pe 
caro o iubise Castor. 


Locuitorii Romei au comentat multă vreme prietenia dovedită 
de Petronius faţă de prietenul său Castor Cotta. Gestul lui fusese 
apreciat ca uluitor deoarece toţi fugeau când era vorba de 
oameni căzuţi în dizgrație. Îl priveau cu curiozitate şi nelinişte. 

Când Marcellus îl întrebă grijuliu dacă atitudinea lui nu risca 
să aducă necazuri familiei, Petronius îi răspunse brutal să-şi 
vadă de treburile sale. 

— Am copii! insistă fostul său cumnat. Am fost exilat, aşa că 
sunt bănuitor. 

Chloe, prezentă la această discuţie, interveni dispreţuitoare: 

— Marcellus n-a strălucit niciodată prin curaj! 

Marcellus, rănit în amorul propriu, scrâşnea din dinţi: 

— Dacă părerea ta despre mine este atât de detestabilă de ce 
te-ai măritat cu mine? 

Chloe zâmbi cu milă. 

— Sărmanul meu Marcellus! Erai bogat, patrician, senator, 
prieten cu „cei mari”, înrudit cu familia imperială. Credeam că în 
faţa mea se va deschide un viitor strălucitor. Dar toate visele 
mele s-au risipit. Acum nu mai eşti decât un nimeni sărac, 
Marcellus. Un întreţinut al familiei Niger. 

Apoi, uitându-se cu admiraţie la Petronius, continuă: 


— Şi tu, Marcellus, îndrăzneşti să-i dai sfaturi lui Petronius? 
Are dreptate. Vezi-ţi de treburile tale! 

Fiecare cuvânt spus de Chloe îl lovea pe Marcellus ca o 
şfichiuitură de bici. 

Un sclav aduse un mesaj însemnat cu pecetea imperială. 
Petronius îl desfăcu cu un calm care o aţâţă şi mai mult pe 
Chloe. 

— Despre ce este vorba? 

— Ca de obicei, o invitaţie la Palatin. Încă o seară monotonă şi 
plictisitoare. 


Petronius se pregătea pentru recepţie. Lucilius, netulburat, îi 
pieptăna părul. Deşi băiatul din Reţia fusese însărcinat cu baia, 
acum îl înlocuia pe Sextus, care era bolnav. De fiecare dată 
când mâna lui îl atingea pe Petronius, acosta simţea fiori de 
plăcere trecându-i prin tot corpul. Avea senzaţia că degetele 
fine ale Cynthiei îi alunecau printre bucle, îl mângâiau pe furiş. 
Îşi închise ochii fericit că simte prezenţa Cynthiei prin 
intermediul acestui băiat care îi devenea tot mai drag. Se uita la 
mâinile lui de fată, la colţul gurii, la ochii migdalaţi, la nasul 
armonios şi la obraji. Cynthia alesese corpul lui Lucilius ca să-l 
necăjească sau să-l facă să treacă prin chinurile lui Tantal? Se 
culcase cu băieţi şi nu se scârbise. Dar Lucilius îl punea în faţa 
unei dileme dificile. Căuta să găsească în corpul lui fata pe care 
o adorase pe vremuri, care îi schimbase existenţa antrenându-l 
în jocul dintre viaţă şi moarte. 

Deoarece acesta fusese, în realitate, un joc. Cynthia îl 
familiarizase cu lumea de dincolo, îi deschisese perspectivele 
misterioase pe care oamenii normali le resping. Legăturile dintre 
el şi Cynthia aveau rădăcini care depăşeau de departe legăturile 
carnale. Şi totuşi simţea că reținerea aceasta nu putea să 
dureze la infinit, că trebuia să descopere, culcându-se cu 
Lucilius, corpul Cynthiei. Senzaţia aceasta devenea tot mai 
imperativă. Căuta să vadă la şalele băiatului curbura spatelui 
surorii sale, în rotunjimea umărului lui Lucilius, umărul Cynthiei. 
Printr-o metamorfoză imposibil de definit această identificare se 
producea. Deşi mult mai lent decât în cazul Berenicei. 

Uneori se temea că, culcându-se cu Lucilius, ar putea s-o 
piardă pe Cynthia. Deoarece Lucilius nu avea caracterul, 
gesturile unei fete. Hermafroditismul său aparent nu se datora 


decât vârstei, adolescenţei, care diferenţiază destul de 
imperfect fetele de băieţi. 

Gallus, care era însărcinat cu bijuteriile, se apropie cu sipetul 
în care era lănţişorul de aur oferit de Marcia, inelele şi brăţările 
din aur masiv. Petronius se simţi frustrat când Lucilius îi cedă 
locul lui Gallus, care îi aşeză colierul pe piept şi îi puse inelele la 
degete. 

Odată toaleta terminată, Petronius se uită distrat în oglinda 
cea mare care îi reflecta silueta şi veşmintele de ceremonie. In 
clipa aceea îl surprinse pe Lucilius privindu-l pe furiş cu 
admiraţie, ceea-ce îl făcu să-şi amintească de expresia ochilor 
Cynthiei. Fusese atât de tulburat de această asemănare încât 
abia auzise vocea majordomului care îl anunţa că trăsura este 
pregătită. În peristil o întâlni pe Marcia. Eleganţa ei îi făcu 
plăcere. Anii ce se scurseseră adăugaseră farmecului ei 
senzualitatea care ştersese în parte aerul de nevinovăție 
copilărească. Marcia devenise femeie, o femeie adevărată, fără 
ca sentimentele ei de devotament şi de idolatrie să slăbească. 

Apariţia Marciei, ieşită din crisalida copilăriei, i se păru o 
revelaţie. Peste imaginea acestei femei se suprapuse imaginea 
Cynthiei amestecată cu cea a lui Lucilius, translucidă, dar destul 
de clară ca să fie recunoscută. 

Marcia merita să fie iubită. Dar Petronius oscila între o femeie 
în viaţă şi una moartă. Descoperirea Marciei sub un aspect nou 
nu făcea decât să complice confuzia din sentimentele sale. 
Cynthia voia să-l păstreze la eternitate şi îl trimisese pe Lucilius, 
fiinţă care câştiga tot mai mult teren. 

Când Petronius şi Marcia pătrunseseră în vestibulul de 
marmură şi aur al Palatinului un centurion şi o damă de onoare 
le ieşiră în cale şi îi controlară. Era o regulă aplicată tuturor 
invitaţilor. Pretorienii mişunau ca o dovadă a temerii lui Claudiu 
de a nu fi asasinat. 

Cei prezenţi în sălile festive îşi întorceau capul să-l vadă pe 
Petronius şi pe soţia sa. Curtea lui Tiberiu, care se deosebea de 
cea a lui Caligula, fusese reînnoită sub Claudiu Bâlbâitul. Cea 
mai mare parte din foştii săi camarazi de la Palatin erau 
dispersaţi prin diferite provincii, trăiau retraşi pe domeniile lor 
sau fuseseră executaţi. Aveai senzaţia că treci printre figuri 
mascate căci senatorii numiţi de Messalina erau în cea mai 


mare parte oameni necunoscuţi, cavaleri fără trecut, parveniţi 
înfumuraţi şi şterşi. 

Lupta dintre vechea nobilime şi noile creaturi ale împăraţilor 
se ascuţea. Principiul „Divizează ca să domneşti” fusese 
dezvoltat: „Divizează, umileşte şi înfricoşează ca să domneşti”. 

Curteni de dată recentă, orbiţi de reputaţia şi bogăţia lui 
Petronius, încercau să-i capteze prietenia. Se întâlneau, se 
invitau reciproc la sărbători, relaţiile lor, însă, erau politicoase 
dar reci. 

Prefectul Romei, Pedanius Secundus, unul dintre puţinii 
oameni care îi inspirau încredere, îl luă deoparte şi, ducându-l 
de braţ, îi şopti confidenţial: 

— Dragă prietene, pregăteşte-te pentru mari schimbări! 
Polibiu, marele Polibiu, a fost arestat acum câteva ore. Numai 
câţiva miniştri cunosc acest deznodământ. Scenele de gelozie 
ale lui Polibiu au reuşit, până la urmă, s-o obosească pe 
împărăteasă. 

— Îţi mulţumesc că m-ai prevenit. 

În continuare Petronius avu surpriza s-o întâlnească pe 
Agrippina întoarsă din exil. Un bărbat înalt, elegant, şiret, un tip 
de intrigant, o însoțea. 

Agrippina îl prezentă: 

— Tigelin! S-a întors şi el din exil! 

Apoi lăudă frumuseţea Marciei. Petronius remarcă o notă de 
gelozie care îl surprinse, deoarece relaţiile lor intime nu fuseseră 
decât rodul unui capriciu trecător al lui Caligula. Ce figură 
ciudată a mai fost şi acest Caligula! După ce o aruncase pe soră- 
sa în braţele lui Petronius, îl exilase pe Seneca sub acuzaţia că 
manifesta o familiaritate exagerată când era vorba de ea. 

Tigelin căuta să arate că între ei este o strânsă legătură. 
Agrippina, care mai păstra prospeţimea tinereţii, afişa un spirit 
foarte liber. 

— Dragul meu Tigelin, zise ea, îşi petrece timpul liber foarte 
plăcut. Se ocupă cu creşterea cailor. 

Apoi continuă: 

— De când m-am întors din exil mă întâlnesc cu puţini 
prieteni. Aş fi bucuroasă dacă aţi veni într-o seară la mine. 
Vreau să vi-l prezint pe Domitius, copilaşul meu pe care îl ador. 

— Din fericire nu seamănă deloc cu tatăl său! zise Tigelin, o 
remarcă de prost gust, cum i se păru lui Petronius. 


— Domitius este un amoraş dulce şi tandru, continuă 
Agrippina. Sunt sigură că o să vă placă. Aş fi vrut să semene cu 
tine, Petronius. Aş vrea să fie un bărbat distins, mare amator de 
artă şi un cavaler desăvârşit ca tine. Să-ţi mai spun ceva. Dacă 
vrei să cumperi un cal pur sânge, să te adresezi lui Tigelin. Caii 
lui au dobândit multe premii. 

— Herghelia mea se află în Campania, nu prea departe de 
Baies. Fă-mi o vizită zilele acestea. 

— Cu plăcere. Numai că acum e greu să părăseşti Roma, fără 
o permisiune specială semnată de împărat. Asta e ultima lui 
hotărâre, zise Petronius. 

— Unchiul Claudiu, zise Agrippina, a fost totdeauna un maniac 
când e vorba de muncă. Atât în ceea ce îl priveşte pe el, cât şi în 
ceea ce îi priveşte pe alţii. Câte lucrări mai are de scris?! 

Senatorul Caius Silius, despre care se spunea că este cel mai 
frumos dintre romani, apăru urmat de un grup de fete şi de 
cavaleri, dintre care cei mai umili de abia trecuseră de douăzeci 
de ani, cu Chloe şi Marcellus, verii săi, la braţ. Chloe, pe care 
senatorul o strângea cu o intimitate ostentativă, privea cu 
plăcere, cu ochii săi albaştri şi limpezi, la glumele şăgalnice ale 
lui Caius Silius. Marcellus, gelos, nesimţindu-se în largul său, 
rânjea ea să pară mulţumit. 

Silius se aproprie de cercul Agrippinei. 

— Îi cunoşti pe verii mei? Am trecut pe la ei şi i-am adus aici. 
Chloe încarnează feminitatea desăvârşită... Ah, aţi auzit ultima 
noutate? Veronilla, frumoasa soţie a colegului nostru Septimius 
Corbus, senatorul, a cerut să fie trecută pe lista prostituatelor ca 
să se bucure în toată libertatea de dezmăţ şi să nu poată fi 
acuzată de adulter. Corbus, furios că îl făcuse de râsul Romei, a 
repudiat-o. Dacă cea mai mare parte a femeilor de la Curte ar 
avea sinceritatea şi curajul Veronillei, jumătate dintre ele ar 
trebui să-i urmeze exemplul. Ce zici de asta, Chloe? 

În timp ce prietenii săi hohoteau de râs, Petronius observă că 
pretorienii în uniforme festive se instalau la uşi, iar ofiţerii 
înarmaţi până în dinţi se amestecau discret printre invitaţi. Asta 
însemna că perechea imperială sosise. Ca de obicei, Claudiu 
intră însoţit de Messalina. Bijuteriile nu mai încăpeau pe 
costumele de mătase brodate cu fir de aur. Calisto, Narcissus şi 
Pallas îi urmau la o distanţă respectabilă. Polibiu lipsea. 


Claudiu răspundea la reverenţe şi la capetele plecate cu 
umilinţă salutând şi zâmbind cu amabilitate. Balele i se 
scurgeau pe la colţurile gurii strâmbe. Urât, şchiop, pleşuv, 
bătrân, făcea ca, prin contrast, să fie scoase în evidenţă şi mai 
mult frumuseţea şi tinereţea Messalinei. 

Curtenii remarcară absenţa lui Polibiu. Cei trei miniştri, care 
încă îşi mai păstrau posturile, se hotărâră să uite certurile dintre 
ei şi să se unească în faţa capriciilor Messalinei, care părea că-şi 
schimbase tactica. 

Claudiu şi tânăra sa soţie se opriră în faţa lui Petronius. 
Messalina îl privea cu ochii săi umezi şi încântători. 

— Petronius, admir devotamentul tău faţă de Castor Cotta, 
zise ea. Adesea acţiunile cele mai strălucitoare arată mai puţin 
virtuțile oamenilor decât acţiunile aparent fără mare importanţă, 
dar care pun în lumină tăria de caracter. 

Claudiu îşi ridică mâna şi adăugă sentenţios: 

— Nimic nu-i mai de preţ pentru un bărbat decât o femeie 
virtuoasă şi înţeleaptă care să-i fie sfetnic şi ajutor! 


Moartea lui Polibiu trecu aproape neobservată pe lângă o 
serie de evenimente care treziră multe pasiuni şi curente de 
opinii contradictorii şi care se sfârşiră prin executarea unui 
număr de vreo cincisprezece nobili şi sinuciderea altor senatori, 
ca în vremurile cele mai negre de pe timpul lui Tiberius şi ai lui 
Caligula. 

La puţină vreme după decapitarea lui Polibiu, Agrippina îl 
invită pe Petronius la ea acasă. Îi ceruse printr-o scrisoare să 
vină singur fiindcă voia să-i destăinuie o taină. Prinţesa îl 
primise în grădina vilei sale şi îi propuse să-i arate noua fântână 
arteziană construită în onoarea Afroditei, protectoarea sa. 

— Acesta e un pretext, zise ea, ca să discutăm în aer liber 
unde nimeni nu se poate apropia de noi fără să-l vedem. În casă 
toţi sclavii mei sunt spioni în slujba Messalinei şi ai acoliţilor ei. 
Pe scurt, eşti în primejdie de moarte! 

Petronius o privi perplex. Nu ştia unde voia să bată şi cum nu 
avea încredere în nimeni, prefera să tacă. 

— Messalina vrea să se culce cu tine. 

Petronius izbucni în râs, deşi bănuia şi el intenţiile 
împărătesei. 

— Asta nu poate decât să mă flateze! exclamă Petronius. 


— Eu nu glumesc! Vezi că devorează bărbaţii. Contează pe 
credulitatea lui Claudiu ca să se dedea la toate excesele. Este o 
isterică periculoasă. Claudiu este într-atâta de orbit de această 
femeie încât ea ar putea să facă dragoste sub ochii lui fără ca el 
să observe. Dacă refuzi să te culci cu ea, eşti un om mort. Vrei o 
dovadă? Messalina se îndrăgostise de generalul Appius Silanus, 
guvernatorul Spaniei. L-a convins pe idiotul de bărbatul său că 
un om de valoarea lui Silanus trebuie să fie chemat la Roma 
pentru a ocupa o înaltă demnitate. Pentru a-l înşela pe Claudiu a 
aranjat o căsătorie între mama sa, Domitia, şi general. 
Messalina voia să se întâlnească în secret cu amantul sub 
acoperişul mamei sale. Idiotul încornorat a admis propunerea. 
Însă când Messalina i-a spus că-l iubeşte, generalul a respins-o. 
Mai există romani virtuoşi în oraşul ăsta putred. Jignită de acest 
refuz grosolan, s-a înţeles cu Narcis şi amândoi s-au dus la 
Claudiu ca să-i povestească acelaşi vis, că Silanus urmărea să-l 
omoare şi să-i ia tronul. Şi cum prostia lui Claudiu este egalată 
doar de laşitatea sa, acesta, speriat, l-a condamnat la moarte, 
după un simulacru de proces cu uşile închise, şi l-a executat. 
Pompeius şi Caius, ginerii lui Claudiu, au murit din aceleaşi 
motive chiar dacă au fot invocate raţiuni de stat şi morala 
publică. Ştii de ce a murit Polibiu? Messalina a auzit că te-a 
împiedicat să vii la ea. Furioasă, a poruncit să fie imediat 
arestat. lar după asta a urmat condamnarea la moarte... Când 
un amant o plictiseşte, porunceşte să fie ucis... Se vorbeşte că 
Claudiu intenţionează să-ţi încredinţeze un minister... Ştii ce 
vrea să însemne asta?! 

— Voi găsi un motiv să mă eschivez... Toată Roma vorbeşte în 
şoaptă că frumosul Caius Silius este ultimul ei amant. Că îi face 
curte lui Chloe ca să-şi ascundă legăturile cu Messalina. 

— Dar după Silius? El este unul din ultimii ei amanți. Dacă vrei 
să cunoşti viaţa amoroasă clandestină a acestei femei 
neruşinate, du-te după miezul nopţii în Subura. Vreau să-ți 
salvez viaţa, Petronius! Îţi mai aminteşti că într-o noapte am 
făcut dragoste împreună sub ochii fratelui meu? Ei bine, eu n- 
am uitat noaptea aceea! 


Aluzia făcută de Agrippina eu privire la Subura aţâţă 
curiozitatea lui Petronius. Il caută pe Encolpius şi îl întreabă 
dacă auzise de vreo legătură între Messalina şi Subura. 


Encolpius atinsese vârsta de douăzeci şi cinci de ani şi epoca 
în care îşi vindea corpul damelor romane avide de carne 
proaspătă trecuse. Acum se ocupa cu codoşia pe cont propriu. 
Recrutase un grup de vreo zece băieţi pe care îi folosea pentru 
ispitirea matroanelor în căutare de dragoste plătită. Dar 
prietenia şi afecțiunea cu care îl trata pe Giton nu slăbiseră. 
Erau tot timpul împreună. Relaţiile lor cuprindeau atât zile 
senine cât şi zile întunecate, deoarece lui Giton îi plăcea să-şi 
schimbe din când în când partenerii, ceea ce provoca 
scandaluri, reproşuri, insulte, urmate de împăcări care le 
reaprindeau pasiunile. 

Întrebarea lui Petronius îl făcu pe Encolpius să izbucnească în 
râs. 

— Credeam că eşti mai bine informat! Chiar în noaptea asta 
facem un tur prin Subura. La miezul nopţii trec să te iau. 

— De multă vreme n-am mai văzut Subura decât în trecere. 

Encolpius suspină. 

— Vremea tinereţii, când Subura era domeniul nostru rezervat 
a trecut. Acuma granguri mult mai mari şi-au întins mâinile 
peste acest cartier mizerabil. Dar ai să te familiarizezi repede cu 
ambianța de acolo. În afară de faptul că a crescut numărul 
bandelor, nu s-a schimbat nimic. 


La miezul nopţii Encolpius se prezentă la vila prietenului său. 
Petronius îşi reluă cu emotie şi înfrigurat de plăcere vechile sale 
obiceiuri de golan. Când se uită în oglindă, îmbrăcat într-o 
tunică de o curăţenie îndoielnică şi o pelerină murdară, pufni de 
râs. Dacă curtenii l-ar fi văzut pe arbitrul eleganţei în veşmintele 
acestea nu şi-ar fi crezut ochilor. g 

Petronius îşi relua cu plăcere viaţa dublă. Işi organiză o 
escortă de zece sclavi bine înarmaţi. Il luă cu sine şi pe Lucilius. 
Băiatul acesta îi devenise indispensabil. Îi plăcea să-l vadă la 
orice oră invocând cele mai banale motive. Lucilius simţise că îl 
atrăgea pe stăpânul său şi nu-şi putea explica reținerea 
acestuia, cu atât mai mult cu cât majordomul îl întreba aproape 
în fiecare zi dacă „Clarissimus” trecuse la acţiune. Răspunsurile 
negative ale lui Lucilius îl lăsau perplex. 

Puțin după miezul nopţii expediţia se puse în mişcare, cobori 
în Escvilin şi intră în Subura nocturnă. Ca de obicei Encolpius era 
însoţit de Giton, umbra sa. Petronius îi recomandă lui Lucilius să 


nu se îndepărteze prea mult şi să nu se bage în încăierări 
deoarece oamenii din cartierul acesta mânuiau eu uşurinţă 
pumnalul. 

In drum spre zona caldă a Suburei Petronius observă că 
lumea care frecventa această parte a cartierului, hoţi, căutători 
de plăceri neruşinate, beţivi, cerşetori, vagabonzi, feciori de 
bani gata în căutare de aventuri, se înmulţise ca viermii în jurul 
unui cadavru în plină descompunere. Indivizii aceştia deveneau 
tot mai gălăgioşi, tot mai îndrăzneţi, tot mai agresivi în faţa unei 
poliţii depăşite, care nu mai putea să le înfrâneze excesele. 
Când lucrurile se încingeau prea tare şi luau proporţiile unei 
lupte între zeci de haimanale, care se omorau între ele, poliţia 
chema armata în ajutor. Atunci golanii dispăreau ca şi cum i-ar fi 
înghiţit pământul. În urma lor nu rămâneau decât derbedeii cu 
măruntaiele înşirate pe pavaj. Nu puteai să vezi culoarea 
sângelui din cauza întunericului, dar în orice clipă puteai să 
aluneci pe maţe. 

Petronius şi Encolpius mergeau în faţă. Se încrucişară cu 
indivizi cu mutre dubioase, dar niciunul nu se încumetă să se 
încaiere cu ei. In spate urma o escortă foarte puternică. 

— Am impresia că noaptea nu te mai atrage ca mai înainte, 
Petronius, zise Encolpius. Şi e firesc. După ce ai devenit prefect, 
senator, consilier imperial, te-ai schimbat. 

Petronius se strâmbă. 

— Te înşeli, Encolpius! Senator, consilier! Sunt un client, chiar 
şi mai rău, un sclav al împăratului, care are puterea, dacă vrea, 
să ne facă să sărutăm pentru vecie pământul. Aş renunţa chiar 
în clipa aceasta la toate onorurile. Dar stăpânul nostru ar 
aprecia acest gest ca o dezertare. lar după aceasta ar urma 
securea sau surghiunul... De multe ori mă gândeam la băieţii 
din banda noastră, la Carisus, la Vatenius, la Thiron, la 
Gallicus... 

— Thiron a murit într-o încăierare cu oamenii lui Ammilus. 
Vateius a deschis un han cu banii nevestei sale, mai bătrână 
decât el, iar Carisus e tot şef de bandă. Ascyltus este codoşul 
unei mari case închise, în rivalitate deschisă cu Ammilus. Mă şi 
întreb care dintre ei doi va fi înjunghiat mai întâi. Ceilalţi... 
Aproape că i-am şi uitat... L-am plâns pe Castor... Am asistat la 
torturarea lui şi a nefericitei vestale. Tu stăteai aproape de 
împărat. Eu eram pierdut în mulţime... 


— Mă gândesc adesea la voi trei, Encolpius. La tine, la 
Ascyltus şi la Giton. Noaptea, aplecat peste manuscris, vă 
reconstitui portretele, aşa cum v-am cunoscut şi iubit. De multe 
ori rup foile fiindcă mi se pare că nu redau întocmai realitatea. 
Aş vrea să fiţi atât de vii, de atrăgători, de pasionaţi încât să 
puteţi trăi peste secole. Petronius, senatorul, va cădea în uitare. 
Amintirea senatorilor, miniştrilor, regilor, se va şterge odată cu 
trecerea anilor. În timp ce Petronius scriitorul, portretistul lui 
Encolpius, al lui Giton şi al lui Ascyltus va fi pomenit de cititori. 
Eu voi supravieţui graţie vouă iar voi veţi supravieţui graţie mie! 

— lată, am ajuns! zise Encolpius. 

Micile cămăruţe în care prostituatele de proastă condiţie îşi 
primeau clienţii, fuseseră reconstruite după inundație. Calitățile 
nenorocitelor care îşi vindeau trupul erau apreciate după cozile 
care se formau la uşile lor. Erau cămăruţe în faţa cărora nimeni 
nu voia să-şi piardă timpul. In aceste cămăruţe îşi lungeau traiul 
prostituatele ajunse la sfârşitul carierei. Erau date la o parte ca 
nişte otrepe folosite. 

— Uită-te la îmbulzeala de aici! zise Encolpius făcându-i semn 
cu cotul lui Petronius. 

In faţa unei uşi stăteau vreo treizeci de inşi ce aşteptau, cu 
mai multă sau mai puţină răbdare, să le vină rândul la o 
prostituată ce atingea culmea perfecțiunii. Cortina, care de 
obicei era trasă, de data asta era ridicată pentru ca clienţii să 
poată vedea talentele favoritei lor. 

— Să ne aruncăm şi noi privirile aici! Spectacolul merită să fie 
văzut, zise Encolpius. 

Petronius se supuse. Lângă uşa deschisă era o tăbliță pe care 
erau scrise talentele persoanei care ocupa cămăruţa şi numele 
ei de împrumut. Petronius nu avu răbdarea să citească tăbliţa şi 
îşi aruncă privirea în cămăruţă. O femeie cu forme 
fermecătoare, cu picioarele depărtate, se oferea unui vagabond 
îngălat şi respingător, ajuns la marginea paroxismului. Oamenii 
de afară urmăreau hipnotizaţi zbenguiala lor. Când vagabondul 
se sculă satisfăcut şi următorul îi luă locul Petronius avu timp să 
recunoască trăsăturile Messalinei schimbate de patimă. O 
perucă roşie îi arăta meseria. 

Petronius fugi repede de acolo. Dacă împărăteasa l-ar fi văzut, 
şi-ar fi putut lua adio de la viaţă. Taina aceasta, pe care ea o 
credea bine păstrată, începuse să circule pe furiş. 


Apoi Petronius se uită la Lucilius. Acesta părea indiferent. 
Dacă ar fi văzut doi câini cuplaţi în mijlocul străzii, probabil că ar 
fi avut aceeaşi expresie a feţii. 

— In timpul acesta împăratul doarme dus în patul său fără să 
fie stânjenit de pădurea de coarne care îi împodobeşte fruntea! 
exclamă  Encolpius amuzat. Cum de-i permite asemenea 
năzbâtii? 

— Împăratul nu ştie nimic de viaţa nocturnă a soţiei sale, cu 
atât mai mult cu cât dorm în camere separate. Se îmbată la 
fiecare „cena”, apoi, cu burta plină, se culcă şi sforăie până 
dimineaţa. Uneori Messalina îi vâră în pat câte o virgină care îi 
face o parte din noapte mai plăcută. 

Petronius se gândi că amanţii de la Palatin nu erau decât nişte 
aperitive la un praznic pe care ea şi-l făcea după miezul nopţii 
până în zori. 

Dar cel mai mult îl mira cum reuşea Messalina în fiecare 
noapte să părăsească palatul şi să vină la locul său de dezmâăţ. 
Messalina, pentru Petronius, era încarnarea simbolului Romei 
imperiale. Căci primul oraş al lumii simboliza toate excesele în 
dragoste. 

Nu degeaba se spunea: „Roma, Amor”? 


Întors acasă, după o şedinţă la Senat, Petronius se lăsă 
dezbrăcat de sclavi, apoi se aruncă în piscină că şi cum ar fi vrut 
să-şi spele corpul murdărit de dezbaterile umilitoare ale Înaltei 
Adunări. Reputația sa de amoralitate nu era o scornire. Admitea 
cu seninătate desfrânarea cea mai neruşinată şi arăta înţelegere 
pentru toate slăbiciunile omeneşti. Işi amintea adesea de 
Caligula. În ciuda nebuniei, crimele lui aveau o anumită logică. 
In timp ce Claudiu nu era decât un nenorocit de înapoiat mintal 
cu coroană, dus de nas de Messalina. Până la urmă abuzurile 
acestuia provocaseră indignarea unui grup de senatori de şcoală 
veche, care supravieţuiseră numeroaselor epurări. Petronius 
asistase la şedinţe furtunoase unde criticile adresate regimului 
erau combătute de apărători oportunişti. Dezbaterile din Înalta 
Adunare se terminară, însă, prin condamnarea la moartea a 
vreo patruzeci de oameni: senatori, militari, cavaleri, patricieni, 
acuzaţi că ar fi vrut să-l răstoarne pe împărat. Furtuna aceasta 
dintr-un pahar cu apă luase proporţiile unei hecatombe din 
cauza Messalinei care se grăbise să-i prezinte soţului său nişte 


versiuni din care rezulta că cei nemulţumiţi ar fi fost nişte 
conspiratori hotărâți să-l suprime. Claudiu, speriat, semnă toate 
condamnările la moarte care i-au fost prezentate. 

Aceste evenimente îl aruncară pe Petronius pe planul secund 
al preocupărilor Messalinei. Apoi izbucni încă un scandal. 
Asiaticus, unul dintre cei mai bogaţi oameni din Roma, care 
participase activ la răsturnarea lui Caligula şi contribuise la 
ridicarea lui Claudiu, cumpărase grădinile lui Lucullus şi se lăuda 
că le va face de o sută de ori mai frumoase decât cele ale lui 
Mecena. În sufletul Messalinei se trezi dorinţa de a pune mâna 
pe aceste grădini. Liberţii, gata sa-i facă orice plăcere, îi 
pregătiră un dosar din care rezulta că Asiaticus ar urzi planuri 
de răsturnare a lui Claudiu. Procesul avu loc în apartamentul 
împăratului, în prezenţa Messalinei. Asiaticus se apără cu 
disperare subliniind sprijinul pe care îl dăduse lui Claudiu. 
Înduioşat de aceste argumente suveranul îi acordă favoarea de 
a-şi alege singur moartea. Asiaticus se duse acasă şi îşi tăie 
venele. A doua zi Messalina intra în posesiunea faimoaselor 
grădini. 

Calist, primul cancelar, considera că domnia lui Claudiu luase 
o turnură dramatică şi, sub pretextul unei boli care nu-i mai 
permitea să facă faţă sarcinilor, returnase pecetea imperială şi 
se retrase departe de Roma. Messalina îi propuse lui Claudiu să-i 
încredinţeze sarcina de prim cancelar lui Petronius. Impăratul 
acceptase această idee cu plăcere. Un scriitor în fruntea 
treburilor statului, roman, care se ocupa de istorie, ca şi 
suveranul său, era o formulă ideală. 

Prevenit de Agrippina şi de prefectul oraşului cu privire la 
înalta demnitate care i se rezerva, Petronius, speriat de un 
contact zilnic cu Messalina, femeia-vampir, se adresă unor 
celebrităţi din lumea medicală care, plătite gras, constatară 
starea alarmantă a sănătăţii sale şi îi recomandară să schimbe 
pentru un timp aerul nesănătos al Romei. 

Agrippina, din dorinţa de a-i face un serviciu lui Petronius, îi 
spusese Messalinei că un fel de istovire îi luase lui Petronius 
aproape toată bărbăţia. 

—E tânăr! Se va pune repede pe picioare, replică 
împărăteasa supărată. 


Manifestându-şi compasiunea pentru colegul său într-ale 
scrisului, Claudiu îi acordă vacanţa cerută dar cu precizarea că 
trebuia să şi-o petreacă la Baies şi nu în Egipt. 

A doua zi o caravană de trăsuri şi care, cu cea mai mare parte 
a oamenilor de casă ai lui Petronius, părăsi Roma luând-o pe via 
Appia spre Campania. 

Inainte de a pleca, Petronius făcuse formalităţile necesare 
pentru a obţine tutela asupra lui Quintus Cotta. lunius în zadar 
încercase să-l convingă să renunţe. 

— Băiatul acesta nu-ţi va aduce decât necazuri. Să nu spui că 
nu te-am prevenit. 


XXV 

Liniştea de la Baies îl învăluia pe Petronius potolindu-i nervii 
încordaţi. De altfel căuta beatitudinea, extazul creatorului care 
se consacra operei sale. Se străduia să-şi refacă echilibrul 
mental de care avea atâta nevoie. Spiritul Cynthiei era lângă el 
datorită prezenţei lui Lucilius, care căuta să-i dovedească la tot 
pasul afecţiune. Marcia îl înconjura cu dragoste. In afară de 
aceasta putea să conteze pe Encolpius, Ascyltus şi pe Giton 
care, chiar dacă nu făceau parte din lumea lui, îi erau mai dragi 
decât toţi cei de la Palatin, luaţi împreună. Agrippina îl ajutase 
să se retragă neatins dintr-o situaţie primejdioasă. Era bogat, 
tânăr, frumos, talentat. Admirat de unii şi urât de alţii, îşi 
neutralizase duşmanii, aşa că cel puţin deocamdată nimeni nu 
se putea atinge de el. 

Fusese neplăcut surprins de interdicţia de a merge la 
Alexandria, de a revedea această lume exotică, de neuitat. 
„Totdeauna se va găsi cineva care să te priveze de bunurile 
tale”, spunea Antonia şi cuvintele acestea îi sunau în urechi ca 
un dangăt de clopot amintindu-i de precaritatea situaţiei sale. 
Claudiu, care pe timpuri alerga după el rugându-l să-i asculte 
elucubraţiile istorice, îl invidia. În momentele de luciditate 
Bâlbâitul îşi dădea seama că din cronicile sale mediocre nu va 
rămâne nimic şi că numele său nu va figura decât în cronologia 
imperiului roman. 

Lucilius îi aduse pe o tavă nişte răcoritoare. Faţa sa frumoasă 
era luminată de un zâmbet. De unde ştiuse el că Petronius voia 
să-şi potolească setea şi că un pahar de suc cu o aromă 
delicioasă i-ar face bine? 

Amurgul ţesea un joc de culori rubinii şi azurii deasupra mării. 

— La noi, în Reţia, nu sunt decât râuri de munte şi lacuri mici 
şi reci încât dacă îţi înmoi mâna în apa lor poţi să îngheţi. Aici, la 
Baies, am văzut pentru prima dată marea. Intinderea aceasta de 
apă albastră, atât de vastă, îmi dă impresia că cerul mi s-a 
aşternut la picioare. Mă întreb dacă marea nu e tot aşa de rece 
ca şi râurile din munţii noştri. 

Era pentru prima oară când Lucilius i se adresa primul. 

— De ce n-o încerci? întrebă Petronius. Apa mării este caldă şi 
mângâietoare. N-ai decât să cobori pe aceste trepte până acolo, 
unde e o mică plajă... Tocmai ce-ţi trebuie ca să te dezbraci şi 
să intri în apă. 


— Dar nu ştiu să înot! 

— Nu-i nicio primejdie dacă intri în apă până la genunchi sau 
chiar până la piept. Marea este liniştită. Valurile mici şi 
inofensive fac să te simţi şi mai plăcut. 

Petronius citi pe faţa lui Lucilius curiozitate şi teamă. Era 
ispitit să încerce apa. Nu erau decât vreo câteva zeci de trepte 
până la plajă. Petronius se întreba dacă Lucilius îşi va învinge 
frica. Deodată, fără să spună vreun cuvânt, băiatul se îndreptă 
spre trepte. Părea că o forţă invizibilă îi împingea spre mare. 
Cobori scara în pas alergător. Petronius se sculă de pe bancă, se 
apropie de balustrada de marmură şi se uită în jos, la Lucilius 
care ajunsese pe plajă, îşi scoase tunica, pânza care îi acoperea 
şoldurile şi rămase gol. Părea o statuie care-l reprezenta pe 
Apollo adolescent. Apoi, curajos, intră în apă şi se îndreptă fără 
să şovăie în larg. Înainta uşor cucerit de temperatura plăcută a 
mării, de imensitatea ei. 

— Lucilius, opreşte-te! strigă Petronius. Acolo apa este prea 
adâncă pentru tine! 

| se păru că Lucilius nu-l auzise şi se înfricoşă. Văzu valurile 
cum îi acoperă umerii şi îi ajung la bărbie. Apoi băiatul dispăru 
tras de curent sau alunecând într-o groapă. 

îngrozit, Petronius se aruncă pe scări, îşi scoase repede tunica 
şi sări în apă ca să-l caute. Se îndreptă spre locul unde îl văzuse 
pentru ultima oară. Văzu o mână ce se ridica pe deasupra 
valurilor. Petronius, înotător excelent, ajunse din câteva mişcări 
la locul în care Lucilius se zbătea sub apă. Îl prinse şi îl scoase la 
suprafaţă. Băiatul se prinse de gâtul lui Petronius şi, aruncându-i 
o privire plină de recunoştinţă, inspiră cu lăcomie aerul. 

Petronius se întoarse şi o porni spre plajă cu Lucilius în braţe. 
Îi simţea pielea lipindu-se de a sa şi braţele cum îl încolăceau. 
Nu-i vedea decât părul blond şi ondulat, ca al Cynthiei, deoarece 
faţa îi era lipită de pieptul său. Tremura înfiorat deoarece simţea 
linia coapselor surorii sale, umerii ei, şoldurile ei. O purta pe 
Cynthia la piept. 

leşind pe plajă îl întinse pe Lucilius istovit pe nisip. Numai 
sânii şi sexul îl deosebeau de Cynthia. Dar inima, creierul, erau 
ai Cynthiei. Lucilius îşi revenise şi îi zâmbi stăpânului său. 

— Apa e minunată! 

Era vocea Cynthiei. Petronius se aplecă şi îi sărută gura - gura 
Cynthiei. Îi simţi buzele pe buzele sale. Apoi se ridică în coate. 


Băiatul rămase culcat pe nisip, cu braţele întinse, cu 
picioarele desfăcute; capul aplecat într-o parte amintea de 
profilul Cynthiei. Petronius se prăbuşi peste el. 


De la Roma veneau numai veşti proaste. Ceea ce nici 
Octavian August, nici Tiberius, şi nici Caligula nu îndrăzniseră să 
facă, să execute femei, devenise sub Claudiu o pedeapsă 
obişnuită. Patricienii care nu erau senatori, şi puteau să 
părăsească Roma fără permisiunea împăratului, începură să 
fugă din capitală. 

Messalina, profitând de ignoranţa şi imbecilitatea soţului său, 
care îi îndeplinea orice dorinţă, vindea cetăţenia romană şi îşi 
recrutase agenţi care îi aduceau clienţi. Lua mită pentru 
numirea guvernatorilor, prefecţilor, generalilor. Candidaţii bine 
făcuţi trebuiau să se culce cu ea. Il convinsese pe Claudiu să 
impună legea monopolurilor care lichida concurenţa şi permitea 
concesionarilor să urce preţurile într-un mod scandalos. 
Scumpetea produselor alimentare dusese la foamete. Numărul 
clienţilor, care nu puteau să supravieţuiască decât cerşind la 
uşile celor bogaţi, crescuse. Obiectele de lux, nu mai erau 
accesibile decât parveniţilor şi demnitarilor, care copiau fără 
jenă procedeele Messalinei. Toată lumea era revoltată de 
scandaluri. Un singur om nu ştia de abuzuri, de afacerile 
dubioase, de fraude, şi acesta era împăratul. Niciodată Roma nu 
cunoscuse o corupţie mai mare. 

Lipsa de hrană dusese la boli care secerau copiii şi bătrânii. 
Demnitarii îl informau pe monarh că epidemiile erau aduse de 
străinii care invadaseră Roma. O nouă taxă fusese impusă 
străinilor ca să acopere nevoile oraşului. În realitate banii 
umpleau buzunarele Messalinei şi ale prietenilor ei. 

O campanie modestă în Bretania îi oferi lui Claudiu prilejul să 
ceară o ornamentaţie triumfală pe care Senatul o aprobă cu o 
grabă înjositoare. 


În timpul acesta informaţiile care veneau de la lerusalim 
avertizau cancelaria că regele Herod Agrippa, care făcea mare 
caz de prietenia sa cu Claudiu, pregăteşte o răscoală generală a 
popoarelor şi regatelor clientelare din Orient ca să creeze un 
imperiu în stare să scuture jugul roman. Informat, ldiotul 
încoronat refuză la început să dea crezare informaţiilor din care 


rezulta că „prietenul” său, care manifesta atâta afecţiune, ar fi 
în stare de trădare. Răscoala trebuia, să izbucnească cu prilejul 
aniversării împăratului.  Conglomeratul populațiilor semite, 
amestecate între ele ca un mozaic, trebuia să atace prin 
surprindere garnizoanele romane, să le nimicească şi apoi să 
proclame independența. Lucrările de fortificații de la lerusalim 
erau aproape terminate. 

Petronius fu convocat urgent la Roma. Citind mesajul, 
suspină. Viaţa frumoasă luase sfârşit. 

Plecă cu inima grea. Reuşise, oare, Messalina să-l prindă în 
lat? 

Chiar în ziua sosirii sale la Roma fu primit de împărat, de 
Messalina şi de tot consiliul imperial. Lângă Petronius erau vechi 
consuli, generali, senatori. Se stabiliseră misiuni politice şi 
militare. Când îi veni rândul lui Petronius, împăratul îi zâmbi cu 
un aer neghiob: 

— Messalina şi cu mine am hotărât să te numim consilier şi 
coordonator al afacerilor din Orient. 

Petronius observă cu coada ochiului privirea triumfătoare a 
Messalinei. Răspunse cu demnitate: 

— Majestate, sunt foarte onorat de încrederea Voastră. Dar aş 
prefera să lupt cu arma în mână. 

Consternarea de pe faţa Messalinei fusese atât de vizibilă 
încât Petronius se întrebă dacă n-a sesizat-o şi împăratul. 

— Modestia ta merită toată stima, zise Claudiu, însă noi 
suntem cei chemaţi să hotărâm! În seara aceasta suntem cu 
toţii invitaţii lui Narcis. Vom avea ocazia, Petronius, să vorbim 
mai mult. Vreau să-ţi vorbesc şi de Istoria Cartaginei, pe care 
am scris-o. 

leşind din sala de consiliu, Pedanius Secundus se apropie de 
Petronius. 

— Ai auzit ultima ştire? Vinicius, frumosul Vinicius, a fost 
otrăvit. 

O sudoare rece trecu pe spinarea lui Petronius. 

Prefectul continuă: 

— A refuzat într-o manieră brutală, să se culce cu Messalina. 
„Nu vreau să transmit soţiei mele vreo boală venerică din cele 
care bântuie prin Roma. Dacă voiam să mă culc cu tine, te 
vizitam la Subura, fără complicaţii şi fără riscul de a fi surprinşi 
de bărbatul tău”. Ea l-a pălmuit, apoi i-a întors spatele. Unul din 


informatorii mei, un sclav al Messalinei, a auzit totul. Alaltăieri 
Vinicius a plătit cu viaţa insulta de a o fi refuzat pe Messalina. 

— Toată Roma cunoaşte desfrânarea, abuzurile, crimele 
acestei femei. Şi niciunul dintre voi, colaboratori apropiaţi ai 
împăratului, nu îndrăzniţi să-i spuneţi adevărul. 

— Ţin prea mult la capul meu ca să risc să-l pierd. Claudiu e 
atât de îmbrobodit de femeia asta încât ar respinge cu indignare 
„calomniile” noastre. 

— lartă-mă, Pedanius, dar cu un suveran ca al nostru imperiul 
ar trebuit de multă vreme să se prăbuşească ca un castel pe 
nisip. 


— Se spune că Jupiter îi ocroteşte pe idioţi. Liberţii sunt 
secături şi parveniţi dar sunt buni administratori. Fură şi ei, dar 
găsesc şi mijloace ca să umple trezoreria. Execuţiile şi 
confiscările arbitrare au intrat în obişnuinţă. Apoi mai este şi 
forţa inerţiei, care duce imperiul. 

Petronius nu mai putea să asculte cuvintele prefectului. Se 
gândea că poate chiar în noaptea aceea oamenii de încredere ai 
Messalinei vor încerca să-l otrăvească. 

Se prezintă la Narcis cu nervii încordaţi. Lucilius îl urma de 
aproape. Inainte de a pleca de acasă îi dăduse instrucţiuni 
amănunțite. Trebuia să fie atent la toate mâncărurile şi băuturile 
care îi vor fi servite. Lucilius îl ascultase cu atenţie. Inteligența şi 
perspicacitatea îi serveau mai mult decât toate explicaţiile. 
Inţelesese totul. Spre deosebire de Berenice, care se răzvrătea 
împotriva subjugării psihice, Lucilius accepta docil coabitarea 
sufletului său cu cel al Cynthiei. Oare îşi dădea seama de 
fenomenul prin care trecea? Ataşamentul, afecțiunea, plăcerea 
de a-l urma peste tot îi dădeau lui Petronius o senzaţie de bună 
dispoziţie de nedescris. Acum, când lupta pentru supravieţuire, 
Lucilius îi era indispensabil. 


Bogăția, provenită din confiscarea numeroaselor averi, se 
reflecta în splendoarea vilei lui Narcis. Banchetul fastuos oferit 
în cinstea perechii imperiale şi a invitaţilor săi ilustra jafurile şi 
hoţiile gazdei. 

Era un vechi obicei care permitea ca firimiturile căzute sub 
masă să nu fie ridicate ca să hrănească duhurile vechilor stăpâni 
ai casei. Narcis, care nu se simţea în niciun fel legat de cei care-l 


precedaseră în vilă - toţi executaţi - îşi lăsa câinii de lux să se 
plimbe pe sub mese şi să-şi potolească foamea cu resturile pe 
care le găseau, îndeosebi cu bucăţile de carne. 

Comesenii se întinseseră pe paturi în timp ce sute de sclavi 
serveau la mese. În dreptul fiecărui invitat stătea în picioare un 
sclav, cu braţele încrucişate, ca să urmărească cu atenţie orice 
dorinţă şi să facă semne celor care aduceau mâncare şi 
paharnicilor pentru a satisface imediat aceste dorinţe. 

La picioarele patului lui Petronius stătea Lucilius. 
Majordomului, care îl întrebă de această schimbare a 
protocolului, Petronius îi răspunse sec că îi place să aibă 
totdeauna pe aproape sclavii săi. Intrucât Lucilius era foarte 
frumos, majordomul zâmbi complice. 

— Am priceput, „Clarissimus”! 

Vecinii de masă, printre care erau prefectul Pedanius, 
Agrippina şi Tigelin, observară manevra. 

— Am să adopt procedeul tău! zise prefectul oraşului, 
cunoscut pentru afecțiunea sa faţă de băieţi. 

Pentru Petronius banchetul era o tortură, în pofida veseliei 
comesenilor. Fiecare înghiţitură îi îngreuna stomacul şi fiecare 
gură de vin şi ardea gâtlejul. Şi totuşi trebuia să fie calm. Narcis, 
ca să-şi liniştească oaspeţii îngroziţi de faptul că otrăvirile 
deveniseră ceva obişnuit, instalase la fiecare masă câte un 
degustător care încerca mâncărurile şi băuturile înainte de a fi 
servite. În afară de asta mai făcea şi majordomul un control. 

Petronius privea atent la toate gesturile celor care aduceau 
platourile şi ale paharnicilor. Lucilius, nemişcat, părea o statuie 
de marmură cu culori injectate de specialişti, foarte la modă pe 
atunci la Roma. Petronius observă că tânărul său sclav face 
nişte mişcări aproape imperceptibile cu piciorul stâng. Când 
paharnicul lui Petronius umplu cupa, Lucilius făcu un gest 
stângaci, răsturnă cupa şi vinul se întinse pe dalele de marmură. 
Băiatul îşi ceru scuze şi scoase din buzunar o batistă ca şi cum 
ar fi vrut să şteargă balta de pe marmură. Un câine se apropie 
de o bucată de carne stropită de vinul vărsat şi o înghiţi cu 
lăcomie. Deodată se cutremură, scoase un urlet şi începu să se 
zbată cu spume la bot. 

Lucilius se uită atent la câinele în agonie. Vecinii de masă ai 
lui Petronius se uitau îngroziţi la câinele care încetă să se mai 
zbată. 


Cu o voce liniştită, ca şi cum ar fi fost vorba de un fapt divers, 
Lucilius zise destul de tare ca să fie auzit de cât mai mulţi diutre 
comeseni. 

— „Clarissimus”, vinul dumneavoastră a fost otrăvit. 

Conversaţiile încetară. Părea că un vânt îngheţat trecu prin 
sală. Paharnicul dispăru. 

Narcis, livid, se ridică de la masă, se apropie de Petronius şi 
îşi prezentă, tulburat, scuzele. 

— Totuşi nu cred să fi fost otrăvit. Cred că câinele suferea de 
vreo indigestie. 

Petronius răspunse impasibil: 

— Probabil! 

Nu putea pleca înaintea suveranilor dar, ostentativ, nu mai 
atinse nici mâncarea, nici vinurile. 

Comentariile nu mai conteneau. Majoritatea comesenilor 
invocând diferite motive, nu mai mâncau şi nu mai beau. Sclavii 
defilau cu platourile încărcate care nu-şi mai găseau amatori. O 
atmosferă rece, apăsătoare, stricase banchetul. 

Incidentul ajunse la urechile împăratului care se înspăimântă 
şi ceru să vadă câinele mort. Spectacolul îl înfurie. Tremura şi îşi 
strângea pumnii. Strigă la prefectul poliţiei şi îi porunci să-i 
identifice cât mai repede pe cei care au otrăvit vinul şi pe cei 
care au stat în spatele lor. Balele îi curgeau din gură iar ochii, 
scoşi din orbite, plini de sânge, aruncau flăcări. 

— Numai pedepsirea celor vinovaţi va putea să şteargă pata 
de pe reputaţia ospitalităţii casei tale, Narcis. 

În realitate tentativa avusese loc fără ştirea gazdei. Acesta 
era sigur că Messalina nu fusese străină de afacere. Otrăvirea 
lui Vinicius arăta o bizară asemănare. 

Narcis îi aruncă o privire plină de ură colegului său Pallas, 
devenit şi el amant al împărătesei şi care îl privea foarte senin. 
Cu siguranţă că participase la această lovitură. 

Claudiu îi spuse lui Narcis că pierduse orice poftă de mâncare 
şi o anunţă pe Messalina că trebuie să se retragă. 

A doua zi împăratul îl convocă pe Petronius într-o audienţă 
privată. Era atât de enervat încât bâlbâiala aproape că nu-i 
permitea să vorbească. 

— Acum înţeleg de ce vrei să pleci din Roma. Nu vreau ca 
domnia mea să fie mânjită de crimele care l-au dezonorat pe 
nepotul meu. Messalina este consternată ca şi mine. Te numesc 


guvernatorul Bitiniei. Legiunile tale vor şti să pună capăt 
frământărilor provocate de Herod Agrippa. Totdeauna am fost 
trădat de cei pe care i-am iubit! 

Petronius părăsi fericit Roma. Inconştienţa, imbecilitatea şi 
credulitatea lui Claudiu îi provocau milă. Era îmbrobodit şi 
înşelat în modul cel mai ordinar. 

La sediul guvernatorului din Bitinia, Petronius fu întâmpinat cu 
o veste plăcută. În timp ce galera sa naviga pe apele vijelioase 
ale Mării Negre, Herod Agrippa murise subit. Moartea sa punea 
capăt viselor pe care le nutrise împreună cu prietenii săi. Alianţa 
secretă semită se destramă ca o amforă spartă. Imperiul 
Orientului se dovedi un proiect mort din faşă. Familia lui Herod, 
care căzuse în mâinile romanilor, fusese tratată cu cea mai 
mare cruzime. Soţia lui întemniţată iar fiicele violate. Petronius 
găsi un Orient purificat şi putea, în sfârşit, să respire. Lucilius? 
Oglinda vie a Cynthiei, îi salvase viaţa. Fidelitatea lui Lucilius, ca 
şi plăcerile pe care i le oferea, îi rodaseră echilibrul psihic, 
plăcerea de a trăi. Petronius, care îi ghicise harurile intelectuale, 
îi angaja profesori de gramatică şi retorică din dorinţa de a-i 
face accesibilă marea cultură. 

Eleganţa şi rafinamentul Marciei contribuiau la creşterea 
prestigiului lui Petronius. Spiritul, cunoştinţele pe care le avea şi 
luxul său dădeau o strălucire deosebită rarelor banchete de la 
palatul guvernamental şi îi impresionau pe bogătaşii invitaţi, 
greci, evrei, armeni, arabi, în majoritatea lor negustori bogaţi, 
care aduceau din Orientul îndepărtat caravane încărcate cu 
mirodenii, pietre preţioase, covoare, şi, îndeosebi, cu mătase 
chinezească care se bucura de mare trecere la Roma. 

Quintus îi amintea de afecțiunea şi prietenia lui Castor. Era 
frumos, agreabil, calităţi de care era conştient şi profita de ele. 
Petronius trebui să intervină de câteva ori deoarece aventurile 
sentimentale ale acestui tânăr îl târau adesea în afaceri nu prea 
onorabile. Culmea fu atinsă prin violul fetei unui neguţător grec 
care avea mulţi prieteni gata să intervină ca să spele în sânge 
cinstea tovarăşului lor. Ca să evite complicațiile, Petronius plăti 
o mare sumă de bani şi acordă o serie de privilegii care, până la 
urmă, liniştiră furia tatălui jignit. 

Colaboratori competenţi făceau uşoară viaţa noului 
guvernator. Petronius ducea o viaţă de bogat stăpân rural. Scria, 


vâna, făcea inspecții sau plimbări descoperind locuri de o 
frumuseţe deosebită. 

Messalina şi ceata ei primejdioasă se aflau departe. Femeia 
aceasta îi amintea de tarantule, nişte păianjeni uriaşi care îşi 
devorează bărbătuşii după împerechere. 

Dar cerul nu era totdeauna senin. Năzbâtiile lui Quintus se 
înmulţeau. Petronius îl dojenea şi tânărul îl asculta pocăit cu 
capul plecat şi îi promitea să se cuminţească. Dar seara venea şi 
Quintus iarăşi dispărea în goana după aventuri. 

Intr-o zi Petronius asistă, din întâmplare, la o scenă care îi 
dădu de gândit. Scria în cabinetul său de lucru când auzi 
zgomotul copitelor unor cai ce se opriră în faţa intrării în palat. 
La ora aceea Marcia se întorcea din cavalcadele matinale, care îi 
plăceau foarte mult. Petronius se duse la fereastră deoarece îi 
plăcea s-o vadă râzând. Quintus, care o însoțea adesea în 
aceste plimbări, o ajută să descalece luând-o în braţe. Când faţa 
Marciei ajunse în dreptul gurii sale, Quintus o sărută pe buze. 
Marcia se smulse râzând din braţele lui Quintus şi îl ameninţă cu 
degetul. Petronius fu tulburat de acest incident. 

Se retrase de la fereastră ca să nu fie văzut. Resimţi 
îndrăzneala lui Quintus ca o insultă adusă persoanei sale. Există 
limite în intimităţile permise între rude şi prieteni. Era o scânteie 
de gelozie sau doar vanitatea bărbatului atins în amorul propriu? 
Niciodată nu se gândise că Marcia ar putea să-l înşele. În ochii 
lui, Marcia personifica nevinovăția, naivitatea, loialitatea. Nu-i 
inspirase dragostea cu care îl îmbătaseră Cynthia, Berenice sau 
Lucilius. 

Marcia ocupa un loc deosebit în viaţa lui. Se simţea vinovat că 
o considerase un simplu obiect dotat cu sentimente umane. Ea îi 
oferea dragostea şi chiar reuşise să-i câştige afecțiunea. Dare o 
deosebire, o mare deosebire între dragoste şi afecţiune. Oricum, 
Marcia nu putea să iasă din eclipsa în care o ţinea Cynthia. 

Seara Petronius îl chemă pe Quintus şi îi spuse că, din cauza 
împrejurărilor care îi umbriseră copilăria şi adolescenţa, 
cunoştinţele îi erau foarte superficiale şi că un tânăr, la vârsta 
lui, fără cultură, ar fi tratat cu dispreţ de snobii de la Roma care 
erau în stare să recite în greacă pasaje întregi din Homer sau să 
discute ore întregi despre Platon, Aristotel sau Diogene. Aşa că 
trebuie să urmeze calea tuturor tinerilor de rangul lui şi să-şi 
desăvârşească cultura literară şi filosofică la Atena. Să nu-şi 


facă griji în legătură cu cheltuielile deoarece el, Petronius, se va 
ocupa de toate. 

Quintus ascultă propunerea fără prea mult entuziasm, îl rugă 
să nu-l trimită departe şi chiar spuse că ar dori să-şi continue 
studiile în Bitinia. Dar Petronius nu-şi schimbă hotărârea. Bitinia 
nu-i putea asigura condiţiile de la Roma. Quintus trebui să se 
supună. 

Cu câteva zile înainte de plecarea lui Quintus, Marcia îi făcu o 
mare bucurie. li spuse că este însărcinată. Lacrimi de bucurie 
sclipeau pe obrajii ei trandafirii. 

— Un copil va strânge şi mai mult legăturile dintre noi şi va 
face şi mai caldă dragostea noastră. 

Petronius o îmbrăţişa şi o mângâie pe păr. 

— Sunt fericit de venirea pe lume a unui copil, care va fi al 
nostru. 

Pentru moment Petronius avu senzaţia că minţise. Este 
adevărat, încerca pentru ea o mare simpatie şi recunoştinţă. Dar 
sentimentele sale faţă de ea erau atât de complexe încât nici 
naşterea unui copil nu-l mişca în niciun fel. Niciodată nu-i 
plăcuseră copiii gălăgioşi, răsfăţaţi, insuportabili, pe care părinţii 
îi priveau ca pe nişte minuni. În acelaşi timp îşi aminti de 
bucuria pe care o încercase când Cynthia îi spusese că va avea 
un copil. 

Deodată i se păru că atitudinea sa faţă de Marcia era 
monstruoasă. De ce se căsătorise cu ea dacă n-o iubise? Avea el 
dreptul să se opună şi să n-o lase să-şi găsească un bărbat care 
s-o iubească? Işi aminti de scena când descălecase şi era în 
braţele lui Quintus. De ce să prelungească la infinit echivocul 
acesta? Numai fiindcă Marcia îl adora şi ar fi trecut prin chinurile 
iadului dacă ar fi divorţat? 

Liniştea lui Petronius se risipi ca un nor de aur dus de violenţa 
unei tornade. Cum stătea aşa, cu gândurile răvăşite, hărțuit de 
sentimente contradictorii, primi o ştire de la Roma care îl 
descumpăni prin caracterul său neaşteptat. O scurtă 
comunicare oficială semnată de Narcis îl informa cu privire la 
executarea  ex-împărătesei Messalina, acuzată de adulter, 
trădare şi complot împotriva vieţii împăratului. O altă scrisoare, 
semnată de tatăl său, îl anunţa că Chloe fusese spânzurată în 
urma unui ordin imperial. Prin acelaşi curier Petronius primi un 
ordin, semnat de data aceasta de Claudiu, care îi cerea să se 


întoarcă de urgenţă la Roma şi să predea toată autoritatea 
adjunctului său, care îi va ţine locul până la sosirea unui 
succesor. 


Petronius găsi Roma în plină fierbere. Evenimentul era prea 
mare, de mare senzaţie. Lovitura de teatru, chiar dacă trecuse o 
anumită perioadă de timp, nu-şi pierduse din actualitate. Familia 
Niger era victima infamiei deoarece Chloe fusese spânzurată. | 
se făcură funerarii modeste, permise de autorităţi. Marcellus, 
acum văduv, părea cel mai puţin impresionat de sfârşitul tragic 
al soţiei sale. 

lunius relată pe scurt desfăşurarea evenimentelor care au dus 
la prăbuşirea Messalinei. Obţinuse divorţul de Claudiu - să mori 
de râs - şi în timpul absenței acestuia din capitală se căsătorise, 
în cursul unei orgii, cu frumosul şi nobilul Silius. Orbită de 
dragoste, îl convinse pe acesta să pună mâna pe coroana lui 
Claudiu. Liberţii, aflând de aceasta, se temură că, după 
răsturnarea lui Claudiu, Silius şi-ar putea cocoţa prietenii în 
posturile cheie iar pe colaboratorii suveranului răsturnat să-i dea 
afară sau să-i execute. Narcis se hotărî să treacă la acţiune. Îi 
dezvălui lui Claudiu, uluit de cele ce auzea, toate infamiile 
Messalinei insistând asupra faptului că urmărea să-i ofere tronul 
lui Silius. Mai adăugă că, la un banchet oferit în cinstea lui 
Bacchus la vila lui Silius, Messalina s-ar fi comportat faţă de 
acesta ca o soţie îndrăgostită. Teama îl copleşise pe Claudiu dar 
Narcis, autorizat de augustul său stăpân, luă comanda 
pretorienilor, îl puse pe suveran în fruntea lor şi le ordonă să 
ocupe Roma. Orgia era în toi când un prieten îi preveni pe 
petrecăreţi că pretorienii se îndreaptă spre casa lui Silius. 
Comesenii se risipiră ca nişte iepuri speriaţi, cu excepţia câtorva 
indivizi şi a câtorva femei aproape goale, paralizate de beţie, 
care fuseseră arestate la faţa locului. Printre ele se afla şi Chloe. 
Messalina şi cu Silius fugiseră printre primii. Dar nici pretorienii 
nu şedeau cu braţele încrucişate. Silius fu arestat imediat. În 
faţa unui tribunal militar constituit „ad-hoc” Narcis prezentă o 
listă de o sută cincizeci de amanți ai Messalinei. Toţi aceştia, ca 
şi toţi participanţii la orgie, îşi lăsaseră capul pe butuc. Doar 
femeile fuseseră spânzurate. Messalina încerca să se salveze, îi 
chemă pe cei doi copii ai săi, Britannicus şi Octavia, şi se pregăti 
să se apere în faţa soţului său, sperând să-l înduioşeze. Dar 


Narcis nu-i permise să se apropie de împărat. Disperată, se 
refugie în vechea grădină a lui Asiaticus, pe care pusese mâna 
în epoca sa de glorie şi aşteptă îngrozită sosirea călăilor. Un 
detaşament de pretorieni o găsi stând chircită lângă fântâna lui 
Bacchus, zeul care binecuvântase nunta ei cu Silius. Un 
centurion îi înfipse sabia în burtă. Messalina, împărăteasa 
Romei, îşi dădu duhul sub ochii acestuia. 


Petronius se duse la Palatin, dar Claudiu era atât de beat încât 
nu putu să-l primească. Două zile mai târziu augustul stăpân, 
trezindu-se din beţie, cu faţa buhăită şi ochii tulburi, cu vocea 
aproape stinsă, îl primi în camera sa întins pe un pat. Incă mai 
râgâia. 

— Am văzut în cursul procesului că Messalina, după ce l-a 
otrăvit pe Vinicianus, se hotărâse să te lichideze şi pe tine. Ai 
fost un senator loial. De azi înainte faci parte din consiliul meu 
privat. 

La puţin timp după întoarcerea lui Petronius la Roma vila lui 
Niger luase foc. Doar câteva coloane de marmură şi statui 
înnegrite de funingine rămăseseră împrăştiate ca nişte fantome 
printre ruinele  carbonizate. Petronius se grăbi să ofere 
ospitalitate Domitiei şi lui lunius, ca şi lui Marcellus şi copiilor 
săi. Vibius se mutase între timp în Velabrum, cartierul afacerilor 
sale. Petronius ajută şi rudele lui Marcellus şi ale lui Chloe să-şi 
cumpere apartamente lângă Circul cel Mare. 

Singură prezenţa Ledei sub acoperişul său îl făcea fericit. Era 
portretul viu al mamei sale. Când privea avea iluzia că timpurile 
se întorc şi că îşi retrăieşte adolescenţa, cea mai frumoasă 
perioadă a vieţii sale, când o avea alături pe Cynthia. Dar când 
se uita în oglindă şi vedea imaginea unui bărbat trecut de 
treizeci de ani, simţea că se apropie bătrâneţea. 

Leda îl adora trezindu-i lui Marcellus sentimente de invidie şi 
făcându-i pe lunius şi Domitia să-şi încrunte sprâncenele. Deşi 
ajunsese la vârsta măritişului şi în pofida frumuseţii şi 
farmecului cu care era înzestrată, nu găsea un pretendent aşa 
cum şi-ar fi dorit tatăl ei. Marcellus, căzut în sărăcie, nu putea 
să-i asigure o zestre care să atragă elita tineretului roman. 
Numai câţiva bogătaşi bătrâni, dornici să-şi cumpere neveste 
tinere şi decorative, nişte parveniţi, dornici să-şi îmbunătăţească 
poziţia socială aliindu-se cu o familie nobilă, îi ceruseră mâna. 


Marcellus se arăta înţelegător. 

— Un soţ în vârstă, bogat, fără copii, ar fi o partidă excelentă 
pentru Leda. Când va rămâne văduvă va fi o femeie cu avere şi 
va putea să se mărite cu orice tânăr. 

— Pândeşti o asemenea ocazie? exclama Domitia 
scandalizată. 

— Puteţi să-mi arătaţi una mai bună? replică Marcellus prost 
dispus. 

Petronius se bucura aproape inconştient de această piedică 
deoarece Leda rămânea lângă el, căci dacă s-ar fi căsătorit, ar fi 
plecat în casa soţului şi n-ar vedea-o decât la sărbătorile din 
familie, perspectivă care nu-l încânta. Să fi fost el gelos! Ar fi 
fost absurd! 

Marcia, care radia de fericire că va fi în curând mamă, se 
plângea din când în când de dureri în pântece. Xenofon, medicul 
Curţii, o consulta. 

— Emoţia cauzată de starea dumneavoastră vă provoacă 
dureri nervoase. Sarcina evoluează normal, zise el cu autoritate. 
Răbdare! Răbdare! Răbdare! 

Data naşterii se apropia. 

Petronius se afla la Palatin, la o reuniune a consiliului, când 
Domitia îl anunţă printr-un curier că Marcia năştea dar că 
naşterea se anunţa foarte grea. Fugi repede acasă şi pe coridor, 
în faţa camerei Marciei, dădu peste Domitia şi lunius foarte 
tulburaţi. 

Xenofon ieşi din cameră şi cu faţa posomorâtă îi spuse lui 
Petronius: 

— Au intervenit complicaţii neprevăzute. Datoria mea de 
medic îmi cere să vă întreb dacă preferaţi să scape copilul sau 
mama. 

— Salvează-mi soţia, „Eminentissimus”! Viaţa ei înainte de 
toate! 

Xenofon îşi înclină bombănind capul. 

— Voi încerca să fac imposibilul. Organismul soţiei 
dumneavoastră este foarte slăbit. 

— N-aş putea s-o văd? 

— Deocamdată medicul trebuie să-i acorde îngrijirea, zise 
Xenofon intrând în cameră şi închizând uşa în spatele său. 

Domitia plângea, lunius îşi frângea mâinile şi clătina nervos 
din cap. Petronius măsura coridorul de la un capăt la celălalt. 


Sclavi aferaţi cărau ligheane cu apă caldă în cameră şi ieşeau 
cu mâinile goale. Din când în când se auzeau gemetele Marciei. 

Remuşcările începură să-l roadă pe Petronius. Se simţea 
vinovat că nu-i acordase mai multă atenţie. Părea că o forţă 
străină, un zid de gheaţă îl împiedica să se apropie de ea ca să-i 
arate mai multă căldură, mai multă tandreţe. Când Marcia îi 
vorbea aproape că n-o auzea, i se părea că vocea ei venea de 
departe, distorsionată de ecouri bizare. Chiar când o îmbrăţişa 
sau când făcea dragoste, simţea un fel de obstacol invizibil de 
parcă un strat de aer rece ar fi încercat să se interpună între ei. 
să fi fost spiritul Cynthiei? Să se fi simţit ea trădată? Doar i se 
dăduse prin Berenice, apoi prin Lucilius! Dar pe Marcia o 
respingea! Lui Petronius îi venea să urle, să bată cu pumnii în 
pereţi, să-i ceară iertare pentru purtarea sa distantă. 

Un țipăt sfâşietor puse capăt gemetelor, apoi nu se mai auzi 
nimic... Urmă o tăcere grea, amenințătoare. Petronius se 
îndreptă spre uşă, puse mâna pe clanţă, dar şi-o luă imediat fără 
ca să deschidă. 

Xenofon ieşi ştergându-şi mâinile cu un şerveţel pe care îl 
aruncă imediat unei sclave. Făcu semn să se închidă uşa şi 
spuse în şoaptă lui Petronius şi părinţilor săi. 

— Dorinţa dumneavoastră a fost îndeplinită, „Clarissimus”! 
Mama a fost salvată! 

— Vă mulţumesc, „Eminentissimus”! Şi copilul? 

Medicul răspunse cu o voce rece, profesională. 

— A fost sacrificat! Dar să nu vă faceţi sânge rău, 
„Clarissimus”. N-ar fi supravieţuit decât câteva ore. „Domina” 
Marcia nu ştie că l-a născut mort. | s-a spus că acesta va trebui 
să se bucure de o îngrijire specială departe de ea. Puteţi să 
intraţi la soţia dumneavoastră. Dar atenţie! Criza încă n-a 
trecut! Voi reveni! 

Xenofon salută şi plecă. 

Petronius trase adânc aer în piept, ca să prindă puteri, şi intră 
în camera Marciei. In pofida paloarei, a buzelor golite de sânge 
şi a obrajilor slăbiţi, mai era încă frumoasă. Văzându-l pe 
Petronius ochii îi sclipiră. Îşi întinse braţele spre Petronius şi îi 
spuse cu o voce ce abia se auzea: 

— In sfârşit, vom avea un copil! Copilul nostru! Voi fi cea mai 
fericită femeie din lume! 

— Sunt foarte fericit! 


Se aplecă spre ea şi o îmbrăţişă. 

— Te iubesc, Marcia! Te iubesc! 

Ochii tinerei femei se umplură de lacrimi de bucurie. 

— Este pentru prima dată când îmi spui „te iubesc” Ştiam că 
copilul o să ne unească! Te iubesc, Petronius! Te iubesc, 
Petronius! 

Trecură câteva zile. Xenofon o vizita şi o examina pe Marcia 
dimineaţa şi seara afişând în prezenţa ei un aer optimist. 

— In curând vă veţi scula din pat, „Domina”. Naşterea în 
condiţii atât de dificile a provocat această mică întârziere în 
restabilirea dumneavoastră. 

Apoi îl lăsa pe Petronius să intre. 

— Copilul! Copilul meu! Vreau să-mi văd copilul! şoptea 
Marcia. 

— Mâine o să vi-l aducă. E un copil foarte sănătos. 

Marcia continua să plângă 

— Copilul meu! Vreau copilul meu! 

Starea Marciei nu se ameliora. Creştea febra, obrajii şi fruntea 
îi ardeau. Puterile îi slăbeau. 

Xenofon îi făcu semn discret lui Petronius să-l urmeze şi ieşi 
pe coridor. 

— Vreau să vă vorbesc ca de la bărbat la bărbat, 
„Clarissimus”! zise medicul. Infecția s-a declanşat. Mijloacele de 
care dispune medicina nu pot să împiedice progresul bolii. 
Trebuie să vă pregătiţi pentru cea mai rea dintre situaţii. 

După plecarea lui Xenofon, Petronius se lăsă pe un fotoliu şi 
îşi ascunse obrajii în mâini. Nu voia ca sclavii să-l vadă 
plângând. Inţelegea mai mult că oricând tragedia Marciei. Era o 
intrusă şi trebuia să dispară. Cynthia o ura. Săvârşise o mare 
greşeală căsătorindu-se cu ea. Crezuse pe atunci că face o faptă 
bună, îndeplinise dorinţa cea mai scumpă a Marciei, ceea ce era 
esenţial. Lângă el a cunoscut zile fericite. O viaţă scurtă şi plină 
de soare este de preferat unei existente lungi şi lipsite de sens. 

Se întoarse în camera Marciei şi se aşeză pe pat, lângă ea. Îi 
luă mâna dulce şi febrilă şi privirile lor se întâlniră. Istovirea şi 
amorţeala sfârşitului o împiedicau să-şi exprime prin cuvinte 
sentimentele de dragoste. Doar ochii ei scânteietori spuneau 
mai mult decât cuvintele. Pleoapele cu gene lungi se lăsară în 
jos. Gura îi zâmbea. Un zâmbet care îngheţa pe buze. Apoi 


degetele ei nu mai răspunseră la strângerea mâinii lui Petronius. 
Marcia încetase din viaţă. 


XXVI 

Roma urmărea cu interes şi cu pasiune manevrele din culise 
ale demnitarilor Curţii în căutarea unei alte soţii pentru împărat. 
Petronius, invitat adesea la micul dejun, îl auzea întrebând: 

— De ce nu vine împărăteasa?! Este în întârziere! 

Uitase, era inconştient sau senil? Claudiu invita adesea 
oameni pe care îi executase sau îi exilase. Când era lucid, 
vorbea de Messalina referindu-se la trecut: 

— Este sfâşietor să pierzi femeia pe care ai iubit-o! Da, am 
iubit-o pe Messalina, aşa cum îşi iubesc adolescenţii fetele 
visurilor lor! Petronius, tu-mi înţelegi durerea, căci şi tu ţi-ai 
pierdut soţia. Era frumoasă Marcia ta! Era aproape tot aşa de 
frumoasă ea şi Messalina! 

Apoi adăuga cu o voce plângătoare: 

— Dar Marcia nu te-a înşelat, nu ţi-ai mânjit sentimentele! 
Poate că dacă Messalina ar mai fi fost în viaţă, aş fi iertat-o! 

Claudiu vorbea cu o sinceritate dezarmantă de Octavia şi de 
Britanicus, copiii Messalinei. 

— Mă întreb dacă Octavia este fiica mea. Mama ei a avut 
atâţia amanți încât oricare dintre ei ar fi putut să-i fie tată. Dar 
Britannicus este al meu. Îmi seamănă, nu-i aşa? 

Petronius nu-i împărtăşea părerea. Impăratul era urât, slut, cu 
o inteligenţă mediocră, nebun, cu accese de furie bruscă şi 
nejustificată, în timp ce Britannicus era frumos, sensibil, dotat 
cu o inteligenţă ieşită din comun şi cu o luciditate excepţională. 

Claudiu declara că se hotărâse să rămână celibatar până la 
sfârşitul vieţii deoarece toate căsătoriile sale fuseseră nereuşite. 
Dar Agrippina, nepoata sa, îşi pusese în cap să devină 
împărăteasă. Putea astfel să deschidă drumul spre tron fiului 
său. Profitând de rudenia cu împăratul, îl linguşea, îl îmbrăţişa, îl 
mângâia, se aşeza pe genunchii lui, căutând astfel să-i aprindă 
simţurile. Înţelese că unchiul său simţea, totuşi, nevoia unei 
femei cu cap, unei sfetnice, care să-l ajute să se descurce în 
labirintul puterii. 

Liberţii, atât de uniţi până atunci, intrară în competiţie şi îi 
propuseră câteva candidate. Cel care ar fi reuşit să-şi impună 
candidata, şi-ar fi asigurat conducerea treburilor de stat. Narcis, 
care o susţinuse, apoi o doborâse, pe Messalina, îi propuse 
împăratului pe una din fostele sale neveste, Elia Perina, naivă şi 
proastă, care nu se amesteca în politică. Calist considera că 


Lelia Paulina, cea mai frumoasă femeie din Roma, ar juca de 
minune rolul decorativ de împărăteasă. Pallas o scoase din cutia 
surprizelor pe Agrippina, care, se pare, mai trecuse prin patul lui 
Claudiu. Fiică a lui Germanicus şi a Agrippinei celei bătrâne, 
putea conta pe dragostea armatei şi a poporului şi să 
consolideze tronul lui Claudiu. 

Împăratul îi ceru lui Petronius părerea. Întrucât Agrippina îi 
arătase totdeauna prietenie şi aducându-şi aminte de Caligula, 
Petronius o susţinu. Mai târziu avea să recunoască, cu regret, că 
făcuse cea mai proastă alegere din viaţa sa. Dar Rubiconul 
fusese trecut. Claudiu acceptă cu bucurie această soluţie 
deoarece corespundea şi preferințelor sale. 

Problema incestului - era vorba de căsătoria unchiului cu 
nepoata sa - fusese repede rezolvată. La propunerea lui 
Vittelius, cel mai servil dintre curteni, Senatul votă în 
unanimitate valabilitatea căsătoriei. Agrippina deveni 
împărăteasă. Narcis plăti mai târziu cu viaţa pentru faptul că 
optase pentru alta. La Curte se şoptea că Pallas ar fi fost 
amantul  Agrippinei. Căci dacă numeroşii bărbaţi care 
împărţiseră patul cu ea nu-i aduseseră decât o plăcere carnală, 
Pallas, şi într-o măsură mai mică Petronius, îi aduseseră pe o 
tavă de aur pompa imperială. 

Până atunci Agrippina lăsase grija educaţiei băiatului său pe 
seama mătuşii dinspre mamă, Lepida, care fusese acuzată de 
incest cu fratele său Domitius Ahenobarbus. Perceptorii 
băiatului erau un dansator şi un coafor, amândoi adepţi ai 
amorului grecesc. Devenită împărăteasă, Agrippina îşi aminti de 
copil. Prin intermediul acestuia se gândea să preia conducerea 
imperiului roman. Aşa că îi mulţumi Lepidei pentru grija 
acordată micului Domitius şi îl aduse la Palatin. „Nepotul lui 
Germanicus, visa Agrippina, are tot dreptul să vizeze tronul”. 

Petronius înţelese jocul Agrippinei. Dar ca să-şi atingă scopul 
trebuia să muncească mult, să manevreze cu abilitate, să-i 
divizeze pe adversari şi să-şi formeze o armată de adepţi. 

— Dragă Petronius, băiatul meu are nevoie de un preceptor 
capabil să-i desăvârşească educaţia. M-am gândit la tine. N-ai 
vrea să te ocupi de el? 

Petronius zâmbi cu bunăvoință. 

— Sunt flatat de încrederea ta. Dar caracterul meu nu 
corespunde unei asemenea misiuni care comportă o răspundere 


enormă. Ştii foarte bine că sunt un epicurian care caută înainte 
de toate plăcerea şi are oroare de muncă. Dar pot să-ţi propun 
un om de mare valoare şi care ar merita stima ta. Pe Seneca, 
unul dintre cei mai mari filosofi ai secolului nostru. Sub 
îndrumarea lui fiul tău va dobândi o vastă cultură, virtuțile unui 
adevărat roman şi concepţii politice sănătoase. 

— Dar Seneca este exilat! 

— Nu-i nimic mai uşor decât să-l aduci din exil. Claudiu, iubitul 
tău soţ, n-ar îndrăzni să te refuze. 

— Crezi că ar accepta să-mi adopte fiul, şi să-l căsătorească 
cu fiica sa, Octavia? 

— Ai un as care ţi-ar pleda cu strălucire cauza. Este Pallas! lar 
eu îl voi susţine cu toată căldura. 

— Petronius, eşti o comoară! zise Agrippina îmbrăţişându-l cu 
o tandreţe în care se simţea şi o nuanţă de dorinţă carnală. 

După o împreunare voluptoasă, Agrippina, lipindu-şi nurii goi 
de torsul muşchiulos al lui Petronius, îi zise: 

— iți aminteşti de prima noastră noapte de dragoste? Sub 
ochii fratelui meu şi ai prietenilor lui? 

— Împrejurările fuseseră, într-adevăr, ciudate. Dar apoi ne-a 
fost dat să vedem atâtea lucruri ciudate încât nimic nu mă mai 
poate uimi. 

— Vreau să te întreb, ceva. Te culci cu mine, chiar dacă sunt 
soţia împăratului, dar ai respins-o pe Messalina! De ce? 

— Fiindcă femeile care aleargă după bărbaţi ca nişte căţele în 
călduri mi-au inspirat totdeauna scârbă! 


Petronius, după ce îşi termina ocupațiile cotidiene, se întorcea 
cu plăcere în vila somptuoasă pe care o cumpărase, ca să 
asigure familiei sale o ambianţă agreabilă, confortul şi luxul cu 
care erau obişnuiţi la vila lui Niger înainte de incendiu. 

Marcia nu-i mai ieşea în întâmpinare. Acum se odihnea în 
cavoul construit pe Via Appia. Lete, fluviul uitării, o purtase spre 
genunea sa fără sfârşit şi fără nume. 

Lucilius îl consola prin prezenţa sa. Se gândea la acest 
adolescent care îl aştepta în fiecare seară fără să se culce, chiar 
dacă stăpânul se întorcea în zori. Il eliberase la împlinirea 
vârstei de optsprezece ani şi îi încredinţase administrarea 
generală a vilei. Răspundea de tot personalul - câteva sute de 
sclavi - dar sarcina sa era mai mult onorifică. Rolul său de 


favorit al stăpânului, chiar dacă nu era recunoscut, constituia un 
secret cunoscut de toată lumea. Lucilius îl însoțea peste tot, îl 
urma când vizitau magazinele cu obiecte de artă, îşi exprima 
bunul gust înnăscut în privinţa stofelor şi a bijuteriilor, când 
stăpânul îi cerea părerea, îl escorta în călătoriile de plăcere, de 
afaceri sau oficiale, făcea pe secretarul când era vorba de 
corespondenţa confidențială, era un personaj tratat de toată 
lumea cu respect şi cu o anumită teamă. 

Petronius nu se mai putea lipsi de Lucilius. Când tânărul îi 
împărțea patul, regăsea tandreţea şi pasiunea Cynthiei. 
Mustrările îl urmăreau, o învinovăţise pe nedrept pe sora sa. 
Marcia îşi urmase destinul. lar lui nu-i rămânea decât să şi-l 
urmeze pe al său. Lucilius! Delicateţea acestuia, tandreţea, 
fidelitatea, bucuria de a fi alături de el, nu erau decât 
manifestări palpabile ale legăturilor miraculoase care îl legau de 
lumea cealaltă. 

lunius dezaproba admiraţia exagerată pe care fiul său o 
nutrea faţă de Lucilius. A 

— Are o influenţă prea mare asupra ta, îi reproşa lunius. Iți 
cunoaşte toate secretele. Dacă ar vrea, ar putea să te piardă. 

Într-o seară lunius îl aşteptase pe Petronius când se întorsese 
de la Senat. 

— Am o veste bună pentru tine! Senatorul Salvius Scipio a 
cerut-o în căsătorie pe Leda. Marcellus este încântat. Salvius cu 
cele două sute de milioane de sesterţi reprezintă o partidă 
admirabilă. 

— Două sute de milioane de sesterţi şi şaizeci de ani, 
răspunse Petronius cu ironie. Marcellus îşi vinde fata, nu o 
mărită. 

— Ştii prea bine că pretendenţii nu se îngrămădesc la uşa 
noastră. Fata nu are zestre... 

— Sunt dispus să-t fac o zestre de şase milioane de sesterţi. 

Bătrânul Niger îşi încreţi fruntea şi aşa zbârcită, ca de 
maimuţă. 

— Cu ce titlu? 

— Nu înţeleg? 

— Cu ce titlu îi faci zestrea? Nu-i eşti decât unchi! 

— Tu ai zis-o! Exact, fiindcă sunt unchiul ei! 


— Marcellus, care deja avea anumite bănuieli cu privire la 
paternitatea  Ledei, de abia acum va avea confirmarea 
bănuielilor sale. 

Petronius izbucni într-un râs batjocoritor şi pe faţă se întipări 
un dispreţ, rece şi răutăcios. 

— Te asigur că va accepta oferta mea. La ora aceasta 
mândria lui nu mai este decât o amintire. 

A doua zi de dimineaţă, pe când traversa vestibulul de 
marmură trandafirie şi se îndrepta spre ieşire, fu acostat de 
Marcellus, însoţit de socrul său cu o figură stânjenită. 

Marcellus, după ce îi mulţumi pentru oferta privitoare la Leda, 
îl întrebă, jenat, dacă ar fi dispus să facă acelaşi sacrificiu şi 
pentru Corina, ajunsă şi ea la virată măritişului. 

Petronius înţelese sensul ascuns al acestei întrebări. 

— Bineînţeles, Marcellus. Corina va primi aceeaşi zestre. lar 
nepotului meu, Valerius, îi voi da o sumă egală, ceea ce îi va 
permite ca într-o bună zi să candideze pentru un loc de senator. 
Mă voi gândi şi la copiii pe care îi ai de la Chloe. Aceştia, nu sunt 
Nigeri, dar nu-i voi lăsa să putrezească în mizerie. 

Marcellus îşi plecă umilit capul. 

— M-am înşelat în privinţa la, Petronius! Îţi cer să mă ierţi! 

— Nu-ţi cer în schimb decât să mă consuli la alegerea 
candidaţilor. 

Când spuse asta, se gândi la Leda. Voia să aibă dreptul să se 
pronunţe la alegerea viitorului ei soţ. 


În acelaşi timp Petronius urmărea evenimentele de la Palatin. 
Desfăşurarea lor angaja în parte şi răspunderea lui. Căsătoria 
rapidă încheiată între Octavia şi Lucius Domitius îl ridică pe fiul 
Agrippinei la rang de ginere al împăratului. Cu puţin înainte 
fusese adoptat de Claudiu şi obținuse numele de Neron. Seneca, 
la recomandarea lui Petronius, devenise preceptorul lui. 

Britanicus, fiul lui Claudiu, avea acum un frate adoptiv care se 
bucura de influenţa mamei sale. Sărmanul fiu al împăratului se 
văzu surghiunit într-un apartament retras din Palatin şi izolat de 
prietenii săi. Un fel de colivie de aur pe care suveranul o 
acceptă fără să protesteze. Agrippina dobândise o autoritate 
care o depăşea de departe pe cea a Messalinei. Impăratul, 
subjugat de frumuseţea noii sale soţii şi de voinţa ei, superioară 


voinţei sale, îi executa orice dorinţă cu umilinţa unui psihopat 
căruia îi place să fie biciuit. 

Lelia Paulina, rivala Agrippinei, fusese executată. Elia Petina 
murise otrăvită, Sabinius, preceptorul lui Britannicus şi servitorul 
său fidel, fusese acuzat de complot împotriva vieţii lui Neron şi 
executat. Micul prinţ rămăsese singur, evitat de toţi curtenii 
care nu îndrăzneau s-o nemulţumească pe Agrippina. 

Petronius, consternat, constata că Roma retrăia zilele cele 
mai sângeroase din vremea lui Caligula. În schimb prestigiul său 
creştea. Agrippina afişa faţă de el o prietenie afectuoasă. 
Seneca declara ostentativ că se simţea onorat de a fi rudă cu 
marele Petronius. Adesea perechea imperială se ralia la părerile 
lui în şedinţele consiliului imperiului. Gurile rele şopteau că 
atitudinea Agrippinei faţă de Petronius nu urmărea decât să 
ascundă adulterul cu Pallas. De fapt, prin intermediul acestuia, 
Agrippina conducea imperiul. 

Numai că părerea celor care credeau că Petronius nu este 
decât un instrument în mâinile împărătesei nu împiedica lumea 
să constate că prestigiul său era în evidentă creştere. 
Increderea de care se bucura în faţa suveranilor putea să-i 
asigure un post de mare demnitar. Se vorbea că indolenţa, 
indiferența faţă de politică, pasiunea pentru arte şi eleganţă nu 
erau decât praf aruncat în ochii lumii şi că, în realitate, nutrea 
ambiţii nemăsurate, ceea ce era o eroare. 

Uşurinţa cu care suveranii îşi puneau semnătura pe ordinele 
de execuţie îl îngrozea pe Petronius. El, care se răzbunase doar 
pe asasinii tatălui său, care iubea viaţa, privea viitorul cu 
optimism, se lăsa îmbătat de libertate, de plăceri, de bucuriile 
de tot felul, privea cu silă la măcelul ordonat cu nepăsare de 
Claudiu şi Agrippina. li venea să vomite de câte ori îi auzea 
sortind morţii oameni alături de care dejunaseră în ajun. 

Căuta să uite de ticăloşiile acestea în braţele lui Lucilius. 
Vorba lui dulce, ca un susur de izvoare, gesturile liniştite, 
mângâierile îi potoleau zbuciumul lăuntric, îndepărtau oroarea 
din gândurile sale şi îi aduceau plăcerea încântătoare a 
dragostei Cynthiei. 


Roma, în ciuda dimensiunilor enorme, era un oraş mic. 
Această relativitate se aplica îndeosebi când era vorba de 
contrastul dintre populaţia săracă, ce colcăia în oraş, şi numărul 


redus de nobili şi demnitari, care alcătuiau o lume aparte. 
Această minoritate se întâlnea adesea la serbări, recepții şi alte 
sărbători. Ştirile zburau tot atât de repede în macrocosmosul 
Marii Rome ca şi în microcosmosul câtorva vile de lux, unde se 
reunea elita. O elită care se reducea mereu. La fiecare banchet 
rămâneau câteva locuri goale. Amatorii de senzaţii tari făceau 
pariuri: care dintre ei va dispărea primul. 

Ascensiunea, lui Petronius îi incita pe vânătorii de zestre şi de 
posturi importante să se înghesuie la mâna nepoatelor sale. 
Taurus Quintilius, un tânăr patrician care urmărea să ajungă cât, 
mai sus, se căsători cu Corina obţinându-i zestrea şi o chestură 
după care jinduia de multă vreme. Leda, care adăuga la zestre 
frumuseţea reînviată a Cynthiei, se văzu asaltată de pretendenți 
din înalta nobilime şi de cei mai nesătui ambiţioşi. Dar toţi aceşti 
pretendenți se izbiră de un obstacol la care nu se aşteptau. Leda 
se opuse unor cereri în căsătorie pe care Marcellus le-ar fi 
acceptat cu multă plăcere. Pontius era nătărău, Aurelius prea 
plin de el, Corvilius imbecil, Paulus Emilus urât, Cernius murdar 
şi neîngrijit, Carbo prea autoritar, Sarmentus prea copil, Hyrtius 
ipocrit, Zoticus linguşitor, Faustus mediocru. 

— Ce vrei tu? striga Marcellus furios. Vrei ca Apollo în 
persoană să-ţi ceară mâna? 

Petronius se distra urmărind peripeţiile acestei comedii. 
Regăsea la Leda nu numai frumuseţea Cynthiei, ci şi caracterul 
ei, voinţa şi umorul. În forul său interior se bucura de atitudinea 
fiicei lui. Deşi n-ar fi putut să spună de ce. 

Marcellus se hotărî să apuce taurul de coarne. 

— Leda, ajunge! în curând faci cinsprezece ani. Este 
momentul să te hotărăşti. Am cântărit avantajele pe care le 
prezintă fiecare pretendent. Am şi eu un cuvânt de spus! 

— Nu-ţi face griji, tată, în privinţa soţului meu. Treaba mea. 
După lege, consimţământul meu este obligatoriu, încă nu sunt 
atât de bătrână ca să mă tem că voi rămâne fată bătrână. Să fie 
clar! Eu am ultimul cuvânt. 

Se răsuci sprintenă pe călcâie şi îi întoarse spatele lui 
Marcellus, surprins de obrăznicia ei. 

Leda se duse în grădină. Ajunsese la o răscruce în viaţă şi 
trebuia să se gândească la viitor. Îl văzu pe Petronius 
plimbându-se gânditor lângă fântâna lui Neptun. li cunoştea 
obiceiurile. Ştia că îi plăcea să se plimbe pe aleile înmiresmate 


şi să se gândească la viitoarele capitole ale romanului. O fascina 
talentul unchiului său de a crea cu imaginaţia atâtea lumi. 

Se îndreptă spre Petronius şi se opri în faţa lui. 

— Te deranjez? 

— Dimpotrivă! E o plăcere să te văd. Tu eşti nepoata mea 
preferată. 

— AŞ fi vrut să-ţi vorbesc de zarva ce se face în legătură cu 
căsătoria mea. Toată lumea care se învârteşte pe aici îmi pare a 
fi un roi, un cuib de viespi. 

— Toate fetele trec prin asemenea crize înainte de căsătorie. 
Alegerea tovarăşului de viaţă este un moment important. 

— Nu mai pot suporta sâcâiala acestor flutură-vânt agasanţi. 
De ce nu vrei să te însori cu mine? 

Petronius simţi că ameţeşte. Era ultima propunere la care se 
putea aştepta. Recunoscuse vocea Cynthiei, felul ei de a vorbi, 
voinţa de a merge drept la ţintă! Să fi ales Cynthia calea 
aceasta ca să ajungă la el? In niciun caz! Să facă dragoste cu 
propria sa fiică? Ar fi fost ceva monstruos? 

— Se revoltă morala în tine, unchiule Petronius? Te scârbeşte 
incestul? Claudiu s-a însurat cu Agrippina, nepoata sa. Senatul a 
legalizat acest mariaj. Nu-ţi plac? Uită-te bine la mine! Sunt mult 
mai frumoasă decât toate femeile care se învârtesc în jurul tău. 
Şi sper, mai atrăgătoare decât Lucilius, umbra ta. De altfel, ai 
putea să ţi-l păstrezi. Nu sunt geloasă. 

— Leda, acest lucru este imposibil! 

— Lasă-mă să termin! Dacă mă voi mărita vreodată numai tu 
vei fi soţul meu! Ştiu că sunt cam stânjenitoare declaraţiile de 
această natură. 

— Leda, tu trebuie să înţelegi... 

— Tu trebuie să înţelegi că n-aş putea trăi fără tine. Orice alt 
bărbat, fie el şi Adonis, mă lasă rece. N-am nevoie nici de 
zestrea ta. O refuz! Am să te aştept! Poate că într-o zi te vei 
gândi la mine! Te iubesc, Petronius! Te iubesc! 

Speriată de propriile cuvinte, fugi ca o gazelă. Paşii ei făceau 
să scârţâie pietrişul de pe alee. Dispăru după o fântână 
arteziană cu ape ţâşnitoare care ridicau o perdea de argint lichid 
între ei doi. 

Petronius îşi duse mâna la frunte. Leda îl atrăgea, îi tulbura 
inima şi îi trezea senzualitatea, Dar era fiica sa, propria sa fiică. 
Dobândise reputaţia unui amoral. Un renume mai degrabă 


măgulitor, niciodată dezminţit. De altfel Leda exprima purul 
adevăr. Dragostea cu sora sa îi procurase cea mai mare plăcere 
a vieţii. Dar să te culci cu fiica ta, să profiţi de nevinovăția ei, de 
minciuna în care era învăluită naşterea ei, ar fi fost o mârşăvie. 
Cynthia ar fi fost prima care l-ar fi condamnat. 

In noaptea aceea îl posedă pe Lucilius gândindu-se la sora sa. 
Când ajunse la paroxism pronunţă numele Cynthiei. Lucilius 
accepta cu resemnare această comedie. Îşi iubea atât de mult 
stăpânul încât îi ierta totul, deşi amorul său propriu suferea. 


Câteva zile mai târziu Petronius primi vizita lui Marcellus. 
Acesta, deşi abia dacă depăşise patruzeci de ani, avea din cauza 
vieţii chinuite faţa brăzdată, privirea ştearsă, părea foarte 
îmbătrânit şi stânjenit. 

Petronius îl urâse din cauza căsătoriei cu Cynhia, făcându-l 
vinovat de moartea ei. Trecerea timpului nu-i cicatrizase rănile. 
Acum nu mai nutrea pentru el decât un sentiment de dispreţ. În 
favoarea lui nu pleda decât faptul că-i dăduse Ledei numele său 
onorabil şi că avusese grijă de ea ca de propriii săi copii. 

Marcellus îi mulţumi pentru ajutorul pe care-l dăduse familiei 
sale. Acum, însă, venise într-o problemă foarte delicată. Şovăi 
să-i spună, apoi îi vorbi ca şi cum ar fi repetat o lecţie bine 
învățată: 

— Ştiu că ceea ce îţi voi spune ţi se va părea cel puţin 
neobişnuit... Situaţia este simplă şi paradoxal de complicată. 
Leda mi-a făcut o mărturisire care m-a uluit... Te iubeşte! Mi-a 
spus că nu va accepta niciodată alt tovarăş de viaţă, alt bărbat, 
decât pe tine! 

Petronius îşi ridică mâinile, apoi zise stânjenit: 

— Sunt foarte măgulit că la vârsta mea mai pot să inspir 
asemenea sentimente unei fete de cinsprezece ani. Aş fi fericit 
să fiu soţul ei. Dar nu concep o căsătorie între unchi şi nepoate. 

Minţea şi ruşinea îl copleşea. Simţurile îl împingeau spre Leda 
dar conştiinţa îi interzicea săvârşirea unui păcat şi mai grav 
decât acela de a te culca cu sora ta. Apoi Domitia, lunius, Vibius 
cunoşteau adevărul. Dacă onestitatea sa ar fi fost mai flexibilă, 
o legătură clandestină cu Leda ar fi învins toate obstacolele. 
Leda ar fi acceptat această soluţie căci îl iubea, cum o iubea şi 
el. Dar cum ar fi reacţionat dacă ar fi aflat că este chiar fiica lui, 
fruct al unei legături incestuoase?... Era o dragoste imposibilă! 


— Vreau să te asigur, insista milogindu-se Marcellus, că Leda 
nu este animată de interese egoiste. Averea ta n-a influenţat în 
niciun fel alegerea pe care a făcut-o. 

— Nici nu mă îndoiesc, Marcellus! Totdeauna am avut cele 
mai bune sentimente faţă de tine şi faţă de familia ta. Am depus 
pe numele tău un milion de sesterţi ca să poţi să-ţi reiei locul din 
Senat. Ţi-am susţinut cauza în faţa lui Claudiu şi a Agrippinei. 
Vei fi pe prima listă a noilor senatori. 

Marcellus se ridică de pe scaun ca împins de un arc. Nu-şi mai 
găsea cuvintele ca să-şi exprime recunoştinţa. 

— Nu mi-am făcut decât datoria faţă de tatăl nepoatelor mele. 
Dragă Marcellus, totul se va termina bine ca într-o comedie 
grecească. 


Claudiu mergea şchiopătând pe o alee din grădină imperială 
sprijinindu-se de braţul lui Petronius. Băuse mult. 

— L-am primit ieri pe fostul tău cumnat. Era foarte fericit când 
i-am înmânat numirea. Mi-a vorbit de discuţia pe care a avut-o 
ieri cu tine. Mi-a repetat ultima frază pe care ai spus-o: „Totul se 
va termina bine ca într-o comedie grecească”. Concluzia ta 
păcătuieşte prin exces de optimism, Petronius. Viaţa nu este 
totdeauna comică. Amenințarea morţii, care planează ziua şi 
noaptea deasupra capetelor noastre, îndepărtează noţiunea de 
comedie. Fericirea nu mai este comică. O căutăm cu disperare 
ca să uităm de trecerea timpului şi de apropierea implacabilă a 
sfârşitului. 

Era atât de emoţionat încât abia putea să mai vorbească din 
pricina bâlbăielii. 

— Fericirea, puterea, realizarea viselor noastre sunt lucruri 
himerice şi scurta lor durată face şi mai atroce teama de 
moarte. Nenorociţii se tem mai puţin de moarte. Ştiu că este 
inevitabilă şi o aşteaptă resemnaţi, ca pe o eliberare. lţi 
aminteşti de cuvintele lui Caligula: „Omoară-l lent, ca să simtă 
că moare”. Nepotul meu ghicise că moartea este o eliberare. 
După ce primise prima lovitură de sabie din partea lui Cassius 
Cherea, îi arătă cu mâna sa pieptul şi îi strigă: „Loveşte aici! 
Loveşte aici!” Am urmărit procesul lui Cassius Cherea. Un 
martor a repetat cuvintele nepotului meu pe moarte. Voia să 
termine cât mai repede... Şi eu simt moartea rotindu-se în jurul 
meu. Mă obişnuisem cu vecinătatea ei sub Tiberius, sub Caligula 


iar acum, după căsătoria mea cu Agrippina, mă simt şi mai 
aproape de ea. Am făcut o greşeală ireparabilă. Dar fiecare om 
comite cel puţin una. lţi spun toate acestea deşi eşti prieten cu 
Agrippina. Dar îţi fac aceste confidenţe fiindcă te ştiu un om 
loial. Ai rămas credincios memoriei lui Caligula, în ciuda 
nebuniei lui. Îţi era milă de nebunia lui! Când te-a exilat, n-ai 
trecut în tabăra duşmanilor lui. Agrippina mi-a corupt liberţii, m- 
a făcut să-i adopt fiul iar acum ţese o pânză de păianjen ca să-l 
prindă şi să-l devoreze pe Britannicus, fiul meu. 

— Atunci de ce l-aţi adoptat pe Neron, Maiestate? 

— Mi-am urmat destinul. Am împlinit voinţa Agrippinei, în 
ciuda bănuielilor care mă rodeau. M-a prins în plasa ei. 
Agrippina vrea să-i smulgă tronul lui Britannicus, moştenitorul 
meu. l-am acordat lui Neron titlul de comoştenitor... Dar am să 
repar această greşeală. Toate soțiile mele au fost nedemne de 
mine şi, în ciuda bunătăţii mele înnăscute, le-am pedepsit după 
merit... Mă îmbăt ca să-mi uit greşelile. Mă îmbăt ca să uit de 
moartea care bate la uşa mea. Mă întreb la cine va bate mai 
întâi, la mine sau la Agrippina? La Neron sau la fiul meu? Eu nu 
fac decât să-mi urmez destinul... Agrippina m-a cucerit prin 
frumuseţe, prin tinereţe şi veselie. Dar aceasta n-a fost decât 
frumuseţea, tinereţea înșelătoare şi veselia prefăcută a 
diavolului. Chiar dacă am îmbătrânit, mi-a plăcut totdeauna să 
am în jur lume tânără. Aceasta îmi dădea iluzia că îmi păstram 
tinereţea. Când îi văd pe tinerii care mă înconjoară, mi se pare 
că mă aflu în faţa unei oglinzi care-mi reflectă propria imagine. 
O tinereţe falsă. Frumuseţea şi farmecul tău, Petronius, m-au 
atras totdeauna. A fost o dragoste cerebrală, căci şi tu ştii bine 
că nu apreciez moravurile greceşti... Şi fiindcă veni vorba de 
dragoste. Fostul tău cumnat mi-a vorbit mult de fiica sa, Leda, 
care te adoră. Tu ai pierdut-o pe cea mai bună dintre femei. |ţi 
cunosc şi pasiunea pentru Lucilius, tânărul ăsta libert. Sunt bine 
informat. Dar atracţia pentru Lucilius n-are cum să împiedice 
căsătoria ta cu Leda. Legea îţi permite să te căsătoreşti cu o 
nepoată. Profită de ocazie! Însoară-te cu ea. O cunosc pe Leda. 
O găsesc fermecătoare. Vreau să-ţi fac o confidenţă: când 
liberţii mă presau să aleg între Elia Petina, Lelia şi Agrippina, 
eram tentat să mă însor cu nepoata ta, Leda. Dar mi-am zis că 
pe lângă ea aş arăta ca un bunic... Acum îmi dau seama că am 
evitat un refuz, în ciuda titlului meu imperial. Ea te iubeşte de 


ani de zile. Pentru ea tu reprezinţi soarele. Asta mi-a spus-o 
tatăl ei. Te invidiez! Însoară-te cu ea, Petronius! Însoară-te! 

Claudiu zâmbi cu amărăciune. 

— Ai să faci, poate, o greşeală! Dar ce greşeală magnifică! 
Când te însori cu o femeie tânără şi foarte frumoasă îţi iei riscul 
de a fi înşelat. Când te însori cu o femeie de vârsta ta, vezi în 
fiecare zi lângă tine o faţă care îmbătrâneşte, ochii care îşi pierd 
strălucirea, riduri care brăzdează obrajii. Fără să te mai uiţi în 
oglindă vezi în orice clipă cum începi să decazi. Se spune că soţii 
care ajung împreună la bătrâneţe seamănă ca doi gemeni. E 
groaznic! 


Petronius plecă descumpănit de la împărat. Avea presimţirea 
că stătuse de vorbă cu un om marcat de moarte. Faptul că îi 
vorbise foarte critic de Agrippina nu era un avertisment? Nu voia 
prin aceasta să-şi anunţe soţia că jocul ei fusese descoperit? 
Sau pur şi simplu suveranul îşi descărcase sufletul? Dar la 
Palatin nimeni nu pronunţa un cuvânt fără să se gândească 
îndelung la consecinţe. 

Îl surprindea că Marcellus îi vorbise împăratului de Leda, dar îi 
găsea o explicaţie. Probabil că Marcellus se gândise că cel mai 
bun mijloc de a câştiga favoarea lui Claudiu era să sublinieze 
entuziasmul său faţă de căsătoria acestuia cu nepoata sa, 
Agrippina. Numai că jucase prost deoarece suveranul regreta 
acest gest. Târziu, dar îl regreta. 


Familia lui Niger era consternată. Domitia şi lunius, care 
cunoşteau adevărul cu privire la Leda, se temeau de scandal. Pe 
de alta parte, fata, care moştenise încăpăţânarea mamei sale, le 
spunea prietenilor că îşi iubeşte unchiul şi că se va da peste cap 
ca să-l cucerească şi că până la urmă îl va face să renunţe la 
concepţiile sale demodate. Roma începuse deja să trăncănească 
de pasiunea micii Leda pentru frumosul Petronius. 

Dar lunius şi Domitia se temeau îndeosebi de Vibius, 
deoarece îl ştiau cât de ticălos este. Nu va încerca să-l şantajeze 
pe Petronius? Martori care să-i susţină dezvăluirile, nu mai erau. 
Sclavul care participase la descoperirea incestului, murise. 
Athenador, după ce se renunţase la serviciile lui, părăsise Roma 
ca să-şi trăiască ultimii ani printre compatrioţii săi de la 
Neapole. Chiar dacă mai trăia, ceea ce Niger nu mai ştia, n-ar fi 


vorbit. Aşa că poziţia lui Vibius nu era prea puternică. Ar fi fost 
numai el împotriva lui Petronius şi a părinţilor, hotărâți să mintă 
ca să salveze onoarea familiei. Era o taină care trebuia apărată 
cu orice preţ. 


Petronius îl întâlni pe Seneca la serbările care trebuiau să 
încununeze lucrările de străpungere a canalului prin care apele 
lacului Fucin se vărsau în râul Liris, fertilizând pământurile 
sterpe. Claudiu, ca să dea mai multă splendoare acestui 
eveniment, poruncise organizarea unei bătălii navale, la care 
trebuiau să participe vreo cincizeci de bireme şi trireme, 
împărţite în două flote adverse şi cu echipaje formate din 
criminali şi gladiatori. Cei care învingeau, dobândeau libertatea. 
Mulțimea, venită de la Neapole şi din oraşele învecinate, 
adunată pe malurile în amfiteatru, asista la spectacol. Cohortele 
pretoriene, aduse în număr mare, trebuiau să intervină dacă 
bandiții ar fi avut ideea să-şi întoarcă armele împotriva 
stăpânilor. 

O masă magnifică pentru împărat şi invitaţii săi fusese 
aranjată pe o platformă amenajată lângă ecluzele ce urmau să 
fie deschise la sfârşitul naumahiei. 

Petronius şi Seneca se aşezară din întâmplare unul lângă 
celălalt, aproape de Narcis care dirijase lucrările şi organizase 
jocurile nautice. Agrippina, acoperită de pietre preţioase, cu o 
pelerină de purpură pe umeri, îl domina cu splendoarea sa 
voluptoasă pe Claudiu care, aproape senil, lovea cu palmele sale 
dolofane peste fesele slujnicelor goale care îl serveau. Agrippina 
se uita cu indiferenţă la gesturile obscene ale împăratului, 
îmbibat de alcool ca un burete. 

Seneca pronunţă un toast în cinstea lui Petronius. 

— Nu-mi vine să cred că după un exil atât de trist mă aflu din 
nou în mijlocul acestei lumi strălucitoare. Ţie îţi datorez acest 
miracol, Petronius. 

— Uită toate acestea, prietene! 

— Vrei să ştii de unde a pornit? Dădeam ore de filosofie 
surorilor lui Caligula. Într-o zi, pe când plecam de la Palatin, lulia 
Livilla, care tocmai ieşea din palat, mi-a oferit un loc în litiera ei. 
lulia a coborât draperiile, dar nimic indecent nu s-a întâmplat 
între noi doi. Caligula m-a acuzat că aş fi încercat să-i seduc 
sora şi m-a exilat. 


Petronius, care îşi aminti cum fusese violat de lulia Livilla, 
zâmbi uşor. Ce straniu! Caligula îşi prostitua surorile oferindu-le 
prietenilor iar pe Cesonia o arăta goală. Dar de acest privilegiu, 
acordat patricienilor, nu se putea folosi fiul modest al unui 
cavaler originar din Spania. Sau poate că a fost un alt motiv? 

Vittelius, beat, veni şi se întinse pe patul lui Petronius şi al lui 
Seneca. Îşi scoase din togă un pantof aurit pe care îl sărută cu 
evlavie. 

— Este al împărătesei care mi-a permis să-l port totdeauna cu 
mine! Vă puteţi închipui o favoare mai mare? 

Apoi, adresându-se lui Petronius, zise: 

— Toată Roma vorbeşte de dragostea nepoatei tale pentru 
tine. De ce nu te însori cu ea? Ar fi un gest de curtoazie faţă de 
perechea imperială. 

Petronius răspunse cu prudenţă ştiind că toate cuvintele sale 
vor fi repetate în faţa Agripinei şi a lui Claudiu. 

— Nepoata mea este prea tânără pentru mine. Apoi „quod 
licet Jovi...” 

Seneca interveni: 

— Zenon, marele gânditor cinic, chiar dacă a fost influenţat 
de Aristotel şi de Platon, mai moderați decât el, îi scandaliza pe 
moralişti, contemporanii săi, afirmând că în viitor va fi admisă 
împreunarea carnală nu numai dintre nepoate şi unchi, ci şi 
între fraţi şi surori, dintre fii şi mame, dintre taţi şi fiice. In zilele 
noastre incestul a devenit aproape o modă. 

— N-ai menţionat relaţiile carnale dintre taţi şi fii! exclamă 
Vittelius după ce îşi golise cupa de vin. 

— Zenon nu şi-a închipuit ipoteza aceasta. Dar când este 
vorba de „cei mari” toate variantele sunt posibile, zise Seneca. 

Relaţiile incestuoase dintre tată şi fiică, amintite de Seneca, 
încordară atenţia lui Petronius. Să le fi pomenit din întâmplare 
sau avea anumite bănuieli? Îngândurat, Petronius nici nu se mai 
uita la naumahie, care se termină în apoteoză. Bilanţul: 
treisprezece mii de morţi. 

— Sângele totdeauna m-a stimulat! zise Claudiu râgâind. lar 
acum să trecem la partea cea mai importantă a zilei, la 
deschiderea canalului! Prieteni, pregătiţi-vă pentru un spectacol 
frumos! Narcis, dă semnalul! 

Ecluzele se deschiseră încet. Apele din lac pătrunseră cu un 
zgomot asurzitor. Curentul de apă creştea antrenând şi ecluzele 


şi ducând o parte din platforma construită pentru banchet. Toţi 
fugeau ca să scape. Perechea imperială, comesenii, slujitorii şi 
slujitoarele goale se repeziră spre înălţimi. Câţiva sclavi, care nu 
apucaseră să fugă, fuseseră prinşi în viitoare şi dispărură în 
apele vijelioase. Restul platformei fusese smuls de la mal şi 
înghiţit de vârtej. Tacâmurile de aur, cupele încrustate cu pietre 
preţioase, feţele de masă brodate cu argint, fuseseră măturate 
în câteva clipe. Lumea privea consternată la catastrofă. 

Agrippina, furioasă de pierderea obiectelor de aur şi de 
insuccesul operaţiunii, se năpusti cu invective şi ameninţări 
împotriva lui Narcis acuzându-l de incompetenţă şi de fraude. 

Narcis răspunse cu violenţă. Îi imputa crimele şi izolarea lui 
Britannicus, adevăratul moştenitor al tronului. Cuvinte deosebit 
de grave care îi îngroziră pe curteni dar care nu avură niciun 
efect asupra lui Claudiu, buimăcit de beţie. Narcis îi explică lui 
Claudiu că inginerii nu făcuseră calculele corect, că vinovaţii vor 
primi pedeapsa meritată şi că lucrările vor fi reluate. 

Agrippina porni spre Palatin mânioasă pe împărat deoarece 
nu-l condamnase pe Narcis şi nu-l executase pe loc pentru 
obrăznicia sa. 


Petronius se întoarse acasă după căderea nopţii sub imperiul 
emoţiei. Tresări când intră în cameră. Leda îl aştepta goală pe 
patul făcut, întinsă pe spate, cu braţele şi picioarele larg 
desfăcute. Ochii ei strălucitori, trupul cu linii perfecte, sânii 
îmbietori, care i se ofereau cu un abandon senzual total, îl 
tulburară profund. Trecea prin chinurile lui Tantal. Dacă n-ar fi 
ştiut că Cynthia se afla de multă vreme dincolo de Stix, că Leda 
era fiica ei şi a lui, ar fi jurat că în faţa sa o avea pe sora sa, vie 
şi reală. Făcu un apel la luciditate, la rațiune şi se opri nemişcat 
în prag. O luptă se încinse între spiritul, simţurile şi forţa sa de 
iluzionare. 

Vru să iasă dar Leda se ridică în coate şi îi spuse cu violenţă: 

— De ce nu mă iei? Vreau să fiu a ta! Te doresc cu toată fiinţa 
mea! Şi tu mă doreşti! O citesc în ochii tăi! În vibraţiile corpului 
tău! 

Petronius stătea nemişcat cu mâna pe mânerul uşii. 

— Eşti frumoasă! Foarte frumoasă, Leda! Orice bărbat ar fi 
fericit să te posede! Dar cum îţi închipui că aş fi în stare să 


abuzez de naivitatea ta? Tu trebuie să te măriţi cu un tânăr 
demn de tine! 

— Pe tine te vreau! 

Nişte paşi grăbiţi se auziră în peristil, apoi câteva ciocănituri 
în uşă. 

— Acoperă-te, Leda! 

Întredeschise uşa şi îl văzu pe Lucilius cu o expresie bizară pe 
faţă şi care îi spuse cu o voce reţinută: 

— „Clarissimus”, sunteţi chemat de urgenţă la Palatin. 
Majestatea sa împăratul nu se simte bine. Maiestatea Sa 
împărăteasa vrea să vă primească. 

— Înhămaţi caii! Plec! 

Lucilius se îndreptă în fugă. 

— lată un pretext! exclamă Leda. 

Ruşinea, necazul de a fi refuzată, îi umplură ochii de lacrimi. 

— Du-te acolo! Dar eu ştiu că mă iubeşti şi că mă doreşti cum 
te doresc şi eu! 

Petronius făcu o comparaţie între voinţa cumplită a Ledei şi 
cea a mamei sale şi se înspăimântă de curentul care îl ducea 
spre un viitor plin de capcane şi de incertitudini. 


Sosit la Palatin, fu primit de Agripina în apartamentul ei. 
Singură, cu faţa şiroind de lacrimi, se aruncă în braţele lui 
Petronius şi îşi lipi obrajii de pieptul lui. 

— În acest moment de criză ştiu că pot să contez pe tine! 

— Totdeauna ţi-am fost devotat, ţie şi familiei tale! 

— Claudiu a murit din cauza unei indigestii complicate cu o 
criză cardiacă. Deocamdată, bineînţeles, decesul nu va fi 
anunţat. Mai întâi pretorienii trebuie să fie stăpâni pe situaţie, 
să-i atribuie coroana lui Neron şi să pună Senatul în faţa faptului 
împlinit. 

Petronius remarcase că Agripina omisese numele lui 
Britannicus, ca şi cum nici n-ar fi existat. In forul său interior 
reconstitui sfârşitul lui Claudiu, aranjat ca într-o tragedie. Ştia că 
Locusta, otrăvitoare expertă din Roma, locuia la Palatin într-o 
cameră lângă apartamentul împărătesei. Ştia că asasinarea 
împăratului era prezentată ca o moarte naturală. Claudiu 
Imbecilul, Claudiu Credulul îşi semnase sentinţa de condamnare 
la moarte în momentul în care începuse să reflecteze şi să 


regrete că se însurase cu Agrippina şi înţelesese că moștenitorul 
tronului, Britannicus, era ameninţat de Neron. 


Halotus, degustătorul împăratului, îi băgase în mâncarea de 
ciuperci otrava preparată de Locusta şi, fiindcă efectul nu părea 
mortal, Xenofon, medicul împăratului, cumpărat de Agrippina, îi 
mai dăduse un supliment de otravă sub forma unui vomitiv. 

Petronius aflase despre aceste amănunte mai târziu, de la 
Seneca, care participase la complot, ca şi de la Burrus, prefectul 
pretoriului. 

Agrippina îl instrui pe Petronius. 

— Tu vei susţine în Senat recunoaşterea drepturilor lui Neron 
dacă vor fi dintre aceia care se vor ridica în favoarea lui 
Britannicus! 

Dar rolul lui Petronius fusese redus la zero deoarece 
pretorienii comandaţi de Burrus se reuniră în jurul Palatinului şi 
îl proclamă pe Neron împărat. Senatul, separat, nu făcu decât să 
confirme în unanimitate hotărârea militarilor. În timpul acesta 
Britannicus, închis în apartamentul său din Palatin, asculta 
ovaţiile gărzii imperiale şi ale mulţimii mânate ca o turmă de oi. 


Petronius înţelese că era băgat într-o afacere murdară. Dar ca 
să se ridice singur împotriva valului care îl deposedase pe 
Britannicus de drepturile sale legitime ar fi însemnat să facă un 
gest inutil de opoziţie care n-ar fi dus decât la eliminarea sa 
fizică într-un timp foarte scurt. Aşa că se resemnă să accepte şi 
să garanteze cu autoritatea sa puterea noului suveran. Dar 
refuză demnităţile politice oferite de Agrippina pretextând că 
lenea sa înnăscută excludea activitatea intensă a unui om de 
stat. În schimb o asigură de sprijinul său şi de fidelitate faţă de 
Neron. 

În timp ce acoliţii Agripinei se băteau pentru putere ca nişte 
câini pentru un os, Petronius voia să rămână cât mai departe de 
această învălmăşeală. Asista la şedinţele consiliului secret şi de 
fiecare dată se întreba care cap va cădea primul. Narcis lupta 
să-şi păstreze puterea în domeniul afacerilor de stat. Pallas 
manevra în secret ca să-i ia locul, sprijinindu-se pe Agrippina. 
Aceasta, însă, îşi urmărea propriile interese. Ea ar fi vrut să facă 
„tabula rasa” din toţi demnitarii fostului său soţ şi să conducă 
singură mânuindu-şi băiatul ca pe o păpuşă. Seneca şi Burrus 


pregăteau cu răbdare căderea liberţilor. Agrippina le atribuise 
cele mai importante posturi: administraţia civilă şi armata. 
Aşteptându-şi momentul, Seneca şi Burrus  încurajau 
destrăbălările lui Neron, care dovedea o mare înclinație pentru 
plăcerile cărnii. Prins în vâltoarea serbărilor şi orgiilor, Neron le 
lăsase complet frâiele imperiului. 

Petronius savura acest spectacol tragi-comic. Vedea viperele 
din jur care pândeau şi aşteptau momentul oportun ca să 
muşte. Participa la discuţii numai atunci când i se cerea părerea. 
Invăţase de la Vittelius că pentru ca să trăieşti cât mai mult 
trebuie să afişezi o neutralitate abilă. Vittelius urmase toată 
viaţa preceptele acestei politici înțelepte, dar, cu puţin înainte 
de moartea lui Claudiu, care îi spusese confidenţial că vrea să 
restabilească toate drepturile lui Britannicus, mizase pe tânărul 
prinţ şi făcuse câteva declaraţii în favoarea acestuia. La câteva 
zile după moartea lui Claudiu avea să cadă fulgerat de o criză 
cardiacă. Corpul său se acoperi cu aceleaşi pete negre ca şi cel 
al lui Claudiu, chiar dacă se făcură încercări de a le şterge 
pentru a se ascunde adevăratele cauze ale morţii. 


La şedinţele consiliului două persoane îşi permiteau luxul de a 
visa, ca şi cum dezbaterile nu i-ar interesa. Neron care se 
îndrăgosti de Actea, o tânără pe care Seneca i-o vârâse în pat, şi 
Petronius, care se gândea perplex la Leda, deşi nu avea intenţia 
să adopte principiile cinicului Zenon. Dar faptul că fiica sa avea 
aproape aceeaşi vârstă ca şi Cynthia înainte de moarte era o 
coincidenţă care îi tulbura spiritul. 

Adesea, când Petronius se adâncea în gândurile sale, 
discuţiile din jurul său degenerau în certuri, curgeau invectivele, 
insultele, ploua cu ameninţări. Se vorbea de fraude, furturi, 
crime, desfrâu, abuzuri ca şi de alţi termeni, mai duri. Se simţea 
apropierea unei crize. 

Domitia se îmbolnăvi. În câteva săptămâni un cancer la sân îi 
puse capăt zilelor. Moartea ei fu o mare lovitură pentru întreaga 
familie. Domitia ştia să îndulcească asperităţile, să calmeze 
spiritele, să readucă zâmbetul pe feţele cele mai posomorâte şi 
să conducă casa cu o mână fermă, care, însă, nu excludea 
bunătatea şi înţelegerea faţă de sutele de sclavi şi liberţi ai 
familiei Niger şi ai fiului său. Nu-şi ridicase niciodată vocea, dar 


nimeni - stăpâni sau sclavi - n-ar fi îndrăznit să-i încalce 
poruncile. 

Petronius îşi aminti că, înainte de incendiul de la vila lui Niger, 
Domitia îl vizita adesea însoţită de Leda. Era o chestiune 
delicată, chiar dacă ştia că face un păcat. Dar Domitia îi cerea 
iertare zeiţei Venus, mult mai indulgentă decât zeiţa lunona, a 
cărei severitate îi înfricoşa pe credincioşi. 

După ce casa lui Niger arsese, Domitia luase frâiele în vila lui 
Petronius, care era fericit s-o aibă alături pe mama sa. 


Ambianţa de la Palatin devenea tot mai apăsătoare. La ultima 
şedinţă scaunul lui Narcis rămăsese gol. Petronius nu-şi puse 
întrebări. Primul care se întrebă fu Neron. Seneca şi Burrus se 
priviră uimiţi. 

A doua zi Petronius află că împărăteasa, enervată de tot ce 
spunea acest libert, îl arestase din propria inițiativă 
interzicându-i să-şi părăsească domiciliul. Ziua şi noaptea era 
supravegheat de pretorieni. Într-o dimineaţă îl găsiră spânzurat 
în camera sa. Toată lumea înţelese despre ce era vorba. Pallas 
luase frâiele politice ale imperiului sub conducerea directă a 
Agrippinei, trecând peste drepturile lui Seneca. 

Neron se simţi ofensat de această schimbare făcută fără 
ştirea lui. Evident, nu-l iubea pe Narcis, care îl susţinuse făţiş pe 
Britannicus, dar nu admitea să se ia măsuri de o asemenea 
importanţă fără ca el să ştie. Aşa că îi porunci lui Seneca să 
ancheteze cazul. Acesta îl informă cu privire la adevăr subliniind 
rolul determinant al lui Pallas şi al Agrippinei. 

Neron văzu roşu în faţa ochilor. Il detesta pe Pallas care 
continua să-l mustre ca şi cum ar mai fi fost copil. Libertul 
credea că protecţia Agrippinei îi ajungea ca să conducă afacerile 
de stat fără ca să dea cuiva vreo socoteală. Seneca şi Burrus, 
care simțeau pe propria lor piele urmările uneltirilor lui Pallas, îi 
înnegreau portretul cât puteau. 

Petronius, simțind furtuna profilându-se la orizont, pretextă un 
nou atac de gută şi nu se mai duse la Palatin. Pallas, din ordinul 
lui Neron, fu scos din consiliu. Părăsi palatul imperial fără să 
protesteze, cu capul sus, urmat de o mulţime de adepţi şi clienţi 
convinşi că prin Agrippina se va întoarce repede la putere. 
Neron, care asista de la fereastră la plecarea lui Pallas, îi zise 


râzând lui Seneca că acesta părea un împărat nefericit care 
abdicase şi se retrăgea pe pământurile sale. 

Furia Agrippinei explodă. Cum de îşi permitea Neron să ia 
hotărâri fără ca s-o consulte? Mânia sa luase proporţiile unui 
vulcan în erupție când aflase de la o informatoare de dragostea 
tainică dintre fiul ei şi Actea. 

Aventura amoroasă a lui Neron fusese bine aranjată. Ca 
Agrippina să nu afle de idilă, Serenus, prieten cu Seneca, se 
prefăcea că este amantul Acteei, o acoperea cu bijuterii, îi 
cumpără o vilă şi îi puse la dispoziţie echipaje somptuoase, o 
garderobă foarte bogată şi o sută de sclavi. 

Agrippina înţelese până la urmă că începuse să piardă din 
influenţa asupra fiului său, că puterea îi scădea şi că Seneca şi 
Burrus o învinseseră. Îi făcu o scenă violentă fiului său care îi 
răspunse că, la vârsta sa, se conduce singur fără să mai dea 
socoteala cuiva. Mai mult, retrase garda, care o proteja pe 
mama sa, pe motiv că Agrippina o folosea abuziv. Nu-i lăsă 
decât sclavi şi o Curte redusă la minimum. Intre mamă şi fiu se 
declarase războiul iar Seneca şi cu Burrus îşi frecau mâinile de 
bucurie. Cu excepţia Agrippinei, izolată într-un mic apartament, 
Palatinul fusese curăţat de toate vestigiile vechiului regim. 
Domnia liberţilor luase sfârşit. 

Din vila sa Petronius urmărea cu atenţie evenimentele de la 
Palatin pentru a-şi alege o linie de conduită care să-i permită o 
cât mai bună protejare a intereselor, a persoanei, ca şi a familiei 
sale. Roma văzuse că Agrippina, în scurta sa domnie, nu făcuse 
decât să otrăvească câteva înalte personalităţi de la Curte, care 
i se împotriveau. 

Petronius primi o scrisoare de la împărăteasă în care îi cerea 
să intervină pentru a pune capăt harababurii din consiliu. Printre 
rânduri îi făcea nişte propuneri ademenitoare: îi oferea postul de 
prim-ministru după destituirea lui Seneca şi a lui Burrus şi o 
mare putere politică. Doar că Petronius primi aceste propuneri 
cu scepticism deoarece înţelegea că Agrippina, în disperare de 
cauză, credea că influenţa lui asupra lui Neron ar fi fost atât de 
mare încât ar putea schimba situaţia în favoarea ei. Petronius 
ajunsese de multă vreme la concluzia că vremea Agrippinei se 
sfârşise şi că lupta de partea ei l-ar fi dus la pierzanie. Aşa că îi 
răspunse, tot în scris, că ar fi fost fericit să-i îndeplinească 
dorinţele dar că şansele lui de a se vindeca mai repede erau 


minime. Apoi, considerând că jocurile fuseseră făcute, îşi 
îndreptă atenţia spre familia sa. 

Blajinul lunius permitea toate nebuniile nepoților şi nepoatelor 
sale, care se foloseau de el şi abuzau de bunătatea lui. Ca să nu 
fie deranjat de serbările lor, numeroase şi zgomotoase, 
Petronius se închidea în apartamentul său unde medicul îl vizita 
în fiecare zi ca să urmărească evoluţia bolii imaginare. 
Medicamentele prescrise erau aruncate în foc. Spionii Palatinului 
raportau stăpânilor că „Clarissimus” nu se sustrăgea de la 
obligaţiile sale politice şi că boala invocată de el era reală. 

Din când în când venea şi Leda să-l vadă. Privirea ei 
sfidătoare părea mai mult o chemare mută. Petronius îi vorbea 
cu simpatie şi cu o afecţiune părintească ceea ce o enerva şi îi 
făcea ochii frumoşi să arunce scântei. Exasperată, începea să 
strige: 

— Când ai să termini cu comedia asta ridicolă? Ştiu foarte 
bine că mă vrei! Atunci de ce fugi de mine!? Ceva îmi spune că 
tu trebuie să fii al meu! O forţă interioară mă împinge spre tine! 
Nu mă găseşti pe gustul tău? Spune! Dar te ştiu cât eşti de 
ipocrit! 

Licurg intră buimac şi îl anunţă că Majestatea Sa împăratul, 
însoţit de „clarissimus” Seneca, vine să-l vadă. Tocmai coborau 
din litieră şi se îndreptau spre scara de la intrare. 

— Du-te să-i primeşti! strigă Petronius. _ 

Apoi îşi aminti că Neron nu trebuia s-o vadă pe Leda. li 
cunoştea pasiunea nemăsurată pentru fete. Voia să le posede 
pe toate şi se lăuda că de departe l-ar putea depăşi pe Hercule 
care era în stare să defloreze cincizeci de fete într-o singură 
noapte. Apoi îşi privi bandajul de la piciorul drept, impresionant 
prin mărimea sa. 

— leşi pe uşa laterală, Leda! Protocolul nu permite ca 
împăratul să te vadă înainte de a-i fi fost prezentată. 

Leda răspunse agresiv: 

— Ţi-e teamă că se îndrăgosteşte de mine şi te lipseşte de o 
bucată aleasă! Sărmană paiaţă! 

Apoi ieşi trântind uşa. În timpul acesta Petronius auzi paşi 
care traversau vestibulul. Uşa se deschise şi Licurg îi anunţă cu 
o voce solemnă, tremurând de emotie, pe iluştri oaspeţi. 

Neron intră cu paşi repezi, se opri lângă patul lui Petronius şi 
îi zâmbi cu simpatie. Apropierea maturității îi dădea un aer de 


grandoare, care îi şedea bine. Era un băiat frumos şi îşi îngrijea 
toaleta. În spatele lui era Seneca îmbrăcat într-o togă largă 
brodată cu purpură, care îi dădea aspectul zeului Pan, căruia îi 
plăcea să se joace după pofta inimii cu sărmanii muritori căzuţi 
sub puterea sa. 

Petronius făcu un gest ca şi cum ar fi vrut să se dea jos din 
pat ca să-l salute pe împărat cu respectul care i se cuvenea. 

— Te rog, nu te mişca deoarece durerea piciorului bolnav s-ar 
putea înteţi! Bolnavii au dreptul la menajamente! N-am 
dreptate, Seneca? 

— Divinitatea Ta are totdeauna dreptate! Un zeu nu se- 
înşeală niciodată! 

— Mă măguleşti prea mult, Seneca! 

Zicând aceasta Neron se întoarse spre Petronius. 

— Imi lipseşti! Şi cum treceam pe lângă casa ta, ce mi-am zis: 
de ce n-aş trece să-mi văd prietenul, pe Petronius? 

— Cinstea Divinităţii Tale mă copleşeşte! 

Neron se uită în jur cu admiraţie. Vechile vase greceşti, 
statuile de marmură care îl imortalizau pe Morfeu şi pe cele trei 
Graţii, mesele din lemn de lămâi, care costaseră milioane de 
sesterţi, coloanele de onix, picturile murale cu subiecte de un 
erotism rafinat, covoarele persane din mătase cu ape lucitoare, 
îl fermecau. 

— Sunt uluit, Seneca, de aceste frumuseți! Petronius merită 
pe deplin renumele de om dotat cu un gust perfect! 

— Divinitatea Voastră e prea bună! 

— Pentru prieteni bunătatea mea nu are margini!... Când îţi 
vei relua locul în consiliu vei găsi multe schimbări. 

— Poporul roman aşteaptă de multă vreme măsuri înțelepte. 
Din fericire pentru imperiu, Divinitatea Voastră s-a hotărât să 
taie nodul gordian! 

Neron accepta laudele cu o plăcere vizibilă. 

— Majestatea Voastră îmi permite să ofer nişte răcoritoare? 

— Aş rămâne aici, lângă tine, ore întregi! Dar suntem 
aşteptaţi la templul lui Jupiter. Însă ne vom întoarce! Nu mă mir 
că-i aţâţi pe invidioşi! Delatorii te pândesc! De fapt, ştii din 
propria experienţă! 

Seneca interveni pe un ton doctoral. 

— Prietenul nostru Petronius nu se teme atât de loviturile 
sorții cât de favoruri, deoarece excesul de fericire duce la 


moleşirea spiritelor şi le expune la suferinţe suplimentare când 
apar zilele negre... Eu sunt legat de Petronius, Divinitatea 
Voastră, şi prin dragostea noastră comună pentru Egipt. L-am 
cunoscut în tinereţea noastră. 

— Egiptul este unul dintre destinațiile călătoriilor mele 
viitoare. Petronius şi tu, Seneca, îmi veţi fi călăuze. 

După complimentele uzuale, Neron şi primul său consilier se 
retraseră. Petronius suspină uşurat. Boala sa diplomatică putea 
să ia sfârşit. Intră lunius întrerupându-i gândurile. Părea 
îngrijorat. 

— Trebuie să fii precaut, băiatul meu! Cea mai strălucitoare 
favoare poate să fie urmată de o dizgraţiere dureroasă. Profită 
de experienţa mea politică. 

Petronius îl considera pe lunius depăşit de evenimente. 
Moravurile din epoca lui Octavian August şi Tiberius se 
schimbaseră. Caligula şi, îndeosebi, Neron aduseseră un nou 
suflu. Un climat primejdios, elemente imprevizibile. Căderea 
Agrippinei era un exemplu evident. Era ca şi cum ar fi mers pe 
marginea unei prăpăstii. Un singur pas greşit, şi te înghiţea 
genunea. 

lunius se uita în gol. După o pauză zise: 

— Îs-am venit să-ţi vorbesc de politică... Am de gând să mă 
însor, băiatul meu! Mi-e greu singur! Moartea Domitiei m-a 
zguduit profund! 

Petronius simţea că se prăbuşeşte din nori. 

— Nu sunt eu cel chemat să-ţi judece hotărârile, tată. Şi eu 
mi-am pierdut soţia dar încă nu m-am gândit să-mi schimb 
starea civilă. 

— La vârsta ta îţi poţi permite luxul să mai aştepţi, să alegi şi 
chiar să te însori de câteva ori. În schimb eu mă aflu aproape de 
sfârşitul drumului. Trăiesc ultimele bătăi de aripi. 

— Şi ţi-ai găsit o tovarăşă ideală de viaţă? 

— Da, Milonia  Corvinius. O matroană demnă, văduva 
senatorului Fulvius Corvinius, vechiul meu prieten. 

— Şi îţi va fi credincioasă, tată? Este frumoasă, foarte 
frumoasă şi nu are decât treizeci de ani. A îngropat până acum 
trei bărbaţi. 

— Şi dacă? Eu voi fi al patrulea. Dar cel puţin la sfârşitul vieţii 
voi cunoaşte liniştea şi bucuria dragostei. Vei spune că ar fi o 
dragoste cu sens unic, că ea nu ar fi în stare niciodată să 


iubească sincer un bărbat de vârsta mea. Deşi sunt şi femei 
care au o înclinaţie deosebită pentru oamenii care se apropie de 
bătrâneţe. Filosofii cunosc aceste fenomene. 

— Eu i-as zice vânătoare de testamente! De fapt n-am 
inventat cu termenul. 

— „Tu quoque”, Petronius! 

— Cel care crede orbeşte buzelor femeilor trebuie să se 
gândească la faptul că adesea fructele frumoase sunt 
viermănoase! 

— Nu cumva ai devenit misogin? 

— Ah, nu! 

— Mi-e teamă că da, Petronius! Şi bănuiesc motivul! 


Convocat la un consiliu extraordinar, Petronius constată că 
neînţelegerea dintre Neron şi mama sa lua o turnură dramatică. 
Agrippina, lipsită de prietenii cei mai credincioşi, izolată, pusă în 
carantină de curtenii care nu doreau să-şi supere stăpânul şi 
exasperată de răceala ostilă şi ruptura definitivă intervenită 
între ea şi fiul său, adoptă o tactică nouă. Începu să-l umilească 
în faţa Curţii. Auzind de intenţia lui Neron de a o repudia pe 
Octavia şi de a se căsători cu Actea, îl atacă cu virulență: 

— Uitaţi-vă la spectacolul ridicol al fiului meu care se târăşte 
la picioarele unei curtezane, foste sclave! Am luptat atâta ca să- 
| ridic la tronul strămoşilor „mei” şi în schimb el îşi neglijează 
soţia, împărăteasa, mă umileşte, mă insultă! 

Petronius îi înţelegea reacţia. Scoasă din sărite, Agrippina 
spera că prin manifestările sale de autoritate să-l readucă sub 
ascultarea sa. Dar efectul fu invers. 

Adusă la disperare din cauza insuccesului, îi spusese lui Neron 
de la obraz la un banchet un adevăr care-l făcu pe acesta să 
turbeze de mânie. 

— Nu uita, fiul meu, că Britannicus este adevăratul moştenitor 
al lui Claudiu şi că numai prin mine i-ai putut fura tronul. Roma 
trebuie să cunoască adevărul chiar dacă acesta îţi subminează 
reputaţia! Dacă vrei să intri într-o luptă deschisă cu mine, mama 
ta, îţi repet, ingratule, că armata o va susţine totdeauna pe fiica 
lui Germanicus! 

Cu capul sus, cu ochii ameninţători, părăsi sala sub privirile 
comesenilor uluiţi, şi ale lui Britannicus, retras înfricoşat în colţul 
său. 


A doua zi Agrippina părăsi palatul imperial şi se mută în vila 
bunicii sale Antonia. 

Neron, speriat, încercă să se împace cu mama sa, dar 
împăcarea fusese formală. Hotărî, înţelegându-se cu Seneca şi 
cu Burrus, să-l elimine pe Britannicus, care reprezenta o 
primejdie permanentă. Mai întâi încercă să-i câştige încrederea 
de băiat lipsit de experienţă, ca să-l lovească pe neaşteptate. || 
vizita singur în apartamentul său. Sclavii lui Britannicus şopteau 
că împăratul îl umilea pe tânarul prinţ ca să-i arate că legăturile 
lor nu numai că se reduceau la o înrudire artificială dar şi că îl 
domina fizic. 

Petronius urmărea aceste intrigi cu interesul unui istoric 
dornic să aştearnă pe hârtie evenimentele semnificative ale 
epocii. Se apropia şi de sfârşitul „Satyriconului”. Descria 
moravurile romane fără menajamente. Scria despre aventurile 
amoroase şi sublinia caracterele eroilor săi până la caricatură. 
Lipsa lor de scrupule nu-l deranja. Hoţi şi păgubaşi, plebei 
marcați de toate viciile, vânători de testamente, bogaţi şi săraci 
gata să se înşele unii pe alţii, tineri căutaţi de femeile bătrâne, 
băieţi care se vindeau fără ruşine, prostituate şi matroane mai 
rele decât prostituatele, curteni care se înjoseau fără ruşine, 
liberţi ipocriţi şi hrăpăreţi, nobili ruinaţi şi parveniţi, inculţi şi 
înfumuraţi, fără să uite de Neron şi colaboratorii săi apropiaţi, 
prezentaţi sub masca unor personaje caricaturizate că să 
adoarmă. Vigilenţa şi să evite protestele acestora, erau cu toţii 
în ascuţişul penei lui Petronius. 

La Curte, însă, Petronius juca rolul unui sibarit care fuge de 
onoruri şi de demnități ca să guste toate plăcerile. 

De la Encolpius aflase că Locusta locuia iarăşi la Palatin. 
Pregătea, izolată, păzită ziua şi noaptea, noi produse toxice 
perfect dozate ca să provoace efecte lente sau rapide, după 
voinţa stăpânului imperiului. 

Ca de obicei, Petronius asista neputincios la aceste pregătiri. 
Din confidenţele fragmentare ale lui Neron şi Seneca înţelese că 
se luase hotărârea de a-i asasina pe Britannicus şi pe Agrippina. 


Petronius se afla la un banchet la Palatin în timp ce 
Britannicus, înconjurat de câţiva tineri prieteni, se distra 
aparent, ca să nu-l supere pe Neron. Abia se atingea de 


mâncărurile şi băuturile pe care un degustător ataşat persoanei 
sale le verifică cu grijă. 

În timp ce o trupă de dansatori şi dansatoare îşi prezentau 
măiestria în faţa împăratului şi a invitaţilor săi, Britannicus, care 
băuse puţin vin, se ridică clătinându-se, palid, cu figura crispată 
şi ochii tulburi. Apoi se prăbuşi ca trăsnit de fulger. Curtenii se 
ridicară surprinşi şi înspăimântați. 

Doar Neron nu-şi pierdu calmul. 

— Nu-i nimic grav! Duceţi-l în camera sa! Nu ştiţi că adesea 
este atins de crize de epilepsie? Să ne continuăm petrecerea! 

Titus, cel mai apropiat prieten al lui Britannicus, gustă intrigat 
din vin, simţi imediat colice ascuţite şi ceru, aplecându-se, 
permisiunea de a se retrage. 

Britannicus muri în zori. Titus suferi tulburări gastrice grave 
dar după câteva luni de îngrijiri intensive reuşi să scape din 
ghearele morţii. 

Opinia publică era pregătită. Nimeni nu l-a mai plâns pe 
Britannicus deoarece oamenii de încredere ai prefectului 
oraşului răspândiseră zvonul că n-ar fi fost decât un bastard al 
Messalinei căruia Claudiu îi dăduse, în naivitatea sa, 
paternitatea. 

În ajunul zilei în care trebuia să aibă loc nunta lui lunius Niger, 
Petronius primi o invitaţie urgentă din partea Agrippinei. Îi 
trecură  fiorii. O vizită la Agrippina ar fi putut să însemne 
condamnarea sa la moarte. Dar disperarea care se ascundea 
printre rânduri îl determină să răspundă la chemare. Îşi risca 
viaţa din prietenie faţă de familia lui Germanicus, îndeosebi 
pentru Caligula, care în ochii lui nu fusese decât victima viselor 
şi fantasmelor sale, exacerbate până la nebunie de o Curte care, 
pradă fricii, îl adora ca pe un zeu. 

O găsi pe Agrippina în cabinetul de lucru al Antoniei, 
încăperea aceasta îi aminti de scene demult ascunse în 
străfundurile subconştientului său. 

Agrippina îl primi cu amabilitate şi afecţiune, o atitudine care 
nu corespundea caracterului ei semeţ şi ostil oricărui 
compromis. 

— Nu credeam că ai să ai curajul să dai curs invitaţiei mele. 
Jocurile sunt făcute, prietene, şi eu sunt cea care pierd. Nu poţi 
să lupt cu o soartă potrivnică. Am pierdut şi trebuie să suport 
urmările. Voi părăsi Roma deoarece aici viaţa mea este în 


primejdie. Sunt mulţumită că Actea, această curtezană 
ticăloasă, a căzut în dizgrație şi că Popeea i-a luat locul de 
favorită a împăratului. Dragă Petronius, mă întreb cum de a 
putut Othon să se resemneze şi să-şi cedeze soţia, pe care o 
idolatriza, fiului meu. 

— Compensaţia este pe măsură. A devenit guvernatorul 
provinciei Lusitania. 

— A vrut-o cu orice preţ! În fine, aceste combinaţii 
înşelătoare, aceste intrigi mârşave nu mă interesează şi nu mă 
privesc. Mă voi retrage la vila mea din Anzio şi mă voi dedica 
lecturii şi contemplării. Îi doresc fiului meu să aibă parte numai 
de fericire. Sper că ai să treci prin Anzio ca să mă vezi. Adio, 
Petronius! 

Petronius, ascultând confesiunile Agrippinei, înţelese că-i 
atribuia un rol de intermediar. Trebuia să-i transmită lui Neron, 
pe ocolite, mesajul mamei sale. Bănuielile lui se adeveriră 
deoarece împăratul îl chemă şi îi ceru direct să-i spună ce-i 
spusese Agrippina. Petronius îi repetă cuvânt cu cuvânt ce-i 
declarase Agrippina. Ştia că zidurile au urechi. 

Neron rânji sarcastic. 

— Vrea să mă convingă că regretă cele întâmplate ca să-şi 
continue uneltirile împotriva mea. Moartea lui Britannicus, pe 
care o regret sincer, a înfricoşat-o. În realitate vrea să ridice 
legiunile ca să mă detroneze. Mama este mai rea decât o viperă. 

Neron schimbă subiectul. 

— Am auzit că tatăl tău se însoară, zise râzând. De ce să 
renunţe la plăcerile cărnii? După ce am avut norocul s-o cunosc 
pe Popeea privesc cu indulgență la nebuniile pe care bărbaţii, 
tineri sau bătrâni, sunt în stare să le facă pentru femeile care le 
deschid porţile raiului! 


Nunta lui lunius atrase tot ce avea Roma mai select. Seneca 
participă personal la banchetul nupţial, în schimb Burrus, mai 
posac, se scuză pretextând o criză de gută, dar trimise un dar 
foarte frumos. Toţi membrii familiei îl înconjurau pe decan, care 
părea întinerit cu douăzeci de ani. 

Quintus se întoarse de la Atena ca să onoreze căsătoria. 
Petronius pricepea că simpatia acestui tânăr faţă de lunius era 
mai mult decât îndoielnică. Dar această ocazie îi permitea să 
revină la Roma, fie şi numai temporar. 


Dar marea surpriză a serii fu sosirea lui Vibius care de ani de 
zile nu mai călcase pragul casei tatălui său. Ducea departe de ai 
săi o existenţă tulbure de proprietar a trei bordeluri din Subura 
şi a patru tripouri din Velabrum. Mânuia mulţi bani dar cei iniţiaţi 
ştiau că sub numele lui se afla Ammilus, adevăratul stăpân. 
Vibius era foarte util deoarece poliţia îşi băga nasul în afacerile 
dubioase ale faimosului codoş, devenit un adevărat stâlp al 
lumii interlope. Vibius se prezenta în faţa autorităţilor şi rezolva 
situaţiile cele mai încurcate. Inrudirea sa cu Petronius, prietenul 
împăratului, îi atribuia un prestigiu şi îi respectabilitate 
nemeritate. 

Vibius îşi felicită tatăl, îşi arătă admiraţia în faţa frumuseţii 
mamei vitrege şi se remarcă printr-un briliant luminos ca o stea, 
un dar somptuos care de la început îl făcu simpatic Miloniei. 

Il salută pe Petronius, care abia îi răspunse, apoi se opri uluit 
în faţa Ledei. Incercă să-i facă curte, dar spre mâhnirea sa nu 
avu niciun succes. Leda nu avea ochi decât pentru Petronius şi 
preferința pentru omul pe care îl ura, îi strică seara lui Vibius dar 
îi şi sugeră o idee. De ce n-ar deveni el bărbatul Ledei? Ca să 
ajungă acolo ar trebui să treacă peste nişte obstacole. Petronius 
s-ar opune primul, dar ar şti să-i închidă gura. Vibius cunoştea şi 
starea precară a lui Marcellus, care trăia pe spinarea lui 
Petronius, mulţumită căruia îşi redobândise locul din Senat. 

Dar recunoştinţa este un sentiment cu multiple fațete. Uneori 
poate să-i inspire celui ajutat o aversiune implacabilă împotriva 
salvatorului său. 

Vibius o admiră de departe pe Leda, formele ei graţioase, 
frumuseţea care amintea de Cynthia. Amintirea surorii sale 
îndrăgostite de Petronius nu făcea decât să înteţească ura faţă 
de acesta. Leda îl trata cu aceeaşi indiferenţă ca şi Cynthia. Dar 
dacă s-ar căsători cu ea, ar şti s-o îmblânzească. În bordeluri 
asistase la numeroase scene de îmblânzire a fetelor 
încăpăţânate. Biciul şi arsurile dădeau cele mai bune rezultate. 
Din păcate aceste metode lăsau urme şi clienţii căutau fete fără 
cusur. Ammilus inventase un procedeu eficace care provoca 
leziuni interioare dar lăsa partea exterioară intactă. Le bătea cu 
saci mici cu nisip legaţi de nişte curele. Chiar şi cele mai rebele 
dintre fete se prostituau imediat fără să mai protesteze. Când 
fetele îşi pierdeau din prospeţime şi nu mai aduceau veniturile 
de mai înainte, erau vândute cu un preţ redus la târguri. 


O să-i aplice şi Ledei această metodă sigură şi o s-o facă 
supusă şi docilă ca o prostituată. Dar ca să ajungă acolo avea un 
drum lung de făcut. Insă răbdarea şi perseverenţa nu-i lipseau. 

Admiratorii Ledei se adunau în jurul ei aţâţând gelozia altor 
candidaţi la însurătoare. Dar Leda primea declaraţiile lor 
înflăcărate cu un zâmbet şiret şi rece. Petronius arăta un mare 
interes pentru prietenii Ledei care îi arunca, pe furiş, priviri 
iritate. lar fetele se întreceau în cochetării ca să-l seducă. 
Văduv, bogat, tânăr, era prada visată! Manevrele acestea nu le 
scăpau din vedere nici mamelor care l-ar fi dorit cu plăcere ca 
ginere. Soții lor, mai înclinați să aprecieze partea lubrică a 
acestui joc senzual, se întrebau cu uimire şi invidie de ce 
Petronius nu răspunde la avansurile nepoatei sale, mai 
frumoasă decât toate fetele prezente. _ 

Vibius, la rândul său, observă aceste manevre. Inţelegea 
atitudinea fratelui său care nu îndrăznea să se culce cu propria 
fiică şi voia să profite de acest avantaj. Cynthia îi trezea 
totdeauna o dorinţă tulbure şi acum putea să-şi ia revanşa. In 
taină se gândea amuzat şi la Marcellus. Cum ar reacţiona acesta 
dacă ar şti că el, Vibius, le furnizase delatorilor documentele pe 
a căror bază fusese condamnat la exil şi la confiscarea averii? 
Parcele adesea, când tes destinele, joacă oamenilor feste 
stranii. Cine ar fi putut bănui vreodată că într-o zi Vibius va fi 
tentat să se însoare cu fata lui Marcellus, pe care îl ruinase? Şi 
că această ruină îi va servi în planurile sale? 

II trase pe Marcellus sub o arcadă deschisă spre grădină şi, 
după câteva fraze introductive, îi vorbi de bogăţia sa, de 
veniturile mari pe care le are, ca până la urmă să ceară mâna 
Ledei. 

— Sunt destul de bogat ca să mă pot lipsi de zestrea ei. Poţi s- 
o păstrezi pentru nevoile tale personale. In plus, aş fi gata să-ţi 
ofer un ajutor financiar. 

Marcellus se arătă foarte surprins de această cerere. 

— Mă voi strădui să-ţi fac fata fericită. Soții de o anumită 
vârstă sunt mai buni decât cei tineri. Manifestă mai multă 
indulgență, tandrete, înţelegere. 

Marcellus zâmbi stânjenit. 

— Propunerea ta mă măguleşte! Dar Leda a refuzat până 
acum câţiva pretendenți şi nu pot să-ţi dau un răspuns până nu 
vorbesc cu ea. Am nevoie de consimţământul ei. Te previn că 


este stranie şi capricioasă. Dar ai un argument care pledează în 
favoarea ta! Eşti un om dezinteresat! ` 

„A muşcat din nadă”, se gândi Vibius bucuros. „In ciuda 
titlului său sforăitor de senator este un coate-goale”. 

— Tu, Marcellus, vei avea pe gratis cele mai frumoase 
curtezane pe care le am. lar eu dispun de cele mai frumoase 
colecții de fete din Roma. Prin ele vei putea să obţii informaţii 
politice de primă mână. Majoritatea demnitarilor care îmi 
vizitează casele îşi deschid inima şi vorbesc, vorbesc, vorbesc... 
Alianța noastră de familie ar putea să evolueze spre o 
comunitate de interese reciproc avantajoasă. 

În mijlocul peristilului mare nobilii invitați dansau. Dansul era 
la modă după ce Caligula dăduse o lege prin care acest gen de 
divertisment îşi pierdea caracterul infamant. 

Milonia evolua grațios cu partenerii ei în sunetele muzicii şi 
sub privirile amuzate şi pline de mândrie bărbătească ale lui 
lunius. Printre dansatori Quintus se remarca prin eleganța 
mişcărilor, frumuseţea corpului şi armonia trăsăturilor. 

În sfârşit, noii căsătoriţi, aplaudaţi de invitaţi, se retraseră în 
camera nupţială. Unii făceau glume nesărate pe scama lui 
lunius, care, după, cum spuneau ei, s-ar fi însurat cu o femeie 
tânără şi frumoasă ca să facă plăcere prietenilor săi. 

Petronius observă discuţia amicală dintre Vibius şi Marcellus şi 
simţi o îngrijorare. Îl acostă pe fostul său cumnat, care discuta 
gălăgios într-un grup de senatori. 

— Vreau să vorbesc cu tine între patru ochi! Scuzaţi-mă, 
„Clarissimi”! 

Îl apucă pe Marcellus de braţ şi-l trase într-un colţ din peristil. 
Uimit de acest mod îndrăzneţ de a fi abordat, Marcellus întrebă 
ascunzându-şi iritarea: 

— Ce vrei de la mine? 

— Scuză-mi indiscreţia, dar am văzut de departe că ai vorbit 
cu Vibius. Mă interesează tot ce a spus individul ăsta. 

Marcellus îşi scutură umerii. 

— Mi-a cerut mâna Ledei. Curios, nu-i aşa? 

Petronius simţi că sângele începe să-i fiarbă. 

— Bineînţeles că i-am cerut timp de gândire. Este bogat, 
generos, iar Leda i-a făcut o impresie foarte puternică. 
Bineînţeles că nu voi face nimic fără consimţământul fiicei mele. 

— Căsătoria asta ar fi o aberaţie! 


Marcellus se înfurie. Petronius se amesteca prea mult în 
treburile familiei sale. Ca să respingă obiecțiile, păstrând 
limitele politeţii, răspunse rece: 

— Vibius este o partidă avantajoasă. 

Petronius îl prinse pe Marcellus pe umeri şi îl strânse cu 
putere. 

— Această căsătorie nu se va face! Vreţi s-o azvârliţi pe Leda 
în lumea bordelurilor, a tripourilor şi a afacerilor veroase? Între 
atâţi pretendenți valoroşi nu l-ai găsit decât pe Vibius? 

Marcellus îi ripostă jignit: 

— Îți atrag atenţia că eu sunt tatăl Ledei şi că viitorul ei mă 
interesează în mod deosebit. Îţi mulţumesc pentru interesul pe 
care îl manifeşti faţă de ea, dar trebuie să înţelegi că în această 
privinţă eu hotărăsc! 

Petronius înţelesese că situaţia sa nu-i permitea să facă 
presiuni asupra lui Marcellus. La rândul său Marcellus nu voia 
să-şi strice relaţiile cu fostul său cumnat care ar putea să-i mai 
fie util. Aşa că termină în glumă această discuţie destul de 
penibilă: 

— Dacă Leda te interesează atât de mult, de ce nu-i ceri tu 
mâna? Acum câteva zile mi-a zis că eşti omul cel mai atrăgător 
din Roma. Că te-ar prefera în locul acestor tineri care roiesc ca 
nişte fluturaşi în jurul ei. 

Petronius înţelese că Marcellus îl încearcă. Dacă refuză 
propunerea lui Marcellus înseamnă că sunt adevărate zvonurile 
care circulă cu privire la paternitatea discutabilă a Ledei. 

— Ideea e atrăgătoare! Dar am trecut de prima tinereţe. Crezi 
tu că Leda, după ce i-ar trece entuziasmul, nu şi-ar găsi un băiat 
mai apropiat de vârsta ei? 

— O cunosc pe Leda mai bine decât tine. Nu este omul care 
să ia hotărâri cu uşurinţă. 

Petronius era încolţit. Ar fi putut să lase totul baltă, dar nu era 
omul care să fugă de răspundere. 

— Să căutăm împreună cea mai bună soluţie, zise Marcellus. 
Dar vreau să-ţi spun că dacă îţi dau întâietate şi te fac să treci 
înaintea altor pretendenți, o fac nu din cauza, bogăției tale. Mă 
gândesc numai la fericirea Ledei. 

Se despărţiră. Marcellus se întoarse la prietenii săi iar 
Petronius se duse la ai săi. Gălăgia, agitația, îl enervau. Părea că 


romanii din lumea lui nu aveau alte preocupări decât sexul, 
zaiafeturile, beţia şi moartea venită pe neaşteptate. 


Petronius traversă coridorul mărginit de statui albe ca nişte 
fantome, care ducea spre apartamentul său. Miresmele din 
grădină pătrundeau pe sub arcade. Muzica şi gălăgia din sălile 
de petreceri se pierdeau în timp ce liniştea începea să-l învăluie. 

Deodată simţi că e cineva în spatele său. Îşi întoarse capul şi 
o văzu pe Leda fugind în urma sa. Frumuseţea ei era scoasă în 
evidenţă şi de jocul de culori care îi împodobea silueta, razele 
albastre ale lunii îi argintau rochia de mătase iar roşul faclelor 
arunca tonuri purpurii dinspre zidurile împodobite cu fresce. 

Ajunsă în dreptul lui, Leda îi prinse umerii cu braţele şi se lipi 
cu trupul de el. Apoi, ridicându-se în vârful degetelor, îl sărută 
cu lăcomie pe gură. Nu era o sărutare nevinovată a unei fete 
timide, fără experienţă, de cincisprezece ani, ci patima unei guri 
senzuale, în stare să îmbrăţişeze un bărbat. Nu mai era corpul 
Ledei, ci cel al Cynthiei. Petronius simţi cum ameţeşte, cum e 
dus de o nebunie ce pleca de la gura ei întredeschisă, lipită de 
buzele lui. 

— Te iubesc, Petronius! Focul mă arde, mă pârjoleşte! Te 
vreau! 

Rațiunea îi dădu puterea să se desprindă de ea, căci Leda era 
fiica sa! Propria lui fiică! Îi apucă mâinile ca să se elibereze, dar 
sărutarea ei fierbinte, tulburătoare, îi înmuie voinţa. Trupurile lor 
strâns lipite în mijlocul coridorului se confundau cu imobilitatea 
statuilor. Petronius nu încerca să facă nicio mişcare ca să nu 
strice farmecul. 

— la-mă! îi şoptea. la-mă chiar aici! La picioarele soclului 
Venerei, protectoarea îndrăgostiţilor! 

Îi simţi mâna cum alunecă spre pânza din jurul coapselor, 
cum îi atinge intimitatea trezită. Puterea sa de rezistenţă 
slăbea. 

În clipa aceea uşa apartamentului său se deschise şi silueta 
lui Lucilius apăru în prag. Era într-o tunică albă, de efeb, care 
scotea în evidenţă frumuseţea corpului şi îi lumina faţa. 

Lucilius închise uşor uşa. 

Petronius se dezlipi spre regretul Ledei care îşi lăsă braţele să 
cadă şi se uită la el ţintă. 


— Te iubesc, Petronius! Nimic pe lumea asta n-ar putea să ne 
despartă! 

Prin faţa arcadei ce da spre grădină trecu o pereche de tineri 
ce se îmbrăţişau. Leda se răsuci pe călcâie şi fugi aruncându-i 
peste umăr o ultimă privire plină de tandrete. 

— Numai moartea va putea, să ne despartă! Numai moartea! 

Leda dispăru în triclinium. 

„Trebuie să-i destăinui adevărul”, gândea Petronius răvăşit. 
„Numai o explicaţie sinceră ar putea să risipească, această 
neînțelegere”. 

Tresări îngrozit. Ultimele cuvinte ale Ledei îi reveniră, în 
memorie. 

„Numai moartea va putea să ne despartă! Numai moartea!” 
Nu erau cuvinte aruncate la întâmplare. Ele exprimau o frenezie, 
o patimă oarbă, iraţională. Oare şocul n-ar ucide-o dacă i-ar 
mărturisi ceea ce se întâmplase în realitate? „Numai moartea va 
putea să ne despartă!” 

Se îndreptă gânditor spre apartamentul său conştient că se 
apropie o mare criză. Împinse uşa vestibulului puternic luminat 
de candelabre aprinse. 

Lucilius, cu capul plecat, îl aştepta supus. 

— Vă doresc o seară plăcută, „Clarissimus”. 

Avea o voce stinsă. Petronius citi pe faţa lui, în ochii lui, o 
tristeţe pe care nu şi-o putea ascunde. 

— Nu trebuia să mă aştepţi, Lucilius! 

— Trebuia să vă ajut să vă dezbrăcaţi, „Clarissimus”. 

— Puteam să-l chem pe sclavul de serviciu! 

— Nu mi-am făcut decât datoria, „Clarissimus”. 

Efebul îl urmă prin câteva săli pompoase până la uşa camerei 
sale pe care o deschise cu grabă. Patul era făcut. Peste tot 
domnea o ordine perfectă. 

— Baia este gata, „Clarissimus”. 

Lucilius îl ajută să se dezbrace, apoi îi puse un halat de 
mătase şi intrară amândoi în baie. Apa din piscină era călduţă şi 
plăcută. Petronius făcu un duş. Ca de obicei, efebul îşi scoase 
tunica şi rămase gol. Îşi săpuni conştiincios stăpânul. Atingerea 
corpului lui Lucilius provoca un fel de electricitate care îl gâdila 
pe Petronius şi îi trezea simţurile. Petronius căuta să se 
stăpânească, dar chemarea sângelui clocotitor, pus la grea 
încercare şi de sărutarea Ledei, era mai puternică. 


Lucilius îi săpuni spatele, torsul, curbura şalelor, picioarele, 
pântecele. 

Petronius închise ochii. Simţi o atingere de buze care îl 
încinse. Un du-te-vino îi sensibiliza peste măsură virilitatea. 
Ajuns în culmea voluptăţii, explodă. „Cynthia!” murmură. 
„Cynthia! Cynthia!”... 


XXVII 

O gută providenţială, inventată după toate regulile artei de 
Xenofon, plătit gras, îl împiedică pe Petronius să răspundă la 
invitaţia lui Neron de a participa la recepţia oferită în onoarea 
Agrippinei la Baies. Înainte de a părăsi Roma, Neron îi spusese, 
rânjind, că vrea să lichideze definitiv diferendele pe care le avea 
cu mama sa. _ 

Petronius avea un spirit foarte viu. lInţelegea că 
deznodământul acestui conflict trebuia să aibă loc într-o baie de 
sânge. În cursul unei întrevederi cu Seneca acesta îi spusese în 
mare taină că Agrippina încerca să ridice armata şi plebea 
împotriva fiului său, sprijinindu-se îndeosebi pe popularitatea 
Octaviei, victimă a Popeei, şi a clicii sale. După ce o izgonise de 
la Palatin pe Actea, căzută în dizgrație, noua amantă a lui Neron 
îl incita să se debaraseze de soţia sa, lovită de sterilitate. 

Popeea îi repeta până la saturație: 

— Repudiaz-o! Repudiaz-o! Aceasta este unica soluţie! 

Dar certurile dintre Neron şi mama sa îl preocupau mai puţin 
decât intrigile din jurul său, legate de Leda. Vizitele lui Vibius la 
Marcellus se înmulţiră. O dorea pe Leda! Era, într-adevăr, 
pasionat după ea? Dragostea sa declarată nu ascundea intenţia 
de a şantaja mai târziu? Vibius era conştient că Petronius nu-i va 
permite niciodată să se călătorească cu fiica sa. Dar va merge, 
ca să împiedice această căsătorie, până la a recunoaşte că este 
tatăl Ledei? Atunci Marcellus ar afla că fusese îmbrobodit şi că, 
în realitate, nu era tatăl Ledei. Ce scandal va izbucni! Petronius 
va fi dezonorat, memoria Cynthiei înjosită, Marcellus furios! 
Oare Marcellus nu va încerca să se răzbune? Şi ce răzbunare 
dulce ar fi căsătoria Ledei cu cel mai mare duşman al lui 
Petronius? Marcellus va înţelege generozitatea fostului său 
cumnat, cel puţin în ceea ce-o privea pe Leda! lar Leda, ca să 
complice această situaţie, vorbea peste tot de dragostea sa 
pentru Petronius! Vibius încă nu dezvăluise paternitatea Ledei! 
Îşi păstrase cartea cea mare pentru mai târziu! 

Deocamdată Petronius nu-şi construia decât ipoteze. lar 
Vibius aştepta momentul potrivit ca să lovească. Deşi se temea, 
deoarece Petronius, în ciuda felului său nepăsător de a fi, putea 
fi mai periculos decât un şarpe cu clopoței. Dar dorinţa de 
răzbunare întrecea toate temerile sale. 


Uciderea Agrippinei închidea un capitol din viaţa lui Petronius. 
Tinereţea sa se sfârşise. Prietenii şi foştii săi camarazi de la 
Palatin dispăruseră aproape cu toţii. 

Neron, după ce îi dăduse Agrippinei sărutul de ludă, pusese să 
fie omorâtă. Un naufragiu aranjat cu minuţiozitate trebuia să 
prezinte sfârşitul Agrippinei ca un înec accidental, dar aceasta 
reuşise să se salveze de la înec. Fusese o scurtă amânare a 
morţii căci, până la urmă, fu asasinată de oamenii lui Anicetus, 
comandantul flotei din Misen şi executorul faptelor josnice ale 
stăpânului său. 

Romanii condamnară scandalizaţi curiozitatea bolnăvicioasă a 
lui Neron care voise să vadă cadavrul cu burta spintecată al 
mamei sale. „Ce sâni frumoşi şi ce corp magnific!” exclamase 
împăratul în loc de epitaf. 

Britannicus şi Agrippina dispăruţi, Popeea cerea capul 
Octaviei şi purpura imperială. 

În adolescență Petronius credea că tinereţea este 
nemuritoare. Ca şi Caligula. Dar cu cât înainta în vârstă, cu atât 
trecerea anilor se accelera. Neron ucidea ca să supravieţuiască 
şi invoca acest argument ca să-şi justifice asasinatele. Dar nici 
Petronius, şi nici Caligula sau Agrippina nu înţeleseră nimic din 
viaţă. lar Neron şi Popeea şi urmau drumul şi jocul destinului. 

Împăratul, întors la Roma după moartea mamei sale la Anzio, 
îl chemă pe Petronius la Palatin. În plină noapte, îl chinuia 
teama. Ştia că paricizii sunt condamnaţi la moarte şi mor în 
condiţii îngrozitoare. Sunt vârâţi într-un sac cu un Cocoş, o 
viperă şi un câine şi apoi aruncaţi în Tibru. Doar că Neron 
Divinul, pentru săvârşirea aceleaşi infamii, primea ovaţiile 
armatei şi ale Senatului. Nu descoperise şi nu pedepsise nişte 
complotişti care unelteau împotriva vieţii sale atât de preţioase 
pentru imperiu? 


Petronius fusese introdus în camera augustul său suveran. 
Asemănarea dintre chemarea nocturnă a lui Caligula făcută cu 
câţiva ani în urmă şi dorinţa lui Neron de a-l vedea după miezul 
nopţii, îl izbi. Nu lipseau decât stratul de monede de aur 
aruncate pe jos. Palid, speriat, cu ochii tulburi, cu părul răvăşit, 
cu mâinile tremurând, suveranul se opri în faţa lui Petronius 
care se înclină respectuos în faţa lui. 


— Te-am aşteptat, Petronius. Voiam să-ţi vorbesc ca de la om 
la om. Am nevoie de sfatul tău! 

— Toate cunoştinţele şi priceperea mea sunt la dispoziţia ta, 
Divine Cezar. 

Neron se uită în jur copleşit de teroare. 

— Ucigaşii nu aşteaptă decât un semn ca să mă înjunghie pe 
la spate. Chiar şi mama mea îmi voia capul! Nu aveam de ales! 
Ori eu, ori ea! În fiecare noapte visez ucigaşi care mă urmăresc! 
Visez şi corpul însângerat al mamei mele! Umbra ei mă 
urmăreşte chiar şi în timpul zilei! Ce trebuie să fac ca să scap de 
transele acestea, de coşmaruri? 

— Trebuie să laşi ambianța sumbră care îţi roade moralul. 
Grijile politice îţi obosesc nervii. Ai nevoie, Divine Cezar, de un 
leac care să-ţi relaxeze spiritul! Să taie legăturile cu un trecut 
care îţi apasă fiinţa! Arta, poezia, muzica, dansul te-ar elibera de 
toate obsesiile! Eşti un artist, Divine Cezar! Un artist înnăscut! 
Într-o zi te-am auzit, din întâmplare, cântând. Atunci am înţeles 
că ai o comoară în gât! De ce să lipseşti poporul care te adoră 
de frumuseţea vocii tale? Caligula a înnobilat dansul! Tu vei 
înnobila cântecul! Mai vreau să-ţi propun ceva. Îți plac caii şi 
cursele de care! Calul este cel mai frumos şi cel mai nobil dintre 
toate animalele! Acordă-i privilegiul pe care îl merită! 
Înnobilează cursele de cai şi de care! Ridică infamia care apasă 
asupra acestei superbe manifestări sportive!  Permite-le 
patricienilor să se întreacă la Circul cel Mare! Să-şi arate talentul 
în mânuirea armelor! Sporturile marţiale sunt cele mai nobile 
deoarece înălţă spiritul şi fortifică trupul! Armele şi eroismul 
luptătorilor noştri au creat grandoarea Romei! 

Ochii lui Neron luciră. 

— Poate că ai dreptate! 

— Am dreptate! Romanii de astăzi nu se gândesc decât la 
petreceri şi la jocurile de circ! O minoritate apreciază teatrul! 
Oferă artelor, Divine Cezar, ceea ce este a lor! Când citesc din 
scrierile mele în faţa ascultătorilor sunt fericit atunci când mă 
recompensează prin aplauzele lor! Triumful paşnic al artei este 
mai ameţitor decât vinul cel mai ales! 

Dezvăluirile lui Petronius aţâţară entuziasmul şi exaltarea 
împăratului. 

— Artistul Petronius recunoaşte pe artistul Neron! Tu mi-ai 
deschis un nou drum. 


Suveranul îl prinse în braţe şi îl îmbrăţişă cu căldură. 
Petronius era bucuros. 

— Gestul tău, Divine Cezar, revarsă asupra mea razele luminii 
tale cereşti! 

Împăratul îl privi încântat. 

— Vezi, într-adevăr, aura divinității mele? 

— Numai un artist poate s-o emane! 

Neron făcu trei paşi înapoi şi îl privi atent din cap până în 
picioare. 

— Este adevărat, Petronius! Şi tu ai început să străluceşti 
puţin! Când te-am îmbrăţişat, ţi-am dat puţin din lumina mea! 
Te iubesc, prietene! Aproape că-mi vine să te pizmuiesc! 


În noaptea aceea Petronius dormi prost. Simţea fiorii 
alunecându-i pe piele. A trezi pizma împăratului însemna să te 
joci cu focul. 

Reuşise să-şi stăpânească remuşcările. Dar trebuia să 
persevereze. Îşi aduse din Antiohia caii şi îşi comandă un car, ca 
şi hăţuri acoperite cu un strat de aur. Hăţurile străluceau la 
soare. 

Petronius amenaja dincolo de zidurile oraşului, pe un teren 
neted şi liber, care se întindea pe malurile Tibrului, o pistă de 
curse înconjurată cu un gard viu din mărăcin alb şi trandafiri. 
Amenajarea îl costă o sumă enormă. Când pista, aranjată în 
taină, fu gata, se prezentă la Neron. 

— Divine Cezar, am o surpriză pentru tine! Sper să nu te 
dezamăgească! 

Împăiatul, curios ca un copil, îl urmă înconjurat de curteni. 
Ajunşi la intrarea pe pistă cortegiul călare trecu printre două 
şiruri de sclavi îmbrăcaţi în purpură cu monograma împăratului. 
Când intră pe teren şi văzu Carul strălucitor, Neron se opri 
extaziat. 

— Acest car este al tău, Divine Cezar! Vrei să-l încerci? 

Curtenii, invidioşi, admirau cu gurile căscate darul strălucind 
în lumină. 

Neron descălecă, se urcă în car şi luă hăţurile. Pocni din bici şi 
caii porniră. Parcurse de cinci ori pista şi se opri încântat. Cobori 
din car şi îşi îmbrăţişă prietenul. 

— Petronius face pe prinţul cu banii ţicnitei de Antonia! zise 
prietenilor săi Tigelin, ultimul favorit al lui Neron. 


Tigelin, care se lăuda că are cea mai frumoasă herghelie din 
Italia, resimţi darul lui Petronius ca pe o provocare. 

Curtenii se îngrămădeau copleşind cu complimente măiestria 
împăratului. Petronius se înclină în faţa lui. 

— Surpriza nu s-a terminat! Caii aceştia sunt ai tăi pentru 
plimbări şi antrenament. Acum vreau să-ţi ofer nişte cai cu care 
vei câştiga toate cursele! 

De după un zăplaz din verdeață apărură patru sclavi care 
ţineau în frâu patru cai arabi superbi, albi, liniştiţi, cu linii 
perfecte, arătoşi şi cu capete magnifice. 

Tigelin se apropie de Petroniu, îl privi batjocoritor şi se 
întoarse spre împărat. 

— Divine, pariez pe cinci milioane de sesterţi că aceşti cai nu-i 
vor întrece pe ai mei! 

— Zece milioane, dragă Tigelin, zise Petronius ironic. 

Un murmur trecu printre curtenii uimiţi. 

Neron anunţă: 

— Întrecerile vor avea loc mâine dimineaţă pe acest teren. 
Cei mai buni vizitii din Roma vor conduce cele două care. Hestus 
şi Hirtius. Eu voi fi arbitru. lar în seara aceasta vă voi regala cu o 
„cenă” în onoarea prietenilor mei Petronius şi Tigelin! 


La ieşirea de pe teren, după ce îl salutase pe Neron radiind de 
bucurie, Petronius se văzu acostat de Sabinus Pedanius, care îl 
luă prieteneşte de braţ. Prefectul oraşului mirosea a begonie iar 
toga sa de o albeaţă sclipitoare cădea în pliuri bogate. 

— Vrei să-mi furi titlul de „cel mai elegant bărbat din Roma”, 
îl complimentă Petronius. 

— Mulţumesc! Dar vreau să-ţi vorbesc de alte lucruri mult mai 
arzătoare! Vrei să vii până la mine? N-o să-ţi pară rău. 

Petronius fu de acord. Urcară în litiera prefectului, după care 
urmă şi litiera lui Petronius. Pe drum Sabinus îi dezvălui 
eforturile tainice ale lui Tigelin, care voia să-i ia locul lui Seneca. 

— Agrippina i-a deschis uşile Palatinului iar acum nimeni n-o 
critică atât de mult ca el, numai pentru a le face plăcere Popeei 
şi lui Neron. 

Vila prefectului îi plăcu lui Petronius prin proporţiile sale 
frumoase şi prin obiectele de artă. Observă numeroşi sclavi 
tineri îmbrăcaţi cu o eleganţă căutată. Se zvonea că din pasiune 


pentru adolescenţi adunase cea mai frumoasă colecţie de băieţi 
din Roma. 

Sabinus îi oferi lui Petronius răcoritoare pe terasă, apoi îl 
invită în cabinetul său de lucru şi închise uşa cu grijă în urma sa. 

— Am să intru direct în subiect deoarece de o vreme am 
impresia că mi se caută pielea! Ai să te întrebi de ce te-am ales 
tocmai pe tine ca să fac aceste confidenţe. Te cunosc poate 
chiar mai bine decât te cunoşti singur. Apoi mi-am zis că, dacă 
bătrâna Antonia ţi-a deschis cabinetul ei secret, înseamnă că ți- 
a recunoscut meritele. Ştiu că te-a însărcinat să redactezi 
cronica imperiului şi că ţi-a pus la dispoziţie corespondenţa 
împărătesei Livia. Ţi-am mai vorbit eu de anumite documente 
compromiţătoare pe care le-am strâns cu privire la anumite 
personaje sus-puse ale imperiului şi asupra legăturilor lor cu 
lumea interlopă. Sunt documente primejdioase privitoare la 
demnitari cu care ne întâlnim în fiecare zi, cu care ne 
îmbrăţişăm, dar care sunt gata să ne lovească pe la spate. 

Pedanius se ridică, se duse la un sipet ferecat, îl deschise cu o 
cheie atârnată de un lănţişor de aur pe care îl purta în jurul 
gâtului. Ridică cu grijă capacul şi scoase un dosar gros cu 
documente, pe care îl puse pe măsuţa de lângă el, apoi închise 
sipetul cu aceeaşi grijă iar dosarul îl înmână prietenului său. 

— Este al tău. Nimeni, în afară de noi doi, nu cunoaşte 
această taină. Şi nimeni nu trebuie să afle, dacă ţii la viaţa ta. 
Eu sunt deja însemnat. De câteva ori am fost victima unor 
tentative de asasinat, dar am reuşit să scap. Când vei pleca de 
aici, vei ascunde dosarul sub pliurile togei tale. Acum poţi să 
pleci. Cu cât stai mai puţin aici, sub acoperişul meu, cu atâta 
este mai mic pericolul de a fi observat. 

Petronius, mişcat de gestul lui, îi mulţumi. 

— i-am încredinţat cutia Pandorei, zise prefectul. Când o vei 
deschide, vei da peste cel mai oribil cuib de vipere care, în 
prezent, se bucură de onoruri şi de satisfacţii fără limite. Dacă 
dosarul pe care îl ţin eu va dispare, va rămâne cel pe care ţi l- 
am dat, amenințând multe capete. lar viitoarele noastre întâlniri 
trebuie să aibă loc în public. Dragă Petronius, îţi doresc o seară 
plăcută! 

— Şi eu îţi doresc o viaţă lungă şi o victorie hotărâtoare 
asupra duşmanilor. 


— Unii dintre ei sunt şi duşmanii tăi. Îţi vei da seama 
deschizând dosarul. Adio, prietene! 


În seara aceea Neron avuse o proastă dispoziţie, aşa cum nu i 
se mai întâmplase de multă vreme. Lângă el trona Popeea, în 
timp ce Octavia, împărăteasa îndepărtată, era izolată în 
apartamentul său. Cei doi erau încadraţi de Petronius şi Tigelin, 
eroii curselor viitoare. 

De o parte era Petronius, nepăsător, distins, spiritual fără să 
fie răutăcios, care ştia să măgulească, dar cu măsură. De 
cealaltă parte era Tigelin, cu părul roşu ciufulit, inimos dar 
diabolic, cu gesturi bruşte şi cu cuvinte tăioase, ofensatoare. Un 
om desfrânat, şiret, intrigant, ambițios, nimeni nu-l întrecea în 
linguşiri. Devenise indispensabil deoarece organiza cele mai 
mari orgii. II ura de moarte pe Petronius fiindcă nu voia să 
împartă cu altcineva favorurile împăratului. Îl enerva admiraţia 
lui Neron faţă de acest „scriitoraş”. Nu putea să-i ierte 
îndrăzneala cu care îl înfrunta chiar pe terenul său. Exilat de 
Caligula la Sardinia din cauza legăturilor amoroase cu Agrippina, 
îşi făcuse o herghelie bine pusă la punct mulţumită moştenirii de 
la trei unchi decedați la timpul potrivit. 

După „cenă”, în timp ce dansatorii şi dansatoarele se dedau 
acestei plăceri, prefectul Pedanius se apropie de Petronius şi îi 
spuse confidenţial: 

— Imi pare rău că trebuie să te anunţ, Petronius, că fratele 
tău Vibius s-a băgat în afaceri foarte dubioase. Nu se mai 
mulţumeşte doar cu prostituţia şi cu tripourile clandestine. In 
combinaţie cu Ammilus s-a băgat până în gât în nişte afaceri 
care miros a monedă falsă. Dar fiindcă furnizează fete şi băieţi 
lui Tigelin pentru dezmăţul împăratului, se bucură de o protecţie 
foarte înaltă care îl face invulnerabil. Prefectul poliţiei, tovarăş 
de plăceri al lui Tigelin, închide ochii în faţa acestor infamii. Dar 
aceste afaceri tenebroase nu pot dura la infinit. La Roma mai 
sunt şi oameni cinstiţi care nu se uită cu ochi buni la favoriţii 
împăratului ce comit abuzuri strigătoare la cer. Nu ţi-aş fi vorbit 
de aceste afaceri murdare dacă n-aş deţine probe care vorbesc 
de o tentativă de asasinat împotriva ta, organizată de drăguţul 
tău de frate şi de Ammilus. Păzeşte-te de Vibius! 

Neliniştea lui Petronius în privinţa Ledei crescu. Simţea că 
Vibius urzea o lovitură împotriva propriei sale familii. 


— Dosarul meu cu privire la Tigelin este zdrobitor, adăugă 
Pedanius. Ca şi cu privire la complicii lui... Şi fiindcă veni vorba 
de Tigelin vreau să-ţi spun că am pariat un milion de sesterţi pe 
caii tăi! Sunt sigur că voi câştiga! 


A doua zi, pe terenul de curse încercuit de o cohortă de 
pretorieni care îi împiedicau pe curioşi să se apropie, carul lui 
Petronius şi cel al lui Tigelin aşteptau semnalul de plecare sub 
ochii lui Neron şi ai Curţii. 

Fuseseră făcute pariuri enorme. Carul lui Tigelin părea favorit, 
deşi numeroşi curteni se pronunţaseră pentru o victorie a lui 
Petronius care, cum spuneau, venea totdeauna cu surprize. 
Nicăieri rivalităţile nu se manifestau atât de agresiv ca la 
jocurile de circ. De data aceasta miza era foarte mare. Se 
înfruntau doi favoriţi ai lui Neron. 

Hestus, vizitiul lui Petronius, conducea patru cai albi care se 
ridicau cu picioarele din faţă şi loveau nervos cu copitele 
pământul acoperit de iarbă. Hirtius ţinea hăţurile celor patru cai 
negri ai lui Tigelin, care nechezau năvalnic. Carele trebuiau să 
ocolească de şapte ori pista marcată cu ţăruşi de lemn. 

Heraldul dădu semnalul de plecare. Caii porniră ca nişte 
săgeți aruncate de arcuri prea întinse. Hestus îşi menaja caii ca 
să-i forţeze în ultimele tururi, fără să se distanţeze prea mult de 
Hirtius. În schimb acesta îi gonea cât putea sperând să câştige 
din capul locului un avantaj pe care să-l păstreze până la sfârşit. 
Îşi cunoştea caii şi ştia că pot să reziste la cele mai mari eforturi. 

Hestus, după câteva încercări, îşi dădu seama că avea nişte 
cai excepţionali. 

Tigelin zâmbea cu superioritate. Cinci ture conduse Hirtius. 
Curtenii care pariaseră pe caii lui Tigelin îşi frecau deja mâinile. 
Dar în turul al şaselea un fior de emoție îi făcu să tresare. Caii 
albi începură să se apropie de cei din faţă. Hirtius începu să-şi 
biciuiască bidiviii lăsând urme vizibile pe gâturile lor numai apă. 
Cu hăţurile îi lovea peste crupe, deoarece adversarul era la o 
depărtare doar de un car şi se apropia mereu. Caii albi parcă 
zburau. La capătul celui de-al şaselea tur vizitiii ajunseseră cap 
la cap. Carele avansau unul lângă celălalt. Caii albi parcă 
mâncau pământul depăşind încet dar sigur carul lui Hirtius care 
îşi şfichiuia disperat animalele. Zgomotul înfunda al copitelor şi 
şuieratul biciului îi făceau pe cei prezenţi să tremure de emoție 


deşi începură să-şi dea seama că întrecerea era pe terminate. 
Caii pur-sânge arabi o luară înainte. Hestus abia îşi mai atingea 
bidiviii care se pare că înţeleseră dorinţa vizitiului lor de a 
câştiga întrecerea. 

Carul lui Petronius sosi primul la potou, urmat de cel al lui 
Tigelin, care spumega de mânie. 

Izbucniră aclamaţiile salutând victoria cailor albi. Cei care 
pariaseră pe caii albi îşi simțeau pungile cum se îngreunează cu 
monedele de aur iar cei care pierduseră se uitau posomorâţi. 

Neron era încântat de darul magnific pe care îl primise. 

— Dacă Hestus a câştigat cursa, de ce n-aş putea s-o câştig şi 
eu? 


lunius ridică degetul şi zise sentenţios: 

— Este o prostie să faci deosebiri între tineri şi bătrâni. Aşa 
zişii bătrâni sunt oameni tineri ce au adunat nişte ani mulţumită 
Parcelor care le-au prelungit viaţa. Tinerii nu sunt altceva decât 
nişte candidaţi la bătrâneţe. Fiecare oră, fiecare zi, fiecare an te 
apropie de acea vârstă care se numeşte venerabilă. Nu există 
portiţă de scăpare. Cum spuneam, tinerii candidează la 
bătrâneţe şi viitorul apasă asupra lor din ce în ce mai greu. Este 
o evoluţie pe care am urmat-o şi eu fiindcă nu există altă 
soluţie. Mă amuză aroganţa tinerilor care se uită cu dispreţ la 
cei bătrâni, uitând că aleargă în urma lor. Vârsta, prietene, nu se 
calculează după registrele de recensământ ci după aptitudinile 
fiecărui individ. Am văzut oameni tineri îmbătrâniţi înainte de 
vreme şi oameni bătrâni mai viguroşi decât cei tineri. Am să 
propun în Senat o lege care să abolească graniţele dintre 
„infans”, „puer”, „adulescens”, „juvenis”, „senior”, „senex” şi 
„aetate provectus”. N-ar trebui să existe decât „puer” până la 
17 ani şi „senior” de la 17 ani în sus. 

Invitaţii, aşezaţi la masă în jurul lui, îl priveau cu mirare. 
Glumea, bineînţeles, dar părea că însurătoarea îl întinerise cu 
mulţi ani. Milonia, din cauza alurii sale de matroană demnă şi 
severă, părea mai în vârstă decât era în realitate. Deşi avea 
toate avantajele ca să se bucure din plin de viaţă. Corpul ei 
voluptuos, liniile senzuale, gesturile, îi dădeau o graţie 
deosebită. Fizionomia ei frumoasă exprima o mândrie care 
intimida. 


Petronius era foarte mulţumit deoarece tatăl său îşi 
redobândise echilibrul pierdut după moartea Domitiei. Ambianţa 
era veselă şi comesenii căutau să-şi mute gândurile în altă parte 
sau să uite de griji. Petronius căuta să scape de atracţia Ledei, 
care semăna tot mai mult cu Cynthia. Uneori avea impresia că 
alături de el era sora sa şi nu fiica. Această iluzie îi îndulcea 
amărăciunea dragostei pentru Cynthia dispărută. Uneori se 
revolta împotriva acestei obsesii şi încerca să şteargă din 
memorie amintirile trecutului. Dar renunţa repede la această 
încercare deoarece avea senzaţia că ar săvârşi un sacrilegiu. 

Viitorul Ledei îl chinuia. Îşi duse ochii spre Quintus, care îşi 
înmuia buzele într-o cupă de vin. Ar aduce fericire ca soţ al 
Ledei? Avea toate calităţile lui Castor, toată noblețea neamului 
lui Cotta, maniere de mare senior şi un limbaj ales, foarte diferit 
de felul de a vorbi, cu multe vulgarităţi, a tineretului. Quintus 
era ultimul membru al familiei Cotta. Părea sedus de frumuseţea 
Ledei. Ar fi o pereche perfectă. 

In ciuda oricărei logici, i se strângea inima când se gândea la 
căsătoria Ledei. Să fi fost gelos? Ar fi fost absurd! Să fie gelos 
din cauza unirii carnale a fiicei sale cu un tânăr pe care l-ar fi 
dorit toate prietenele Ledei. Suferea când prin închipuire îi 
defilau scene de dragoste între fiica sa şi Quintus. Era ceva 
absurd. Să fi înnebunit? 

Gândurile sale fuseră întrerupte de Seneca ce se adresă unui 
grup de invitaţi care se aflau în jurul lui Petronius: 

— Prietenul nostru Petronius este pe cale să devină călăuza 
spirituală a stăpânului nostru, împăratul. După ce i-a deschis 
ochii împăratului asupra minunilor din lumea curselor de cai, 
acum îi schimbă optica cu privire la artă. Neron a adunat în jurul 
său, la Palatin, floarea scriitorilor şi poeţilor. Seară de seară 
ascultă fermecat fragmente din lucrările lor. Aseară am făcut 
parte din asistenţa care a urmărit poemul „Pharsalia” de 
Lucanus. Este, într-adevăr, uimitor să vezi printre curtenii 
împăratului oameni de litere, ca Marţial, Labeo, Lucanus şi alţii, 
mai puţin importanţi, ale căror nume îmi scapă. Prietenul nostru 
Petronius dă tonul. Nu-mi venea să cred că influenţa lui asupra 
împăratului este aşa de mare. A reuşit să-l convingă că este 
dotat cu o voce divină. Fascinat de perspectiva ovaţiilor 
publicului, Divinul nostru s-a hotărât să aleagă cariera de 
cântăreţ. 


Seneca, ca din întâmplare, îl luă pe Petronius de braţ şi îl duse 
spre grădină, despărţindu-l de grup. 

— Mă frământă, totuşi, o chestiune. Caligula aspira la 
divinitate. Voia să-l doboare pe Jupiter şi să se aşeze în fruntea 
zeilor din Olimp. Un vis de măreție care atingea nebunia. Neron, 
nepotul său, are ambiția de a cuceri gloria unui artist. Vrea să 
distreze mulţimea şi să-i concureze pe artiştii flămânzi care 
cântă ca să-şi câştige pâinea. 

— E mai bine să cânte decât să ucidă! zise Petronius. 

— Dacă privim lucrurile sub acest aspect, nu pot decât să mă 
plec în faţa înţelepciunii tale, zise Seneca. Mi-e teamă, însă, că 
omorurile nu vor înceta şi că vor continua paralel cu muzica. 


Spre sfârşitul seratei Quintus îl trase pe Petronius într-un colţ. 
Voia să-i împărtăşească un mare secret. Tânărul radia. 

— lubesc şi sunt iubit! zise el extaziat. 

Quintus îi spuse că de câteva săptămâni întreținea legături de 
dragoste cu o femeie magnifică, cu un corp de zeiţă, cu 
ardoarea şi experienţa unei curtezane şi cu un limbaj de 
doamnă din înalta societate. O doamnă foarte, foarte mare. 

— Bănuiesc că aş fi indiscret dacă te-aş întreba cum o 
cheamă? 

— Nici eu nu ştiu. Vine mascată la întâlniri şi pleacă tot 
mascată. Nu i-am văzut faţa niciodată, dar frumuseţea corpului 
ei îmi ajunge. Mi-a cerut să nu încerc niciodată să-i aflu 
identitatea. 

Confidenţa lui Quintus îl făcu să mediteze. Din capul locului 
simţea o mare uşurare. Proiectul unei căsătorii între Quintus şi 
Leda cădea. Leda rămânea cu el. Nu concepea o legătură 
carnală cu fiica sa, dar visa s-o păstreze aproape, s-o aibă sub 
ochi, să ştie că este iubit de ea. Idealul acesta îi dezvăluia 
egoismul. 

Dama din înalta societate a lui Quintus îi provocă o temere 
confuză. Adesea aceste aventuri se termină prost. Matroanele 
se mândreau cu numărul amanţilor. Acelaşi păcat poate fi 
permis sau interzis în funcţie de optica societăţii sau de 
interesele politice. Cine ar fi putut să fie această doamnă care 
făcea atâta caz în jurul tainei sale? Popeea n-ar fi riscat să se 
compromită atâta timp cât situaţia ei nu se consolidase. Numai 
că într-o Romă coruptă nimic n-ar fi putut să te uimească. 


Dar alte evenimente, alte tulburări din lumea romană, 
estompară năzbâtiile tânărului Cotta. 

Petronius asistă la primul concert prezentat de Neron în 
public. După ce îşi însuşise tainele meseriei cu doi maeştri 
experimentați, Terpnus şi Menecrates, împăratul, îmbrăcat într-o 
hlamidă de purpură împodobită cu pietre preţioase, îşi îndoi 
genunchiul în faţa publicului uluit şi începu să cânte 
acompaniindu-se cu o ţiteră, în timp ce actorul Paris mima 
gesturile care ilustrau muzica. 

La Roma aşa ceva nu se mai văzuse. Un împărat să se 
producă pe scândurile scenei! Lui Caligula îi plăcea să danseze, 
dar performanţele sale artistice, de altfel remarcabile, nu 
fuseseră prezentate decât în mijlocul prietenilor. 

Vocea lui Neron era mediocră dar strălucirea personalităţii 
sale acoperea imperfecţiunea cântării. Urmară furtuni de 
aplauze. In sfârşit, îşi descoperise vocaţia, sensul vieţii sale. Era 
un artist, un mare artist. 

Plebea jubila. Împăratul se înclina umil cerându-i aplauzele. 

Petronius, aşezat printre patricienii din primul rând, considera 
că acest spectacol lamentabil diminua grandoarea imperiului. 
Aplaudă moderat în timp ce „galeria” organizată milităreşte 
umplea teatrul cu ovaţii. Burrus, prefectul pretoriului, privea 
posomorât această comedie pe care o aprecia ca tragică, în 
timp ce Seneca, mult mai senin, nu manifesta nicio 
nemulţumire. 

Spre sfârşitul reprezentanţei un curier aduse primului ministru 
un mesaj care îl umplu de consternare. Pedanius Secundus, 
prefectul poliţiei, fusese asasinat de unul dintre sclavii săi. 

A doua zi dimineaţa Senatul se reuni în şedinţă extraordinară. 
Cei patru sute de sclavi ai prefectului fuseseră torturați, după 
lege, pentru stabilirea cauzelor asasinării. Prin oraş circula 
zvonul că ucigaşul acţionase din gelozie, deoarece stăpânul 
voise să-i ia iubitul. 

Bănuielile lui Petronius se îndreptară spre alţi factori, mult 
mai semnificativi, confirmaţi de ultima sa discuţie cu Pedanius. 
Nu-l prevenise, oare, prefectul că era pe cale să dezvăluie un 
scandal care ar fi aruncat oprobriul asupra câtorva „înalte 
personalităţi”? Aceste personalităţi erau amestecate în afaceri 
compromiţătoare, comiseseră sau comandaseră asasinate care, 


dezvăluite într-o bună zi, ar fi avut urmări grave. Asasinatul 
comis din gelozie nu era decât o manevră de culise. 

Senatul hotărî, conform legilor imperiului, executarea tuturor 
sclavilor lui Pedanius, chiar şi a acelora care nu aveau nicio 
legătură cu crima. Poporul roman se ridică împotriva acestei 
sentinţe care îi condamna şi pe mulţi nevinovaţi, dar pretorienii 
călări ai lui Burrus se năpustiră asupra coloanelor de 
manifestanți şi le împrăştiară cu brutalitate. Cei patru sute de 
sclavi fuseseră spânzurați pe un teren viran de dincolo de ziduri 
care, mai târziu, căpătase denumirea de „pădure a 
spânzuraţilor”. 


Evenimentele luară o turnură rapidă şi violentă. Burrus se 
opunea categoric repudierii Octaviei, cerută de Popeea. 
Conflictul, ajuns în faţa lui Neron, care nu îndrăznise să se 
manifeste pe faţă în favoarea amantei sale, avu un 
deznodământ rapid şi radical. Burrus murise în urma unei aşa 
zise angine. Seneca înţelese că nu putea să conducă fără 
sprijinul prietenului şi colaboratorului său şi îi ceru lui Neron 
favoarea de a se retrage pe domeniile sale. Împăratul se opuse, 
de formă, dar până la urmă aprobă cererea lui Seneca. Omul 
acesta, care îi fusese preceptor, iar apoi primul său ministru, 
începuse să-l plictisească. Seneca îi amintea de prea multe 
drame, de prea multe nenorociri, pe care voia să le uite. In afară 
de asta, voia să conducă singur. Fără piedici. 

La puţină vreme după aceea se anunţă că Popeea este 
însărcinată. 


Consiliul Imperial se reuni pentru a lua o hotărâre. La Palatin 
se anunţă oficial că Octavia era stearpă. In realitate Neron nu se 
culcase niciodată cu ea. Simţea o aversiune tot mai mare faţă 
de această femeie nesemnificativă dar care îi asigura 
legitimitatea sângelui imperial şi dragostea poporului. Dar după 
moartea lui Burrus şi îndepărtarea lui Seneca, Popeea îl 
îndemna pe Neron să dea peste cap toate piedicile şi să le 
dovedească romanilor că este singurul stăpân al imperiului. 
Consiliul şi Senatul, deci şi Petronius, votară în unanimitate 
repudierea Octaviei. Petronius, roşu de ruşine, contrasemna 
decretul prin care Octavia era expulzată din Roma şi trimisă în 
faţa justiţiei pentru adulter. 


Petronius ştia însă că acest episod era doar primul act dintr-o 
tragedie care se va termina în sânge. 

După eliminarea Octaviei, Neron se însura cu Popeea. Îşi 
impusese, în sfârşit, voinţa. Cortegiul nupţial fu huiduit de 
plebea Romei şi boicotat de o parte din nobilime. Pretorienii 
trebuiră să intervină iarăşi ca să risipească mulţimea. 

Octavia fusese acuzată de adulter cu un flautist egiptean şi 
supusă la torturi, deşi martorii, sclavii ei, dovediseră că era 
nevinovată. Dar aceasta nu era decât o amânare a 
deznodământului deoarece Popeea voia să termine cu ea. 

Neron îl chemă pe Petronius şi i se destăinui că mariajul îl 
făcuse foarte fericit şi că acum, când viitorul dinastiei era 
asigurat, propria sa situaţie consolidată, ar dori să recâştige 
publicul care îl privea cu supărare. 

— După reprezentațiile mele artistice, încununate de un 
succes atât de strălucitor, aş vrea să mă lansez în cursele de 
care. Am hotărât construirea unei arene pe Câmpul lui Marte şi 
să-mi conduc carul în faţa spectatorilor. Tigelin este pornit 
împotriva ta. Te consideră un rival primejdios. l-am răspuns că 
zeii de la înălţimea mea îi privesc cu aceeaşi bunăvoință pe toţi 
credincioşii... Am nevoie de sfaturile tale, Petronius, după ce 
Seneca, acest ingrat, m-a părăsit ca să se odihnească în luxul de 
la vila sa din Baies!... În seara asta te rețin la „cena”. Popeea va 
fi încântată de compania ta! 


După miezul nopţii, întorcându-se de la Palatin, Petronius zări 
un trup omenesc agăţat de grilajul vilei sale. La lumina lunii se 
vedeau picioarele. Petronius se opri şi recunoscu neliniştit 
hainele de sărbătoare ale lui Quintus! Sări din litieră şi se 
apropie de tânăr, care nu se mai mişca. Mâinile îi rămăseseră 
agăţate de barele grilajului. Tunica de mătase brodată cu aur 
era pătată de sânge. Petronius îl zgudui uşor. 

— Quintus! Quintus! Spune-mi, copile, ce s-a întâmplat! 

Tânărul îşi deschise ochii sticloşi şi bolborosi câteva cuvinte 
ce abia se puteau înţelege. Din colţul gurii se strecura un firişor 
de sânge. Petronius trimise un sclav să-l canto pe Xenofon. 

Quintus abia putea vorbi. 

— Femeia pe care... o iubesc... Am recunoscut-o la o 
recepţie... un inel... am recunoscut-o după acest inel... un 
smarald încrustat cu un dragon... Când a văzut că... am 


recunoscut-o... după inel... m-a privit cu mânie, apoi a dispărut 
în mulţime... Când am plecat de la recepţie... cineva m-a lovit 
cu pumnalul în plină stradă... M-au lăsat crezând că sunt mort... 
dar am putut să mă târăsc... până aici... sclavii mei au fost 
omorâţi... Femeia... smaraldul... 

— Cine este femeia aceasta? Spune-mi cum o cheamă! 

Quintus delira. 

— Femeia... masca... dragonul... i-am aflat secretul... 
dragonul... 

Capul i se aplecă sprijinindu-se pe pieptul lui Petronius. 

— Inelul... dragonul... 

Quintus amuţi. Petronius puse să fie dus în vilă şi aşezat pe 
primul pat din atrium. Atraşi de zgomot, lunius, Milonia, Leda, 
Marcellus, câţiva sclavi, se îngrămădiră în jurul muribundului. 
Medicul sosi în grabă, îl examină cu un aer profesional şi dădu 
din cap. 

— Salvează-l, Xenofon! Am să te plătesc cu greutatea lui în 
aur! striga Petronius. 

— În zadar, „Clarissimus”. 


Înmormântarea lui Quintus cunoscuse o splendoare pe care 
Petronius o considerase demnă de sfârşitul ultimului Cotta. 
Murise şi mama lui, după un lung exil. 

Praznicul dedicat morţilor avu loc într-o ambianţă foarte tristă, 
deoarece veselia, spiritul şi gentileţea lui Quintus câştigaseră 
toate simpatiile. Comesenii ridicară câte un pahar de vin ca să-l 
verse simbolic pe pământ în memoria celui dispărut. 

In clipa aceea Petronius remarcă pe mâna Miloniei un inel pe 
care era montat un smarald încrustat cu un dragon. Dar faţa îi 
rămase calmă. După ce îşi băuse paharul se gândi la ceea ce ar 
trebui să urmeze după asasinarea lui Quintus. Ancheta se va 
încheia, cu siguranţă, fără niciun rezultat, căci nimeni, în afară 
de el, nu cunoştea taina tânărului Cotta. Apoi Roma e mare, 
poate că acesta nu era singurul inel împodobit cu un dragon iar 
caracterul extrem de corect al Miloniei nu trezea niciun fel de 
bănuieli. Dar Petronius văzuse atâtea în viaţa sa încât nimic nu-l 
mai uimea. 

Îşi aminti că avea o datorie faţă de Castor şi o voinţă de fier îi 
ridică braţul. Asasinii lui Quintus nu trebuie să scape. Îl obseda 
şi moartea rituală a lui Remius. Quintus va fi răzbunat. Nu va 


ţine seama nici de nume, nici de rangul femeii care îl trimisese 
la moarte. Dacă aceasta fusese Milonia, n-o va ierta, cu riscul de 
a-l lipsi pe tatăl său de fericire. 

Se închise în cabinetul său de lucru şi scoase din dulap 
dosarul pe care Pedanius Secundus i-l dăduse înainte de a muri. 
Fusese atât de ocupat în ultima vreme încât nu găsise vreme ca 
să-l studieze mai atent. La Antonia se obişnuise să extragă 
repede note din dosarele cele mai studioase. După ce citi 
primele documente, îşi dădu seama de valoarea lor. Acum 
înţelegea de ce a fost ucis Pedanius. Strânsese dovezi care 
arătau abuzuri, crime, atrocități, bacşişuri încasate de 
personalităţi aparent cinstite. Găsi documente privitoare la 
destrăbălările organizate de Tigelin pentru împărat, amator de 
carne proaspătă. Descoperi nume de senatori care îşi vindeau 
fetele sau nevestele celor care ofereau mai mult, de întreţinuţi 
gata să jure dragoste femeilor bătrâne ce înoată în aur, de 
cavaleri care smulgeau declaraţii compromiţătoare de la 
prieteni ca să le vândă celor interesaţi, locuri de întâlnire unde 
partenerii se duceau incognito. Din documente reieşeau 
complicităţile cu lumea interlopă, cu proxeneţi, cu ucigaşi de 
profesie, cu otrăvitoare, cu tăinuitori, cu prostituate, ca şi 
legăturile cu sectele care practicau magia neagră. Numele lui 
Vibius şi al lui Ammilus nu lipseau. 

În sfârşit dădu şi de o notă informativă privitoare la Milonia. 
Nevasta iubită a lui lunius Niger avea un mic apartament într-o 
„insulă” din Subura, proprietatea lui Ammilus, unde îşi primea 
„mascată” amanţii, toţi foarte tineri. Cei care o identificau, erau 
lichidaţi. 

Nota informativă şi cele spuse de Quintus înainte de moarte 
ar fi putut justifica deschiderea unui proces. Petronius continuă 
lectura documentelor privitoare la Ammilus. Numele unuia 
dintre complicii săi îl puse pe gânduri... Priscus... Priscus... 
Aproape că îl uitase. Era ultimul din asasinii lui Postumus. 

Creierul lui Petronius lucra febril. Descoperise firul Ariadnei. 
Ammilus, Vibius, Priscus! Ce trio! Un Niger amestecat cu cea 
mai ticăloasă drojdie a Romei! 

Şi Petronius cunoscuse drojdia societăţii dar aceasta nu era 
pentru el decât un mijloc de a schimba atmosfera, un obiect de 
studiu, o posibilitate de a cunoaşte o lume foarte colorată ce 
oferea o ambianţă veridică, un fundal pentru lucrări literare. 


Milonia ar putea să-i dea pe mână pe toţi aceştia... Cu 
condiţia s-o facă să vorbească... 

Îşi închise dosarul în dulap şi ieşi din cabinetul său de lucru. 
Traversă cu un pas hotărât coridorul care lega aripa locuită de 
tatăl său şi de Milonia. 

Pe lunius îl găsi singur în bibliotecă. Aşezat pe un scaun de 
lângă fereastră, citea liniştit un tom de literatură greacă. Vizita 
fiului său îl făcu să suspine. 

— Am parcurs pagini întregi din carte fără să rețin ceva. 
Moartea lui Quintus m-a zguduit profund. Chiar astăzi am vorbit 
cu prefectul poliţiei. Mi-a spus că moartea lui Quintus a fost 
clasată. Spunea că fusese atacat de o bandă de haimanale pe 
când se întorcea dintr-o vizită nocturnă. Cum să-i mai găseşti? 
Moartea lui Quintus va rămâne pentru totdeauna un mister. 

Petronius îl asculta fără să se clintească. 

— Unde este Milonia? întrebă. 

lunius închise tomul şi îl puse pe masă. 

— La o prietenă. Femeilor le place să trâncănească, le merge 
gura ca la coţofene. Acesta-i singurul defect al Miloniei. 

Un sclav intră şi aprinse candelabrele deoarece noaptea 
începea să întunece vila. 

— Milonia întârzie, zise lunius cu indulgență. Are nevoie de 
distracţie. Trebuie că e obositor să-ţi petreci tinereţea lângă un 
soţ de vârsta mea. 

Petronius stătea nemişcat. Tăcerea lui îl intrigă pe lunius. 

— Pari supărat, fiule? 

Petronius îi răspunse cu o voce aspră: 

— O aştept pe Milonia! 

lunius îşi încreţi fruntea. 

— O aştepţi pe Milonia? Pentru ce? 

— Trebuie să am o explicaţie cu soţia ta, tată! 

— O explicaţie? Nu înţeleg! 

— Ai să înţelegi când o să vină. La ora aceasta vine de obicei 
acasă. 

Apoi se cufundă din nou într-o tăcere glacială. 

— Nu poţi să-mi spui despre ce este vorba? La urma urmelor 
sunt soţul ei! spuse iritat. Dacă vrei explicaţii trebuie să ţi le 
cauţi singur! 

— Tu n-o să le ai nici dacă doreşti. Căci joci rolul trist, al lui 
Claudiu încornoratul! 


lunius se sculă împins de mânie. 

— Nu-ţi permit... 

— N-ai ce să-mi permiţi! 

— Eşti nebun sau ce-i cu tine? 

Milonia intră surăzătoare. Era îmbrăcată într-o rochie de 
mătase verde de nuanţa jadului. Ochii lui Petronius ţintiră unul 
dintre inelele ei. Un smarald încrustat cu un dragon. Privirea lui 
Petronius, care o scruta cu severitate, o uimi. Petronius nu-i 
dădu răgaz ca să-şi vină în fire şi îi puse dur întrebarea: 

— Când l-ai văzut pe Quintus pentru ultima oară? 

Milonia ripostă. 

— Ce înseamnă interogatoriul acesta? 

lunius interveni cu autoritatea soţului ofensat. 

— Nu admit... 

— Taci, tată! urlă Petronius. 

Mânia fiului său îl zgudui. Petronius repetă întrebarea şi mai 
violent. Milonia răspunse după o pauză. 

— Ştiu eu? Cred că la o recepţie la Servilia Vitellius! 

— În noaptea în care Quintus a fost asasinat! Nu-i aşa? 

— Nu-mi amintesc! 

— Îţi spun eu ce s-a întâmplat! Ţi-a recunoscut inelul cu 
smarald şi dragon! 

— Şi ce-i cu asta? ripostă Milonia cu agresivitate. 

— Inelul pe care îl purtai când te culcai cu el în casa de 
întâlniri din Subura! Numai că te mascai de fiecare dată ca să nu 
te recunoască! Voiai să-ţi păstrezi un incognito respectabil! 
Virtuoasa soţie a senatorului lunius Niger nu se culcă cu oricine! 

lunius îşi pierduse vocea. Se uita disperat când la soţie, când 
la Petronius, care se înfruntau în faţa lui ignorându-l. lunius 
simţea în adâncul său că Petronius nu minţea. Milonia îşi sfida 
acuzatorul. 

— Îţi interzic să-mi vorbeşti pe tonul acesta şi să debitezi 
asemenea absurdităţi! 

Petronius îi răspunse cu calmul unui gâde. 

— Ascultă-mă bine, Milonia! Tu eşti autoarea morală a 
asasinării lui Quintus! Quintus a fost asasinat de oameni plătiţi 
de tine! Îţi acord posibilitatea să alegi între denunţarea în scris a 
ucigaşilor şi implicarea ta directă în procesul de adulter şi de 
complicitate cu asasinii lui Quintus Cotta! Adulterul nu mă 
interesează! Tată, aceasta este o chestiune care te priveşte pe 


tine şi pe onorabila ta soţie, în schimb crima, dragă Milonia, mă 
priveşte direct în calitate de tutore al tânărului Cotta. Cere 
sfatul soţului tău, dacă mai vrea să te apere. Am toate probele 
ca să le prezint în faţa judecătorilor. Chloe, nevasta lui 
Marcellus, a fost spânzurată pentru o vină mult mai mică. Tată, 
la revedere! 

leşi fără să se uite la Milonia care făcu o criză de nervi sub 
privirile consternate ale lui lunius. 

Bătrânul Niger se apropie de ea ca s-o calmeze. 

— Nu cred niciun cuvânt din acuzaţiile acestea. Voi lupta 
alături de tine. N-ai să fii singură în faţa acestor încercări. 

Încercă să-i mângâie părul. Iunius nu voise asta. Căsătorindu- 
se cu o femeie tânără şi dorită se expusese riscului de a fi 
victima unui adulter. 

— Nu mă atinge! striga Milonia. 

— Te asigur că am încredere în tine, adăugă lunius cu 
bunătate. lau asupra mea o parte din vină. 

Milonia îl privi furioasă ca o Gorgonă. 

— Ţap impotent! 

leşi trântind uşa. lunius rămase singur, dezorientat, amărât şi 
izbucni în hohote de plâns. Ar fi tras cu buretele peste toate 
aventurile Miloniei dar ştia că era prea târziu. 

Licurg intră şi anunţă că „cena” era servită. lunius avea faţa 
atât de abătută încât se întoarse cu spatele la majordom. Nu 
voia să-l vadă servitorii. 

— „Domina” Milonia s-a retras în camera sa, „Clarissimus”. 
„Clarissimus” Petronius cinează în cameră. 

lunius cobori capul. 

— În seara asta mă voi culca devreme. Fără să mănânc. Sunt 
obosit. Licurg, tu resimţi bătrâneţea? 

Majordomul îl privi buimac. 

— Ca toată lumea, „Clarissimus”. 

lunius nu putu să închidă ochii toată noaptea. Ar fi vrut să 
intervină pe lângă Petronius cu rugămintea să uite de această 
chestiune. Dar ştia că ar fi fost un timp pierdut. Ştia că 
Petronius, înnebunit de mânie, n-o va mai lăsa din mână. 

Zorile albeau ferestrele când Cinara, sclava preferată a 
Miloniei, intră în fugă în camera lui lunius. 

— „Domina” Milonia a murit, „Clarissimus”! Cred că s-a 
otrăvit! 


XXVIII 

lunius fu lovit de o apoplexie din care îşi reveni cu greu iar 
sechelele îl urmăriră toată viaţa. Îi reproşa lui Petronius moartea 
Miloniei. Spunea că datoria lui era s-o apere, căci făcea parte 
din familie, în timp ce Quintus nu fusese decât un străin. 
Petronius privea cu amărăciune şi dispreţ egoismul şi lipsa celui 
mai elementar simţ moral, care marcau caracterul tatălui său. 

— Tu mi-ai furat viaţa! striga lunius cu o încăpățânare senilă. 
Tu mi-ai furat tinereţea redobândită, tu mi-ai furat femeia pe 
care o adoram! 

Marcellus îşi păstra neutralitatea. Numai Leda îl susţinea cu 
toate forţele pe Petronius şi îi lăuda curajul şi cinstea. Relaţiile 
dintre Petronius şi tatăl său se răciră, aproape că nici nu-şi mai 
vorbeau. 

Petronius considera că Milonia avusese cel puţin decenţa de a 
nu se lăsa târâtă într-un proces care i-ar fi pătat reputaţia de 
femeie cinstită şi i-ar fi atras o pedeapsă grea: exilul, iar pentru 
soţul său acuzaţia nemeritată de proxenetism.. 

După moartea Miloniei Petronius se duse la Rufinius, prefectul 
poliţiei. Acesta îl primi, după cum era şi de aşteptat, cu toate 
onorurile datorate unui favorit al împăratului, dar se arătă mai 
puţin cooperant în privinţa măsurilor cerute de vizitatorul său 
împotriva lui Ammilus şi a bandei sale, care teroriza Roma. 

— Individul acesta, insista Petronius, acţionează de parcă ar fi 
sigur de imunitatea sa. 

Prefectul îi vorbi furtunos şi cu indignare împotriva 
subalternilor săi incapabili să asigure ordinea şi liniştea 
oamenilor cinstiţi. 

— Să nu uităm, „Clarissimus”, că Roma este un oraş cu 
aproape două milioane de suflete, invadat de o mulţime de 
străini, în mare parte vagabonzi, hoţi şi criminali. Efectivele 
poliţiei ar trebui să fie dublate ca să-şi execute misiunea cu 
eficienţă. 

— Şi voi aşteptaţi îndeplinirea acestei condiţii ca să luaţi 
măsuri? 

— Bineînţeles că nu! răspunse prefectul afişând un zel care 
nu-l convingea pe Petronius. 

Reprezentantul ordinei publice îl asigură pe vizitatorul său că 
va organiza o echipă specială ca să-l supravegheze şi să-l 
surprindă asupra faptului pe Ammilus şi banda sa. 


— Sunt informat despre fărădelegile lor, dar când oamenii mei 
ajung la faţa locului, nu mai găsesc pe nimeni. Lipsa de probe 
împotriva lui Ammilus mă împiedică să-l pedepsesc după fapte. 

— Nu crezi, „Excellentisimus”, că are informatori printre 
poliţişti şi chiar printre oamenii de la Palatin? 

— Ar fi monstruos, „Clarissimus”! Mă voi ocupa personal de 
derbedeul acesta şi te voi ţine la curent cu toate dispoziţiile 
mele. 

Petronius părăsi prefectura poliţiei convins că Rufinius nu va 
face nimic. Puse în mişcare Senatul cerând legi exemplare 
împotriva  haimanalelor care  năpădiseră fără teamă de 
pedeapsă Roma. Senatorii ascultau şi dădeau din cap aprobând 
Campania lui Petronius. Dar înalta Adunare era preocupată de 
chestiuni mai neliniştitoare. Repudierea Octaviei, noul proces 
care i se intenta, trufia şi aroganţa Popeei, răsculară poporul din 
Roma, care îl acuza pe Neron de uciderea mamei şi de alte 
numeroase crime. Neron era iritat şi speriat de mânia plebei. 

Când cei doi comandanţi ai pretorienilor, Tigelin şi Focnius, 
care îi luaseră locul lui Burrus, îi raportară împăratului că 
ordinea fusese restabilită, acesta strigă furios: 

— Norodul, care seamănă tulburări, trebuie să fie aspru 
pedepsit, ca să nu uite niciodată! Ce face prefectul poliţiei? Să-i 
aresteze pe toţi cei care mârâie împotriva domniei! 

_ Petronius, deşi auzea amenințările lui Neron, nu se potolea. 
Intr-un cerc de prieteni spuse cu amărăciune: 

— Din cauza copacilor nu se vede pădurea! 

Senatorul Flavius Scaevinus, prezent la această întâlnire, nu 
şovăi să răspundă: 

— Comportamentul prefectului este explicabil. Primeşte 
bacşişuri grase pe care le împarte cu Tigelin. 

Festus, un senator fricos, zise că nu vrea să mai audă 
asemenea afirmaţii şi se retrase în grabă. 


Sub pretextul trândăviei sale elegante, Petronius le 
supravieţuise fără prea multe necazuri celor trei împărați care 
domniseră şi acum înainta, prudent, sub al patrulea. li plăcea 
să-şi cultive inspiraţia poetică iar viaţa mondenă îi lua o bună 
parte din timp. Dragostea sa platonică pentru Leda devenea tot 
mai arzătoare. 


Dar energia îl stimula să se angajeze şi în alte direcţii. Avea 
datorii de plătit, aşa că îi chemă pe Ascyltus, Encolpius şi Curion 
şi le ceru capul lui Ammilus. Recompensa: două milioane de 
sesterţi! Cei trei mobilizară banda lui Curion care, deşi avea 
forţele diminuate din cauza concurenţei aspre din lumea 
interlopă, era încă destul de primejdioasă ca să inspire teamă. 
Curion trebuia să-l atace pe cel mai puternic şef al unei 
organizaţii criminale din Roma, o sarcină grea, dar nu 
imposibilă. Voia să învingă nu prin declararea unui război 
deschis ci prin lovituri aplicate în diverse puncte ale imperiului 
subteran al lui Ammilus. 

Prima victimă stabilită de Curion trebuia să fie Priscus. Hanul 
lui, situat pe via Appia, era locul de întâlnire al bandei lui 
Ammilus. 

Vibius, după cum auzise Petronius, juca în organizaţie un rol 
din ce în ce mai şters. Răutatea sa, egoismul, ipocrizia, care se 
aliau cu laşitatea şi cu o slăbiciune de caracter nu-i permiteau 
să se afirme în lumea putredă pe care o alesese. Din partener al 
lui Ammilus devenise subordonatul acestuia, adesea umilit şi 
batjocorit. Ajutoarele şefului îi spuneau „măscăriciul bandei”. 
Era o glumă, dar mândria lui suferea. Conştient de neputinţa sa, 
căuta o ieşire din impas. Numai Leda putea să-i aducă banii de 
care avea nevoie şi să-i lustruiască prestigiul întinat. Dar trebuia 
să ajungă la ea, să-i vorbească, s-o convingă. Câştigase sprijinul 
lui Marcellus, care îl detesta pe Petronius, dar nu era destul. 
Leda rămânea marea necunoscută a ecuaţiei. 


Prezenţa Ledei alături de Petronius se baza pe o dublă eroare. 
Credea că el n-o iubeşte şi că trebuia să-l cucerească cu orice 
preţ. Petronius o adora, numai că trebuia să-şi mascheze 
sentimentele. Ar fi putut să fie a lui când ar fi vrut, dar se temea 
să facă pasul acesta. Umbra unui dublu incest îl paraliza. 

Leda simţea instinctiv că omul pe care îl iubea îşi pierduse 
liniştea, că suferă în tăcere, şi dorea să-l liniştească, să-i ofere 
ambianța senină de care avea nevoie. 

Lucilius, ca să complice situaţia, se lăsă muşcat de gelozie. 
Strădaniile Ledei de a se apropia de Petronius îi rodeau inima ca 
nişte viermi. Deoarece nu cunoştea adevărul cu privire la 
relaţiile lor ambigue, îşi închipuia exasperat tot felul de scene 
lubrice în care cei doi jucau rolul principal. Când îl spăla pe 


Petronius în piscină ochii îi aruncau pe furiş reproşuri mute. 
Petronius simţea tensiunea crescândă, cu atât mai mult cu cât 
această situaţie îl înfuria pe Marcellus. Din cauza intransigenţei 
Ledei acesta respinsese candidaţi care prin noblețea, influenţa 
şi bogăţia lor i-ar fi ameliorat situaţia. Uneori, suspicios, se 
întreba dacă nu cumva Petronius îşi făcuse din Leda o amantă şi 
de ce alesese această cale. 

Erau văzuţi peste tot împreună. Oamenii bârfeau. Dar pentru 
Petronius era o dragoste curată, diafană, cu care Leda, însă, nu 
se putea resemna. Încercase să se îndepărteze de el, dar nu 
reuşise. Atracția fizică şi forţa care îi lega erau invincibile. Nu 
voia nici să se căsătorească cu ea, nici să-i devină amant. De 
ce? 


Din când în când Petronius scotea dosarul secret şi studia 
documentele cu grijă. Făcea legături între diferite denunţuri şi 
rapoartele poliţiei şi ajunse la concluzia că Ammilus nu era 
străin nici de uciderea rituală a lui Remius. Găsi numele 
Berenicei legat de banda care îl omorâse pe tânărul Cotta. 
Pacculla, vrăjitoarea, avea contacte dese cu Ammilus şi cu 
ajutoarele acestuia. Denunţarea aventurii amoroase a lui Castor 
părea, de asemenea, a fi opera aceluiaşi Ammilus. O „umbră” îi 
fusese ataşată lui Castor care îi urmărea fiece pas căutând un 
prilej care ar fi putut fi exploatat. „Umbra” descoperise din 
întâmplare aventura care îl legase de vestală. Ce a urmat, a fost 
un joc de copii... Încercarea de a-l asasina se adăuga la alte 
nelegiuiri... Documentele din dosar confirmau participarea lui 
Vibius aproape în toate operaţiunile, dar ca simplu figurant. 

Petronius, de obicei un om ponderat, voia acum capul lui 
Ammilus. Aşteptarea sa nu dură mult. Peste câteva zile primi un 
mesaj de la Encolpius. Hanul lui Priscus, o adevărată vizuină de 
hoţi, fusese luat prin asalt. Patronul primi o lovitură de sabie 
care îl trimise, cu capul sub braţ, dincolo de Stix. Ammilus, după 
ce îşi pierdu câţiva din tâlhari, fugi. Dar şi Curion îşi rechemă 
dulăii care de obicei nu-şi lasă prada până când nu-i frâng gâtul. 
Şi Ascyltus, primind o lovitură de pumnal, se retrase destul de 
repede. 


După un duş cald, Petronius se privea gol în marea oglindă de 
argint  şlefuit din baie. Trăsăturile sale pierduseră din 


prospeţimea tinereţii. Corpul i se îngreuna, faţa i se veştejea, 
ochii i se înceţoşau, fruntea se golea de păr. 

Deodată oglinda îi arătă în dreapta silueta tinerească, plină de 
graţie şi de farmec a Cynthiei, care îi zâmbea. Se uită în jur dar 
nu era nimeni. În oglindă apărea o fiinţă care nu exista. 

Cynthia - sau imaginea ei - îi spuse: 

„Cei morţi înainte de vreme îşi păstrează la nesfârşit 
tinereţea. N-aş putea să revin lângă tine decât prin oameni de 
vârsta mea, care se asemănă cu mine ca şi cum ar fi dublurile 
mele. Berenice fusese prima intermediară. Dar tu trebuia s-o 
pierzi deoarece îmbătrânea şi vârsta o ajută să iasă de sub 
puterea mea. L-am găsit apoi pe Lucilius, noua mea replică de 
lângă tine. Aici sexul nu există sub forma pe care o cunoaşteţi 
voi, muritorii, deoarece nu mai există nici naştere sau moarte 
aşa cum le concepeţi voi. Anii trec. Lucilius se va elibera de 
influenţa mea. Nu-mi rămâne decât Leda. Spiritul meu se 
confundă cu al ei. Ea este Cynthia iar eu sunt Leda. Tu nu poţi 
să scapi de mine după cum nici eu nu pot să scap de tine. 
Numai moartea ne va reuni spiritele. Noi am săvârşit un incest. 
Tu refuzi al doilea, în cazul acesta trebuie s-o înlocuiesc. lar 
Leda va dispare... Leda va dispare... Leda va dispare...” 

— Nu! Nu! striga Petronius. Să n-o faci să dispară! Nu! Te 
implor! 

Vocea Cynthiei slăbea... 

— Aşteaptă!... Aşteaptă!... 

Îşi întinse braţele spre ea... 

În clipa aceea se trezi. Era în patul său. Noaptea se risipea 
încet. 


Petronius se simţea, la Palatin, după ce Popeea îmbrăcase 
hlamida imperială, tot mai în primejdie. Se simţea ca o căprioară 
hăituită de fiare la căderea nopţii când, împinsă de sete, se 
apropie de un pârâu. Atmosfera de la Curte devenise 
înăbuşitoare. Execuţiile îşi reluară cercul infernal. 

Prima victimă fu Octavia. Anicetus, asasinul Agrippinei, îşi 
aduse din nou contribuţia prețioasă şi dădu dovadă de lipsă de 
conştiinţă declarând în faţa tribunalului că se culcase cu Octavia 
şi că aceasta încercase să ridice flota din Misen împotriva 
împăratului. Fiica nevinovată a lui Claudiu fu condamnată la 
moarte, decapitată iar capul ei tăiat fu adus pe o tavă Popeei. 


Aceasta o privi îndelung înfiorată de bucurie, apoi îi găuri ochii 
cu acul. Aşa zisul complice fu exilat, de formă, în Sardinia, 
umflând o recompensă generoasă. 

Uciderea Octaviei fu urmată de executarea lui Sylla, vechi 
prieten al lui Burrus, a lui Rubelius, strănepot al lui Tiberius, a lui 
Plaut, vechi prieten al lui Neron, apoi a lui Dorifor, ultimul libert 
din Palatin. Popeea îi ura pe toţi nobilii care au avut posturi 
importante pe timpul Agrippinei. Frumosul Dorifor căzu victimă 
şi din cauza geloziei, căci fusese amantul lui Neron. Pallas, 
libertul care se retrăsese de multă vreme pe domeniile sale, 
fusese ucis la vila sa de pretorienii lui Tigelin. 

Petronius simţea o vagă tristeţe de câte ori veneau curierii 
militari de la Palatin aducându-i documente la semnat sau 
convocări. 

In timpul acesta generalul Corbulon repurta victorii 
răsunătoare în războiul împotriva parţilor. Dar triumful său fu 
eclipsat de serbările organizate în onoarea unei fetiţe, pe care 
Popeea o aduse pe lume spre marea bucurie a lui Neron. Dar în 
locul veseliei generale la care se aştepta, Neron văzu plebea 
romană răsturnând statuile Popeei, huiduind-o şi blestemând-o. 
In schimb Senatul îi acordă împărătesei titlul de Augustă. Dar 
fericirea perechii imperiale nu dură prea mult. Fetiţa muri după 
câteva luni. Poporul îşi manifestă bucuria aţâţând mânia lui 
Neron. 

— Mica viperă a murit! striga plebea înveselită. S-o urmeze şi 
vipera cea mare! 

Neron i se plângea lui Petronius. 

— Am să pedepsesc norodul netrebnic din Roma! Nu merită 
concertul pe care doream să-l prezint. În schimb voi onora bunul 
meu popor din Neapole. Acolo aproape toţi sunt greci şi 
apreciază muzica bună! 

Popeea spulberase toată dragostea romanilor pentru Neron. 

Plecarea la Neapole fu grăbită. Petronius trebuia să facă parte 
din suita imperială, o luă şi pe Leda, în ciuda opoziţiei lui 
Marcellus. 


Concertul de la Neapole fu un mare triumf pentru Neron. 
Grecii se simţiră foarte măguliţi de favoarea pe care le-o făcea 
împăratul.  Aplauzele, entuziasmul, agitația şi exaltarea 
publicului nu mai cunoşteau margini încât după terminarea 


spectacolului teatrul se surpă. Întrucât se goli repede, nu muri 
nimeni. Sfârşitul fericii al incidentului fu interpretat ca un semn 
de bun augur. 

Incântat de succes, Neron se destăinui lui Petronius că ar vrea 
să facă o mare călătorie în Orient ca să uite mâhnirea provocată 
de moartea fiicei sale şi să cimenteze legăturile dintre popoarele 
imperiului prin intermediul muzicii. 

Tigelin sărbători performanţa artistică a împăratului oferind 
un banchet fără pereche în grădina somptuoasă a vilei sale de la 
Baies. Căldura caniculară îi sugeră ideea de a aşeza mesele în 
jurul unei mari piscine de marmură cu morene vorace, un 
spectacol foarte apreciat de amatorii de emoţii tari. Mii de torţe 
luminau aleile şi fântânile care aruncau jerbe de apă roşii ca 
sângele. Sute de sclave, tinere, frumoase şi goale, ca şi efebi 
superbi, goi, de asemenea, ca să fie masa mai bogată, serveau 
mâncăruri orientale, ultima modă gastronomică, în timp ce 
parfumuri grele înmiresmau atmosfera. O muzică invizibilă 
înveselea auzul. 

Leda privea năucită această nebunie. Se simţea în elementul 
său. Petronius, aşezat lângă ea, îi ghicea flăcările dorinţei. Cea 
mai mică atingere o excita. 

Comesenii, ca să se distreze, aruncau bucăţi mari de carne 
morenelor de mărimi impresionante, care mişunau în piscină. 

Tigelin se ridică şi îşi avertiză invitaţii: 

— li sfătuiesc pe toţi cei care nu au echilibrul stabil din cauza 
libaţiilor să nu se apropie de piscină deoarece dacă nimeresc în 
apă vor fi mâncaţi în câteva minute de morenele mele. 

Invitaţii se uitau înfioraţi de plăcere la peştii voraci, lungi şi 
supli ca nişte şerpi, cu guri nemăsurat de mari şi cu dinţii 
ascuţiţi. 

— Veţi vedea acum o sclavă, continuă Tigelin, care face parte 
din secta creştinilor şi refuză să se culce cu stăpânul său şi cu 
invitaţii acestuia motivând că religia de care s-a molipsit îi 
interzice legături carnale în afara căsătoriei. 

Ridică mâna cu indolenţă. Doi coloşi negri, aproape goi, cu o 
musculatură superbă, apărură ducând în braţe o fată cu părul 
despletit care se zbătea disperată. Negrii se opriră la marginea 
piscinei. 


Tigelin mai făcu un semn. Unul dintre coloşi smulse dintr-o 
singură mişcare tunica fetei, care plângea cu hohote privind 
îngrozită la morenele unduitoare. 

Urmă încă un gest al gazdei şi negrii împinseră fata în piscină. 
Sub ochii mari cât cepele ale invitaţilor morenele se aruncară 
asupra prăzii. Corpul îi fu înghiţit de peştii care o sfârtecară, o 
sfâşiară şi o ciopârţiră în câteva secunde. Apoi, cu gurile 
deschise, reveniră la suprafaţa apei învolburate şi însângerate 
cerând alte bucăţi de carne. 

Spectacolul biciuia simţurile celor prezenţi. Orgia romană se 
dezlănţuise scoțând în evidenţă destrăbălarea şi dezmăţul ajuns 
la paroxism. 

Întrucât Popeea rămăsese la Roma ca să-şi plângă fiica, 
Neron, fericit, se deda la toate excesele. Atinse culmea 
căsătorindu-se solemn cu Pitagora, un preot tânăr şi viguros din 
Cybela care juca rolul de soţ în văzul şi auzul comesenilor ce 
aplaudau această scenă de o „mare frumuseţe erotică”. 

Fascinată de ambianţă, Leda ar fi vrut să facă dragoste cu 
Petronius dar acesta, după ce o îmbrăţişă, începu să comenteze 
ironizând personajele, fără ca să-l cruţe pe Neron sau pe 
frumosul preot. 

Serbarea ajunse la apogeu când un curier imperial, cu 
veşmintele pline de praf, sosi în galop, descălecă şi, plecându-şi 
genunchiul în faţa împăratului, zise: 

— Roma arde, Majestatea Voastră! Este cel mai mare 
incendiu pe care l-a cunoscut vreodată oraşul! 

Neron porni în goană mare spre Roma urmat de o parte din 
curteni, cei care se mai puteau ţine în şea, ca şi de o escortă de 
pretorieni. Calul pur sânge al lui Petronius alerga alături de calul 
împăratului. Neron arunca priviri îngrijorate. La fiecare poştă 
schimba caii şi relua cursa în cea mai mare goană. 

Când cortegiul, care alerga pe via Appia, ajunse aproape de 
Roma, pe cerul nopţii se văzu dinspre nord un imens disc roşu, a 
cărui parte inferioară era tăiată de orizont. 

La început Petronius nu acordase prea multă importanţă 
cuvintelor curierului. Căci Roma şi focul erau strâns legate. 
Aproape în fiecare lună o „insulă” sau două luau foc. După ce se 
dădea alarma paznicii alergau la faţa locului şi încercau să 
stingă focul. Dacă nu reuşeau, demolau „insulele” neatinse din 
jur ca să împiedice propagarea incendiului. 


Pe data aceasta discul roşu sângeriu care pârjolea orizontul 
părea diferit de tot ce văzuse Petronius până atunci. Era 
mulţumit că o lăsase pe Leda la Baies. Dar la Roma mai erau 
lunius, Lucilius, Marcellus şi restul familiei. 

Sertorius, tribunul paznicilor, îl întâmpină pe împărat. 

— Prefectul paznicilor vă cere iertare că n-a venit să va 
prezinte personal raportul cu privire la incendiu. Dar n-a putut 
să-şi părăsească postul din cauza amploarei urgiei. Focul s-a 
declanşat în zona Circului cel Mare, între Caelius şi Palatin. 
Alimentat de materiile inflamabile din prăvălii şi depozite şi 
aţâţat de un vânt foarte puternic a mistuit construcţiile de pe 
valea Murtia îndreptându-se spre For şi atacând Caelius şi 
Palatinul. S-a întins şi spre Velabrum, a mistuit aproape toată 
Subura iar acum se îndreaptă spre Escvilin. 

— Să mergem! zise împăratul dând pinteni calului. 

— Incendiul a izbucnit cu puţin înainte de miezul nopţii şi a 
cuprins în câteva ore cartiere întregi. Este mai mult decât 
suspect. 

Pe măsură ce Neron se apropia de Roma un fum acru, care 
înţepa nările şi ustura ochii, se întindea peste câmpie, împins de 
un vânt arzător. 

— Suspect? Ce vrei să spui! 

— Se pare că oraşul a luat foc în mai multe puncte dintr- 
odată. 

Când ajunseră la capătul viei Appia, la poarta Capua, aerul 
era atât de încins încât abia de se mai putea respira. 
Rotocoalele de foc şi de fum se ridicau învârtejindu-se deasupra 
oraşului transformat într-o mare incandescentă. Coloanele de 
refugiaţi încărcaţi cu boccele şi cu ce mai putuseră salvat care 
fugeau din Roma, făceau şi mai dificilă înaintarea cortegiului lui 
Neron. Nici nu puteai să te gândeşti să ajungi la Palatin 
deoarece toată valea Circului cel Mare era un imens cuptor. 

Prefectul paznicilor, informat de sosirea împăratului, se 
prezentă şi informă dezolat că palatul imperial fusese distrus 
dar că împărăteasa Popeea fusese salvată şi se afla într-un loc 
sigur. Pe colina Palatinului doar casa lui Octavian Augustus, cea 
a Liviei şi cea a Antoniei mai stăteau neatinse. 

În oraşul pârjolit domnea haosul. Pompierii nu puteau să 
ajungă la focarele de incendiu din cauza coloanelor de refugiaţi 
care căutau să se salveze. Neron fu obligat să facă un mare ocol 


ca să ajungă pe Escvilin, care scăpase de urgie. Trecuse cu 
cortegiul prin grădinile lui Mecena. De pe terasele de deasupra 
Suburei văzură cartierele mistuite de flăcărui. De jos veneau 
strigăte de disperare. 

Petronius se uita uluit la casele aprinse care se năruiau 
ridicând spre cer vulcani de scântei. Nori de fum se lăsau asupra 
oraşului ca şi cum ar fi voit să înăbușe tot ce mai era viu. Era un 
spectacol dantesc, un dezastru pe care Roma, în ciuda tuturor 
nenorocirilor din trecut, nu-l mai văzuse. Din toate părţile 
metropolei lovite de moarte soseau curieri aducând veşti 
disperate. 

Tâlharii profitau de nenorocirea sinistraţilor ca să fure în voie. 
Fugarii se îmbulzeau, bătrânii şi copiii erau zdrobiţi sub 
picioarele mul ţinui care nu mai ştia ce este mila. 

Uraganul de foc se întinse ca un cancer asupra Romei. 
Pompierii încetară să mai lupte ca să stingă focul. Se 
mulţumeau să demoleze construcţiile neatinse ca să separe 
cartierele cruţate de cele care nu mai puteau fi salvate. 

Neron şi însoțitorii săi o luară pe străzile pe care se mai putea 
trece. Auziră urlete, vociferări, strigăte ale sinistraţilor care îi 
acuzau deschis că ar fi dat foc oraşului. Işi aduseseră aminte că 
Tigelin îl sfătuise pe împărat să compună un poem privitor la 
incendierea Romei, care trebuia să depăşească cele întâmplate 
la Troia. Spunea că ar fi un subiect demn de un poet de talentul 
lui Neron. 

Treceau zilele şi focul mistuia Roma. Împăratul, impresionat 
de spectacolul acesta fantastic şi măreț, luă într-o zi o poză 
teatrală şi, cu o liră în mână, începu să declame în faţa 
curtenilor. 

Oamenii spuneau că ar fi văzut ucigaşi plătiţi de Tigelin dând 
foc oraşului ca să-i ofere stăpânului său prilejul să compună pe 
viu capodopera vieţii sale. Din răzbunare lumea dădu foc vilei lui 
Tigelin transformând-o în cenuşă. 

Petronius avu satisfacția să constate că vila lui rămase 
neatinsă datorită lui Lucilius care, din proprie iniţiativă, îi 
organizase pe cei patru sute de sclavi în echipe dându-le sarcina 
să toarne pe acoperiş, fără încetare, apă din căldări şi să stingă 
ploaia de scântei ce se revărsa necontenit. 


După o săptămână de eforturi supraomeneşti, incendiul, care 
reduse la ruină trei sferturi din oraş, începu să slăbească 
lipsindu-i materialul inflamabil. Serviciile divine organizate în 
public mulţumeau zeilor pentru îndurarea lor, e adevărat, cam 
târziu. 

Cum se sfârşi dezastrul, Neron se apucă de reconstrucţia 
metropolei. Ca prin minime apărură străzi largi şi drepte, pieţe 
spaţioase, piaţete cu sensuri giratorii, grădini publice, temple, 
monumente, case mari cu porticuri care să-i protejeze pe 
trecători de caniculă. 

În acelaşi timp fu ordonată o anchetă pentru stabilirea 
cauzelor catastrofei. Re şoptite se vorbea de împărat dar 
autorităţile, inspirate de ingeniosul Tigelin, îi acuzară pe creştini. 
Nu urmăreau ei, oare, distrugerea Romei, a puterii imperiului 
roman, ca să-l impună pe Dumnezeul lor unic şi legile lor 
antistatale! Aşa că numai creştinii trebuiau pedepsiţi. 

Ca să slăvească renaşterea Romei Neron hotărî construirea 
celui mai mare şi mai impunător palat imperial din câte au fost 
construite până atunci în lume. Acest palat se va numi „Casa 
Aurită”. 

Viaţa se normaliza. Ca să se sărbătorească splendoarea 
renăscută trei mii de creştini fură răstigniţi la Circul cel Mare, 
unşi cu catran, ulei şi pucioasă iar noaptea li se dădu foc şi 
arseră ca nişte torţe vii. p 

Casa Aurită se ridica din ruine după voința lui Neron. In timp 
ce locuise la vila lui Servilius aşteptând terminarea construirii 
palatului, arhitecţii Severus şi Celler îi construiră un palat care 
depăşea prin lux şi extravaganţă visele cele mai îndrăzneţe. Un 
palat numai din marmură, aur, pietre preţioase, statui importate 
din Grecia, coloane de onix şi de malahit, mobilă încrustată cu 
sidef şi argint, grădini suspendate cu cascade cântătoare. 

Neron îi cerea mereu părerea lui Petronius, care trecea drept 
singurul expert autentic în arta romană. Când Casa Aurită fu 
terminată, Neron şi Popeea se instalaseră în noua reşedinţă. 
Împăratul se uită în jur şi catadicsi să spună: 

— lată un palat construit pe măsura mea! Petronius, cred că 
nu mai ai ce spune! Aici totul este perfect! 

Luxul lui Neron şi al Popeei costa sume exorbitante. Mania 
grandoarei lui Neron atingea zenitul. Când Popeea îl anunţă că e 
iarăşi însărcinată, euforia îl îmbătă. Şi totuşi relaţiile lor se 


stricau. Petronius asista la scene furtunoase în familia 
împăratului. Popeea, geloasă, îi reproşa în zadar lui Neron 
destrăbălările extraconjugale. Neron începea să se simtă obosit 
de această femeie pretențioasă, orgolioasă, care se considera 
buricul pământului. 

In parte Popeea avea dreptate. Dezmăţul soţului ei dădea loc 
la comentarii puţin măgulitoare. Tigelin îşi spărgea creierii 
căutând perversităţi care să-i varieze plăcerile. Neron, după ce 
epuizase multiplele combinaţii în care juca când rolul unui 
bărbat, când pe cel al femeii, inventase o nouă depravare. Lega 
fete şi băieţi goi de stâlpi, apoi, acoperit cu o piele de leopard, 
se arunca asupra victimelor pe care le poseda sub privirile 
curtenilor care îi lăudau virilitatea inepuizabilă. 

În această ambianţă plină de veselie izbucni ca un trăznet 
conspirația lui Piso, soţul dulcei Livia Orestilla, celei dezvirginate 
în noaptea nunţii de Caligula. Complotul fu descoperit înainte de 
a avea loc, datorită denunţului făcut de un sclav. Acesta 
dezvălui că stăpânul său, senatorul Scaevinus, pregătea de 
multă vreme asasinarea împăratului şi că discutase la domiciliul 
său cu câţiva complici, personalităţi sus puse. 

Incepuseră arestările, interogatoriile, torturile. Neron află cu 
stupoare că printre numeroşii demnitari, vechi şi noi, implicaţi în 
complot, erau ofiţeri ai pretoriului, consuli, senatori, centurioni, 
nobili. Dar uluirea şi mânia sa nu mai cunoscură margini când 
află că printre conspiratori era şi Foenius, unul din cei doi 
prefecţi ai pretoriului, ca şi Seneca. Execuţiile şi sinuciderile se 
porniră. Piso îşi tăie venele. Seneca îl imită. Consulul Lateranus 
fu decapitat. Lucanus, cel mai mare poet al timpului, atacat 
adesea de Petronius, se sinucise. Prefectul pretoriului, ofiţerii, 
nobilii şi senatorii participanţi la complot fură ucişi. 

Neron asista personal la interogatoriu. Îl impresionase 
atitudinea mândră şi demnă a tribunului Subirius care întrebat 
de ce a trecut de partea conspiratorilor, îi răspunse cu dispreţ: 

— i-am fost credincios atâta timp cât ai meritat respectul şi 
dragostea soldaţilor! Dar după ce ţi-ai omorât mama şi soţia, pe 
Octavia, şi ai ridiculizat tronul făcând pe comediantul, te-am 
considerat nedemn de a purta coroana imperială! 


Vibius se obişnuise să aştepte cu răbdare femeia pe care o 
dorea. Pe timpuri pândea la uşa „insulei” în care tatăl său se 


întâlnea în taină cu Ennia. Zile întregi stătea nemişcat, cu ochii 
aţintiţi spre faţadă, căutând să ghicească ferestrele în spatele 
cărora tatăl său şi cu Ennia se destrăbălau. 

Acum aştepta în faţa uşii templului lunonei unde Leda venea 
din când în când să se roage. Aşteptând-o, ochii îi scrutau 
mulţimea ce se îmbulzea în For. N-ar fi putut să spună cât timp 
pierduse căutând-o. Tenacitatea nu-i lipsea. 

Într-o zi o zări furişându-se ca o felină prin mulţime. Dorinţa îi 
mări curajul. Se apropie de ea şi o prinse de braţ. 

— Bană ziua, Leda! 

— Bună ziua! Scuză-mă, dar sunt grăbită! 

Leda vru să-şi tragă braţul, dar Vibius îl reţinu. 

— Vreau să-ţi vorbesc, Leda! 

— N-avem ce să ne spunem! 

— Te iubesc, Leda! Nu vrei să fii nevasta mea? 

— Lasă-mă! 

Vibius rânji. 

— Ştiu! Vrei să fii a lui Petronius! Am spioni în casa voastră. 
Ştiu că te-ai băgat goală în patul lui, dar el a refuzat să se culce 
cu tine! Niciodată n-o să fii a lui! 

Leda îl privi sfidător. 

— Mă voi culca cu el fiindcă îl iubesc! Îl iubesc mai mult decât 
viaţa! 

— Renunţă la iluziile tale! 

— Nu mă voi dărui decât lui! 

— Niciodată n-o să facă dragoste cu tine! Are scrupule, 
idiotul! Căci tu eşti fata lui! 

Leda îl fulgeră cu privirea. 

— Minţi! 

Grimasa sarcastică de pe faţa lui Vibius îi aţâţă mânia. 

— Minţi! Minţi! Minţi! 

Vibius îi răspunse îndârit: 

— Nu mint! Tu eşti fiica lui incestuoasă! Eu nu sunt decât 
unchiul tău. Legea îmi dă voie să mă căsătoresc cu tine! 

— Minţi! Minţi! 

— Întreabă-l dacă vrei! Întreabă-l! Ştie şi lunius! Doar 
Marcellus nu ştie! Vrei să-i spun adevărul? Un singur cuvânt şi 
izbucneşte scandalul! 

Leda se smulse din strânsoarea lui şi o porni în fugă. Fugea 
drept înainte fără o ţintă precisă. 


Ceva în fundul inimii îi spunea că Vibius nu minte. Acum îşi 
explica atitudinea lui Petronius, comportarea lui ciudată. Totul 
se prăbuşea în faţa ei. Viitorul i se prezenta înceţoşat, încâlcit. 
Avea impresia că în faţă i se închide o uşă de plumb închizându-i 
orice ieşire. Fugea buimăcită făcându-şi loc de trecere printre 
oamenii care o priveau cu curiozitate. O fată îmbrăcată în 
mătase şi acoperită de bijuterii alerga tăind aerul ca o nebună. 

Un bărbat alerga în urma ei strigând: 

— Opreşte-te! Opreşte-te, Leda! 

Dar fata alerga drept înainte. Inima îi bătea cu zvâcniri 
grăbite. Lacrimile îi şiroiau pe obraji. În depărtare apăru Tibrul. 

— Opreşte-te, Leda! ` 

Dar Leda nu-şi auzea decât gâfâitul şi bătăile inimii. In față 
apăru podul Palatinului încărcat cu trecători. Fără să 
încetinească pasul, se apropie de parapet. Se opri, îşi puse 
mâinile pe piatra rece şi se uită în jos, la apele clocotitoare. In 
oglinda tulbure a fluviului văzu imaginea lui Petronius. 

— Aşteaptă-mă! strigă. Aşteaptă-mă, Petronius! Vin şi eu! 

Zbură peste parapet, ca o pasăre cu aripi de mătase. Apele o 
înghiţiră ducând-o în hăul lor. 

Vibius se opri în mijlocul podului, îşi duse mâinile pe fruntea 
transpirată şi şopti hohotind: 

— Eu am omorât-o! Eu am omorât-o! 

Mai mult decât moartea ei îl durea faptul că ultima uşă i se 
închisese în faţă. Căci toate visele de a se redresa financiar, de 
a se impune iarăşi printre ai lui, se prăbuşeau. 

Corpul Ledei nu a fost găsit niciodată. Să-l fi dus apa în mare? 
Să se fi agăţat de ramurile vreunui copac din apă? Nu se ştie. 


Dispariţia Ledei fu pentru Petronius o lovitură din care nu-şi 
va mai reveni niciodată. Durerea lui profundă, copleşitoare, 
întări convingerea lui Lucilius că fusese amantul Ledei. Comedia 
erorilor continua. 


Petronius înţelese prea târziu că o iubise pe Leda pentru ea 
însăşi şi nu pentru rolul ei de intermediară a mamei. Fusese o 
dragoste adevărată, o dragoste arzătoare dar imposibilă. Se 
întreba zdrobit dacă nu-l pedepsise Cynthia pentru că nu văzuse 
în Leda o persoană interpusă ci o fiinţă aparte, un spirit care nu 


mai era aservit ci îşi păstra independenţa. O dragoste 
blestemată de la început. 

Chiar dacă între Leda şi Petronius nu se întâmplase nimic 
reparabil, legătură dintre ei doi aţâţase mânia şi gelozia lui 
Lucilius. 

La Palatin, înainte de incendiul Romei, Petronius asistase la o 
scenă ciudată. Neron, întins pe spate în patul său, ţinea pe piept 
o placă de plumb ca să-şi fortifice plămânii în timp ce maestrul 
său de cânt îi indica sunetele pe care trebuia sa le scoată. Acum 
Petronius simţea placa această de plumb agăţată ca o 
caracatiţă de trupul său. Ar fi fost tentat să se sinucidă, dar ar fi 
pătat memoria Ledei, căci moartea sa ar fi fost legată de 
pierderea iubitei. 

Leda fusese iubita lui, dar numai cu inima şi cu mintea. O 
mare dragoste curată, niciodată pângărită. Placa de plumb, grea 
şi apăsătoare, îl împiedica să respire, să judece liber. Imaginea 
Ledei era prezentă permanent în faţa sa. Uneori se întreba dacă 
Cynthia nu se interpunea între ei doi deoarece asemănarea era 
perfectă. Sau poate că Leda ieşise din viaţa lui fiindcă Cynthia 
nu mai putea să-şi impună spiritul! Deodată o idee fulgerătoare 
îl izbi. Cynthia murise la optsprezece ani, vârsta la care se 
sinucisese şi Leda! 

In zadar se spune că dragoste perfectă nu există, că este ca o 
flacără pură. 


Roma comenta consternată complotul eşuat al lui Piso. 
Vânătoarea de vrăjitoare continua cu virulență. Lui Neron n-ui 
ajungea executarea şefilor. Voia capul tuturor copărtaşilor, până 
la cel mai umil, pentru ca niciunul dintre participanţii la 
conspirație să nu scape nepedepsit. 

Petronius, nepăsător la cele ce se întâmplau în jurul său, se 
întoarse la viaţa dublă. Ziua era un patrician elegant şi rafinat 
iar noaptea un destrăbălat care, însoţit de Encolpius, Giton şi 
Ascyltus vindecat, frecventa cele mai nenorocite taverne şi 
bordeluri. Se culca cu prostituate şi cu băieţi de condiţie proastă 
căutând prin aceasta să-şi uite imposibilele iubiri. Se întorcea 
acasă istovit, făcea o baie şi se culca. 

Lucilius nu ştia ce să mai facă şi căuta să-i ridice moralul. 
Tânărul libert fusese chinuit de gelozie din cauza Ledei, dar 
după moartea ei nu se mai temea de influenţa acesteia. 


Petronius se culca cu el dar mai rar decât înainte şi mai mult din 
obişnuinţă. 


leşind odată de la Curie după o şedinţă plictisitoare, Petronius 
nimeri din întâmplare în faţa pieţii de slavi. Era acolo un 
transport excepţional de exemplare splendide pentru amatorii 
bogaţi. Petronius remarcă o fată blondă foarte frumoasă, căreia 
geambaşul îi spunea Silia, şi un adolescent blond de o 
frumuseţe ireală, care răspundea la numele de Sporus. 
Petronius îi cumpără plătind un preţ enorm şi îi duse acasă. 

Silia, care nu numai că era seducătoare dar şi de o inteligenţă 
remarcabilă, îi spuse că era originară din Sicilia, ca şi Sporus, a 
cărui inocenţă îi inspira lui Petronius milă şi dragoste frăţească. 

— Eşti tu sigură de puritatea sentimentelor tale? întrebă 
Petronius râzând. 

— Absolut! răspunse ea cu convingere. 

În noaptea aceea se culcă cu Silia şi cu Sporus, care îi oferiră, 
spre uimirea sa, multe plăceri, trezindu-l din nou la viaţă. 

Intrarea celor două fiinţe în casa lui Petronius treziră iarăşi 
gelozia lui Lucilius. 


Petronius mai purta doliu când primi vizita lui Neron, care 
venise să-i ceară personal un sfat. Ca de obicei împăratul era 
urmat de o mulţime de curteni, amanți şi dame de moravuri 
uşoare. După formulele convenţionale de circumstanţă, 
împăratul se uită cu o admiraţie nedisimulată la grădina 
magnifică. Amurgul arunca peste rondurile cu flori, peste 
evantaiele de havuze, peste statui, plase subţiri de aur vechi. 

Petronius îşi privea musafirul cu un ochi critic. | se părea că 
împăratul semăna tot mai mult cu un şobolan mare şi lucios, cu 
ochi mici, şireţi şi răi, cu botul iscoditor, îşi dădea cu atâtea 
parfumuri încât asta-i dăuna sănătăţii. 

— Vreau, Petronius, să-ţi fac o confidenţă. Apollo mă invidiază 
din cauza talentului meu muzical. Vede în mine un rival în 
perspectivă. Se teme să nu-i iau locul după ce îmi închei viaţa 
pe pământ... 

— Care ar trebui să se prelungească o mie de ani pentru 
fericirea Romei şi a poporului roman! zise Petronius. 


Măgulirea nu-l deranja. Neron admira dezinvoltura şi distincţia 
acestui prinţ al eleganţei. Un model imposibil de copiat 
deoarece atingea perfecțiunea. 

Petronius nu-l povăţuise niciodată pe faţă. Dacă voia să-i 
îndrepte anumite trăsături de caracter, susceptibile să-i atragă 
sarcasmul, vorbea despre alţii subliniind ridicolul lor. Uneori 
Neron îşi recunoştea lucid propriile greşeli. La concerte, când 
cânta pe podium în faţa mulţimii, care se topea de admiraţie şi 
îşi exprima cea mai umilă idolatrie, împăratul arunca din când în 
când pe furiş priviri spre Petronius ca să-i citească pe figură 
dacă era mulţumit sau nemulţumirea. Încerca să interpreteze 
expresia uşor maliţioasă a acestui arbitru care ştia să discearnă 
cele mai subtile nuanţe între frumos şi urât, între rafinament şi 
ostentaţie. Era fericit când îl vedea, cu obişnuita sa indolenţă, 
aplaudându-l. 

Uneori se simţea uşor iritat gândindu-se că el, împărat şi zeu, 
putea să invidieze spiritul unui muritor. Dar Petronius era şi el 
un mare artist, ceea ce îl făcea pe stăpânul Romei să-l aprecieze 
foarte mult. 

Neron îi detesta pe denigratorii care îi atribuiau epitetul de 
histrion. Tigelin, care rămăsese singurul prefect al pretoriului, îi 
dădea numele lor. Dar cât timp aceştia nu treceau la acţiuni, 
Neron îi lăsa în pace. Dacă i-ar fi trimis la moarte pe toţi criticii 
săi, ar fi golit Curtea. lar o Curte fără curteni nu-şi mai are 
rostul. insă când întreceau măsura, le tăia capetele. Atunci îşi 
lua în serios rolul de zeu şi îi trimitea în infern. 

Impăratul strânse braţul lui Petronius, apoi îşi ridică ochii spre 
cer contemplându-l gânditor. 

— Am venit ca să-ţi vorbesc de ceva foarte presant, prietene. 
Dispariţia lui Seneca mă lipseşte de un sfetnic şi de un ministru 
pe care l-am apreciat pe vremuri. Mă gândesc la cineva care să-i 
ia locul. Tigelin este un executant perfect dar un jalnic om 
politic. M-am gândit la o soluţie mai bună. Dintre senatori tu eşti 
singurul în stare să faci faţă acestei grele misiuni. 

Neron se opri în mijlocul aleii mărginite de trandafiri, apoi se 
uită în albul ochilor lui Petronius. 

— Petronius, vreau să fac din tine primul meu ministru. Îţi 
apreciez claritatea judecății, spiritul inventiv, inteligenţa. Ca 
guvernator în Egipt, în Siria, în Bitinia, ai dovedit calităţi de om 
de stat desăvârşit, cu discernământ, abilitate, energie, 


clarviziune. Romanii ar accepta cu satisfacţie numirea ta. După 
liberţi, care au administrat lamentabil imperiul, schimbarea 
orientării politice ar fi salutată cu bucurie. Te vei bucura de 
toată încrederea mea? Aş putea să-ţi anunţ oficial numirea? 

Petronius zâmbi trist. Viaţa îi devenise o povară. Nepăsarea 
lui de acum ascundea indiferența în faţa morţii. 

— Divine Cezar, mă copleşeşti cu favoarea ta! Dar nu pot să- 
mi asum sarcina de prim-ministru. Este o povară prea grea. Tu 
ai o dublă personalitate. Eşti un zeu unit cu un artist de geniu. 
Cel mai mare cântăreţ al tuturor timpurilor. Din această 
combinaţie a ieşit un şef de stat care radiază în jurul său lumina 
orbitoare a soarelui. Eu nu sunt decât un om obosit. Propunerea 
ta vine prea târziu. Am trecut de vârsta marilor vise. 

Neron îl privi uluit. Nu era obişnuit cu refuzuri. 

— De ce prea târziu? insistă. Împreună am putea să ridicăm la 
apogeu prestigiul şi puterea Romei! Cariera de cântăreţ nu-mi 
ajunge. Mă gândesc să reînnoiesc faptele de arme ale lui 
Alexandru cel Mare. Să împing fruntariile imperiului roman până 
la marginile ladului, până la regiunile cele mai nordice ale 
Europei şi până în inima Africii! Tu mă vei ajuta să construiesc 
acest imperiu! 

Petronius îşi înclină capul cu tristeţe. 

— Am ajuns la o vârstă la care înţelepţii trebuie să aştepte să 
cadă cortina. 

— Eşti ridicol! Abia dacă ai trecut de patruzeci de ani! 

— Mă apropii de cincizeci, Divine Cezar! 

Neron îşi strânse pumnii, apoi îi desfăcu stăpânindu-şi mânia 
şi supărarea. 

— Răspunsul tău mă descumpăneşte! Sper să revii la 
sentimente mai bune! Priveşte! Toţi aceşti curteni, încărcaţi de 
onoruri şi de bogății, dar cu căpăţânile goale pe dinăuntru, ard 
de curiozitate să afle despre ce vorbim. Dacă ar bănui 
adevărul... 

Petronius se supuse şi îşi îndreptă privirea spre mulţimea de 
curteni care urmăreau mişcările împăratului ca pălăriile de 
floarea soarelui care se rotesc după soare. Apoi se gândi să 
schimbe firul ideilor care îl preocupau pe împărat. 

— Divine Cezar, n-ai vrea să-mi faci onoarea să iei „cena” la 
mine? Aş fi fericit să-ţi ofer o recepţie care nu te va dezamăgi. 

Zâmbind cu un aer trist, Neron răspunse: 


— În ciuda refuzului tău, îţi accept ospitalitatea. 

Petronius făcu un semn şi îl chemă pe Licurg, care îl urmărea 
cu ochii de departe aşteptând poruncile. li spuse să pregătească 
„cena” pentru împărat şi suita sa într-o jumătate de oră. Apoi îşi 
continuă plimbarea cu Neron prin grădina înmiresmată. 
Impăratul zise cu amărăciune: 

— Abia am înăbuşit conspirația lui Piso că senatorul Thrasea 
îşi manifestă deschis opoziţia. 

Atacă rudele şi prietenii lui Thrasea. Printre aceştia îl cită pe 
Corbulon, cel mai mare general al timpului său, învingătorul 
parţilor şi al germanilor, pe care Tigelin îl ura. Tigelin îl 
combătea pe Thrasea ca să-l lovească, prin ricoşeu, pe 
Corbulon. 

În cursul banchetului servit cu un rafinament uimitor, având în 
vedere timpul scurt pe care-l avuseseră bucătarii la dispoziţie, 
Petronius observă că Neron măsura cu coada ochiului silueta 
zveltă a lui Sporus, a cărui sarcină era să umple cupa stăpânului 
şi a oaspetelui său imperial. Privirea suveranului oscila între 
adolescent şi o cupă de opal cu o montură din pietre preţioase, 
aşezată pe un soclu de onix, ca să-i scoată în evidenţă 
splendoarea. 

Tristeţea îl copleşea, deşi faţa îi exprima seninătate. 
Banchetul lua o întorsătură proastă. Sporus îl fascina pe 
Petronius care regăsea pe obrajii trandafirii uşor efeminaţi ai 
acestuia o vagă asemănare cu Cynthia şi Leda. Blestema ideea 
care îl împinsese să-l expună privirilor destrăbălaţilor de la 
Curte. Nu se gândise că Neron ar putea să se dedea la 
asemenea acte, mai ales că nevastă-sa îi făcea scene de gelozie 
atât de zgomotoase că se cutremura palatul. Din păcate Popeea 
nu-l însoțea deoarece era iarăşi gravidă şi suporta greu sarcina. 

Neron băuse mult. Obraji îi ardeau, ochii săi tulburi urmăreau 
fiecare mişcare a lui Sporus iar gesturile îi trădau o nervozitate 
crescândă. 

Petronius se gândi să-i facă un semn băiatului să se retragă, 
dar gestul acesta ar fi putut să-l supere pe împărat, care, iritat, 
s-ar fi putut deda la excese. Şi, totuşi, inevitabilul se produse. 
Surescitat, îmbătat şi aţâţat de farmecul şi nevinovăția 
băiatului, împăratul îl luă de mână, îl trase brutal spre pat şi, 
după ce îi smulse tunica de mătase, îl posedă sub ochii 
comesenilor, care râdeau ca de o glumă bună tot uitându-se cu 


coada ochiului la reacţiile gazdei. Cei mai mulţi cunoşteau 
legăturile recente dintre Petronius şi Sporus căci înalta societate 
romană era un microcosmos în care secretele nu puteau fi 
ţinute prea mult ascunse. 

Petronius nu se clinti. Faţa nu-i trăda niciun sentiment. Ştia că 
nu putea să se revolte în faţa fatalităţii. Scena penibilă care se 
desfăşura sub ochii săi era o ruşine atât pentru oaspetele 
imperial cât şi pentru amfitrion. 

Potolindu-şi poftele, împăratul se întoarse spre gazdă. 

— Dragă prietene, tu mi-ai refuzat propunerea pe care ţi-am 
făcut-o. Îţi cer, în schimb, ca să-mi îndulcesc amărăciunea, pe 
acest băiat care îmi place. 

Dorinţa împăratului era un ordin. Petronius se gândi că Sporus 
se va simţi mai puţin singur la Palatin dacă o va avea alături pe 
Silia. Făcea un nou sacrificiu impus de conştiinţa sa. Ştia că va fi 
bine tratată la palat şi că talentul ei va atrage favoarea lui 
Neron. O chemă pe Silia şi îi porunci să cânte acompaniindu-se 
cu lira. Suveranul fu primul care o aplaudă. 

— Divine Cezar, zise Petronius, şi această fată, care cântă 
atât de minunat, este tot a ta! 

O uimire dureroasă apăru pe faţa Siliei. 

— Vei fi tovarăşa lui Sporus, îi zise stăpânul. Am vrut să fiţi 
împreună. 

Fata îl înţelese. Un zâmbet îi îndulci tristeţea. 

Neron îl îmbrăţişă pe Petronius. 

— Eşti un prieten adevărat! 

Sporus, înainte de a-l urma pe împăratul însoţit de paraziţii 
săi, îi mai aruncă lui Petronius o ultimă privire. Petronius citi în 
ochii lui umezi de căprioară rănită o chemare mută, care îl 
tulbură profund. Prin faţa ochilor îi trecură Livia Orestilla, Piso, 
Caligula. O tristă asociaţie de idei care îi aminti de neputinţa sa 
în faţa capriciilor imperiale. Pe faţă îi apăru o strâmbătură 
amară. 

„Demnitate! Ultima noţiune pe care un senator roman ar 
îndrăzni s-o conceapă!” 

Neron se întoarse târziu la Casa Aurită. Beat, se clătina şi 
cânta cu o voce răguşită. Aproape bâlbâindu-se, îl încredinţă pe 
Sporus, ca şi pe Silia, marelui şef al personalului recomandându- 
i să le acorde un regim preferenţial. Apoi se duse în 
apartamentul său. Popeea se uită cu dispreţ la tunica lui de 


purpură ţesută cu fir de aur pătată de sosuri, la toga pe care o 
târa pe jos, la ochii sticloşi, congestionaţi, la obrajii puhavi şi la 
corpul îngreunat de o grăsime timpurie. Îl împroşcă cu cuvintele 
cele mai triviale: beţivan, histrion, poet ratat, imbecil, depravat. 
Ultima jignire îi aţăţă furia, 

— În comparaţie cu Othon nu eşti decât un bufon jalnic! 

Neron o privi cu ochii sticlind de mânie şi o lovi cu piciorul în 
burtă. Popeea se prăbuşi săgetată de o durere atroce, violentă, 
insuportabilă. Ţipetele ei îi atraseră pe sclavii de serviciu şi pe 
ofiţerii din gardă care îşi închipuiau că era vorba de un atentat. 
Neron, trezit dintr-odată din beţie, porunci să fie chemaţi toţi 
medicii mari din Roma. Pata de sânge se lărgea pe pântecele 
împărătesei mânjindu-i rochia de mătase. Popeea se zbătea 
urlând ca un animal rănit de moarte. În ciuda tuturor îngrijirilor 
muri în zori. Neron suferi enorm deoarece pierduse singura 
femeie pe care o iubise cu adevărat. 

O nouă conspirație urzita de pretorul Sosius şi descoperită la 
timp fu urmată de condamnarea lui Thrasea, a generalului 
Corbulon, de sinuciderea mai multor senatori, care îşi tăiară 
venele, ca şi de o epidemie de ciumă, care făcu peste treizeci 
de mii de victime, abătându-i gândurile lui Neron, care visa la o 
nouă căsătorie. Ceru mâna Antoniei, fiica împăratului Claudiu şi 
a Leliei Petina, dar aceasta refuză onoarea. La puţin timp muri 
subit. Se spunea că Locusta nu ar fi fost străină de acest sfârşit. 
Apoi se gândi la Statilia Messalina, o frumuseţe admirată de 
toată Roma, dar după ce se gândi mai bine ajunse la concluzia 
că Sporus, tânărul sclav oferit de Petronius, era de o mie de ori 
mai seducător decât Statilia Messalina. Aşa că se căsători cu 
Sporus în faţa celor mai înalte autorităţi religioase romane şi îi 
dădu un nume nou: Sabina. 

Roma acceptă cu uluire, dar fără să protesteze, căsătoria 
împăratului cu un băiat frumos. Romanii îşi amintiră că 
evenimentul nu constituia o premieră şi că moda o lansase 
Caligula instalând un băiat ca împărăteasă a Romei. 

Neron se hotări şi întreprindă un turneu în Grecia care trebuia 
să însemne şi o călătorie de nuntă. După o serie lungă de 
concerte triumfătoare, se întoarse în capitală cu un mare număr 
de premii şi coroane de lauri obţinute prin înfrângerea tuturor 
concurenţilor talentaţi. 


Petronius trăia de pe o zi pe alta. Circe, o libertă frumoasă, se 
ataşase de el. Senzuală, voluptoasă, nu-i producea, totuşi, decât 
plăceri amestecate. In acelaşi timp urmărea cu încântare cariera 
vertiginoasă a lui Sporus zicându-şi în final că niciodată n-ar fi 
putut să se înalțe atât de sus. Din când în când venea şi Silia pe 
furiş şi îi aducea ştiri de la împărăteasa Sporus-Sabina, care îi 
trimitea urările sale călduroase şi îi transmitea că n-o să-l uite 
niciodată. Tot Silia îi povestea de cancanurile şi intrigile de la 
Curte, îi vorbea de viaţa intimă a lui Neron. 


Locusta şi-ar fi dorit din tot sufletul să-şi agaţe deasupra uşii o 
pancartă pe care să scrie cu litere aurite „Otrăvitoarea Curţii”. 
Dar profesia ei cerea să fie făcută în taină chiar dacă tot oraşul îi 
cunoştea reputaţia. Afacerile ei mergeau pe două linii: pe deo 
parte era pregătirea otrăvurilor şi a băuturilor magice cu efecte 
garantate iar pe de altă parte umbla ca să câştige cât mai mulţi 
bani. Laboratorul ei pierdut undeva pe o stradă din Subura era 
dotat cu toate ustensilele şi instrumentele ciudate ale meseriei: 
alambicuri, fiole, baloane, maşini de gătit, eprubete, flacoane, 
clopote, creuzete, la care se adăugau şerpi veninoşi, broaşte 
râioase, scorpioni şi tot felul de reptile. În casă se simțeau 
mirosuri grele, pestilenţiale. Dar ca să-şi asigure un trai tihnit la 
bătrâneţe, îşi construise o „insulă” frumoasă. O bună parte din 
timpul său îl petrecea la Palatin unde avea un mic laborator. 
Faţa ei, cu trăsături mongoloide, nu părea să aibă vârstă. 

Inchisă în laboratorul său din Subura, Locusta se uita cu 
admiraţie la o fiolă cu un conţinut verzui şi vâscos, abia 
preparat. Apoi o arătă lui Ammilus, care era foarte interesat de 
combinaţiile ei savante. 

— Este suficient, zise ea, ca femeia pe care o vei alege pentru 
asta să toarne conţinutul fiolei în băutura destinată bărbatului 
pe care vrei să-l faci unealta ta. Bărbatul se va îndrăgosti 
nebuneşte de ea. 

— Dar te avertizez că bărbatul acela nu cunoaşte decât 
dragostea grecească. 

— Cu atât mai bine! Va avea impresia că trupul acestei femei 
îi deschide porţile raiului! Dacă a cunoscut şi alte femei, nu va 
cădea aşa de repede în genunchi în faţa ei. Dar aşa va face tot 
ceea ce i se va cere. lşi va trăda stăpânul, îi va respinge pe omul 
pe care l-a iubit, îşi va repudia trecutul, tot binele care i s-a 


făcut în trecut i se va părea o nenorocire! Îşi va vinde conştiinţa, 
va executa cele mai absurde porunci ca un hipnotizat! Va ucide, 
dacă i se va cere! Dar numai prin intermediul acestei femei, pe 
care o vă considera o copie a Venerei! Ca să-l subjuge definitiv 
va trebui să-i spună că a fost zămislită de el! Că e el tatăl sau 
altul, nu are nicio importanţă! Va crede tot ceea ce i se va 
spune! 

Bătrâna îşi întinse mâna zbârcită spre Ammilus. 

— Două sute de mii de sesterţi! zise cu o voce şuierătoare. 

— Eşti nebună! 

— Efectul este garantat! Dacă afacerea merită, nu şovăi! 
Mâine te va costa dublu! Ştii că nu mă târguiesc niciodată când 
este vorba de băuturile magice! 

Ammilus mârâi, apoi scoase două pungi groase pline cu 
„aureus” şi le aruncă pe masă bătrânei. Locusta le vâri în sertar. 

— Nu-i numeri? întreabă Ammilus. 

— Am încredere în tine. Ştiu că n-ai îndrăzni să mă înşeli. 

Ammilus luă fiola şi ieşi mulţumit că făcuse o afacere 
excelentă. Căci era vorba de cumpărarea conştiinţei uneia din 
tinerele sclave ale lui Petronius. 


Partea din vila lui Petronius rezervată sclavilor era destul de 
mare ca să-i mulţumească şi să le asigure un confort relativ. 
Erau acolo dormitoare comune, camere separate, săli de şcoală, 
săli de  recreaţie, ateliere, bucătării, grajduri, chiar şi 
apartamente. Băile, destul de numeroase contribuiau la 
menţinerea curăţeniei personalului. Romanii bogaţi, obişnuiţi cu 
mirosuri de mirodenii care le înmiresmau vilele, erau duşmani 
juraţi ai murdăriei. 

Lucilius avea, la porunca lui Petronius, un apartament frumos 
de care ar fi fost mulţumit şi un roman înstărit. Poziţia sa de 
favorit al stăpânului îi acorda avantajul de a fi tratat cu respect 
chiar şi de bătrânul Licurg. 

Acesta fu momentul când începu ofensiva împotriva lui 
Lucilius. Consutia, o sclavă care, împreună cu alte fete, îi 
asigura serviciul personal, începu să-i toarne în vin, în fiecare zi, 
câteva picături din băutura magică preparată de Locusta. 

Lucilius începu să simtă o excitație crescândă, o căldură 
interioară care îi inspira vise marcate de destrăbălare şi care se 


cereau satisfăcute. Aştepta cu nerăbdare împreunările cu 
Petronius, din păcate din ce în ce mai rare. 

Acesta fu momentul ales de Consutia ca să intre în acţiune. 
Nu era o frumuseţe dar avea sâni umflaţi şi şolduri mari, de o 
feminitate agresivă. Se lipea cu trupul de Lucilius şi începea să- 
şi mişte şoldurile ca să-i trezească instinctele sexuale. Acesta, 
luat prin surprindere şi tulburat, se lăsa excitat, după care 
Consutia pleca, lăsându-l nesatisfăcut. 

A doua zi şi în zilele următoare Consutia continuă cu jocul său. 
Când simţi că venise momentul decisiv, îi desfăcu pânza din 
jurul coapselor, se dezbrăcă şi îl trase în pat. Pentru Lucilius era 
o revelaţie. Cunoştea corpul unei femei şi plăcerea pe care 
poate să ţi-l dea. Drogat, simţea nevoia să repete această 
experienţă minunată. 

Consutia, care îl subjuga prin faptul că era prima femeie care 
îl dezvirginase, profita pe larg de acest avantaj. Când simţi că 
Lucilius îi căzuse în plasă, că era gata să facă orice numai ca să 
se bucure de trupul ei, trecu la cel de-al doilea stadiu al 
procesului de educaţie. Căci acest domeniu îl interesa pe 
Ammilus. 

Consutia începu prin a-l critica pe Petronius spunându-i că 
profitase de tinereţea lui, că se servea de el numai ca să-şi 
satisfacă plăcerile şi că dacă ar fi vrut să-şi dovedească simpatia 
declarată ar fi făcut ceva important pentru el. Toţi liberţii adună 
averi, deţin posturi politice importante în timp ce el rămâne 
țintuit la rolul de servitor de lux şi de amant al stăpânului său. 

Între împreunările arzătoare, care îl tulburau, Consutia îi 
demonstra că singurul mijloc de a se elibera din lanţurile acestui 
om care profita de el era să-i denunțe mârşăviile, să-i arate 
adevărata faţă de duşman al împăratului. Dacă va fi condamnat 
şi bunurile confiscate, o treime îi va reveni lui Lucilius, care va 
deveni astfel un om bogat şi puternic. Petronius era duşmanul 
său de moarte, obstacolul peste care trebuia să treacă cu orice 
preţ. 

Consutia îi spuse că ar putea să-i asigure sprijinul unor 
demnitari deoarece avea, în ciuda poziţiei sale modeste, multe 
relaţii. Nu-i rămânea decât să acţioneze. In ciuda pasiunii pe 
care o făcuse, a nevoii de a o poseda pe Consutia în fiecare zi, 
Lucilius şovăi multă vreme între ceea ce fusese trecutul şi 
datoria sa şi ceea ce i se cerea să facă spre binele său. 


Petronius nu făcuse decât să profite de nevinovăția sa şi trebuia 
pedepsit. 

Băutura magică îi tulbura luciditatea, îi altera gândurile şi îi 
cimenta convingerea că Consutia nu numai că era femeia 
visurilor sale dar şi providenţa încarnată. Ca să-l subjuge şi mai 
mult, Consutia îi spuse că e însărcinată şi că de azi înainte 
trebuie să se dedice familiei şi viitorului ei. 


Ammilus îi comunică triumfător lui Tigelin că peştele muşcase 
nada şi că lovitura reuşise din plin. În faţa prefectului pretoriului, 
care vorbea când ameninţător, când binevoitor, Lucilius declară 
că Petronius avusese numeroase legături cu Piso şi cu complicii 
lui. Senatorul Flavius Scaevinius, care voise să dea prima 
lovitură de pumnal împăratului, ca şi Seneca, îl vizitau adesea şi 
participau la recepţiile lui Petronius. Pentru Tigelin era mai mult 
decât suficient. 


Chemat în faţa unei comisii de anchetă prezidată de prefectul 
pretoriului ca să se dezvinovăţească, Petronius recunoscu că 
primise vizitele acestor personaje dar că nimeni nu-i vorbise de 
vreo conspirație. 

Tigelin îi răspunse arţăgos: 

— Din păcate toţi cei care ar fi putut să declare că nu făceai 
parte din grupul lor sunt morţi. La probele acuzatorului tău tu nu 
poţi răspunde decât prin vorbe. Vreau probe, Petronius! 

— Probe negative? 

— Negative, pozitive, n-are importanţă! Vreau probe care să 
confirme nevinovăția ta! 

Petronius primi denunţul lui Lucilius ca o lovitură de măciucă. 
Nu-şi putea închipui că acest băiat, care făcuse parte din trupul 
său, care o reîncarnase pe Cynthia, care îi dovedise fidelitate şi 
îi arătase dragoste arzătoare, ar fi putut să coboare atât de jos 
şi să-l denunte. 

Îşi aminti de visul straniu în care Cynthia îi spusese că doar 
oamenii de vârsta ei puteau îndeplini condiţiile necesare ca să 
se poată apropia de el. Lucilius fusese un intermediar perfect. 
Dar anii trecuseră. Nu mai era adolescentul de ieri. Petronius nu 
înţelesese niciodată asta. 

Moartea Marciei, sinuciderea Ledei, trădarea lui Lucilius îl 
descumpăniră! Să-şi fi pierdut Cynthia puterea? Să se fi interpus 


nişte forţe mistice adverse? Să fi intrat în joc practicile magiei 
negre? 

Duşmanii lui lucrau cu răbdare să-l ruineze. Putea să conteze 
pe prietenia şi pe inteligenţa lui Neron, care ştia să desluşească 
adevărul de minciună? Mai ales că nu trebuia să uite că 
împăratul strălucea şi prin nestatornicie. 


În seara în care fusese chemat în faţa lui Tigelin primise o 
vizită nocturnă care îl surprinse. Encolpius, Ascyltus şi Giton 
venită să-l anunţe că o primejdie iminentă îl ameninţă. Că 
duşmanii săi, printre care erau Ammilus şi Vibius, îi pregătiseră 
cu perseverenţă pierzania. Că moartea lui era deja hotărâtă şi 
că nimic pe lume n-ar mai putea opri maşina care urma să-l 
zdrobească. 

— Să fugim! strigă Encolpius. Avem legături strânse cu reţele 
care ar putea să-ţi asigure ascunzători pe care nimeni n-ar 
putea să le descopere! Am putea părăsi Roma, Italia! Să căutăm 
o insulă izolată din Marea Egee! Dacă n-ai destui bani, luăm 
asupra noastră cheltuielile! Numai să te laşi condus de noi! 
Petronius, suntem prietenii tăi! lar prietenia este sfântă! 

— Adu-ţi aminte de păţaniile noastre din Atena! exclamă 
Giton. 

Petronius zâmbi cu amărăciune. 

— Pe atunci aveam cinsprezece ani! Tinereţea îmi dădea 
aripi! Apoi, aveam un scop! lar acum sunt un om în vârstă, 
vlăguit, fără niciun entuziasm şi groaznic de obosit! La ce să mai 
trăiesc!? Minciuna, trădarea şi moartea sunt acum tovarăşii mei. 
Viaţa pe care o duc nu mai are sens. Când senatorul Serva îmi 
vorbea de nepăsarea sa, de disprețul faţă de viaţă, nu-l 
înţelegeam. Acum argumentele lui dobândesc înţelesuri noi şi 
scot în evidenţă toată valoarea lor. 

— Absurd! strigă Ascyltus. De ce să-ţi aştepţi moartea cu 
resemnare când noi putem să te salvăm? 

— Viaţa e frumoasă! zise Giton. 

— Frumoasă când eşti fericit. Dar groaznic de tristă şi de 
urâtă când nenorocirea te striveşte. 

— Te-a afectat prea mult trădarea lui Lucilius! E normal ca un 
valet să te trădeze! interveni Encolpius. 

— De ce să accepţi cu resemnare nedreptatea? continuă 
Ascyltus. De ce să le permiţi trădătorilor să jubileze? De ce să-ţi 


pleci capul sub securea călăului dacă n-ai nimic ce să-ți 
reproşezi? vorbea rar şi răspicat Ascyltus. 

— Vorbeşti de parcă în gândurile tale s-ar ascunde dorinţa de 
a te sinucide! protestă Giton. 

— Eşti nebun, Petronius! strigă Encolpius. 

— Nu! răspunse Petronius. Nu fac decât să suport 
consecinţele  complezenţei mele faţă de împărați şi de 
camarilele lor! 


După ce fusese interogat de Tigelin, Petronius nu mai primi 
niciun semn care să-i vorbească de complicaţii în perspectivă. 
Dar nu-şi închipuia nicio clipă că duşmanii săi ar fi renunţat să-i 
distrugă. 

Împăratul şi Curtea plecară la Baies unde trebuia să aibă loc 
un mare concurs de cântece. Petronius îl urmă a doua zi. In ajun 
fusese reţinut la o şedinţă la Senat care se prelungise până la 
miezul nopţii. Pe drum fu interceptat de un curier imperial care îi 
transmise ordinul de a se opri la vila sa din Cume unde urma să 
primească alte dispoziţii. În clipa aceea înţelese că era pierdut. 
Şi cei care erau cu el înţeleseseră adevărul. Curierul, 
schimbarea itinerarului... Era un ritual... 

Cortegiul lui Petronius părăsi via Appia şi o luă pe un drum 
frumos mărginit de chiparoşi care ducea la vila de la Cume. 
Chiar dacă era una dintre proprietăţile cele mai frumoase, 
Petronius o vizita rar. O cumpărase pentru Marcia. Dar Marcia 
nu mai exista. lar Leda o urmase. 

Sperase că dacă vreodată se va găsi într-o asemenea situaţie, 
vreun prieten, poate mai mulţi, vor rămâne alături de el şi îl vor 
ajuta moral să treacă de această încercare. Dar Lucilius, ultima 
dublură a Cynthiei, îl trădase. 

Mulţi sclavi îi arătau o simpatie sinceră, se apropiau de el cu 
timiditate şi afecţiune care îi impresionau, ca frumoasa Circe, 
care îl ajuta să-şi treacă nopţile şi să uite de coşmaruri, ca 
tânărul libert Caius, care îl servea ca secretar şi de a cărui bună 
credinţă se convinsese, ca bărbierul său preferat, Crescens, care 
îl amuza cu flecăreala lui. 

Petronius se simţea singur. Singur în mijlocul zecilor de sclavi. 
O carapace de frică acoperea vila. 

Voise ca Encolpius, Ascyltus şi Giton să-şi ducă viaţa departe 
de el. Le recompensase prietenia eternizându-le numele. 


Curios! Apropierea morţii nu-l înfricoşa. 


Înconjurat de prieteni, Petronius voluptuosul, care ştia să 
aprecieze plăcerile, oferi un banchet de onoare în cinstea unei 
invitate de vază: moartea. 

Nepăsarea întipărită pe faţă îi impresiona pe comeseni, cu 
toate că erau obişnuiţi cu epidemia de sinucideri care 
însângerase Roma imperială. Înainte de a se întinde pe patul 
său de argint din tricliniumul cu coloane de marmură îi 
încredinţase lui Caius manuscrise preţioase care nu trebuiau să 
fie găsite de ucigaşii care ar fi venit să fure obiectele de artă 
lăsate de Petronius cu atâta dezinvoltură. 

Acum, când îşi părăsea bunurile, îşi plimba privirile peste 
candelabrele înalte de bronz aurit care îşi aruncau lumina peste 
argintăria somptuoasă aşezată pe masă, peste cupele de aur 
încrustate cu pieţe preţioase, peste mâncărurile delicioase şi 
vinurile îmbătătoare servite de sclavi tineri şi frumoşi. Sclave 
frumoase ca statuile de alabastru care împodobeau încăperile 
mari legănau încet pe deasupra comesenilor ramuri de palmier 
ca să răcorească aerul cald al verii. Valurile diafane, 
transparente, desenau pe sub ţesăturile fine de mătase părţile 
cele mai intime ale trupurilor lor tinere. Flăcările roşietice ale 
torţelor, aţâţate uşor pe briza care se strecura printre arcadele 
deschise, aruncau lumini schimbătoare pe părul lor. 

Petronius se uita cu dragoste la candelabrele lucrate 
admirabil de aurarii veniţi de la Atena, deoarece chiar el le 
desenase. Se uita cu plăcere în jur ca şi cum ar fi vrut să ducă 
cu el în mormânt aceste frumuseți. 

Îşi rememoră lucrările literare: poeme cu subiecte mitologice 
sau istorice, ca şi cronica „Cinci împărați” în care descrisese 
ticăloşiile, laşitatea, tirania demenţială şi corupţia unui regim 
mai rău decât tot ce şi-ar fi putut închipui o imaginaţie bolnavă. 
Cronica fusese comandată de prinţesa Antonia. Prin această 
cronică îşi încheiase socotelile cu Livia şi Tiberius. 

Dar lucrarea sa favorită rămânea „Satyricon-ul”. Un roman 
format din cincisprezece cărţi pentru care se bătuse lumea cu o 
curiozitate avidă şi care fusese stigmatizat de moralişti 
deoarece scotea la iveală drojdia societăţii din Roma, Atena şi 
Alexandria, lumea haimanalelor, a prostituatelor, a paraziţilor, a 
vagabonzilor şi criminalilor, pe toţi aceşti şobolani lacomi, uriaşi, 


dezgustători care infestau haznalele şi mişunau prin „cloaca 
maxima”. Criticii orbiţi de furie nu reuşeau să desluşească cum 
se strecoară, cu o anumită transparenţă, prin drojdia societăţii 
cele mai importante personaje ale imperiului. Deoarece rigoriştii 
atacau „Satyricon-ul”, Neron, din spirit de contradicţie îl citea şi 
îl lua în derâdere cu verva sa caustică. lzbucnea în râs la fiecare 
pasaj unde se descria cinismul, depravarea, jafurile şi 
imoralitatea liberţilor, pe care îi identifica cu Pallas şi Narcis, 
consilierii atât de urâţi ai Agripinei. Descoperea sub zdrenţele 
vagabonzilor, a cerşetorilor şi a aventurierilor şarlataniile şi 
dezmăţul senatorilor şi al miniştrilor, al generalilor şi al 
magistraţilor. Prostituatele îi evocau anumite doamne din înalta 
societate iar băieţaşii îi aminteau de tinerii aristocrați care nu-şi 
alegeau mijloacele ca să ajungă cât mai repede la onoruri şi 
bogăţie. 

Lui Neron nici măcar nu-i trecea prin cap că şi el s-ar putea 
afla printre perverşii şi histrionii care populează paginile 
romanului. Chiar dacă unii dintre cititorii romanului l-ar fi 
recunoscut pe împărat în mulţimea de haimanale, cine ar fi 
îndrăznit să-i spună? Imprevizibil, ca întotdeauna, Neron i-ar fi 
putut răspunde cu un surâs enigmatic: „Deci aşa mă vezi tu?” Şi 
la un simplu semn al mâinii sale durdulii soldaţii din garda 
imperială l-ar fi aruncat pe îndrăzneţ în fundul temniţei unde 
gâdele i-ar fi trecut laţul în jurul gâtului. 


Un slujitor tânăr şi grațios îi umplu cupa lui Petronius, o piesă 
magnifică din opal cu montură de safire, de rubine şi de perle 
cenuşii, pe care Neron şi-o dorea atâta. 


Se gândi iarăşi la „Satyricon”. Cuvintele aşternute pe papirus 
vor fi ultimele sale legături cu lumea viilor. Nu voia să îngroaşe 
numărul indivizilor care nu mai fac nimic decât umbră 
pământului, o sărmană umbră ce va dispare şi ea odată cu 
înmormântarea. Ştia că de câte ori un cititor îi va deschide o 
carte, gândurile îl vor învia, spiritul i se va trezi din somnul 
veşnic şi va fi rechemat printre muritori. lar când omul va pune 
cartea în bibliotecă, spiritul său va reintra în imperiul lui Hades. 
Acolo va avea bucuria să le întâlnească pe Cynthia, Leda şi 
Marcia. lar când altcineva va răsfoi romanul şi îl va invita 
inconştient printre cei vii, va încerca s-o ia cu el şi pe femeia 


vieţii sale. Îşi va acorda lira ca Orfeu şi va face să răsune o 
melodie atât de frumoasă şi fermecătoare încât Cerberul va uita 
de datoria sa de a-i păzi pe morţi. Furiile se vor domoli, 
judecătorii veşnici vor acorda o amânare iar Pluton şi Proserpina 
îi vor permite, în sfârşit, s-o vadă pe Cynthia încarnată în lumina 
soarelui. Se vor încălzi câteva clipe şi, după ce vor îmbrăţişa cu 
privirea cerul şi pământul, se vor întoarce împreună în universul 
subteran. 

„Satyricon-ul” va fi cartea sa de liberă trecere în aceste 
călătorii fantastice în lumea de aici şi în cea de dincolo. 


Îşi goli cupa. În timp ce prietenii vorbeau de frivolităţi galante 
îndeplinindu-i dorinţa de a muri în frumuseţe Petronius asculta 
distrat glumele, jocurile de cuvinte, răspunsurile spirituale. Dar 
creierul îi lucra, împotriva voinţei, aducându-i aminte de 
întâmplări destul de recente, care îi ţâşneau cu putere în faţă. 
Îşi aminti că, la un banchet oferit de Neron la Casa Aurită, 
acesta, după ce băuse vin de Falerna, strigase, ca să-l audă 
toată Curtea: „La Roma nu sunt decât doi oameni inteligenţi, eu 
şi cu Petronius!” 

Curtenii aplaudaseră confirmând cu iritare tainică cuvintele 
împăratului. Chiar şi Tigelin, duşmanul său îndârjit, bătuse din 
palme. Este adevărat, era verde de mânie. 

Petronius înţelese atunci că îi sunase ceasul. Adversarii săi 
nu-i vor uita niciodată superioritatea spirituală subliniată de 
Neron. 

Se uită la prietenii săi întinşi pe o rână pe paturile din jurul 
mesei mortuare. Toţi îi erau devotați. Altfel nici n-ar fi îndrăznit 
să se aşeze la masa lui, un proscris. Ar fi riscat acuzaţia de 
complicitate. Şi ar fi fost înghiţiţi de acelaşi val de condamnaţi la 
moarte. Viaţa nu mai valora nimic, ameninţarea morţii plutea 
peste tot încât părea că cei prezenţi la această masă uitaseră de 
primejdia de deasupra capetelor lor. 

Petronius se uita la Crescens, bărbierul său, un tânăr grec 
adus de la Atena, care aştepta trist, în picioare, lângă o coloană 
de marmură, un semn din partea stăpânului. Pe o tavă de argint 
ţinea un singur obiect lunguieţ şi strălucitor: briciul. 

Petronius îi zâmbi: 

— Nu mai ai mult de aşteptat. 


Lacrimile se porniră ca nişte boabe de mărgăritar din ochii 
tânărului bărbier. Petronius era iubit de sclavi deoarece 
înţelegerea şi bunăvoința de care dădea dovadă contrastau cu 
severitatea excesivă a altor stăpâni de sclavi. Ca mai toţi 
romanii foarte bogaţi avea şi el bazine unde creştea morene, un 
fel de peşti asemănători şerpilor, lungi de câţiva metri şi 
cunoscuţi prin voracitatea lor. Aveau o carne excelentă şi 
maeştrii bucătari preparau mâncăruri foarte gustoase din 
carnea lor. 

Odată, la o recepţie la vila sa de la Baies, invitaţii, avizi de 
distraţii copioase, îi ceruseră să arunce câţiva sclavi morenelor. 

Petronius răspunse cu dispreţ: 

— A asista la o luptă între morenele rapace şi oameni 
incapabili să se apere mi se pare o culme a prostului gust. Apoi 
nu sunt un canibal. Mi s-ar părea scârbos să mănânc carne de 
morenă hrănită cu carne de om. 

Acum, când i se apropia sfârşitul, nu se mai gândea să pună 
în balanţă faptele bune şi cele rele. Considera că n-ar fi servit la 
nimic. Totdeauna detestase pe moralişti şi lecţiile lor de morală. 
Spre deosebire de toate personalităţile care, înainte de a se 
sinucide, se întreţineau cu filosofi discutând despre nemurirea 
sufletului şi despre răsplata pe care cei drepţi o primeau din 
partea celor trei judecători din imperiul morţilor: Radamanth, 
Eaque şi Minos care îi trimiteau să se bucure pe veci de fericirea 
din Câmpiile Elizee, Petronius nu era sigur că aceste câmpii ar 
exista. El ştia doar că gustase bucuria de a iubi şi de a fi iubit şi 
că savurase fericirea şi înfruntase nenorocirile. Nu cunoscuse 
iadul bătrâneţii care reduce individul la neputinţa lui Tantal cel 
care a fost pedepsit să vadă în jurul său cascade de apă curată, 
fete dulci şi senzuale, fructele cele mai delicioase dar de câte ori 
ridică mâna să le atingă, vântul le duce din faţa sa. Neron îl 
cruţase de chinurile senilităţii, de singurătate, de neputinţă. Cu 
ani în urmă mai avusese ideea de a se sinucide, dar n-o făcuse 
fie din lene, fie dintr-o anumită aversiune faţă de marea doamnă 
în negru. Îşi continuase viaţa înfundându-se tot mai mult în 
mocirla îmbătrânirii. 


Îi făcu un semn bărbierului să se apropie, îşi întinse braţele cu 
palmele spre cer, ca şi cum ar fi vrut să primească în dar o 
ploaie de stele. 


— Taie-mi venele! porunci cu o voce fermă. 

Tânărul bărbier izbucni în plâns. | se părea că ar comite un 
sacrilegiu. Se opri în faţa stăpânului, luă cu o mână tremurândă 
briciul pe care îl folosise de atâtea ori ca să-i facă faţa netedă şi 
proaspătă, şi îl ţinu câteva clipe deasupra braţelor nemişcate. 
Apoi, cu un gest aproape dezmierdător, lăsă tăişul briciului să 
alunece pe venele care se jertfeau. Sângele începu să gâlgâie, 
dar Petronius nici nu tresări. Se uita cu un fel de curiozitate 
voioasă în timp ce prietenii săi tăceau ca nişte meduze. 

— Beti, prieteni! Beţi în sănătatea mea, căci mai sunt în viaţă! 
Vă iubesc pe toţi! Chiar şi după plecarea mea sufletul va 
rămâne printre voi. 

Sângele picura pe cuvertura de mătase albă a patului lui 
Petronius. Acesta aşteptă câteva clipe, apoi zise calm: 

— lar acum închide-le la loc! Vreau să mai prelungesc 
pregătirile pentru plecare, căci mai am câteva obligaţii de care 
trebuie să mă achit. Caius, se adresă secretarului său care îl 
privea tremurând de emoție, adu-mi mesajul destinat, 
împăratului! 

— Stăpâne! răspunse tânărul cu ochii plini de lacrimi, în timp 
ce Crescens pansa încheieturile mâinilor stăpânului său, oprind 
hemoragia. 

Circe, care era întinsă pe pat la picioarele sale, se târî încet 
lângă el şi îşi puse capul frumos pe pieptul lui. Petronius simţi 
parfumul părului ei mătăsos şi fin. 

— Inima ta, stăpâne, bate fără să se grăbească. Ai zice că te 
pregăteşti pentru o sărbătoare. 

— Mă pregătesc pentru o sărbătoare, Circe! Pentru o călătorie 
lungă şi foarte frumoasă, care mă va duce printre stele! O să 
dansez cu Venera şi o să-i transmit complimente lui Lucifer, 
călăuza astrelor şi aducătorul de lumină!... Nu vreau să întârzii 
la întâlnire! 

Unul dintre invitaţi, senatorul Antonius Creticus, nepotul 
triumvirului, un om vesel care nu se temea, cum spunea el, 
decât de arţagul nevestei, îl întrebă după ce şovăise puţin: 

— Petronius, ai avut prudenţa să prevezi în testamentul tău 
donaţii bogate pentru împărat şi pentru Tigelin? Ca să asiguri 
moştenitorilor tăi legali cel puţin o parte din succesiune? 


Un zâmbet răutăcios se întipărise pe buzele uşor decolorate 
ale lui Petronius. Începuse să se resimtă după pierderea de 
sânge. 

— Această cupă, prieteni, este un obiect autentic la care 
Neron se uita totdeauna cu jind. Aşa cum se uita şi la Sporus. 

Lasă cupa să cadă pe dalele de marmură roşie. Opalul fragil 
se sparse în mii de bucăţi. 

— Nu vreau ca această cupă să intre pe mâinile mult iubitului 
meu stăpân. 

Petronius încălca fără să-i pese nişte obiceiuri temeinic 
înrădăcinate. 

Caius reveni aducând pe o tavă o cutie cilindrică în care erau 
cinci rulouri de papirus, ceară roşie şi o candelă aprinsă. 
Petronius luă, sub privirile intrigate ale prietenilor, rulourile, unul 
câte unul, le sigilă cu inelul pe care îl distruse după aceea. 

— Îi trimiţi testamentul? întrebă patricianul Severus Fuscus, 
un tânăr care încerca să imite obiceiurile şi eleganța lui 
Petronius. 

Acesta zâmbi cu dispreţ. 

— Testamentul? Nu! Este un mesaj pentru histrionul care voia 
să meargă pe urmele lui Alexandru cel Mare. Sunt sigur că îi va 
face plăcere! 

Tonul său de o ironie corozivă îi ului pe comeseni. 

— L-am rugat în mesaj să transmită cât se poate de repede şi 
personal complimentele mele lui Claudiu Bâlbâitul, tatăl său 
adoptiv pe care l-a otrăvit, mamei sale pe care a ucis-o ca să-şi 
manifeste recunoştinţa că l-a urcat pe tron, lui Seneca, vechiul 
său dascăl şi sfetnic, Popeei, marea lui dragoste, soţiei sale, 
Octavia, lui Piso, lui Corbulon şi sutelor de senatori, generali, 
magistrați, bărbaţi, femei şi copii, trimişi în lumea drepţilor fără 
nicio deosebire, numai ca să-i satisfacă setea de sânge. l-am 
fixat o întâlnire apropiată, foarte apropiată, dincolo de Stix, ca 
să-l pot întâmpina împreună cu victimele sale. l-am amintit de 
destrăbălări, de lipsa de gust, de lipsa de talent, de vocea sa de 
diletant mediocru... În sfârşit, i-am rezervat surpriza exclusivă 
de a citi acest papirus. _ 

Petronius luă ultimul rulou de pe tava adusă de Caius. ll 
derulă şi anunţă cu o voce solemnă: 

— Prin acest document sunt dezrobiţi toţi sclavii mei. Vreau 
să fiu primul care îi felicită pentru eliberare. Caius, în bibliotecă 


vei găsi pungi cu monede de aur. Pe fiecare pungă stă scris 
numele libertului. Tu le vei distribui, fiindcă m-au slujit cu 
credinţă. 

— Cred că n-ai prevăzut o pungă şi pentru Lucilius, zise 
Creticus. L-ai acoperit destul cu aur pe timpul când se prefăcea 
că te slujeşte cu devotament. 

— N-am făcut nicio deosebire între el şi ceilalţi. Are şi el o 
pungă în amintirea serviciilor făcute cu credinţă. 

— Ticălosul! Eu l-aş fi sugrumat! zise iarăşi Creticus. 

— La ce bun? întrebă Petronius. Omorându-l i-aş fi ucis şi 
conştiinţa. Ori n-am vrut să-l scap de această pedeapsă. 

— Poţi să crezi că un asemenea individ are conştiinţă? 
interveni Fuscus. Se va bucura până la moarte de plata trădării 
sale şi va muri liniştit în patul său, înconjurat de noua sa 
„familie”. 

Petronius dădu din umeri. 

— Poate că da, poate că nu! Am avut totdeauna convingerea 
că există o justiţie imanentă care îi pedepseşte pe cei răi şi îi 
răsplăteşte pe cei buni. Dar am vorbit destul de el. Eu nu voi 
mai avea prilejul să văd care va fi viaţa lui deoarece eu nu mai 
am viitor. Cel puţin dacă e vorba de învelişul material al 
spiritului meu.  Cunoaşteţi, părerile mele... Caius, tot în 
bibliotecă mai sunt nişte casete cu bijuterii pentru prietenii mei 
prezenţi aici. Numele lor este scris pe fiecare casetă. 

Ridică mâna ca să oprească mulţumirile, apoi se adresă iarăşi 
secretarului său: 

— Caius, ai trimis sipeţelele lui Encolpius, Ascyltus şi Giton? 

— Chiar în dimineaţa aceasta, „Clarissimus”! 

— Foarte bine! Mai aduceţi vin! porunci slujitorilor care se 
executară cu o iuţeală impresionantă. 

Un vânticel plăcut sufla mişcând torţele. 

— Crescens, deschide-mi venele! zise Petronius cu un glas 
blând. 

Bărbierul îndeplini cu groază porunca. Sângele ţâşni din nou şi 
mânji tunica bărbierului şi rochia de mătase albă a lui Circe. 

— Aş fi preferat să te împodobesc cu rubine, Circe! zise 
Petronius. 

Simţea cum i se scurge sângele şi că cu fiecare picătură 
pierdută se ducea şi o picătură din viaţa lui. 


Natura omenească este ciudată, se gândea el. Acum uitase 
de trădarea lui Lucilius. Ar fi vrut să-l aibă aproape. Prezenţa lui 
i-ar fi ridicat moralul, i-ar fi dat curaj. li apăru cu aureola de 
altădată, care îl scotea în evidenţă printre celelalte fiinţe 
umane. Lucilius ar fi îndeplinit rolul Cynthiei aşezate la căpătâiul 
lui sau poate că şi-ar fi păstrat propria sa personalitate, propria 
sa identitate. Frumuseţea lui Lucilius îl seduse şi îl pierduse. 
Fusese frumuseţea diavolului. Gândindu-se la asta, zâmbi cu 
amărăciune. Comedia erorilor se apropia de sfârşit. 

Creticus îi întrerupse şirul gândurilor. 

— Încă nu eşti condamnat, Petronius. Aşa că poţi să-ți 
redactezi testamentul. Dacă nu-l faci, Neron îţi va confisca toate 
bunurile. Tigelin îşi va primi partea iar Lucilius preţul denunţului. 

— Testamentul n-ar servi la nimic. Neron jinduia de mult după 
averea mea. 

Gândurile îi zburară spre prinţesa Antonia. Nu avusese şi ea 
un rol în această comedie a erorilor? Comedie care îi dirijase 
toată viaţa după ce fusese angajat la Palatin! Mulțumită ei 
dusese o viaţă uimitoare şi se bucurase de o avere imensă pe 
care o păstrase neatinsă. Oare Antonia, ca membră a familiei 
imperiale, nu-i încredinţase o mare parte din bogăţia ei ştiind că 
o va returna familiei imperiale? Ea, care îl cunoştea aşa de bine 
pe Caligula şi, îndeosebi, pornirile lui de a cheltui, de a risipi, nu 
se folosise, cumva, de Petronius ca de o puşculiţă pentru 
moştenitorii „micului monstru”? Toate acţiunile ei fuseseră 
gândite şi studiate pe toate părţile. 

O bănuială se furişă în sufletul lui Petronius. Tot acest mister 
în jurul lui Postumus, în jurul paternităţii sale, nu ascundea, 
oare, o comedie? Fusese el realmente fiului lui Postumus sau 
doar o unealtă de care Antonia se servise ca să-i răzbune 
asasinarea? Căci toată lumea uitase de sărmanul nepot al 
împăratului Octavian Augustus. 

Poate că Antonia nutrea faţă de el un sentiment duios, dar, 
fără îndoială, Domitia îl iubise. Doar citise scrisorile dintre mama 
sa şi Postumus. Sau şi acestea au fost falsificate? 

Petronius suspină. Era un mister care ascundea o eroare sau 
un adevăr? 

Simţea tot mai mult o slăbiciune ciudată, crescândă. Se spune 
că oamenii care se îneacă, bolnavii atinşi de aripile morţii, 


bătrânii care simt apropierea iminentă a sfârşitului retrăiesc în 
câteva secunde tot trecutul lor. 

Părea că Petronius urmăreşte distrat glumele prietenilor care 
spuneau anecdote cu zâmbetul pe buze, dar cu inima grea, 
parcă apăsaţi de o povară de plumb. În realitate creierul îi lucra. 
Din subconştient ieşeau îmbulzindu-se cele mai ascunse taine 
ale vieţii, niciodată dezvăluite. Acum, când viaţa i se scurgea tot 
mai repede, amintirile veneau rostogolindu-se, iuţindu-se, 
scoțând la suprafaţă fapte atât de limpezi, atât de luminoase, 
atât de consistente încât părea că toată fiinţa sa reînvie împinsă 
de o nouă energie... 

Chemarea îndepărtată a Cynthiei îi mângâia sufletul... 

Şi Petronius simţi că zboară uşor, ca o pană dusă de vânt... 

